
Pentru Deborah Schneider. 
Un agent cum nu se poate mai 
şi o prietenă pe măsură. 


Din creier şi numai din creier, ne vin toate plăcerile, 
bucuriile, râsetele şi vorbele de duh, la fel ca amărăciunea, 
durerea, suferinţa şi lacrimile... Creierul este de asemenea 
lăcaşul nebuniei şi al delirului, al groazei şi al temerilor 
care ne cuprind zi şi noapte... 

1 


Ea venise aici să aştearnă flori la locul unde murise 
băiatul şi fusese răpită fata. 

Ea venise aici pentru că era o fată greoaie, fără mulţi 
prieteni, cu faţa plină de urme de vărsat de vânt. 

Ea venise aici pentru că era aşteptată să vină. 

Ea venise aici pentru că aşa voia. 

Cu mersul ei nătâng şi transpirată toată, Lydia 
Johansson se îndrepta înspre acostamentul de pământ al 
Route 112, unde îşi parcase maşina Honda Accord, apoi 
păşi cu atenţie la vale, înspre malul noroios unde canalul 
Blackwater întâlnea apele tulburi ale râului Paquenoke. 

Venise aici pentru că aşa crezuse ea că trebuia să facă. 

Venise aici cu toate că îi era frică. 

De-abia răsărise soarele, dar acest august fusese cel mai 
călduros din ultimii ani, în Carolina de Nord, şi Lydia 
transpira în uniforma ei albă de soră medicală, pe când se 
îndrepta spre luminişul de pe malul râului înconjurat de 
sălcii, arbori tupelo şi alţi copaci de mlaştină cu frunze 
late. Găsi repede locul pe care îl căuta; cordonul galben 
pus de poliţie era uşor de observat prin pâclă. 

Zgomotele dimineţii: rațe sălbatice, un animal căutând 
mâncare prin tufişurile dese din jur, vântul fierbinte 
suflând prin stufăriş. 

„Doamne, ce frică îmi e”, gândi ea. Îi treceau prin minte 
imagini cu cele mai oribile scene din romanele de Stephen 
King şi Dean Koontz pe care le citea noaptea târziu, în 
compania unui castron de Ben&jerry's!. 

Mai multe zgomote în iarbă. Ezită şi se uită în jur. Apoi 
îşi continuă drumul. 

— Hei, zise o voce de bărbat. 

Foarte aproape. 

Lydia tresări şi se întoarse, aproape scăpând florile. 

— Jesse, m-ai speriat. 


1 Firmă producătoare de îngheţată (n.tr.). 

— Scuze. 

Jesse Corn stătea în spatele unei sălcii plângătoare 
aproape de luminişul împrejmuit de cordoanele poliţiei. 
Lydia observă că ochii lor erau aţintiţi asupra aceluiaşi 
lucru: conturul de un alb strident al locului unde fusese 
găsit cadavrul băiatului. Fiind asistentă, recunoscu imediat 
ca sânge închegat pata întunecată care înconjura locul 
unde zăcuse capul lui Billy. 

— Deci, acolo s-a întâmplat, şopti ea. 

— Da. Aşa e. 

Jesse îşi şterse fruntea şi îşi aranjă smocul de păr blond 
răvăşit. Uniforma sa - costumul bej al Departamentului 
Şerifului din districtul Paquenoke - era şifonată şi prăfuită. 
Pete întunecate de transpiraţie i se iveau la subsuoară. 
Avea treizeci de ani şi un chip drăgălaş de băieţandru. 

— De cât timp eşti aici? întrebă ea. 

— Nu ştiu. Probabil de pe la 5. 

— Am mai văzut o maşină, spuse ea. Sus în drum. E Jim? 

— Nu. Ed Schaeffer. E de cealaltă parte a râului. Jesse 
aruncă o privire spre flori. Sunt drăguţe. 

După o clipă, Lydia se uită la margaretele pe care le 
ţinea în mână. 

— Doi patruzeci şi nouă. De la Food Lion?. Le-am luat 
noaptea trecută. Ştiam că nimic nu o să fie deschis aşa 
devreme. Bine, la Dell's e, dar ei nu vând flori. Se întrebă 
de ce bătea câmpii. Se uită în jur din nou. Ştii cumva unde 
e Mary Beth? 

Jesse dădu din cap că nu. 

— N-am nici cea mai mică idee. 

— Presupun că nici despre el. 

— Nici despre el. 

Jesse se uită la ceas. Apoi privi cu interes apa 
întunecată, trestiile îngrămădite, iarba înşelătoare şi 
pontonul putrezit. 


 Lanţ de magazine din S.U.A. (n.tr.). 

Lydiei nu îi plăcea faptul că un ajutor de şerif care avea 
un pistol atât de mare părea la fel de nesigur ca şi ea. 
Jesse începu să urce pe dealul înverzit, înspre autostradă. 
Se opri şi se uită iarăşi la flori. 

— Numai doi nouăzeci şi nouă? 

— Patruzeci şi nouă. Food Lion. 

— Pomană curată, spuse tânărul poliţist aruncând un 
ochi înspre întinderea deasă de verdeață. Se întoarse către 
deal. Voi fi lângă maşina de poliţie. 

Lydia Johansson păşi mai aproape de locul crimei. Se 
gândi la Isus, la îngeri şi se rugă preţ de câteva minute. Se 
rugă pentru sufletul lui Billy Stail, care fusese eliberat din 
corpul însângerat chiar în acest loc ieri-dimineaţă. Se rugă 
ca durerea care pusese stăpânire pe Tanner's Corner să se 
risipească în curând. 

Se rugă şi pentru ea. 

Alte zgomote în stufăriş. Trosnituri, foşnituri. 

Se mai luminase, dar soarele nu reuşea totuşi să 
pătrundă în Blackwater Landing. Râul era adânc aici şi era 
înconjurat de sălcii negre şi încâlcite, şi de trunchiuri 
groase de cedri şi chiparoşi, unii vii, alţii nu, şi toţi sufocaţi 
de muşchi şi viţă sălbatică. Spre nord-est, nu departe, se 
întindea Great Dismal Swamp: şi Lydia Johansson, ca orice 
cercetaşă din districtul Pagquenoke, cunoştea legendele 
legate de acel loc; Domnița Lacului, Mecanicul Fără Cap... 
Dar nu acele fantasme o îngrijorau. Blackwater Landing 
avea propria fantomă - băiatul care o răpise pe Mary Beth 
McConnell. 

Lydia îşi deschise poşeta şi îşi aprinse o ţigară cu 
mâinile tremurânde. Se simți un pic mai liniştită. Se 
plimbă de-a lungul malului şi se opri când dădu de o 
porțiune de teren acoperită de papură şi ierburi înalte, 
care se încovoiau sub briza arzătoare. 

Din vârful dealului auzi un motor pornind. Doar Jesse nu 
pleca, nu? Lydia se uită alarmată într-acolo. Dar văzu că 


3 Marea Mlaştină Mohorâtă. 

maşina nu se mişcase. „Probabil dă drumul la aerul 
condiţionat”, se gândi ea. Când privi înapoi către apă, 
observă că iarba, papura şi plantele sălbatice încă se 
încovoiau, se unduiau şi se mişcau foşnind. 

Ca şi cum cineva ar fi acolo, apropiindu-se de cordonul 
galben, târându-se. 

Dar nu, nu, sigur nu era aşa. „E doar vântul”, îşi spuse. 
Apoi aşeză reverenţios florile într-o scorbură din trunchiul 
negru şi noduros al unei sălcii, nu departe de urma 
fantomatică a corpului răşchirat, împroşcat cu sânge 
întunecat ca şi apa râului. Începu să se roage din nou. 


Pe partea cealaltă a râului, ajutorul de şerif Ed 
Schaeffer stătea rezemat de un stejar şi nu băgă în seamă 
musculiţele care roiau pe lângă braţele sale. Se ghemui şi 
se uită cu atenţie după orice indiciu care ar fi dus la băiat. 

Trebui să se rezeme de o creangă; era ameţit de 
oboseală. Ca majoritatea colegilor din Departamentul 
Şerifului districtual, era treaz de aproape douăzeci şi patru 
de ore, căutându-i pe Mary Beth McConnell şi pe băiatul 
care o răpise. Dar în vreme ce, unul câte unul, ceilalţi 
plecaseră acasă să facă un duş, să mănânce şi să tragă un 
pui de somn, Ed rămase la datorie. Era cel mai în vârstă 
ajutor de şerif dintre toţi şi cel mai masiv (cincizeci şi unu 
de ani şi 120 de kilograme de masă inutilă), dar oboseala, 
foamea şi durerea din încheieturi nu îl împiedecau să 
continue s-o caute pe fată. 

Ajutorul de şerif examină pământul din nou şi apăsă 
butonul de transmisie al radioului. 

— Jesse, eu sunt. Eşti acolo? 

— Spune. 

— Am găsit urme de paşi, şopti el. Sunt proaspete. De o 
oră maximum. 

— Crezi că e el? 

— Cine altcineva? La ora asta pe malul ăsta al Paquo- 
ului? 

— Ai dreptate, aşa pare, spuse Jesse Corn. Nu am 
crezut-o din prima, dar asta ai nimerit-o perfect. 

Era teoria lui Ed cum că băiatul avea să revină aici. Nu 
din cauza clişeului - întoarcerea la locul crimei - ci pentru 
că Blackwater Landing fusese întotdeauna locul lui de 
pândă şi, orice probleme ar fi avut de-a lungul anilor, tot 
aici se întorcea. 

Ed se uită în jur, teama punând stăpânire pe el în locul 
epuizării şi al disconfortului, în timp ce privea încâlceala 
nemărginită de frunze şi de crengi care îl înconjura. 
„Isuse, se gândi ajutorul de şerif, băiatul este aici pe 
undeva.” Apoi transmise prin staţia de radio: 

— Urmele par să meargă înspre tine, dar nu sunt sigur. 
A mers mai mult pe frunze. Fii cu ochii în patru. O să mă 
uit să văd de unde a venit. 

Cu genunchii scârţâind, Ed se ridică în picioare şi, pe 
cât de silențios putea un om masiv ca el, urmări paşii 
băiatului în direcţia de unde veneau - mult în pădure, 
departe de râu. 

Urmări paşii băiatului vreo treizeci de metri şi observă 
că duceau către un adăpost de vânătoare - o baracă 
cenuşie, destul de mare încât să încapă în ea trei sau patru 
vânători. Fantele pentru arme erau întunecate şi locul 
părea abandonat. „Bun, se gândi el. Bun...” Probabil că nu 
e înăuntru. Dar totuşi... 

Respirând greu, Ed Schaeffer făcu ceva ce nu mai 
făcuse de aproape un an şi jumătate: îşi scoase arma din 
toc. Strânse tare revolverul cu mâna transpirată şi porni 
înainte, uitându-se ameţit ba la adăpost, ba la pământ, 
gândindu-se unde ar fi mai bine să calce astfel încât să nu 
se dea de gol. 

Oare băiatul avea o armă, se întrebă el, dându-şi seama 
că era la fel de expus precum un soldat ajuns pe o plajă 
goală. Işi imagina cum apare ţeava unei puşti dintr-o fantă, 
aţintită asupra lui. Incepu să se panicheze şi ţâşni aplecat 
ultimii trei metri până la marginea barăcii. Se sprijini de 
lemnul mâncat de vreme până îşi trase sufletul şi ascultă 

cu atenţie. Înăuntru nu auzi nimic, în afară de zumzetul 
slab al insectelor. 

„Bun”, îşi spuse. Aruncă o privire. Rapid. 

Înainte să îl lase curajul, Ed se ridică şi se uită prin 
fantă. 

Nimeni. 

Apoi se uită chiorâş la podea. Un zâmbet mare îi apăru 
pe faţă. 

— Jesse!! îl chemă prin staţia de radio, nerăbdător. 

— Spune. 

— Sunt la un adăpost cam la jumătate de kilometru în 
nordul râului. Cred că puştiul a stat noaptea trecută aici. 
Sunt nişte ambalaje de mâncare şi sticle de apă aici. Şi o 
rolă de bandă izolatoare. Şi ghici ce! Văd o hartă. 

— O hartă? 

— Da. Pare să fie a zonei. Poate ne arată unde a dus-o 
pe Mary Beth. Ce zici de asta? 

Dar Ed Schaeffer nu avea să afle niciodată părerea 
colegului său; ţipetele femeii împânziseră pădurea şi 
radioul lui Jesse Corn se întrerupse. 


Lydia Johansson se dădu înapoi şi ţipă din nou când 
băiatul sări din rogozul înalt şi o apucă de braţ cu degetele 
lui cu unghii murdare. 

— Doamne, Isuse, te rog nu mă răni! îl imploră ea. 

— Taci din gură, şopti furios, uitându-se în jur, cu 
mişcări nervoase, cu ochii mustind de răutate. 

Era înalt şi slab, ca majoritatea băieţilor de şaisprezece 
ani din orăşelele din Carolina - şi totodată foarte puternic. 
Avea pielea roşie şi iritată - părea să fie de la un 
toxicodentron - şi avea o freză militară, neglijentă şi 
murdară, care arăta ca şi cum şi-ar fi făcut-o singur. 

— Doar am adus flori... atâta tot! Nu am... 

— Sttt, murmură el. 

Dar unghiile lui lungi şi murdare se adânciră dureros în 
pielea ei şi Lydia ţipă din nou. Furios, îi astupă gura cu 

mâna. O trase spre el şi ea îi simţi mirosul acru de 
nespălat. 

Işi smuci capul. 

— Mă doare! se vaită ea. 

— Taci din gură odată! 

Vocea lui trosni ca nişte crengi îngheţate şi stropi de 
salivă o împroşcară pe faţă. O scutură furios, ca şi cum ea 
ar fi fost un câine neascultător. În timpul confruntării, 
băiatul îşi pierdu unul din tenişi, dar nu încercă să-l 
recupereze, ci îi astupă din nou gura cu mâna până când 
ea încetă să se mai zbată. 

— Lydia? Unde eşti? strigă Jesse Corn din vârful 
dealului. 

— Stit, o averiiză băiatul din nou, cu ochii mari şi 
înnebuniţi. Dacă strigi, o să te rănesc rău de tot. Înţelegi? 
Înţelegi? 

Scotoci în buzunar şi scoase un cuţit. 

Ea încuviinţă. 

El o trase înspre râu. 

„Vai, nu acolo. Te rog, nu, se rugă ea la îngerul ei 
păzitor. Nu îl lăsa să mă ducă acolo.” 

La nord de Paquo... 

Lydia se uită în spate şi îl văzu pe Jesse Corn stând pe 
marginea drumului la o sută de metri în spate, cercetând 
zona, ţinându-şi mâna pavăză la ochi. 

— Lydia? o strigă. 

Băiatul o trase mai repede după el. 

— Hristoase, hai odată! 

— Hei! strigă Jesse văzându-i într-un final. 

Începu să coboare dealul. 

Dar ei erau deja pe marginea râului, unde băiatul îşi 
ascunsese o bărcuţă în păpuriş. O împinse pe Lydia în 
barcă şi începu să vâslească puternic către cealaltă parte a 
râului. Ancoră barca şi o trase afară. Apoi o târî în pădure. 

— Unde mergem? şopti ea. 

— Să o vedem pe Mary Beth. O să fii împreună cu ea. 

— De ce? şopti Lydia, plângând cu sughiţuri. De ce eu? 

Dar el nu mai spuse niciun cuvânt, doar pocni din unghii 
şi o trase după el. 


— Ed, se auzi transmisia urgentă a lui Jesse Corn. 
Situaţia e dezastruoasă. A prins-o pe Lydia. L-am pierdut. 

— Ce a făcut? N 

Respirând cu greu, Ed Schaeffer se opri. Incepuse să 
fugă înspre râu de când auzise ţipătul. 

— Lydia Johansson. A prins-o şi pe ea. 

— Rahat, mormăi bărbatul masiv, care înjura la fel de 
frecvent pe cât de des îşi scotea şi arma. De ce a făcut una 
ca asta? 

— E nebun, spuse Jesse. De aia. A trecut râul şi se 
îndreaptă către tine. 

— Bine. Ed se gândi o clipă. Probabil o să vină pe aici să 
îşi ia lucrurile din adăpost. O să mă ascund înăuntru şi îl 
prind când intră. Are armă? 

— Nu am putut să văd. 

Ed oftă. 

— Bine, atunci... Hai încoace cât de repede poţi. 
Cheamă-l şi pe Jim. 

— Deja l-am chemat. 

Ed închise aparatul şi se uită prin tufărişul care dădea 
către râu. Băiatul şi noua sa victimă nu se zăreau nicăieri. 
Gâfâind, Ed fugi înapoi către adăpost şi găsi uşa. O 
deschise cu un şut. Uşa se lovi de peretele interior şi Ed 
intră rapid înăuntru, ghemuindu-se în faţa fantelor. 

Era aşa de speriat şi de surescitat, şi se concentra aşa 
de tare la ceea ce urma să facă pe când băiatul va fi ajuns, 
încât nici nu observă din prima cele două sau trei puncte 
negre cu galben care se mişcau repede în faţa sa. Şi nici 
gâdilatul care îi începuse pe gât şi îşi făcea drum înspre 
şira spinării. 

Dar gâdilatul se preschimbă în durere sfâşietoare pe 
umeri, apoi în braţe şi sub ele. 

— Dumnezeule, strigă el, pierzându-şi suflarea, şi sări în 
sus, uitându-se şocat la zecile de viespi care se adunau în 
ciorchini pe pielea sa. 

Panicat, încercă să le dea la o parte şi gestul său le 
înfurie şi mai mult. Îl înţepară de încheietură, de palmă şi 
de buricele degetelor. Urlă. Durerea era mai cumplită 
decât orice simţise el până atunci - mai rea decât piciorul 
rupt, mai rea decât tigaia încinsă pe care o luase în mână, 
neştiind că Jane uitase aragazul deschis. 

Apoi în adăpost se făcu tot mai întuneric, pe măsură ce 
norul de viespi ieşea din cuibul gri imens din colţ, pe care 
îl strivise când deschisese uşa. Pe puţin câteva sute de 
creaturi îl atacau. I se prinseră în păr, i se aşezară pe 
braţe, în urechi, se târâră pe sub cămaşă şi în pantaloni, 
şi, ca şi cum ar fi ştiut că înţepăturile prin stofă erau 
inutile, căutau pielea. Se năpusti spre uşă, rupându-şi 
cămaşa, şi văzu cu oroare cum hoarde de creaturi 
strălucitoare se agăţau de burta sa imensă şi de piept. 
Renunţă să le dea la o parte şi fugi bezmetic în pădure. 

— Jesse, Jesse, Jesse! strigă el, dar îşi dădu seama că 
vocea sa era doar o şoaptă; înţepăturile de pe gât îl 
făcuseră să îşi piardă glasul. 

„Fugi! Îşi spuse. Fugi la râu.” 

Şi fugi. Mai repede ca niciodată, trecând prin pădure. 
Gonea cât îl ţineau puterile. „Du-te... Nu te opri, îşi 
porunci. Să nu cumva să te opreşti. Intrece-le pe 
ticăloasele astea mici. Gândeşte-te la nevasta ta, gândeşte- 
te la gemeni. Mergi, mergi, mergi...” Erau mai puţine 
viespi acum, deşi putea să vadă măcar vreo treizeci sau 
patruzeci de puncte negre agăţându-i-se de piele, 
fundurile hidoase aplecate să îl înţepe din nou. 

„O să ajung la râu în trei minute. O să sar în apă. O să se 
înece. O să fie totul bine... Fugi! Scapă de durere... 
durerea... Cum poate ceva aşa de mic să provoace o 
durere aşa de mare? Doamne, mă doare...” 

Fugea ca un cal de curse, fugea ca o căprioară, 
grăbindu-se prin frunzişul care acum era înceţoşat în ochii 
săi înlăcrimaţi. 

Urma să... 

Dar stai, stai. Ce nu era bine? Ed Schaeffer se uită în jos 
şi îşi dădu seama că, de fapt, nu fugea. Nici măcar nu 
stătea în picioare. Zăcea întins pe pământ, la doar nouă 
metri de adăpost, cu picioarele zvâcnindu-i spasmodic. 

Îşi întinse mâna după staţie şi, deşi degetul mare îi era 
îngrozitor de umflat de la venin, reuşi să apese butonul de 
transmisie. Dar apoi convulsiile care începură în picioare 
se mutară în abdomen, în gât, în braţe şi scăpă pe jos 
staţia. Pentru o clipă auzi vocea lui Jesse Corn în difuzor 
şi, când aceasta amuţi, auzi zumzetul pulsant al viespilor, 
care se transformă într-un firicel de sunet şi, în final, în 
linişte. 

Doar Dumnezeu putea să îl salveze. Şi Dumnezeu avea 
alte planuri. 

Nu că ar fi contat prea mult, pentru că Lincoln Rhyme 
era mai mult om de ştiinţă decât un spirit religios şi 
prefera spitalul său din Carolina de Nord faţă de Lourdes, 
Torino sau vreun cort baptist plin de vindecători 
miraculoşi, în tentativa sa de a încerca să devină dacă nu 
om întreg, măcar unul mai puţin parţial. 

Rhyme îşi cârmi scaunul cu rotile monitorizat, marca 
Storm Arrow şi roşu ca un Corvette, peste rampa dubiţei 
cu care el, asistentul său şi Amelia Sachs tocmai 
conduseră 800 de kilometri dinspre Manhattan. Cu buzele 
poziţionate perfect pe tubul de control, îşi întoarse scaunul 
şi acceleră către trotuarul din faţa uşii Institutului de 
Cercetări Neurologice din cadrul Centrului Medical al 
Universităţii din Carolina de Nord, în Avery. 

Thom retrase rampa Chryslerului negru lucios, Grand 
Rollx, o dubiţă cu spaţii de acces pentru persoane cu 
handicap. 

— Parcheaz-o într-un loc special pentru persoane cu 
handicap, spuse Rhyme, chicotind. 

Amelia Sachs se uită cu o sprânceană ridicată la Thom, 
care zise: 

— E în toane bune. Profită cât mai poţi, nu o să dureze 
mult. 

— Te-am auzit! strigă Rhyme. 

Asistentul său porni mai departe şi Sachs îl prinse din 
urmă pe Rhyme. Stătea cu celularul la ureche, având apel 
în aşteptare de la o companie locală de închiriere de 
maşini. Thom urma să petreacă o mare parte din 
săptămâna viitoare în camera de spital a lui Rhyme şi 
Sachs voia să aibă independenţă, poate să se şi plimbe 
prin zonă. Pe lângă asta, era fană a maşinilor sport, nu îi 

plăceau deloc dubiţele şi în general evita toate vehiculele a 
căror viteză era sub o sută cincizeci de kilometri pe oră. 

Sachs stătea cu mobilul pus pe apel în aşteptare de 
peste cinci minute şi într-un final închise telefonul. 

— Nu mă deranjează că trebuie să aştept atâta, dar 
muzica e oribilă. O să încerc mai târziu. Se uită la ceas. 
Numai zece jumate. Dar căldura asta e prea de tot. Chiar e 
prea de tot. 

Manhattanul nu are neapărat cea mai plăcută climă în 
august, dar e mult mai în nord decât Carolina şi, când 
plecaseră cu o zi în urmă de acolo înspre sud, via Holland 
Tunnel, temperatura era în jur de 20 de grade şi aerul era 
la fel de uscat ca sarea. 

Pe Rhyme nu îl deranja căldura. Se gândea doar la ce 
avea de făcut aici. În faţa lor uşa automată se deschise 
ascultătoare (i se năzări că ăsta ar fi un fel de Tiffany al 
facilităţilor pentru persoane cu handicap) şi intrară în 
coridorul răcoros. În timp ce Sachs ceru indicaţii, Rhyme 
se uită în jur. Observă şase scaune cu rotile libere, 
prăfuite, adunate la un loc. Se întrebă ce se întâmplase cu 
ocupanţii lor. Poate tratamentul de aici fusese atât de 
reuşit, încât renunţaseră la scaune şi avansaseră la cadre 
şi cârje. Sau poate situaţia lor se agravase şi fuseseră 
nevoiţi să recurgă la paturi sau la scaune monitorizate. 

Poate unii muriseră. 

— Pe aici, spuse Sachs făcând semn din cap, spre 
coridor. 

Thom se întâlni cu ei la lift (uşă dublă, balustrade, 
butoane la aproape un metru înălţime de la podea) şi 
câteva minute mai târziu găsiră camera dorită. Rhyme îşi 
direcţiona scaunul cu rotile până la uşă şi observă 
interfonul hands-free. Spuse un „Deschide-te, Sesam” 
zgomotos şi uşa îl ascultă. 

— Tot timpul aud asta, mormăi tărăgănat secretara 
obraznică în clipa în care intrară. Trebuie să fiţi domnul 
Rhyme. O să o anunţ pe doamna doctor că sunteţi aici. 

Doctor Cheryl Weaver era o femeie de vreo 45 de ani, 
îngrijită şi stilată. Rhyme îi remarcă imediat ochii ageri şi 
mâinile puternice, potrivite pentru un chirurg. Unghiile 
scurte nu îi erau date cu ojă. Se ridică de la birou, dădu 
mâna cu Sachs şi cu Thom, şi îl salută din cap pe pacientul 
ei. 

— Lincoln! 

— Doctore! 

Ochii lui Rhyme fugiră către numeroasele titluri de cărţi 
de pe rafturile ei. Apoi către nenumăratele certificate şi 
diplome - toate de la şcoli bune şi instituţii renumite, deşi 
calificările ei nu erau o surpriză pentru el. Luni întregi de 
cercetare îl convinseră pe Rhyme că Centrul Medical 
Universitar din Avery era printre cele mai bune spitale din 
lume. Departamentele lor de oncologie şi imunologie erau 
foarte căutate, iar Institutul de Neurologie al doctorului 
Weaver era cel mai bun în cercetarea şi tratarea leziunilor 
coloanei vertebrale. 

— Imi pare bine să te cunosc în sfârşit, spuse doctorul. 

Sub mâna ei era un dosar de carton, gros de vreo opt 
centimetri. Era chiar al său, bănui criminalistul, 
întrebându-se totodată care îi era  prognosticul: 
„Incurajator? Şanse slabe? Fără nicio şansă?” 

— Lincoln, noi doi am avut nişte discuţii la telefon. Dar 
vreau să treci din nou prin testele preliminare. Pentru 
binele amândurora. 

Rhyme încuviinţă scurt. Era pregătit să îndure câteva 
formalităţi, deşi nu avea deloc răbdare pentru ascunzişuri. 
Şi cam la astea urma să se ajungă. 

— Ai citit tratatele despre institut. Şi ştii că tocmai 
începem nişte teste care au în vedere regenerarea şi 
reconstrucţia coloanei vertebrale. Dar trebuie să subliniez 
din nou că procedura este experimentală. 

— Înţeleg. 

— Mulţi dintre cvadruplegicii pe care i-am tratat ştiu 
mai multă neurologie decât un doctor de medicină 

generală. Şi sunt sigur că tu nu eşti o excepţie de la 
regulă. 

— Ştiu câte ceva despre ştiinţe, spuse Rhyme cu 
indiferenţă. Ştiu câte ceva şi despre medicină. Dădu din 
umeri în stilul său caracteristic, un gest pe care doctorul 
Weaver păru să îl observe, având, cu siguranţă, să-l treacă 
la dosar. 

Ea continuă: 

— Păi, atunci te rog să mă scuzi dacă repet ceea ce deja 
ştii, dar e important pentru tine să înţelegi ceea ce poate 
şi ceea ce nu poate să facă tehnica aceasta. 

— Te rog, spuse Rhyme. Continuă. 

— Modalităţile noastre de abordare aici la institut se 
bazează pe un atac direct la locul leziunii. Folosim tehnica 
tradiţională de decomprimare chirurgicală să reconstituim 
structura osoasă a vertebratelor şi să protejăm locul unde 
s-a produs leziunea. Apoi grefăm două lucruri la locul 
leziunii. Unul este chiar ţesut din sistemului nervos 
periferic al pacientului. Şi cealaltă substanţă pe care o 
grefăm sunt celule embrionare din sistemul nervos central, 
care... 

— Ah, rechinul, spuse Rhyme. 

— Într-adevăr. Rechin albastru. 

— Lincoln ne-a povestit despre asta, rosti Sachs. De ce 
rechin? 

— Din raţiuni imunologice, compatibilitate cu oamenii. 
Şi, adăugă doctorul râzând, e un peşte al naibii de mare, 
deci putem scoate mult material embrionar din unul. 

— De ce embrionar? întrebă Sachs. 

— Sistemul nervos central la adulţi nu se regenerează în 
mod natural, bombăni Rhyme, nerăbdător din cauza 
întreruperilor. Evident, sistemul nervos al unui copil 
trebuie să se dezvolte. 

— Exact. Apoi, pe lângă decomprimare şi microgrefare, 
mai există ceva de care suntem foarte încântați: Am 
produs nişte medicamente care, credem noi, ar putea avea 
un impact semnificativ în stimularea regenerării. 

— Sunt riscuri? întrebă Sachs. 

Rhyme se uită lung la ea, încercând să îi surprindă 
privirea. Știa riscurile. Deja luase decizia. Nu voia ca ea să 
continue cu întrebările. Dar Sachs era atentă doar la 
doctorul Weaver. Rhyme recunoscu expresia de pe faţa ei: 
era ca şi cum ar fi cercetat o fotografie de la locul crimei. 

— Desigur că există riscuri. Medicamentele în sine nu 
sunt neapărat periculoase. Dar orice cvadruplegic va avea 
probleme pulmonare. Scapi de aparatul de ventilaţie, dar 
din cauza anestezicului cresc şansele de şoc respirator. 
Apoi impactul operaţiei ar putea duce la o deflexiune 
autonomă având ca rezultat o creştere a tensiunii - sunt 
sigur că ştii despre ce vorbesc - care, la rândul ei, ar putea 
duce la un atac cerebral sau la mai multe complicaţii 
implicând vascularizarea cerebrală. De asemenea, există 
riscurile unui traumatism al leziunii iniţiale - nu ai chisturi 
acum şi nici orificii, dar operaţia şi acumularea de lichid ar 
putea mări presiunea provocând alte leziuni. 

— Adică ar putea să îi fie mai rău, spuse Sachs. 

Doctoriţa Weaver încuviinţă şi se uită la dosar, dând 
impresia că vrea să îşi reîmprospăteze memoria, deşi nici 
măcar nu îl deschise. Se uită apoi la ei. 

— Îţi mai poţi mişca un muşchi - inelarul de la mâna 
stângă - şi ai control bun asupra muşchilor umerilor şi ai 
gâtului. S-ar putea să pierzi o parte din asta sau pe toate. 
Şi să îţi mai pierzi şi posibilitatea de a respira spontan. 

Sachs rămase nemişcată. 

— Înţeleg, spuse într-un final, cuvintele ieşind dintr-un 
oftat încordat. 

Doctoriţa îl privi pe Rhyme în ochi. 

— Şi trebuie să cântăreşti riscurile în raport cu ceea ce 
speri să obţii - nu o să poţi să umbli din nou, dacă asta 
sperai. Intervenţiile de genul acesta au avut succes limitat 
în cazurile cu leziuni ale coloanei vertebrale la nivel 
lombar şi toracic - mult mai reduse şi mult mai puţin grave 
decât ceea ce ai tu. Au avut doar un succes limitat în cazul 

celor cu leziuni cervicale şi deloc la cei cu traume de 
nivelul C4. 

— Sunt un om care îşi asumă riscuri, spuse el rapid. 

Sachs se uită îngrijorată la el. Ştia că, de fapt, Lincoln 
Rhyme nu îşi asuma niciodată riscuri. Era un om de ştiinţă, 
care trăia bazându-se pe lucruri concrete, demonstrabile 
pe principii bine documentate. 

— Vreau să mă operez, mai adăugă el. 

Doctoriţa Weaver încuviinţă şi păru total detaşată de 
decizia lui. 

— O să trebuiască să faci nişte teste care vor dura 
câteva ore. Intervenţia e programată poimâine. Am o tonă 
de formulare şi chestionare pentru tine. Mă întorc imediat 
cu hârţogăria. 

Sachs se ridică şi o urmă pe doctoriţă afară. 

— Doctore, am o... o auzi Rhyme întrebând şi uşa se 
închise în urma lor. 

— Conspiraţie, murmură Rhyme către Thom. Rebeliune. 

— E îngrijorată pentru tine. 

— Îngrijorată? Femeia ăsta conduce cu 250 de kilometri 
pe oră şi ştie să tragă cu pistolul mai bine decât mafioţii 
din South Bronx. Eu o să fiu injectat cu celule de peştişor. 

— Înţelegi ce vreau să spun. 

Rhyme îşi întoarse capul nerăbdător. Ochii lui se opriră 
într-un colţ al biroului doctoriţei Weaver, unde o coloană 
vertebrală - probabil adevărată - zăcea pe un suport de 
metal. Părea mult prea fragilă încât să susţină dificila viaţă 
pe care cândva chiar o suportase. 

Uşa se deschise. Sachs reveni în birou. Cineva intră 
după ea, dar nu era doctoriţa Weaver. Bărbatul era înalt, 
bine făcut, în afară de un început de burtă, şi purta 
uniforma bej a unui şerif de district. 

— Ai un vizitator, rosti Sachs cu faţa lipsită de zâmbet. 

Observându-l pe Rhyme, bărbatul îşi dădu jos pălăria 
Smokey the Bear“ şi îl salută. Ochii săi nu se fixară asupra 


1 Ursul Smokey. Personaj foarte popular în S.U.A. care a fost inventat 
în 1944, cu scopul de a preveni mulţimea cu privire la pericolul 

corpului lui Rhyme aşa cum făceau majoritatea oamenilor 
când îl întâlneau, ci la şira spinării de pe etajera din 
spatele biroului doctoriţei. 

— Domnule Rhyme, eu sunt Jim Bell. Vărul lui Roland 
Bell. Vă amintiţi? Mi-a spus că urma să veniţi în oraş şi am 
condus până aici din Tanner's Corner. 

Roland făcea parte din NYPD” şi lucrase cu Rhyme la 
câteva cazuri. Momentan era partenerul lui Lon Sellitto, 
un detectiv pe care Rhyme îl cunoştea de ani buni. Roland 
îi dăduse lui Rhyme o listă cu numele câtorva rude de-ale 
sale, pe care să le sune în Carolina de Nord înainte de 
operaţie, în cazul în care voia vizitatori. Jim Bell era pe 
listă, îşi aminti Rhyme. 

— Îmi pare bine, îi spuse absent criminalistul, uitându- 
se în spatele şerifului prin holul de unde urma să apară 
îngerul său păzitor, doctoriţa Weaver. 

Bell zâmbi sumbru. 

— De fapt, domnule, nu ştiu dacă o să mai aveţi aceeaşi 
părere pentru mult timp. 


incendiilor forestiere. (n.tr.). 
5 Departamentul de Poliţie din New York. 

Uitându-se mai atent la vizitator, Rhyme observă o 
asemănare. 

Acelaşi corp atletic, aceleaşi mâini lungi şi păr rărit, 
aceeaşi fire deschisă ca a vărului său Roland din New 
York. Acest Bell arăta mai bronzat şi mai dur. Probabil, se 
ducea des la pescuit şi la vânătoare. Un Stetson l-ar fi 
prins mult mai bine decât pălăria sa soldăţească. Bell se 
aşeză pe un scaun lângă Thom. 

— Domnule Rhyme, avem o problemă. 

— Spune-mi Lincoln. Te rog! 

— Continuă, îl îndemnă Sachs pe Bell. Spune-i ce mi-ai 
spus mie. E 

Rhyme se uită cu răceală la Sachs. Il cunoscuse pe omul 
acesta în urmă cu trei minute şi deja complotau. 

— Sunt şerif în districtul Paquenoke. Asta vine la vreo 
treizeci şi doi de kilometri spre est. Avem o problemă şi 
mă gândeam la ce mi-a spus vărul meu - vă laudă tot 
timpul, domnule... 

Rhyme încuviinţă nerăbdător, sugerându-i să continue. 
Se gândea: „Unde naiba e doctorita? Câte formulare 
trebuie să caute? E implicată şi ea în toată conspirația 
asta?” 

— În orice caz, referitor la problema aceasta... mă 
gândeam să vin şi să vă întreb dacă ne puteţi ajuta un pic. 

Rhyme râse sec. 

— Sunt pe cale să fiu operat. 

— Ah, înţeleg asta. Nu aş dori să vă încurc pentru nimic 
în lume. Mă gândeam să îmi acordaţi câteva ore... Nu ne 
trebuie mult ajutor, cred. Vedeţi, vărul meu Rol mi-a 
povestit despre câteva lucruri pe care le-aţi făcut în 
investigaţiile din nord. Avem lucrurile de bază ce se găsesc 
într-un laborator criminalistic, dar toate echipamentele din 
zonă trebuie să treacă pe la Elizabeth City - cel mai 


5 pălărie de cowboy. 

apropiat sediu de poliţie - sau prin Raleigh. Durează 
săptămâni întregi până primim un răspuns. Şi nu avem la 
dispoziţie săptămâni. În cel mai bun caz avem câteva ore. 

— Pentru ce? 

— Să găsim nişte fete care au fost răpite. 

— Răpirile ţin de federali, remarcă Rhyme. Chemaţi FBI- 
ul. 

— Nici nu îmi amintesc de când nu am avut un agent 
federal în ţinut, în afară de cei de la ATF” care veneau să 
investigheze producţia de rachiu produs în distilerii 
clandestine. Până când o să ajungă şi FBl-ul aici, fetele vor 
fi deja moarte. 

— Spune-ne ce s-a întâmplat, zise Sachs. 

Rhyme observă cu nemulţumire şi cinism că părea 
interesată de subiect. 

— Ieri, un băiat de la liceul din oraş a fost ucis şi o fată a 
fost răpită, spuse Bell. Apoi, dimineaţa asta, suspectul s-a 
întors şi a răpit altă fată. Rhyme văzu că faţa bărbatului se 
întunecă. A pus o capcană şi unul dintre oamenii mei a fost 
rănit grav. E aici în comă, la centrul medical. 

Rhyme observă că Sachs nu se mai scărpina prin păr şi 
era atentă doar la Bell. Ei bine, poate nu erau conspiratori, 
dar Rhyme ştia bine de ce era aşa de interesată de un caz 
în care oricum nu ar fi avut timp să se implice. Şi nu îi 
plăcea deloc motivul. 

— Amelia, rosti el, uitându-se rece la ceasul de pe 
peretele doctoriţei Weaver. A 

— De ce nu, Rhyme? Ce se poate întâmpla? Îşi dădu 
părul lung şi roşu, care cădea ca o cascadă, de pe umeri. 

Bell se uită încă o dată la coloana vertebrală din colţ. 

— Nu suntem o secţie mare, domnule. Am făcut tot ce 
ne-a stat în putinţă - toate ajutoarele de şerif şi încă un alt 
tip au căutat toată noaptea, dar adevărul e că nu i-am 
putut găsi nici pe el, nici pe Mary Beth. Credem că Ed - 
ajutorul de şerif care e în comă - a apucat să vadă o hartă 
7 Agenţie din S.U.A. care se ocupă cu controlul armelor de foc, 


tutunului şi alcoolului (n.tr.). 

care să ne arate unde s-ar fi putut duce băiatul. Dar 
doctorii nu ştiu când şi dacă se va trezi să ne spună. Se 
uită în ochii lui Rhyme implorând. Am aprecia foarte mult 
dacă v-aţi putea uita la probele găsite şi dacă aţi avea vreo 
idee despre locul unde s-ar putea duce băiatul. Problema 
ne depăşeşte complet de data asta. Am nevoie urgentă de 
ajutor. 

Dar Rhyme nu pricepea. Meseria unui criminalist este să 
analizeze probele astfel încât să îi ajute pe investigatori să 
identifice un suspect şi să depună mărturie la procesul 
acestuia. 

— Ştii cine e suspectul şi unde locuieşte? Procurorul 
vostru nu va avea un caz prea greu. Chiar dacă au dat-o în 
bară cu cercetarea scenei crimei - cum, de regulă, au 
toate şansele să o facă oamenii legii din oraşele mici - 
sigur vor fi rămas destule indicii pentru o condamnare 
pentru crimă. 

— Nu, nu - problema nu e cu procesul, domnule Rhyme. 
Ideea e să îl găsim înainte să le omoare pe fetele alea. Sau 
măcar pe Lydia. Credem că Mary Beth ar putea fi deja 
moartă. Vedeţi, când s-a întâmplat treaba asta, am 
consultat nişte documente ale poliţiei statale referitoare la 
investigaţiile criminale. Spunea că în cazul unei răpiri cu 
motivaţie sexuală, de regulă ai douăzeci şi patru de ore să 
găseşti victima; după asta ele îşi pierd orice urmă de 
umanitate în ochii răpitorului care nu mai dă doi bani pe 
viaţa lor. 

— Ai spus că suspectul e un băiat, rosti Sachs. Câţi ani 
are? 

— Şaisprezece. 

— Juvenil. 

— Tehnic vorbind, spuse Bill. Dar cazierul lui e mai ceva 
decât al multor adulţi. 

— Ai vorbit cu familia? întrebă Sachs, ca şi cum ar fi fost 
un lucru deja sigur că Rhyme şi cu ea se ocupau de caz. 

— Părinţii sunt morţi. E adoptat. Ne-am uitat prin 
camera lui şi nu am găsit nimic notabil. 

„Niciodată nu găsiţi”, gândi Rhyme, dorind din tot 
sufletul ca omul să se care înapoi în districtul său cu nume 
imposibil de pronunţat, cu problemele lui cu tot. 

— Cred că ar trebui, Rhyme, spuse Sachs. 

— Sachs, operaţia... 

— Două victime în două zile, rosti ea. Ar putea fi un 
criminal în serie. Ăştia sunt la fel ca dependenţii de 
droguri. Ca să îşi satisfacă foamea de violenţă, o să atace 
din ce în ce mai des şi cu mai multă cruzime. 

Bell încuviinţă. 

— Aici ai dreptate. Şi mai sunt ceva chestii pe care nu 
le-am menţionat. Au mai existat cazuri de omor în 
Paquenoke în ultimii ani şi o sinucidere suspectă în urmă 
cu câteva zile. Credem că băiatul ăsta ar putea fi implicat 
în toate. Doar că nu am găsit destule dovezi ca să îl 
reținem. 

„Dar atunci eu nu lucram la cazurile astea, nu-i aşa?” 
gândi Rhyme, înainte să reflecteze la faptul că trufia era 
probabil păcatul care îl va face să accepte. Fără tragere de 
inimă, simţi cum mintea începea să îi lucreze, intrigată de 
cazul prezentat. Ceea ce îl făcuse pe Lincoln Rhyme după 
accident să nu o ia razna şi să caute vreun Jack Kevorkian? 
care să îl ajute să se sinucidă erau provocările de genul 
acesta. 

— Operația ta e poimâine Rhyme, forţă nota Sachs. Şi 
tot ce ai de făcut până atunci sunt testele alea. 

„Ah, te înţeleg bine, Sachs...” 

Dar ea avea dreptate. Avea mult timp la dispoziţie până 
la operaţia propriu-zisă. Şi era în perioada de dinainte de 
operaţie - ceea ce însemna că nu avea voie să bea whisky 
de optsprezece ani vechime. Oricum, ce putea să facă un 
bărbat paralizat într-un orăşel din Carolina de Nord? 
Principalii duşmani ai lui Lincoln Rhyme nu erau spasmele, 
durerea fantomatică sau disreflexia care îi bântuie de 


8 Celebru patolog american (1928-) care susţine dreptul la moarte al 
pacienţilor aflaţi într-un stadiu terminal, prin sinucidere asistată de 
medici (n.tr.). 

regulă pe pacienţii cu probleme la coloană; duşmanul era 
plictiseala. 

— Îţi las timp o zi, spuse Rhyme într-un final. Cât timp 
nu mă face să îmi amân operaţia. Sunt pe o listă de 
aşteptare de paisprezece luni, pentru intervenţia asta. 

— S-a făcut, domnule, spuse Bell, iar faţa sa obosită se 
lumină. 

— Ascultă, Lincoln, dădu Thom din cap dezaprobator, nu 
am venit aici să muncim. Suntem aici pentru intervenţia ta 
şi apoi plecăm. Nu am nici jumătate din aparatura care mi- 
ar trebui pentru tine dacă ai lucra. 

— Suntem într-un spital, Thom. Nu m-ar mira să găseşti 
aproape tot ce îţi trebuie aici. O să vorbim cu doctoriţa 
Weaver. Sunt sigur că o să ne ajute cu plăcere. 

— Părerea mea e că asta nu e o idee bună, spuse 
asistentul îmbrăcat într-un tricou alb strălucitor, purtând 
pantaloni gălbui călcaţi impecabil şi cravată. 

Dar ca orice vânător - mobil sau nu - odată ce Lincoln 
Rhyme lua decizia să îşi urmărească prada, nimic altceva 
nu mai conta. Îl ignoră pe Thom şi începu să îl interogheze 
pe Jim Bell. 

— De cât timp e pe fugă? 

— De câteva ore, spuse Bill. Ce pot face e să trimit un 
ajutor de şerif să aducă aici dovezile găsite şi poate şi o 
hartă a zonei. Mă gândeam... 

Vocea lui Bell se pierdu când Rhyme dădu dezaprobator 
din cap şi se încruntă. Sachs se abţinu să zâmbească; ştia 
ce urma. 

— Nu, spuse Rhyme ferm. O să venim noi la tine. O să 
trebuiască să găseşti un loc unde să ne instalăm - mai 
spune-mi o dată unde e centrul districtual. 

— Aa, Tanner's Corner. 

— Găseşte-ne un loc unde să putem lucra. O să am 
nevoie şi de un ajutor pentru partea de cercetare 
criminalistică. Există un laborator la voi la sediu? 

— La noi? întrebă şeriful nedumerit. Nicio şansă. 

— Bine, o să îţi dăm o listă cu echipamentul de care 
avem nevoie. Poţi să îl împrumuţi de la poliţia statală. 
Rhyme se uită la ceas. Putem ajunge acolo într-o jumătate 
de oră. Nu-i aşa, Thom? 

— Lincoln... 

— Nu-i aşa? 

— Jumate de oră, murmură resemnat asistentul. 

„Cine era acum prost dispus?” 

— Ia formularele de la doctoriţa Weaver. Adu-le cu noi. 
Poţi să le completezi în timp ce eu şi Sachs lucrăm. 

— Bun, bun. 

Sachs întocmi o listă cu echipamentul necesar pentru 
laborator. O ridică astfel încât Rhyme să o poată citi. El 
încuviinţă şi completă: 

— Trece şi un aparat de testare a gradientului de 
densitate. In rest, lista e bună. 

Ea adăugă pe listă aparatul cerut şi îi înmâna foaia lui 
Bell. Acesta o citi clătinând din cap neîncrezător. 

— O să mă descurc cu asta, sigur. Dar chiar nu vreau să 
vă obosiţi atât de mult. 

— Jim, sper că pot să vorbesc deschis. 

— Sigur. 

— Doar dacă mă uit peste probe nu o să ajute cu nimic, 
spuse încet criminalistul. Dacă vrei ca treaba să meargă, 
eu şi Amelia trebuie să ne implicăm şi să preluăm 
conducerea. Acum, spune-mi direct, asta ar fi o problemă 
pentru cineva? 

— Mă voi asigura să nu fie, spuse Bell. 

— Bun. Acum ar fi bine să începi să te ocupi de 
echipamentul nostru. Trebuie să ne mişcăm. 

Şeriful Bell zăbovi o secundă dând din cap aprobator, cu 
o mână ţinându-şi pălăria, iar cu cealaltă - lista, înainte să 
se îndrepte către uşă. Rhyme era convins că vărul lui 
Roland, ca mulţi oameni din sud, avea o zicală care definea 
perfect ce se citea pe faţa şerifului. Rhyme nu era chiar 
sigur cum era, dar sigur avea de-a face cu prinsul ursului 
de coadă. 

— Ah, încă un lucru, zise Sachs, tocmai când Bell ieşea 
pe hol. El se opri şi se întoarse. Suspectul. Cum îl cheamă? 

— Garrett Hanlon. Dar în Tanner's Corner i se spune 
Insect Boy”. 


Paquenoke e un district mic în nord-estul Carolinei de 
Nord. Tanner's Corner, aflat aproximativ în centru, este 
cel mai mare oraş şi e înconjurat de un mănunchi de anexe 
rezidenţiale sau comerciale, precum Blackwater Landing, 
care se întinde de-a lungul râului Paquenoke - Paquo, 
după cum îi zic majoritatea localnicilor - la câţiva kilometri 
înspre nord de reşedinţa districtuală. 

La sud de râu, se află cele mai multe zone rezidenţiale şi 
centre comerciale. Pământul aici e plin de mlaştini mai 
blânde, păduri, câmpuri şi iazuri. Aproape toţi locuitorii 
stau în jumătatea asta. Pe de altă parte, la nord de Paquo, 
pământul e înşelător. The Great Dismal Swamp a cuprins 
şi a înghiţit parcuri de rulote, case şi câteva mori şi fabrici 
de pe acea parte a râului. Mlaştinile au luat locul iazurilor 
şi al câmpurilor, iar pădurile, mari şi bătrâne, sunt de 
nepătruns, atâta timp cât nu ai destul noroc să dai de o 
potecă. Nimeni nu locuieşte pe acea parte a râului, în 
afară de câţiva fermieri şi de traficanţi de droguri. Până şi 
vânătorii evită zona, de la incidentul de acum doi ani, când 
nişte porci mistreți l-au atacat pe Tal Harper şi, chiar dacă 
jumătate au pierit împuşcaţi, asta nu i-a împiedicat pe 
ceilalţi să îl devoreze înainte să apară ajutoarele. 

La fel ca majoritatea oamenilor din ţinut, Lydia 
Johansson arareori se aventura la nord de Paquo şi, dacă 
se întâmpla să o facă, niciodată nu se îndepărta prea mult. 
lar acum îşi dădea seama, copleşită de disperare, că, 
traversând râul, depăşise un hotar şi ajunsese într-un loc 
de unde se putea să nu se mai întoarcă niciodată - un 
hotar nu doar geografic, ci şi spiritual. 


9 „Băiatul-Insectă” sau „Băiatul cu insectele”. 

Era, desigur, îngrozită de faptul că era târâtă de 
creatura aceasta - îngrozită de modul în care se uita la ea, 
îngrozită de atingerile lui, îngrozită că urma să moară de 
căldură sau de insolaţie, sau de muşcătura unui şarpe - 
dar ceea ce o speria cel mai tare era faptul că îşi dădea 
seama ce lăsase în sudul râului: viaţa ei fragilă şi comodă, 
oricât de neînsemnată părea: puţinele ei prietene şi colege 
de la spital, doctorii cu care flirta nevinovat, petrecerile cu 
pizza, reluările din Seinfeld, cărţile horror, îngheţata, 
copiii surorii ei. Tânjea până şi după lucrurile mai puţin 
plăcute - problemele cu greutatea, încercările de a se lăsa 
de fumat, nopţile petrecute singură, lungile perioade fără 
niciun telefon de la bărbatul cu care se întâlnea ocazional 
(îl numea „prietenul ei”, deşi ştia că de fapt, nu ar fi fost 
cazul)... da, chiar şi aceste lucruri păreau acum extrem de 
importante, pur şi simplu pentru că îi erau atât de 
familiare. 

Dar confortul lipsea cu desăvârşire din locul unde se afla 
ea acum. Îşi aminti priveliştea îngrozitoare de la adăpostul 
vânătoresc - ajutorul de şerif Ed Schaeffer zăcând 
inconştient la pământ, cu braţele şi faţa umflate absolut 
grotesc de la înţepăturile viespilor. „Nu trebuia să le 
rănească, murmurase Garrett. Viespile atacă doar atunci 
când stupul lor e în pericol. A fost doar vina lui.” Apoi 
intrase încet înăuntru să îşi ia câteva lucruri, îi legase 
mâinile şi apoi o dusese în pădurea prin care mergeau deja 
de kilometri buni. 

Băiatul se mişca ciudat, smucind-o în toate direcţiile. 
Vorbea singur şi se scărpina pe faţă. La un moment dat, se 
oprise în faţa unei băltoace şi se holbase în apă. Aşteptase 
până când o gânganie îşi luase zborul de pe suprafaţa 
apei, apoi îşi cufundase faţa înăuntru şi-şi răcorise pielea 
iritată. Îşi privise picioarele, îşi scoase pantoful rămas şi îl 
azvârlise cât colo. Continuară pe urmă să meargă neţinând 
cont de căldura dimineţii. 

Ea zări harta care îi ieşea din buzunar. 

— Unde mergem? 

— Taci din gură. Ai înţeles? 

Zece minute mai târziu, el o puse să îşi dea jos pantofii 
şi traversară un pârâu puţin adânc şi foarte poluat. Când 
ajunseră pe partea cealaltă, o îndemnă să se aşeze. Garrett 
i se alătură şi, zgâindu-se la picioarele şi la decolteul ei, îi 
şterse tălpile cu un şerveţel pe care îl scosese din buzunar. 
Atingerea lui îi provocă aceeaşi repulsie pe care o simţise 
când fusese nevoită să ia o mostră de ţesut de la un 
cadavru, în prima ei noapte de gardă la morgă. El îi puse 
înapoi pantofii albi, le legă şireturile strâns, ţinând-o de 
gambă mai mult decât ar fi fost cazul. Apoi studie din nou 
harta şi îşi continuară drumul prin pădure. 

Jucându-se cu degetele, scărpinându-se pe faţă... 

Încet-încet, mlaştinile deveneau tot mai numeroase, iar 
apa - tot mai întunecată şi mai adâncă. Ea bănui că se 
îndreptau către Great Dismal Swamp, deşi nu-şi dădea 
seama de ce. Exact când părea că nu mai pot înainta din 
cauza înfundăturilor, Garrett o coti către o pădure mare de 
pini, care, spre uşurarea Lydiei, era mult mai răcoroasă 
decât terenul mlăştinos de până atunci. 

El găsi o altă potecă. O conduse pe ea, până când 
ajunseră la poalele unei râpe abrupte. Nişte pietre duceau 
către vârf. 

— Nu pot să urc aici, spuse ea străduindu-se să pară 
sfidătoare. Nu cu mâinile legate. O să alunec. 

— Căcat, mormăi el nervos, ca şi cum l-ar fi luat drept 
idiot. Eşti încălţată cu pantofii ăia de asistentă. O să te 
ţină. Uită-te la mine. Sunt cu picioarele goale şi pot să mă 
urc. Uită-te la picioarele mele, uită-te! Le ridică şi îi arată 
partea de jos a tălpii. Pielea era galbenă şi întărită. Acuma, 
mişcă-ţi curul acolo! Când ajungi sus, să nu mergi mai 
departe. Mă înţelegi? Hei, mă asculţi? Încă un şuierat; un 
strop de salivă îi atinse obrazul şi păru să îi ardă pielea ca 
acidul. 

„Doamne, cât te urăsc”, gândi ea. 

Lydia începu să urce. Se opri la jumătatea drumului şi 
privi în spate. Garrett o studia cu atenţie, pocnindu-şi 

unghiile. Se holba la picioarele ei şi la ciorapii albi şi lungi, 
şi îşi trecea limba peste dinţii din faţă. Apoi ridică privirea, 
până ajunse să vadă sub fusta ei. 

Lydia continuă să urce. Auzea respiraţia băiatului care 
mergea în spatele ei. 

În vârful dealului, era o poiană din care pornea o 
singură potecuţă către o dumbravă cu pini. Ea o luă pe 
potecă, dorindu-şi să ajungă la umbră. 

— Hei, strigă Garrett. Nu m-ai auzit? Ţi-am spus să nu te 
mişti! i 

— Nu încerc să fug! se tângui ea. E prea cald. Încerc să 
mă feresc de soare. 

El arătă cu degetul către un loc situat la vreo şase metri 
depărtare. Era acoperit de o pătură groasă de crengi de 
pin. 

— Puteai să cazi acolo, izbucni vocea lui. Puteai să strici 
totul. 

Lydia se uită cu atenţie. Acele de pin acopereau o 
groapă mare. 

— Ce e dedesubt? 

— E o capcană mortală. 

— Ce e înăuntru? 

— Ştii tu, o surpriză pentru oricine ar vrea să ne 
urmărească, spuse mândru, zâmbind ca şi cum ar fi fost 
incredibil de deştept doar pentru că se gândise la asta. 

— Dar oricine ar putea să cadă acolo! 

— Căcat, mormăi el. Aici suntem la nord de Pagquo. Doar 
cei care ne urmăresc ar putea veni până aici. Şi ei merită 
orice li s-ar întâmpla. Acum, hai să mergem, şuieră din 
nou. O prinse de încheietură şi o duse pe lângă groapă. 

— Nu trebuie să mă strângi atât de tare, protestă ea. 

Garrett se uită la ea, apoi slăbi întru câtva; cu toate 
acestea, strânsoarea, atingerea lui mai blândă se dovedi 
mult mai dezgustătoare; începu să o mângâie pe 
încheietură cu degetul mijlociu, pe care Lydia îl simţea ca 
pe o căpuşă grasă care caută un loc unde ar putea să se 
înfigă. 

Dubiţa  Rollx trecu de cimitirul Tanners Corner 
Memorial Gardens. Avea loc o înmormântare şi Rhyme, 
Sachs şi Thom urmăriră din priviri procesiunea sumbră. 

— Uitaţi-vă la sicriu, spuse Sachs. 

Era mic, de copil. Cei îndoliaţi erau puţini. Vreo 
douăzeci de oameni. Rhyme se întrebă de ce nu era mai 
multă lume. Işi îndreptă privirea spre dealurile din jurul 
cimitirului şi dincolo de ele spre pădurea ceţoasă şi 
terenurile mlăştinoase care se pierdeau în zare. 

Nu e un cimitir urât, spuse el. Nu m-ar deranja să fiu 
îngropat într-un asemenea loc. 

Sachs, care urmărise tulburată cortegiul funerar, îi 
aruncă o privire rece - cum el urma să sufere o intervenţie 
chirurgicală, ea nu prea voia să vorbească despre moarte. 

Apoi Thom luă strâns o curbă şi urmări motocicleta lui 
Jim Bell; acceleră şi cimitirul dispăru în urma lor. 

Aşa cum spusese Bell, Tanner's Corner se afla la 32 de 
kilometri depărtare de centrul medical din Avery. Panoul 
cu BINE AŢI VENIT îi anunţa pe vizitatori că populaţia 
oraşului număra exact 3.018 de suflete, lucru care, foarte 
posibil, era adevărat, doar că numai o mică parte din ele 
erau pe Main Street în dimineaţa aceasta călduroasă de 
august. Locul prăfuit părea să fie un oraş-fantomă. Un 
cuplu în vârstă stătea pe o bancă uitându-se la strada 
pustie. Rhyme zări doi bărbaţi, slăbănogi şi jerpeliţi, care 
trebuie să fi fost beţivanii urbei. Unul stătea pe trotuar, 
sprijinindu-şi capul murdar în mâini, probabil încercând să 
scape de mahmureală. Celălalt era rezemat de un copac şi 
se holba la dubiţa strălucitoare cu ochii tulburi, care chiar 
şi de la distanţă păreau îngălbeniţi. 

O femeie uscăţivă spăla alene ferestrele farmaciei. 
Rhyme nu observă pe nimeni altcineva. 

— Liniştit loc, remarcă Thom. 

— Ăsta e un fel de a spune, zise Sachs, care evident 
împărtăşea sentimentul de nesiguranţă al lui Rhyme cu 
privire la pustietatea locului. 

Main Street era o înşiruire monotonă de clădiri vechi. 
Rhyme observă un supermarket, două farmacii, două 
baruri, un fast-food, un butic de haine de damă, o firmă de 
asigurări şi o combinaţie între un magazin de închirieri 
video, cofetărie şi salon de manichiură. Reprezentanţa 
auto A-OK era înghesuită între o bancă şi un depozit 
militar. Un panou făcea reclamă la un McDonald's aflat la 
11 kilometri depărtare, pe Route 17. Altul înfăţişa o 
pictură albită de soare cu vapoarele de la Monitor and 
Merrimack!0. „Vizitaţi muzeul Ironclad.” Trebuia să 
conduci treizeci şi cinci de kilometri ca să te bucuri de 
această atracţie turistică. 

În vreme ce Rhyme era atent la toate detaliile vieţii de 
oraş micuţ, îşi dădu seama cu groază cât de greu îşi putea 
desfăşura aici munca de criminalist. În New York, putea să 
analizeze probele fără probleme, pentru că locuia acolo de 
zeci de ani - cunoştea oraşul pe de rost, se plimbase pe 
toate străzile, studiase istoria, flora şi fauna sa. Dar nu ştia 
nimic despre Tanner's Corner şi împrejurimile sale, habar 
nu avea despre compoziţia solului, despre aer, apă, nu ştia 
nimic despre obiceiurile oamenilor, despre ce maşini le 
plăceau, despre casele în care locuiau, despre firmele 
pentru care lucrau sau despre dorinţele lor ascunse. 

Rhyme îşi aminti de perioada când era începător şi lucra 
cu un detectiv din NYPD. Bărbatul li se adresase 
subalternilor săi: „Poate să-mi spună şi mie cineva ce 
înseamnă expresia: «peşte pe uscat»?” 

Tânărul poliţist Rhyme îi răspunsese: „Înseamnă că 
cineva e scos din elementul său. Derutat”. 

„Ei bine, dar ce se întâmplă când peştii sunt scoşi pe 
uscat? se răstise bătrânul poliţist cărunt la Rhyme. Ei nu 
sunt derutaţi. Ei mor dracului. Cel mai mare pericol pentru 


10 Cunoscută bătălie navală din Războiul Civil american. 

un anchetator este să nu fie familiarizat cu împrejurimile. 
Ţine minte asta.” 

Thom parcă şi începu ritualul de coborâre a scaunului 
cu rotile. Rhyme suflă în tubul de control pentru Storm 
Arrow şi îşi împinse scaunul către rampa clădirii, evident 
montată acolo de nevoie, după ce Legea pentru cetăţenii 
americani cu dizabilităţi intrase în vigoare. 

Trei bărbaţi - îmbrăcaţi cu haine de serviciu şi cu teci 
pentru bricege prinse la centuri - ieşiră pe uşa de lângă 
rampa amplasată lângă biroul şerifului. Se îndreptară apoi 
către un Chevy Suburuban de culoarea vinului de 
Burgundia. Cel mai uscăţiv dintre cei trei îl împunse pe cel 
mai solid, o matahală de om bărbos, cu părul împletit în 
coadă, şi dădu din cap înspre Rhyme. Ochii lor - aproape 
la unison - priviră cercetător silueta lui Sachs. Matahala 
se uită apoi la Thom, observându-i părul bine aranjat, 
statura medie, hainele impecabile şi cercelul de aur. Lipsit 
de orice expresie, şopti ceva către cel de-al treilea, un 
bărbat care arăta a om de afaceri conservator din Sud. 
Acesta ridică din umeri. Işi întoarseră ochii de la vizitatori 
şi se urcară în Chevy. 

„Peşte pe uscat...” 

Bell, care mergea pe lângă scaunul lui Rhyme, îi observă 
privirea. 

— Ăla mare e Rich Culbeau. Şi ceilalţi sunt amicii lui. 
Sean O'Sarian - cel mai slăbuţ - şi Harris Tomel. Culbeau 
nu e chiar aşa de rău cum pare. li place s-o facă pe 
grozavul, dar de obicei nu creează probleme. 

O'Sarian se uită spre ei din maşină - totuşi, Rhyme nu 
îşi dădu seama dacă privirea lui era îndreptată către el, 
Thom sau Sachs. 

Şeriful avansă grăbit spre clădire. Se chinui un pic cu 
uşa de la capătul rampei pentru persoane cu handicap. Era 
blocată. 

— Nu-s prea mulţi oameni cu handicap pe aici, remarcă 
Thom. Cum te simţi? îl întrebă apoi pe Rhyme. 

— Sunt bine. 

— Nu arăţi bine deloc. Eşti palid. O să îţi iau tensiunea 
când ajungem înăuntru. 

Intrară în clădire. Rhyme estimă că era de pe la 1950. 
Era vopsită în verde, pe pereţi erau puse tablouri pictate 
cu degetul de către nişte şcolari, fotografii istorice cu 
Tanner's Corner şi vreo şase anunţuri pentru angajaţii din 
district. 

— O să fie bine aşa? întrebă Bell, deschizând o uşă. O să 
o folosim pentru păstrarea dovezilor, dar scoatem chestiile 
alea dinăuntru şi le mutăm la subsol. 

O duzină de cutii erau aliniate pe lângă pereţi. Un 
poliţist se chinuia să scoată un televizor din cameră. Altul 
ducea două cutii cu borcane, umplute cu un lichid 
transparent. Rhyme se uită la ele. Bell izbucni în râs. 

— Şi uite aşa, ai găsit criminalul tipic din Tanner's 
Corner: fură electrocasnice şi bea rachiu de contrabandă!!. 

— Ăla e rachiu de contrabandă? întrebă Sachs. 

— Pe bune. Vechi de treizeci de zile. 

— În borcane? întrebă Rhyme sec, uitându-se la 
recipiente. 

— Recipientul preferat al oricărui fabricant clandestin - 
pentru că are gâtul larg. Obişnuieşti să bei? 

— Doar whisky. 

— Rămâi la asta. Bell dădu din cap înspre sticlele pe 
care polițistul le cără afară. Federalii şi Departamentul de 
taxe din Carolina sunt îngrijoraţi cu privire la profitul lor. 
Noi suntem îngrijoraţi să nu pierdem oameni. Seria asta de 
aici nu-i aşa rea. Dar de multe ori băutura e amestecată cu 
formol, diluant de vopsea sau îngrăşăminte. Pierdeam 
câţiva oameni în fiecare an din cauza unor serii nereuşite. 

— De ce îi zice „moonshine”? întrebă Thom. 

— Pentru că obişnuiau să o prepare noaptea, la lumina 
lunii - astfel nu aveau nevoie de lanterne şi, ştii, nici nu 
atrăgeau atenţia agenţilor fiscali. 


u În original, moonshine. 

— Oh, spuse tânărul, ale cărui gusturi variau între St. 
Emilions, Pomerlos şi vinuri albe de Burgundia, din câte 
ştia Rhyme. 

Rhyme examină camera, dând din cap către unica priză 
din perete. 

— O să avem nevoie de mai multă electricitate. 

— Putem trage nişte fire, spuse Bell. O să aduc un om. 

Trimise un ajutor de şerif să se ocupe de treaba asta, 
apoi le spuse că luase legătura cu laboratorul poliţiei 
statale din Elizabeth City!? şi depusese o cerere pentru 
obţinerea în regim de urgenţă a echipamentului de 
criminalistică necesar. Rhyme constată că lucrurile se 
mişcau foarte repede pentru districtul Paquenoke şi simţi 
încă o dată că era vorba de un caz grav. 

„În cazul unei răpiri cu motivaţie sexuală, de regulă ai 
douăzeci şi patru de ore ca să găseşti victima; după asta, 
răpitorul îşi pierde interesul faţă de ea şi nu îi mai pasă 
dacă o ucide.” 

Ajutorul de şerif se întoarse cu două cabluri electrice 
groase, cu mai multe prize cu împământare la capete. Le 
puse pe podea. 

— Numai bine, spuse Rhyme. Câţi oameni lucrează la 
cazul ăsta? întrebă apoi. 

— Am trei ajutori de şerif cu experienţă şi încă opt mai 
tineri. Doi oameni la Departamentul de comunicări şi cinci 
care ţin evidențe. De regulă îi împărţim cu Serviciul de 
Planificare Urbanistică Zonală şi cu DPW-ul!* - lucru cu 
care nu prea am fost de acord niciodată - dar din cauza 
răpirilor şi pentru că tu ai venit aici, o să îi folosim pe toţi. 
Şeful de district e de acord cu asta. Am vorbit ieri cu el. 

Rhyme se uită încruntat la perete. 

— Ce înseamnă asta? 

— Are nevoie de o tablă, îi explică Thom. 

— Mă gândeam mai degrabă la o hartă a zonei. Dar da, 
vreau şi o tablă. Una mare de tot. 

12 Oraşul Elizabeth, situat în apropiere de Paquenoke (n.tr.). 


13 Department of Public Works - Departamentul de lucrări publice. 
42 


- JEFFERY DEAVER - 


— S-a făcut, spuse Bell. 

Rhyme şi Sachs schimbară un zâmbet. Asta era una 
dintre expresiile preferate ale vărului lui Roland. 

— Apoi vreau să mă întâlnesc cu ajutorii de şerif cu 
experienţă aici. Să trecem în revistă informaţiile. 

— Şi aer condiţionat, adăugă Thom. Ar trebui să fie mai 
răcoare aici. 

— O să vedem ce putem face, spuse Bell liniştit, ca orice 
om care nu înţelegea obsesia  nordicilor pentru 
temperaturile mai scăzute. 

— Nu îi face bine căldura, sublinie asistentul pe un ton 
ferm. 

— Nu îţi face griji pentru asta, spuse Rhyme. 

— Trebuie să răcorim camera, spuse Thom, fixându-l pe 
Bell cu privirea. Altfel o să îl duc înapoi la hotel. 

— Thom, îl avertiză Rhyme. 

— Mă tem că nu avem de ales, spuse asistentul. 

— Nicio problemă, se învoi Bell. Mă ocup eu de asta. 
Merse până în hol şi strigă: Steve, vino un pic aici, te rog! 

Un tânăr tuns milităreşte, purtând o uniformă de ajutor 
de şerif, păşi înăuntru. 

— Acesta e cumnatul meu, Steve Farr. 

Steve era de departe cel mai înalt şerif din câţi văzuseră 
până acum - la cei doi metri săi - şi avea urechi rotunde şi 
caraghioase. Păru foarte puţin stingherit când îl văzu pe 
Rhyme şi zâmbi larg, dându-le impresia unui om de 
încredere şi competent. Bell îl însărcină să găsească un 
aparat de aer condiţionat pentru laborator. 

— Mă apuc imediat de asta, Jim. Se trase de lobul 
urechii, se întoarse pe călcâie milităreşte şi dispăru pe 
coridor. 

— Jim, Sue McConnell e pe linia 3. E absolut disperată. 

— Bine, o să vorbesc cu ea. Spune-i că vin acum. Bell se 
întoarse către Rhyme să îi explice. E mama lui Mary Beth. 
Biata femeie... Soţul i-a murit de cancer în urmă cu un an 
şi acum i se întâmplă treaba asta. Ştii, continuă el dând 
din cap, am şi eu copii şi îmi pot imagina prin ce... 

— Jim, mă întrebam dacă putem să găsim harta, îl 
întrerupse Rhyme. Şi să punem tabla aia odată! 

Tonul abrupt al lui Rhyme îl făcu pe Bell să clipească 
nesigur. 

— Sigur, Lincoln. Şi dacă noi, cei din Sud, ne mişcăm 
prea încet pentru voi, yankeii, ne grăbiţi voi, nu-i aşa? 

— Poţi fi sigur de asta, Jim! 


Unul din trei. 

Doar unul din cei trei ajutori de şerif ai lui Jim Bell păru 
bucuros să îi cunoască pe Rhyme şi pe Sachs. Mai ales pe 
Sachs. Ceilalţi doi încuviinţară formal, deşi în mod evident 
ar fi preferat ca acest cuplu ciudat de detectivi să fi rămas 
la New York. 

Cel de treabă era un bărbat cu ochii încercănaţi, pe la 
vreo treizeci de ani, pe nume Jesse Corn. Fusese la locul 
crimei de dimineaţă şi, copleşit de remuşcări, admise că 
Garrett dispăruse cu cealaltă victimă, Lydia, chiar din faţa 
sa. Până să apuce să traverseze Jesse râul, Ed Schaeffer 
fusese înţepat de viespi şi zăcea aproape mort. 

Unul din ajutorii de şerif care-i primise cu răceală era 
Mason Germain, un bărbat scund, cu puţin trecut de 
patruzeci de ani. Ochi întunecaţi, grizonant, cu o ţinută 
cam prea perfectă pentru o fiinţă umană. Părul îi era dat 
pe spate, cu urmele de pieptăn vizibile. Se dădea cu mult 
prea mult aftershave ieftin cu miros de mosc. li salută 
dând din cap pe cei doi, cu un aer de superioritate, iar 
Rhyme îşi imagină că Germain se bucura că nu era nevoit 
să dea mâna cu el din cauza dizabilităţii sale. Sachs, fiind 
femeie, fu „domnişorită” condescendent. 

Lucy Kerr era cel de-al treilea ajutor de şerif şi nici ea 
nu părea mai încântată decât Mason de prezenţa 
oaspeţilor. Era o femeie înaltă - doar o idee mai scundă ca 
Sachs. Îngrijită, cu o constituţie atletică şi cu o faţă ovală 
şi drăguță. Uniforma lui Mason era şifonată şi murdară, 
dar cea a lui Lucy - călcată perfect. Părul ei blond era 
împletit într-o coadă „spic”. Era genul de femeie care ar fi 

putut să pozeze ca model pentru L.L. Bean! sau Lands’ 
End'5, în cizme, blugi şi o vestă lungă. 

Rhyme ştia că răceala lor era o reacţie firească faţă de 
apariţia unor poliţişti băgăreţi (mai ales că unul era 
handicapat şi celălalt - femeie - şi nordici pe deasupra). 
Dar nici nu îi trecea prin gând să le câştige simpatia. 
Răpitorul avea să fie tot mai greu de găsit cu fiecare minut 
care se scurgea. Şi el mai trebuia şi să se opereze de 
urgenţă. 

Un bărbat solid - singurul ajutor de şerif de culoare pe 
care Rhyme îl văzuse aici - intră în cameră cu o tablă mare 
şi cu o hartă a districtului Pagquenoke. 

— Prinde-o acolo sus, Trey. 

Bell arătă către perete. Rhyme se uită la hartă şi 
observă că era bună şi foarte detaliată. 

— În regulă. Acum povesteşte-mi exact ce s-a întâmplat, 
spuse Rhyme. Începe cu prima victimă. 

— Mary Beth McConnell, zise Bell. Are douăzeci şi trei 
de ani. Studentă în ultimul an la Avery. 

— Continuă. Ce s-a întâmplat ieri? 

— Păi, era destul de devreme, interveni Mason. Mary 
Beth era... 

— Poţi să fii mai precis? întrebă Rhyme. La ce oră exact? 

— Păi nu ştim sigur, răspunse cu răceală Mason. Ştii, nu 
am găsit ceasuri oprite la ora exactă, ca pe Titanic. 

— Trebuie să fi fost înainte de opt, replică Jesse Corn. 
Billy - băiatul care a fost ucis - făcea jogging şi locul 
crimei se află la jumătate de oră depărtare de casa lui. 
Avea ceva treabă la şcoala de vară şi trebuia să fie acasă la 
opt jumate să facă un duş şi să ajungă la ore. 

— Bun, rosti Rhyme. Continuă. 

— Mary Beth avea un proiect de studiu. Trebuia să 
caute nişte artefacte indiene la Blackwater Landing, urmă 
Mason. 

— Ce e ăla, un oraş? întrebă Sachs. 

14 Firmă producătoare de articole sportive. 


15 Firmă de haine. 

— Nu, e doar un teren de lângă râu. Sunt vreo patruzeci 
de case şi o fabrică. Niciun magazin. În mare, doar păduri 
şi mlaştină. 

Rhyme observă nişte numere şi litere pe marginile 
hărţii. 

— Unde? întrebă el. Arată-mi! 

Mason puse degetul pe perimetrul G-10. 

— După cum vedem noi lucrurile, Garrett a apărut şi a 
prins-o pe Mary Beth. Urma să o violeze, dar Billy Stail îşi 
făcea tura de jogging prin apropiere, l-a văzut şi a încercat 
să îl oprească. Garrett a pus mâna pe o lopată şi l-a omorât 
pe Billy. I-a spart capul. Apoi a luat-o pe Mary Beth şi a 
dispărut. Mason vorbea încordat. Billy era un băiat bun. 
Chiar foarte bun. Mergea des la biserică. Sezonul trecut a 
prins o pasă în ultimele două minute ale unui meci strâns 
cu Albermale High şi a reuşit să... 

— Sunt sigur că era un băiat de treabă, îl întrerupse 
Rhyme cu nerăbdare. Garrett şi Mary Beth sunt pe jos? 

— Da, răspunse Lucy. Garrett nu conduce. Nici măcar 
nu are permis. Ai lui au murit într-un accident de maşină şi 
cred că asta l-a influenţat foarte tare. 

— Ce probe aţi găsit? 

— Ah, am găsit arma crimei, spuse Mason cu mândrie. 
Lopata. Am avut mare grijă şi când am umblat cu ea. Am 
purtat mănuşi. Am respectat procedura, exact ca în cărţi. 

Rhyme aştepta să audă mai multe. 

— Ce altceva aţi mai găsit? întrebă într-un final. 

— Păi, ceva amprente. 

Mason se uită la Jesse, care continuă: 

— Da, aşa e, le-am făcut poze. 

— Asta e tot? se miră Sachs. 

Lucy încuviinţă, strângând din buze la critica subtilă din 
vocea nordicei. 

— Nu aţi cercetat locul faptei? întrebă Rhyme. 

— Ba da. Doar că nu am găsit nimic, răspunse Jesse. 

Nu mai era nimic altceva? Intr-un loc unde un suspect 
omoară o persoană şi răpeşte o a doua trebuie să fie 

destule probe cât pentru un film care să arate ce a făcut 
fiecare protagonist în ultimele douăzeci şi patru de ore. Se 
pare că se confruntau cu două probleme: Insect Boy şi 
incompetenţa forţelor de ordine. Rhyme prinse privirea lui 
Sachs şi văzu că ea gândea la fel. 

— Cine a condus ancheta? întrebă Rhyme. 

— Eu, răspunse Mason. Am ajuns acolo primul. Eram 
prin apropiere când am auzit apelul. 

— Şi când a fost asta exact? 

— Nouă şi jumătate. Un şofer de camion a văzut de pe 
autostradă cadavrul lui Billy şi a sunat la urgente. 

Iar băiatul fusese omorât înainte de ora opt. Rhyme nu 
era deloc încântat. O oră şi jumătate - cel puţin - era un 
interval de timp lung pentru o scenă a crimei nesecurizată. 
Multe dovezi ar fi putut fi furate, tot aşa de bine cum 
multe altele ar fi putut fi adăugate. Băiatul ar fi putut să o 
violeze şi să o omoare pe fată, să ascundă cadavrul, să 
scape de câteva dovezi şi să adauge altele, care să îi ducă 
pe investigatori pe o pistă greşită. 

— Ai căutat tu singur? îl întrebă Rhyme pe Mason. 

— Prima dată. Apoi am adus vreo trei, patru colegi. Au 
cercetat zona bine de tot. 

„Şi au găsit doar arma crimei? Dumnezeule... Unde mai 
pui că patru ajutori de şerif nefamiliarizaţi cu tehnicile 
criminaliste ar fi putut distruge din probe.” 

— Pot să întreb, spuse Sachs, de unde ştiţi că Garrett e 
vinovatul? 

— L-am văzut, spuse Jesse Corn. Când a răpit-o pe Lydia 
în dimineaţa asta. 

— Asta nu înseamnă că l-a omorât şi pe Billy sau că a 
răpit-o şi pe cealaltă fată. 

— Ah, îşi aminti Bell. Amprentele - le-am scos de pe 
lopată. 

Rhyme încuviinţă şi se uită la şerif. 

— Şi amprentele lui erau în dosar de la arestările 
precedente? 

— Exact. 

— Acum, povestiţi-mi ce s-a întâmplat în dimineaţa asta, 
spuse Rhyme. 

Jesse se băgă în discuţie: 

— Era devreme. Imediat după răsărit. Eu şi Ed Schaeffer 
ne învârteam prin zonă, aşteptând în caz că Garrett avea 
să se întoarcă. Ed era la nord de râu. Eu eram la sud. 
Lydia se întoarce să pună nişte flori. Eu o las singură şi mă 
întorc la maşină. Lucru pe care nu trebuia să îl fac. După 
aia, o aud strigând şi îi văd pe ei doi pe celălalt mal al 
râului Paquo. Au dispărut înainte să pot să găsesc o barcă 
sau ceva să mă ajute să trec dincolo. Ed nu răspundea la 
staţie. Îmi făceam griji pentru el şi, când m-am întors, l-am 
găsit aproape mort de la înţepături de viespi. Garrett a 
întins o capcană. 

— Credem că Ed ştie unde a dus-o pe Mary Beth, spuse 
Bell. A apucat să arunce o privire la harta care se afla în 
adăpostul lui Garrett. Dar a fost înţepat şi şi-a pierdut 
cunoştinţa înainte să apuce să ne spună ceva, şi Garrett 
trebuie să fi luat harta cu el după ce a răpit-o pe Lydia. Nu 
am mai găsit-o. 

— Cum se simte şeriful? întrebă Sachs. 

— A intrat în stare de şoc din cauza înţepăturilor. 
Nimeni nu poate să spună dacă o să trăiască sau nu. Sau 
dacă o să îşi mai aducă aminte ceva, în cazul în care îşi 
revine. 

„Deci, ne bazăm pe dovezi”, gândi Rhyme. De altfel, el 
asta prefera: dovezile mai degrabă decât martorii. 

— Ceva probe de la scena crimei de dimineaţă? 

— Am găsit asta. Jesse deschise o geantă-diplomat şi 
scoase dinăuntru o pungă de plastic cu un pantof sport. 
Garrett l-a pierdut când a răpit-o pe Lydia. Nimic altceva. 

O lopată ieri, un pantof azi... 

Nimic altceva. Rhyme se uită deznădăjduit la pantof. 

— Pune-l aici. Arătă o masă. Spune-mi despre celelalte 
crime pentru care Garrett a fost suspectat. 

— Toate au avut loc în şi pe lângă Blackwater Landing, îl 
informă Bell. Două dintre victime s-au înecat în canal. 

După dovezi, se pare că au căzut şi s-au lovit la cap. Dar 
medicul legist ne-a spus că ar fi putut să fi fost lovite 
intenţionat şi împinse înăuntru. Garrett a fost văzut pe 
lângă casele lor nu cu mult înainte ca ele să moară. Apoi 
anul trecut cineva a fost înţepat de viespi şi a murit. Exact 
ca Ed. Ştim că Garrett a fost vinovatul. 

Bell vru să continue, dar Mason interveni: 

— O fată cu puţin trecută de douăzeci de ani - ca şi 
Mary Beth, spuse el cu o voce joasă. Foarte de treabă. 
Credincioasă. Se culcase pe veranda din spate. Garrett a 
aruncat un cuib de viespi înăuntru. A fost înţepată de o 
sută treizeci şi şapte de ori. A făcut infarct. 

— Am fost la locul crimei după ce am auzit apelul, spuse 
Lucy Kerr. Foarte urâtă privelişte! A murit încet. Foarte 
dureros. 

— Ah! Şi înmormântarea pe lângă care am trecut? 
întrebă Bell. Acela a fost Todd Wilkes. Opt ani. S-a sinucis. 

— Nu se poate, murmură Sachs. De ce? 

— Era foarte bolnav, explică Jesse Corn. Stătea mai mult 
la spital decât acasă. Asta l-a marcat. Dar mai e ceva - 
Garrett a fost văzut urlând la Todd cu câteva săptămâni în 
urmă. Bănuiam că Garrett s-a tot legat de el şi l-a tot 
speriat până când săracul nu a mai rezistat. 

— Vreun motiv, întrebă Sachs? 

— E un psihopat, ăsta e motivul, spuse cu scârbă Mason. 
Oamenii şi-au bătut joc de el şi el vrea să se răzbune. 
Simplu ca bună ziua. 

— Schizofrenic? 

— Nu şi din ce spun consilierii de la şcoală, răspunse 
Lucy. Are o personalitate antisocială. Aşa au spus. Are un 
IQ mare. A avut note foarte bune până să înceapă să 
chiulească în urmă cu vreo doi ani. 

— Aveţi o poză cu el? întrebă Sachs. 

Şeriful deschise un dosar. 

— Uite o poză făcută la secţie chiar după incidentul cu 
cuibul de viespi. 

Poza înfăţişa un băiat subţirel, tuns milităreşte, cu 
sprâncene groase, unite, şi ochii afundaţi în orbite. Avea o 
iritaţie pe obraz. 

— Uite încă una. 

Bell scoase din dosar o tăietură de ziar. Arăta o familie 
de patru persoane la o masă de picnic. Titlul spunea 
„Familia Hanlon, la picnicul anual din Tanner's Corner, cu 
o săptămână înainte de tragicul accident auto de pe Route 
112, în care au murit Stuart, 39 de ani, Sandra, 37 de ani, 
şi fetiţa lor, Kaye, de 10 ani. În fotografie mai apare 
Garrett, 11 ani, care nu se afla în maşină când s-a produs 
accidentul”. 

— Pot să văd raportul de la locul crimei de ieri? întrebă 
Rhyme. 

Bell deschise un dosar. Thom îl luă. Rhyme nu putea să 
răsfoiască, aşa că apelă la asistentul său. 

— Poţi să îl ţii mai bine? 

Thom oftă. 

Criminalistul era nervos. Scena crimei fusese cercetată 
foarte neglijent. Erau nişte poze făcute cu un aparat 
polaroid care arătau nişte amprente, dar mărimile lor 
exacte nu erau definite. De asemenea, amprentele nu 
aveau cartonaşe care să indice cui aparţineau. 

Sachs observă şi ea lucrul ăsta şi clătină din cap 
dezaprobator. 

— Tot timpul faci asta? Pui cartonaşe? zise Lucy pe un 
ton defensiv. 

— Evident, confirmă Sachs. E procedura standard. 

Rhyme continuă să examineze raportul. Era doar o 
descriere sumară a locului şi fotografia cu conturul 
trupului băiatului. Rhyme observă conturul trupului, care 
era făcut cu vopsea, lucru total neindicat, pentru că putea 
contamina scena crimei. 

Nicio probă de pământ nu fusese luată de la locul faptei 
şi nici din locul unde, în mod evident, avuse loc o 
încăierare între Billy, Mary Beth şi Garrett. Şi Rhyme 
observă multe mucuri de ţigară pe pământ - care ar fi 

putut aduce destule indicii - dar niciunul nu fusese luat de 
acolo. 

— Următoarea. 

Thom întoarse pagina. 

Raportul amprentelor era clar mai reuşit. Pe lopată 
existau patru amprente perfecte şi încă şaptesprezece 
parţiale, toate identificate ca fiind ale lui Garrett şi Billy. 
Multe erau şterse, dar câteva ieşeau clar în evidenţă - 
uşor de văzut şi fără chimicale sau lumină specială - dintr- 
o pată de noroi de pe mâner. Cu toate acestea, Mason 
fusese neglijent când examinase scena crimei - urmele 
mănuşii sale de latex de pe lopată acopereau multe dintre 
amprentele ucigaşului. Rhyme ar fi concediat un tehnician 
pentru asemenea neglijenţă, dar cum mai erau şi alte 
amprente bune, nu mai conta în cazul acesta. 
Echipamentul urma să ajungă în curând. 

— O să am nevoie de cineva care să mă ajute. Aş prefera 
un poliţist, dar cel mai important lucru e să aibă 
cunoştinţe ştiinţifice. 

Mason îşi plimbă degetul pe mânerul revolverului. 

— Putem să găsim pe cineva, dar credeam că tu eşti 
expertul. Adică, nu de asta am apelat la tine? 

— Unul dintre motivele pentru care aţi apelat la mine 
este acela că eu ştiu când am nevoie de ajutor. Se uită la 
Bell. Ai în minte pe cineva? 

— Băiatul surorii mele - Benny - răspunse Lucy Kerr. 
Studiază la UNC!6. Urmează să-şi ia doctoratul. 

— E deştept? 

— Membru Phi Beta”... E doar... ei bine, un pic mai 
tăcut. 

— Nu am nevoie de el pentru discuţii. 

— O să îl chem. 


16 Universitatea Carolina de Nord. 
17 Phi Beta Kappa - prestigioasă societate academică din SUA care 
recunoaşte meritele deosebite ale absolvenţilor (n.tr.). 

51 


- SCAUNUL GOL - 


— Bun, spuse Rhyme. Acum vreau ca Amelia să 
cerceteze locurile crimei: camera băiatului şi zona 
Blackwater. 

Mason interveni arătând cu mâna la raport. 

— Dar am făcut deja asta. Şi încă foarte bine. 

— Aş vrea ca ea să mai verifice o dată, spuse Rhyme 
scurt. Apoi se uită la Jesse. Tu cunoşti zona. Ai putea să 
mergi cu ea? 

— Sigur. Mi-ar face plăcere. 

Sachs se uită urât la el. Dar Rhyme ştia valoarea unui 
flirt; Sachs avea nevoie de multă cooperare. Rhyme nu 
credea că Lucy sau Mason ar putea-o ajuta măcar pe 
jumătate cât deja îndrăgostitul Jesse. 

— Aş vrea ca Amelia să aibă şi o armă, spuse Rhyme. 

— Jesse e expertul nostru în arme, spuse Bell. Poate să 
facă rost de un Smith and Wesson. 

— Sigur că pot. 

— Aş vrea şi nişte cătuşe, spuse Sachs. 

— Sigur. 

Bell observă că Mason se uita nemulţumit la hartă. 

— Care e problema? întrebă şeriful. 

— Chiar vrei părerea mea? răspunse Mason. 

— Am întrebat, nu-i aşa? 

— Fă tu ce crezi că e mai bine, Jim, spuse Mason cu 
vocea încordată, dar eu nu cred că avem timp să mai 
cercetăm. Locul e mare. Trebuie să mergem după băiat şi 
să îl găsim cât mai repede. 

Lincoln Rhyme îi dădu răspunsul. Cu ochii aţintiţi la 
hartă, la perimetrul G-10, Blackwater Landing, ultimul loc 
unde Lydia Johansson fusese văzută în viaţă, îi replică: 

— Nu avem destul timp să ne mişcăm repede. 

— L-am vrut, şopti precaut bărbatul, ca şi cum dacă ar fi 
vorbit mai tare cine ştie ce s-ar fi întâmplat. Se uită 
încurcat prin curtea prăfuită unde o camionetă fără roţi 
era proptită pe nişte cărămizi. Am chemat serviciile sociale 
şi am întrebat de Garrett. Am auzit ce a păţit şi ne-a părut 
rău. Dar adevărul e că ne-a adus probleme încă de la 
început. Niciun alt copil pe care l-am avut nu s-a 
comportat aşa. Am încercat cât am putut, dar mă gândesc 
că el crede altceva. Şi ne e frică. Tare frică. 

Se aşeză pe scaunul uzat de pe veranda casei sale, de la 
nord de Tanner's Corner, în timp ce discuta cu Amelia 
Sachs şi cu Jesse Corn. Amelia venise aici, la părinţii 
adoptivi ai lui Garrett, doar să cerceteze camera, dar, în 
ciuda faptului că se grăbea, îl lăsă pe Hal Babbage să 
trăncănească în continuare, în speranţa că ar putea afla 
mai multe despre Garrett Hanlon; Amelia Sachs nu era 
întru totul de acord cu părerea lui Rhyme cum că doar 
probele fizice te duceau la găsirea infractorilor. 

Însă singurul lucru care reieşea din convorbirea aceasta 
era faptul că părinţii adoptivi ai lui Garrett, după cum 
spunea Hal, se temeau că acesta se va întoarce să Îi 
rănească pe ei sau pe ceilalţi copii. Nevasta sa, care stătea 
lângă el pe verandă, era o femeie grasă, cu păr buclat 
roşu-portocaliu. Purta un tricou pătat, primit de la un post 
de radio de muzică country, pe care scria „CIZMELE 
MELE BAT RITMUL WKRI!%”. La fel ca soţul ei, Margaret 
Babbage se tot uita în curte şi înspre pădure după Garrett, 
presupuse Sachs. 

— Nu că i-am fi făcut ceva vreodată, continuă bărbatul. 
Nu l-am biciuit niciodată - statul nu mai permite lucrul 
ăsta - dar am fost ferm cu el, am ţinut să facă tot cei se 
spunea. De exemplu, noi mâncăm după un orar bine 
stabilit. "Ţin mult la treaba asta. Doar Garrett nu ajungea 


18 Post de radio (n.tr.). 

niciodată la timp. Încui mâncarea când nu e ora mesei, aşa 
că Garrett a făcut foamea destul de mult. Şi uneori 
mergeam duminica la lecţii de studiu biblic, pentru taţi şi 
fii, însă lui Garrett nu-i plăcea asta. Doar stătea acolo şi nu 
scotea un cuvânt. Mă făcea de râs. Şi îl băteam la cap să 
îşi curețe cocina aia de cameră. Apoi ezită, oscilând între 
furie şi frică. Astea sunt lucruri pe care orice copil e pus să 
le facă. Dar ştiu că el mă urăşte pentru asta. 

Soţia veni cu completări: 

— Ne-am purtat foarte frumos cu el. Dar sigur nu o să îşi 
aducă aminte de asta. O să îşi aducă aminte doar că eram 
stricţi cu el. Vocea ei tremura. Şi se gândeşte la 
răzbunare. 

— Şi să-ţi mai spun ceva, o să ne apărăm, îl avertiză 
tatăl vitreg al lui Garrett, adresându-se lui Jesse Corn. 
Arătă înspre o grămadă de cuie şi un ciocan ruginit de pe 
verandă. Am bătut ferestrele în cuie, dar, dacă încearcă să 
intre în casă, o să ne apărăm. Copiii ştiu ce au de făcut. 
Ştiu unde e puşca. l-am învăţat să o folosească. 

Îi încuraja să îl împuşte pe Garrett? Sachs era şocată. 
Văzuse câţiva copii în casă, trăgând cu ochiul de la 
ferestre, şi nu păreau mai mari de zece ani. 

— Hal, spuse Jesse Corn, luându-i vorba din gură lui 
Sachs. Dacă-l vezi pe Garrett, sună-ne pe noi. Nu te băga 
în treaba asta! Şi nu îi lăsa pe ăia mici să pună mâna pe 
arme. Haide, ar trebui să ştii asta mai bine decât mine. 

— Facem antrenamente, se apără Hal. In fiecare joi 
după cină. Ştiu cum să tragă cu puşca. Îşi întoarse privirea 
pentru că i se păru că zăreşte ceva în curte. Rămase 
încordat pentru o clipă. 

— Aş vrea să văd camera, spuse Sachs. 

Bărbatul ridică din umeri. 

— Te rog! Dar te descurci singură. Eu nu intru acolo. 
Mags, arată-le unde e! 

Ridică ciocanul şi luă un pumn de cuie. Sachs observă 
capătul unui pistol ieşind din pantaloni. Începu să bată 
cuiele în tocul unei ferestre. 

— Jesse, strigă Sachs, du-te prin spate şi vezi dacă sunt 
capcane puse la geam. 

— Nu ai cum să vezi, explică mama. Le-a vopsit în 
negru. Le-a vopsit? 

— Atunci stai pe lângă fereastră, continuă Sachs. Nu 
vreau surprize. Găseşte un loc de pândă şi nu te descoperi. 

— Sigur. Loc de pândă. Acum mă duc. Şi dădu viguros 
din cap, într-un fel care o făcu să-şi dea seama că 
experienţa lui tactică era egală cu zero. Apoi dispăru în 
curte. 

— Camera lui e pe aici, îi arătă femeia lui Sachs. 

Sachs o urmă pe mama vitregă a lui Garrett printr-un 
coridor întunecat, plin cu rufe, pantofi şi grămezi de 
reviste. Family Circle”, Christian Life”, Guns & Ammo”, 
Field and Stream”, Reader's Digest. 

Îşi întindea gâtul când trecea pe lângă fiecare uşă, 
aruncându-şi privirea în stânga şi în dreapta, cu degetele 
sale lungi încleştate pe mânerul de stejar al pistolului. Uşa 
de la camera băiatului era închisă. 

„Garrett a aruncat un cuib de viespi înăuntru. A fost 
înţepată de 137 de ori...” 

— Îţi e chiar aşa de teamă că o să se întoarcă? 

După câteva secunde, femeia răspunse: 

— Garrett e un băiat cu probleme. Oamenii nu îl înţeleg 
şi eu ţin mai mult la el decât Hal. Nu ştiu dacă o să se 
întoarcă, dar, dacă o face, o să iasă urât. Garrett nu stă de 
două ori pe gânduri când e vorba să facă rău oamenilor. 
Când era la şcoală, nişte băieţi i-au spart vestiarul şi i-au 
lăsat nişte mesaje, lenjerie murdară şi alte chestii pe 
acolo. Nimic ieşit din comun, doar farse. Dar Garrett a pus 
o cuşcă în vestiar, care se deschidea în cazul în care 
lacătul era forţat. A pus un păianjen în ea. Data următoare 
când băieţii i-au spart vestiarul, păianjenul l-a muşcat pe 


19 Revistă americană (n.tr.). 
% Publicaţie lunară creştină (n.tr.). 
21 Revistă de specialitate axată pe arme de foc şi muniţie (n.tr.). 
22 Revistă vânătorească (n.tr.). 

unul dintre ei. Aproape l-a orbit. Da, îmi e teamă că o să se 
întoarcă. 

Se opriră în faţa uşii dormitorului. Pe lemnul uşii era 
scris de mână: „PERICOL. NU INTRAŢI”. O viespe 
amenințătoare, desenată stângaci, era prinsă de uşă, sub 
semn. 

Nu era aer condiţionat înăuntru şi Sachs simţi că 
palmele încep să îi transpire. Şi le şterse de blugi. 

Porni staţia Motorola şi scoase căştile împrumutate de 
la Biroul Central de Comunicaţii al Departamentului 
Şerifului. Preţ de o secundă, căută frecvenţa pe care i-o 
dăduse Steve Farr. Se auzea prost de tot. 

— Rhyme? 

— Aici sunt, Sachs. Te aşteptam. Unde ai fost? 

Nu dorea să îi spună că pierduse câteva minute 
încercând să afle mai multe despre felul de a fi al lui 
Garrett Hanlon. 

— Ne-a luat ceva vreme să ajungem aici, îi răspunse. 

— Ei bine, ce avem? întrebă criminalistul. 

— Acum intru. 

Îi făcu semn lui Margaret să se întoarcă în camera de zi, 
apoi deschise uşa cu un şut şi se trase în spate pe hol, 
lipită de perete. Niciun sunet nu se auzea din încăperea 
slab luminată. 

„A fost înţepată de 137 de ori...” 

Bun. Pistolul pregătit. Hai, hai, hai! Se strecură 
înăuntru. 

— Isuse! Sachs îşi luă poziţia de atac. Trase piedica şi 
îndreptă pistolul asupra figurii din cameră. 

— Sachs? o strigă Rhyme. Ce e? 

— Imediat, şopti ea, aprinzând lumina şi dând cu ochii 
de un poster cu monstrul înfricoşător din filmul Alien. 

Deschise cu mâna stângă uşa de la dulap. Nimic 
înăuntru. 

— E în regulă, Rhyme. Totuşi, trebuie să îţi spun că nu 
îmi place deloc cum şi-a decorat camera. 

Apoi simţi duhoarea. Haine nespălate, transpiraţie. Şi 
încă ceva... 

— Pfiu, murmură ea. 

— Sachs? Ce e? Vocea lui Rhyme era plină de 
nerăbdare. 

— Locul ăsta pute. 

— Bun. Ştii regula mea. 

— Întotdeauna miroase înainte locul crimei. Mai bine nu 
făceam asta. 

— Voiam să curăţ pe aici, apăru în spate doamna 
Babbage. Trebuia, înainte să ajungeţi voi. Dar mi-a fost 
prea frică să intru. Şi, de fapt, mirosul de sconcs e greu de 
scos. Trebuie să speli totul cu suc de roşii. Şi Hal zice că 
asta e risipă de bani. 

Asta era. Peste mirosul de haine murdare, trona mirosul 
de sconcs, asemănător celui de cauciuc ars. 

— O să fie furios că ai spart uşa, şopti mama vitregă a 
lui Garrett, împreunându-şi mâinile, aproape gata să 
izbucnească în plâns. 

— Mai lăsă-mă puţin singură aici, îi spuse Sachs. O grăbi 
afară şi închise uşa. 

— Iroseşti timpul, Sachs! izbucni Rhyme. 

— Trec acum la treabă, răspunse ea. 

Se uită în jur, scârbită de cearşafurile gri pătate, de 
mormanele de haine murdare, de farfuriile cu rămăşiţe 
întărite de mâncare, pungile pline cu resturi de chipsuri şi 
fulgi de porumb. Tot locul o făcea să se simtă agitată. Se 
trezi scărpinându-şi, disperată, scalpul. Se opri, apoi se 
scarpină din nou. Se întrebă de ce era aşa de furioasă. 
Poate pentru că dezastrul din cameră sugera faptul că 
părinţilor adoptivi nu le pasase deloc de băiat şi că şi din 
cauza neglijenţei lor ajunsese un răpitor şi un criminal. 

Sachs se uită prin cameră şi observă multe amprente şi 
urme de pantofi pe pervaz. Se pare că băiatul folosea 
fereastra mult mai des decât uşa şi se întrebă dacă părinţii 
îi încuiau pe copii în camere pe timpul nopţii. 

Se întoarse spre peretele opus patului şi îşi miji ochii. 
Simţi cum o trec fiori reci. 

— Avem de-a face cu un colecţionar, Rhyme. 

Se uită la cele douăsprezece borcane mari - terarii pline 
cu colonii de insecte care stăteau ciorchine în jurul unor 
recipiente cu apă. Etichetele erau scrise de mână, 
neglijent, indicând speciile: notonecta glauca... păianjenul 
de apă... 

O lupă ciobită era aşezată pe o masă, lângă un scaun 
vechi de birou, care arăta ca recuperat direct de la gunoi. 

— M-am prins de ce îi spune lumea Insect Boy, rosti 
Sachs, apoi îi povesti lui Rhyme despre borcane. Tresări de 
repulsie când văzu o hoardă de insecte mici şi umede 
urcând la grămadă, pe peretele unui borcan. 

— Oh, asta e bine pentru noi. 

— De ce? 

— Pentru că e un hobby rar. Dacă i-ar fi plăcut să joace 
tenis sau să colecţioneze monede, ne-ar fi fost mult mai 
greu să îl căutăm în locurile speciale pentru treburile 
astea. Acum continuă investigația. 

Rhyme vorbea încet şi blând, părând aproape vesel. Ştia 
că el se imagina cercetând zona - folosind ochii şi 
picioarele ei. Când se afla la conducerea Departamentului 
de criminalistică din cadrul NYPD - Lincoln Rhyme deseori 
investigase personal scenele crimelor, de regulă petrecând 
mai mult timp chiar decât ofiţerii începători. Ştia că 
inspectarea sistematică a locului era lucrul de dinainte de 
accident care îi lipsea cel mai mult. 

— Ce fel de trusă ai? întrebă Rhyme. 

Jesse Corn reuşise să îi facă rost de o trusă de 
criminalistică de la Departamentul Şerifului. 

Sachs deschise cutia prăfuită de metal. Nu avea nici 
jumătate din ceea ce se găsea de regulă în trusa ei de la 
New York, dar măcar existau obiecte de bază: pensete, o 
lanternă, sonde, mănuşi de latex şi pungi pentru probe. 

— Nu am prea multe chestii aici, spuse ea. 

— Sachs, suntem ca nişte peşti pe uscat în cazul ăsta. 

— Total de acord, Rhyme. 

Îşi puse mănuşile în timp ce se uita prin cameră. 
Dormitorul lui Garrett era ceea ce se cheamă „scena 
secundară a crimei”, adică nu locul unde s-a petrecut 
crima, ci unde a fost gândită sau unde infractorii au fugit 
şi s-au ascuns după comiterea crimei. Rhyme o învățase cu 
multă vreme în urmă că de multe ori aceste locuri erau 
mai importante decât scena propriu-zisă a crimei, pentru 
că făptaşii, de regulă, erau mai neglijenţi în locurile 
acestea, descotorosindu-se de haine şi de mănuşi, şi lăsând 
în urmă arme şi alte dovezi. 

Se puse pe treabă, cercetând sistematic podeaua, 
bucată cu bucată, nelăsând să-i scape nimic. 

— Vorbeşte, Sachs, vorbeşte! 

— E un loc înfricoşător, Rhyme. 

— Înfricoşător?  mârâi el. Ce naiba înseamnă 
„înfricoşător”? 

Lui Lincoln Rhyme nu îi plăceau observaţiile de genul 
ăsta. Prefera adjective de tipul: rece, noroios, albastru, 
verde, ascuţit. Strâmbase din nas şi când ea îi descrisese 
ceva ca fiind „mare” sau „mic”. („Spune-mi în centimetri 
sau milimetri, Sachs, sau nu îmi spune deloc.” Amelia 
Sachs cerceta scena crimei înarmată cu un Glock 10, 
mănuşi de latex şi o ruletă.) 

„Ei bine, eu mă simt înfricoşată. Asta nu contează 
deloc?” gândi ea. 

— Are nişte postere pe pereţi. Din Alien. Şi Starship 
Troopers - nişte gândaci mari, care atacă oameni. A şi 
desenat câţiva. Sunt violente. Locul ăsta e o cocină. 
Ambalaje de mâncare, multe cărţi, haine şi gândacii din 
borcane. Cam atât. 

— Hainele sunt murdare? 

— Da. Am pus mâna pe ceva care ne-ar putea fi de folos 
- nişte pantaloni foarte pătaţi. I-a purtat multă vreme; 
trebuie să conţină o tonă de probe. Şi toţi au manşete. Ce 
noroc avem - majoritatea puştilor de vârsta lui poartă 

numai blugi. Puse pantalonii într-o pungă specială pentru 
probe. 

— Bluze? 

— Doar tricouri, răspunse ea. Nimic cu buzunare. 

Criminaliştilor le place tot ce are manşete şi buzunare; 
poţi să găseşti multe indicii acolo. 

— Am găsit câteva caiete aici, Rhyme. Dar Jim Bell şi 
ajutorii de şerif trebuie să se fi uitat deja prin ele. 

— Nu îţi da cu presupusul în legătură cu ce au făcut 
colegii noştri la scena crimei, spuse Rhyme. 

— Am priceput. 

Incepu să răsfoiască paginile. 

— Nu sunt jurnale. Nici hărţi. Nimic despre răpiri... 
Sunt doar imagini cu insecte... desenele celor din terariile 
lui. 

— Poze cu fete, femei tinere? Sado-sexual? 

— Nu. 

— Adu-le aici. Ce e cu cărţile? 

— Are cam o sută. Manuale, cărţi despre animale, 
insecte... Stai - am găsit aici ceva - e un anuar cu 
promoţia de acum şase ani de la Liceul Tanner's Corner. 

Rhyme puse o întrebare cuiva din cameră. Se întoarse la 
transmisie. 

— Jim spune că Lydia are douăzeci şi şase de ani. A 
terminat liceul acum opt ani. Dar uită-te la pagina lui 
McConnell. 

Sachs căută până ajunse la litera M. 

— Da. Poza lui Mary Beth a fost tăiată cu o lamă ascuțită 
sau cu ceva de genul ăsta. Individul e tipul clasic de 
obsedat. 

— Nu ne interesează în ce profil se încadrează. Ne 
interesează dovezile. Celelalte cărţi - cele de pe raft - din 
care citeşte mai mult? 

— Cum pot să... _ 

— După paginile murdare, se răsti el nerăbdător. Incepe 
cu cele de lângă patul său. Aici adu câteva. 

Ea alese patru dintre cărţile cele mai uzate. Manualul 
entomologului, Ghidul insectelor din Carolina de Nord, 
Insectele de apă din America de Nord, Lumea în 
miniatură. 

— Le-am luat, Rhyme. Au multe pasaje subliniate. 
Câteva şi cu asterisc. 

— Bun. Adu-le aici. Dar trebuie să fie ceva mai 
important în cameră. 

— Nu găsesc nimic. 

— Continuă să cauţi, Sachs! Are şaisprezece ani. Ştii 
cazurile cu  juvenili la care am lucrat. Camerele 
adolescenților sunt centrele universului lor. Încearcă să 
gândeşti ca un adolescent de şaisprezece ani. Unde ai 
ascunde lucruri? 

Ea se uită sub saltea, în şi sub sertarele biroului, sub 
pernele murdare. Apoi lumină cu lanterna spaţiul dintre 
perete şi pat. 

— Am găsit ceva, Rhyme... 

— Ce? 

Găsise nişte şerveţele mototolite şi un flacon cu o 
loţiune de corp. Se uită atentă la unul dintre şerveţele. Era 
pătat cu ceea ce părea a fi spermă uscată. 

— Sunt zeci de şerveţele sub pat. Se pare că şi-o freacă 
des. 

— Are şaisprezece ani, spuse Rhyme. Ar fi anormal să nu 
facă asta. Adu unul. Poate o să avem nevoie de probe 
pentru ADN. 

Sachs mai găsi câteva lucruri sub pat: o ramă ieftină de 
poze, pe care el desenase nişte insecte - furnici, viespi şi 
cărăbuşi. Inăuntru era fotografia lui Mary Beth McConnell 
decupată din anuar. Mai dădu peste un album cu alte 
douăsprezece poze cu Mary Beth. Fuseseră făcute pe 
ascuns. Multe erau cu ea în campusul universitar sau pe 
vreo stradă. Două o înfăţişau în bikini, pe malul unui lac. 
În amândouă, ea stătea aplecată şi imaginea era focalizată 
pe porţiunea dintre picioarele ei. Sachs îi dădu raportul lui 
Rhyme. 

— Fata lui de vis, murmură acesta. Continuă. 

— Cred că ar trebui să termin aici şi să mă duc la locul 
crimei. 

— Încă un minut, Sachs. Adu-ţi aminte, asta a fost ideea 
ta - să fim nişte buni samariteni. Nu a mea. 

Sachs se enervă. 

— Ce vrei să fac? întrebă ea mânioasă. Vrei să caut 
amprente prin praf? Vrei să caut fire de păr? 

— Evident că nu. Nu căutăm probe pentru proces; ştii 
asta. Ne trebuie ceva care să ne dea o idee unde ar fi putut 
să le ducă pe fete. E limpede că nu o să le aducă acasă. 
Are un loc special pentru asta. Şi a fost acolo mai devreme 
- să îl pregătească. O fi el tânăr şi ciudat, dar pare să fie 
foarte bine organizat în ceea ce face. Şi în cazul în care 
fetele sunt moarte, sunt convins că deja le-a ales nişte 
morminte drăguţe şi comode. 

În ciuda perioadei îndelungate de când lucrau împreună, 
pe Sachs încă o deranja duritatea lui Rhyme. Ştia că un 
bun criminalist trebuia să se detaşeze total de oroarea 
unei crime, dar ei îi era greu să accepte asta. Poate pentru 
că îşi dădea seama că şi ea era capabilă de acea detaşare, 
de acea distanţare glacială de care trebuie să dea dovadă 
cei mai pricepuţi detectivi, o detaşare care i-ar fi putut 
împietri inima iremediabil. 

„Morminte drăguţe şi comode...” 

Lincoln Rhyme, a cărui voce nu era niciodată mai 
seducătoare decât atunci când îşi imagina o scenă a 
crimei, continuă: 

— Haide, Sachs, intră în mintea lui! Transformă-te în 
Garrett Hanlon! La ce te gândeşti? Cum e viaţa ta? Cum îţi 
petreci tu timpul în camera asta micuță? Care sunt 
gândurile tale ascunse? 

Rhyme îi spusese că, de fapt, cei mai buni criminalişti 
erau ca nişte romancieri talentaţi, care se puneau în pielea 
personajelor şi puteau să dispară oricând în lumea 
altcuiva. 

Ochii ei cercetară camera încă o dată. „Am şaisprezece 
ani. Sunt un băiat cu probleme. Sunt orfan şi copiii de la 
şcoală se iau de mine. Am şaisprezece ani, am şaisprezece 
ani, am...” E 

Un gând îi trecu prin minte. Îl reţinu înainte să dispară. 

— Rhyme, ştii ce e ciudat? 

— Spune-mi, Sachs, vorbi el cu voce blândă. 

— E adolescent, nu? Imi amintesc de Tommy Briscoe cu 
care mă întâlneam când eram eu de şaisprezece ani. Ştii 
ce avea pe pereţi în cameră? 

— Pe vremea mea, erau nenorocitele alea de postere cu 
Farrah Fawcett. 

— Exact. Garrett nu are măcar un poster cu o vedetă, 
Playboy sau Penthouse. Nu are Magic cards”, Pokemon 
sau alte jucării. Nu are discuri cu Alanis? sau Celine”. Nu 
are postere cu staruri rock... ah şi fii atent: nu are video, 
televizor, casetofon sau radio. Nici Nintendo. Dumnezeule, 
are şaisprezece ani şi nici măcar nu are un computer! 

Fina sa avea doisprezece ani şi camera ei, practic, 
gemea de aparate electronice. 

— Poate e o problemă financiară - părinţii adoptivi. 

— La dracu', Rhyme, dacă aş fi de vârsta lui şi aş vrea să 
ascult muzică, mi-aş construi singură un aparat de radio. 
Nimic nu le stă în cale adolescenților. Dar lucrurile astea 
nu prezintă interes pentru el. 

— Excelentă treabă, Sachs! 

„Posibil, gândi ea, dar ce însemna asta?” Să înregistrezi 
observaţiile era jumătate din meseria unui bun criminalist. 
Cealaltă jumătate, de departe mai importantă, era să tragi 
concluzii utile din observaţiile acelea. 

— Sachs... 

— Şşt. 

Se chinuia să lase deoparte persoana care era: poliţista 
din Brooklyn, pasionată de maşinile puternice, fost model 


23 Cărţi de joc cu personajele din Magic The Gathering (n.tr.). 
24 Alanis Morisette - cântăreaţă canadiană 
25 Celine Dion 

al agenţiei Chantelle de pe Madison Avenue, campioană la 
tras cu pistolul, femeia care îşi lăsa lung părul roşu şi îşi 
tăia unghiile cât mai scurt, datorită obiceiului de a se 
scărpina în cap pentru a scăpa de stres, o femeie altfel 
perfectă. 

Eliminând persoana aceasta şi întruchipându-se într-un 
băiat de şaisprezece ani tulburat şi înfricoşător. Cineva 
care avea nevoie sau dorea să aibă femei cu forţa. Care 
avea nevoie sau dorea să ucidă. 

„Cum mă simt?” 

„Nu am plăceri normale, muzică, TV, calculator. Nu mă 
interesează să fac sex. Nu îmi doresc să am o relaţie 
firească. Oamenii sunt ca insectele - creaturi de băgat în 
cuşcă. De fapt, îmi pasă doar de insecte. Sunt unicul lucru 
care mă linişteşte. Unicul lucru care mă distrează.” Îşi 
spuse astea în timp ce se îndrepta spre borcane. Apoi se 
uită în jos la podeaua de sub picioarele ei. Urmele 
scaunului! 

— Ce? 

— Scaunul lui Garrett... e pe roţi. Stă cu faţa la 
borcanele cu insecte. Tot ce face e să dea înainte şi înapoi, 
să se uite la ele şi să le deseneze. La naiba, probabil şi 
vorbeşte cu ele. Toată viaţa lui constă în gândacii ăştia. 

Dar urmele de pe podea se opreau înainte să ajungă la 
borcanul din capătul rândului - cel mai mare dintre ele şi 
pus oarecum separat de celelalte. În el erau viespi - 
vespula germanica. Zumzăiau furioase, ca şi cum şi-ar fi 
dat seama de prezenţa ei acolo. 

Se duse la borcan şi se uită la el cu atenţie. Apoi 
continuă să discute cu Rhyme: 

— E aici un borcan plin cu viespi. Cred că e seiful lui. 

— De ce? 

— Nu stă lângă celelalte borcane. Nu se uită niciodată la 
el - îmi dau seama după urmele de scaun de pe podea. Şi 
toate celelalte borcane au apă în ele - sunt pentru insecte 
acvatice. Ăsta e singurul care are insecte zburătoare în el. 
E o idee grozavă, Rhyme - cine s-ar uita înăuntrul a aşa 

ceva? Şi sunt vreo treizeci de centimetri de hârtie ruptă pe 
fundul borcanului. Cred că a ascuns ceva acolo. 

— Uită-te înăuntru şi vezi. 

Sachs deschise uşa şi îi ceru doamnei Babbage nişte 
mănuşi de piele. Când femeia i le aduse, o găsi pe Sachs 
uitându-se în borcanul cu viespi. 

— Nu ai de gând să te atingi de ăla, nu-i aşa? şopti ea 
disperată. 

— O, ba da. 

— Vai, Garrett o să se enerveze tare de tot. Ţipă la 
oricine îi atinge borcanul cu viespi. 

— Doamnă Babbage, Garrett e un fugar. Nimănui nu îi 
pasă la cine urlă el. 

— Dar dacă se furişează înapoi şi vede că ai umblat la 
el... adică... ar lua-o razna de tot. Doamna Babbage era pe 
punctul de a izbucni în plâns. 

— O să îl găsim înainte să se întoarcă, o asigură Sachs. 
Nu îţi face griji. 

Sachs îşi puse mănuşile şi îşi înfăşură braţul cu o faţă de 
pernă. Cu atenţie deşurubă capacul şi îşi vâri mâna 
înăuntru. Două viespi se aşezară pe mănuşă, dar îşi luară 
zborul câteva secunde mai târziu. Restul o ignorară 
complet. Fu atentă să nu deranjeze cuibul. 

„Inţepată de 137 de ori...” 

După câţiva centimetri, găsi punga de plastic. 

„Te-am prins.” O scoase afară. O viespe evadă şi dispăru 
undeva în casă, înainte ca ea să apuce să pună capacul la 
loc. 

Îşi dădu jos mănuşile de piele şi le puse pe cele de latex. 
Deschise punga şi vărsă conţinutul pe pat. Un mosor de 
aţă subţire de pescuit. Nişte bani - vreo sută de dolari în 
bancnote şi patru dolari de argint Eisenhower. Altă ramă; 
în ea era poza din ziar a lui Garrett şi a familiei lui, cu o 
săptămână înainte de accidentul în care muriseră părinţii 
şi sora lui. La capătul unui lanţ vechi, se afla o cheie veche 
şi turtită. Arăta ca o cheie de maşină, deşi nu era niciun 

logo pe ea; doar un număr de serie. Îi spuse lui Rhyme 
despre asta. 

— Bun, Sachs. Excelent! Nu ştiu ce înseamnă, dar e un 
început. Acum du-te la scena crimei. Blackwater Landing. 

Sachs mai aruncă o privire prin cameră. Viespea 
evadată se întorsese şi încerca să intre înapoi în borcan. 
Ea se întrebă ce mesaj încerca să transmită către celelalte 
insecte. 


— Nu pot ţine pasul, îi spuse Lydia lui Garrett. Nu pot 
merge atât de repede, icni ea. Sudoarea îi curgea şiroaie 
pe faţă. Uniforma ei era udă leoarcă. 

— Taci din gură! o repezi el. Trebuie să ascult. Nu poţi 
să nu te plângi tot timpul? 

„Ce să asculţi?” se miră ea. : 

El se uită din nou la hartă şi o duse pe altă potecă. Incă 
erau în mijlocul pădurii de pini şi, cu toate că nu mai erau 
expuşi la soare, ea era ameţită şi îşi dădea seama de 
primele simptome ale insolaţiei. 

Se uită din nou la ea, cu ochii la sânii ei. 

Pocni din unghii. 

Arşiţă cumplită. 

— Te rog! imploră ea, plângând. Nu pot face asta. Te 
rog! 

— Taci din gură! Nu îţi mai zic a doua oară. 

Un nor de țânțari se năpusti în faţa ei. Inghiți vreo doi şi 
îi scuipă dezgustată. Dumnezeule, cât de mult ura să se 
afle aici, în pădure! Lydiei Johansson nu-i plăcea în aer 
liber. Multă lume iubea pădurile, piscinele şi curțile. Dar 
fericirea ei era o mulțumire superficială, care avea loc mai 
mult în spații închise: la slujbă, la taclale cu celelalte 
prietene ale ei cu un pahar de margarita la T.G.I. Friday's, 
cărțile horror şi televizorul, drumurile la mall pentru a 
face cumpărături sau nopţile ocazionale petrecute cu 
prietenul ei. 

Bucurii sedentare, toate. 

Ce era în afară îi amintea de grătarele pe care le făceau 
prietenele ei căsătorite, îi amintea de familiile care stau la 
piscină în timp ce copiii lor se zbenguie cu jucării 
gonflabile, de picnicuri, de femei bine făcute în slipuri 
tanga. 

Ce era în afară îi amintea Lydiei de o viaţă pe care şi-o 
dorea, dar nu o avea; de singurătate. 

O conduse pe altă potecă, afară din pădure. Copacii 
dispărură şi în locul lor apăru o groapă imensă. Era o 
veche carieră de calcar. Plină cu apă albastră-verzuie la 
fund. Îşi aminti cum cu ani în urmă copiii obişnuiau să 
înoate aici, asta înainte ca mlaştina să se extindă la nord 
de Paquo şi zona să devină mai periculoasă. 

— Haide, spuse Garrett, arătând către mină. 

— Nu. Nu vreau să merg. Imi e frică. 

— Mă doare în cot de ce vrei tu, se răsti el. Haide odată! 

O prinse de mâinile legate şi o conduse pe un drum 
abrupt spre o margine stâncoasă. Garrett îşi dezbrăcă 
tricoul, se aplecă şi se stropi cu apă pe pielea iritată. Se 
scărpină până la sânge, apoi îşi examina unghiile. 
Dezgustător! Apoi se uită la Lydia. 

— Vrei să faci asta? E bine de tot. Poţi să îţi dai jos 
rochia dacă vrei. Du-te să înoţi un pic. 

Ingrozită să rămână goală în faţa lui, refuză ferm. Apoi 
se aşeză pe mal şi se stropi cu apă peste faţă şi braţe. 

— Să nu bei din ea. Am adus asta. 

Scoase o pungă de pânză din spatele unei pietre, unde o 
ascunsese de curând. Scoase din ea o sticlă de apă şi nişte 
pachete de biscuiţi cu unt de arahide. Mâncă un pachet şi 
bău jumătate din sticla cu apă. Li întinse restul. 

Ea clătină din cap, dezgustată. 

— La naiba, nu am SIDA sau ceva dacă te gândeşti la 
asta. Trebuie să bei ceva. 

Ignorând sticla cu apă, Lydia se aplecă şi bău din apa 
din baltă. Avea un gust sărat şi metalic. Oribil. Se înecă şi 
aproape vomită. 

— Isuse, ţi-am spus, se răsti Garrett. Îi oferi apă din nou. 
Sunt multe mizerii acolo. Nu mai fi aşa de tâmpită. Ii 
aruncă sticla. Ea o prinse neîndemânatică cu mâinile 
legate şi o bău. 

Brusc, se simţi mai relaxată. Se mai odihni un pic şi se 
întoarse către el. 

— Unde e Mary Beth? Ce i-ai făcut? 

— E într-un loc lângă ocean. O casă veche de banker. 

Lydia pricepu la ce se referă. „Banker”, pentru cineva 
din Carolina, însemna o persoană care locuia în Outer 
Banks, insuliţele de pe coasta Oceanului Atlantic. Deci 
acolo era Mary Beth. Şi acum înţelegea de ce mergeau 
înspre est - înspre terenuri mlăştinoase, care nu ofereau 
ascunzişuri. Probabil, avea ascunsă o barcă pe undeva să îi 
ducă prin mlaştină până la Canalul Navigabil Intracostal, 
apoi la Elizabeth City şi prin Albemarle Sound până la 
Banks. 

El continuă: 

— Îmi place acolo. E super. Ţie îţi place oceanul? 

O întrebă într-un mod ciudat - aproape ca şi cum ar fi 
făcut conversaţie - şi părea aproape normal. Pentru o 
clipă, ea se simţi mai sigură. Dar apoi el încremeni din nou 
şi ascultă, punându-şi un deget pe buzele ei să o oprească 
din vorbit, încruntându-se nervos, ca şi cum partea sa 
întunecată revenise. Într-un final dădu din cap, ca şi cum 
s-ar fi decis cum că ceea ce se auzi nu prezenta o 
ameninţare. Işi frecă dosul palmei de faţă, scărpinându-se 
pe altă urmă de la iritaţie. 

— Să mergem! Arătă înspre poteca abruptă din colţul 
minei. Nu e departe. 

— Până la Outer Banks avem o zi de mers. Poate mai 
mult. 

— Ah, nici vorbă, nu ajungem acolo azi. Râse sec ca şi 
cum ea ar mai fi zis ceva stupid. O să ne ascundem aici şi îi 
lăsăm să treacă pe dobitocii ăia care ne caută. O să 
rămânem aici peste noapte. Nu se uita la ea când spuse 
asta. 

— Să rămânem aici peste noapte? şopti ea fără speranţă. 

Dar Garrett nu mai spuse nimic. O înghionti către 
drumul abrupt care ducea de la gura minei până în 
pădurea de pini. 


69 


- SCAUNUL GOL - 


6 


Ce e aşa atractiv la scena crimei? 

Cum cercetase amănunţit zeci de scene de crimă, 
Amelia Sachs se întrebase de multe ori asta şi se întrebă 
din nou în timp ce stătea pe Route 112 în Blackwater 
Landing, uitându-se la râul Paquenoke. 

Acesta era locul unde tânărul Billy Young fusese omorât 
cu sânge rece, unde două femei fuseseră răpite, unde 
câteva sute de viespi îi schimbaseră pentru totdeauna 
viaţa unui ajutor de şerif - poate chiar o sfârşiseră. Şi până 
şi în bătaia soarelui nemilos, Blackwater Landing părea un 
loc sumbru şi aspru. 

Cerceta atentă locul. Un deal abrupt plin de gunoaie 
ducea de la Route 112 până jos, la malul mocirlos al râului. 
Unde pământul se nivela, apăreau deja sălciile, chiparoşii 
şi tufişurile înalte. Un ponton vechi şi putrezit, de vreo 
zece metri, se întindea deasupra râului, apoi se scufunda 
sub apă. 

Nu erau locuinţe prin zonă, deşi Sachs observase câteva 
case nu departe de râu. Evident, locuinţele acelea erau 
scumpe, dar Sachs îşi dădu seama că până şi porţiunea 
rezidenţială din Blackwater Landing, ca tot districtul de 
altfel, părea părăsită şi bântuită. li luă un moment să îşi 
dea seama de ce - nu erau copii care să se joace în curţi, 
deşi era vacanţa de vară. Nu erau piscine, nu erau 
biciclete, nu erau oameni care să se plimbe. Toate acestea 
îi aminteau de înmormântarea pe lângă care trecuseră în 
urmă cu câteva ore - şi de coşciugul copilului - şi se forţă 
să nu se mai gândească la asta şi să se întoarcă la treabă. 

Examină zona. Banda galbenă înconjura două porţiuni. 
În cea mai apropiată de apă se găsea o salcie, în faţa 
căreia erau puse nişte buchete de flori - unde Garrett o 
răpise pe Lydia. Cealaltă era prăfuită şi înconjurată de o 
mangrovă de copaci, acolo unde băiatul îl omorâse ieri pe 
Billy şi o răpise pe Mary Beth. În mijloc, erau câteva gropi 

puţin adânci, unde Mary săpase după vârfuri de săgeți şi 
alte relicve. La vreo şapte metri de centru, era conturul 
locului unde fusese cadavrul lui Billy. 

„Vopsea?” se miră ea. Ajutorii ăia de şerif cu siguranţă 
nu prea ştiau ce fac. 

O maşină aparţinând Departamentului Şerifului trase pe 
margine şi Lucy Kerr cobori din ea. „Exact de ce aveam 
nevoie - mai mulţi imbecili.” Femeia o salută rece pe 
Sachs. 

— Ai găsit ceva util în casă? 

— Câteva lucruri. 

Sachs nu mai continuă şi arătă către deal. În căşti auzi 
vocea lui Rhyme. 

— Scena arată la fel de rău ca în poze? 

— Ca şi cum ar fi trecut o cireada de vaci pe aici. Sigur 
sunt peste 20 de urme de picioare. 

— Rahat, murmură criminalistul. 

Lucy auzi reacţia lui Sachs, dar rămase tăcută, uitându- 
se la locul unde canalul se întâlnea cu râul. 

— Cu aia a trecut dincolo? întrebă Sachs. Se uită către o 
bărcuţă împotmolită pe malul mocirlos. 

— Da, cu aia, răspunse Jesse Corn. Nu e a lui. A furat-o 
de la nişte oameni. Vrei să o cercetezi? 

— Mai încolo. Acum, pe unde nu ar fi luat-o ca să ajungă 
aici? Adică ieri. Când l-a omorât pe Billy. 

— Pe unde nu ar fi luat-o? Jesse arătă către est. Nu e 
nimic încolo. Doar mlaştină şi stufăriş. Nici măcar nu poţi 
trage barca la țărm acolo. Deci sau a venit pe Route 112 şi 
apoi aici. Sau poate, cum avea barca, a vâslit până aici. 

Sachs deschise trusa specială. Se uită la Jesse. 

— Vreau pământ de aici. 

— Adică? 

— Probe, mostre, ştii tu. 

— Doar de pământ? 

— Exact. 

— Sigur. Dar de ce? 

— Pentru că, dacă găsim urme de pământ care nu sunt 
de aici, s-ar putea să fie din locul unde Garrett le-a dus pe 
fete. 

— Ar putea să fie, spuse Lucy, din grădina Lydiei sau din 
curtea lui Mary Beth, sau de pe pantofii copiilor care au 
pescuit pe aici în urmă cu câteva zile. 

— S-ar putea, spuse Sachs răbdătoare. Dar oricum 
trebuie să facem asta. 

li întinse lui Jesse o pungă de plastic. El se îndepărtă, 
fericit să fie de ajutor. Sachs cobori dealul. Se opri şi 
deschise trusa din nou. Nu erau elastice. Îşi aminti că Lucy 
Kerr avea nişte elastice care îi ţineau părul. 

— Poţi să îmi împrumuţi elasticele? 

După un scurt moment, ea îşi desprinse părul şi i le 
întinse. Sachs le trecu peste pantofi. 

— Ca să ştiu care urme sunt ale mele, explică ea. 

„De parcă ar mai conta în haosul ăsta”, se gândi. 

Păşi mai departe. 

— Ce ai găsit, Sachs? întrebă Rhyme. Recepţia era mai 
slabă ca înainte. 

— Nu prea văd bine, răspunse ea cercetând terenul. 
Mult prea multe urme. Trebuie să fi fost vreo opt, zece 
oameni care au umblat pe aici în ultimele douăzeci şi patru 
de ore. Dar am o idee cu privire la ce s-a întâmplat - Mary 
Beth s-a lăsat în genunchi. Un bărbat s-a apropiat de ea 
dinspre vest - de unde vine canalul. Garrett. Imi amintesc 
urma pantofului pe care l-a găsit Jesse. Văd locul unde 
Mary Beth a stat şi s-a retras. Un al doilea om a venit 
dinspre sud. Billy. A venit până la bancul de nisip. S-a 
mişcat repede - călca pe vârfuri. Deci a sprintat până aici. 
Garrett a venit înspre el. S-au luat la bătaie. Billy s-a retras 
înspre o salcie. Garrett a venit după el. S-au încăierat din 
nou. Sachs se uită atentă la conturul trasat unde fusese 
cadavrul lui Billy. La început, Garrett l-a lovit pe Billy cu 
lopata în cap. Billy a căzut. Nu l-a terminat din prima. Dar 
apoi l-a lovit în gât când era căzut. Asta l-a dat gata. 

Jesse râse părând surprins, uitându-se la acelaşi contur 
ca şi Sachs, de parcă ar fi văzut ceva total diferit. 

— Cum ţi-ai dat seama de asta? 

Sachs îi răspunse absentă: 

— Urmele de sânge. Sunt câteva picături aici. Arătă 
către pământ. Sunt de la capul lui Billy, judecând după 
distanţa de la care au căzut - aproape doi metri. Dar pata 
aceea mare - care trebuie să fie de la o carotidă secţionată 
sau de la jugulară - a început să se formeze când era căzut 
la pământ... OK, Rhyme, mă apuc de treabă. 

Cercetă locul atentă la cele mai mici detalii. Centimetru 
cu centimetru. Cu ochii aţintiţi la pământul de pe jos şi la 
ierburile din jur, apoi la cioturile de stejari şi sălcii, iar 
apoi la crengile ce atârnau deasupra („Scena crimei e 
tridimensională, Sachs”, îi amintea de fiecare dată 
Rhyme). 

— Mai sunt mucurile alea de țigară? întrebă Rhyme. 

— Le-am luat. Se întoarse la Lucy. Mucurile, spuse ea 
arătând către pământ. De ce nu le-a ridicat nimeni? 

— Ah, interveni Jesse. Sunt de la Nathan. 

— Cine? 

_ — Nathan Groomer. Unul dintre ajutorii de şerif. 
Încearcă să se lase de ceva vreme, dar nu prea poate. 

Sachs oftă, dar nu mai menționa faptul că un polițist 
care fumează la locul crimei ar trebui suspendat. Cercetă 
în continuare pământul cu mare atenție, dar degeaba. 
Orice urmă fusese ştearsă sau înlăturată. Se duse la locul 
unde se petrecuse răpirea de dimineață, trecu pe sub 
banda poliţiei şi începu din nou să caute în jurul sălciei. 
Inainte şi înapoi, luptând cu ameţeala provocată de 
căldură. 

— Rhyme, nu e mare lucru aici... dar... stai! Am găsit 
ceva. 

Observă ceva alb şi sclipitor undeva aproape de apă. Se 
duse în direcţia aceea şi cu atenţie ridică de pe jos un 
şerveţel mototolit. Genunchii ei scrâşniră de durere, de la 
artrita care o chinuia de ani de zile. „Mai bine să fugăreşti 

un infractor decât să îţi chinui genunchii în halul ăsta”, 
gândi ea. Un şerveţel. 

— Arată ca şi cele din casa lui, Rhyme. Doar că ăsta are 
urme de sânge pe el. Destul de multe. 

— Crezi că Garrett l-a scăpat? întrebă Lucy. 

Sachs îl examină atentă. 

— Nu ştiu. Tot ce pot să spun e că nu a stat aici peste 
noapte. Conţinutul de umezeală e prea scăzut. Roua 
dimineţii l-ar fi distrus pe jumătate. 

— Excelent, Sachs! De unde ştii asta? Nu îmi amintesc 
să fi menţionat aşa ceva. 

— Ba da, Rhyme. Cartea ta. Capitolul doisprezece. 
Hârtie. 

Sachs cobori înspre apă şi se uită la bărcuţă. Nu găsi 
nimic înăuntru. Apoi se întoarse către Jesse. 

— Poţi să mă duci pe malul celălalt? 

Evident Jesse fu mai mult decât bucuros să facă asta. Şi 
ea se întreba oare cât mai avea să treacă până când o să o 
invite în oraş la o cafea. Fără să fi fost poftită, Lucy urcă şi 
ea în barcă şi porniră. Cei trei vâsliră şi traversară râul, 
care era surprinzător de vijelios. 

Pe celălalt mal, Sachs găsi amprente în noroi; pantofii 
Lydiei - urmă vizibilă de pantofi de asistentă. Şi urmele lui 
Garrett - un picior desculţ, celălalt încălţat cu perechea 
pantofului găsit înainte. Se luă după urme până în pădure. 
Ele duceau la adăpostul vânătoresc unde Ed Schaeffer 
fusese înţepat de viespi. Sachs se opri înspăimântată. 

„Ce dracu' s-a întâmplat aici?” 

— Dumnezeule, Rhyme, zona arată ca şi cum ar fi fost 
măturată. 

Ucigaşii folosesc deseori mături sau chiar frunze ca să 
distrugă dovezile de la locul crimei. Jesse Corn interveni: 

— Ah, asta e de la elicopter. 

— Elicopter? întrebă Sachs nedumerită. 

— Păi da. Medevac% - să îl scoată de aici pe Ed 
Schaeffer. 

— Dar curentul de aer de la elice a distrus tot ce era 
aici, constată Sachs. Procedura standard e să muţi rănitul 
cât mai departe de scena crimei înainte să aterizeze 
elicopterul. 

— Procedura standard? întreba Lucy Kerr incisiv. Scuze, 
eram destul de îngrijoraţi pentru Ed. Ştii, încercam să îi 
salvăm viaţa. 

Sachs nu mai răspunse. Intră în adăpost încet, astfel 
încât să nu deranjeze zecile de viespi care zumzăiau pe 
lângă cuibul distrus. Dar orice hărţi sau indicii ar fi văzut 
agentul Schaeffer, nu mai erau acolo de mult şi curentul 
provocat de elicopter măturase pământul aşa de rău, încât 
nici nu avea rost să ia o probă. 

— Hai să ne întoarcem la laborator, le spuse Sachs lui 
Lucy şi lui Jesse. 

Se întorceau către mal când se auzi un zgomot din 
spatele ei şi un bărbat masiv se urni înspre ei din tufişurile 
ce înconjurau nişte sălcii. 

Jesse îşi scoase arma, dar, mai rapidă decât el, Sachs 
avea deja pistolul în mână, cu piedica trasă şi cu ţinta 
înspre pieptul intrusului. Acesta împietri şi îşi ridică 
braţele clipind surprins. 

Avea barbă, era înalt şi masiv şi îşi purta părul împletit 
în coadă. Blugi, tricou gri şi vestă de blugi. Bocanci. Părea 
cunoscut. 

Unde îl mai văzuse? 

Trebui ca Jesse să îi rostească numele ca să îşi 
amintească. Rich. 

Era unul dintre cei trei bărbaţi pe care îi văzuseră mai 
devreme în faţa biroului şerifului. Rich Culbeau - îşi aminti 
ea numele neobişnuit. Îşi mai aminti şi cum el şi prietenii 
săi îi aruncaseră priviri lascive, iar lui Thom - sfidătoare; 
tinu pistolul îndreptat către el mai mult decât ar fi făcut 
26 Termen folosit pentru a denumi avioanele sau elicopterele folosite 


pe post de ambulanţă (n.tr.). 

dacă nu şi-ar fi amintit acele lucruri. Încet, lăsă arma 
înspre pământ, puse piedica şi băgă arma în toc. 

— Scuze, spuse Culbeau. Nu voiam să sperii pe nimeni. 
Salut, Jesse! 

— Asta e scena crimei, îl informă Sachs. 

— Cine e acolo? auzi ea în cască vocea lui Rhyme. 

Se întoarse şi şopti în microfon. 

— Unul dintre indivizii ăia parcă scoşi din Deliverance”, 
pe care i-am văzut azi-dimineaţă. 

— Rich, avem treabă aici, zise Lucy. Nu te băga şi tu! 

— Nu vreau să vă stau în cale, spuse el uitându-se 
înspre pădure. Dar am tot dreptul să încerc să obţin banii 
ăia, ca toată lumea de altfel. Nu mă puteţi împiedica să 
arunc o privire pe aici. 

— Care bani? 

— La naiba, scuipă Sachs în microfon. Rhyme, e o 
recompensă pe capul lui. 

— Nu se poate! Asta era ultimul lucru de care aveam 
nevoie. 

Dintre factorii care deteriorează scenele de crimă şi 
îngreunează investigaţiile, recompensele şi amatorii de 
suvenire sunt printre cei mai nocivi. 

— Mama lui Mary Beth oferă o recompensă, explică 
Culbeau. Femeia are bani şi pun pariu că, până la noapte, 
dacă fata nu se întoarce, o să dea două mii. Sau şi mai 
mult. Apoi se uită la Sachs. Nu vreau să vă fac probleme, 
doamnă. Nu sunteţi de aici, m-aţi văzut şi v-aţi spus că 
sunt prost plătit - am auzit când aţi pomenit de 
Deliverance în staţia aia meseriaşă. Mi-a plăcut cartea mai 
mult decât filmul, că tot veni vorba. Aţi citit-o? De fapt, nu 
contează. Doar să nu vă luaţi prea mult după aparenţe. 
Jesse, spune-i cine a salvat-o pe fata aceea care a dispărut 
în Great Dismal anul trecut. Care toată lumea ştia că e ca 
şi moartă şi toată ţara zicea despre asta. 


27 Carte scrisă de către James Dickey în 1970. Ulterior, în 1972, 
romanul a fost ecranizat, Burt Reynolds jucând rolul principal, (n.tr.). 

— Rich şi Harris Tomel au găsit-o, confirmă Jesse. Trei 
zile a rătăcit prin mlaştină. Sigur ar fi murit dacă nu erau 
ei. 

— Mai degrabă eu, mormăi Culbeau. Lui Harris îi place 
să îşi păstreze mâinile curate. 

— Frumos din partea ta, spuse Sachs înţepată. Doar 
vreau să mă asigur că nu ne stai în cale şi că nu ne 
îngreunezi căutarea celor două femei. 

— Asta nu o să se întâmple. Nu trebuie să te iei aşa de 
mine. Culbeau se întoarse şi se mişcă greoi mai departe. 

— Ce anume a zis? întrebă Sachs. 

— Să nu fii aşa furioasă pe el. 

Îi povesti lui Rhyme despre întâlnirea cu Culbeau, dar el 
i-o tăie brusc. 

— Nu avem timp să ne facem probleme din cauza 
localnicilor, Sachs. Trebuie să mergem mai departe. Şi 
repede. Hai înapoi cu tot ce ai găsit! 

— O să ne facă probleme? întrebă Sachs în timp ce 
traversau canalul cu barca. | 

— Culbeau? răspunse Lucy. În general e leneş. Fumează 
şi bea mult, dar în afară de a se mai încăiera prin baruri, 
nu a făcut nimic rău. Credeam că are un loc retras, şi nici 
pentru o mie de dolari nu-mi imaginez că ar risca prea 
mult. 

— Ce învârte cu amicii ăia ai lui? 

— Ah, i-ai văzut şi pe ei? întrebă Jesse. Păi, Sean - 
slăbănogul - şi Rich nu au ceea ce s-ar putea numi slujbe. 
Strâng gunoaie şi mai lucrează cu ziua. Harris Tomel a fost 
la facultate - cel puţin doi ani. Tot încearcă să pună pe 
picioare o afacere. Din câte ştiu, n-au reuşit. Dar toţi trei 
au bani, deci sigur fac contrabandă cu alcool. 

— Da? Şi nu îi poţi închide pentru asta? 

Jesse se opri pentru un moment şi apoi continuă: 

— Uneori, aici la noi, te legi la cap fără să te doară. 
Alteori, nu. Un strop din filosofia forţelor de ordine, care, 
după cum bine ştia şi ea, nu era specifică doar zonei de 
sud. 

Ajunseră din nou pe malul celălalt al râului, lângă scena 
crimei, şi Sachs cobori din barcă înainte ca Jesse să îi 
ofere mâna, lucru pe care el îl făcu oricum. 

Din senin, o formă întunecată apăru în faţa lor. O barjă 
motorizată, lungă de peste zece metri, alunecă pe canal în 
jos, îi depăşi şi îşi continuă drumul pe apele râului. Sachs 
citi pe margine: „DAVETT INDUSTRIES”. 

— Ce e aia? întrebă ea. 

— O companie străină, răspunse Lucy. Fac livrări până 
la Intracostal, prin Dismal Swamp Canal şi în Norfolk. 
Asfalt, bitum, din astea. 

Rhyme auzise discuţia prin staţie. 

— Întreabă dacă a avut loc o livrare în jurul orei crimei. 
Ia numele membrilor echipajului. 

Sachs o întrebă pe Lucy şi primi răspunsul. 

— Am făcut deja asta. Printre primele lucruri pe care eu 
şi Jim le-am făcut. Răspunsul e negativ. Dacă te 
interesează, i-am întrebat pe toţi din oraş care în mod 
normal trec pe Canal Road şi Route 112. Nu ne-au fost de 
folos. 

— A fost o idee bună, spuse Sachs. 

— A fost doar procedura standard, răspunse cu răceală 
Lucy şi se îndreptă înapoi spre maşina ei, ca o fetiţă 
urâţică de liceu care reuşise să îi arunce o replică acidă 
şefei majoretelor. 

— Nu îl las să facă nimic până nu aduceţi aici un aparat 
de aer condiţionat. 

— Thom, nu avem timp de asta! se răsti Rhyme. Apoi îi 
spuse muncitorului unde să descarce instrumentele aduse 
de la poliţia statală. 

— Steve încearcă să facă rost de unul. Nu e chiar aşa de 
uşor cum credeam, spuse Bell. 

— Nu am nevoie de aşa ceva! 

Thom continuă răbdător: 

— Sunt îngrijorat pentru disreflexia lui. 

— Nu îmi amintesc să fi auzit ca temperatura să aibă 
efecte negative asupra presiunii arteriale, Thom, spuse 
Rhyme. Ai citit asta undeva? Fu nu am citit. Poate ai vrea 
să îmi arăţi unde ai citit asta. 

— Nu e nevoie să fii sarcastic acum, Lincoln! 

— Ah, deci sunt sarcastic, nu-i aşa? Asistentul se 
întoarse către Bell şi îi explică răbdător: Căldura cauzează 
inflamarea ţesuturilor. Aceasta, la rândul ei, duce la 
creşterea presiunii şi la apariţia iritaţiilor. Şi asta poate 
duce la disreflexie. Care îl poate ucide. Avem nevoie de un 
aparat de aer condiţionat. Scurt şi la subiect. 

Thom era singurul asistent al lui Rhyme care rezistase 
mai mult de câteva luni în slujba criminalistului. Ceilalţi fie 
îşi dăduseră demisia, fie fuseseră concediaţi. 

— Bagă-l în priză! îi ordonă Rhyme unui ajutor de şerif 
care căra un cromatograf de gaze. 

— Nu! Thom îşi încrucişă braţele şi se puse în faţa 
cablului. 

Ajutorul de şerif văzu expresia asistentului şi se opri 
stânjenit, nefiind pregătit pentru o confruntare cu tânărul 
insistent. 

— Când o să avem aer condiţionat... atunci o să îl 
conectăm. 

— Isuse, rânji Rhyme. Unul dintre cele mai frustrante 
lucruri pentru un cvadruplegic este neputinţa de a se 
descărca atunci când e furios. După accident, Rhyme îşi 
dăduse repede seama cum un simplu gest, ca şi mersul pe 
jos sau strânsul pumnilor - fără a mai lua în calcul 
aruncatul obiectelor grele în jur (obiceiul preferat al fostei 
neveste a lui Rhyme, Blaine) - risipeşte furia. Dacă mă 
enervez, pot să o dau în spasme sau să încep să am 
contracţii. 

— Şi niciuna din astea nu o să te omoare - în modul în 
care ar face-o disreflexia. Thom spuse astea cu mult tact şi 
veselie, ceea ce îl înfurie pe Rhyme şi mai mult. 

Bell interveni cu delicateţe: 

— Lăsaţi-mi cinci minute şi rezolv. 

Dispăru, şi oamenii lui  continuară cu  adusul 
echipamentului. Cromatograful rămase nebăgat în priză 
pentru moment. 

Lincoln Rhyme se uită la aparat. Se întrebă cum ar fi să 
poată să prindă din nou un obiect cu degetele. Cu inelarul 
stâng putea să atingă, şi chiar simţea un pic de presiune. 
Dar să poată să prindă ceva, să îi simtă textura, greutatea, 
temperatura... acestea erau lucruri inimaginabile. 

Terry Dobyns, medicul din NYPD, omul care stătuse 
lângă patul lui Rhyme când acesta se trezise după 
accidentul care îl lăsase paralizat, îi explicase toate 
etapele care aveau să urmeze. Rhyme fusese asigurat că 
urma să treacă prin ele şi să scape nevătămat. Dar ceea ce 
doctorul nu îi spusese era faptul că unele urmau să revină. 
Că le purtai în tine tot timpul, ca pe nişte viruşi latenti, şi 
puteau să revină în orice moment. 

În cursul ultimilor ani, trecuse iarăşi prin stările de 
disperare şi negativism. lar acum îl măcina furia. Cum 
altfel, când două femei tinere fuseseră răpite, şi un 
criminal era în libertate. Cât îşi dorea să se repeadă până 
la scena crimei, să cerceteze terenul, să ridice probele de 
la faţa locului, să se uite prin lentilele unui microscop, să 

apese butoanele unui calculator şi să meargă în timp ce 
trăgea concluzii. 

Dorea să lucreze fără să audă că nenorocita aia de 
căldură l-ar putea ucide. Se gândi din nou la degetele 
magice ale doamnei doctor Weaver şi la operaţie. 

— Eşti tăcut, spuse Thom precaut. Ce pui la cale? 

— Nu pun nimic la cale. Poţi, te rog, să pui în priză 
cromatograful de gaze şi să îi dai drumul? Durează puţin 
până când se încălzeşte. 

Thom ezită, apoi se duse la aparat şi îl puse în funcţiune. 
Aranjă restul echipamentelor pe masă. 

Steve Farr intră în birou cu un aparat de aer condiţionat 
Carrier, absolut imens. Ajutorul de şerif se pare că era la 
fel de puternic pe cât era de înalt, şi singurul indiciu care 
trăda efortul depus era faptul că i se înroşiseră urechile. 

— L-am furat de la Serviciul de Planificare Urbanistică 
Zonală, gâfâi el. Nu ne prea place de ei. 

Bell îl ajută pe Farr să monteze aparatul la o fereastră, 
şi imediat aerul rece umplu camera. 

O siluetă apăru în uşă. De fapt, umplu toată uşa. Un 
bărbat la vreo douăzeci şi ceva de ani. Umeri masivi, 
frunte înaltă. Un metru nouăzeci şi cinci, în jur de 150 de 
kilograme. Timp de câteva secunde apăsătoare, Rhyme se 
gândi că poate era vreo rudă de-a lui Garrett care venise 
cu scopul de a îi ameninţa. Dar bărbatul spuse timid: 

— Ştiţi... ăăă... eu sunt Ben. 

Cei trei bărbaţi se holbară la el, în timp ce Ben se uita 
încurcat la scaunul cu rotile al lui Rhyme şi la picioarele 
acestuia. 

— Te pot ajuta cu ceva? spuse Bell. 

— Păi, îl caut pe domnul Bell. 

— Eu sunt şeriful Bell. 

Privirea tânărului era încă aţintită asupra picioarelor lui 
Rhyme. Se uită repede în altă parte, tuşi scurt şi înghiţi. 

— Păi, eu sunt nepotul lui Lucy Kerr? 

Părea mai mult că întreabă decât că spune ceva. 

— Ah, da, asistentul meu de laborator! exclamă Rhyme. 
Excelent! Exact la timp. 

Încă o privire aţintită la picioare, la scaun. 

— Mătuşa Lucy nu a pomenit nimic... 

„Oare ce urmează?” se întrebă Rhyme. 

— ...nu a pomenit nimic de un laborator criminalist, 
murmură el. Sunt doar masterand la UNC în Avery. 
Domnule, la ce vă referiţi când spuneţi „exact la timp”? 

Intrebarea îi era adresată lui Rhyme, dar Ben se uita la 
şerif. 

— Vreau să zic: treci la masă. Avem probe care o să 
ajungă aici dintr-un moment în altul şi am nevoie să mă 
ajuţi să le studiem. 

— Bun. Ce specie de peşte o să fie? îl întrebă pe Bell. 

— Peşte? se miră Rhyme. Peşte? 

— Uitaţi cum stă treaba, domnule, spuse bărbatul încet, 
uitându-se în continuare la Bell. Aş fi fericit să vă pot 
ajuta, dar trebuie să vă spun că nu am cine ştie ce 
experienţă. 

— Nu e vorba de peşti aici. E vorba despre mostre de la 
scena crimei! Tu ce credeai? 

— Scena crimei? Păi, habar nu aveam, îi spuse Ben 
şerifului. 

— Poţi să vorbeşti cu mine, îl corectă ferm Rhyme. 

Bărbatul roşi şi făcu ochii mari. Părea să tremure din tot 
corpul în timp ce se forţa să se uite la Rhyme. 

— Eu doar... adică, el e şeriful. 

— Dar Lincoln conduce ancheta aici, răspunse Bell. E un 
specialist în criminalistică din New York. Ne ajută cu 
treaba asta. 

— Sigur. Ochii lui erau aţintiţi pe scaunul cu rotile, pe 
picioarele lui Rhyme, pe tubul de control al scaunului. Apoi 
la siguranţa podelei. 

Rhyme îşi dădu seama că îl urăşte pe acest om, care se 
comporta ca şi cum criminalistul ar fi fost un mutant de la 
Circ. 

Şi o parte din el o ura şi pe Amelia Sachs - pentru că 
pusese la cale toată diversiunea, şi pentru că îl 
îndepărtase de preţuitele lui celule de rechin şi de 
doctoriţa Weaver. 

— Păi, domnule... 

— Poţi să îmi spui Lincoln. 

— Treaba e că eu sunt specializat în sociozoologia 
marină. 

— Care se ocupă...? întrebă Rhyme nerăbdător. 

— In mare, de comportamentul animalelor marine. 

„Super, gândi Rhyme. Nu numai că mi-au trimis pe unul 
care se sperie de oameni handicapaţi, dar mai e şi 
psihiatru de peşti pe deasupra.” 

— Nu contează. Eşti savant. Lucrurile de bază rămân 
aceleaşi. Ştii să foloseşti un cromatograf de gaze? 

— Da, să trăiţi. 

— Şi microscoape de laborator? 

Băiatul dădu din cap că da, chiar dacă nu aşa de hotărât 
cum ar fi dorit Rhyme. 

— Dar... Se uită la Bell pentru o clipă, apoi iarăşi la 
Rhyme. Mătuşa Lucy mi-a spus să trec pe aici. Nu ştiam că 
vrea să vă ajut la un caz... Nu sunt prea sigur... Adică am 
ore... 

— Ben, va trebui să ne ajuţi, îl repezi Rhyme. 

— Garrett Hanlon, explică şeriful. 

Ben lăsă ca numele să i se întipărească undeva în capul 
său masiv. 

— Ah, puştiul ăla din Blackwater Landing. 

Şeriful îi explică despre răpiri şi despre cum fusese Ed 
Schaeffer atacat de viespi. 

— Vai de mine, îmi pare rău de Ed, spuse Ben. L-am 
cunoscut acasă la mătuşa Lucy, şi... 

— Deci avem nevoie de tine, continuă Rhyme, încercând 
să ducă discuţia înapoi de unde pornise. 

— Nu avem nicio idee ce s-a întâmplat cu Lydia, 
continuă şeriful. Şi nici nu prea mai avem timp să le 

salvăm pe femeile alea două. După cum vezi, domnul 
Rhyme are nevoie de un ajutor. 

— Păi... Băiatul se uită în faţă, dar nu la Rhyme. Doar că 
am un examen. Sunt la şcoală, cum v-am spus. 

Rhyme continuă răbdător: 

— Nu prea avem de ales aici, Ben. Garrett are trei ore 
avans în faţa noastră şi ar putea să îşi ucidă victimele 
oricând - dacă nu a şi făcut-o deja. 

Zoologul se uită în jur căutând o scuză, dar nu găsi 
niciuna. 

— Păi, cred că pot să mai stau pe aici o vreme, domnule. 

— Mulţumesc, spuse Rhyme. Suflă în tubul de control şi 
se răsuci spre masa cu instrumente. Se opri şi se uită la 
ele. Apoi la Ben. Acum, dacă îmi schimbi cateterul, ne 
putem apuca de treabă. 

Bărbatul masiv păru şocat. 

— Vreţi să vă schimb... şopti el. 

— E o glumă, îl linişti Thom. 

Dar Ben nu zâmbi. Dădu din cap, nesigur pe el, şi cu 
graţia unui bizon se duse la cromatograf şi începu să 
verifice panoul de control. 


Sachs se repezi în laboratorul improvizat din primărie, 
urmată îndeaproape de Jesse Corn. 

Lucy Kerr ajunse imediat după ei. Îşi salută nepotul, pe 
Ben, şi li-l prezentă lui Sachs şi lui Jesse. Sachs le arătă 
nişte pungi. 

— Astea sunt probele din camera lui Garrett, spuse ea, 
apoi le mai arătă alte câteva pungi. Astea sunt din 
Blackwater Landing - scena principală a crimei. 

Rhyme se uită la pungi, dar cu oarecare neîncredere. Nu 
numai că nu erau destule dovezi fizice, dar îl deranja şi 
faptul că trebuia să analizeze indiciile fără să cunoască 
foarte bine împrejurimile. 

„Peşti pe uscat...” 

Îi veni un gând. 

— Ben, de cât timp locuieşti aici? îl întrebă criminalistul. 

— De când mă ştiu, domnule. 

— Bun. Cum se numeşte zona aceasta a statului? 

Ben tuşi scurt. 

— Northern Coastal Plain, cred. 

— Ai prieteni geologi care cunosc bine zona asta? 
Cartografi? Naturalişti? 

— Nu. Toţi sunt biologi marini. 

— Rhyme, sări Sachs, când eram la Blackwater Landing 
am văzut ambarcaţiunea aia, îţi aminteşti? Transporta 
asfalt sau bitum de la o fabrică din apropiere. 

— Compania lui Henry Davett, spuse Lucy. 

— Nu ar trebui ca ei să aibă un geolog? întrebă Sachs. 

— Asta nu ştiu, spuse Bell, dar Davett e inginer şi 
locuieşte aici de multă vreme. Sigur cunoaşte foarte bine 
zona. 

— Îi poţi da un telefon? 

— Sigur. Bell dispăru. Se întoarse un moment mai 
târziu. Am vorbit cu Davett. Nu are niciun geolog în 
echipă, dar a spus că poate să ne ajute. Ajunge aici într-o 
jumătate de oră. Apoi şeriful se uită la Lincoln. Deci, cum 
vrei să continuăm? 

— Eu rămân aici cu tine şi cu Ben. O să studiem 
dovezile. Vreau ca un grup mic să caute la Blackwater 
Landing - acolo unde Jesse i-a văzut pe Garrett şi pe Lydia 
dispărând. O să ghidez echipa cât de bine pot, în funcţie 
de rezultatele probelor. 

— Pe cine vrei în echipă? 

— Sachs să aibă comanda, spuse Rhyme. Lucy să fie cu 
ea. 

Bell încuviinţă, şi Rhyme observă că Lucy nu comentă. 

— Mă ofer voluntar, se repezi Jesse Corn. 

Bell se uită la Rhyme, care aprobă, apoi continuă: 

— Cred că ne mai trebuie un om. 

— Patru oameni în total? Numai? se miră Bell, 
încruntându-se. La naiba, pot să găsesc zeci de voluntari. 

— Nu. Cu cât mai puţini, cu atât mai bine în cazul ăsta. 

— Cine să fie al patrulea? întrebă Lucy. Mason Germain? 

Rhyme se uită spre coridor şi nu văzu pe nimeni afară. 
Continuă cu o voce înceată: 

— Care e treaba cu Mason? Are ceva antecedente. Asta 
nu îmi place la un poliţist. Îmi plac dosarele curate. 

Bell ridică din umeri. 

— Omul a avut o viaţă grea. A crescut la nord de Paquo 
- pe partea care nu trebuia. Tatăl său a încercat să îi 
aranjeze o afacere, au început să se ocupe de contrabanda 
cu alcool şi, când a fost încolţit de agenţii fiscali, s-a 
sinucis. Mason a trebuit să o ia de la zero. E o expresie 
prin locurile astea - prea sărac ca să picteze, prea mândru 
ca să văruiască. Ăsta e Mason. Tot timpul se plânge că e 
constrâns şi că nu primeşte ce vrea. E un om ambitios într- 
un oraş care nu are nevoie de ambiţii. 

— Şi are ceva personal cu Garrett, observă Rhyme. 

— Exact. 

— De ce? 

— Mason aproape că a implorat să fie şeful echipei de 
investigatori în cazul de care îţi spuneam - cel cu fata 
înţepată mortal de viespi, la Blackwater. Meg Blanchard. 
Sincer să fiu, cred că victima avea ceva legătură cu 
Mason. Poate erau împreună. Sau poate era altceva - nu 
ştiu sigur. Dar voia să îl înfunde pe Garrett rău de tot. 
Doar că nu a putut să prezinte destule dovezi împotriva lui. 
Când s-a pensionat fostul şerif, Consiliul de Monitorizare a 
folosit asta împotriva lui. Am primit eu funcţia, nu el, deşi 
e mai în vârstă decât mine, şi are şi mai multă experienţă. 

Rhyme clătină din cap. 

— Nu avem nevoie de astfel de oameni la o operaţiune 
ca asta. Alege pe altcineva. 

— Ned Spoto? sugeră Lucy. 

Bill ridică din umeri. 

— E un om bun. Da. Poate să şi tragă bine, dar nu o să o 
facă decât dacă e neapărată nevoie. 

— Dar ai grijă ca Mason să nu fie prin zona unde se 
caută, spuse Rhyme. 

— Asta nu o să îi convină. 

— Nu mă interesează, spuse Rhyme. Găseşte-i altceva 
de făcut. Ceva care să pară important. 

— O să fac tot ce pot, încuviinţă Bell nesigur. 

Steve Farr apăru în uşă. 

— Tocmai am sunat la spital, spuse el. Ed e încă în stare 
critică. 

— A spus ceva? Ceva despre hărţi? 

— Niciun cuvânt. E inconştient. 

Rhyme se întoarse către Sachs. 

— Bun... Puteţi să începeţi. Rămâneţi acolo unde se 
opresc urmele în Blackwater Landing şi aşteptaţi să iau 
legătura cu voi. 

Lucy se uită, nesigură, la pungile cu probe. 

— Chiar crezi că aşa o să putem să le găsim pe fete? 

— Știu asta, nu cred, îi răspunse Rhyme scurt. 

— Mi se pare că seamănă mai mult a magie, continuă 
ea, sceptică. 

Rhyme izbucni în râs. 

— Păi, exact asta şi e. Aşi în mânecă, iepuri în pălării. 
Dar ţine minte, iluzia se bazează pe... pe ce, Ben? 

Bărbatul masiv tuşi scurt, roşi şi clătină din cap. 

— Nu ştiu la ce vă referiţi, domnule. 

— Iluzia se bazează pe ştiinţă. La asta mă refeream. Se 
uită apoi la Sachs. Te sun de îndată ce aflu ceva. 

Cele două femei şi Jesse Corn ieşiră din laborator. 

Cu dovezile preţioase aranjate în faţa sa, cu 
echipamentul familiar gata să fie folosit, cu toate treburile 
legate de organizare rezolvate, Lincoln Rhyme îşi rezemă 
capul pe tetiera scaunului cu rotile şi se uită lung la 
pungile aduse de Sachs, de bunăvoie sau silit, sau poate 
doar lăsându-şi mintea să cutreiere acolo unde picioarele 
nu puteau ajunge şi să atingă ceea ce mâinile lui nu 
puteau simţi. 

Ajutorii de şerif discutau. 

Mason Germain stătea cu braţele încrucişate, sprijinit 
de peretele holului care ducea la birourile din 
departamentul şerifului, putea chiar să le audă vocile. 

— Cum se face că noi doar stăm aici şi nu facem nimic 
concret? 

— Nu, nu, nu... Nu ai auzit? Jim a trimis o echipă de 
căutare. 

— Da? Nu ştiam. 

„La naiba”, îşi spuse Mason. Nici el nu ştiuse. 

— Lucy, Ned şi Jesse. Şi poliţista aia din Washington. 

— Nu, mă, e din New York. Nu îi vezi freza? 

— Puțin îmi pasă părul ei. Mă interesează cum să le 
găsesc pe Mary Beth şi pe Lydia. 

— Şi pe mine. Doar spuneam că... 

Mason simţi un gol în stomac. Trimiseseră numai patru 
oameni după Insect Boy? Bell înnebunise? Se năpusti pe 
coridor înspre uşa şerifului şi aproape că se ciocni de şerif 
care tocmai ieşea din depozit - unde tipul ăla ciudat, în 
scaun cu rotile, se instalase. Bell se holbă la ajutorul de 
şerif, clipind mirat. 

— Salut, Mason... te căutam. 

Nu zăbovi prea mult cu privirea la el, totuşi. 

— Vreau să mergi până la Rich Culbeau acasă. 

— La Culbeau? De ce? 

— Sue McConnell oferă o recompensă pentru Mary 
Beth, iar el vrea să pună mâna pe bani. Nu vrem ca el să-şi 
bage nasul în treburile noastre. Vreau să stai cu ochii pe 
el. Dacă nu îl găseşti, aşteaptă acolo până când apare. 

Mason nici nu se sinchisi să răspundă la această cerinţă 
bizară. 

— Ai trimis-o pe Lucy după Garrett. Şi nu mi-ai spus 
nimic. 

Bell îl măsură din ochi. 

— Lucy şi alţi câţiva s-au dus în Blackwater Landing să 
vadă dacă pot să îi prindă urma. 

— Trebuia să fi ştiut că vreau să fac parte din echipa de 
căutare. 

— Nu pot să trimit pe toată lumea. Culbeau a fost deja la 
Blackwater Landing astăzi. Nu pot să îl las să compromită 
ancheta. 

— Haide, Jim, nu mă lua cu din astea! 

Bell oftă. 

— Bine. Vrei adevărul? Cu râca aia a ta împotriva 
băiatului, Mason, am decis să nu te trimit şi pe tine. Nu 
vreau să se facă greşeli. Sunt vieţi omeneşti în joc. Vrem 
să îl prindem şi încă repede. 

— Ceea ce vreau şi eu, Jim. După cum ar trebui să ştii, îl 
urmăresc pe băiatul ăsta de trei ani deja. Nu pot să cred 
că pe mine mă dai deoparte, şi îl laşi pe ciudatul ăla... 

— Hei, destul cu asta! 

— Haide, cunosc Blackwater de zece ori mai bine decât 
Lucy. Am locuit acolo, îţi aminteşti? 

Bell îşi cobori vocea: 

— Îl vrei prea tare, Mason. Ar putea să îţi afecteze 
discernământul. 

— Te-ai gândit tu la asta? Sau a fost el? 

Arătă înspre cameră, din care se auzea acum scârţâitul 
ciudat al scaunului cu rotile. Îl scotea din sărite ca 
zgomotul frezei de la dentist. Faptul că Bell îl rugase pe 
ciudatul ăla să îi ajute putea provoca probleme la care 
Mason nici nu voia să se gândească. 

— Haide, faptele sunt fapte. Toată lumea ştie ce crezi 
despre Garrett. 

— Da, şi toată lumea e de acord cu mine. 

— Ei bine, rămâne aşa cum am hotărât eu. N-ai decât să 
te împaci cu ideea. 

Ajutorul de şerif râse amar. 

— Aşadar, o să fiu dădaca unui contrabandist. 

Bell se uită în spatele lui Mason şi-i făcu semn unui alt 
ajutor de şerif. 

— Hei, Frank... 

Polițistul înalt şi durduliu se îndreptă spre cei doi 
bărbaţi. 

— Frank, mergi tu cu Mason. La Rich Culbeau. 

— [i ducem un mandat? Ce a făcut acum? 

— Fără hârţogăraie. Mason o să îţi explice care e treaba. 
Dacă Culbeau nu e acasă, aşteptaţi-l. Şi asiguraţi-vă că el 
şi amicii lui nu o să ajungă la scena crimei. Ai înţeles, 
Mason? 

Ajutorul de şerif nu îi răspunse. Se întoarse şi se 
îndepărtă de şeful său, care îi strigă: 

— E mai bine aşa pentru toată lumea. 

„Nu prea cred”, îşi spuse Mason. 

— Mason... 

Dar bărbatul nu zise nimic şi intră în biroul ajutorilor de 
şerif. Frank îl urmă o secundă mai târziu. Mason nici nu îi 
băgă în seamă pe colegii său care discutau despre Insect 
Boy, despre Mary Beth cea drăguță şi despre incredibilul 
eseu de la 90 de metri al lui Billy Stail. Se duse direct la 
biroul său şi scoase o cheie din buzunar. Descuie uşa şi îşi 
scoase încă un încărcător cu 6 cartuşe de 357. Îl lăsă să-i 
alunece în tocul de piele şi o agăţă de curea. Apoi, când i 
se adresă lui Nathan Groomer - un agent blond-roşcovan, 
pe la vreo treizeci şi cinci de ani - vocea lui întrerupse 
restul discuţiilor: 

— Groomer, am ceva de vorbit cu Culbeau. Vii cu mine! 

— Dar, spuse Frank încetişor, ţinându-şi în mână 
pălăria, credeam că Jim voia ca eu să merg cu tine. 

— Il vreau pe Nathan, spuse Mason. 

— Rich Culbeau? se miră Nathan. Suntem duşmani de 
moarte. L-am adus la secţie de trei ori şi l-am şi rănit 
ultima dată. In locul tău, l-aş lua mai degrabă pe Frank. 

— Da, căzu Frank de acord. Vărul lui Culbeau lucrează 
cu tatăl soţiei mele. Mă consideră rudă. Sigur o să mă 
asculte. 

Mason îl privi cu răceală pe Nathan. 

— Vreau să vii tu cu mine. 

Frank încercă din nou. 

— Dar Jim a spus... 

— Şi vreau să vii acum. 

— Haide, Mason, spuse Nathan cu o voce pierită. Nu e 
cazul să vorbeşti aşa cu mine. 

Mason se uita la o sculptură sofisticată - o rață sălbatică 
- de pe biroul lui Nathan, ultima sa operă. „Omul ăsta 
chiar avea talent”, îşi spuse el. Apoi i se adresă ajutorului 
de şerif. 

— Eşti gata? 

Nathan oftă şi se ridică. 

— Dacă îi spun lui Jim? întrebă Frank. 

Fără să îi răspundă, Frank ieşi din birou, urmat de 
Nathan, şi se îndreptară spre maşina de patrulare. Se 
urcară în ea. Mason simţi cum aerul cald îl învăluia, porni 
motorul şi dădu aerul condiţionat la maximum. 

După ce se instalară, Mason continuă: 

— Ascultă, eu... 

— Haide, Mason, nu mă lua aşa. Doar îţi spuneam 
chestii logice. Vreau să zic, anul trecut, Frank şi Culbeau... 

— Taci din gură şi ascultă! 

— Bine. O să ascult. Chiar nu e nevoie să îmi vorbeşti pe 
tonul ăsta... Bun. Te ascult. Ce a făcut Culbeau de data 
asta? 

Dar Mason nu îi răspunse. În schimb, îl întrebă: 

— Unde îţi e Ruger-ul? 

— Puşca pentru cerbi? M77? 

— Exact. 

— E în portbagaj. Acasă. 

— Ai instalat luneta Hitech? 

— Evident. 

— Mergem acum să o luăm. 

leşiră din parcare şi, cum intrară pe Main Street, Mason 
porni girofarul, dar nu şi sirena. Părăsiră oraşul în viteză. 

— Deci Ruger-ul. De asta aveai nevoie de mine, şi nu de 
Frank. 

— Ai ghicit. 

Nathan Groomer era cel mai bun ţintaş din tot 
departamentul şi printre cei mai buni din districtul 
Paquenoke. Mason îl văzuse nimerind un cerb de la peste 
700 de metri. 

— Deci după ce iau puşca mergem la Culbeau? 

— Nu. 

— Păi, unde mergem atunci? 

— La vânătoare. 


— Sunt drăguţe casele de aici, remarcă Sachs. 

Ea şi Lucy Kerr conduceau spre nord, în paralel cu 
Canal Road, îndreptându-se din nou spre Blackwater 
Landing. Jesse Corn şi Ned Spoto, un ajutor de şerif scund 
şi îndesat, la aproape patruzeci de ani, îi urmau, într-o altă 
maşină de patrulare. 

Lucy se uita tăcută la casele noi şi elegante din zona 
rezidenţială, pe care Sachs le remarcase înainte. 

Sachs observă din nou cât de părăsite erau toate casele 
şi curţile, fără picior de copil prin zonă. Exact ca şi străzile 
din Tanner's Corner. 

„Copii”, se gândi ea din nou. „Să nu mă mai gândesc la 
asta”, îşi mai spuse ea o dată. 

Lucy viră la dreapta pe Route 112, apoi se opri în locul 
unde fuseseră şi în urmă cu o jumătate de oră, creasta de 
pe care se vedea scena crimei. 

Maşina lui Jesse parcă imediat în spatele lor. Cei patru 
coborâră până la râu şi apoi se urcară în barcă. 

— Frate, la nord de Paquo, murmură Jesse în timp ce îşi 
ocupa poziţia de vâslit. 

Spuse asta pe un ton sumbru care o făcu pe Sachs să 
creadă că era o glumă, dar observă că nimeni nu zâmbi. 
Ajunşi pe celălalt mal al râului, coborâră şi urmăriră paşii 
lui Garrett şi ai Lydiei până la adăpostul unde Ed Schaeffer 
fusese înţepat, apoi vreo cincisprezece metri în pădure, 
unde urmele dispărură. 

Se împrăştiară, încercuind zona la indicaţiile lui Sachs, 
căutând orice semn care să le poată indica pe unde ar fi 

luat-o Garrett. Nu găsiră nimic şi se întoarseră la locul de 
unde dispăreau urmele. 

— Ştii poteca aia? îl întrebă Lucy pe Jesse. Aia pe unde 
au tulit-o drogaţii ăia când i-a găsit Frank Sturgis anul 
trecut. a 

Jesse încuviinţă din cap. li zise lui Sachs: 

— E cam la cincizeci de metri spre nord. Pe aici. Arătă 
cu degetul. Garrett sigur o cunoaşte şi, în plus, e cea mai 
bună cale de a trece prin pădure şi prin mlaştină. 

— Hai să vedem despre ce e vorba, spuse Ned. 

Sachs se întrebă cum să rezolve conflictul ce se 
întrezărea şi ajunse la concluzia că există o singură 
variantă: să îl înfrunte direct. Dacă aborda problema cu 
tact, nu avea sorţi de izbândă, cel puţin nu cu cei trei 
contra sa (Jesse Corn, credea ea, era de partea ei doar din 
motive sentimentale). 

— Ar trebui să rămânem aici până când avem veşti de la 
Rhyme. 

Jesse zâmbi vag, sugerând că nu era întru totul de 
partea ei. Lucy dădu din cap. 

— Garrett sigur a luat-o pe aici. 

— Nu avem cum să ştim asta sigur, răspunse Sachs. 

— Ce-i drept, totul e cam încâlcit pe aici, sări Jesse. 

— Toate ierburile alea, să fim serioşi, interveni Ned. Nu 
iei drumul ăla, nu ai cum să faci un timp bun pe acolo. 

— Va trebui să aşteptăm, spuse Sachs, gândindu-se la 
un pasaj din cartea de criminalistică a lui Lincoln Rhyme, 
Probe fizice: 


Tot mai multe investigaţii care implică suspecți 
fugari sunt distruse de impulsul de a acţiona repede şi 
de a pleca în urmărire, când, de fapt, în majoritatea 
cazurilor, o examinare minuțioasă, fără grabă, a 
dovezilor ar creşte şansele de a ajunge la suspect şi, 
implicit, de a-l aresta. 

— Treaba e că un orăşean nu pricepe cum stă treaba cu 
pădurile, spuse Lucy Kerr. Dacă o iei pe drumul ăla, câştigi 
o grămadă de timp. Sigur pe acolo a luat-o Garrett. 

— Putea să se întoarcă la râu, spuse Sachs. Poate avea o 
altă barcă ascunsă pe undeva - mai la vale. 

— Asta aşa e, recunoscu Jesse, atrăgându-şi o privire 
întunecată din partea lui Lucy. 

Urmă un lung moment de linişte, cei patru oameni stând 
nemişcaţi, în timp ce sudoarea curgea pe ei şi ţânţarii îi 
înconjurau. 

— Vom aştepta, rosti Sachs simplu într-un final. 

Hotărând acest lucru, ea se aşeză pe ceea ce era, cu 
siguranţă, cea mai inconfortabilă piatră din toată pădurea 
şi, prefăcându-se că o interesează, studie o ciocănitoare 
care bătea furioasă într-un stejar înalt din faţa lor. 

— Scena principală a crimei, mai întâi, îi spuse Rhyme 
lui Ben. Blackwater. Dădu din cap satisfăcut, privind 
grămăjoara de probe de pe masă. Hai să ne ocupăm întâi 
de pantoful lui Garrett. Cel pe care l-a pierdut când a 
prins-o pe Lydia. 

Ben îl ridică, trase fermoarul pungii de plastic şi îşi băgă 
mâna înăuntru. _ 

— Mânuşi! ordonă Rhyme. Întotdeauna să porţi mânuşi 
de latex atunci când umbli cu probe. 

— Din cauza amprentelor? întrebă zoologul, scoţându-le 
grăbit. 

— Ăsta ar fi unul dintre motive. Celălalt e contaminarea. 
Nu am vrea să confundăm locurile în care ai fost tu cu 
locurile în care a fost suspectul. 

— Sigur. Aşa e. Ben încuviinţă, dând viguros din cap, ca 
şi cum i-ar fi fost frică să nu uite regula asta. Scutură 
pantoful şi se uită atent la el. Mi se pare că e nişte pietriş 
înăuntru. 

— La dracu”, nu i-am zis Ameliei să ceară plăcuţe sterile 
pentru analiză. Rhyme se uită prin cameră. Vezi revista 
aia? People? 

— E de trei săptămâni, răspunse Ben, ridicând-o. 

— Nu îmi pasă cât de recente sunt ştirile cu privire la 
viaţa amoroasă a lui Leonardo DiCaprio, bolborosi Rhyme. 
Scoate dinăuntru taloanele de abonament... Nu-i aşa că le 
urăşti şi tu? Dar ne sunt utile - ies de sub presă sterile, aşa 
că sunt nişte plăcuţe perfecte pentru analiză. 

Ben ascultă ordinele şi turnă gunoaiele şi pietrele pe 
carton. 

— Pune o mostră în microscop şi lasă-mă să mă uit ce e 
acolo. Rhyme îşi conduse scaunul aproape de masă, dar 
obiectivul microscopului era cu câţiva centimetri prea înalt 
pentru el. La naiba! 

— Aş putea să ţin eu microscopul ca să puteţi vedea, 
sugeră Ben. 

Rhyme râse amar. 

— Cântăreşte în jur de cincisprezece kilograme. Nu, 
trebuie să găsim ce... 

Dar zoologul ridică instrumentul şi îl stabiliză cu braţele 
sale masive. Sigur că Rhyme nu putea să manevreze 
butoanele de zoom, dar văzu suficient încât să îşi dea 
seama despre ce era vorba. 

— Calcar şi praf. Ar putea proveni din Blackwater 
Landing? E 

— Hm, gândi Ben, mă îndoiesc. În mare parte acolo e 
doar noroi. 

— Analizează o mostră şi cu cromatograful. Vreau să văd 
ce mai conţine. 

Ben puse mostra înăuntru şi apăsă butonul de testare. 

Cromatograful e aparatul ideal pentru orice criminalist. 
Inventat la începutul secolului al XX-lea de un botanist rus, 
folosit destul de rar până în anii 1930, aparatul analizează 
compoziţii de, bunăoară, mâncare, droguri, sânge, şi 
izolează elementele pure din ele. Există vreo şase modele 
diferite, dar cel mai folosit, în special în criminalistică, 
este cromatograful de gaze, care arde mostrele. Vaporii 
rezultați sunt separați astfel încât să indice substanţele 
componente care alcătuiesc mostra. Într-un laborator 
criminalist, cromatograful e de obicei conectat la un 
spectrometru de masă, care poate identifica exact o mare 
parte din substanţe. 

Cromatograful de gaze e folosit doar în cazul 
materialelor care pot fi vaporizate - arse - la o 
temperatură relativ scăzută. Calcarul, în mod evident, nu o 
să se aprindă. Dar pe Rhyme nu el îl interesa; ci urmele 
altor materiale care se amestecaseră. Acestea ar fi dus cu 
siguranţă la restrângerea numărului posibil de locuri unde 
fusese Garrett. 

— O să dureze puţin, spuse Rhyme. Cât timp aşteptăm, 
hai să aruncăm un ochi la pământul de pe striațiile tălpii 

de pantof. Ştii, Ben, iubesc striaţiile. Şi de pe pantofi, şi de 
pe cauciucuri. Sunt ca nişte bureţi. [ine minte asta! 

— Da, domnule. Sigur, domnule. 

— la o mostră şi vezi dacă vine de altundeva decât din 
Blackwater Landing. 

Ben răzui puţin pământ pe o altă plăcuţă, pe care o ţinu 
apoi în faţa lui Rhyme. Acesta o examina cu atenţie. Ca 
orice specialist criminalist, cunoştea importanța 
pământului. Se prinde de haine, lasă urme de la şi până la 
casa unui suspect, ca firimiturile de pâine din povestea cu 
Hansel şi Gretel, legând perfect scena crimei de criminal. 
Se cunosc cam 1100 de tipuri diferite de sol şi, dacă o 
mostră de la scena crimei are o culoare identică cu 
pământul din curtea suspectului, atunci e foarte posibil ca 
el să fi fost acolo. Asemănarea compoziţiei solului poate, la 
rândul ei, să dovedească legătura. Locard, marele 
criminalist francez, a dezvoltat un principiu al acestei 
ştiinţe, numit după el, care susţine că în cazul oricărei 
crime există un schimb de substanţe între infractor şi 
victimă, sau scena crimei. Rhyme aflase că, pe lângă 
sânge, în cazuri de omor prin agresiune sau atac, 
pământul era substanţa cel mai des transferată. 

Cu toate acestea, neajunsul în ce priveşte pământul ca 
dovadă este faptul că e prea răspândit. Pentru a avea cât 
de cât valoare criminalistică, o cantitate mică de pământ 
care ar putea proveni de la criminal trebuie să fie diferit 
de pământul găsit în mod obişnuit la scena crimei. 

Primul pas în analiza pământului este să verifici tipurile 
de sol de la scena crimei - o mostră - în raport cu posibila 
mostră de la suspect. 

Rhyme îi explică asta lui Ben, iar bărbatul masiv ridică o 
pungă cu pământ pe care Sachs scrisese „Mostră sol - 
Blackwater Landing” şi pusese data şi ora exactă a 
colectării. Mai era şi o notiţă care nu îi aparţinea: „Adunat 
de adjunctul J. Corn”. Rhyme şi-l imagină pe tânărul ajutor 
de şerif gonind, dornic să îi îndeplinească porunca. Ben 

turnă nişte pământ pe o a treia plăcuţă. O aşeză lângă cel 
răzuit de pe talpa pantofului lui Garrett. 

— Cum le comparăm? întrebă tânărul, uitându-se la 
instrumente. 

— Cu ochii. 

— Dar... 

— Doar _ uită-te la ele. Vezi dacă culoarea mostrei 
cunoscute e diferită de culoarea mostrei necunoscute. 

— Şi cum fac asta? 

Rhyme se sili să îi răspundă calm: 

— Doar te uiţi la ele. 

Ben se uită la o grămadă, apoi la cealaltă. 

Din nou. Încă o dată. 

Şi încă o dată. 

„Haide, haide... nu e aşa de greu”, se chinui Rhyme să 
nu-şi piardă răbdarea, ceea ce nu era prea uşor. 

— Ce vezi? întrebă Rhyme. Pământul din cele două 
locuri e diferit? 

— Păi, nu îmi dau seama exact. Cred că unul e mai 
deschis la culoare. 

— Uită-te la ele prin microscop. 

Ben puse cele două mostre pe lamele şi se uită la ele 
prin lentilele microscopului. 

— Nu sunt sigur. E greu de spus. Cred... cred că există o 
diferenţă între ele. 

— Lasă-mă să văd. 

Din nou, mulţumită forţei sale impresionante, Ben ridică 
microscopul şi Rhyme se uită prin lentile. 

— Cu siguranţă, e diferit faţă de cel pe care îl ştim deja, 
spuse Rhyme. E mai deschis la culoare. Şi are mai multe 
cristale înăuntru. Mai mult granit, mai multă argilă şi mai 
multe tipuri de vegetaţie. Deci, nu e din Blackwater 
Landing... Dacă avem noroc, asta e din gaura de şarpe în 
care se ascunde. 

Un zâmbet palid apăru pentru o secundă pe faţa lui Ben, 
primul pe care îl văzuse Rhyme până acum. 

— Ce e? 

— Ah, păi noi le spunem „găuri de şarpe” la peşterile în 
care se găsesc tipari murenidieni... 

Zâmbetul tânărului dispăru, pentru că privirea lui 
Rhyme îl avertiză că nu aveau timp pentru anecdote. 

— Când sunt gata analizele calcarului din cromatograf, 
bagă şi pământul de pe amprente, continuă criminalistul. 

— Da, domnule. 

O secundă mai târziu, ecranul computerului conectat la 
cromatograf şi spectrometru pâlpâi şi apărură linii 
vălurite, ca nişte creste şi văi. Apoi se deschise o fereastră, 
iar criminalistul se apropie, manevrându-şi scaunul cu 
rotile. Se lovi de o masă şi scaunul său Storm Arrow o luă 
în stânga, lovindu-l pe Rhyme. 

— Rahat! 

Ben se alarmă. 

— Domnule, sunteţi în regulă? 

— Da, da, da, murmură Rhyme. Ce caută nenorocita asta 
de masă aici? Nu avem nevoie de ea. 

— O să o iau din drum, se grăbi Ben, ridicând masa grea 
cu o singură mână, de parcă ar fi fost făcută din lemn de 
plută, şi plasând-o în colţ. Scuze, trebuia să mă fi gândit la 
asta. 

Rhyme ignoră remuşcările zoologului şi se uită la ecran. 

— Cantități mari de nitrati, fosfaţi şi amoniu. 

Asta era îngrijorător, dar Rhyme rămase tăcut pentru 
moment; voia să vadă ce substanţe erau în noroiul pe care 
Ben îl răzuise de pe talpa pantofului. Imediat, rezultatele 
apărură pe ecran. 

Rhyme oftă. 

— Mai mulţi nitrați, mai mult amoniac - chiar foarte 
mult. Şi mai mulţi fosfaţi. Detergenti, de asemenea. Şi încă 
ceva... Ce dracu' e aia? 

— Unde? întrebă Ben, aplecându-se spre ecran. 

— Acolo jos. Baza de date a identificat substanţa ca fiind 
camfen. Ai auzit de ea vreodată? 

— Nu, domnule. 

— Ei bine, se pare că Garrett a păşit prin chestia aia, 
orice o fi. Se uită apoi la punga cu probe. Ce altceva mai 
avem? Şerveţelul alb găsit de Sachs... 

Ben ridică punga şi o apropie de Rhyme. Şerveţelul era 
plin de sânge. Se uită apoi la cealaltă mostră - şerveţelul 
pe care Sachs îl găsise în camera lui Garrett. 

— Sunt la fel? 

— Par la fel, răspunse Ben. Amândouă albe şi cam de 
aceeaşi mărime. 

— Du-i-le lui Jim Bell, spuse Rhyme. Spune-i că vreau o 
analiză ADN. Varianta rapidă... 

— Hm, cum anume, domnule? 

— ADN-ul pur, reacţia în lanţ de polimeraze. Nu avem 
timp pentru RFLP - asta e versiunea cu unu din şase 
miliarde. Vreau doar să ştiu dacă e sângele lui Billy Stail 
sau al altcuiva. Pune pe cineva să adune mostre de la Billy 
Stail şi de la Mary Beth, şi de la Lydia. 

— Mostre? Ce fel de mostre? 

Rhyme se strădui încă o dată să îşi păstreze răbdarea. 

— Mostre de material genetic. Orice ţesut din corpul lui 
Billy. De la femei ar fi mai uşor de găsit fire de păr - dacă 
au şi rădăcini. Pune un ajutor de şerif să ia nişte perii de 
păr sau piepteni din baia de acasă de la Mary Beth şi de la 
Lydia, şi să le ducă la acelaşi laborator unde se face 
analiza şerveţelului. 


Bărbatul luă punga şi părăsi încăperea. Se întoarse o 
secundă mai târziu. 

— Într-o oră, două, o să fie gata, domnule. O trimit la 
centrul medical din Avery, nu la poliţia statală. Ofiţerul 
Bell, adică şeriful Bell, s-a gândit că aşa ar fi mai uşor. 

— O oră? murmură Rhyme, încruntându-se. Mult prea 
mult. 

Nu se putu abţine să nu se întrebe dacă întârzierea 
aceasta ar fi destul de lungă încât să îi împiedice să îl 
găsească pe Insect Boy înainte să le ucidă pe Lydia sau pe 
Mary Beth. 

Ben stătea nemişcat cu braţele sale groase pe lângă 
corp. 

— Hm, aş putea să îi chem înapoi. Le-am spus cât de 
important e totul... vreţi să mă duc să îi chem? 

— E în regulă, Ben. O să continuăm aici. Thom, tabelele 
noastre! 

Asistentul începu să scrie pe tablă, în timp ce Rhyme îi 
dicta. 


GĂSIT LA SCENA PRINCIPALĂ A CRIMEI - 
BLACKWATER LANDING 


Şerveţel plin de sânge 
Calcar 
Nitraţi 
Fosfaţi 
Amoniac 
Detergenţi 
Camfen 


Rhyme se uită la listă. Mai multe întrebări decât 
răspunsuri... 

„Peşti pe uscat...” 

Privirea i se îndreptă spre grămăjoara de pământ pe 
care Ben o strânsese din pantoful băiatului. Apoi îşi dădu 
seama de ceva şi începu să strige cu putere, uluindu-i pe 
Thom şi pe Ben: 

— Jim! Jim! Unde dracu' e? Jim! 

Şeriful, alarmat, intră grăbit în cameră. 

— Ce e? Ce s-a întâmplat? 

— Câţi oameni lucrează aici în clădire? 

— Nu ştiu. Vreo douăzeci. 

— Şi toţi locuiesc în district? 

— Nu. Unii vin din Pasquotank, Albemarle şi Chowan. 

— Vreau să vină toţi aici, acum. 

— Poftim? 

— Toată lumea din clădire. Vreau mostre de pământ de 
pe pantofii lor... Stai: Şi de pe preşurile din maşinile lor. 

— Pământ? 

— Pământ! Noroi! Murdărie! Ştii tu. Vreau asta acum! 

Bell se retrase, iar Rhyme se uită la Ben. 

— Suportul ăla? Cel de acolo. 

Zoologul se mişcă greoi înspre masa pe care se afla un 
suport lung, în care erau mai multe eprubete. 

— E un aparat de testare a gradientului de densitate. 
Indică exact greutatea materialelor, ca pământul, noroiul. 

Ben dădu din cap. 

— Am mai auzit de aşa ceva, dar n-am lucrat cu vreunul. 

— E uşor. Sticlele alea de acolo - Rhyme se uită înspre 
două sticle întunecate la culoare. Pe una era lipită o 
etichetă cu „tetra”, pe cealaltă „etanol”. O să le amesteci 
aşa cum îţi spun eu şi o să umpli eprubetele până aproape 
de gură. 

— Sigur. Asta la ce o să ajute? 

— Începe să amesteci. O să îţi spun eu la momentul 
potrivit. 

Ben amestecă, aşadar, chimicalele conform 
instrucţiunilor lui Rhyme şi apoi umplu douăzeci de 
eprubete alternând între cele două lichide de culori 
diferite - etanolul şi tetrabrometanul. 

— Pune un pic de pământ de pe talpa pantofului lui 
Garrett în eprubeta din stânga. Pământul o să se separe şi 
o să ne arate ceva. O să luăm mostre de la toţi angajaţii 
care locuiesc în locuri diferite din cadrul districtului. Dacă 
urmele unuia o să fie identice cu cele ale lui Garrett 
înseamnă că pământul respectiv ar putea să fie din 
apropiere. 

Bell se întoarse cu primul dintre angajaţi şi Rhyme îi 
explică tot ce urma să se întâmple. Şeriful rânji, admirativ. 

— Asta da idee, Lincoln! Vărul Roland ştia el de ce te 
lăuda atât. 

Dar jumătatea de oră petrecută cu acest exerciţiu se 
dovedi a fi inutilă. Nicio urmă de la oamenii din clădire nu 

se potrivea cu cea a lui Garrett. Rhyme se încruntă când 
ultima mostră de la un angajat dădu greş. 

— La naiba! 

— A fost o încercare foarte bună, spuse Bell. Adică timp 
preţios irosit. 

— Să arunc probele? întrebă Ben. 

— Nu. Niciodată nu arunci probele înainte să le clasezi, 
răspunse Rhyme ferm. Apoi îşi reaminti să nu fie atât de 
dur în ordine; matahala aia era aici doar datorită unor 
legături de familie. Thom, dă-ne o mână de ajutor, 
continuă el. Sachs a cerut un aparat Polaroid. Trebuie să 
fie pe aici pe undeva. Găseşte-l şi fotografiază de aproape 
toate eprubetele. Scrie numele fiecărui angajat pe spatele 
lor. 

Asistentul găsi camera şi se apucă de lucru. 

— Acum, haide să analizăm ce a luat Sachs din casa 
părinţilor adoptivi ai lui Garrett. Pantalonii ăia din pungă - 
vezi dacă e ceva în manşete. 

Ben deschise punga de plastic cu mare atenţie şi 
examină pantalonii. 

— Da, domnule, nişte ace de pin. 

— Bun. Au căzut de pe ramuri sau au fost tăiate? 

— Se pare că au fost tăiate. 

— Excelent! Asta înseamnă că le-a făcut ceva. Le-a tăiat 
cu un scop. Şi scopul lui ar putea să aibă de-a face cu 
crima. Încă nu ştim ce anume, dar ar putea să fie camuflaj. 

— Duhnesc a sconcs, spuse Ben, mirosind hainele. 

— Asta a spus şi Amelia, răspunse Rhyme. Din păcate, 
nu ne ajută. Cel puţin, nu acum. 

— De ce nu? întrebă zoologul. 

— Pentru că nu putem să facem o legătură anume între 
un animal sălbatic şi o locaţie anume. Un sconcs nemișcat 
ar fi de mare ajutor; unul care se mişcă, deloc. Hai să ne 
uităm la urmele de pe haine. Taie câteva bucăţi din 
pantaloni şi pune-le în cromatograf. 

În timp ce aşteptau rezultatele, Rhyme examina restul 
de dovezi din camera băiatului. 

— Thom, arată-mi caietul ăla! 

Asistentul frunzări paginile pentru Rhyme. Nu erau 
decât desene de insecte. Dădu din cap. Nimic de ajutor 
aici. 

— Celelalte cărţi? 

Rhyme arătă înspre cele patru cărţi cu coperţi 
cartonate, pe care le găsise Sachs în cameră. Una dintre 
ele - Lumea în miniatură - fusese citită şi răscitită de 
atâtea ori, încât era ferfeniţă. Rhyme observă anumite 
pasaje marcate sau încercuite. Dar niciunul dintre ele nu 
oferea vreun indiciu cu privire la locul unde băiatul şi-ar fi 
petrecut timpul. Păreau să fie doar chestii despre insecte. 
li spuse lui Thom să le pună alături. 

Rhyme se uită să vadă ce avea Garrett ascuns în 
borcanul cu viespi: bani, poze cu Mary Beth şi cu familia 
sa. Cheia veche. Firul pentru undiţă. 

Mărunţişul consta în câteva bancnote de cinci, de zece 
şi câteva monede de argint de un dolar. Rhyme observă că 
nu erau notițe pe marginea bancnotelor (unde mulţi 
criminali îşi scriu mesaje sau planuri - o modalitate rapidă 
de a scăpa de instrucţiuni incriminatoare pentru complici e 
să cumperi ceva şi să laşi bancnota să se piardă în gaura 
neagră a circulaţiei). Rhyme îl puse pe Ben să scaneze 
bancnota cu PoliLight - o sursă de lumină alternativă - şi 
observă că atât pe hârtii, cât şi pe monede erau cel puţin 
câteva sute de amprente diferite, mult prea multe ca să 
ofere vreun indiciu util. Nu era nicio etichetă pe rama de 
poze sau pe firul de undiţă, aşa că nu se putea afla ce 
magazine frecventa Garrett. 

— Guta asta susţine doar un kilogram, spuse Rhyme, 
uitându-se la mosor. Cam puţin, nu-i aşa, Ben? 

— Abia prinzi un biban-soare cu aşa ceva, domnule. 

Rezultatele analizei urmelor de pe pantalonii băiatului 
clipeau în aşteptare pe ecranul computerului. Rhyme citi 
cu voce tare: 

— Petrol lampant, mai mult amoniac, mai mulţi nitrați şi 
din nou camfen. Încă un tabel, te rog, Thom! 

Dictă următoarele: 


GĂSIT LA SCENA SECUNDARĂ A CRIMEI - 
CAMERA LUI GARRETT 


Miros de sconcs 
Ace de pin tăiate 
Desene cu insecte 

Poze cu Mary Beth şi cu familia băiatului 
Cărţi despre insecte 
Gută 
Bani 
Cheie necunoscută 
Petrol lampant 
Amoniac 
Nitraţi 
Camfen 


Rhyme se uită la tabele. Apoi continuă: 

— Thom, sună-l pe Cooper, te rog! 

Asistentul ridică telefonul şi formă numărul din 
memorie. 

Cooper, care lucra cu laboratorul criminalistic NYPD, 
cântărea probabil de vreo două ori mai puţin decât Ben. 
Arăta ca un actuar timid şi era unul dintre cei mai buni 
tehnicieni criminalişti din ţară. 

— Poţi să mă treci pe speaker, Thom? 

Un buton fu apăsat şi o secundă mai târziu vocea blândă 
de tenor a lui Cooper se făcu auzită. 

— Salut, Lincoln. Ceva îmi zice că nu eşti în spital. 

— Cum ţi-ai dat seama de asta, Mel? 

— Nu a fost nevoie de cine ştie ce logică. Telefonul îmi 
arăta că mă suni de la Sediul Administraţiei Centrale a 
Districtului Pagquenoke. Îţi amâni operaţia? 

— Nu. Ajut la un caz aici. Ascultă, Mel, nu am mult timp 
la dispoziţie şi am nevoie de informaţii despre o substanţă 
pe nume camfen. Ai auzit de ea? 

— Nu. Dar stai un pic, să mă uit în baza de date. 

Rhyme auzi şi zgomot frenetic de tastatură. Cooper, de 
altfel, tasta mai repede decât oricare altă cunoştinţă de-a 
lui Rhyme. 

— Bun, bun... interesant. 

— Nu vreau să aud interesant, Mel. Am nevoie de 
lucruri concrete. 

— E o terpenă - carbon şi hidrogen. Provine din plante. 
Era folosit în compoziţia pesticidelor, dar a fost interzis în 
anii optzeci. Cel mai des se folosea la sfârşitul anilor 1800, 
drept combustibil de lămpi. Era mare chestie pe vremea 
aceea - înlocuise uleiul de balenă. La fel de răspândit ca 
gazul natural pe vremea aia. Încerci să urmăreşti un 
necunoscut? 

— Nu e necunoscut, Mel. E extrem de cunoscut. Doar că 
nu putem să dăm de el. Lămpi vechi, zici? Deci urmele de 
camfen înseamnă că probabil se ascunde într-o clădire de 
prin secolul al XIX-lea. 

— Probabil, dar mai există o posibilitate. Aici spune că 
această substanţă, camfenul, este utilizată în zilele noastre 
doar în industria de parfumerie. 

— Bunăoară? 

— Parfumuri, aftershave-uri, cosmetice, în general. 

Rhyme cugetă. 

— Cât la sută din compoziţia unui parfum finisat e 
camfen? 

— Putin, doar urme. Părţi dintr-o mie. 

Rhyme spunea tot timpul echipei sale de specialişti 
criminalişti să nu le fie frică să facă presupuneri 
îndrăzneţe în analiza dovezilor. Cu toate acestea era 
conştient de secundele numărate ale vieţii celor două 
femei şi simţea că avea suficiente resurse ca să 
urmărească această pistă. 

— Va trebui să riscăm, spuse el, apoi continuă: Vom 
presupune că acest camfen provine din lămpi vechi, nu din 
parfumuri, şi vom acţiona ca atare. Acum ascultă-mă, Mel! 

O să îţi trimit o fotocopie a unei chei. Am nevoie ca tu să- 
mi dai un indiciu despre ea. 

— Uşor. E de maşină? 

— Nu ştiu. 

— Casă? 

— Nu ştiu. 

— E recentă? 

— Nu am nicio idee. 

— Poate o să fie un pic mai greu decât am crezut, 
continuă Cooper. Dar trimite-o şi o să văd ce pot face. 

După încheierea convorbirii, Rhyme îi ceru lui Ben să 
facă fotocopii ale cheii pe ambele părţi şi să le trimită prin 
fax lui Cooper. Apoi încercă să dea de Sachs prin radio. Nu 
funcţiona. O sună pe telefonul mobil. 

— Da? veni răspunsul. 

— Sachs, eu sunt. 

— Ce are radioul? 

— Nu are semnal. 

— Pe unde trebuie să mergem, Rhyme? Am trecut râul, 
dar am pierdut urma. Şi sincer - vocea ei se preschimbă 
într-o şoaptă - ăştia de aici sunt nerăbdători. Lucy m-ar 
mânca de vie. 

— Am terminat analiza principală, dar încă nu ştiu ce să 
fac cu toate rezultatele - îl aştept pe omul de la fabrica din 
Blackwater Landing. Henry Davett. Ar trebui să ajungă 
aici dintr-o clipă în alta. Dar ascultă, Sachs, vreau să faci 
altceva. Am găsit urme clare de amoniac şi de nitrați pe 
hainele lui Garrett şi în pantoful pe care l-a pierdut. 

— O bombă? întrebă ea, vocea ei seacă lăsând să se 
simtă disperarea. 

— Aşa se pare. Şi firul de pescuit pe care l-ai găsit tu e 
mult prea puţin rezistent pentru a pescui serios cu el. Cred 
că îl foloseşte pentru a declanşa capcanele. Păşeşte atent 
şi uită-te după capcane. Dacă vezi ceva ce aduce a indiciu, 
ai grijă că ar putea să fie doar o momeală. 

— Sigur, Rhyme. 

— Rămâi pe poziţii. Sper să îţi pot da indicaţii în curând. 

Garrett şi Lydia mai avansaseră vreo cinci-şase 
kilometri. Soarele strălucea sus pe cer. Era probabil ora 
prânzului, iar arşiţa devenise insuportabilă. Apa pe care 
Lydia o băuse la carieră deja ieşise din organismul ei; 
simţea că e punctul de a leşina de căldură şi de sete. 

Ca şi cum ar fi ghicit asta, Garrett vorbi: 

— Ajungem imediat acolo. E mult mai răcoare. Şi am 
mai multă apă. 

Terenul era deschis aici. Păduri distruse şi mlaştini. Nu 
existau nici case, nici drumuri. Erau multe poteci vechi, 
care se despărţeau în zeci de direcţii. Ar fi aproape 
imposibil pentru cineva care i-ar fi urmărit să îşi dea 
seama pe unde au luat-o - cărările erau ca un labirint. 

Garrett arătă spre o potecă îngustă cu o stâncă pe 
partea stângă şi o prăpastie de şase metri în dreapta. 
Continuară pe drumul acesta aproape un kilometru, pe 
urmă el se opri. Se uită înapoi. Când observă cu satisfacţie 
că nu era nimeni prin preajmă, intră în tufişuri şi se 
întoarse cu o aţă de nailon - semăna cu cea de pescuit - pe 
care o prinse deasupra potecii, puţin deasupra nivelului 
solului. Era aproape imposibil de observat. O legă de un 
băț, care, la rândul său, proptea o sticlă de peste zece litri, 
plină cu un lichid lăptos. Nişte depuneri erau vizibile pe 
margini; ea apucă să se uite mai atent - amoniac. Se 
îngrozi pe loc. „Era oare o bombă?” se întrebă. Fiind 
asistentă la urgenţe, tratase mulţi adolescenţi care se 
răniseră încercând să confecţioneze în casă explozibile. Îşi 
amintea pielea lor înnegrită, sfâşiată în urma detonării. 

— Nu poţi face asta, şopti ea. 

— Nu vreau să mai aud un cuvânt de la tine, izbucni el, 
pocnindu-şi unghiile. O să termin ce am de făcut aici şi 
apoi mergem acasă. 

„Acasă?” 

Lydia se uita încremenită la sticla imensă în timp ce 
Garrett o acoperea cu crengi. 

Băiatul o trase după el din nou. În ciuda temperaturii 
care creştea cu fiecare minut, el se mişca din ce în ce mai 
repede, iar ea se chinuia să ţină pasul. Băiatul se 
murdărea tot mai rău, era acoperit de praf şi de frunze 
moarte. Arăta ca şi cum s-ar fi preschimbat el însuşi într-o 
insectă cu fiecare pas care îl ducea mai departe de 
civilizaţie. Îi amintea de o poveste pe care o avusese de 
citit pentru şcoală, dar pe care nu apucase niciodată să o 
termine. 

— Acolo sus, arătă Garrett spre un deal. E un loc unde 
putem să stăm. O să ajungem mâine la ocean. 

Uniforma îi era leoarcă de transpiraţie. Cei doi nasturi 
de sus îi erau desfăcuţi şi i se vedea sutienul alb. Băiatul 
continua să se holbeze la pielea albă a sânilor ei. Dar ei 
nici nu-i mai păsa; tot ce voia era să scape de Lumea de 
Afară, să se adăpostească undeva la umbră, oriunde ar fi 
dus-o. 

Cincisprezece minute mai târziu, ieşiră din pădure şi 
înaintară printr-un luminiş. În faţa lor era o moară veche, 
înconjurată de stufăriş. Era aşezată lângă un şuvoi de apă 
care fusese înghiţit de mlaştină în mare măsură. O aripă a 
morii era arsă. În mijlocul molozului trona un horn pârjolit 
- cunoscut drept „Monumentul Sherman”, după numele 
generalului care arsese zeci de case şi clădiri în trecerea 
sa către mare, lăsând în urmă un peisaj întreg carbonizat. 

Garrett o duse spre partea din faţă a morii, porţiunea 
care scăpase neatinsă de foc. O împinse înăuntru şi trase 
uşa grea din lemn de stejar. Pentru un scurt moment 
rămase nemişcat, ascultând. Când fu absolut convins că nu 
îi urmărea nimeni, îi dădu o altă sticlă cu apă. Se abţinu cu 
greu să nu o golească din prima. Luă o înghiţitură, aşteptă 
să i se înmoaie gura uscată, apoi o dădu încet pe gât. 

Când termină, el îi luă sticla, îi dezlegă mâinile doar ca 
să le lege din nou, dar de data asta la spate. 

— Trebuie neapărat să faci asta? întrebă ea, furioasă. 

Enervat de stupizenia întrebării, îşi dădu ochii peste cap 
şi o culcă la podea. 

— Stai acolo şi ţine-ţi dracului gura. 

Garrett se rezemă de peretele opus şi închise ochii. 
Lydia îşi ridică puţin capul spre fereastră şi ascultă atentă 
după zgomote de elicopter sau de bărci, sau după lătratul 
câinilor echipei de căutare. Dar tot ce auzea era respiraţia 
lui Garrett, care, în situaţia disperată în care se afla, părea 
să fie sunetul făcut de Dumnezeu, care o abandona. 

10 


Alături de Jim Bell, în pragul uşii îşi făcu apariţia o 
siluetă. 

Era un bărbat de vreo cincizeci de ani, cu început de 
chelie şi cu o faţă distinsă şi rotundă. În mână avea un 
sacou albastru, iar cămaşa lui albă era călcată impecabil şi 
apretată, deşi pătată de transpiraţie la subraţ. Cravata în 
dungi era prinsă cu un ac. 

Rhyme crezuse la început că bărbatul era Henry Davett, 
vederea criminalistului rămăsese perfectă chiar şi după 
accident, iar pe monograma de pe acul de cravată se putea 
citi şi de la 3 metri depărtare: WWJD. 

William? Walter? Wayne? 

Rhyme habar nu avea cine putea să fie. 

Bărbatul îl măsură din ochi, apoi îl salută dând din cap. 

— Henry, aş vrea să îl cunoşti pe Lincoln Rhyme, rosti 
Jim Bell. 

Deci nu era o monogramă. Chiar era Davett. Rhyme îl 
salută şi el, gândindu-se că probabil acul de cravată fusese 
al tatălui său. William Ward Jonathan Davett. 

Davett intră în cameră. Ochii săi se opriră imediat 
asupra echipamentelor. 

— Oh, să înţeleg că eşti obişnuit cu cromatograful? 
întrebă Rhyme, observând că Davett părea să cunoască 
aparatul. 

— Departamentul meu de Cercetare şi Dezvoltare are 
câteva cromatografe. Dar modelul ăsta... rosti el, dând din 
cap în mod critic. Nici măcar nu se mai fabrică. De ce îl 
mai folosiţi? 

— Bugetul, Henry, spuse Bell. 

— Trimit eu unul aici. 

— Nu e nevoie. 

— Ăsta e un gunoi, rosti cu glas aspru bărbatul. Aduc 
unul nou aici în douăzeci de minute. 

Rhyme interveni: 

— Problema nu e în a găsi dovezile. Problema e în a le 
interpreta. Aici mă poţi ajuta. Acesta este Ben Kerr, 
asistentul meu de laborator. 

Cei doi îşi strânseră mâinile. Ben părea uşurat că încă o 
persoană fără handicap fizic se afla în cameră. 

— Ia loc, Henry, spuse Bell, aducându-i un scaun de 
birou. 

Bărbatul se aşeză şi se aplecă un pic în faţă, aranjându- 
şi cu grijă cravata. Gesturile sale, postura, ochii mici şi 
încrezători se contopeau în viziunea lui Rhyme, iar acesta 
se gândea că avea de a face cu o persoană încântătoare, 
inteligentă... cu un adevărat om de afaceri. 

Pe urmă îi zbură gândul din nou la WWJD. Nu era sigur 
că rezolvase dilema. 

— Treaba asta are de-a face cu femeile răpite, nu? 

Bell încuviinţă. 

— Nimeni nu zice asta direct, dar noi ştim asta. Se uită 
înspre Rhyme şi Ben. Credem că Garrett ar fi violat-o şi 
ucis-o pe Mary Beth, şi ar fi scăpat de cadavru undeva. 

Douăzeci şi patru de ore. 

Şeriful continuă: 

— Credem totuşi că mai avem şanse să o salvăm pe 
Lydia. Cel puţin asta sperăm. Şi trebuie să îl oprim pe 
Garrett până nu mai face şi alte victime. 

— Şi bietul Billy, sări furios afaceristul. Am auzit că era 
un băiat foarte bun, care a încercat să o salveze pe Mary 
Beth şi a fost ucis. 

— Garrett i-a sfărâmat craniul cu o lopată. A fost urât de 
tot. 

— Deci secundele sunt numărate. Cu ce pot să te ajut? 
se întoarse omul de afaceri către Rhyme. Spuneai să îmi 
dau cu părerea referitor la ceva? 

— Avem câteva indicii legate de la locurile pe unde a 
fost Garrett şi încotro s-ar putea îndrepta cu Lydia. 
Speram să ştii ceva despre zonă şi să ne ajuţi. 

Davett încuviinţă. 

— Cunosc zona asta destul de bine. Am diplome în 
geologie şi inginerie chimică. Plus că am locuit în Tanner's 
Corner toată viaţa mea, deci cunosc binişor districtul 
Paquenoke. 

Rhyme arătă înspre tabelul cu indicii. 

__— Poţi să te uiţi peste ele şi să ne dai nişte idei? 
Încercăm să ajungem într-un anume loc, pornind de la 
indicii. 

— Probabil ar fi undeva unde se poate ajunge mergând 
pe jos, adăugă Bell. Lui Garrett nu îi plac maşinile. Sigur 
nu o să conducă. 

Davett îşi puse o pereche de ochelari şi îşi lăsă capul pe 
spate, uitându-se la perete. 


GĂSIT LA SCENA PRINCIPALĂ A CRIMEI - 
BLACKWATER LANDING 


Şerveţel plin de sânge 
Calcar 
Nitraţi 
Fosfaţi 
Amoniac 
Detergent 
Camfen 


GĂSIT LA SCENA SECUNDARĂ A CRIMEI - 
CAMERA LUI GARRETT 


Miros de sconcs 
Ace de pin tăiate 
Desene cu insecte 
Poze cu Mary Beth şi cu familia băiatului 
Cărţi despre insecte 
Gută 
Bani 
Cheie necunoscută 
Petrol lampant 
113 


- SCAUNUL GOL - 


Amoniac 
Nitraţi 
Camfen 


Davett se uită pe îndelete la listă, părând surprins de 
câteva ori. Se încruntă uşor. 

— Nitraţi şi amoniac? Aveţi idee la ce au folosit astea? 

Rhyme încuviinţă. 

— Cred că a lăsat nişte exploziv ca să oprească echipa 
de căutare. l-am avertizat în legătură cu ele. 

Cu o grimasă pe faţă, Davett se întoarse la listă. 

— Camfen... cred că se folosea la felinarele vechi. 
Precum cele care funcționau pe bază de cărbune. 

— Exact. Deci, noi credem că a dus-o pe Mary Beth într- 
o clădire veche. Secolul nouăsprezece. 

— Sunt sute de case şi hambare vechi pe aici... Ce mai 
avem? Calcar... Asta nu o să ne ajute prea mult. E o culme 
întreagă de calcar care traversează districtul Paquenoke. 
Aducea bani serioşi în zonă. Se ridică şi trasă o dâră cu 
degetul de la Great Dismal Swamp până înspre sud-vest, 
de la L-4 până la C-14. Poţi să găseşti calcar oriunde în 
regiune. Nu prea o să fie de ajutor. Dar, se dădu un pic în 
spate şi îşi încrucişa braţele, fosfatul e folositor. Carolina 
de Nord e un producător important de fosfat, dar nu sunt 
mine pe aici. Astea ar veni mai în sud. Deci, dacă iau în 
calcul şi detergentii, aş spune că băiatul a fost într-o zonă 
cu apă poluată. 

— Rahat, izbucni Bell, asta înseamnă doar că a fost prin 
Paquenoke. 

— Nu, răspunse Davett. Paquo e curat ca lacrima. O fi el 
mai întunecat, dar se alimentează din Dismal Swamp şi din 
lacul Drummond. 

— Ah, e apă magică, spuse şeriful. 

— Ce e aia? întrebă Rhyme. 

Davett îi răspunse: 

— Noi, ăştia mai bătrâni, spunem că apa din Great 
Dismal e apă magică. Conţine acid tanic de chiparoşi şi 

ienuperi în putrefacție. Acidul omoară bacteriile, deci apa 
rămâne proaspătă pentru multă vreme - înainte de apariţia 
frigiderelor o foloseau ca apă de băut pe vapoare. Oamenii 
credeau că are puteri magice. 

— Aşadar, continuă Rhyme, deloc interesat de legendele 
locale, dacă nu îl puteau ajuta în anchete, dacă nu e din 
Paquenoke, de unde ar trebui să fie urmele de fosfaţi? 

Davett se uită la Bell. 

— Unde a răpit-o pe ultima fată? 

— Tot acolo unde a răpit-o pe Mary Beth. Blackwater 
Landing. Bell puse un deget pe hartă şi arătă înspre nord, 
la H-9. A traversat râul, s-a dus până la adăpostul ăla 
vânătoresc, apoi în nord vreo 800 de metri. Mai departe, 
echipa de căutare a pierdut urma. Aşteaptă să le dăm 
indicaţii. 

— Atunci nu e niciun dubiu. Davett spuse asta pe un ton 
foarte încrezător şi încurajator. Omul de afaceri îşi mişcă 
degetul pe hartă înspre est. A traversat Stone Creek. Aici. 
Vedeţi? Multe dintre cascadele de aici par din spumă de 
bere. Aşa de plină de fosfati şi de detergenţi e apa. Incepe 
lângă Hobeth Falls în nord. Oamenii din partea locului 
habar nu au de planul urbanistic zonal. 

— Bun, spuse Rhyme. După ce a traversat pârâul, ai idee 
pe unde putea să o ia? 

Davett se uită din nou la tabele. 

— Dacă aţi găsit ace de pin, aş spune că pe aici. Arătă 
pe hartă între I-5 şi J-8. Carolina de Nord e plină de pini, 
dar prin zona asta pădurile sunt de stejar, cedri bătrâni, 
chiparoşi şi eucalipţi. Singura pădure mare de pini pe care 
o ştiu e în nord-est. Înspre Great Dismal. Davett se uită la 
tabele din nou pentru câteva secunde, şi dădu din cap. Imi 
e teamă că atât ştiu. Câte echipe de căutare aţi trimis? 

— Una, răspunse Rhyme. 

— Ce? Davett se întoarse către el, încruntat. Doar una? 
Sper că glumeşti. 

— Nu, răspunse Bell, apărându-se de privirea fermă a lui 
Davett. 

— Păi, cât de mare e? 

— Patru oameni, răspunse şeriful. 

— Asta e o nebunie, râse Davett batjocoritor, apoi arătă 
către hartă. Sunt sute de kilometri pătraţi. E vorba de 
Garrett Hanlon... Insect Boy. El trăieşte la Nord de Paquo. 
O să vă dejoace planurile cât ai zice peşte. 

Şeriful tuşi. 

— Domnul Rhyme crede că nu e bine să foloseşti mulţi 
oameni. 

— În situaţia asta, foloseşti câţi oameni poți, îi spuse 
Davett lui Rhyme. Ar trebui să iei cincizeci de oameni, să 
le dai tuturor puşti şi să îi pui să caute prin tufişuri până 
dau de el. Habar nu ai ce faci. 

Rhyme observă că Ben ascultase discursul lui Davett cu 
o expresie mai mult decât ruşinată. Zoologul se gândise, 
desigur, că oricine trebuia să fie mai delicat atunci când se 
certa cu o persoană handicapată. 

Criminalistul, în schimb, continuă pe un ton calm: 

— Dacă l-am urmări cu mulţi oameni, l-am face pe 
Garrett să o omoare pe Lydia, apoi să se ascundă. 

— Nu, răspunse Davett pe un ton autoritar. L-ar speria 
şi l-ar face să îi dea drumul. Am vreo patruzeci şi cinci de 
oameni care lucrează într-o tură la uzină chiar în 
momentul de faţă. În jur de douăsprezece sunt femei. Nu 
le-am putea băga în treaba asta. Dar bărbaţii... Lasă-mă să 
îi chem. O să le facem rost de arme. Lasă-i să caute pe la 
Stone Creek. 

Rhyme îşi imagină exact ce ar fi făcut treizeci, patruzeci 
de vânători de recompense amatori într-o astfel de 
situaţie. Clătină din cap. 

— Nici gând. Cum spun eu, aşa trebuie să facem. 

Li se întâlniră privirile pentru o secundă, şi camera se 
umplu de tăcere. Davett ridică din umeri, dar prin acest 
gest nu îi dădea dreptate lui Rhyme. Era chiar opusul: un 
protest categoric, care le transmitea că în cazul în care îi 
ignorau sfatul, Rhyme şi cu Ben îşi asumau un mare risc. 

— Henry, interveni Bell. Ne-am înţeles cu domnul 
Rhyme să conducă operaţiunea. Îi suntem recunoscători. 

O parte din remarca şerifului îi era adresată lui Rhyme 
şi servea drept scuză pentru comportamentul lui Davett. 

Dar, din punctul său de vedere, Rhyme era încântat să 
fie cel care se lovea de prostia lui Davett. Era greu să îşi 
imagineze asta, dar Rhyme, care nu credea deloc în 
prevestiri, simţea prezenţa bărbatului ca un semn - care îi 
spunea că operaţia o să reuşească şi că o să îi amelioreze 
starea. Simţea toate acestea datorită schimbului de replici 
avut înainte - când puternicul om de afaceri îl privise în 
ochi şi îi spusese că se înşela amarnic. Davett nici măcar 
nu observase starea în care era Rhyme; tot ce văzuse erau 
faptele lui Rhyme, deciziile sale şi atitudinea sa. Corpul 
său distrus nici nu conta pentru Davett. Mâinile magice ale 
doctoriţei Weaver l-ar fi dus într-un loc unde oamenii s-ar 
fi purtat cu el aşa în mod normal. 

— O să mă rog pentru fetele alea, spuse omul de afaceri. 
Apoi se întoarse către Rhyme. O să mă rog şi pentru 
dumneata, domnule. Privirea sa de rămas-bun zăbovi un 
pic mai mult asupra lui Rhyme, şi criminalistul simţi că 
promisiunea fusese sinceră. Davett ieşi pe uşă. 

— Henry e cam încăpățânat, spuse Bell după ce Davett 
părăsise încăperea. 

— Şi are şi el vreun interes în povestea asta, nu? întrebă 
Rhyme. 

— Fata aceea care a murit anul trecut din cauza 
viespilor, Meg Blanchard... 

„A fost înţepată de 137 de ori...” 

Rhyme încuviinţă. 

Bell continuă: 

— Ea a lucrat la firma lui Henry. Mergea la aceeaşi 
biserică ca şi el şi familia lui. Davett e ca restul oamenilor 
din oraş - crede că ar fi mai bine fără Garrett Hanlon aici. 
Înclină să creadă că, aşa cum gândeşte el, ar trebui să 
gândească toată lumea. 

„Biserică... rugăciune...” Rhyme îşi dădu brusc seama de 
un lucru şi se întoarse către Bell. 

— Acul de cravată al lui Davett. Litera J vine de la Jesus? 

Bell râse. 

— Ai ghicit. Henry şi-ar spulbera toţi rivalii în domeniul 
afacerilor fără nicio remuşcare, dar e diacon în biserică. 
Merge acolo de vreo trei ori pe săptămână. Unul dintre 
motivele pentru care ar vrea să trimită o armată după 
băiat ar fi faptul că el îl consideră pe Garrett păgân. 

Rhyme nu îşi dădea seama de la ce veneau restul 
iniţialelor. 

— Renunţ. De la ce vin celelalte litere? 

— Vin de la „What Would Jesus Do???” Asta se întreabă 
toţi credincioşii de pe aici când trebuie să ia o decizie 
importantă. Eu unul nu am nicio idee ce ar face El într-un 
astfel de caz. Dar îţi spun ce o să fac eu. Pun mâna pe 
telefon, o sun pe Lucy şi pe prietena ta şi le pun pe urmele 
lui Garrett. 


— Stone Creek? întrebă Jesse Corn după ce Sachs 
transmise mesajul lui Rhyme echipei de căutare. Ajutorul 
de şerif arătă cu degetul. Patru sute de metri în direcţia 
aia. 

Începu să meargă prin tufişuri, urmat de Lucy şi de 
Amelia. Ned Spoto era în spate, scrutând zona, nesigur. 

După cinci minute ieşiră din desiş şi intrară pe o potecă 
bătătorită. Jesse îi conduse tot în dreapta, înspre est. 

— Asta e poteca? o întrebă Sachs pe Lucy. Cea pe care 
crezi că a luat-o el? 

— Exact, răspunse Lucy. 

— Aveai dreptate, şopti Sachs doar pentru ea. Dar 
oricum a trebuit să aşteptăm. 

— Nu, de fapt tu a trebuit să ne arăţi cine e şeful, 
replică Lucy. 

„Chiar aşa stă treaba”, gândi Sachs. Apoi continuă: 


28 Ce ar face Isus? 

— Dar acum ştim că probabil e ascunsă o bombă pe 
undeva pe potecă. Nu ştiam asta înainte. 

— Oricum m-aş fi uitat eu după capcane. Lucy tăcu şi 
continuă să meargă pe potecă, cu ochii fixaţi în pământ, 
dovedind astfel că, într-adevăr, s-ar fi uitat. 

După zece minute ajunseră la Stone Creek, pârâul cu 
apă lăptoasă şi plină de clăbuci poluanţi. Pe mal găsiră 
două perechi distincte de paşi - nişte urme de adidaşi de 
mărime mică, dar înfipte adânc, provenind probabil de la o 
femeie mai greoaie, cu siguranţă Lydia. Şi urmele unui 
bărbat care umbla în picioarele goale. Garrett probabil 
scăpase şi de celălalt pantof. 

— Haide să traversăm aici, rosti Jesse. După cum a 
menţionat şi domnul Rhyme, cunosc bine pădurea de pini. 
Asta e cea mai rapidă cale să ajungem la ei. 

Sachs începu să se îndrepte către apă. 

— Stai! strigă Jesse. 

Ea încremeni, apoi îşi puse mâna pe pistol şi se lăsă în 
jos. 

— Ce s-a întâmplat? 

Lucy şi Ned râdeau de reacţia ei şi stăteau aşezaţi pe 
bolovani, scoţându-şi ciorapii şi pantofii. 

— Dacă îţi uzi şosetele şi umbli în continuare, după nici 
cincizeci de metri o să plângi după o cutie de plasturi 
pentru băşici. 

— Nu prea te pricepi la căţărări, nu-i aşa? o întrebă Ned 
pe polițistă. 

Jesse Corn râse, exasperat de partenerul său. 

— Asta pentru că ea locuieşte la oraș, Ned. Tot aşa pun 
pariu că nici tu nu eşti expert în metrouri şi zgârie-nori. 

Sachs ignoră şi mustrarea, şi remarca defensivă a lui 
Jesse; îşi dădu jos bocancii şi şosetele, şi îşi suflecă jeanşii. 

Incepură să traverseze apa. Era rece ca gheaţa şi îi 
dădea o senzaţie minunată. Îi păru rău că ajunseseră 
imediat dincolo. 

Aşteptară câteva minute pe cealaltă parte să li se usuce 
picioarele şi îşi traseră la loc ciorapii şi bocancii. Apoi 

cercetară malul până când găsiră din nou urmele. Echipa 
continuă să meargă pe cărarea care ducea în pădure, dar, 
pe măsură ce pământul devenea tot mai uscat şi tot mai 
plin de tufişuri, pierdeau urmele. 

— Pinii sunt într-acolo, spuse Jesse. Arătă înspre nord- 
est. Pare cel mai logic să o fi luat pe aici. 

Urmând indicaţiile sale, se căţărară vreo douăzeci de 
minute, uitându-se atenţi după fire mascate. Apoi stejarii 
lăsară loc pentru ienuperi şi cucută. Dar nicio urmă a 
răpitorului sau a victimei nu se mai întrezărea nicăieri - 
lăsându-i fără vreun indiciu referitor la locul prin care 
pătrunseseră în pădure. 

— E mult prea mare, murmură Lucy. Cum o să găsim 
urma aici? 

— Să ne răspândim, sugeră Ned. Păru demoralizat 
văzând desişul din faţa sa. Dacă a lăsat o bombă aici, 
dracu' o vede. 

Exact când erau pe punctul de a se răsfira, Sachs ridică 
mâna. 

— Staţi. Aşteptaţi aici! ordonă ea, apoi începu să se 
mişte încetişor prin tufişuri, uitându-se atentă după 
capcane. Doar la cincisprezece metri de ei, într-o 
dumbravă de flori acum stearpă, găsi urmele lui Garrett şi 
ale Lydiei în pământul prăfuit. Duceau la o potecă liberă 
care intra în pădure. Au luat-o pe aici! îi chemă ea pe 
ceilalţi. Urmaţi-mă! M-am uitat eu după capcane. 

O secundă mai târziu, cei trei agenţi o ajunseră din 
urmă. 

— Cum ai găsit-o? întrebă Jesse Corn, mândru de ea. 

— Ce miros simţi? întrebă ea. 

— Sconcs, răspunse Ned. 

— Pantalonii lui Garrett miroseau a sconcs, îi explică 
Sachs. M-am gândit că a luat-o pe aici. Doar am urmat 
mirosul. 

Jesse râse şi se uită la Ned. 

— Ei bine, ce zici de aşa o orăşeancă? 

Ned îşi dădu ochii peste cap şi îi urmă pe restul pe 
potecă, mişcându-se încet spre pădurea de pini. 

De mai multe ori pe parcursul drumului trecură pe nişte 
suprafeţe mari de teren arid - tufişurile şi copacii erau 
complet lipsiţi de viaţă. Sachs se simţea nesigură în timp 
ce treceau pe acolo - echipa era total expusă unui atac. La 
jumătatea drumului, în al doilea luminiş şi după o spaimă 
sănătoasă provocată de un animal care ţâşnise din tufişuri, 
Sachs îşi scoase telefonul mobil. 

— Rhyme, eşti acolo? 

— Ce e? Ai găsit ceva? 

— l-am luat urma. Spune-mi - sunt dovezi care să indice 
că Garrett a tras vreodată cu arma? 

— Nu, răspunse el. De ce? 

— Sunt suprafeţe aride, mari, aici în pădure - ploile 
acide sau poluarea au terminat plantele. Nu avem deloc 
acoperire. E un loc perfect pentru o ambuscadă. 

— Nu văd niciun indiciu care să îmi indice faptul că 
Garrett s-ar pricepe la arme de foc. Am găsit nitrat, dar 
dacă era de la muniţie, am mai fi găsit şi urme de praf de 
puşcă, solvent, nitroglicerină sau mercur. Şi nu am găsit 
nimic de acest gen. 

— Ceea ce înseamnă că nu a tras cu arma de multă 
vreme, continuă ea. 

— Exact. 

Sachs închise telefonul. 

Uitându-se în jur cu precauţie, speriaţi, continuară să 
parcurgă mai mulţi kilometri, prin arşiţa înăbuşitoare. 
Ameţiţi de căldură, de zumzetul insectelor, încă mergeau 
pe poteca pe care porniseră Garrett şi Lydia, deşi paşii 
celor doi nu mai erau de multă vreme vizibili. Sachs se 
întrebă dacă nu cumva pierduseră... 

— Stati! strigă Lucy Kerr. 

Se lăsă în genunchi. Ned şi Jesse împietriră. Sachs îşi 
scoase într-o clipită pistolul. Apoi observă că Lucy se uita 
la un fir argintiu şi sclipitor care traversa poteca. 

— Măi să fie, vorbi Ned. Cum l-ai văzut? E aproape 
invizibil. 

Lucy nu îi răspunse. Se târî pe marginea drumului, 
urmărind firul. Cu grijă, dădu la o parte frunzele. Frunzele 
foşneau pe măsura ce femeia le ridica una câte una. 

— Vrei să chem geniştii din Elizabeth City? o întrebă 
Jesse. 

— Şşt, îi făcu Lucy semn să tacă. 

Mâinile sale dibace dădeau la o parte frunzele una câte 
una, cu o precizie milimetrică. _ 

Sachs îşi ţinea respiraţia. Într-un caz recent, fusese 
victima unei bombe. Nu fusese rănită grav, dar îşi amintea 
că într-o fracțiune de secundă zgomotul uimitor, valul de 
presiune şi dărâmăturile o acoperiseră complet. Nu mai 
dorea să treacă prin asta încă o dată. Mai ştia că multe 
bombe artizanale erau umplute cu bile sau monede pe post 
de şrapnel. Oare şi Garrett făcuse la fel? Işi aminti de poza 
lui: ochii întunecaţi şi înfundaţi. Işi aminti şi de borcanul 
plin cu insecte. Îşi aminti de moartea acelei femei în 
Blackwater Landing - care murise de la înţepăturile de 
viespi. Îşi aminti de Ed Schaeffer care încă se afla în comă. 
Da, se hotări ea, Garrett cu siguranţă a pus cea mai 
periculoasă capcană de care era în stare. 

Tresări când Lucy eliberă ultima frunză din grămadă. 

Lucy oftă uşurată şi se ridică. 

— E doar un păianjen, murmură ea. 

Sachs îl văzu şi ea. Nu era aţă de pescuit, ci doar un fir 
de păianjen. 

Se ridicară toţi în picioare. 

— Păianjen, repetă Ned râzând. Jesse chicoti şi el. 

Dar vocile lor nu aveau un ton glumeţ şi Sachs observă 
că în timp ce porneau din nou la drum, fiecare păşea cât 
mai înalt peste nisipul strălucitor. 


x 

GĂSIT LA SCENA SECUNDARĂ A CRIMEI - 
CAMERA LUI GARRETT 


Miros de sconcs 
Ace de pin tăiate 
Desene cu insecte 

Poze cu Mary Beth şi cu familia băiatului 
Cărţi despre insecte 
Gută 
Bani 
Cheie necunoscută 
Petrol lampant 
Amoniac 
Nitraţi 
Camfen 


Oftă nervos. Se simţea complet neajutorat. Dovezile îi 
păreau absolut inutile. 

Ochii îi erau fixaţi pe cuvintele „Cărţi despre insecte”. 
Apoi îşi întoarse privirea către Ben. 

— Ziceai că eşti student, nu? 

— Aşa e, domnule. 

— Pun pariu că citeşti mult. 

— Asta fac tot timpul - dacă nu sunt pe teren. 

Rhyme se uită la cărţile aduse de către Amelia din 
camera lui Garrett. Apoi medită un pic. 

— Ce spun cărţile preferate ale cuiva despre omul 
respectiv? În afară de ce e evident - adică subiectul 
cărţilor în sine. 

— Adică? 

— Păi, dacă o persoană are multe cărţi de autoajutorare, 
asta spune ceva despre persoana respectivă. Dacă are 
multe romane, asta spune altceva. Cărţile lui Garrett sunt 
ca nişte ghiduri entomologice. Ce crezi despre asta? 

— Nu ştiu ce să zic, domnule. Bărbatul se uită involuntar 
la picioarele lui Rhyme, apoi la tabelul de dovezi. Nu prea 

ştiu eu să citesc oamenii, murmură el. Mai bine mă pricep 
la animale. Sunt mult mai sociabile, mai previzibile, mai 
logice decât oamenii. Şi, de departe, mai inteligente. Apoi 
îşi dădu seama că vorbea aiurea şi se opri, ruşinat. 

Rhyme se uită în continuare la cărti. 

— Thom, poţi să îmi aduci cadrul meu special pentru 
citit? 

Conectat la o unitate ECU” pe care Rhyme o putea 
controla cu singurul său deget funcţional, aparatul folosea 
un cursor de cauciuc ca să întoarcă paginile. 

— E în dubiţă, nu-i aşa? 

— Aşa cred. 

— Sper că l-ai împachetat. Ţi-am zis să îl împachetezi. 

— Am spus că aşa cred, rosti asistentul pe un ton 
neutru. Mă duc să văd dacă e acolo. Apoi ieşi din cameră. 

„Şi, de departe, mai inteligente...” 

Thom se întoarse un moment mai târziu, cu aparatul 
respectiv. 

— Ben, îl chemă Rhyme. Îmi dai cartea aia de sus? 

— Aia? întrebă bărbatul, uitându-se la cărţi. Era vorba 
de un Ghid al insectelor din Carolina de Nord. 

— Pune-o în cadru. Apoi reluă pe un ton mai blând: Te 
TOg. 

Asistentul îi arătă lui Ben cum să monteze cartea, apoi 
conectă mai multe cabluri la aparatul ECU de sub mâna lui 
Rhyme. 

Criminalistul citi prima pagină şi nu găsi nimic util. Apoi 
mintea sa dădu un ordin către deget. Un impuls fulgeră 
din creier, o luă în jos pe rămăşiţele spiralate ale axonilor 
din măduva spinării, pe lângă milioanele de celule moarte 
şi apoi alunecă prin braţul lui Rhyme şi într-un final prin 
mâna sa. 

Degetul lui Rhyme tresări jumătate de centimetru. 

Degetul cursorului se mişcă în lateral. Pagina se 
întoarse. 


29 Unitate de control a motorului. 

11 


Urmăriră poteca prin pădure, înconjurați de mirosul 
uleios al pinilor şi de parfumul unei specii de viță-de-vie 
foarte răspândite în zonă. 

În timp ce se uita la poteca din faţa lor, căutând firele 
puse de Garrett, îşi dădu brusc seama că urmele celor doi 
dispăruseră de mult. Strivi ceea ce crezu că e un gândac 
care i se urcase pe gât, dar era doar o dâră de transpiraţie 
care o gâdila. Lucy se simţea murdară. În alte zile - mai 
mult seara şi în zilele libere - îi plăcea mult să stea în 
grădină. De regulă, cum se întorcea de la serviciu, îşi 
punea pe ea nişte pantaloni scurţi, un tricou şi nişte tenişi 
bleumarin, şi mergea să lucreze într-una din parcelele 
grădinii din jurul casei. Construită în stil colonial şi vopsită 
verde-deschis, casa îi rămăsese de pe urma divorţului, 
când Bud, într-un acces de vinovăţie, semnase actele de 
cedare. Acolo Lucy îşi îngrijea florile, violete, orhidee, 
lalele, le altoia, le uda, le şoptea vorbe încurajatoare ca şi 
cum ar fi fost copiii ei, copii pe care cândva fusese sigură 
că urma să îi aibă cu Buddy. 

Uneori, aflată în misiune prin Carolina, aplicând vreun 
mandat sau interogând diverse persoane care ascundeau 
maşinile altora în garajele lor, Lucy mai găsea câte o 
plantă micuță şi tânără şi, după terminarea programului, o 
scotea din rădăcină şi o ducea acasă ca pe un copil găsit. 
Aşa adoptase o mulţime de plante şi ele crescuseră mari 
îngrijite de ea. 

Ochii îi erau fixaţi acum pe iarba de munte peste care 
păşeau în urmărirea celor doi. Trecură pe lângă nişte flori 
de ciuboţica-cucului şi apoi veni o zonă cu papură şi orez 
sălbatic, toate cu peste un cap mai înalte decât ea şi cu 
frunze ascuţite ca lama de brici. Mai erau plante pe care 
Lucy le recunoştea. Le mai admiră o dată şi îşi continuă 
drumul. 

Poteca ducea către un deal abrupt - mai mulţi bolovani 
de vreo şapte metri înălţime. Lucy se caţără cu uşurinţă, 
dar când ajunse sus se opri. Îşi zise: „Nu, nu, ceva nu e în 
regulă aici”. 

Lângă ea, Amelia Sachs ajunse sus pe platou şi se opri. 
Un moment mai târziu, Jesse şi Ned apărură şi ei. Jesse 
respira greu, dar Ned, om care alerga şi făcea înot, călca 
cu paşi mari fără să dea vreun semn de oboseală. 

— Ce e? o întrebă Amelia pe Lucy văzând privirea ei 
încruntată. 

— Nu e logic deloc. Garrett nu ar fi luat-o pe aici. 

— Am urmărit poteca exact aşa cum ne-a indicat domnul 
Rhyme, sări Jesse. E unica zonă cu pini pe care am găsit-o. 
Urmele lui Garrett duceau în direcţia asta. 

— Da. Duceau. Dar nu le-am mai văzut de ceva vreme. 

— De ce crezi că nu a luat-o pe aici? întrebă Amelia. 

— Uite să vezi ce plante cresc aici. Tot mai multe plante 
de mlaştină, arătă ea. Şi acum, că suntem pe platou, 
putem vedea mai bine pământul - uite cât de mlăştinos 
devine! Haide, să fim serioşi, Jesse! Unde o să îl ducă 
drumul ăsta pe Garrett? Ne îndreptăm drept către Great 
Dismal. 

— Ce e aia? întrebă Amelia. Great Dismal? 

— E o mlaştină imensă, una dintre cele mai mari de pe 
Coasta de Est, explică Ned. 

— Nu ai unde să te adăposteşti acolo, continuă Lucy. Nu 
sunt case, nu sunt drumuri. Cel mai bun lucru pe care l-ar 
putea face acolo ar fi să se chinuie să ajungă până în 
Virginia, dar ar dura zile întregi. 

— Unde mai pui că în perioada asta e plin de insecte şi 
de şerpi, care abia aşteaptă să te mănânce de viu, adăugă 
Ned Spoto. 

— E vreun loc aici pe unde ar putea să se ascundă? 
Peşteri? Case? se uită în jur Sachs. 

— Peşteri nu sunt, răspunse Ned. Poate nişte clădiri 
vechi. Cursul apei s-a schimbat. Mlaştina înghite zona şi 
multe dintre casele vechi de aici au dispărut deja. Lucy are 

dreptate. Dacă Garrett a luat-o pe aici, se îndreaptă către 
o fundătură. 

— Cred că trebuie să ne întoarcem, spuse Lucy. 

Se gândea că Amelia o să se enerveze, dar femeia îşi 
scoase mobilul şi formă un număr. Apoi vorbi la telefon. 

— Rhyme, suntem în pădurea de pini. E o cărare, dar nu 
am găsit niciun indiciu cum că Garrett ar fi luat-o pe acolo. 
Lucy spune că nu are logică să o fi luat pe acolo. Spune că 
în nord-est e doar teren mlăştinos. Nu ar avea unde să 
meargă. 

— Mă gândesc că a mers înspre vest, spuse Lucy. Sau 
poate în sud, înapoi la râu. 

— Aşa ar putea să ajungă la Millerton, sugeră Jesse. 

Lucy încuviinţă. 

— Câteva dintre fabricile mari de acolo s-au închis când 
companiile şi-au mutat afacerile în Mexic. Băncile au 
rechiziţionat o grămadă de proprietăţi. Sunt zeci de case 
abandonate, unde ar putea să se ascundă. 

— Sau înspre sud-est, sugeră Jesse. Asta aş face eu - aş 
lua-o pe Route 112 sau pe lângă şinele de tren. Sunto 
grămadă de case abandonate şi de hambare şi în direcţia 
aia. 

Amelia îi repetă tot lui Rhyme. 

Lucy Kerr se gândea: „Ce om ciudat e Rhyme! Atât de 
chinuit, şi totuşi atât de încrezător”. 

Poliţista din New York ascultă, apoi închise telefonul. 

— Lincoln spune să mergem mai departe. Dovezile nu 
sugerează cum că ar fi luat-o pe altundeva. 

— Nu că nu ar fi pini înspre vest sau sud, îi sări ţandăra 
lui Lucy. 

Dar roşcata dădea din cap dezaprobator. 

— Ar putea fi logic, dar nu asta ne arată dovezile. 
Mergem înainte. 

Ned şi Jesse se uitau când la o femeie, când la cealaltă. 
Lucy îl privi pe Jesse şi văzu că bărbatul era îndrăgostit 
până peste cap; sigur nu putea să conteze pe ajutorul lui. 

— Nu, spuse ea. Eu cred că ar trebui să ne întoarcem, să 
vedem unde i-am pierdut. 

Amelia se uită în ochii lui Lucy. 

— Uite ce... îl putem suna pe Jim Bell dacă vrei. 

Bine că îi amintea că Jim îl numise pe nenorocitul ăla de 
Lincoln Rhyme şeful operaţiunii şi că el o desemnase pe 
Amelia în fruntea echipei de căutare. Era o nebunie - un 
bărbat şi o femeie care nu mai fuseseră niciodată până 
atunci în Tar Heel State”, doi oameni care nu ştiau nimic 
despre geografia zonei, nici despre oamenii de aici, le 
spuneau localnicilor ce şi cum să facă. 

Dar Lucy Kerr ştia că avea o slujbă, care, ca şi în 
armată, o forţa să urmeze comenzile superiorilor. 

— Bine, murmură ea nervoasă. Dar să ştii şi tu, nu sunt 
de acord cu asta. Nu are nicio logică. 

Se întoarse şi o luă pe potecă, lăsându-i pe ceilalţi în 
urmă. Paşii ei se auziră dintr-odată mai încet, când păşi pe 
covorul gros de ace de pin răsfirate pe potecă. 

Telefonul Ameliei sună şi ea încetini să răspundă. 

Lucy păşi rapid înaintea ei, peste covorul de ace, 
încercând să îşi controleze furia. Garrett Hanlon nu avea 
cum să meargă pe aici. Era o pierdere de vreme. Trebuiau 
să aibă câini. Trebuiau să sune la poliţia din Elizabeth City 
şi să aducă elicoptere. Trebuiau să... 

Apoi totul se înceţoşă şi ea se prăbuşi, ţipând uşor, cu 
mâinile întinse să amortizeze căderea. 

— Isuse! 

Lucy căzu lată la pământ, fără suflare, cu ace de pin 
înfipte în palme. 

— Nu te mişca, spuse Amelia Sachs, ridicându-se după 
ce se năpustise asupra ei. 

— De ce dracu’ ai făcut asta? gâfâi Lucy, cu mâinile 
zgâriate de la contactul cu solul. 

— Nu te mişca! Ned şi Jesse, nici voi! 


30 Statul „Călcâi de smoală”. 

Ned şi Jesse încremeniră, cu mâinile pe arme, uitându- 
se în jur, neştiind exact ce se întâmpla. 

Amelia se retrase de pe covorul de ace de pini, găsi un 
băț lung în pădure, şi îl ridică. Se îndreptă în faţă 
încetişor, şi-l lăsă să cadă în pământ. 

Doi paşi în faţa lui Lucy, exact acolo unde urma să calce, 
băţul dispăru printr-o grămadă de crengi de pin. 

— E o capcană. 

— Dar nu am văzut fire nicăieri, spuse Lucy. Şi am fost 
atentă. 

Cu grijă, Amelia ridică apoi crengile şi acele. Erau 
aşezate pe o plasă de fire de undiţă şi acopereau o groapă 
adâncă de peste o jumătate de metru. 

— Firul de pescuit nu declanşa nimic, spuse Ned. A fost 
folosit pentru asta - o capcană mortală. Lucy, aproape că 
ai păşit în ea. 

— Şi înăuntru? întrebă Jesse. O bombă? 

— Dă-mi lanterna un pic, spuse Amelia. O primi şi 
lumină groapa din faţa lor, apoi se retrase rapid. 

— Ce e? întrebă Lucy. 

— Nu e bombă, răspunse Amelia. E un cuib de viespi. 
Ned se uită. 

— Hristoase, ce ticălos... 

Amelia ridică cu grijă restul de crengi, lăsând la iveală 
groapa şi cuibul, care era de mărimea unei mingi de 
fotbal. 

— Doamne, murmură Ned, închizându-şi ochii, şi 
gândindu-se cum ar fi fost să fii afundat până la brâu într-o 
groapă cu sute de viespi, toate gata să te înţepe. 

Lucy îşi frecă palmele. Trecuseră de capcană. Se ridică 
în picioare. 

— Cum de ai ştiut? 

— Nu am ştiut. Lincoln era la telefon. Citea cărţile lui 
Garrett. Era subliniat un pasaj despre o insectă pe nume 
leul furnicilor. Leul ăsta sapă o groapă şi înţeapă victimele 
care cad înăuntru. Garrett încercuise pasajul, şi cerneala 
era veche de doar câteva zile. Rhyme şi-a amintit de acele 

tăiate de pin, şi de firul de pescuit. Şi-a închipuit că băiatul 
ar fi putut să sape o groapă pentru o capcană, şi mi-a spus 
să fiu atentă la o îngrămădeală de crengi de pin pe potecă. 

— Haide să ardem cuibul, spuse Jesse. 

— Nu, replică Amelia. 

— Dar e periculos. 

Lucy era de acord cu politista. 

— Un foc doar l-ar face pe Garrett să ştie unde suntem. 
Mai bine lăsăm groapa neacoperită, ca oamenii să o vadă. 
O să ne întoarcem şi o să ne ocupăm atunci de ea. Oricum, 
nimeni nu prea trece pe aici. 

Amelia fu de acord. Apoi formă un număr la telefon. 

— Am găsit-o, Rhyme. Nimeni nu a fost rănit. Nu era o 
bombă înăuntru - era un cuib de viespi... Bine. O să fim 
atenţi... Continuă să citeşti cartea aia. Să ne spui dacă ai 
mai găsit ceva. 

Continuară să meargă pe potecă încă o jumătate de 
kilometru, până când Lucy se întoarse către Amelia şi 
reuşi să îi vorbească. 

— Mulţumesc. Aveai dreptate că a venit pe aici. M-am 
înşelat eu. Ezită pentru o fracțiune de secundă, apoi 
continuă: Jim a făcut o alegere bună - să vă aducă pe voi 
din New York pentru treaba asta. Nu prea am fost de 
acord la început, dar nu contest rezultatele. 

Amelia se încruntă. 

— Să ne aducă aici? La ce te referi? 

— Să ajutaţi. 

— Jim nu a făcut asta. 

— Poftim? întrebă Lucy. 

— Nu, nu, nu, noi eram la centrul medical din Avery. 
Lincoln urmează să se opereze. Jim a auzit că urma să 
venim acolo, aşa că a venit în dimineaţa asta să ne întrebe 
dacă nu vrem să-i dăm o mână de ajutor. 

Urmă o pauză lungă, apoi Lucy râse uşurată. 

— Am crezut că au şterpelit toţi banii districtului să vă 
aducă pe voi aici a doua zi după răpiri. 

Amelia clătină din cap. 

— Operația e programată poimâine. Am avut ceva timp 
liber. Cam asta ar fi tot. 

— Băiatul ăla, Jim. Nu a spus nimic despre asta. Chiar 
poate să fie tare tăcut câteodată. 

— Erai îngrijorată că el nu te credea în stare să te ocupi 
de cazul ăsta? 

— Cred că da. Asta gândeam. 

— Vărul lui Jim lucrează cu noi în New York. I-a spus lui 
Jim că o să fim aici pentru câteva săptămâni. 

— Stai un pic, te referi la Roland? întrebă Lucy. Sigur, îl 
cunosc. Am cunoscut-o şi pe nevasta lui, înainte să moară. 
Băieţeii lui sunt nişte scumpi. 

— Au venit la noi la un grătar nu cu mult în urmă, spuse 
Amelia. 

Lucy râse din nou. 

— Cred că am fost eu paranoică... Deci aţi fost la Avery? 
La centrul medical? 

— Da. 

— Acolo lucrează Lydia Johansson. Ştii, e asistentă 
acolo. 

— Nu ştiam asta. 

Zeci de amintiri o năpădiră pe Lucy. De unele îşi aducea 
aminte cu plăcere, pe altele dorea să le evite cum evitase 
roiul de viespi din capcana lui Garrett. Nu ştia dacă voia să 
i le împărtăşească Ameliei. Dar se decise asupra uneia. 

— Din cauza asta vreau atât de mult să o salvez. Am 
avut nişte probleme medicale în urmă cu câţiva ani şi 
Lydia a fost una dintre asistentele care au avut grijă de 
mine. E o persoană bună. Cea mai bună. 

— O să o salvăm, răspunse Amelia şi o spuse cu un ton 
al vocii pe care Lucy uneori - nu des, dar de câteva ori - îl 
recunoştea în propria voce. Un ton care nu lăsa loc de 
îndoială. 

Se îndepărtară mult mai încet de data asta. Capcana îi 
făcuse să fie şi mai precauţi. Şi căldura era înfiorătoare. 
Lucy se întoarse către Amelia. 

— Operația prietenului tău... e pentru starea în care e 
el? 

— Da. 

— Ce e cu privirea aia? întrebă Lucy, observând cum 
faţa Ameliei se întunecase. 

— Probabil nu o să îl ajute la nimic. 

— Atunci, de ce o mai face? 

— Există o şansă să îl ajute, îi explică Amelia. O şansă 
mică. Operația e experimentală. Nimeni cu gradul său de 
invaliditate nu a reuşit să se facă mai bine după operaţie. 

— Şi nu vrei ca el să treacă prin asta? 

— Nu. Chiar deloc. 

— De ce? 

Amelia ezită pentru o secundă. 

— Pentru că l-ar putea ucide. Sau să îi agraveze starea. 

— Ai vorbit cu el despre asta? 

— Da. 

— Mă gândesc că nu a ajutat, nu? spuse Lucy. 

— Deloc. 

Lucy dădu din cap. 

— Mi-am dat seama că e un om încăpățânat. 

— Asta e puţin spus, răspunse Amelia. 

Un zgomot se auzi lângă ei în tufişuri şi, până când 
mâna lui Lucy găsi pistolul, Amelia deja avea aţintită arma 
pe pieptul unui curcan sălbatic. Cei patru zâmbiră, dar 
amuzamentul dură doar câteva secunde şi fu înlocuit de 
nervozitate, odată cu valul de adrenalină care punea 
stăpânire pe ei. 

Cu armele coborâte, cu ochii pe potecă, îşi continuară 
drumul, fără să mai vorbească pentru moment. 


Oamenii erau de mai multe categorii, când venea vorba 
de situaţia în care se afla Rhyme. 

Unii râdeau în faţă de el. 

Alţii, ca Henry Davett, nici nu băgau în seama condiţia 
în care se afla. 

Cei mai mulţi făceau exact ca Ben - încercau să pretindă 
că Rhyme nici măcar nu exista şi să se roage să scape cât 
mai repede. 

Varianta asta o detesta Rhyme cel mai mult - era cea 
mai ostentativă modalitate de a-i aminti cât de diferit era. 
Dar nu avea timp să se gândească la atitudinea 
asistentului său. Garrett o ducea pe Lydia tot mai adânc în 
pădure. Şi Mary Beth McConnell ar fi putut fi pe moarte, 
fie sufocată, fie de la deshidratare, fie de la o rană. 

Jim Bell păşi în cameră. 

— S-ar putea să am veşti bune de la spital. Ed Schaeffer 
a vorbit cu una dintre asistente. Apoi şi-a pierdut 
cunoştinţa din nou, dar asta îmi pare un semn bun. 

— Ce a spus? întrebă Rhyme. Ceva ce a văzut pe hartă? 

— Ea a spus că sună ca şi „important”. Apoi „măsline”. 
Bell se duse la hartă şi puse degetul pe o localitate aflată 
la sud-est de Tanner's Corner. E o construcţie aici. Au 
numit drumurile după plante şi fructe, şi chestii de genul 
ăsta. E o stradă care se numeşte Olive Street:!. Dar asta e 
mult la sud de Stone Creek. Să le spun asta lui Lucy şi 
Ameliei? Să cerceteze zona? Cred că ar trebui. 

„Oh, eterna dilemă, reflectă Rhyme, să ai încredere în 
dovezi sau în martori?” Dacă alegea greşit, Lydia sau Mary 
Beth putea să moară. 

— Ar trebui să rămână unde sunt acum, în nordul râului. 

— Eşti sigur? întrebă şeriful, neîncrezător. 

— Da. 

— Bine, răspunse Bell. 

Telefonul sună şi, apăsând ferm cu inelarul de la mâna 
stângă, Rhyme răspunse. 

Vocea lui Sachs se auzi în căşti. 

— Am ajuns într-un punct mort, Rhyme. Sunt patru sau 
cinci poteci aici, fiecare mergând în direcţii diferite şi nu 
avem nicio idee pe unde a luat-o Garrett. 


31 Strada Măslinei. 

— Nu mai am nimic nou pentru tine, Sachs. Încercăm să 
mai desluşim din dovezi. 

— Nimic nou în cărţi? 

— Nimic special. Dar sunt fascinante - nişte lecturi 
foarte serioase pentru un băiat de şaisprezece ani. E mai 
deştept decât aş fi crezut. Unde eşti exact, Sachs? Rhyme 
se uită în sus. Ben! Mergi la hartă, te rog! 

Ben se îndreptă spre perete şi aşteptă acolo. Sachs se 
consultă cu altcineva din echipa de căutare. Apoi continuă: 

— La vreo 7 kilometri nord-est de unde am trecut Stone 
Creek, cam în linie dreaptă. 

Rhyme îi repetă totul lui Ben, care îşi puse degetul pe 
hartă. Locația J-7. 

Lângă degetul său masiv, era o formaţiune 
neidentificată în formă de L. 

— Ben, ai vreo idee ce e pătratul acela? 

— Cred că e vechea carieră de calcar. 

— Isuse, murmură Rhyme, scuturându-şi frustrat capul. 

— Ce s-a întâmplat? întrebă Ben, temându-se că greşise 
undeva. 

— De ce dracu' nu mi-a spus nimeni că e o carieră 
acolo? 

Faţa rotundă a lui Ben se înroşi şi mai tare; chiar punea 
la suflet criticile. 

— Nu am... 

Dar Rhyme nici nu asculta. Nu era nimeni de învinuit 
decât el însuşi pentru scăparea aceasta. Cineva îi spusese 
despre carieră. Henry Davett, atunci când îi precizase că 
afacerile cu calcar sunt înfloritoare în anumite luni ale 
anului, în zona aceasta. Rhyme ar fi trebuit să întrebe 
despre o carieră imediat după ce aflase asta. Şi nitrații nu 
proveneau de la fabricarea vreunei bombe, ci de la 
dinamitarea pietrelor - reziduuri care rezistă zeci de ani. 

— E o carieră abandonată nu departe de tine, continuă 
el în telefon. Înspre sud-vest. 

Urmă o pauză. Vorbe şoptite. 

— Jesse ştie de ea, răspunse Amelia. 

— Garrett a fost acolo. Nu ştiu dacă mai e. Aşa că, fiţi 
atenţi. Şi ţineţi minte, că nu pune bombe, ci aranjează 
capcane. Sună-mă când afli ceva. 


Acum că Lydia era departe de Lumea de Afară şi nu îi 
mai era atât de rău de la căldură şi de la epuizare, îşi dădu 
seama că trebuie să se descurce cu Lumea Dinăuntru. Şi 
era la fel de înspăimântător. 

Cel care o răpise se foia prin încăpere, se uita pe 
fereastră, apoi se aşeza pe vine, pocnindu-şi unghiile şi 
vorbind singur, uitându-se la trupul ei, apoi iarăşi se 
plimba. La un moment dat, Garrett văzu ceva pe podea şi o 
vâri în gură mestecând-o hămesit. Gândul că ar putea fi o 
insectă aproape că o făcu să vomite. 

Erau în ceea ce părea să fi fost biroul morii. De aici se 
vedea un hol, parţial ars de flăcări, care ducea la mai 
multe încăperi, probabil hambarele şi camera în care se 
măcina. Lumina orbitoare a după-amiezii se strecura prin 
pereţii arşi şi prin tavanul coridorului. 

Ceva portocaliu îi atrase atenţia. Înălţă capul şi văzu 
câteva pungi de Doritos*?. Şi chipsuri Cape Cod. Unt de 
arahide Reese. Şi mai multe ambalaje de biscuiţi cu unt de 
arahide Planters, de care avusese şi la carieră. Sucuri şi 
apă Deer Park. Nu le observase când intraseră în moară. 

Ce era cu atâta mâncare? Cât timp urmau să stea aici? 
Garrett spusese că doar pentru o seară, dar erau destule 
provizii pentru o lună. Urma să o ţină aici mai mult decât 
atât? 

— Mary Beth e teafără? întrebă Lydia. I-ai făcut ceva? 

— O da, ca şi cum i-aş face ei ceva, răspunse el 
sarcastic. Nu prea cred. 

Lydia se întoarse şi rămase concentrată la razele de 
lumină care pătrundeau în holul pârjolit. De undeva din 
spate se auzi un scârţâit - piatra morii care se rotea, 
presupuse fata. 


32 Chipsuri cu aromă de tortilla (n.tr.). 

Garrett continuă să îi vorbească: 

— Am luat-o doar ca să fiu sigur că e bine. Voia să plece 
din Tanner's Corner. li place la plajă. Adică, la dracu’, cui 
nu-i place? Mai bine decât rahatul ăla de Tanner's Corner. 

Pocnea din unghii tot mai repede. Era nervos şi agitat. 
Deschise o pungă de chipsuri cu mâinile sale imense. 
Mâncă vreo câţiva pumni, mestecând neglijent, bucăţi 
căzându-i din gură. Bău o sticlă întreagă de Coca-Cola 
dintr-odată. Apoi mai înfulecă nişte chipsuri. 

— Locul ăsta a ars în urmă cu doi ani, continuă. Nu ştiu 
cine i-a dat foc. Îţi place zgomotul ăla? Roata hidraulică? E 
super tare. Roata care se tot învârte. Ştii, îmi aminteşte de 
o melodie pe care tatăl meu o cânta tot timpul prin casă. 
Roata morii se-nvârteşte... Işi mai îngrămădi mâncare în 
gură şi vorbi din nou. Pentru moment, fata nu îl putea 
înţelege. Băiatul înghiţi. Aici, mult. Stai aici noaptea şi 
asculţi broaştele. Dacă mă duc până la ocean - cum fac 
acum - stau o noapte aici. O să îţi placă noaptea aici. Se 
opri şi se aplecă înspre ea. li era prea frică să se uite la el, 
îşi ţinea ochii în jos, dar observa că băiatul o studia cu 
atenţie. Apoi într-o secundă se ridică şi se înghesui lângă 
ea. 

Lydia îi simţi mirosul şi se înfioră. Aşteptă ca mâinile 
sale să o pipăie pe piept şi între picioare. 

Dar nu era deloc interesat de ea. Aşa se părea. Garrett 
dădu la o parte un bolovan, şi ridică ceva de dedesubt. 

— Un miriapod. Apoi zâmbi. 

Creatura era lungă, galben-verzuie, şi o dezgusta. 

— E plăcut să le ţii în mână. Super senzaţie. Imi plac 
mult. Lăsă miriapodul să îi umble pe mână şi pe 
încheietură. Nu sunt insecte, continuă el. Sunt ca nişte 
verişori. Sunt periculoşi doar dacă încerci să le faci rău. 
Mugşcătura lor e urâtă de tot. Indienii de aici îi măcinau şi 
ungeau vârfurile săgeţilor cu otrava lor. Când miriapodul 
se simte ameninţat, se cacă otravă şi apoi fuge. Prădătorul 
trece prin excremente şi moare. Tare, nu? 

Garrett tăcu şi se uită atent la miriapod, în acelaşi mod 
în care Lydia se uita la nepoţii ei - cu afecţiune şi 
amuzament, aproape cu dragoste. 

Lydia simţi cum începe să o cuprindă groaza. Ştia că 
trebuia să rămână calmă, ştia că nu trebuia să i se opună 
lui Garrett, ştia că trebuia să îi facă jocul. Dar văzând 
gândacul ăla dezgustător pe braţul său, auzindu-l cum îşi 
pocneşte unghiile, văzându-i pielea umflată şi umedă, ochii 
roşii, resturile de mâncare de pe bărbie, tremura îngrozită. 

Copleşită de dezgust şi de frică, Lydiei i se năzări că 
aude o voce slabă care o îndeamnă: „Da, da, da!” O voce 
care putea să fie doar a unui înger păzitor. 

„Da, da, da!” 

Se rostogoli pe spate. Garrett se uită în sus, zâmbind 
încântat de senzaţia provocată de insecta de pe pielea lui, 
curios să vadă ce făcea ea. Şi Lydia îl izbi cu toată forţa de 
care era în stare. Avea picioare puternice, obişnuite să-i 
susţină greutatea în timpul celor opt ore pe care le 
petrecea la spital şi lovitura care urmă îl aruncă pe Garrett 
în spate. Se dădu cu capul de perete şi căzu pe podea cât 
era el de lung. Apoi scoase un țipăt puternic şi se prinse de 
mână; miriapodul îl muşcase. 

„Da!” îşi spuse Lydia triumfătoare, în timp ce se 
rostogolea la loc. Se chinui să se ridice şi fugi orbecăind 
către camera de măcinat de la capătul coridorului. 

După părerea lui Jesse Corn, se aflau aproape de mină. 

— Mai avem de mers vreo cinci minute, îi spuse lui 
Sachs. Apoi se mai uită la ea de două ori şi, după ce se 
gândi puţin, continuă: Ştii, voiam să te întreb... Când ai 
scos arma, atunci când a ieşit curcanul ăla din tufiş. Ei 
bine, şi la Blackwater Landing, când Rich Culbeau ne-a 
luat prin surprindere... A fost... ei bine, a fost ceva. Se 
pare că te pricepi să baţi un cui. 

Sachs cunoştea de la Roland Bell expresia asta din sud, 
care însemna „a trage cu arma”. 

— Unul din hobby-urile mele, răspunse ea. 

— Nu zău? 

— E mai uşor decât să alergi. Mai ieftin decât să faci 
jogging la sală. 

— Ai participat la turnee? 

Sachs încuviinţă. 

— North Shore Pistol Club pe Long Island. 

— Măi să fie, spuse el cu mai puţin entuziasm. Partide 
de NRA Bullseyes. 

— Da. 

— Ăsta e şi sportul meu preferat! Bine, şi trasul la ţinta 
mobilă şi capcanele. Dar pistoalele sunt specialitatea mea. 

Şi ale ei, dar se gândi să nu dea de înţeles că are prea 
multe în comun cu Jesse Corn, care era clar nebun după 
ea. 

— Îţi reîncarci singură muniţia? întrebă el. 

— Păi, da. Adică gloanţele de calibru 38 şi 45. Nu şi la 
gloanţele percutoare. E mai greu să scot bulele din 
interior. 

— Oau, nu-mi spune că îţi faci singură gloanţele! 

— Păi, da, recunoscu ea, amintindu-şi de vremurile când 
apartamentele tuturor celorlalţi din blocul unde locuia 


33 Partide de tragere la ţintă, organizate de Asociaţia Naţională a 
Armelor de Foc (n.tr.). 

miroseau a clătite şi a şuncă duminică dimineaţa, pe când 
al ei era îmbibat de miros de plumb. 

— Eu nu fac asta, se scuză el. Le cumpăr. 

Continuară să meargă în tăcere, uitându-se după alte 
capcane. 

— Deci, reîncepu Jesse Corn, zâmbind timid, dându-şi la 
o parte smocul blond de pe frunte. Hai să îţi arăt arma 
mea... 

Sachs se uită la el întrebător, iar el continuă: g 

— Adică, care e cel mai bun scor pe care l-ai obţinut? In 
competiția Bullseye. 

Ea ezită şi atunci el o încurajă: 

— Haide, poţi să îmi spui. E doar un sport... Şi, ştii, 
concurez de zece ani, deci cred că am un mic avantaj 
asupra ta. 

— Douăzeci şi şapte de mii, răspunse Sachs. 

Jesse încuviinţă. 

— Da, asta e partida - adică rotația de trei pistoale, 
nouă sute de puncte maximum pentru fiecare pistol. Care 
e punctajul tău maxim? 

— Nu, ăsta e punctajul, răspunse ea, tresărind din cauza 
spasmului artritic care îi trecea prin picioare. Douăzeci şi 
şapte de mii. 

Jesse se întoarse către ea, uitându-se să vadă dacă era o 
glumă. Când văzu că ea nu zâmbeşte, râse scurt. 

— Dar ăsta e scorul perfect! 

— Ah, nu obţin asta la fiecare tragere. Dar m-ai întrebat 
care a fost cel mai bun punctaj. 

— Dar... Făcuse ochii mari de uimire. Nu am cunoscut 
pe nimeni care să fi obţinut scorul maxim. 

— Ai cunoscut acum, râse în hohote Ned. Şi nu te simţi 
prost, Jess, e doar un sport. 

— Douăzeci şi şapte... Tânărul ajutor de şerif clătină din 
cap uimit. 

Sachs îşi dădu seama că ar fi fost mai bine dacă ar fi 
minţit. Cu informaţia asta despre talentul ei la tras cu 
arma, dragostea lui Jesse pentru ea fusese pecetluită. 

— Ştii, după ce terminăm cu toate astea, spuse el timid, 
dacă ai ceva timp liber, poate vrei să vii cu mine la o 
partidă de tragere să prăpădim ceva muniţie. 

Şi Sachs se gândi: „Mai bine o cutie de gloanţe 
Winchester 38 decât o cafea de la Starbucks, însoţită de o 
discuţie despre cât de greu e să cunoşti femei în Tanner's 
Corner”. 

— Să vedem cum merg lucrurile. 

— Deci am fixat o întâlnire, spuse el, folosind cuvântul 
pe care ea spera să nu îl audă. 

— Acolo, arătă Lucy. Uitaţi-vă. 

Se opriră la marginea pădurii şi văzură cariera în faţa 
lor. 

Sachs le spuse să se ghemuiască şi să meargă înainte 
aşa. La naiba, era tare dureros. Ea se îndopa cu 
glucozamină şi condroitină zilnic, dar umiditatea din 
Carolina şi căldura îi chinuiau bietele încheieturi. Se uită 
atentă la hăul imens - două sute de metri lungime şi cel 
puţin o sută adâncime. Pereţii erau galbeni, ca oasele 
vechi, iar la fund erau scăldaţi de o apă verzuie şi sălcie, 
urât mirositoare. Vegetaţia pe o arie de vreo douăzeci de 
metri înjur suferise o moarte cumplită. 

— Staţi departe de apă, îi avertiză în şoaptă Lucy Kerr. 
E foarte periculoasă. Copiii obişnuiau să înoate aici. Nu 
mult după ce mina a fost închisă. Nepotul meu a înotat şi 
el o dată aici - fratele mai mic a lui Ben. Dar i-am arătat 
poza lui Kevin Dobbs, care a fost pescuit din lac după ce se 
înecase şi rămase acolo timp de o săptămână. Nu a mai 
venit niciodată să înoate aici. 

— Cred că dr. Spock** ar fi de acord cu ce ai zis, spuse 
Sachs şi Lucy izbucni în râs. 

Sachs se gândea la copii din nou. 

„Nu acum, nu acum...” 


34 Benjamin Spock, medic pediatru american, autor al cărţii Baby and 
Child Care (Ingrijirea sugarului şi a copilului) 

Telefonul vibră. În timp ce se apropiau de prada lor, ea 
îl trecuse pe vibrații. Răspunse. Vocea lui Rhyme se auzi la 
celălalt capăt. 

— Sachs, unde eşti? 

— Pe marginea carierei, şopti ea. 

— Garrett e acolo? 

— Nu ştiu, abia am ajuns. Nimic încă. O să începem să 
căutăm. Toate clădirile au fost dărâmate şi nu prea văd 
unde s-ar putea ascunde. Dar sunt destule locuri unde ar fi 
putut lăsa o capcană. 

— Sachs... 

— Ce s-a întâmplat, Rhyme? Tonul său solemn din voce o 
sperie. 

— Trebuie să îţi spun ceva. Tocmai am primit rezultatele 
analizelor de ADN şi a celor serologice. Urmele de pe 
şerveţelul pe care l-ai găsit la scena crimei în dimineaţa 
asta. 

— Şi? 

— Era sperma lui Garrett. Şi sângele era de la Mary 
Beth. 

— A violat-o, şopti Sachs. 

— Fii atentă, Sachs, dar mişcă-te repede. Nu cred că 
Lydia mai are mult timp la dispoziţie. 


Se ascundea într-un butoi murdar şi întunecos, care 
fusese cândva folosit pentru depozitarea grânelor. 

Cu mâinile legate la spate şi încă ameţită de căldură şi 
deshidratare, Lydia Johansson găsise  ascunzătoarea 
aceasta fugind prin coridorul luminos, imediat ce Îl lăsase 
pe Garrett zvârcolindu-se de durere. Când se strecurase 
înăuntru şi închisese uşa, câţiva zeci de şoareci trecură 
rapid pe lângă ea şi abia se abţinu să nu ţipe. 

Acum asculta paşii lui Garrett în apropiere. 

Simţea cum o cuprinde panica şi începe să regrete 
evadarea sa. Dar nu mai era cale de întors acum. Il rănise 
pe Garrett şi el urma să o rănească la rândul lui în cazul în 


142 


- JEFFERY DEAVER - 


care o găsea. Sau poate mai rău. Nu putea să mai facă 
nimic, decât să încerce să evadeze. 

Nu, se decise ea. 

Nu aşa trebuia să gândească. Una dintre cărţile sale cu 
îngeri spunea că nu există „a încerca”. Sau făceai, sau nu. 
Nu o să încerce să evadeze. O să evadeze. 

Trebuia numai să creadă. 

Lydia privi printr-o crăpătură din uşă şi ascultă cu 
atenţie. Il auzi mişcând într-una din camerele din 
apropiere, bombănind singur şi izbind în butoaie şi în uşi. 
Spera să creadă că ea fugise afară prin peretele prăbuşit 
al coridorului ars, dar era evident din felul în care caută că 
ştia că ea încă era aici. Nu putea să mai rămână în 
cameră. Se uită iarăşi prin crăpătură, nu îl văzu, ieşi din 
butoi şi fugi în încăperea alăturată, păşind pe vârfuri cu 
tenişii ei albi. Singura ieşire de acolo era o scară care 
ducea la etajul al doilea. Se căţără pe ea, gâfâind din greu, 
sărind pe lângă pereţi şi pe lângă grilaje. 

Auzi vocea lui răsunând în coridor. 

— L-ai făcut să mă muşte! Mă doare, mă doare! 

„Mai bine te muşca de ochi sau între picioare”, gândi ea 
urcând şi mai repede. „Mori, mori, mori!” 

Il auzi cum deschidea violent uşile din camera de 
dedesubt. Auzi mormăielile lui guturale. Işi imagină că 
poate să îl audă jucându-se cu unghiile. 

Din nou panică. Greaţă. 

Camera de la capătul scărilor era mare şi avea mai 
multe ferestre faţă în faţă cu aripa arsă din moară. Era o 
singură uşă, neîncuiată şi o deschise pătrunzând chiar în 
camera de măcinare - două pietre de moară imense erau 
aşezate în centrul ei. Mecanismul de lemn era putred; 
sunetele auzite de ea nu era făcute de pietre, ci de roata 
hidraulică, alimentată de pârâul deviat, încă se mai rotea 
încetişor. Apa ruginie curgea în cascade peste ea, într-o 
groapă adâncă, ca o fântână. Lydia nu putea să îi vadă 
fundul. Apa trebuie să se fi vărsat înapoi în pârâu. 

— Stai! strigă Garrett. 

Ea sări speriată de strigătul ameninţător. Garrett stătea 
în uşă. Ochii îi erau roşii şi bulbucaţi, şi îşi mângâia mâna 
pe care era o vânătaie mare neagră-gălbuie. 

— L-ai făcut să mă muşte, rosti el uitându-se la ea cu 
ură. Acum e mort. M-ai făcut să îl omor! Nu voiam, dar m- 
ai obligat! Acum mişcă-ţi curul jos. O să îţi leg şi picioarele 
de acum înainte. 

Începu să înainteze către ea. 

Îi văzu faţa osoasă, sprâncenele împreunate, mâinile 
sale imense, ochii furioşi. Îşi imagină mai multe lucruri: un 
pacient de-al său suferind de cancer, murind încet-încet. 
Mary Beth McConnell închisă undeva. Băiatul mestecând 
furios chipsurile. Miriapodul. Zgomotul unghiilor. Lumea 
de Afară. Numeroasele nopţi petrecute de una singură - 
disperată să primească un telefon de la prietenul ei. Ea 
ducând florile la Blackwater Landing, deşi nu voia... 

Era mult prea mult pentru ea. 

— Stai, spuse Lydia calmă. 

Garrett clipi. Apoi se opri. 

Ea îi zâmbi - aşa cum ar fi zâmbit unui pacient în fază 
terminală - şi luându-şi rămas-bun printr-o rugăciune de la 
prietenul ei, Lydia, cu mâinile încă prinse la spate sări cu 
capul înainte în groapa cu apă neagră. 


Ţinta lunetei ultraperformante era fixată pe umerii 
poliţistei roşcovane. 

„Ce păr are”, se gândi Mason Germain. 

El şi cu Nathan Groomer cercetau cariera de calcar 
Anderson Rock Products. Erau la vreo sută de metri de 
echipa de căutare. Nathan vorbi într-un final: 

— Trebuie să fi venit aici de vreo jumătate de oră. Asta 
nu are de-a face cu Rich Culbeau. 

— Nu. Nu chiar. 

— Cum adică „nu chiar”? 

— Culbeau e pe-aici pe undeva. Cu Sean O'Sarian... 

— Băiatul ăla e mai înfricoşător decât doi Culbeau. 

— Asta aşa e, fu Mason de acord. Şi Harris Tomel la fel. 
Dar nu asta facem noi. 

Nathan se uită în spate la ajutorii de şerif şi la roşcată. 

— Cred că nu. Tu de ce uiţi la Lucy Kerr prin luneta de 
la puşca mea? 

După o fracțiune de secundă, Mason îi înapoie arma 
Ruger M77. 

— Pentru că nu mi-am luat nenorocitul de binoclu. Şi nu 
la Lucy mă uitam. 

Porniră de-a lungul crestei. Mason se gândea la roşcată. 
Se gândea la Mary Beth McConnell cea drăguță. Şi la 
Lydia. Se gândea cum uneori viaţa nu merge aşa cum ai 
vrea. Mason Germain ştia, bunăoară, că ar fi trebuit să 
aibă un grad mult mai mare decât cel pe care îl avea 
acum. Ştia că trebuia să fi compus altcumva cererea de 
promovare. Exact aşa cum ar fi trebuit să se fi comportat 
diferit atunci când Kelley l-a lăsat pentru şoferul ăla de tir 
în urmă cu cinci ani şi, de altfel, trebuia să se fi comportat 
diferit în toată căsnicia sa înainte ca ea să îl părăsească. 

Şi trebuia să fi judecat altcumva primul caz cu Garrett 
Hanlon. Atunci când Meg Blanchard se trezise cu viespile 
pe faţă... O sută treizeci şi şapte de înţepături şi o moarte 
lentă şi dureroasă. 

Acum plătea pentru alegerile greşite. Viaţa lui nu era 
decât un şir de zile monotone, făcându-şi griji, stând pe 
verandă şi bând prea mult. Nici măcar nu găsea energia 
necesară să iasă cu barca pe Paquo şi să se reapuce de 
cântat la bas. Încerca disperat să îşi dea seama cum putea 
repara ireparabilul. El... 

— Deci îmi spui şi mie ce facem? îl întrebă Nathan. 

— Îl căutăm pe Culbeau. 

— Dar tocmai ai spus... şi vocea lui Nathan se stinse. 

Mason tăcu şi ajutorul de şerif oftă adânc. 

— Casa lui Culbeau, unde tre' să fim, e la vreo zece 
kilometri de aici şi uită-ne la nord de Paquo, eu cu puşca 
mea de vânătoare şi tu cu gura cusută. 


145 


- SCAUNUL GOL - 


— Vreau să spun că, dacă Jim întreabă unde am fost, noi 
am fost să îl căutăm pe Culbeau. 

— Şi ce facem noi exact €...? 

Nathan Groomer putea să taie copaci de la cinci sute de 
metri cu puşca sa marca Ruger. Putea să scoată din 
maşină una-două, chiar şi ultimii beţivi recalcitranti, 
folosindu-şi farmecul. Putea să cioplească rațe sălbatice pe 
care să le vândă apoi unor colecționari chiar şi cu cinci 
sute de dolari bucata, dacă s-ar fi obosit. Dar cam aici se 
opreau talentele şi capacităţile sale intelectuale. 

— O să îl prindem pe băiatul ăla, spuse Mason. 

— Garrett. 

— Da, Garrett. Cine altcineva? O să îl descopere ei 
pentru noi. Arătă înspre roşcată şi ceilalţi ajutori de şerif. 
Şi noi o să îl terminăm. 

— Ce vrei să spui prin „terminăm”? 

— Tu o să îl împuşti, Nathan. Şi îl vreau ciuruit zdravăn. 

— Să îl împuşc? 

— Da, dom'ne, spuse Mason. 

— Stai puţin aşa. Nu îmi risc cariera doar că tu vrei să îl 
prinzi pe băiatul ăla. 

— Nu ai nicio carieră, se răsti Mason. Ai o slujbă. Şi 
dacă vrei să o mai ai, vei face ce-ţi spun. Ascultă aici - am 
vorbit cu el. Cu Garrett. In timpul investigaţiilor, atunci 
când i-a omorât pe oamenii ăia. 

— Da? Ai vorbit? Mă gândeam eu. 

— Şi ştii ce mi-a spus? 

— Nu. Ce anume? 

Mason se gândea dacă răspunsul suna credibil. Apoi, 
amintindu-şi de ochii concentrați ai lui Nathan în timp ce 
cioplea o rață de lemn, timp de ore întregi, în culmea 
fericirii, continuă: 

— Garrett a spus că, dacă era nevoie, l-a fi ucis pe orice 
ajutor de şerif care i-ar fi stat în cale. 

— A spus el asta? Băiatul? 

— Da. S-a uitat la mine în ochi şi a spus astea. Şi a spus 
că abia aştepta să o facă. Spera ca eu să fiu primul, dar 
oricare altul ar fi fost bun. 

— Gunoiul! I-ai spus lui Jim? 

— Sigur că i-am zis. Crezi că nu i-aş fi spus? Dar nu i-a 
acordat nicio atenţie. Imi place de Jim Bell. Şi ştii asta. Dar 
adevărul e că e mult mai preocupat să îşi păstreze slujba 
lui comodă decât să facă ce trebuie. 

Ajutorul de şerif îl aprobă şi, într-un fel, Mason era uimit 
că Nathan luase toate astea de bune cu atâta uşurinţă şi 
nu se gândise nicio clipă că altul era motivul pentru care el 
voia să îl prindă neapărat pe băiat. 

Lunetistul se gândi pentru un moment. 

— Garrett are o puşcă? 

— Nu ştiu, Nathan. Dar spune-mi: cât de greu e să faci 
rost de o armă în Carolina de Nord? Vorba aia „o găseşti în 
drum” îţi spune ceva? 

— Asta aşa e. 

— Vezi tu, Lucy şi Jesse - până şi Jim - nu îl apreciază pe 
băiatul ăsta aşa cum o fac eu. 

— Îl apreciezi? 

— Apreciez pericolul, spuse Mason. 

— Ah! 

— A ucis trei oameni până acum. Probabil şi pe Todd 
Wilkes. L-a spânzurat. Sau probabil l-a terorizat până când 
băiatul s-a sinucis. Care e tot crimă. Şi fata aceea care a 
fost înţepată - Meg? Ai văzut pozele cu ea după înţepături? 
Apoi gândeşte-te la Ed Schaeffer. Săptămâna trecută am 
băut cu el. Acum e în spital şi s-ar putea să nu îşi mai 
revină niciodată. 

— Nu sunt lunetist sau ceva de genul ăsta, Mase. 

Dar Mason Germain nu voia să cedeze. 

— Ştii ce decizie o să ia tribunalul. Are şaisprezece ani. 
O să spună: „Săracul băiat! Părinţii îi sunt morţi. Hai să îl 
punem într-o instituţie de reeducare”. Apoi o să scape de 
acolo în juma’ de an, cel mult un an, şi o să o ia de la 

capăt. O să mai ucidă vreun jucător de fotbal sau o altă 
fată inocentă. 

— Dar... 

— Nu îţi face griji, Nathan. Le faci o favoare celor din 
Tanner's Corner. 

— Nu asta voiam să spun. Chestia e că, dacă îl omorâm, 
nu mai avem nicio şansă să o găsim pe Mary Beth. E 
singurul care ştie unde e. 

Mason râse amar. 

— Mary Beth? Crezi că mai e în viaţă? Nicio şansă. 
Garrett a violat-o, a ucis-o şi a îngropat-o pe undeva. Nu 
trebuie să ne mai facem griji pentru ea. Treaba noastră 
acum e să ne asigurăm că nu o să mai rănească pe nimeni. 
Eşti de acord cu mine? 

Nathan nu răspunse, dar zdrăngănitul puştii pe care o 
încărca era la fel de bun ca orice răspuns. 

II 
CĂPRIOARA ALBĂ 

13 


În spatele ferestrei era un cuib mare de viespi. 

Sprijinindu-şi capul de geamul jegos al celulei sale, 
Mary Beth McConnell, total epuizată, se uita în gol la el. 

Mai mult decât orice altceva din acel loc îngrozitor, 
cuibul - gri, umed şi dezgustător - îi dădea un sentiment 
de zădărnicie. 

Mai mult decât gratiile pe care Garrett le montase cu 
atâta grijă la fereastră. Mai mult decât uşa din lemn masiv 
de stejar, încuiată cu nişte lacăte imense. Mai mult decât 
amintirea drumului dinspre Blackwater Landing în 
compania lui Insect Boy. 

Cuibul de viespi avea o formă conică, cu vârful îndreptat 
în jos. Stătea pe o creangă bifurcată, pe care Garrett o 
proptise undeva lângă fereastră. Cuibul era căminul a cel 
puţin câteva sute de insecte galben-negre sclipitoare, care 
se strecurau permanent înainte şi înapoi prin deschizătura 
de la fund. 

Garrett nu mai era când se trezise de dimineaţă şi, după 
ce zăcu vreo oră în pat - ameţită de la puternica lovitură în 
cap pe care o primise noaptea trecută - Mary Beth se 
ridicase clătinându-se pe picioare şi se uitase pe fereastră. 
Primul lucru pe care îl observase fusese cuibul de viespi 
de lângă fereastra din spate. 

Viespile nu îşi făcuseră cuibul aici; Garrett îl plasase în 
faţa ferestrei. La început, nu îşi dăduse seama care putea 
fi motivul. Apoi, realiză cu disperare că băiatul care o 
capturase îl lăsase afară ca pe un steag al victoriei. 

Mary Beth McConnell ştia ce înseamnă istoria. Ştia 
despre războaie, ştia despre cuceriri. Steagurile nu se 
puneau doar pentru identificarea taberei; se puneau să le 
readucă aminte celor cuceriţi cine îi controla. 

Şi Garrett câştigase. 

De fapt, câştigase lupta; urmările războiului urmau să se 
decidă mai târziu. 

Mary Beth îşi puse mâna pe rana de la cap. Fusese 
lovită zdravăn la tâmplă şi pielea era julită rău. Se întrebă 
dacă avea să se infecteze. 

Găsi un elastic în rucsac şi îşi prinse părul său lung şi 
negru într-o coadă. Sudoarea îi curgea pe gât în jos şi o 
chinuia o sete cumplită. Aerul sufocant din cameră o 
înăbuşea, se gândi să îşi dea jos cămaşa de blugi - tot 
timpul purta mâneci lungi, fiindu-i frică de şerpi şi 
păianjeni, atunci când ieşea afară şi era înconjurată de 
iarbă înaltă sau de tufişuri. Dar în ciuda căldurii, se hotări 
să nu îşi mai scoată bluza. Nu ştia când urma să se 
întoarcă băiatul şi, sub bluză, avea doar un sutien roz de 
dantelă, chiar nu era nevoie să îi dea idei lui Garrett 
Hanlon. 

Se mai uită o dată la cuib şi apoi plecă de la fereastră. 
Se plimbă prin cele trei cămăruţe ale cabanei încă o dată, 
căutând în zadar o ieşire. Era o clădire bine construită şi 
foarte veche. Pereţi groşi - o combinaţie de buşteni şi 
scânduri solide. In faţa ferestrei din prima cameră era o 
pajişte întinsă, care se termina cu un şir de copaci, la vreo 
sută de metri depărtare. Uitându-se pe fereastra din spate, 
cea cu cuibul de viespi, putea să vadă printre trunchiurile 
de copaci suprafaţa sclipitoare a iazului pe care îl 
ocoliseră cu o zi înainte. N 

Încăperile erau mici, dar surprinzător de curate. In 
camera de zi erau o canapea lungă maro-aurie, câteva 
scaune vechi aşezate în jurul unei mese ieftine, o a două 
masă, pe care se aflau douăsprezece borcane de un litru 
acoperite cu plasă şi pline cu insecte adunate de el. A doua 
cameră avea înăuntru o saltea şi o măsuţă. A treia era 
goală, în afară de câteva borcane de vopsea maro, pe 
jumătate pline, care stăteau într-un colţ; se pare că Garrett 
zugrăvise exteriorul cabanei de curând. Culoarea era 
închisă şi deprimantă, iar Mary Beth nu înţelegea de ce o 
folosise până când îşi dădu seama că era de aceeaşi 
nuanţă ca scoarţa copacilor din jur. Camuflaj. Şi îşi dădu 
seama iarăşi de un lucru la care se gândise şi cu o zi în 

urmă - băiatul era mult mai viclean şi mai periculos decât 
crezuse. 

În camera de zi erau provizii de hrană - chipsuri, 
pufuleţi şi rânduri de conserve de legume şi fructe, marca 
Farmer John. 

Un fermier îi zâmbea de pe etichetă, iar fotografia părea 
la fel de demodată ca şi cea din anii 1950 cu Betty 
Crocker®. Căută disperată prin cameră după apă sau suc - 
orice bun de băut, dar nu găsi nimic. Conservele de fructe 
şi legume conţineau suc, dar nu găsea niciun desfăcător 
sau cuţit. Avea rucsacul cu ea, dar îşi lăsase instrumentele 
de arheologie la Blackwater Landing. IÎncercă să lovească 
o conservă de masă ca să o deschidă, dar metalul nu cedă. 

Jos era o pivniţă, unde ajungeai dând la o parte 
chepengul de pe podeaua camerei principale. Se uită la ea 
şi o cuprinse un dezgust care îi făcu pielea de găină. 
Noaptea trecută - când Garrett era plecat - îşi adunase 
curajul şi coborâse treptele în cămăruţa de la demisol, 
căutând să scape din oribila cabană. Dar nu era nicio cale 
de ieşire acolo jos, doar zeci de cutii vechi, borcane şi 
pungi. 

Nu îl auzise pe Garrett întorcându-se şi, brusc, el se 
repezi la ea, coborând treptele. Ţipase şi încercase să 
fugă, dar următorul lucru pe care şi-l amintea era cum 
zăcea pe podeaua murdară, cu părul mânjit de sânge şi pe 
Garrett, mirosind ca un adolescent în călduri, venind încet 
spre ea şi cuprinzând-o de pe după gât cu ochii la sânii ei. 
O ridicase şi, în timp ce o căra sus, fără să ia în seamă 
protestele ei, îi simţea penisul întărit frecându-se de ea. 

„Nu! îşi spuse ea. Nu te mai gândi la asta. Sau la 
durere. Sau la frică.” 

Şi totuşi, unde era Garrett acum? 

Pe cât de frică îi fusese ieri de Garrett dând târcoale 
cabanei, pe atât de speriată era acum la gândul că uitase 
complet de ea. Sau că avea poate să moară într-un 


35 Personaj fictiv, mascota companiei americane General Mills (n.tr.). 

accident sau să fie împuşcat de vreun agent de poliţie care 
o căuta pe ea. Şi atunci, ea avea să moară de sete. Mary 
Beth îşi aminti de un proiect în care ea şi asistentul său 
fuseseră implicaţi: o societate istorică din Carolina de 
Nord sponsorizase deshumarea unui mormânt din secolul 
al XIX-lea, cu scopul de a face analize ADN pentru a afla 
dacă rămăşiţele aparţineau unui urmaş al lui Sir Francis 
Drake, după cum susţinea o legendă urbană. Dar, spre 
oroarea ei, când capacul sicriului fusese deschis, oasele 
mâinilor cadavrului erau ridicate şi existau urme de 
zgârieturi în interior. Omul fusese îngropat de viu. 

Cabana aceasta să fi fost sicriul ei? Şi nimeni... 

Ce a fost asta? Uitându-se pe fereastra din faţă, i se 
păru că vede ceva mişcându-se la marginea pădurii în 
depărtare. Printre tufişuri şi frunze, i se păru că zăreşte un 
bărbat. Judecând după hainele lui şi pălăria cu borul larg 
care păreau negre şi pentru că avea un aer încrezător, îşi 
zise că arăta ca un misionar în sălbăticie. 

Dar stai... chiar era cineva acolo? Sau erau doar 
umbrele de pe copaci? Nu putea să îşi dea seama. 

— Aici! strigă ea. 

Dar fereastra era închisă ermetic şi, chiar dacă ar fi fost 
deschisă, nu ar fi avut cum să îi audă ţipătul spart de la o 
asemenea distanţă. 

Îşi luă rucsacul, sperând că încă mai are în el fluierul pe 
care, grijulie, mama ei i-l cumpărase pentru protecţie. Pe 
Mary Beth o amuzase ideea - un fluier să te apere de viol 
în Tanner's Corner? - dar acum îl căuta disperată. 

Doar că fluierul dispăruse. Poate că Garrett îl găsise şi îl 
luase când ea zăcea inconştientă pe salteaua pătată de 
sânge. Oricum, strigase după ajutor - cât de tare putuse, 
cu toate că avea gâtul uscat. Mary Beth apucă unul dintre 
borcanele pline cu insecte, gândindu-se să îl spargă de 
geam. Îl trase în spate de parcă ar fi fost un jucător de 
baseball. Apoi îşi cobori mâna. Nu! Misionarul plecase. În 
locul unde stătuse înainte se afla doar un trunchi negru de 
salcie, iarbă şi un dafin care se legăna în vântul fierbinte. 

Poate doar asta văzuse. 

Poate nici nu fusese cineva acolo. 

Pentru Mary Beth McConnell - transpirată, speriată, 
moartă de sete - adevărul şi minciuna se împleteau acum 
şi toate miturile pe care le studiase, referitoare la zona 
aceasta sinistră din Carolina de Nord păreau reale. Poate 
Misionarul nu fusese decât un alt personaj imaginar, ca şi 
Domnița lacului Drummond. 

Ca şi celelalte stafii din Great Dismal Swamp. 

Ca şi Căprioara Albă din legenda indiană, care se 
potrivea alarmant de bine cu situația în care se afla. 

Cu capul zvâcnind de durere, ameţită de căldură, Mary 
Beth se întinse pe canapeaua prăfuită şi închise ochii 
privind viespile planând pe lângă şi apoi intrând în cuib, 
steagul victoriei lui Garrett. 


Lydia simţi fundul apei sub picioare şi se împinse înapoi 
la suprafaţă. 

Inecându-se, scuipând apa, se trezi într-o baltă 
mlăştinoasă, la câţiva metri depărtare de moară. Cu 
mâinile în continuare legate la spate, se zbătu să îşi 
revină, tresărind de durere. Era posibil să îşi fi scrântit sau 
rupt glezna într-una din pedalele roții hidraulice. Dar aici 
apa avea aproape doi metri adâncime şi, dacă nu ar fi dat 
din picioare, s-ar fi înecat. 

Durerea din gleznă era cruntă, dar Lydia se chinui să 
iasă la suprafaţă. Işi dădu seama că, atunci când lua mult 
aer în piept şi se întorcea pe spate, putea să plutească şi 
să îşi ţină faţa afară din apă, în timp ce înota folosindu-şi 
piciorul sănătos. 

Avansase vreo jumătate de metru, când simţi ceva 
alunecos pe ceafă, care i se încolăci apoi în jurul capului şi 
se îndreptă către faţă. „Şarpe!” îşi spuse disperată. Işi 
aminti de un caz pe care îl avusese în camera de urgenţe 
luna trecută - un bărbat care fusese muşcat de un mocasin 
de apă, cu mâna umflată înfiorător de la venin; era 
înnebunit de durere. Se răsuci, şi şarpele îi alunecă peste 

gură. Ţipă. Dar cu plămânii goi şi fără să se mai poată 
menţine la suprafaţa apei, se scufundă şi începu să se 
sufoce. Apoi pierdu urma şarpelui. „Unde era? Unde?” se 
gândi ea disperată. O muşcătură pe faţă putea să o 
orbească. Sau, dacă îi muşca jugulara sau carotida, putea 
să o ucidă. 

Unde? Era peste ea? Gata să atace? 

„Te rog, te rog, te rog, ajută-mă”, îl imploră ea pe 
îngerul ei păzitor. 

Şi poate că îngerul o auzi. Pentru că atunci când scoase 
din nou capul la suprafaţă, şarpele nu mai era nicăieri. În 
sfârşit, atingea mâlul de pe fundul apei cu vârful şosetei - 
pantofii şi-i pierduse atunci când sărise. Se opri, îşi 
recăpătă suflarea şi încercă să se calmeze. Apoi încet, se 
chinui să urce până la țărm, pe malul abrupt, mocirlos şi 
plin de frunze putrezite, care o încetinea din greu. Cu 
fiecare pas înainte, era trasă doi înapoi. „Fii atentă la 
noroiul din Carolina îşi reaminti ea; te prinde ca nisipul 
mişcător.” 

Exact în momentul când ieşi din apă, auzi un foc de 
armă şuierând în apropiere. 

„Doamne, Garrett are o puşcă! Trage după mine!” 

Căzu înapoi în apă şi se scufundă. Rămase acolo cât 
putu, dar într-un final trebui să iasă după aer. Şi atunci, 
auzi coada unui castor lovind a doua oară apa. Animalul o 
zbughi spre barajul său imens de vreo şaizeci de metri 
lungime. Îi veni să râdă isteric de alarma falsă, dar reuşi 
să se controleze. 

Apoi se împiedică de ierburile şi noroiul de pe mal şi se 
întinse gâfâind şi scuipând apă. Îşi trase răsuflarea şi după 
cinci minute se ridică în capul oaselor şi se uită în jur. 

Garrett nu era nicăieri. Încercă să se ridice în picioare, 
să îşi elibereze mâinile, dar banda izolatoare nu cedă, în 
ciuda faptului că se udase. Putea să vadă coşul ars al morii 
de unde se afla. Privi în jur şi se gândi pe ce cărare să o ia 
ca să ajungă acasă, la sud de Paquo. Nu era atât de 
departe; curentul nu o dusese departe de moară. 

Dar nu era în stare să se mişte. 

Era paralizată de frică, de situaţia sa disperată. 

Apoi se gândi la serialul preferat de la televizor - 
Atingerea îngerilor - şi îşi aminti ce se întâmplase ultima 
dată când îl văzuse. De îndată ce se terminase episodul şi 
începuse publicitatea, uşa casei se deschisese şi prietenul 
ei intrase înăuntru cu şase sticle de bere. Venea pe la ea 
foarte rar şi Lydia fusese încântată. Petrecuseră împreună 
două ore minunate. Îşi dădu seama că îngerul ei îi oferise 
amintirea ca să nu uite că întotdeauna există speranţă, în 
special atunci când o aştepţi mai puţin. 

Agăţându-se cu disperare de gândul acesta, Lydia se 
ridică anevoie în picioare şi începu să-şi croiască drum 
printre plantele de mlaştină. Auzi din apropiere un sunet 
gutural. Un mârâit slab. Ştia că sunt pisici sălbatice aici. 
Urşi şi porci mistreți, de asemenea. Lydia se îndrepta 
încrezătoare spre potecă, ca şi cum ar fi fost la serviciu, 
împărțind pastilele şi înveselindu-i pe pacienţi. 


Jesse Corn găsi o pungă. 

— Aici! Uitaţi! Am găsit ceva. Un sac de iută. 

Sachs cobori pe o pantă abruptă până la Jesse, care îi 
indica o zonă unde calcarul fusese dinamitat. Putea să 
vadă urmele unde fusese introdus explozibilul în piatră. Nu 
era de mirare că Rhyme găsise atâta nitrat; toată zona era 
un câmp imens de demolare. 

Se apropie de Jesse, care stătea lângă un sac. 

— Rhyme, mă auzi? rosti Sachs în telefon. 

— Continuă. E mult bruiaj, dar te aud. 

— Am găsit un sac, îi spuse. Apoi se uită la Jesse. Cum i- 
ai spus? 

— Sac de iută. Împletit. Asta e pânză din zona asta. 

Ea continuă discuţia cu Rhyme. 

— E un sac vechi din pânză de iută. Pare să aibă ceva 
înăuntru. 

— L-a lăsat Garrett aici? întrebă Rhyme. 

Sachs se uită la solul pietros. 

— Urmele de aici sigur sunt ale lui Garrett şi ale Lydiei. 
E o pantă care duce către moară. 

— Să mergem după ei, spuse Jesse. 

— Nu încă, răspunse Sachs. Trebuie să vedem ce e cu 
sacul. 

— Descrie-l! ordonă criminalistul. 

— Pânză. Şaptezeci pe nouăzeci de centimetri. Nu pare 
să aibă multe înăuntru. E închis. Nu legat la gură, doar 
răsucit. 

— Deschide-l cu atenţie. Adu-ţi aminte de capcane. 

Sachs se uită înăuntrul sacului cu grijă. 

— E totul în ordine, Rhyme. 

Lucy şi Ned ajunseră şi ei, şi toţi patru se uitară la sac 
ca şi cum ar fi fost un cadavru. 

— Ce e înăuntru? 

Sachs îşi trase mănuşile sale de latex, înmuiate de 
soare. Imediat mâinile începură să îi transpire din cauza 
căldurii. 

— Sticle goale de apă. Marca Deer Park. Nu sunt 
etichete cu preţul pe ele. Ambalaje de la două pachete de 
unt de arahide Planters şi chipsuri cu brânză. Vrei codurile 
de bare pentru ele ca să verifici de unde au fost aduse? 

— Dacă am avea o săptămână la dispoziţie aş vrea, 
murmură Rhyme. În cazul ăsta, nu are rost să te oboseşti 
cu asta. Mai spune-mi despre sac. 

— E ceva scris pe el. Dar e prea şters să îmi dau seama 
ce e. Voi ce ziceţi? Sachs se uită la ceilalţi. 

Niciunul nu putu să vadă clar. 

— Ai idee ce a fost înainte în sac? întrebă Rhyme. 

Sachs ridică sacul şi îl mirosi. 

— E mucegăit. Sigur a stat într-un spaţiu închis multă 
vreme. Nu îmi dau seama ce a fost înainte în el. Sachs 
întoarse sacul pe dos şi îl bătu tare cu palma. Câteva 
boabe zbârcite de porumb căzură pe jos. 

— Porumb, Rhyme. 

— Numele meu, râse Jesse“. 

— Sunt ferme pe aici? întrebă Rhyme. 

Sachs îi întrebă pe ceilalţi trei. 

— Lăptării sunt, dar ferme deloc, răspunse Lucy, 
uitându-se la Ned şi la Jesse, care încuviinţară. 

— Dar vacile sunt hrănite cu porumb, continuă Jesse. 

— Sigur, răspunse Ned. Mă gândesc că poate să fie de la 
vreun magazin de pe undeva. Sau de la vreun depozit. 

— Ai auzit, Rhyme? 

— Nutreţ şi grâne. O să le spun lui Ben şi lui Jim Bell să 
vadă despre ce e vorba. Altceva, Sachs? 

Sachs se uită la palmele sale. Se înnegriseră. Apoi 
întoarse sacul pe dos. 

— E puţin pârlit, Rhyme. Nu a ars sacul, dar a stat în 
ceva ce a ars. 

— Ai idee ce ar putea să fie? 

— Bucăţi de cărbune, deci mă gândesc că lemn. 

— Bine, răspunse el. Trec asta pe listă. 

Sachs cercetă apoi urmele lui Garrett şi ale Lydiei. 

— Mergem după ei, îi spuse lui Rhyme. 

— Te sun când mai aflu ceva. 

Sachs se întoarse la echipa sa. 

— Înapoi spre vârf. Apoi simţi durerea din genunchi şi se 
uită înspre marginea de sus a stâncii unde se afla cariera. 

— Nu părea aşa de înaltă când am ajuns aici. 

— Ah, stai liniştită, asta e o regulă - stâncile sunt 
întotdeauna de două ori mai înalte atunci când le urci faţă 
de când le cobori, răspunse Jesse Corn, responsabilul cu 
aforismele din grup, în timp ce o lăsă cu politeţe să treacă 
în faţa lui ca să urce poteca abruptă. 


35 Corn în engleză înseamnă „porumb”. 

14 


Lincoln Rhyme ignoră o musculiţă sclipitoare, colorată 
în negru şi verde, care zburătăcea pe lângă el, şi se uită la 
ultimul tabel cu dovezi. 


GĂSITE LA SCENA SECUNDARĂ A CRIMEI - 
CARIERA DE CALCAR 


Sac vechi din pânză - nu se poate citi inscripţia de pe el 
Porumb - nutreţ şi grâne? 
Urme de cărbune pe sac 
Apă marca Deer Park 
Chipsuri cu brânză marca Planters 


Dovezile ciudate sunt de regulă şi cele mai bune. Rhyme 
se simţea cel mai bine la locul unei crime atunci când 
găsea ceva complet neidentificabil. Pentru că asta însemna 
că, în cazul în care ar fi putut să identifice dovada, ar fi 
găsit imediat şi sursele. Dar aceste mostre - dovezile pe 
care Sachs le găsise la mină - erau banale. Dacă ar fi putut 
să citească ce scria pe sac, atunci ar fi putut continua. Dar 
nu avea cum. Dacă apa şi biscuiţii ar fi avut etichete cu 
preţul pe ele, ar fi putut ajunge la magazinele de unde 
fuseseră cumpăraţi şi probabil vreun vânzător l-ar fi putut 
recunoaşte pe Garrett şi ar fi putut da informaţii utile cu 
privire la el. Dar nu aveau. Şi lemnul ars? Asta ar fi condus 
la fiecare grătar făcut în Paquenoke. Inutil. 

Porumbul, în schimb, putea să fie folositor - Jim Bell şi 
Steve Farr vorbeau chiar în acest moment la telefon, 
sunând la centrele de distribuţie pentru nutreţ şi grâne, 
dar Rhyme se îndoia că funcţionarii de acolo ar fi spus mai 
mult decât: „Da. Vindem porumb. În saci din pânză. Ca 
toată lumea”. 

La naiba! Era complet pierdut în locul ăsta. Avea nevoie 
de săptămâni - luni - să ajungă să îl simtă cum trebuie. 

Dar, evident, nu avea la dispoziţie aşa mult timp. 
Se uită rapid la tabel. 


GĂSITE LA SCENA PRINCIPALĂ A CRIMEI - 
BLACKWATER LANDING 


Şerveţel plin de sânge 
Calcar 
Nitraţi 
Fosfaţi 
Amoniac 
Detergent 
Camfen 


Nu mai avea ce să deducă de aici. 

„Inapoi la cărţile despre insecte”, îşi spuse. 

— Ben, dă-mi cartea aia de acolo - Lumea în miniatură. 
Vreau să mă uit mai atent la ea. 

— Da, dom'le, răspunse absent tânărul, uitându-se la 
tabelul cu dovezi. O ridică şi o ţinu astfel încât Rhyme să 
poată citi. 

Ben ţinu cartea pentru câteva secunde la nivelul 
pieptului lui Rhyme, care se uita încruntat la Ben. Tânărul 
se trase în spate brusc, dându-şi seama că îi dă ceva unui 
om care nu avea cum să o ţină în braţe. 

— Vai de mine, domnule Rhyme... uitaţi, se scăpă Ben, 
roşind tot. Imi pare atât de rău. Nu mă gândeam, domnule. 
Vai de mine, ce prost sunt! Chiar... 

— Ben, replică Rhyme, taci dracului din gură. 

Bărbatul clipi şocat. Apoi înghiţi în sec. Lăsă mai jos 
cartea care părea micuță în mâinile sale masive. 

— A fost un accident, domnule. V-am spus că... 

— Taci. Din. Gură. 

Ben îl ascultă. Închise gura, se uită prin cameră după un 
ajutor pe care nu îl găsea. Thom stătea tăcut cu spatele la 
perete, cu braţele încrucişate, evident nedorind să se 
implice în calmarea spiritelor. 

Rhyme continuă să mormăie gutural: 

— Scoate-ţi morcovul din fund. Deja m-am săturat. Nu 
mai tremura atâta. 

— Să tremur? Încercam să mă comport normal cu cineva 
care... adică... i 

— Nu, nu asta încercai. Incercai să îţi dai seama cum să 
scapi naibii de aici fără să te uiţi la mine mai mult decât 
trebuie şi fără să te stresezi prea mult. 

Ben înlemni. 

— Domnule, nu cred că sunteţi prea corect. 

— Rahat. Ar fi timpul să îmi dau jos mănuşile... râse 
Rhyme cu răutate. Cum îţi place metafora asta? Eu, să îmi 
dau jos mănuşile. Ceva ce nu o să pot face prea curând, 
nu-i aşa?... Cum îţi sună gluma asta de handicapat? 

Ben îşi dorea cu disperare să evadeze cumva - să iasă pe 
uşă - dar parcă prinsese rădăcini în pământ. 

— Nu sunt contagios, izbucni Rhyme. Crezi cumva că o 
să iei asta de la mine? Nu merge aşa. Tu te învârţi pe aici 
de parcă dacă ai respira acelaşi aer cu mine, tu o să fii 
scos din cameră într-un scaun cu rotile. La dracu”, ţi-e 
frică să te uiţi la mine, să nu cumva să ajungi ca mine. 

— Nu e adevărat! 

— Nu e? Eu zic că e... Cum de te îngrozesc aşa de tare? 

— Nu mă îngroziţi, strigă Ben. Nici gând! 

— Ba da, se înfurie şi mai tare Rhyme. Te îngrozeşte să 
stai în aceeaşi cameră cu mine. Eşti un laş nenorocit. 

Bărbatul se aplecă către Rhyme, tremurând, şi îi strigă: 

— Mai du-te-n mă-ta, Rhyme! Se opri o secundă nebun 
de furie, şi apoi continuă: Am venit aici ca să-i fac o 
favoare mătuşii mele. Mi-am dat peste cap tot orarul şi nici 
măcar nu sunt plătit pentru asta. Te ascult cum dai ordine 
aici de parcă ai fi stăpân. Adică, nici nu ştiu cine te crezi, 
domnule... 

Vocea i se stinse, se uită chiorâş la Rhyme, care râdea în 
hohote. 

— Ce e? izbucni Ben. De ce naiba râzi? 

— Vezi cât de uşor e? îl întrebă Rhyme, chicotind. 

161 


- SCAUNUL GOL - 


Thom se chinuia şi el să nu zâmbească. 

Respirând din greu şi stând ţeapăn, Ben se şterse la 
gură. Nervos, dar grijuliu. 

— La ce te referi? Ce e aşa de uşor? 

— Să mă priveşti în ochi şi să îmi spui că sunt un 
imbecil, continuă Rhyme calm. Ben, eu sunt la fel ca toată 
lumea. Nu îmi place când oamenii se poartă cu mine de 
parcă aş fi o păpuşă de porțelan. Şi ştiu sigur că ei nu vor 
să îşi facă griji că mă pot răni. 

— M-ai păcălit! Ai spus toate lucrurile alea doar să mă 
fraiereşti. 

— Să spunem mai bine că am făcut-o ca să putem să ne 
înţelegem mai bine. Rhyme nu era prea sigur că Ben va 
putea ajunge vreodată ca Henry Davett - un om căruia îi 
pasă doar de suflet şi ignoră materialul. Dar măcar reuşise 
să îi dea un brânci tânărului în direcţia bună. 

— Ar trebui să ies acum pe uşă şi să nu mă mai întorc. 

— Mulţi oameni ar face asta, Ben, dar am nevoie de tine. 
Te pricepi. Ai talent la criminalistică. Acum, haide, am 
spart gheaţa. Să ne întoarcem la lucru. 

Ben începu să monteze cartea Lumea în miniatură în 
cadrul aparatului de citit. În timp ce se uita la Rhyme, se 
gândi la ceva. 

— Spui că sunt mulţi oameni care te privesc în faţă şi te 
înjură? 

Rhyme, care studia coperta, se uită cu întârziere la 
Thom, care îi răspunse tânărului: 

— Ah, sigur. Dar asta doar după ce îl cunosc mai bine. 


Lydia era tot la doar vreo sută de metri de moară. 

Se deplasa cât de repede putea pe poteca eliberatoare, 
dar glezna îi zvâcnea de durere şi o încetinea considerabil. 
De asemenea, trebuia să se mişte încet, fără să facă 
zgomot - şi pentru a face asta, avea nevoie de mâini. Dar 
ca unii dintre pacienţii săi de la spital, cu probleme 
cerebrale, echilibrul îi era limitat şi reuşea doar să se 

împiedice întruna şi să facă mult mai mult zgomot decât 
era nevoie. 

Se învârti într-un cerc larg în jurul morii. Se opri. 
Garrett nu era pe nicăieri. Niciun sunet nu se auzea, în 
afară de şuieratul pârâului care se revărsa în mlaştină. 

Încă cinci paşi. Apoi zece. 

„Haide îngerule, gândi ea. Mai rămâi cu mine un pic. 
Ajută-mă să trec prin asta. Te rog... câteva minute şi o să 
ajungem acasă în siguranţă.” 

„Doamne, ce doare!” Se întrebă dacă nu cumva îşi 
rupsese un os. Glezna îi era umflată şi ştia că, dacă era 
vorba de o fractură, mersul forţat nu făcea decât să 
înrăutăţească situaţia. Pielea i se învineţea din ce în ce mai 
tare - vase de sânge sparte. Putea face septicemie... 
cangrenă, amputare. Dacă s-ar fi întâmplat una ca asta, ce 
ar fi zis prietenul ei? Ar fi părăsit-o, gândi ea. Relaţia lor 
nu se putea numi serioasă - cel puţin din partea lui. În 
plus, ştia din experienţa ei de la oncologie cum oamenii 
începeau să se îndepărteze de pacienţii desfiguraţi. 

Se opri şi ascultă, apoi se uită în jur. Oare Garrett 
fugise? Poate renunţase la ea şi se întorsese în Outer 
Banks să fie cu Mary Beth? 

Lydia continuă să înainteze înspre cărarea care ducea 
înapoi la carieră. Odată ce o găsi, trebui să păşească atent, 
ştiind de capcana cu amoniac. Nu îşi mai amintea exact 
unde o amplasase. 

Încă vreo zece metri... şi acolo o aştepta cărarea care o 
ducea acasă. 

Se opri iarăşi şi ascultă. Nimic. Observă un şarpe închis 
la culoare, care stătea la soare pe o buturugă de cedru 
bătrân. „Adio”, îşi spuse ea. Mă întorc acasă. 

Lydia porni înainte. 

Şi exact atunci, mâna lui Insect Boy se iţi printre 
ramurile unui arbust şi o prinse de glezna sănătoasă. 
Dezechilibrată, fără să îşi poată folosi mâinile, Lydia nu 
putu decât să se întoarcă într-o parte astfel încât să poată 
să cadă în fund. Ţipătul ei trezi şarpele care dispăru. 

Garrett se urcă peste ea, ţintuind-o la pământ, cu faţa 
roşie de furie. Trebuia să o fi pândit vreo cincisprezece 
minute, tăcut, nemişcat, până ce fata s-a apropiat 
suficient. Ca un păianjen aşteptându-şi prada. 

— Te rog, murmură Lydia, abia respirând din cauza 
şocului şi îngrozită că fusese trădată de îngerul ei păzitor. 
Nu mă răni... 

— Taci din gură, şopti el furios, uitându-se în jur. 
Aproape că mi-am pierdut răbdarea cu tine. 

O smuci violent. Ar fi putut să o ia de mână sau să o 
rostogolească pe spate ca să o ridice. Dar nu asta 
urmărise. O prinse de la spate, mâinile lui peste sânii ei, şi 
o ridică în picioare. Simţi trupul său încordat cum se 
freacă dezgustător de spatele şi de fundul ei. După câteva 
secunde, care durară cât o veşnicie, îi dădu drumul, dar o 
prinse de mână cu degetele sale osoase şi o trase înspre 
moară, neluând în seamă văicărelile fetei. Se opri doar o 
singură dată din drum, atunci când examină un şir de 
furnici care îşi cărau ouăle de-a latul potecii. 

— Să nu le răneşti, murmură el şi se uită cu atenţie la 
picioarele ei, voind să se asigure că îl ascultă. 


Aparatul întoarse o altă pagină din Lumea în miniatură 
cu un sunet care îi amintea lui Rhyme de un măcelar care- 
şi ascuţea cuțitul. Cartea, judecând după starea în care 
era, părea să fie preferata lui Garrett. 


Insectele sunt nişte supraviețuitori fantastici. De 
exemplu, o anumită specie de molie de culoare albă, în 
zone industriale precum, Manchester, Anglia, şi-a 
schimbat culoarea în negru, astfel încât să se poată 
camufla cu funinginea de pe scoarţa copacilor, reducând 
riscul de a fi atacată de prădători. 


Rhyme mai întoarse câteva pagini apăsând cu degetul 
inelar tasta de control. Citea pasajele subliniate de 
Garrett. Paragraful de deasupra pasajului cu leul furnicilor 

salvase echipa de căutare de una dintre capcanele 
băiatului şi Rhyme încercă să mai găsească şi alte indicii în 
carte. Ben Kerr, specializat în psihologia vietăţilor marine 
îi spusese că oamenii se inspiră de multe ori din 
comportamentul animalelor - în special când e vorba de 
instincte de supravieţuire. 


Călugăriţele îşi freacă aripile de abdomen, producând un 
zgomot incredibil, care îi dezorientează pe cei care le 
urmăresc. De asemenea, călugărițele mănâncă orice 
creatură mai mică decât ele, inclusiv păsări şi mamifere... 

Se spune că omul a învăţat de la cărăbuşi cum să 
construiască roata... 

Un naturalist pe nume Reamur a descoperit în secolul al 
XVII-lea că viespile îşi construiesc cuiburi de hârtie din 
fibră de lemn şi salivă. Asta i-a dat ideea să facă hârtie din 
celuloză, şi nu din pânză, aşa cum o făceau până atunci 
producătorii de hârtie... 


Dar era ceva relevant pentru caz în toate acestea? Era 
ceva care ce ar fi putut ajuta la găsirea celor doi pe un 
teren de o sută cincizeci de kilometri pătraţi de pădure şi 
mlaştini? 


Simţul olfactiv este foarte dezvoltat la insecte. Pentru 
ele este un simţ multidimensional. De fapt, ele „percep” 
mirosurile şi le folosesc în multe situaţii. Pentru a învăţa, 
pentru a explora mediul, pentru a comunica. Atunci când 
o furnică găseşte hrană, ea se întoarce la muşuroi lăsând 
în urmă o dâră de miros, atingând sporadic solul cu 
abdomenul. Alte furnici o iau pe aceeaşi rută ca să ajungă 
la hrană. Ele ştiu în ce direcţie să meargă datorită 
mirosului care le ghidează ca nişte săgeți indicatoare. De 
asemenea, simţul olfactiv al insectelor le semnalează 
apropierea duşmanilor. Cum insectele pot detecta un 
miros de la kilometri, rareori sunt luate prin surprindere 
de inamicii lor... 

Şeriful Jim Bell intră grăbit în cameră. Un zâmbet 
flutură pe faţa lui îngrijorată. 

— Tocmai am aflat veşti de la o asistentă de la spital. Ed 
pare să îşi revină din comă, şi a şi vorbit un pic. Doctorul 
său o să sune în câteva minute. Sper să aflăm ce a vrut să 
zică prin „măsline” şi dacă a văzut ceva anume pe harta 
din adăpost. 

În ciuda faptului că de regulă nu avea încredere în 
martori, Rhyme îşi dădu seamă că i-ar fi de folos spusele 
lui Ed. Dezorientarea şi senzaţia de „peşte pe uscat” 
apăsau greu pe umerii săi. 

Bell începu să se plimbe prin laborator, uitându-se plin 
de speranţă la uşă ori de câte ori auzea paşi care se 
apropiau. 

Lincoln Rhyme se întinse din nou sprijinindu-şi capul pe 
tetiera scaunului cu rotile. Se uită iarăşi la tabelul cu 
dovezi, apoi la hartă şi la carte. Toate acestea în timp ceo 
muscă neagră-verzuie zburătăcea disperată prin cameră, 
părând să fie în aceeaşi stare de spirit ca şi el. 


Un animal din apropiere ţâşni pe potecă şi dispăru în 
tufişuri. 

— Ce a fost aia? întrebă Sachs, arătând în direcţia de 
unde venise sunetul. Animalul i se păru o combinaţie între 
un câine şi o pisică maidaneză. 

— O vulpe cenuşie, răspunse Jesse. Sunt rar întâlnite. 
Totuşi, adevărul e că nici eu nu merg prea des la nord de 
Paquo. 

Se mişcară încet, în timp ce încercau să urmeze 
indicaţiile vagi cu privire la drumul parcurs de Garrett. 
Toate acestea, cu ochii în patru după capcane şi 
ambuscade care puteau surveni în orice clipă. 

Sachs îşi aminti de presimţirea avută şi care o bântuia 
încă de dimineaţă, de când trecuse pe lângă locul unde 
fusese înmormântat copilul. Lăsaseră în urmă pinii şi 
ajunseră într-o altă zonă de pădure. Copacii semănau cu 
speciile pe care le întâlneai mai degrabă într-o junglă 

tropicală. Lucy o lămuri că erau arbori tupelo, chiparoşi 
bătrâni şi cedri. Toţi erau uniţi de o pânză de muşchi şi de 
lujeri care absorbea sunetele şi îi accentuau senzaţia de 
claustrofobie de care suferea. Pământul era plin de 
ciuperci şi de mucegai, şi de băltoace acoperite cu spumă. 
In aer plutea un iz de putrefacție. 

Sachs se uită la pământul bătătorit şi apoi la Jesse. 

— Suntem la kilometri întregi depărtare de oraş. Cine a 
făcut cărările astea? 

Jesse ridică din umeri. 

— În mare parte rău-platnicii. 

— Cum adică? întrebă ea, amintindu-şi că şi Rich 
Culbeau folosise termenul. 

— Ştii tu, cei care nu îşi plătesc datoriile la timp. Nişte 
nenorociţi de contrabandişti puştani, localnici, drogaţi. 

Ned Spoto luă o gură de apă şi zise: 

— Primim telefoane câteodată: că s-au auzit împuşcături 
aici, că a ţipat cineva, strigăte după ajutor, semnale 
luminoase ciudate, chestii de genul ăsta. Doar că atunci 
când ajungem la locul faptei, nu găsim nimic... nu tu 
cadavru, nu tu infractor, niciun martor. Uneori mai găsim 
o urmă însângerată, care nu ne duce nicăieri. Venim - 
trebuie să facem asta - dar nimeni din departament nu se 
aventurează aici neînsoţit. 

— Te simţi altcumva aici, continuă Jesse. Te simţi ca şi 
cum - o să sune ciudat - nu se pune preţ pe viaţă aici. E 
altfel. Mai degrabă aş aresta doi puşti înarmaţi şi ameţiţi 
de droguri care dau o spargere la o prăvălie decât să vin 
aici. Chestia e că aici nu există reguli. Cam trebuie să ştii 
la ce să te aştepţi. In locul ăsta... Apoi ridică din umeri. 

Lucy încuviinţă. 

— E adevărat. Nici regulile normale nu se aplică 
nimănui care se află la nord de Paquo. Sau noi, sau ei. Aici 
poţi să împuşti pe cineva înainte să îi citeşti drepturile şi 
totuşi să nu ai remuşcări. E greu de explicat. 

Lui Sachs nu îi plăcea conversaţia. Dacă ceilalţi ajutori 
de şerif nu ar fi fost serioşi în ceea ce spuneau, ar fi părut 
că ar fi vrut să o sperie pe ea, o fată de la oraş. 

Într-un final se opriră într-un loc unde poteca se ramifica 
în trei direcţii. Înaintară vreo cincizeci de paşi pe fiecare, 
dar nu găsiră niciun indiciu cu privire la drumul ales de 
Garrett şi de Lydia. Se întoarseră la răscruce. 

Îşi aminti de cuvintele lui Rhyme. „Fii atentă, Sachs, dar 
mişcă-te repede. Nu cred că avem mult timp la dispoziţie.” 

„Mişcă-te repede...” 

Dar nu aveau nicio idee pe unde trebuiau să meargă şi 
Sachs se uita în jur gândindu-se că nici măcar Lincoln 
Rhyme nu ar fi putut să îşi dea seama pe unde trebuia să o 
ia. 

Telefonul mobil sună şi Lucy, şi Jesse se uitară la ea 
plini de speranţă. Şi Sachs spera acelaşi lucru. Poate că 
Lincoln Rhyme avea vreo idee pe unde să o ia. 

Sachs răspunse şi îl ascultă pe criminalist, apoi 
încuviinţă. Respiră adânc şi se uită la cei trei ajutori de 
şerif. 

— Ce s-a întâmplat? întrebă Jesse Corn. 

— Lincoln şi cu Jim tocmai au vorbit cu cei de la spital. 
Se pare că Ed Schaeffer s-a trezit şi a spus: „Imi iubesc 
copiii”, apoi a murit... Ei crezuseră că încerca să spună 
ceva referitor la Olive Street“, dar se pare că încerca să 
zică „îi iubesc”. Asta a fost tot ce a putut să rostească. Imi 
pare foarte rău. 

— Isuse, murmură Ned. 

Lucy îşi plecă fruntea şi Jesse îşi trecu braţul peste 
umerii ei. 

— Ce facem acum? întrebă el. 

Lucy se uita în jos. Sachs putea să îi vadă ochii plini de 
lacrimi. 

— O să îl prindem pe băiatul ăla, asta o să facem, spuse 
ea pe un ton ferm. O să alegem drumul cel bun şi o să 


37 Pronunţia Olive Street în engleză e similară cu pronunția 7 love them 
care înseamnă „îi iubesc” (n.tr.). 

mergem până când îl găsim. Şi o să ne mişcăm repede. Îţi 
convine aşa? se întoarse către Sachs, care nu avea nimic 
împotrivă să-i cedeze temporar comanda. 

— Sigur că da. 

15 


Lydia văzuse privirea aceasta în ochii bărbaţilor de prea 
multe ori. 

Nevoie. Dorinţă. Foame. 

Uneori o „mâncărime”, alteori o expresie stupidă a 
dragostei. 

Tânăra masivă, cu păr sârmos, cu faţa ciupită de vărsat, 
credea că nu are ce să le ofere bărbaţilor. Dar, de 
asemenea, ştia că, măcar pentru câţiva ani, urmau să 
ceară doar un lucru de la ea şi se hotărâse acum multă 
vreme că trebuia să exploateze acea puţină putere pe care 
o avea ca să răzbată în viaţă. Şi Lydia Jonansson juca acum 
pe terenul ei. 

Se întoarseră în biroul întunecat din moară. Garrett 
stătea aplecat peste ea, cu părul ud şi lucios de sudoare. 
Erecţia lui era vizibilă prin pantalonii largi. 

Privirea îi alunecă înspre pieptul fetei, unde uniforma ei 
transpirată se rupsese atunci când se aruncase în ecluză 
(sau oare o rupsese el atunci când o prinsese pe potecă?), 
iar breteaua de la sutien îi plesnise (sau oare tot el făcuse 
asta?). 

Lydia se depărtă de el, tresărind din cauza durerii din 
gleznă. Lipită de perete, stând cu picioarele despărțite, 
urmărea privirea aceea a băiatului. Simţi cum repulsia 
pune stăpânire pe ea. 

Şi totuşi se gândea: „Să îl las?” 

Era tânăr. Sigur avea să termine repede şi atunci s-ar fi 
sfârşit. Poate apoi ar fi adormit, şi atunci ea i-ar fi găsit 
cuțitul şi s-ar fi dezlegat. Apoi l-ar fi imobilizat şi legat cu 
bandă izolatoare. 

Dar mâinile lui roşii şi ciolănoase, faţa lui umflată 
aproape de obrazul ei, respiraţia dezgustătoare şi mirosul 
oribil... Cum putea să îi facă faţă? Lydia îşi închise ochii 
pentru o secundă. Murmură o rugăciune la fel de 
ineficientă ca un fard de ochi ieftin. 

Iar îngerii din apropiere rămaseră tăcuţi şi nu o ajutară 
să ia o decizie. 

Trebuia doar să îi zâmbească. Ar fi sărit imediat pe ea. 
Sau putea să i-o sugă... Nu ar fi însemnat nimic. 

„Trage-mi-o repede şi hai să ne uităm la un film după...” 
Aşa glumea ea cu prietenul ei. Il întâmpina în uşă, 
îmbrăcată în lenjeria roşie pe care o comandase de la 
Sears, îl îmbrăţişa şi îi şoptea vorbele acelea în ureche. 

„Fă asta, îşi spuse ea, şi poate reuşeşti să scapi.” 

„Dar nu pot!” 

Ochii lui Garrett erau pironiţi asupra sa şi o cercetau 
amănunţit. Scula lui nu putea să o chinuie mai mult decât 
o făceau ochii lui roşii chiar în acel moment. Isuse, nu era 
doar o insectă - era un mutant parcă desprins dintr-una 
din cărţile de groază ale Lydiei, un mutant pe care Dean 
Koontz sau Stephen King l-ar fi putut închipui. 

Se juca cu unghiile. 

Se uita acum la picioarele ei moi şi catifelate... punctul 
ei forte, după cum îi plăcea ei să creadă. Garrett izbucni. 

— De ce plângi? E vina ta că te-ai lovit. Nu trebuia să 
fugi. Lasă-mă să văd. 

Se uită atent la glezna ei umflată. 

— E în regulă, spuse repede Lydia, dar apoi cu o 
mişcare aproape involuntară îşi împinse piciorul înspre el. 

— Nişte dobitoci de la şcoală mi-au făcut vânt pe dealul 
din spate de la Mobil Station anul trecut, spuse el. Mi-am 
scrântit glezna. Arăta cum e la tine acum. M-a durut ca 
naiba. 

„Termină odată cu asta, îşi spuse ea. O să fii atât de 
aproape de casă.” 

„Irage-mi-o repede...” 

„Nu!” 

Dar nu se trase deoparte atunci când Garrett se aşeză în 
faţa ei. Degetele lui lungi - Dumnezeule, erau imense - se 
încolăciră în jurul pulpei, apoi o prinseră de gleznă. 
Tremura. Se uită prin găurile din ciorapii ei albi acolo 
unde pielea rozalie era vizibilă. Îi examina piciorul. 

— Nu ai nicio tăietură. Dar piciorul e negru. Ce s-a 
întâmplat? 

— S-ar putea să fie rupt. 

Garrett nu îi răspunse şi nici nu părea s-o 
compătimească prea tare. De parcă nu dădea doi bani pe 
durerea care o chinuia. De parcă nu putea să înţeleagă 
suferinţa unui om. Grija lui era doar un pretext ca să o 
atingă. 

Îşi întinse piciorul mai departe, muşchii ei tremurând 
din pricina efortului şi îl atinse cu talpa între picioare. 

Ochii băiatului se îngustară. Respiră tot mai repede. 

Lydia înghiţi în sec. 

Îi mişca piciorul. Îl frecă de penisul său, prin pânza udă. 
Era la fel de tare ca şi lemnul roții hidraulice de care se 
lovise atunci când încercase să evadeze. 

Mâna lui Garrett avansă pe piciorul ei. Simţi cum 
unghiile i se agăţau în ciorapi. 

Nu... 

Da... 

Apoi Garrett încremeni. 

Îşi lăsă capul pe spate, şi nările îi fremătară. Trase 
adânc aer în piept. De două ori. 

Lydia inhală şi ea mirosul amar. După o secundă 
recunoscu mirosul de amoniac. 

— Rahat, şopti el, cu ochii cât cepele de groază. Cum de 
ne-au găsit aşa de repede? 

— Ce? 

Garrett sări în picioare. 

— Capcana! Au declanşat-o! O să ajungă aici în zece 
minute! Cum dracu' au ajuns aşa de repede aici? Se aplecă 
spre ea, şi fata îi văzu chipul desfigurat de furie şi ură. Ai 
lăsat ceva pe potecă? Le-ai trimis vreun mesaj? 

Lydia se trase înapoi, sigură că urma să o omoare. Părea 
să-şi fi ieşit din minţi. 

— Nu! Jur! Îţi promit! 

Garrett înainta spre ea. Lydia se făcu mică, dar băiatul o 
luă în altă direcţie. Parcă înnebunise şi îşi smulgea 

sălbatic hainele de pe el. Fata se uită la trupul lui slab şi 
văzu că era la fel de excitat. Gol puşcă, fugi în colţul 
camerei. Acolo erau nişte haine împăturite, aşezate pe 
podea. Se îmbracă cu ele şi îşi puse şi pantofi. 

Lydia îşi ridică capul şi se uită pe geamul prin care 
pătrundea mirosul puternic de amoniac. Deci capcana sa 
nu fusese o bombă la urma urmei - folosise amoniacul ca 
pe o armă; se vărsase peste echipa de căutare, arzându-i şi 
orbindu-i. 

Garrett continuă să vorbească în şoaptă: 

— Trebuie să o iau pe Mary Beth. 

— Nu pot să păşesc, se smiorcăi Lydia. Ce o să îmi faci? 

Băiatul îi arătă briceagul şi îi scoase lama. Apoi se 
îndreptă către ea. 

— Nu, nu, te rog... 

— Eşti rănită. Nu ai cum să ţii pasul cu mine. 

Lydia fixă lama cu privirea. Era murdară şi ciobită. 

Garrett se apropie. Lydia începu să plângă. 


„Cum ajunseseră atât de repede?” se întrebă din nou 
Garrett Hanlon, năpustindu-se panicat pe uşa din faţă a 
morii şi luând-o spre râu. 

Duşmanii săi traversaseră drumul de la Blackwater 
Landing până la moară în doar câteva ore. Era uluit; 
crezuse că o să le ia cel puţin o zi, dacă nu chiar două 
până când să îi dea de urmă. Băiatul se uită înspre cărarea 
dinspre cariera de calcar. Nimeni. Se întoarse în direcţia 
opusă şi o luă încetişor pe un drumeag care evita cariera. 

Pocnindu-şi unghiile, se întrebă: „Cum, cum, cum?” 

„Relaxează-te”, îşi spuse. Era timp berechet. După ce 
sticla cu amoniac se va fi vărsat peste pietre, poliţiştii 
urmau să se deplaseze ca melcul, cu ochii în patru după 
alte capcane. În câteva minute urma să ajungă la mlaştină, 
de unde sigur i-ar fi pierdut urma. Chiar şi cu ajutorul 
câinilor nu l-ar mai fi găsit. Urma să fie cu Mary Beth în 
opt ore. El... 

Apoi se opri. 

Pe marginea potecii era o sticlă goală din plastic. Arăta 
ca şi cum cineva ar fi aruncat-o acolo. Adulmecă aerul, 
ridică sticla şi inspiră. Amoniac! 

Îi veni în minte imaginea unei muşte prinse în pânza 
unui păianjen. „Rahat! gândi el. M-au păcălit!” 

Apoi se auzi vocea unei femei: 

— Rămâi unde eşti, Garrett! 

O roşcată drăguță, îmbrăcată cu blugi şi într-un tricou 
negru, ieşi din tufişuri. Ţinea în mână un pistol care era 
îndreptat spre pieptul lui. Ochii îi fugeau de la briceag la 
faţa băiatului. 

— E aici, strigă femeia. L-am prins! Apoi îşi cobori vocea 
şi se uită fix în ochii lui. Fă exact ce îţi spun şi nu o să te 
rănesc. Vreau să arunci briceagul şi să te întinzi cu faţa la 
pământ. 


Dar băiatul nu schiţă niciun gest. 

Pur şi simplu rămase în picioare, jucându-se nedumerit 
cu degetele. Părea speriat şi în acelaşi timp absolut 
disperat. 

Amelia Sachs se uită încă o dată la cuțitul pătat pe care 
băiatul îl ţinea strâns în palmă. Pistolul ei Smith & Wesson 
era aţintit tot spre pieptul lui. 

Ochii o înţepau de la combinaţia de amoniac şi 
transpiraţie, şi îşi şterse faţa cu mâneca. 

— Garrett... îi vorbi calm. Întinde-te la pământ. Nimeni 
nu o să te rănească dacă faci ceea ce îţi spunem. 

Apoi, de la depărtare, se auzi vocea lui Ned Spoto: 

— Am găsit-o pe Lydia! E teafără. Mary Beth nu e aici. 

— Unde eşti, Amelia? strigă Lucy. 

— Pe cărarea care duce către pârâu, răspunse Sachs. 
Garrett, aruncă briceagul aici pe pământ! Apoi întinde-te! 

Se uită la ea cu precauţie. Pielea lui roşie era umflată şi 
ochii îi erau umezi. 

— Haide, Garrett! Suntem patru în total. Nu ai cum să 
scapi. 


174 


- JEFFERY DEAVER - 


— Cum? întrebă el. Cum m-aţi găsit? Vocea sa era 
copilăroasă, mult mai subţire decât majoritatea vocilor de 
băieţi de şaisprezece ani. 

Nu îi răspunse că datorită lui Lincoln Rhyme găsiseră 
capcana cu amoniac şi moara. 

Tocmai când o luau în jos pe poteca din mijloc, 
criminalistul îi sunase. 

— Un funcţionar de la o fabrică de nutreţ şi grâne cu 
care a vorbit Jim Bell, îi informase el, ne-a spus că 
porumbul nu se utilizează ca nutreţ în zona asta. A spus că 
probabil vine de la vreo moară cu uium şi Jim ştie de o 
moară abandonată, care a ars în urmă cu un an. Asta ar 
explica şi de ce sacul e pârlit. 

Bell intervenise şi le explicase celor patru cum să ajungă 
la moară. Apoi Rhyme mai făcuse câteva precizări: 

— Am o idee în legătură cu amoniacul ăla. 

Rhyme citise cărţile lui Garrett şi găsise un pasaj 
subliniat, despre cum se folosesc insectele de miros pentru 
a simţi pericolele. Îşi dăduse seama că din moment ce 
amoniacul nu era pentru material explozibil, precum cel 
găsit la carieră, probabil că Garrett aranjase o capcană 
care urma să elibereze amoniac. În cazul în care 
urmăritorii aveau să calce pe firul de undiţă şi să verse 
amoniacul, băiatul ar fi detectat mirosul şi ar fi putut să 
fugă. 

După ce găsiseră capcana, lui Sachs îi venise ideea să 
umple o sticlă de apă cu amoniac, să înconjoare moara şi 
să o împrăştie pe pământ, astfel încât să îl sperie pe băiat. 

Şi reuşise să îl sperie. 

Dar Garrett continuă să nu-i dea ascultare. Băiatul se 
uită în jur, apoi o privi în ochi, ca şi cum ar fi vrut să vadă 
dacă era în stare să îl împuşte. 

Se scărpină pe faţă, îşi şterse transpiraţia şi prinse mai 
bine briceagul în mână, uitându-se disperat în stânga şi în 
dreapta. 

De teamă să nu îl facă să fugă - sau să o atace - Sachs 
încercă să imite o mamă grijulie. 

— Garrett, fă ceea ce îţi spun. Totul o să fie bine. Doar 
fă ceea ce îţi spun. Te rog! 


— Dacă poţi să tragi, fă-o! şopti Mason Germain. 

La vreo sută de metri depărtare de ei stătea roşcata aia 
băgăreaţă din New York, faţă în faţă cu ucigaşul. Mason şi 
Nathan Groomer se aflau pe culmea unui deal. 

Mason stătea în picioare şi Nathan era culcat la pământ, 
îşi fixase carabina Ruger pe nişte bolovani şi îşi controla 
respiraţia, exact aşa cum fac vânătorii profesionişti înainte 
să împuşte vânatul. 

— Haide, îl grăbi Mason. Nu bate vântul. Vezi totul clar. 
Împuşcă-l! 

— Mason, băiatul nu face nimic. 

Apoi îi văzu pe Lucy Kerr şi pe Jesse Corn intrând în 
spaţiul defrişat unde se aflau Sachs şi Garrett. Cei doi îşi 
îndreptară pistoalele către băiat. 

— L-au prins şi are doar un cuţit micuţ, continuă 
Nathan. Se pare că o să se predea. 

— Nu o să se predea, izbucni Mason Germain, care se 
mişca nerăbdător. Ţi-am spus că se preface. O să îi omoare 
de îndată ce nu sunt atenţi. Nu înseamnă nimic pentru tine 
faptul că Ed Schaeffer a murit? Steve Farr îl sunase să îi 
anunţe vestea tristă în urmă cu jumătate de oră. 

— Haide, Mason! Sunt la fel de distrus ca toţi. Asta nu 
are nimic de-a face cu înţelegerea. De altfel, uită-te. Lucy 
şi Jesse sunt la doi metri de el. 

— Ţi-e teamă să nu îi nimereşti pe ei? La naiba, ai putea 
să nimereşti o monedă de la distanţa asta. Nimeni nu 
ţinteşte la fel de bine ca tine, Nathan. Trage! 

— Eu... 

Mason se uită înspre zona unde stăteau cei cinci. 
Roşcata îşi cobori pistolul şi păşi spre băiat. Garrett ţinea 
în continuare cuțitul în mână, bălăngănindu-şi capul din 
faţă în spate. 

Femeia mai înaintă. 

„Sigur că da, nenorocito, eşti de mare ajutor.” 

— S-a băgat în calea ta? 

— Nu. Dar vreau să spun, continuă Nathan, că nici 
măcar nu ar trebui să fim aici. 

— Nu asta e problema, murmură Mason. Suntem aici. 
Am autorizaţie să protejez echipa de căutare şi îţi dau 
ordin să tragi. Ai lăsat siguranţa? 

— Da. 

— Atunci trage. 

Se uită prin luneta carabinei. 

Mason privi cum ţeava puştii încremeneşte în timp ce 
Nathan se uneşte cu arma sa. Mason mai văzuse lucrul 
acesta înainte - când mergea la vânătoare cu prietenii lui 
care erau mult mai buni trăgători decât el. Era un lucru 
sinistru pe care nu îl putea înţelege bine. Arma devine o 
parte din tine, chiar înainte de a trage, aproape fără ao 
mai comanda. 

Mason aştepta detunătura. 

Nicio urmă de vânt. [inta era perfectă. 

„Trage, trage, trage”, era mesajul tăcut al lui Mason. 

Dar în loc de pocnetul puştii, auzi un oftat. Nathan îşi 
lăsă capul în jos. 

— Nu pot. 

— Dă-mi mie nenorocita aia de puşcă. 

— Nu, Mason. Haide. 

Dar privirea ajutorului de şerif îl îngheţă pe ţintaş, care 
se trase la o parte şi îi înmână puşca. 

— Câte gloanţe ai pe ţeava? răbufni Mason. 

— Eu... 

— Câte gloanţe ai pe ţeavă? întrebă Mason încă o dată, 
în timp ce se aşeza în aceeaşi poziţie în care stătuse mai 
devreme şi colegul său. 

— Cinci. Să nu mi-o iei în nume de rău, Mason, dar nu 
eşti cel mai bun ţintaş din lume şi sunt trei oameni 
nevinovaţi în calea ta, şi dacă... Dar vocea i se stinse. 
Ideea îl îngrozea şi Nathan nu mai continuă. 

Adevărat, Mason nu era cel mai bun trăgător din lume. 
Dar omorâse sute de cerbi. Şi obținuse punctaje bune la 

tragerile din Raleigh. Pe lângă asta, ţintaş bun sau nu, 
Insect Boy trebuia să moară acum. 

Mason respiră adânc şi îşi trecu degetul peste trăgaci. 
Atunci îşi dădu seama că Nathan îl minţise. Siguranţa nu 
era trasă. Mason apăsă butonul furios şi îşi controlă 
respiraţia din nou. 

„Inspiră, expiră.” 

Fixă ţinta pe faţa băiatului. 

Roşcata se apropie din nou de Garrett şi stătea acum în 
bătaia puştii. 

„Isuse Hristoase, cucoană, mă încurci!” Se trase înapoi, 
dar gâtul ei apăru din nou pe centrul țintei. Se trase înspre 
stânga, dar rămase încă în vizor. 

„Respiră, respiră.” 

Mason era prea atent la faţa umflată a lui Garrett ca să 
îşi mai controleze mâinile care tremurau isteric. 

Cobori ţinta spre pieptul lui Garrett. 

Poliţista roşcată apăru iarăşi în colimator. Apoi dispăru 
din nou. 

Ştia că trebuia să apese cu blândeţe trăgaciul. Dar ca în 
multe alte ocazii din viaţa lui, mânia prelua controlul şi 
decise în locul lui. Apasă trăgaciul. 

16 


Un dop de pământ zbură în aer în spatele lui Garrett, 
care ca şi Sachs îşi acoperi urechile cu mâinile, atunci 
când simţise un glonţ trecând pe lângă ei. O fracțiune de 
secundă mai târziu se auzi şi bubuitura puştii. 

Sachs sări înapoi. Având în vedere intervalul de timp 
dintre impactul glonţului şi detunătură, îşi dădu seama că 
nici Lucy, nici Jesse nu trăseseră, ci împuşcătura venise de 
undeva de la vreo sută de metri în spatele lor. Ajutorii de 
şerif se uitau şi ei în spate, cu armele pregătite, încercând 
să vadă cine a tras. 

Ghemuindu-se, Sachs se uită la faţa lui Garrett şi îi văzu 
ochii nedumeriţi şi plini de spaimă. Pentru doar o secundă, 
Garrett nu mai era un criminal care ucise cu brutalitate un 
băiat sau un violator care îşi bătuse joc de Mary Beth 
McConnell. Era un băieţel speriat, care se smiorcăia. 

— Cine e? întrebă Lucy. Culbeau? 

Se adăpostiră în tufişuri. 

— Stai la pământ, Amelia! strigă Jesse. Nu ştim pe cine 
au în vizor. Ar putea să fie vreun prieten de-al lui Garrett 
care trage după noi. 

Dar Sachs se îndoia. Glonţul îi fusese destinat lui 
Garrett. Se uită înspre dealurile din apropiere, încercând 
să-l zărească pe lunetist. 

Incă un glonţ trecu pe lângă ei, de data asta la o 
distanţă mult mai mare. 

— Sfântă Fecioară! exclamă Jesse abţinându-se să nu 
rostească o blasfemie. Uitaţi-vă acolo sus - e Mason! Şi 
Nathan Groomer e cu el. 

— E Germain? se miră Lucy pe un ton amar, privind şi 
ea cu ochii întredeschişi înspre deal. Apăsă furioasă 
butonul de la aparatul său walkie-talkie şi strigă în el lui 
Germain: Mason, ce dracu’ faci? Eşti acolo sus? Mă auzi?... 
Centrala. Răspunde, centrala. La naiba, nu am recepţie. 

Sachs îşi scoase repede telefonul mobil şi îl sună pe 
Rhyme, care răspunse imediat. Auzi vocea lui seacă prin 
difuzor. 

— Sachs, l-aţi... 

— L-am prins, Rhyme. Dar ajutorul ăla de şerif, Mason 
Germain, e pe un deal din apropiere şi încearcă să îl 
împuşte pe băiat. Nu putem să îl contactăm prin radio. 

— Nu, nu, nu, Sachs! Nu poate să îl omoare. Am mai 
analizat nivelul de degradare al sângelui de pe şerveţel - 
Mary Beth era în viaţă noaptea trecută. Dacă Garrett 
moare, nu o să o găsim niciodată. 

Amelia îi strigă ceea ce aflase lui Lucy, dar femeia nu 
putea îl contacteze pe Mason prin staţie. 

Încă un foc. Un bolovan fu spulberat, împroşcându-i cu 
praf. 

— Opriţi-l, se rugă Garrett. Nu, nu... Mi-e frică. Opriţi-l! 

Sachs continuă convorbirea cu Rhyme. 

— Întreabă-l pe Bell dacă Mason are telefon mobil şi 
spune-i să îl sune imediat şi să îi ordone să se oprească. 

— Bine, Sachs. 

Rhyme închise telefonul. 

„Dacă Garrett moare, nu o să o găsim niciodată.” 

Amelia Sachs luă rapid o decizie şi îşi aruncă pistolul, 
păşind la o palmă de Garrett, punându-se în calea 
gloanţelor lui Mason. Se gândea: „Până când m-am hotărât 
să fac asta, poate că Mason a şi apăsat pe trăgaci, şi 
glonţul o să mă nimerească în spate”. 

Îşi tinu respiraţia. Îşi imagină cum glonțul o nimereşte. 

O secundă trecu fără împuşcătură. 

— Garrett, trebuie să laşi cuțitul din mână. 

— Ai încercat să mă omori! M-ai păcălit! 

Se întrebă dacă ar fi înjunghiat-o de furie sau de panică. 

— Nu. Nu am avut nimic de-a face cu asta. Uită-te, stau 
în faţa ta. Te protejez. Nu o să tragă din nou. 

Garrett îi studie faţa cu atenţie cu ochii săi care clipeau 
neîntrerupt. 

Sachs se întrebă dacă Mason aştepta ca ea să se dea la 
o parte ca să îl poată nimeri pe Garrett. Era un fapt cert că 
omul nu tintea deloc bine şi îşi imagină un glonţ nimerind- 
o în şira spinării. 

„Oh, Rhyme, se gândi ea, eşti aici pentru operaţia aia ca 
să încerci să fii mai aproape de mine; poate azi o să ajung 
eu mai aproape de tine...” 

Jesse Corn se grăbea să ajungă în vârful dealului, 
fluturându-şi braţele şi strigând cât putea de tare: 

— Mason, nu mai trage! Nu mai trage! 

Garrett continuă să se uită atent la Sachs. Apoi îşi 
aruncă briceagul şi începu să îşi pocnească unghiile. 

În timp ce Lucy sărea să îi pună cătuşele, Sachs se 
întoarse către dealul de unde trăsese Mason. Il văzu pe 
acesta stând în picioare şi vorbind la telefon. Se uită la ea, 
îşi vâri telefonul în buzunar şi cobori. 


— La ce dracului te gândeai? izbucni Sachs furioasă. 

Se îndreptă direct spre el. Erau despărțiți doar de câţiva 
centimetri şi ea era un pic mai înaltă. 

— Îţi salvam curul, cucoană, răspunse tăios Mason. Sau 
poate nu ai observat că avea o armă. 

— Mason, interveni Jesse, încerca doar să calmeze 
lucrurile. L-a convins să se predea. 

Dar Amelia Sachs nu avea nevoie de un frate mai mare 
care să o protejeze. 

— Fac treaba asta de ani de zile. Nu mi-ar fi făcut nimic. 
Singura ameninţare era din partea ta. Puteai să ne împuşti 
pe amândoi. 

— Pe dracu', mormăi Mason şi se aplecă înspre ea. 

Sachs putea să îi simtă mirosul de mosc al aftershave- 
ului. Femeia se retrase un pas şi continuă: 

— Şi, dacă l-ar fi omorât pe Garrett, Mary Beth sigur ar 
fi murit sechestrată. 

— Mary Beth e moartă! se răsti Mason. Fata aia zace 
într-o groapă pe undeva şi sigur nu o să îi găseşti trupul 
niciodată. 

181 


- SCAUNUL GOL - 


— Din analiza sângelui ei, Lincoln a aflat că ieri-noapte 
era în viaţă, îl informă Sachs. 

Urmă un moment de pauză. 

— Dar ieri nu e azi, murmură bărbatul. 

— Haide, Mason, interveni Jesse. Totul a ieşit cum 
trebuie. 

Dar Mason nu se calmă. Îşi ridică mâinile şi apoi le lăsă 
să cadă cu zgomot pe coapse. Se uită fix în ochii lui Sachs. 

— Nici nu ştiu de ce naiba avem nevoie de tine aici! 

— Mason, se vâri în discuţie Lucy Kerr, totul s-a 
terminat. Nu am fi găsit-o pe Lydia fără ajutorul domnului 
Rhyme şi al Ameliei. Trebuie să le mulţumim pentru asta. 
Las-o baltă. 

— Ea nu o lasă baltă. 

— Când cineva mă ia în bătaia puştii trebuie să aibă un 
motiv al naibii de bun ca să facă asta, răspunse Sachs pe 
un ton indiferent. Şi chiar nu ai niciun motiv să tragi după 
băiatul ăla doar pentru că tu nu ai fost în stare să câştigi 
cazul pe cale legală. 

— Nu e treaba ta să îmi zici mie cum să îmi fac datoria. 
Eu... 

— Bine, hai să terminăm odată cu asta, rosti Lucy, şi să 
ne întoarcem la birou. Avem motive să credem că Mary 
Beth nu e moartă, aşa că trebuie să o găsim. 

— Hei! strigă Jesse. Uite elicopterul! 

Un elicopter de la centrul medical ateriză în luminişul 
de lângă moară şi medicii o scoaseră pe Lydia pe o targă; 
avea o uşoară insolaţie şi o gleznă sucită destul de rău. 
Femeia fusese aproape isterică la început - Garrett se 
îndreptase spre ea cu un cuţit şi, deşi nu făcuse decât să 
taie o bucată de bandă izolatoare ca să o lege la gură, era 
în stare de şoc. Reuşi să se calmeze puţin şi să le spună că 
Mary Beth nu se afla în apropierea morii. Garrett o dusese 
undeva lângă ocean, în Outer Banks. Nu ştia unde anume. 
Lucy şi Mason încercaseră să îl facă pe Garrett să 
vorbească, dar băiatul tăcea mâlc şi privea morocănos în 
pământ, cu mâinile încătuşate. 

Lucy se uită la Mason. 

— Tu, Nathan şi Jesse luaţi-l pe Garrett şi duceţi-l până 
în Easedale Road. O să îi spun lui Jim să trimită o maşină 
acolo. Unde coteşte Possum Creek%. Amelia vrea să 
cerceteze moara şi eu o să o ajut. Peste o jumătate de oră 
mai trimiteţi o maşină la Easedale şi pentru noi. 

Sachs ar fi putut să-i susţină oricât de mult privirea lui 
Mason, dar acesta se întoarse către Garrett şi se uită la el 
cum se uită un călău la un condamnat la moarte. 

— Haide. Cătuşele alea sunt puse bine, Jesse? 

— Sigur că da, veni răspunsul. 

Sachs era bucuroasă că Jesse era cu ei şi că încerca să îl 
ţină în frâu pe Mason. Auzise poveşti despre prizonieri „pe 
cale să evadeze” care fuseseră bătuţi crunt de către 
poliţiştii care îi transportau. În unele cazuri chiar mureau 
pe drum. 

Mason îl prinse pe Garrett de mână şi îl ridică în 
picioare. Băiatul se uită disperat la Sachs, apoi Mason îl 
conduse pe potecă în jos. 

— Ține un ochi pe Mason, îi spuse Sachs lui Jesse. S-ar 
putea să ai nevoie de toată cooperarea de care e în stare 
Garrett ca să o găsim pe Mary Beth. Şi dacă e prea speriat 
sau prea furios, nu o să scoţi nimic de la el. 

— O să mă asigur de asta, Amelia, veni răspunsul. Ai 
fost foarte curajoasă să te apropii aşa de el. Eu nu aş fi 
făcut-o. 

— Ei bine, răspunse ea cam sătulă să fie linguşită, 
uneori acţionezi şi fără să te gândeşti. 

Jesse încuviinţă fericit din cap, ca şi cum tocmai ar fi 
învăţat o expresie nouă. 

— Ah, voiam să te întreb - ai cumva vreo poreclă? 

— Nu prea. 

— Bine. Îmi place cum sună „Amelia”. 

Pentru un moment, se gândi că poate avea să o sărute 
ca să sărbătorească reuşita misiunii de până acum. Dar 

bărbatul se întoarse şi o porni după Mason, Nathan şi 
Garrett. 

„Dumnezeule, îşi spuse exasperată Amelia în timp ce 
Jesse îi făcea cu mâna, unul dintre ajutorii de şerif vrea să 
mă împuşte, iar altul visează să mă ducă în faţa altarului. 
Super.” 


Sachs cercetă moara cu mare atenţie, în special în 
camera unde Garrett o ţinuse pe Lydia. 

Ştia că trebuia să existe indicii, care să arate unde o 
dusese băiatul pe Mary Beth. Totuşi, uneori legătura 
dintre criminal şi loc era aşa de firavă, încât nu se putea 
detecta mai nimic la o primă inspecţie. Sachs nu găsi 
decât gunoi, obiecte de uz casnic şi lemne arse, mâncare, 
apă, ambalaje şi bandă izolatoare (toate fără codurile de 
bare de la magazin). Dădu şi peste harta pe care o văzuse 
bietul Ed Schaeffer. Arăta traseul lui Garrett către moară, 
dar nimic altceva nu era marcat. N 

Cu toate acestea, se mai uită o dată. Apoi încă o dată. In 
parte pentru că aşa o învățase Rhyme şi în parte pentru că 
era minuțioasă din fire. (Dar oare, se gândi ea, nu era o 
tactică de tergiversare? Pentru a amâna cât mai mult 
întâlnirea lui Rhyme cu doamna doctor Weaver?) 

— Am găsit ceva! strigă Lucy. 

Sachs îi sugerase să caute în camera unde se măcina 
grâul. Lydia le povestise că acolo încercase să fugă de 
Garrett şi Sachs se gândise că, dacă avusese loc o luptă, 
poate băiatului îi căzuseră nişte lucruri din buzunare. [Ii 
spusese repede lui Lucy cum să cerceteze locul, la ce să se 
uite în mod special şi ce să facă apoi cu probele. 

— Uite, spuse Lucy entuziasmată, arătându-i o cutie de 
carton. Am găsit asta ascunsă în spatele pietrei de moară. 

Inăuntru erau o pereche de pantofi vechi, o geacă 
impermeabilă, o busolă şi o hartă a coastei Carolinei de 
Nord. Sachs observă, de asemenea, nişte urme de nisip alb 
în pantofi şi printre pliurile hărţii. 

Lucy dădu să despăturească harta. 

— Nu, o opri Sachs. Ar putea să fie ceva urme înăuntru. 
Aşteaptă până când ne întoarcem la Lincoln. 

— Dar poate a notat pe hartă locul unde a dus-o pe Mary 
Beth. 

— Posibil. Dar putem să ne uităm şi la laborator. Dacă 
pierdem urma acum, o pierdem de tot. Mai caută înăuntru, 
continuă ea. Vreau să verific poteca pe care o luase 
Garrett atunci când l-am prins. Ducea către apă. Poate a 
ascuns o barcă pe undeva. Poate mai găsim o hartă sau 
ceva asemănător. 

Sachs ieşi din moară şi se îndreptă spre pârâu. De 
îndată ce trecu de dealul de unde Mason încercase să îl 
omoare pe băiat, se trezi faţă în faţă cu doi bărbaţi 
înarmaţi care se holbau la ea. 

„Nu ei din nou.” 

— Ei bine, spuse Rich Culbeau şi goni o musculiţă care i 
se aşezase pe fruntea arsă de soare. Dădu din cap şi părul 
lui lung, prins la spate, flutură ca o coadă de cal. 

— Mulţam mult, cucoană, zâmbi sarcastic celălalt. 

Sachs îşi aminti cum îl cheamă. Harris Tomel - cel care 
semăna a om de afaceri din Sud la fel de mult cum Rich 
Culbeau semăna a motociclist. 

— Am pierdut recompensa, continuă Tomel. Şi am stat 
toată ziua în soare. 

— Ţi-a spus cumva băiatul unde e Mary Beth? o întrebă 
Rich. 

— Va trebui să vorbeşti cu şeriful Bell despre asta, 
răspunse Sachs. 

— Mă gândeam doar că poate a spus ceva. 

„Cum au găsit moara?” se întrebă poliţista. Poate 
urmăriseră echipa de căutare, dar la fel de posibil, poate le 
dăduse cineva un pont - Mason Germain, bunăoară, 
sperând să aibă spatele asigurat în postura sa de lunetist. 

— Am avut dreptate, continuă Culbeau. 

— Adică? întrebă Sachs. 

— Sue McConnell a mărit recompensa la două mii. Apoi 
ridică din umeri. 

— Atât de aproape şi totuşi atât de departe, adăugă 
Tomel. 

— Vă rog să mă scuzaţi, dar am treabă. Sachs trecu pe 
lângă ei, gândindu-se unde era al treilea din gaşcă. 
Slăbănogul... 

Amelia auzi un zgomot din spate şi simţi cum cineva îi 
scoate pistolul din toc. Se întoarse rapid, ghemuindu-se, şi 
văzu cum pistolul dispăru în mâna sfrijitului şi pistruiatului 
Sean O'Sarian, care ţopăia şi rânjea ca un idiot. 

— Haide, Sean, clătină din cap Culbeau. 

Sachs îşi întinse mâna. 

— Aş vrea pistolul înapoi. 

— Doar mă uitam. E foarte fain. Harris colecţionează 
arme. Ce zici, Harris, nu că arată bine arma asta? 

Tomel nu răspunse şi, în loc de asta, oftă şi îşi şterse 
fruntea transpirată. 

— Vezi că o să ai necazuri, rosti Sachs. 

— Dă-i pistolul înapoi, Sean, rosti Culbeau. E mult prea 
cald ca să avem chef de poantele tale. 

Bărbatul se prefăcu a-i înapoia arma, dar apoi rânji şi îşi 
retrase mâna. 

— Auzi, dulceaţă, de unde eşti tu exact? New York 
parcă, nu? Cum e acolo? Viaţa e dură acolo, nu-i aşa? 

— Potoleşte-te odată şi dă-i înapoi nenorocitul ăla de 
pistol, mormăi Culbeau. Am ratat banii. Haide să uităm de 
treaba asta şi să ne întoarcem în oraş. 

— Dă-mi arma înapoi acum, murmură Sachs. 

Dar O'Sarian ţopăia împrejur, ţintind copacii ca un băiat 
de zece ani care se joacă de-a hoţii şi vardiştii. 

— Poc, poc... 

— Bine, las-o baltă, rosti Sachs. Şi aşa nu e al meu. Când 
te saturi de el, du-l înapoi la Departamentul Şerifului. Apoi 
se întoarse cu spatele la el şi dădu să plece. 

— Hei, se încruntă el, dezamăgit că ea nu-i făcea jocul. 
Doar nu... 

Sachs se feri de el, se aplecă şi îl prinse de gât de la 
spate şi i-l puse sub bărbie. O fracțiune de secundă mai 
târziu un briceag îi era țintuit de gât. 

— Hristoase, ce naiba faci? se răsti el, dar apoi, dându-şi 
seama că, dacă vorbea, lama îi cresta pielea gâtului, tăcu. 

— Bun, bun, spuse Culbeau ridicându-şi mâinile. Hai să 
nu... 

— Aruncaţi-vă armele la pământ, spuse Sachs. Toți. 

— Eu nu am făcut nimic, protestă Culbeau. 

— Ascultă, domnişoară, încercă Tomel să ajungă la o 
înţelegere cu ea. Nu am vrut să îţi facem probleme. 
Prietenul nostru e... 

Vârful cuţitului îi înţepa bărbia ţepoasă. 

— Faceţi odată cum vă spune, scuipă printre dinţi 
O'Sarian, de-a dreptul disperat. Lăsaţi jos nenorocitele 
alea de arme. 

Culbeau îşi îndreptă carabina în jos, urmat de Tomel. 

Dezgustată de mirosul lui O'Sarian, Sachs îşi cobori o 
mână şi îşi recuperă pistolul. Apoi făcu un pas înapoi, îl 
împinse pe O'Sarian şi ţinu pistolul aţintit asupra lui. 

— Doar glumeam, spuse O'Sarian. Aşa sunt eu. Mă 
distrez. Nu înseamnă nimic. Să îi spună careva că doar mă 
jucam... 

— Ce se întâmplă aici? rosti Lucy Kerr care venea pe 
cărare cu mâna pe mânerul de la arma sa. 

Culbeau dădu din cap. 

— Sean a fost un dobitoc. 

— Lucru care o să îl omoare într-o zi, răspunse Lucy. 

Sachs îşi plie briceagul şi îl puse înapoi în buzunar. 

— Uitaţi, m-a tăiat. Uitaţi, sânge! O'Sarian ridică un 
deget. 

— La naiba, spuse Tomel pe un ton reverenţios, deşi 
Sachs nu pricepu la ce se referea. 

Lucy se uită la Sachs. 

— Vrei să faci ceva în privinţa asta? 

— Un duş, îi răspunse Amelia. 

Culbeau izbucni în râs. 

— Nu avem timp de pierdut cu ei, continuă Sachs. 

Lucy se uită la cei trei bărbaţi. 

— Asta e o scenă a crimei, băieţi. Voi aţi ratat oricum 
recompensa. Arătă spre carabinele lor. Dacă vreţi să 
vânaţi, mergeţi altundeva. 

— De parcă ar fi deschis sezonul de vânătoare, răspunse 
sarcastic O'Sarian. Adică, serios, chiar nu ştii? 

— Atunci întoarceţi-vă în oraş înainte să vă distrugeti 
vieţile şi mai mult. 

Bărbaţii îşi ridicară armele de jos. Culbeau se apropie 
de O'Sarian şi îi şopti ceva pe un ton furios. O'Sarian 
ridică din umeri şi rânji. Pentru o secundă Sachs se gândi 
că Rich urma să îl lovească. Dar bărbatul înalt se potoli şi 
se întoarse către Lucy. 

— Aţi găsit-o pe Mary Beth? 

— Nu încă. Dar l-am prins pe Garrett, care o să ne 
spună. 

— Am fi vrut să punem mâna pe recompensă, continuă 
Culbeau, dar mă bucur că l-aţi prins. Băiatul ăla e o 
pacoste. 

Cele două rămaseră singure, şi Sachs o întrebă pe Lucy: 

— Ai mai găsit ceva la moară? 

— Nu. M-am gândit să vin după tine să te ajut să cauţi 
barca. 

Cele două îşi continuară drumul, iar Sachs îşi aminti de 
ceva. 

— Aproape că uitasem. Ar trebui să trimitem pe cineva 
la capcană - la cuibul de viespi. Să le omoare şi să umple 
groapa. 

— Ah, Jim l-a trimis deja pe Trey Williams acolo, cu un 
spray împotriva viespilor şi cu o lopată. Dar cuibul era 
vechi şi gol. 

— Gol? 

— Exact. 

Aşadar, până la urmă nu fusese o capcană, ci doar o 
diversiune menită să îi încetinească. Sachs îşi dădu seama 
că de fapt nici sticla de amoniac nu era destinată să le facă 

vreun rău. Garrett ar fi putut să o facă în aşa fel încât să 
cadă pe urmăritori şi să îi orbească. Dar o agăţase de 
peretele unei stânci. Dacă nu ar fi găsit firul de pescuit şi 
ar fi declanşat capcana, sticla ar fi căzut peste bolovani, la 
vreo trei metri sub potecă, alertându-l pe Garrett cu 
mirosul de amoniac, dar nefăcând rău nimănui. 

Îşi aminti ochii lui măriţi de frică. 

„Mi-e frică. Opriţi-l!” 

Deodată, Sachs îşi dădu seama că Lucy vorbea cu ea. 

— Scuze? 

Femeia repetă: 

— Unde ai învăţat să manevrezi cuțitul ăla al tău aşa de 
bine? 

— M-am antrenat în sălbăticie. 

— In sălbăticie? Unde? 

— Într-un loc care se numeşte Brooklyn, răspunse 
Sachs. 


Aşteptare. 

Mary Beth McConnell stătea lângă fereastra soioasă. Se 
simţea nervoasă şi ameţită de la căldura înăbuşitoare din 
închisoarea sa şi de la setea care îi pârjolea gâtlejul. Nu 
găsise să bea nici măcar o picătură de apă în toată casa. 
Uitându-se pe geamul din spate, undeva pe lângă cuibul de 
viespi, văzu sticle goale de apă aruncate la gunoi. O aţâţau 
şi setea îi creştea doar la vederea lor. Ştia că nu avea cum 
să reziste mai mult de una, două zile în aşa căldură fără să 
bea nimic. 

„Unde eşti? Unde?” vorbi încetişor cu Misionarul. 

Asta dacă într-adevăr ar fi fost un om acolo, şi nu doar 
un produs al imaginaţiei sale disperate. 

Se sprijini de peretele cald al adăpostului. Se întrebă 
dacă avea să leşine. Incercă să înghită, dar nici măcar 
salivă nu mai avea. Aerul cald îi învăluia faţa, la fel de 
înăbuşitor ca şi lâna fierbinte. 

Apoi se gândi furioasă: „Oh, Garrett... Ştiam că o să 
apară probleme. Îşi aminti vechea zicală: «Nicio faptă 

bună nu scapă nepedepsită.» Nu trebuia să îl ajut”... Dar 
cum aş fi putut să nu o fac? Cum să nu îl salvez de băieţii 
ăia mai mari? Işi aduse aminte de imaginea cu cei patru 
băieţi uitându-se la Garrett care zăcea leşinat pe Maple 
Street, anul trecut. Un băiat înalt, cu o figură 
batjocoritoare, coleg cu Billy Stail în echipa de fotbal, îşi 
trăsese fermoarul de la blugi, îşi scosese penisul şi era 
gata să urineze pe Garrett. Atunci ea sărise la ei, îi făcu cu 
ou şi cu oţet şi înhăţase un telefon de la unul dintre ei să 
cheme o ambulanţă pentru Garrett. 

„Trebuia să o fac, desigur... Dar după ce l-am salvat, am 
devenit...” 

În primele zile de după incident, Mary Beth se amuzase 
de faptul că Garrett umbla peste tot după ea, admirând-o 
din umbră, îi telefona acasă să îi spună ce auzise la ştiri, îi 
lăsa cadouri (dar ce cadouri: un gândac verde sclipitor 
într-o cuşcă micuță, desene stângace cu păianjeni şi 
centripede; o libelulă). 

Dar începu să îl vadă cam prea des. Auzea paşi care o 
urmăreau noaptea. Vedea o siluetă între copaci, lângă casa 
sa din Blackwater Landing. li auzea vocea înaltă şi ciudată 
murmurând cuvinte pe care nu le putea înţelege sau 
alteori îl auzea vorbind şi cântând de unul singur. O 
urmărea pe Main Street şi se ducea glonţ la ea, 
pălăvrăgind în neştire şi făcând-o să se simtă tot mai 
nesigură. Se uita - ruşinat, dar şi plin de dorinţă - la sânii, 
picioarele şi părul ei. 

„Mary Beth, Mary Beth... ştiai că, dacă o pânză de 
păianjen ar înconjura tot globul pământesc, ar cântări mai 
puţin de treizeci de grame... Hei, Mary Beth, ştiai că pânza 
de păianjen e cam de cinci ori mai rezistentă decât oţelul? 
Şi e mult mai elastică decât nailonul. Unele pânze sunt 
superfaine - arată ca un hamac. Muştele coboară să se 
aşeze şi nu se mai trezesc niciodată.” 

(Ar fi trebuit să observe, îşi dădu seama acum, că multe 
dintre lucrurile pe care le spunea Garrett aveau legătură 
cu prada şi prădătorul în lumea insectelor.) 

Fata îşi schimbă programul astfel încât să nu mai dea la 
tot pasul de Garrett. Găsi alte magazine, găsi alte drumuri 
către casă sau alte trasee de mers cu bicicleta. 

Dar ceva se întâmplă, ceva care anulă toate eforturile 
făcute de ea ca să-l ţină la distanţă pe Garrett Hanlon: 
Mary Beth făcuse o descoperire. Şi o făcuse chiar pe malul 
râului Paquenoke, în inima Blackwater Landing-ului - locul 
pe care băiatul îl considera ca fiind spaţiul său personal. 
Cu toate acestea, era o descoperire atât de importantă, 
încât nici măcar o gaşcă întreagă de traficanţi de alcool nu 
ar fi putut să o ţină departe de loc, cu atât mai mult un 
băiat firav obsedat de insecte. y 

Mary Beth nu ştia de ce îi plăcea atât de mult istoria. Işi 
aducea aminte cum se ducea la Colonial Williamsburg 
când era mică. Se afla doar la două ore de condus de la 
Tanner's Corner şi familia ei mergea deseori acolo. Mary 
Beth ţinuse minte toate drumurile din apropierea oraşului, 
aşa că ştia exact unde mergeau şi când se apropiau de 
destinaţie. Inchidea ochii şi, după ce tatăl ei parca Buick- 
ul, mama o ducea de mână în parc şi atunci deschidea 
ochii şi se prefăcea că e uimită că se afla iarăşi în Colonial 
America. 

Simţise aceeaşi emoție - doar că de vreo sută de ori mai 
puternică - atunci când se plimbase pe malul râului Paquo 
în Blackwater Landing, săptămâna trecută, cu ochii în 
pământ, şi observase ceva pe jumătate îngropat în noroi. 
Se lăsase pe vine şi începuse să dezgroape cu delicateţea 
unui chirurg. Şi, da, acolo erau: relicve - dovada pe care 
tânăra în vârstă de douăzeci şi trei de ani o căutase 
disperată atâta vreme. Dovadă care urma să îi 
demonstreze teoria ce avea să rescrie istoria Americii. 

Ca toţi locuitorii din Carolina de Nord - şi majoritatea 
specialiştilor din America - Mary Beth McConnell studiase 
istoria Coloniei Roanoke la orele de clasă: Pe la finalul 
anilor 1500, o colonie de englezi se stabilise pe insula 
Roanoke, între ţinutul central din Carolina de Nord şi 
Outer Banks. Relaţiile dintre colonişti şi indienii băştinaşi 

se deterioraseră după un început prietenos. Apropiindu-se 
iarna şi neavând mâncare şi provizii, guvernatorul John 
White, cel care fondase colonia, se urcase pe corabie şi 
pornise înapoi către Anglia să aducă ajutoare. Dar când s-a 
întors în Roanoke, toţi coloniştii - peste o sută de bărbaţi, 
femei şi copii - dispăruseră. 

Un singur indiciu lăsa de înţeles ce se întâmplase şi 
anume cuvântul „Croatoan” scrijelit pe scoarţa unui copac 
din apropierea coloniei. Cuvântul era denumirea indiană 
pentru Hatteras, un loc situat la şaptezeci de kilometri sud 
de Roanoke. Majoritatea istoricilor considerau că toţi 
coloniştii muriseră pe mare, în drum spre Hatteras, sau că 
fuseseră ucişi când ajunseseră acolo, deşi nu exista nicio 
dovadă că ar fi ajuns, de fapt, acolo. 

Mary Beth vizitase insula Roanoke de câteva ori şi 
văzuse piesa de teatru inspirată de tragedia coloniştilor. 
Spectacolul o impresionase şi o emoţionase. Dar nu se 
gândise prea mult la poveste până mai târziu, când, la 
Universitatea Carolina de Nord din Avery a studiat în 
amănunt istoria Coloniei Pierdute. O parte a poveştii, care 
dăduse naştere la multe întrebări fără răspuns despre 
soarta coloniştilor, avea legătură cu o fată pe nume 
Virginia Dare şi cu legenda Căprioarei Albe. 

Era o poveste pe care Mary Beth - singură la părinţi, 
rebelă şi o fire deschisă - o putea înţelege. Virginia Dare 
fusese primul copil englez care se născuse în America. Era 
nepoata guvernatorului White şi totodată făcea parte din 
colonia dispărută. Cărţile de istorie presupuneau că fata 
murise în drum spre sau la Hatteras. Dar pe măsură ce 
Mary Beth îşi continuase cercetările, aflase că, nu mult 
după dispariţia coloniştilor, atunci când tot mai mulţi 
britanici se stabileau în Eastern Seaboard, legendele 
locale despre Colonia Pierdută începuseră să apără 
precum ciupercile după ploaie. 

Una dintre legende spunea că, de fapt, coloniştii nu 
muriseră chiar atunci, ci supravieţuiseră şi trăiau alături 
de triburile locale. Virginia Dare devenise o femeie tânără 

şi frumoasă - blondă, cu pielea deschisă, ambițioasă şi 
curajoasă. Un vraci s-a îndrăgostit de ea, dar fata l-a 
respins şi nu mult timp după, a dispărut. Vraciul susţinea 
că nu o rănise, dar pentru că îi respinsese dragostea, o 
transformase într-o căprioară albă. 

Nimeni nu îl crezuse, dar la scurt după dispariţia ei, 
oamenii au început să vadă în pădure o frumoasă 
căprioară albă, care părea să conducă restul animalelor. 
Tribul înfricoşat de puterile căprioarei a organizat un 
concurs să o prindă. 

Un tânăr viteaz a reuşit să o găsească şi, dintr-un unghi 
imposibil, a nimerit-o cu o săgeată cu vârf de argint. 
Săgeata i-a pătruns în piept şi, în timp ce îşi dădea ultima 
suflare, căprioara s-a uitat la vânător cu nişte ochi 
înfricoşător de umani. 

„Cine eşti?” a întrebat tremurând vânătorul. 

„Virginia Dare”, a şoptit căprioara înainte să moară. 

Mary Beth se hotărâse să cerceteze legenda la modul 
cel mai serios cu putinţă. Petrecuse multe nopţi studiind 
arhive la Chapel Hill şi la Duke University, citind jurnale 
vechi de sute de ani, şi găsise numeroase trimiteri la 
„căprioara albă” şi la misterioasele „bestii albe” din nord- 
estul Carolinei de Nord. Dar făptura nu fusese văzută nici 
în Roanoke, nici în Hatteras. Creaturile la care se făcea 
referire fuseseră văzute „pe coasta apelor negre, unde râul 
Serpentine? curge înspre vest din Great Swamp”. 

Mary Beth ştia că orice legendă are o sămânță de 
adevăr. Se gândise că poate Coloniştii Pierduţi, temându- 
se să nu fie atacați de vreun trib local, lăsaseră scris pe 
scoarță cuvântul „Croatoan” cu scopul de a-i induce în 
eroare şi apoi se îndreptaseră nu spre sud, ci spre vest, ca 
apoi să se stabilească pe malurile șerpuitului râu 
Paquenoke - lângă Tanner's Corner, care azi se numea 
Blackwater Landing.  Coloniştii deveniseră tot mai 
puternici, iar indienii - temându-se de ameninţarea pe 

care o reprezentau - i-au atacat şi omorât. Virginia Dare, 
presupusese Mary Beth, interpretând legenda Căprioarei 
Albe, ar fi putut să fi fost una dintre ultimele persoane 
rămase în viaţă, care s-a luptat până la moarte. 

Ei bine, aceasta era teoria ei, dar Mary Beth nu găsise 
niciodată o dovadă ca să o şi susţină. Zile întregi cercetase 
zona din jurul Blackwater Landing, ajutându-se de hărţi şi 
încercând să îşi dea seama unde se stabiliseră coloniştii. 
Intr-un final, chiar săptămâna trecută, plimbându-se pe 
malul râului Paquo, găsise dovezile existenţei coloniei. 

Işi aminti groaza din vocea mamei sale, atunci când o 
anunţase că merge să cerceteze zona de lângă Blackwater 
Landing. 

„Nu acolo”, îi tăiase elanul femeia, spunându-i astea ca 
şi cum ea însăşi ar fi fost în pericol. „Acolo ucide oameni 
Insect Boy. Dacă te găseşte, sigur îţi face rău.” 

„Mamă, se enervase ea, eşti exact ca dobitocii ăia de la 
şcoală care îl aţâţă tot timpul.” 

„larăşi ai zis cuvântul ăla. Te-am rugat să nu îl pronunţi. 
Cuvântul cu litera «D».” 

„Haide, mamă, vorbeşti ca o baptistă fanatică.” 

„Până şi numele e înspăimântător”, murmurase Sue 
McConnell. „Blackwater“.” 

Atunci Mary Beth îi explicase cum în Carolina de Nord 
erau zeci de râuri numite Blackwater. Oricărui râu care 
curgea dinspre mlaştină i se zicea automat apă neagră, 
pentru că avea apa închisă la culoare din cauza vegetației 
descompuse. Şi Paquenoke se alimenta din Great Dismal 
Swamp. 

Dar informaţiile acestea nu o înseninaseră pe maică-sa 
deloc. 

„Draga mea, te rog, nu te duce acolo.” Apoi femeia 
apelase la o mică escrocherie sentimentală: „Acum că tatăl 
tău nu mai e printre noi, dacă ţi s-ar întâmpla ceva, nu aş 

mai avea pe nimeni... Aş fi singură. Nu aş şti ce să fac. Nu 
ai vrea asta, nu-i aşa?” 

Dar Mary Beth, în frenezia care o apucase, tipică tuturor 
exploratorilor şi savanților, îşi împachetase ustensilele şi 
plecase în dimineaţa călduroasă a zilei de ieri să îşi 
continue săpăturile arheologice. 

Şi ce se întâmplase? Fusese atacată şi răpită de Insect 
Boy. Mama ei avuse dreptate. 

Acum stătea în cabana încinsă şi dezgustătoare, 
cuprinsă de durere, pe jumătate moartă de sete, şi se 
gândea la mama ei. De când îi murise soţul de cancer, 
viaţa ei nu mai avea niciun rost. Renunţase la toţi 
prietenii, la voluntariatul de la spital, la orice rutină şi 
normalitate. Mary Beth se trezi asumându-şi chiar ea rolul 
de părinte, în timp ce maică-sa se uita toată ziua la 
televizor şi mânca toate lucrurile nesănătoase posibile. 
Durdulie, nesăbuită şi mofturoasă, era acum doar o copilă 
jalnică. 

Dar ceea ce o învățase tatăl ei - atât în timpul vieţii, cât 
şi după tragica sa moarte - fusese că trebuie să faci ceea 
ce doreşti mai mult şi nu trebuie să laşi pe nimeni să te 
oprească. Mary Beth nu renunţase la şcoală aşa cum o 
rugase mama ei, ca să-şi ia o slujbă aproape de casă. După 
ce avea să-şi termine studiile, voia să se ocupe de 
antropologie americană. Dacă găsea o slujbă prin 
apropiere, cu atât mai bine. Dar dacă trebuia să conducă 
un şantier arheologic în Santa Fe sau în Alaska, atunci 
acolo avea să meargă. Voia să fie alături de mama sa, dar 
avea şi ea o viaţă. 

Numai că acum, când trebuia să se ocupe de săpături şi 
să găsească şi mai multe dovezi în Blackwater Landing, 
când trebuia să discute cu profesorul ei şi să înceapă să 
studieze relicvele găsite, era prizoniera unui adolescent 
psihopat. 

Simţi cum o cuprinde un val de deznădejde. 

Îi venea să plângă. 

Dar se abţinu. 

„Încetează!... Fii puternică! Fii fiica tatălui tău, care a 
luptat cu boala fiecare secundă din viaţă. Nu fi fata mamei. 
Fii Virginia Dare, care a condus Colonia Pierdută. Fii 
Căprioara Albă, regina animalelor din pădure.” 

Şi chiar atunci, în timp ce se gândea la o ilustrație cu 
maiestuosul animal, dintr-o carte despre legendele din 
Carolina de Nord, văzu o sclipire la marginea pădurii. 

Misionarul ieşi dintre copaci, ţinând un rucsac mare pe 
umăr. Era adevărat! 

Mary Beth apucă unul dintre borcanele lui Garrett, în 
care se afla un gândac ce semăna cu un dinozaur şi îl 
aruncă în fereastră. Borcanul se sparse şi cioburile se 
împrăştiară dincolo de barele de metal de afară. 

— Ajută-mă, ţipă ea în surdină din cauza gâtului uscat. 
Ajutor! 

La o sută de paşi depărtare bărbatul se opri. Apoi se uită 
în jur. 

— Te rog! Ajută-mă! Urmă un geamăt prelung. Se uită în 
spate. Apoi în pădure. 

Fata respiră adânc şi încercă să mai strige o dată, dar 
gâtul ei cedă. Începu să tuşească şi să scuipe sânge. 

În depărtare, Misionarul continuă să se îndepărteze, 
intrând în pădure. Dispăru o secundă mai târziu. 

Mary Beth se aşeză pe canapeaua jerpelită şi îşi sprijini 
capul de perete cu un gest de deznădejde. Se uită brusc 
înapoi, pentru că observase ceva mişcându-se. Era în 
apropiere - chiar în interiorul camerei. Gândacul din 
borcan - triceraptosul în miniatură - supravieţuise traumei 
de a-şi fi pierdut casa. Mary Beth se uită la el căţărându-se 
pe nişte cioburi. Gândacul îşi deschise o pereche de aripi, 
apoi o a doua, care începură să fâlfâie şi să-l ridice spre 
libertate. 

— L-am prins, rosti Rhyme uitându-se la Jim Bell şi la 
cumnatul său, ajutorul de şerif Steve Farr. Eu şi Amelia. 
Asta a fost înţelegerea. Acum trebuie să ne întoarcem la 
Avery. 

— Lincoln, începu Bell pe un ton blând, problema e că 
Garrett nu vorbeşte deloc. Nu ne spune unde e Mary Beth. 

Ben Kerr stătea nesigur privind spectrul de culori care 
se ivea pe ecranul computerului de la cromatograf. 
Reţinerea sa iniţială dispăruse complet şi acum părea să 
regrete că misiunea lui se apropia de sfârşit. Amelia Sachs 
era şi ea în laborator. Mason Germain nu, lucru la fel de 
bun, pentru că Rhyme era furios pe el de când îi pusese lui 
Sachs viaţa în pericol, trăgând după Garrett la moară. Bell 
îi ordonase furios ajutorului de şerif să nu se mai implice 
în operaţiune pentru moment. 

— Apreciez asta, i-o tăie scurt Rhyme, dând de înţeles că 
Bell îşi răceşte gura de pomană cerând în continuare 
ajutor. Dar momentan ea nu e în pericol. Lydia a spus că 
Mary Beth e în viaţă şi a dat şi coordonatele aproximative 
ale locului unde a dus-o băiatul. Dacă organizaţi o acţiune 
serioasă în Outer Banks, trebuie să o găsiţi în câteva zile. 

În plus, Lincoln Rhyme era acum pregătit pentru 
operaţie. Criminalistul punea preţ special pe discuţia avută 
cu Henry Davett şi pe privirea ca de oţel a omului de 
afaceri - pe care o considera un porte-bonheur. Imaginea 
bărbatului îl îndemna să se întoarcă la spital, să îşi 
termine testele şi să intre în operaţie. Se uită la Ben şi era 
pe cale să îi spună să împacheteze aparatura, când Sachs 
îi luă partea lui Bell. 

— Am găsit dovezi importante la moară, Rhyme. De fapt, 
Lucy le-a găsit. Sunt foarte bune. 

— Dacă sunt aşa de bune, răspunse Rhyme pe un ton 
amar, sigur o să îşi dea seama altcineva ce să facă cu ele. 

— Uite, Lincoln, începu să vorbească Bell, cu accentul 
său inconfundabil de Carolina. Nu vreau să te stresez, dar 
eşti singurul de aici care are experienţă în astfel de 
situaţii. Arătă înspre cromatograf. Habar nu am avea ce să 
facem cu maşinăria asta, de exemplu. Sau ce înseamnă 
urma asta de pământ de aici. 

Cu capul rezemat de suportul moale al scaunului Storm 
Arrow, Rhyme se uită la figura lui Sachs care îl implora. 
Apoi oftă. 

— Garrett nu a spus nimic? 

— Vorbeşte, răspunse Farr, trăgându-se de o ureche. 
Dar nu recunoaşte că l-ar fi ucis pe Billy, şi spune că a 
răpit-o pe Mary Beth din Blackwater Landing pentru 
binele ei. Nu vrea să spună unde e. 

Sachs interveni şi ea: 

— Pe căldura asta, Rhyme, fata ar putea să moară de 
sete. 

— Sau să moară de foame, completă Farr. 

„Pentru numele lui Dumnezeu...” 

— Thom! izbucni Rhyme. Sun-o pe doctoriţa Weaver şi 
spune-i că mai rămân aici ceva vreme. Încearcă să fii 
diplomat. 

— Asta e tot ce îţi cerem, Lincoln, rosti Bell uşurat. Încă 
o oră, două. Am aprecia foarte mult ajutorul - o să te 
facem cetăţean de onoare al oraşului Tanner's Corner, 
glumi şeriful. O să îţi dăm şi cheia oraşului. 

„Cu cât mai repede, cu atât mai bine, gândi Rhyme. Să 
termin odată şi să scap de aici.” Apoi se uită la Bell. 

— Unde e Lydia? 

— La spital. 

— E în regulă? 

— Nu are nimic grav. O ţin pentru observaţii o zi. 

— Ce a spus ea, exact? întrebă Rhyme. 

Sachs răspunse în locul lui Bell: 

— Garrett i-a spus că a dus-o pe Mary Beth undeva în 
est, aproape de ocean. În Outer Banks. A mai spus că, de 
fapt, nici nu a răpit-o. Fata s-a dus cu el de bunăvoie. Căa 

avut doar grijă de ea şi că îi e mult mai bine unde e acum. 
Mi-a mai spus că noi l-am prins pe Garrett complet 
nepregătit. Nici nu se gândise că o să ajungem atât de 
repede la moară. Când a simţit mirosul de amoniac a intrat 
în panică, şi-a schimbat hainele, i-a astupat gura şi a fugit 
pe uşă. 

— În ordine... Ben, avem câteva lucruri la care trebuie 
să ne uităm. 

Zoologul încuviinţă, îşi trase mănuşile de latex încă o 
dată - fără să i se spună să facă asta, observă Rhyme. 

Rhyme se interesă de mâncarea şi de băutura de la 
moară. Ben îi arătă ce găsiseră. 

— Nu au etichete, observă criminalistul. Ca şi celelalte. 
Nu ne ajută cu nimic. Să vedem dacă s-a prins ceva de 
marginile lipicioase ale bandei izolatoare. 

Sachs şi cu Ben o examinară timp de zece minute cu o 
lupă. Sachs descoperi aşchii de lemn lipite, şi Ben ridică 
încă o dată microscopul, astfel încât criminalistul să poată 
să se uite prin obiectiv. Dar la analiza microscopică, reieşi 
că bucăţile de lemn erau identice cu cele din moară. 

— Nimic util, spuse Amelia. 

Ben ridică harta districtului Paquenoke. Era marcată cu 
X-uri şi cu săgeți, care indicau drumul parcurs de Garrett 
de la Blackwater Landing până la moară. Nici harta nu 
avea etichetă. Şi nici nu dădea de înţeles unde s-ar fi putut 
duce băiatul după ce ar fi terminat treaba la moară. 

— Ai un ADEES? 

— Ce anume? 

— Aparat pentru detectarea energiei electrostatice. 

— Nici măcar nu ştiu cum arată. 

— Cu ajutorul lui se poate pune în evidenţă scrisul de pe 
o hârtie de deasupra celei pe care o cercetăm. Dacă 
Garrett a scris ceva pe o coală de deasupra hărţii, numele 
unui oraş sau o adresă, am putea s-o aflăm. 

— Păi, nu am aşa ceva. Să sun la poliţia statală? 

— Nu. Ben, luminează-mi cu lanterna hartă de la o 
distanţă mică. Vezi dacă se observă ceva. 

Ben se conformă şi, deşi examină fiecare părticică din 
hartă, nu găsi nimic. 

Rhyme îi ordonă lui Ben să verifice şi a doua harta, cea 
pe care Lucy o găsise în camera de măcinat grâne. 

— Să vedem dacă găsim vreo urmă în pliurile hărţii. E 
prea mare ca să o întindem pe taloanele din reviste. 
Deschide-o peste un ziar. 

Din ea căzu nisip. Rhyme observă imediat că era nisip 
de ocean, genul de nisip care se găsea la Outer Banks - 
firicelele erau curate şi deschise la culoare, diferite de 
nisipul de insulă. 

— Introdu o mostră în cromatograf. Să vedem dacă 
găsim ceva util. 

Ben porni aparatul zgomotos. 

În timp ce aşteptau rezultatele, tânărul deschise harta 
larg şi o puse pe masă. Bell, Ben şi Rhyme o examinară 
amănunţit. Cuprindea tot ţărmul estic al Statelor Unite, 
din Norfolk, Virginia şi rutele navale din Hampton Roads, 
până în Carolina de Sud. Verificară fiecare bucată, dar nu 
găsiră nimic. Garrett nu marcase niciun punct. 

„Sigur că nu, gândi Rhyme. Niciodată nu e foarte uşor.” 
Folosiră lanterna şi pe harta aceasta, tot fără niciun 
rezultat. 

Rezultatele cromatografului pâlpâiră pe ecran. Rhyme 
se uită rapid la ele. 

— Nu ne prea ajută. Clorură de sodiu - sare - şi iod, 
material organic... Toate se găsesc în apa de mare. Dar 
altceva nu prea mai e. Nu ne ajută să legăm nisipul de o 
locaţie anume. Apoi Rhyme arătă înspre pantofii băiatului, 
care fuseseră în cutie împreună cu harta. Ceva urme 
acolo? îl întrebă pe Ben. 

Tânărul examină cu atenţie pantofii, le dezlegă chiar şi 
şireturile - exact ceea ce urma să îi ceară Rhyme. „Băiatul 
chiar are potenţial de criminalist, gândi Rhyme. Nu ar 
trebui să îşi irosească talentul pe nişte peşti nevrotici.” 

Pantofii erau nişte Nike destul de vechi - atât de 
obişnuiţi, încât era imposibil de reperat magazinul de unde 
îi cumpărase. 

— Urme de frunze uscate. Arţar şi stejar. Aşa cred. 

Rhyme fu de acord. 

— Altceva nu mai e în cutie? 

— Nimic. 

Rhyme se uită la tabel. Privi atent unde scria camfen. 

— Sachs, acolo în moară, erau cumva lămpi vechi puse 
pe pereţi? Sau felinare? 

— Nu, răspunse Sachs. Niciuna. 

— Eşti sigură, insistă el aspru, sau poate nu le-ai 
observat? 

Sachs îşi încrucişă mâinile şi spuse pe un ton calm: 

— Podelele erau din lemn de castan, groase de treizeci 
de centimetri, pereţii din tencuială şi şipcă. Era un graffiti 
pe unul dintre pereţi, vopsit în albastru. Spunea: „Josh şi 
Brittany, iuby pe vecie”, scris I-U-B-Y. Era o masă stil 
Shaker, crăpată în mijloc şi vopsită în negru, trei sticle de 
apă Deer Park, un pachet de chipsuri Reese cu unt de 
arahide, cinci pungi de Doritos, chipsuri de cartofi, şase 
doze de Pepsi, opt cutii de unt de arahide marca Planters 
şi biscuiţi cu aromă de brânză. In cameră erau două 
ferestre, din care una era acoperită de scânduri de lemn. 
Cealaltă avea doar o bucată de pervaz întreagă şi toate 
clanţele de la uşi şi cremonele de la ferestre fuseseră 
furate. Mai erau nişte întrerupătoare vechi pe pereţi. Şi, 
da, sunt sigură că nu erau lămpi vechi în cameră. 

— Oau, ţi-a cam servit-o, Lincoln, râse Ben. 

Nefăcând parte din gaşcă, tânărul se alese cu o privire 
urâtă din partea lui Rhyme. Criminalistul se uită încă o 
dată la dovezi şi dădu din cap spre Bell. 

— Îmi pare rău, Jim, cel mult pot să îţi spun că fata e 
ţinută într-o casă nu prea departe de ocean, dar - dacă 
frunzele sunt din preajma locului - atunci sigur nu e pe 
apă. Pentru că stejarii şi arţarii nu cresc în nisip. Şi casa e 

veche - asta ştiu datorită lămpilor pe bază de camfen. 
Secolul al XIX-lea. Doar atât pot să fac. 

Ben se uită la harta care înfăţişa coasta de est, dând şi 
el din cap. 

— O să mă duc să vorbesc cu Garrett din nou, să vedem 
dacă e mai cooperant. Dacă nu, o să vorbesc cu avocatul 
lui şi mă gândesc să îi propun o înţelegere în schimbul 
căreia să primesc ceva informaţii. Dacă nici aşa nu merge, 
o să trimit o echipă să cerceteze în Outer Banks. Lincoln, 
ne-ai salvat vieţile! Nici nu pot să îţi mulţumesc destul. Cât 
o să mai rămâi aici? 

— Până când îi arăt lui Ben cum să împacheteze 
echipamentul. 

Rhyme se gândi din nou la mascota sa norocoasă, Henry 
Davett. Dar spre surprinderea lui, buna dispoziţie care ar 
fi trebuit să pună acum stăpânire pe el era înlocuită de 
frustrarea de a nu fi găsit ultimul răspuns din acest puzzle. 
Unde era Mary Beth? Dar aşa cum îi spunea fosta lui 
nevastă în timp ce ieşea pe uşă cu noaptea în cap să 
investigheze o crimă, „nu ai cum să salvezi întreaga lume”. 

— Jim, îţi urez noroc. 

Sachs se uită la Bell. 

— Te deranjează dacă vin cu tine? Să îl văd pe Garrett. 

— Chiar te rog, răspunse şeriful. 

Păru că vrea să mai adauge ceva - probabil referitor la 
farmecele feminine care ar fi ajutat-o pe ea să îl facă pe 
Garrett să vorbească. Dar apoi făcu mutarea potrivită - 
după cum remarcă şi Rhyme - şi nu mai rosti nimic. 

— Să trecem la treabă, Ben, spuse Rhyme. Îşi îndreptă 
scaunul către masa pe care erau puse eprubetele. Acum, 
ascultă-mă atent! Instrumentele unui criminalist sunt ca şi 
armele unui poliţist. Trebuie să fie împachetate şi 
depozitate cum se cuvine. Ai grijă de ele ca şi cum viaţa 
cuiva ar depinde de acest lucru, pentru că, ai încredere în 
mine, asta o să se şi întâmple. Mă asculţi, Ben? 

— Ascult. 

18 


Închisoarea din Tanner's Corner era la doar două 
cvartale depărtare de Departamentul Şerifului. 

Sachs şi Bell se îndreptau într-acolo, păşind pe trotuarul 
fierbinte. Încă o dată, poliţista fu şocată să constate că 
Tanner's Corner arăta ca un oraş-fantomă. Beţivanii pe 
care îi văzuseră când ajunseseră aici de dimineaţă stăteau 
tăcuţi pe bănci. O femeie slăbănoagă tocmai îşi parca 
Mercedesul într-un loc liber şi intră în salonul de 
manichiură. Maşina extravagantă părea să nu se încadreze 
deloc în peisajul oraşului. Altcineva nu mai era pe stradă. 
Sachs observă că vreo şase firme fuseseră abandonate în 
oraş. Una dintre ele era un magazin de jucării. Un 
manechin de bebeluş, purtând o bluză decolorată de soare 
stătea într-o vitrină. „Unde sunt oare copiii?” se întrebă 
din nou. 

Apoi se uită pe partea cealaltă a străzii şi văzu o figură 
care se holba la ea de undeva din cotloanele întunecate ale 
barului lui Eddie. Îşi miji ochii. 

— Ce e cu ăia trei? 

Bell se uită şi el spre bar. 

— Culbeau şi amicii lui? 

— Da. Par să aducă numai necazuri. Mi-au şi furat 
pistolul, continuă Sachs. De fapt doar unul dintre ei. 
O'Sarian. 

Şeriful se încruntă. 

— Ce s-a întâmplat exact? 

Răspunsul femeii fu scurt: 

— Am recuperat arma. 

— Vrei să îi arestez? 

— Nu, dar mă gândeam că ar fi bine să ştii că sunt 
supăraţi că nu au pus mâna pe recompensă. Dacă vrei să 
ştii părerea mea, cred că e ceva mai mult decât atât. Il vor 
mort pe băiat. 

— Ei şi tot restul oraşului. 

— Da, dar restul oraşului nu umblă tot timpul cu arme la 
ei, răspunse Sachs. 

Bell chicoti. 

— Nu toţi, asta-i sigur. 

— Şi sunt şi puţin curioasă cum au ajuns ei la moară. 

Şeriful se gândi puţin. 

— Crezi că Mason a fost implicat? 

— Da, răspunse Sachs. 

— Tare aş vrea să îşi ia concediu săptămâna asta. Dar 
nu prea sunt şanse să se întâmple asta. Ei bine, am ajuns. 
Nu prea arată ca o închisoare, dar merge. 

Intrară în clădirea cărămizie fără etaj. Aparatul de aer 
condiţionat făcea suportabilă temperatura. Bell îi spuse să 
îşi lase arma într-un dulăpior la intrare, făcu şi el acelaşi 
lucru şi amândoi păşiră în camera de interogatoriu. Uşa se 
închise după ei. 

Garrett Hanlon, purtând un tricou albastru primit de la 
poliţie, stătea aşezat la o masă de lemn vizavi de Jesse 
Corn. Ajutorul de şerif îi zâmbi lui Sachs şi ea îi răspunse 
tot cu un zâmbet. Apoi se uită la băiat şi nu îi veni să 
creadă când văzu cât de şocat şi disperat părea. 

„Mi-e frică. Opriţi-l!” 

Faţa şi braţele îi erau acoperite de dungi roşii care nu 
fuseseră acolo înainte. 

— Ce ai pe piele? îl întrebă ea. 

Băiatul îşi frecă braţele cu privirea aţintită la podea. 

— Otravă de la plante, murmură apoi. 

— Ţi-au fost citite drepturile, nu-i aşa? îl întrebă Bell cu 
o voce blândă. Ţi le-a citit ajutorul de şerif Kerr? 

— Mda. 

— Şi le înţelegi? 

— Cred că da. 

— Un avocat e pe drum deja. Domnul Fredericks. Vine 
de la o întâlnire pe care a avut-o în Elizabeth City şi ar 
trebui să ajungă aici în curând. Nu eşti obligat să ne spui 
nimic până când nu soseşte el aici. Inţelegi asta? 

Băiatul încuviinţă. 

Sachs se uită la geamul prin care doar cei de afară 
puteau să vadă înăuntru. Se întreba cine se ocupa cu 
filmatul. 

— Dar noi sperăm că o să vorbeşti cu noi, Garrett, 
continuă Bell. Avem câteva întrebări foarte importante pe 
care vrem să ţi le punem. În primul rând, e adevărat că 
Mary Beth e în viaţă? 

— Sigur că e. 

— Ai violat-o? 

— Nu aş face aşa ceva, răspunse băiatul indignat. 

— Dar ai răpit-o, continuă Bell. 

— Nu chiar. 

— Nu chiar? 

— Deci ea nu pricepea că e periculos în Blackwater 
Landing. Trebuia să o scot de acolo să fie în siguranţă. 
Asta e tot. Am salvat-o. Uneori trebuie să îi obligi pe 
oameni să facă lucruri pe care nu le vor. Pentru binele lor. 
Şi, ştiţi, abia după se prind. 

— E undeva lângă plajă, nu? Outer Banks. 

Băiatul clipi, îngustându-şi ochii. Îşi dădu seama că 
găsiseră harta şi vorbiseră şi cu Lydia. Se uită în jos la 
masă şi rămase tăcut. 

— Spune-ne unde e exact, Garrett. 

— Nu pot. 

— Fiule, ai probleme serioase. Te paşte un caz de crimă. 

— Nu l-am ucis pe Billy. 

— Cum de ştiai că mă refeream la Billy? întrebă rapid 
Bell. 

Jesse Corn, impresionat de şeful său, ridică admirativ o 
sprânceană către Sachs. Garrett îşi pocni unghiile. 

— Toată lumea ştie că Billy a murit. 

Se uită apoi prin cameră şi îşi opri privirea asupra 
Ameliei Sachs. Poliţista îi susţinu privirea băiatului o 
fracțiune de secundă, apoi se uită în altă parte. 

— Am găsit amprentele tale pe lopata cu care a fost 
ucis. 

— Lopata cu care a fost ucis? 

— Da. 

Băiatul păru că se gândeşte. 

— Îmi amintesc că am văzut lopata pe jos şi cred că am 
ridicat-o. 

— De ce? 

— Nu ştiu. Nu mă gândeam. Mă simţeam ciudat 
văzându-l pe Billy întins la pământ într-o baltă de sânge. 

— Atunci, ai idee cumva cine l-a ucis pe Billy? 

— A fost un bărbat. Mary Beth mi-a spus că îşi făcea un 
proiect pentru şcoală în zona aia, lângă râu, şi Billy s-a 
oprit să discute cu ea. Atunci a venit un bărbat care îl 
urmărise pe Billy tot drumul şi cei doi au început să se 
certe. Tipul a pus mâna pe lopată şi l-a omorât. Atunci am 
apărut şi eu şi el a luat-o la fugă. 

— L-ai văzut? 

— Da, dom'le. 

— Din ce cauză se certau? întrebă sceptic Bell. 

— Ceva legat de droguri, mi-a spus Mary Beth. Se pare 
că Billy vindea substanţe interzise copiilor din echipa de 
fotbal. Steroizi sau ceva de genul ăla. 

— Haide, râse amar Jesse Corn. 

— Garrett, continuă Bell. Billy nu lua substanţe 
interzise. Îl cunoşteam. Şi niciodată nu au fost plângeri la 
şcoală legate de consum de steroizi. 

— Înţeleg că Billy Stail se lega de tine tot timpul, urmă 
Jesse Corn. Billy şi alţi câţiva băieţi din echipa de fotbal. 

Sachs se gândi că nu era corect, cei doi bărbaţi îl 
asaltau cu întrebări lucrând împreună. 

— Îşi băteau joc de tine. li spuneau Bug Boy. Ai 
încercat să îl loveşti o dată pe Billy, iar el şi prietenii lui te- 
au bătut urât de tot. 

— Nu îmi amintesc. 

— Directorul Gilmore ne-a spus asta, continuă Bell. A 
spus că a trebuit să cheme paza. 

— Poate. Dar nu eu l-am ucis. 

— Ştiai că Ed Schaeffer a murit? A fost înţepat de 
viespile alea din adăpost. 

— Îmi pare rău că s-a întâmplat asta. Dar nu a fost vina 
mea. Nu eu am pus cuibul acolo. 

— Nu era o capcană? 

— Nu, cuibul doar stătea acolo în adăpost. Mergeam 
acolo tot timpul - uneori şi dormeam acolo - şi viespile nu 
mi-au făcut nimic. Ele atacă doar atunci când simt că vrei 
să le faci rău. 

— Spune-ne atunci despre bărbatul acela care l-a 
omorât pe Billy, continuă şeriful. L-ai mai văzut pe aici în 
alte daţi? 

— Da, dom'le. De vreo două-trei ori în ultimii ani. Se 
plimba prin pădurile din jurul Blackwater Landing. Apoi l- 
am văzut o dată lângă şcoală. 

— Alb sau de culoare? 

— Alb. Şi înalt. Cam de vârsta domnului Babbage. 

— În jur de patruzeci şi ceva de ani? 

— Da, mă gândesc. Are părul blond. Şi purta o salopetă 
cafenie. Şi un tricou alb. 

— Dar pe lopată erau doar amprentele tale şi ale lui 
Billy, spuse Bell. Doar atât. 

— Păi, cred că purta mănuşi, răspunse Garrett. 

— De ce ar purta cineva mănuşi în perioada asta a 
anului? întrebă Jesse. 

— Poate ca să nu lase amprente? îi replică Garrett. 

Sachs se gândi la amprentele mai puţin vizibile de pe 
lopată. Nu ea şi Rhyme verificaseră amprentele. Uneori, se 
poate întâmpla ca până şi mănuşile să lase urme. Cele de 
la mănuşile de bumbac şi de lână erau mult mai puţin 
vizibile, deşi se puteau prinde fibre din material în aşchiile 
cozii. 

— Păi, Garrett, tot ce spui tu aici s-ar fi putut întâmpla, 
rosti Bell. Dar nu cred că e adevărat. 

— Billy era mort! Eu doar am ridicat lopata şi m-am 
uitat la ea. Ceea ce nu ar fi trebuit să fac. Dar am făcut-o. 
Asta e tot ce s-a întâmplat. Ştiam că Mary Beth e în 
pericol, aşa că am dus-o să fie în siguranţă. Băiatul se uită 
implorând la Sachs în timp ce vorbea. 

— Haide să ne întoarcem la Mary Beth, spuse Bell. De 
ce era în pericol? 

— Pentru că era în Blackwater Landing. 

Se juca din nou cu unghiile... „Nu seamănă deloc cu 
ticul meu, gândi Sachs. Eu îmi înfig unghiile în piele, el le 
loveşte una de cealaltă. Oare ce e mai rău? se întrebă ea. 
Ticul meu, se hotări; e mai distructiv.” 

Băiatul se uită cu ochii lui roşii şi umezi la Sachs. 

„Nu mai face asta! Nu pot să mă uit la tine!” gândi ea, 
privind în altă parte. 

— Şi Todd Wilkes? Băiatul care s-a spânzurat? L-ai 
ameninţat cumva? 

— Nu! 

— Fratele lui te-a văzut în timp ce strigai la el 
săptămâna trecută. 

— Arunca bete de chibrit aprinse într-un muşuroi de 
furnici. Era de rahat şi a trebuit să îi spun. 

— Cum rămâne cu Lydia? spuse Bell. De ce ai răpit-o pe 
ea? 

— Eram îngrijorat şi pentru ea. 

— Pentru că era în Blackwater Landing? 

— Exact. 

— Voiai să o violezi, nu-i aşa? 

— Nu! începu să ţipe Garrett. Nu voiam să îi fac rău. 
Nici ei, nici altcuiva. Şi nu l-am omorât pe Billy. Toată 
lumea vrea să mă facă să recunosc ceva ce nu am făcut. 

Bell scoase un şerveţel şi îl înmână băiatului. 

Uşa se deschise violent şi Mason Germain intră în 
cameră. Probabil se uitase prin fereastră şi faţa sa arăta 
clar că îşi pierduse răbdarea. Sachs îi putea simţi mirosul 
de apă de colonie - începuse să îl deteste. 

— Mason! rosti Bell. 

— Ascultă aici, băiete, spune-ne acum unde e fata! Dacă 
nu ne spui, te ducem la Lancaster şi o să rămâi acolo până 
la proces... Ai auzit de Lancaster, nu-i aşa? Că, dacă nu, 
pot să îţi spun eu. 

— Încetează! Destul! ordonă o voce înaltă. 

În cameră intră un bărbat scund, tuns scurt, cu părul 
aranjat impecabil. Era chiar mai mic de statură decât 
Mason. Purta un costum gri cu toţi nasturii închişi, o 
cămaşă bleu şi o cravată în dungi. Pantofii lui aveau tocuri 
înalte de aproape opt centimetri. 

— Nu mai spune un cuvânt, îl sfătui pe Garrett. 

— Bună, Cal, rosti Bell, deloc încântat că omul se afla 
aici. Şeriful i-l prezentă lui Sachs pe avocatul lui Garrett, 
Calvin Fredericks. 

— Ce naiba faci? Îmi interoghezi clientul fără ca eu să 
fiu aici? arătă înspre Mason. Şi ce naiba e prostia aia cu 
Lancaster? Ar trebui să te arunc pe tine acolo pentru 
modul în care îi vorbeşti. 

— Ştie unde e fata, Cal, murmură Mason. Nu vrea să ne 
spună. Şi i-au fost citite drepturile. El... 

— Un băiat de şaisprezece ani? Ei bine, cred că o să 
rezolv cazul chiar acum şi o să merg să iau cina. Se 
întoarse către Garrett. Tinere, cum te simţi? 

— Mă mănâncă faţa. 

— Te-au bătut? 

— Nu, dom'le, doar mă mănâncă. 

— Lasă că rezolvăm asta. Să îi aducă cineva o cremă. 
Acum, fii atent. Eu voi fi avocatul tău. Statul m-a trimis aici 
şi tu nu trebuie să plăteşti nimic. Ţi-au citit drepturile? Ţi- 
au spus că ai dreptul să nu vorbeşti dacă nu vrei? 

— Da, dom'le. Dar şeriful Bell dorea să mă întrebe ceva. 

— Vai, Jim, ce drăguţ din partea ta! La ce te gândeai? 
Patru contra unu? 

— Ne gândeam la Mary Beth McConnell, răspunse 
Mason. Fata pe care a răpit-o. 

— După cum se spune. 

— Şi pe care a violat-o, murmură Mason. 

— Nu e adevărat! strigă Garrett. 

— Am găsit un şerveţel însângerat plin cu sperma lui, se 
răsti Mason. 

— Nu, nu! strigă băiatul în timp ce faţa i se înroşea tot 
mai mult. Mary Beth s-a lovit. Asta s-a întâmplat. S-a lovit 

la cap, iar eu i-am şters sângele cu şerveţelul pe care îl 
aveam în buzunar. Şi referitor la cealaltă chestie... uneori, 
ştiţi, mi-o mai frec... Ştiu că nu ar trebui să o fac. Ştiu că 
nu e bine. Dar nu mă pot abţine. 

— Şşt, Garrett, nu trebuie să le dai explicaţii, îi spuse 
Fredericks. Apoi se întoarse către Bell. Interogatoriul a 
luat sfârşit. E timpul să îl duceti înapoi în celulă. 

Pe când Jesse Corn îl conducea afară din cameră, 
Garrett se opri brusc şi se întoarse către Sachs. 

— Te rog, trebuie să faci ceva pentru mine. Te rog! 
Camera mea de acasă - am nişte borcane înăuntru. 

— Haide, Jesse, du-l afară! ordonă Bell. 

Dar Sachs se trezi vorbind cu Garrett. 

— Stai. Borcanele cu insecte? 

Băiatul încuviinţă. 

— Poţi să pui apă în ele? Sau măcar să le duci afară - să 
aibă o şansă. Domnul şi doamna Babbage nu o să facă 
nimic să le ţină în viaţă. Te rog... 

Sachs ezită, simțind privirile tuturor aţintite asupra ei. 
Apoi dădu din cap. 

— Bine. O să o fac. Îţi promit. 

Garrett îi zâmbi. 

Bell îi aruncă o privire criptică lui Sachs, arătă înspre 
uşă şi Jesse îl conduse pe băiat afară. Avocatul începu să 
meargă după el, dar Bell îl opri. 

— Nu pleci nicăieri, Cal. Aşteptăm aici până când apare 
McGuire. 

— la mâna de pe mine, Bell, murmură avocatul, dar se 
aşeză după cum îi ordonase şeriful. Isuse, ce-i cu prostiile 
astea? Vorbiţi cu un băiat de şaisprezece ani fără să... 

— Taci din gură, Cal. Nu îi scoteam cu cleştele o 
mărturisire, pe care oricum nu a făcut-o şi pe care oricum 
nu aş fi folosit-o. Avem mai multe dovezi decât ne trebuie 
ca să îl băgăm în puşcărie pe viaţă. Tot ce mă interesează 
e să o găsim pe Mary Beth. E undeva în Outer Banks şi nu 
putem să dăm de ea fără ajutor. 

— Nici vorbă. Băiatul nu va mai spune nimic. 

— Ar putea să moară de foame sau de sete, Cal. Sau de 
insolaţie... 

Avocatul tăcu, iar şeriful continuă: 

— Cal, băiatul ăsta e o adevărată pacoste. Am o tonă de 
plângeri împotriva lui... 

— Exact asta mi-a spus secretara în timp ce veneam aici. 
La dracu', majoritatea sunt pentru chiul. Ah, şi pentru 
voyeurism - amuzant, nu-i aşa? Pentru că nici măcar nu 
stătea pe proprietatea reclamanţilor, ci pe trotuar. 

— Cuibul de viespi din urmă cu câţiva ani, spuse Mason 
nervos. Meg Blanchard. 

— Tu l-ai eliberat, răspunse vesel avocatul. Nu a fost nici 
măcar proces penal pentru asta. 

— De data asta e diferit, Cal, spuse Bell. Avem martori, 
avem dovezi bune şi Ed Schaeffer e mort. Putem să facem 
ce vrem cu băiatul ăsta. 

Un bărbat suplu, purtând un costum albastru şifonat 
intră în camera de interogatoriu. Avea păr rar grizonant, 
cu început de chelie şi părea să aibă în jur de cincizeci şi 
cinci de ani. Se uită la Amelia şi o salută absent, apoi se 
încruntă la Fredericks. 

— Am auzit destul ca să cred că acest caz de crimă, 
răpire şi agresiune sexuală e printre cele mai facile pe 
care le-am avut în ultimii ani. 

Bell îl prezentă lui Sachs pe Bryan McGuire, procurorul 
districtului Paquenoke. 

— Are şaisprezece ani, răspunse Fredericks. 

— Nicio curte din statul ăsta nu o să îl judece ca adult, şi 
nici nu o să îi dea două sute de ani în puşcărie, replică 
procurorul pe un ton imperturbabil. 

— Dă-i drumul, McGuire, rosti Fredericks nerăbdător. 
Vrei să cădem la o înţelegere. Îţi ştiu tonul ăsta. 

McGuire îi făcu un semn lui Bell şi Sachs îşi dădu seama 
că şeriful discutase în prealabil cu procurorul despre 
subiectul în cauză. 

— Evident că vrem să ajungem la o înţelegere, continuă 
Bell. Sunt şanse mari ca fata să fie încă în viaţă şi vrem să 
o găsim înainte să moară. 

— Cal, avem atâtea capete de acuzare în cazul ăsta, 
continuă McGuire, încât ai fi surprins cât de flexibili putem 
să fim. 

— Uimeşte-mă, răspunse obraznic avocatul apărării. 

— Pot să îl acuz de reţinere ilegală, acte de violenţă şi 
omor din culpă - o dată pentru Billy Stail, şi o dată pentru 
ajutorul de şerif care a murit. Da, chiar o să fac asta. Totul 
depinde dacă o găsim pe fată în viaţă. 

— Ed Schaeffer, replică avocatul. Moartea sa a fost 
accidentală. 

— A fost o nenorocită de capcană, izbucni Mason. 

— Atunci îl acuz de omor din culpă în cazul lui Billy şi de 
omor din imprudenţă în cazul ajutorului de şerif, răspunse 
McGuire. 

Fredericks căzu pe gânduri. 

— Să văd ce pot să fac. 

Se grăbi înspre celule să discute cu clientul său. După 
cinci minute, se întoarse posomorât. 

— Care-i povestea? întrebă Bell, descurajat de expresia 
feţei avocatului. 

— Nu am avut noroc. 

— Nu a cooperat? 

— Deloc. 

— Cal, dacă ştii ceva ce noi nu ştim, şi nu ne zici ce e, 
mă doare în cot de relaţia avocat-client, murmură Bell. 

— Nu, nu, Jim. Serios. Spune că o protejează pe fată. 
Spune că ea e fericită acolo unde e şi că ar trebui să îl 
căutaţi pe bărbatul cu salopetă cafenie şi bluză albă. 

— Nici măcar nu ne-a oferit descriere bună a bărbatului, 
zise Bell, şi ar putea să spună cu totul altceva mâine doar 
pentru că inventează. 

McGuire îşi dădu părul pe spate, chiar dacă nu era 
nevoie. Sachs simţea mirosul de colonie Aqua Net dinspre 
avocatul apărării. Procurorul folosea Brulcreem. 

— Ascultă, Cal, asta e problema. Îţi ofer exact ce auzi. 
Afli unde e fata şi dacă e în viaţă, şi o să reduc acuzaţiile. 
Dacă nu eşti de acord, deschid procesul şi merg până în 
pânzele albe. Băiatul ăla nu o să mai iasă din închisoare 
tot restul vieţii. Şi amândoi ştim asta. 

Tăcere. 

— Am o idee, rosti Fredericks. 

— Sigur că da, îi replică sceptic McGuire. 

— Nu, ascultă-mă... Am avut un caz în Albermale în 
urmă cu ceva vreme. O femeie pretindea că fiul ei fugise 
de acasă. Dar povestea părea un pic trasă de păr. 

— Cazul Williams? întrebă McGuire. Cu femeia de 
culoare? 

— Exact. 

— Am auzit de el. Tu ai fost avocatul ei? întrebă Bell. 

— Da. Ne spunea gogoşi şi avusese probleme psihice în 
trecut. Am angajat un psiholog din Avery pentru o părere 
profesională. I-a făcut câteva teste şi, în timpul unuia, ne-a 
spus exact ce se întâmplase. 

— Hipnoză - prostia aia cu recuperarea memoriei? 
întrebă McGuire. N 

— Nu, e ceva diferit. li spunea terapia scaunului gol. Nu 
ştiu exact cum funcționează, dar a făcut-o să vorbească. 
Ca şi cum avea nevoie doar de un mic imbold. Lasă-mă să 
îl sun pe tipul ăsta să vină încoace şi să stea de vorbă cu 
Garrett. S-ar putea ca băiatul să coopereze. Dar - şi îl 
împunse cu degetul în piept pe Bell - tot ce discută ei 
rămâne confidenţial şi poţi să afli doar dacă eu sau 
reprezentantul legal ne dăm acordul. 

Bell se uită la McGuire şi încuviinţă. 

— Sună-l, spuse procurorul. 

— Bine, răspunse Fredericks şi se îndreptă spre 
telefonul din colţul camerei. 

— Auziţi? întrebă Sachs. 

Avocatul se întoarse către ea. 

— Cazul la care te-a ajutat psihologul. Cazul Williams. 

— Da? 

— Ce s-a întâmplat cu băiatul ei până la urmă? Fugise 
de acasă? 

— Nu. Mama lui îl omorâse. L-a legat cu sârmă şi l-a 
înecat în iazul din spatele casei. Hei, Jim, cum fac legătura 
cu exteriorul? 


Mary Beth strigă atât de tare, încât simţi că îi ia foc 
gâtul şi se temu că probabil îşi distrusese pentru 
totdeauna corzile vocale. 

Misionarul, care deja o luase spre marginea pădurii se 
opri. Îşi ducea rucsacul pe un singur umăr şi ţinea într-o 
mână ceva care semăna cu un tub de spray. Se uită în jur. 

„Te rog, te rog, te rog”, se gândea Mary Beth. Ignorând 
durerea, mai încercă o dată. 

— Aici! Ajută-mă! 

Bărbatul se uită înspre baracă. Apoi îşi continuă drumul. 

Fata respiră adânc, se gândi la zgomotul făcut de 
Garrett când se juca cu unghiile, la ochii lui umezi şi la 
erecţia puternică, apoi la moartea tatălui ei şi la Virginia 
Dare... Şi ţipă cum nu mai ţipase niciodată. 

De data aceasta Misionarul se opri, se uită înapoi către 
adăpost, îşi dădu jos pălăria, lăsă rucsacul şi tubul pe 
pământ, şi începu să alerge înspre ea. 

„Mulţumesc”... începu ea să plângă. „Mulţumesc 

Era subţirel şi bine bronzat. Pe la vreo cincizeci de ani, 
dar în formă fizică bună. 

— Care e problema? gâfâi el când ajunse la vreo 
douăzeci de metri de ea şi încetini pasul. Ai păţit ceva? 

— Te rog, se chinui ea să vorbească. Durerea din gât era 
insuportabilă. Scuipă încă o dată sânge. 

Bărbatul înainta precaut până la fereastra spartă, 
uitându-se la cioburile de pe jos. 

— Ai nevoie de ajutor? 

— Nu pot să ies. Cineva m-a răpit... 

— Te-a răpit? 

Mary Beth îşi şterse faţa plină de lacrimi de fericire şi 
sudoare. 


n 
! 

— Un puşti de liceu din Tanner's Corner. 

— Stai puţin... Am auzit despre asta. A fost la ştiri. Tu 
eşti cea pe care a răpit-o? 

— Da. 

— Unde e el acum? 

Fata încercă să vorbească, dar gâtul o durea mult prea 
tare. Respiră adânc şi într-un final reuşi să îi răspundă: 

— Nu ştiu. A plecat noaptea trecută. Te rog... nu ai apă? 

— Am adus cu mine un bidon. Mă duc după el. 

— Şi cheamă poliţia. Ai telefon? 

— Nu la mine. Dădu din cap şi zâmbi. Am contract de 
colaborare cu primăria. Arătă înspre rucsac şi tub. 
Distrugem plantele de marijuana, ştii tu, puştii le sădesc 
aici. Primăria ne-a dat telefoane, dar nu prea îl ţin la mine. 
Eşti rănită grav? Apoi se uită la crusta de sânge de pe 
capul fetei. 

— E în regulă. Dar... apă. Am nevoie de apă. 

Bărbatul păşi înapoi spre pădure şi, pentru un moment 
terifiant, fata se sperie că nu avea să se întoarcă. Dar 
Misionarul ridică de jos un bidon gălbui şi fugi înapoi. 
Mary Beth îl apucă cu mâinile tremurânde şi se strădui să 
bea cât mai încet posibil. Apa era caldă şi stătută, dar nu 
mai băuse niciodată ceva atât de bun. 

— O să încerc să te scot de aici, spuse bărbatul şi se 
îndreptă spre uşă. 

Se auzi o bufnitură, ca şi cum ar fi tras un şut în uşă sau 
ar fi încercat să o spargă. Încă una. Încă două. Bărbatul 
luă un bolovan şi îl aruncă în uşă, dar fără efect. Se 
întoarse apoi la fereastră. 

— Nu se clinteşte. 

Îşi şterse fruntea transpirată şi examină gratiile de la 
fereastră. 

— Mamă, a construit o adevărată închisoare aici. Ar 
dura ore întregi şi cu un fierăstrău. Bun, mă duc după 
ajutor. Cum te cheamă? 

— Mary Beth McConnell. 

— O să alertez poliţia, apoi vin să te scot de aici. 

— Te rog, nu sta mult! 

— Am un prieten care locuieşte în apropiere. Sun la 
poliţie şi ne întoarcem. Băiatul ăla... e înarmat? 

— Nu ştiu. Nu am văzut nicio armă. Dar nu sunt sigură. 

— Stai liniştită, Mary Beth. O să fie totul în regulă. De 
obicei nu prea fug, dar astăzi o să fac o excepţie. Se 
întoarse şi începu să gonească peste câmp. 

— Domnule... mulţumesc. 

Dar bărbatul nu mai auzi vorbele lui Mary Beth. Sprintă 
prin ierburile înalte şi dispăru în pădure. Nici măcar nu se 
oprise să îşi ia echipamentul. Mary Beth rămase în faţa 
ferestrei mângâind bidonul ca şi cum ar fi fost un nou- 
născut. 

19 


Sachs o observă pe Lucy Kerr stând pe o bancă în faţa 
unei băcănii, savurând un Arizona Ice Tea. Traversă strada 
şi o salută. Remarcă o plăcuţă în faţa magazinului, pe care 
scria Bere Rece. 

— Aveţi în Tanner's Corner legea aceea care nu permite 
să ai doza de bere deschisă dacă eşti pe stradă?! 

— Da, răspunse Lucy. Şi o luăm la modul cel mai serios. 
Înseamnă că, dacă trebuie să bei dintr-o doză, în primul 
rând trebuie ca doza să fie deschisă. 

După o secundă, Sachs îşi dădu seama de glumă şi râse. 

— Vrei să bei ceva mai tare? 

— Nu mersi, răspunse Lucy. 

Sachs reveni după un minut, ţinând în mână un pahar cu 
bere blondă Sam Adams, se aşeză lângă ajutorul de şerif şi 
îi vorbi despre convorbirea referitoare la psiholog dintre 
McGuire şi Fredericks. 

— Sper să meargă, răspunse Lucy. Jim ne-a spus că 
trebuie să fie mii de case vechi în Outer Banks. Trebuie să 
limităm căutarea. 

Amândouă rămaseră tăcute pentru câteva momente. Un 
băiat singuratic trecu pe lângă ele cu un skateboard 
zgomotos şi dispăru. Sachs o întrebă pe Lucy de ce nu 
erau copii în oraş. 

— Aşa e, răspunse femeia. Nu prea m-am gândit la asta, 
dar cred că majoritatea cuplurilor de tineri s-au mutat de 
aici în oraşe mai mari. Tanner's Corner nu e oraşul în care 
să stai dacă aştepţi să ţi se nască un copil. 

— Tu ai copii? o întrebă Sachs. 

— Nu. Eu şi Buddy nu am avut. Apoi ne-am despărţit şi 
nu am mai cunoscut pe nimeni după el. Ăsta e marele meu 
regret. Că nu am copii. 

— De cât timp eşti divorțată? 


11 Open Container Law este o lege din SUA care interzice consumul de 
băuturi alcoolice în anumite spaţii publice (n.tr.). 

— Trei ani. 

Sachs păru surprinsă că femeia nu se recăsătorise. Era 
foarte atrăgătoare - în special ochii. Pe vremea când Sachs 
lucra ca fotomodel în New York, înainte să intre în poliţie, 
petrecuse multă vreme în compania unor oameni care 
arătau foarte bine. Dar de atâtea ori aveau privirile goale; 
şi, dacă ochii nu erau frumoşi, nici oamenii nu erau, 
credea Amelia Sachs. 

— Ei, o să cunoşti pe cineva într-o bună zi şi o să ai o 
familie, o încuraja Amelia pe Lucy. 

— Am slujba, răspunse rapid Lucy. Ştii, nu am nevoie 
chiar de tot în viaţă. 

Ceva rămânea nespus aici - ceva ce Lucy nu voia să 
divulge. Sachs se întrebă dacă ar fi cazul să insiste sau nu. 
Încercă să o abordeze cumva. 

— Sigur sunt cel puţin o mie de bărbaţi în districtul 
Paquenoke care ar face orice să iasă cu tine. 

După un scurt moment, Lucy îi răspunse: 

— De fapt, nu prea ies la întâlniri. 

— Serios? 

Urmă altă pauză. Sachs se uită de-a lungul străzii 
prăfuite şi abandonate. Băiatul cu skateboardul dispăruse 
de mult. Lucy respiră adânc şi se pregăti să răspundă 
ceva, dar, în loc să facă asta, mai luă o gură de Ice Tea. 
Apoi începu să vorbească: 

— Mai ştii că ţi-am spus că am avut nişte probleme cu 
sănătatea? 

Sachs dădu din cap că da. 

— Cancer la sân. Nu era în stadiu prea avansat, dar 
doctorul a spus că ar trebui să îmi facă o dublă 
mastectomie. Şi asta a şi făcut. 

— Îmi pare rău, spuse Sachs. Încă urmezi tratamentele? 

— Da. Am fost cheală pentru o vreme. Arătam 
interesant. Mai luă o gură de Ice Tea. De trei ani şi 
jumătate sunt în recuperare şi până acum totul e în regulă, 
continuă Lucy. Chiar m-a dat peste cap ce s-a întâmplat. 
Adică, nimeni din familia mea nu a avut astfel de 

218 


- JEFFERY DEAVER - 


probleme. Bunica e sănătoasă tun. Mama lucrează cinci 
zile pe săptămână la Parcul Naţional din Mattamuskeet şi 
merge împreună cu tata să facă alpinism de două-trei ori 
pe an. 

— Nu poţi să ai copii din cauza radiaţiilor? întrebă 
Sachs. 

— Ah, nu, am avut protecţie. Doar că... nu ştiu... nu îmi 
prea place să ies la întâlniri. Ştii ce vor bărbaţii după 
primul sărut... 

Sachs nu putea să nu fie de acord cu asta 

— O să cunosc un tip drăguţ, o să bem o cafea sau ceva 
şi după zece minute o să încep să îmi fac griji cum o să 
reacționeze când o să afle. Într-un final, ajung să nu îi mai 
răspund la telefoane. 

— Deci ai renunţat la gândul de a avea o familie? o 
întrebă Sachs. 

— Poate o să întâlnesc cândva un văduv care are copii, îi 
răspunse femeia. Mi-ar plăcea asta. 

Spuse acestea pe un ton firesc, dar Sachs îşi dădu 
seama că probabil îşi repetase sieşi lucrurile acestea de 
prea multe ori. Poate chiar zilnic. 

Lucy îşi aplecă capul. 

— Mi-aş da insigna de ajutor de şerif într-o clipită, dacă 
aş putea să am copii. Dar ce să fac? Viaţa nu te duce 
întotdeauna acolo unde vrei să te ducă. 

— Şi soţul te-a lăsat imediat după operaţie? Cum 
spuneai că îl cheamă? 

— Bud. Nu chiar imediat. Opt luni mai târziu. La naiba, 
nici nu îl pot învinovăţi. 

— De ce spui asta? 

— Ce anume? 

— Că nu îl poţi învinovăţi. 

— Pur şi simplu nu pot. M-am schimbat prea mult. M-am 
schimbat în ceva ce nu îl mai interesa. 

Sachs tăcu pentru un moment, apoi continuă: 

— Lincoln e diferit. Cât se poate de diferit. 

— Deci e ceva mai mult între voi decât o relaţie între 
colegi, nu-i aşa? 

— Cam aşa stă treaba, răspunse Sachs. 

— Mă gândeam eu. Apoi râse. Hei, eşti o polițistă dură 
din marele oraş... Cum te simţi tu când te gândeşti la 
copii? 

— Mi-ar plăcea să am copii. Tata ar fi vrut să aibă 
nepoți. Şi el a fost poliţist. li surâdea ideea să fie trei 
generaţii din familia noastră cu aceeaşi meserie. Se 
gândea că poate revista People o să facă un reportaj sau 
ceva. Era revista lui preferată. 

— De ce foloseşti trecutul? 

— A murit în urmă cu câţiva ani. 

— A fost ucis în timpul serviciului? 

Sachs se gândi cum să îi răspundă, dar într-un final rosti 
ceea ce nu voia: 

— Cancer. 

Lucy tăcu pentru un moment, apoi continuă uitându-se 
la Sachs şi apoi la închisoare. 

— Lincoln poate să aibă copii? 

Sachs sorbi spuma din paharul cu bere. 

— Teoretic da. 

Se decise să nu îi spună lui Lucy cum în dimineaţa 
aceasta, când fuseseră la Institutul Neurologic din Avery, 
motivul pentru care Sachs ieşise afară să vorbească cu 
doctoriţa Weaver fusese să o întrebe dacă operaţia lui 
Rhyme ar fi afectat şansele lui de a avea copii. Doctoriţa îi 
răspunsese că probabil nu şi începuse să îi explice despre 
intervenţiile necesare ca ea să poată rămâne însărcinată. 
Dar chiar atunci apăruse Jim Bell ca să-i roage să-l ajute. 

Nu îi spusese nici că Rhyme nu dorea să audă vreodată 
vorbindu-se despre copii şi că ea se gândea că Lincoln 
avea anumite reţineri când venea vorba de asta. Motivele 
puteau fi numeroase: frica de a avea o familie, când el 
avea o asemenea meserie periculoasă. Sau faptul că el ştia 
că persoanele handicapate, cel puţin din punct de vedere 
statistic, aveau o viaţă mai scurtă decât restul. Sau poate 

că dorea să aibă libertatea de a se hotări într-o dimineaţă 
că totul se va sfârşi pentru el. Poate toate acestea se 
combinau cu ideea lui cum că Sachs şi cu el ar fi fost nişte 
părinţi total ieşiţi din tiparele normalităţii (deşi ea tot 
timpul îi răspundea: „Şi ce anume e normal în ziua de 
azi?”). 

— Tot timpul m-am întrebat, reflectă Lucy, dacă aş avea 
copii, oare aş renunţa la munca mea? Tu ce zici? 

— Tot timpul port o armă cu mine, dar, de regulă, mă 
ocup cu investigarea scenei crimei. Nu prea mă bag la 
treburi riscante. Trebuie să fiu mai atentă şi când conduc. 
Am un Camaro de trei sute şaizeci de cai putere în garaj în 
Brooklyn. Nu prea văd cum s-ar potrivi un scaun de copil 
înăuntru. Apoi râse. Cred că ar trebui să învăţ să conduc 
un Volvo cu cutie automată. Ar trebui să iau lecţii. 

— Te şi văd făcând figuri cu maşina ieşind din parcare 
de la Food Lion. 

O tăcere bizară se lăsă între cele două femei. Era genul 
de tăcere care apare de regulă între doi străini care îşi 
divulgă secretele cele mai ascunse şi apoi îşi dau seama că 
nu pot să mai continue. 

Lucy se uită la ceas. 

— Ar trebui să mă întorc la sediu. Să îl ajut pe Jim cu 
telefoanele la Outer Banks. Aruncă doza goală într-un coş 
de gunoi şi dădu din cap. Mă tot gândesc la Mary Beth. Mă 
întreb unde e, dacă e teafără, dacă e speriată... 

În schimb, Amelia Sachs se gândea la Garrett Hanlon. 
Pentru că vorbiseră despre copii, Sachs îşi închipuia cum 
s-ar simţi ea dacă ar fi avut un fiu acuzat de crimă şi de 
răpire. Care urma să rămână o noapte în închisoare. Poate 
sute de nopţi. Sau chiar mii. 

Lucy se opri. 

— Te întorci? 

— În două minute. 

— Sper să ne vedem înainte să pleci, adăugă Lucy şi o 
luă în jos pe stradă. 

Câteva minute mai târziu, uşa de la închisoare se 
deschise şi Mason Germain păşi afară. Nu îl văzuse 
niciodată zâmbind şi nu zâmbea nici acum. Se uită în jur 
pe stradă, dar nu o observă. Trecu pe cealaltă parte şi 
intră într-o clădire - un magazin sau un bar - înainte să se 
ducă la Departamentul Şerifului. 

Apoi o maşină se opri pe marginea străzii şi doi bărbaţi 
coborâră. Unul era Cal Fredericks, avocatul lui Garrett, iar 
celălalt, un bărbat de vreo patruzeci de ani. Purta o 
cămaşă şi o cravată - ultimul nasture desfăcut şi nodul 
neglijent atârnând la câţiva centimetri sub gât. Mânecile 
erau suflecate şi în mână avea o geacă sport bleumarin. 
Pantalonii cafenii erau teribil de şifonaţi. Avea o faţă 
blândă ca de învăţător. Cei doi intrară în clădire. 

Sachs aruncă paharul într-un coş de gunoi, traversă 
strada şi intră după ei în închisoare. 

Cal Fredericks îi făcu cunoştinţă Amaliei Sachs cu 
doctorul Elliott Penny. 

— Ah, lucrezi cu Lincoln Rhyme, spuse surprins 
doctorul. 

— Da, aşa e. 

— Mi-a spus că mulţumită vouă a fost prins Garrett. 
Lincoln e aici? 

— E la şerif acum. Nu cred să stea mult acolo. 

— Avem un prieten comun. Mi-ar plăcea să îl salut. O să 
trec pe acolo dacă am ocazia. 

— Ar mai trebui să stea vreo oră acolo, răspunse Sachs, 
care apoi se întoarse către Cal Fredericks. Pot să vă întreb 
ceva? 

— Sigur, doamnă, răspunse precaut avocatul. Cel puţin 
teoretic, Sachs lucra pentru inamic. 

— Mason Germain vorbea cu Garrett mai devreme, 
acolo în camera de interogare. A menţionat Lancaster. 
Despre ce e vorba? 

— E un centru de detenţie pentru infractori periculoşi. O 
să fie transferat acolo după ce se încheie aranjamentele de 
rigoare. O să rămână acolo pe perioada procesului. 

— E pentru infractori juvenili? 

— Nu, nu. Adulţi. 

— Dar are doar şaisprezece ani, spuse Sachs. 

— Ah, păi, McGuire o să ceară să fie judecat ca adult, 
dacă nu facem o pledoarie bună. 

— Cât de rău e acolo? 

— Unde, la Lancaster? Avocatul ridică din umerii 
înguşti. O să fie bătut acolo. Nu zic că nu. Nu ştiu cât de 
rău. Dar sigur o să fie rănit. Un băiat ca el nu prea are 
şanse la Lancaster. 

— Nu poate să stea izolat? 

— Nu şi acolo. E toată lumea la grămadă. De fapt, eo 
puşcărie mai mare. Tot ce putem spera e că paznicii o să îl 
protejeze. 

— Cum rămâne cu cauţiunea? 

Fredericks râse. 

— Niciun judecător din lumea asta nu o să pună 
problema cauţiunii într-un astfel de caz. 

— Nu putem să îl transferăm altundeva? Lincoln are 
nişte prieteni în New York. 

— New York? Fredericks îi zâmbi strâmb, tipic pentru 
un sudist. Nu cred că asta ar influenţa prea mult ce se 
întâmplă aici. Se uită înspre doctorul Penny. Nu, nu, cea 
mai bună soluţie este să îl convingem pe Garrett să 
coopereze. 

— Părinţii lui adoptivi nu ar trebui să fie aici? 

— Ba da, i-am şi sunat, dar Hal a spus că băiatul o să se 
descurce singur. Nici nu a vrut să mă lase să vorbesc cu 
Maggie - maică-sa. 

— Dar Garrett nu poate lua decizii de unul singur, 
replică Sachs. E doar un puşti. 

— Ah, explică Fredericks, înainte de aranjament sau de 
pledoarie, o să îi delegăm un reprezentant legal. Nu îţi 
face griji, o să fie bine. 

Sachs se uită la doctor. 

— Ce o să îi faceţi? Testul cu scaunul gol? 

Doctorul Penny se uită întrebător la avocat, care dădu 
din cap afirmativ. Doctorul începu. 

— Nu e un test. E un fel de terapie Gestalt - o tehnică 
comportamentală care e renumită pentru viteza cu care 
obţine informaţii despre înţelegerea mai multor tipuri de 
comportament. O să îl pun pe Garrett să îşi imagineze că 
Mary Beth stă pe un scaun în faţa lui şi o să îl pun să Îi 
vorbească. Să îi explice de ce a răpit-o. Sper să îl fac să 
înţeleagă că fata e speriată şi supărată, şi că nu e bine 
ceea ce a făcut el. Că o să îi fie mai bine dacă ne spune 
unde a dus-o. 

— Şi o să funcţioneze? 

— Nu e pentru cazuri de genul acesta, dar cred că am 
putea obţine rezultate. 

Avocatul se uită la ceas. 

— Doctore, eşti gata? 

Acesta încuviinţă. 

— Să mergem. 

Doctorul şi Fredericks  intrară în camera de 
interogatoriu. 

Sachs se retrase şi îşi turnă un pahar cu apă pe care îl 
sorbi încet. Când agentul de pază începu să îşi citească 
ziarul, Sachs intră rapid în camera de observaţie, unde era 
montat aparatul video. Camera era goală. Sachs închise 
uşa şi se aşeză. Il putea vedea pe Garrett stând pe un 
scaun în centrul camerei. Doctorul era la masă, iar Carl 
Fredericks şedea într-un colţ cu coatele sprijinite de 
genunchi, lăsând să i se vadă tocurile înalte ale pantofilor. 

Un al treilea scaun, neocupat, era pus în faţa lui Garrett. 
Pe masă, erau câteva cutii reci de Coca-Cola. Sachs le 
putea auzi vocile prin difuzor. 

— Garrett, sunt doctorul Penny. Cum te simţi? 

Niciun răspuns. 

— E cam cald aici, nu ţi se pare? 

Garrett tăcea în continuare. Se uită apoi în jos şi începu 
să se joace cu unghiile. Sachs nu auzea zgomotul. Se trezi 
că se joacă şi ea cu unghia, adâncind-o în degetul arătător. 
Simţi umezeală şi văzu picături de sânge. „Opreşte-te, 
opreşte-te, opreşte-te”, îşi spuse ea şi se forţă să îşi 
coboare mâinile. 

— Garrett, sunt aici să te ajut. Lucrez împreună cu 
avocatul tău, domnul Fredericks care e de faţă, şi 
încercăm să obţinem o pedeapsă cât mai mică pentru ce s- 
a întâmplat. Te putem ajuta, dar avem nevoie să cooperezi. 

— Doctorul o să îţi vorbească, Garrett, spuse Fredericks. 
O să încercăm să aflăm câteva lucruri. Dar tot ce spui o să 
rămână între noi. Nu vom spune nimănui fără acordul tău. 
Ai priceput? 

Garrett încuviinţă. 

— Ţine minte, Garrett, adăugă doctorul, noi suntem 
băieţii buni. Suntem de partea ta... Acum, vreau să încerc 
ceva. 

Ochii îi erau fixaţi pe faţa băiatului, care îşi scarpină 
pielea iritată. 

— De ce nu, răspunse Garrett. 

— Vezi scaunul de acolo? arătă doctorul Penny către 
obiect şi Garrett se uită şi el. 

— Da, îl văd. 

— O să încercăm un fel de joc. O să îţi imaginezi că o 
persoană importantă stă pe el. 

— Cum ar fi preşedintele? 

— Nu, voiam să spun cineva important pentru tine. 
Cineva cunoscut. O să îţi imaginezi că stă în faţa ta. Şi 
vreau să fii cât se poate de sincer cu persoana în cauză. Să 
îi spui tot ce vrei să îi spui. Impărtăşeşte-ţi secretele cu ea. 
Dacă eşti furios, descarcă-te. Dacă iubeşti persoana, 
spune-i asta. Dacă vrei să o ai - cum ai vrea o anume fată - 
spune-i asta. Ţine minte, poţi să spui orice. Nimeni nu o să 
se supere pe tine. 

— Să vorbesc cu scaunul? întrebă Garrett. De ce? 

— Un motiv ar fi că o să te facă să te simţi mai bine 
după lucrurile urâte care s-au întâmplat astăzi. 

— Adică, atunci când am fost prins? 

Sachs zâmbi. 

Doctorul Penny se forţă să nu zâmbească şi el şi apropie 
scaunul gol de Garrett. 

— Acum, imaginează-ţi că o persoană importantă stă 
acolo. Să zicem Mary Beth McConnell. Şi tu ai vrea să îi 
spui ceva şi acum ai ocazia. Ceva ce nu i-ai mai spus 
niciodată pentru că ţi-a fost prea greu. Ceva foarte 
important. Nu orice rahat. 

Garrett se uită stresat prin cameră, căutând privirea 
avocatului, care îl încuraja. Băiatul respiră adânc. 

— Bine, cred că sunt gata. 

— Bine. Acum imaginează-ţi că Mary Beth stă pe scaun. 

— Dar nu vreau să îi spun nimic ei, îl întrerupse Garrett. 

— Nu vrei? 

Băiatul dădu din cap. 

— Deja i-am spus tot ce voiam să îi spun. 

— Sigur nu mai vrei să îi spui ceva? 

— Nu ştiu, ezită Garrett... Poate. Doar... chestia e că mai 
degrabă mi-aş imagina pe altcineva stând în scaun. Nu am 
putea să facem asta? 

— Pentru moment, hai să rămânem cu Mary Beth. 
Spuneai că poate ar fi totuşi ceva. Care ar fi lucrul acela? 
Vrei să îi reproşezi cumva că te-a lăsat baltă? Că te-a 
rănit? Sau că te-a înfuriat? Vrei să îi spui cum te-ai 
răzbuna pe ea? Orice, Garrett. Poţi să spui orice. Totul e în 
regulă. 

Garrett ridică din umeri. 

— Păi, de ce nu ar putea să fie altcineva? 

— Să zicem că pentru moment trebuie să fie Mary Beth. 

Băiatul se întoarse brusc înspre peretele cu oglinda şi se 
uită în direcţia unde stătea Sachs. Neintenţionat, femeia 
se trase înapoi, deşi ştia că băiatul nu are cum să o vadă. 

— Continuă, îl încurajă doctorul. 

Băiatul se întoarse către el. 

— Bine. Cred că i-aş spune că mă bucur că e în 
siguranţă. 

Doctorul radie de fericire şi arătă înspre scaun. 

— Foarte bine, Garrett. Să începem de aici. Spune-i că 
tu ai salvat-o. Spune-i şi de ce. 

Garrett se uită nesigur către scaunul gol din faţa sa. 
Începu: 

— Ea era în Blackwater Landing şi... 

— Nu, nu, aminteşte-ţi că vorbeşti cu Mary Beth. 
Închipuie-ţi că stă pe scaun în faţa ta. 

Băiatul tuşi să îşi curețe gâtul. 

— Erai în Blackwater Landing. Şi era foarte periculos. 
Oamenii erau răniţi tot timpul în Blackwater Landing, ba 
chiar ucişi. Eram îngrijorat pentru tine. Nu voiam ca 
bărbatul în salopetă să te rănească şi pe tine. 

— Bărbatul în salopetă? întrebă doctorul. 

— Cel care l-a omorât pe Billy. 

Doctorul se uită la avocat care dădu din cap. Apoi 
continuă: 

— Garrett, ştii, chiar dacă ai salvat-o pe Mary Beth, ea 
tot s-ar putea să creadă că a făcut ceva să te enerveze. 

— Să mă enerveze? Dar nu a făcut nimic de genul ăsta. 

— Păi, ai luat-o de la familia ei. _ 

— Am luat-o să mă asigur că nu o să păţească nimic. Işi 
aminti de regulile jocului şi se uită către scaun. Te-am luat 
de acolo să mă asigur că nu o să păţeşti nimic. 

— Nu pot decât să mă gândesc, spuse doctorul pe un ton 
blând, că mai e ceva ce ai vrea să-i spui. Am simţit asta 
înainte - ceva foarte important, dar tu nu vrei să spui. 

Sachs observase şi ea asta pe faţa băiatului. Părea 
tulburat, dar nedumerit de jocul pe care îl propusese 
doctorul. Oare la ce se gândea? Chiar era ceva ce voia să 
spună. Ce era oare? 

Garrett îşi privi unghiile lungi şi murdare. 

— Păi, poate chiar e ceva. 

— Continuă. 

— E... cam greu. 

Cal Fredericks stătea cu o foaie de hârtie în faţă şi cu un 
creion în mână. 

— Hai să revedem scena, spuse doctorul Penny cu 
blândeţe. Mary Beth e acolo. Aşteaptă. Vrea ca tu să îi spui 
ceea ce vrei să spui. 

— Chiar vrea? Credeţi asta? întrebă Garrett. 

— Da, îl asigură doctorul. Vrei să îi spui ceva referitor la 
locul unde se află acum? Unde ai dus-o? Cum e acolo? De 
ce ai dus-o în locul acela? 

— Nu, răspunse Garrett. Nu vreau să îi spun nimic legat 
de asta. 

— Atunci ce vrei să îi spui? N 

— Te... Şi vocea lui se stinse. Incepu să îşi pocnească 
unghiile. 

— Ştiu că e greu. 

Sachs stătea aplecată în scaun. „Haide, haide, Garrett, 
se gândea. Vrem să te ajutăm. Să ne întâlnim la jumătatea 
drumului.” Doctorul Penny continuă cu vocea sa 
monotonă: 

— Haide, Garrett. Acolo pe scaun stă Mary Beth. 
Aşteaptă. Se întreabă ce ai să îi zici. Vorbeşte-i! Doctorul 
împinse băutura răcoritoare mai aproape de băiat, care o 
ridică şi luă câteva înghiţituri lungi. Cătuşele zornăiau la 
contactul cu doza, de fiecare dată când Garrett o ducea la 
gură. După o scurtă pauză, doctorul continuă: Ce voiai să 
îi spui lui Mary Beth? Lucrul acela important. Văd că vrei 
să îl spui. Simt că ai nevoie să te descarci. Şi cred că şi ea 
vrea să îl audă. Doctorul împinse scaunul gol mai aproape 
de băiat. Uite, acolo e Mary Beth, Garrett. Stă chiar în faţa 
ta şi se uită la tine. Care e lucrul acela pe care vrei să i-l 
zici, dar încă nu ai reuşit? Acum ai ocazia. Haide! 

Garrett mai luă o gură de Coca-Cola. Sachs observă că 
mâinile băiatului tremurau. „Oare ce va urma? se întrebă. 
Ce are să îi spună?” 

Dintr-odată, luându-i prin surprindere pe cei doi bărbaţi 
din cameră, Garrett se aplecă în faţă şi începu să 
vorbească spre scaun. 

— Îmi place foarte, foarte mult de tine, Mary Beth. Şi... 
şi cred că te iubesc. 

Respiră adânc de câteva ori, îşi pocni unghiile, îşi înfipse 
degetele în braţele scaunului şi îşi cobori capul roşind tot. 

— Asta e tot ce voiai să îi spui? întrebă doctorul. 

Garrett încuviinţă. 

— Altceva? 

— Nu. 

De data aceasta doctorul se uită la avocat care dădu din 
cap. 

— Domnule, începu Garrett. Doctore... am şi eu o 
întrebare. 

— Spune, Garrett. 

— Bine... am o carte acasă, pe care aş vrea foarte mult 
să o am aici. Îi spune Lumea în miniatură. Se poate? 

— Să vedem ce se poate face, răspunse doctorul. 

Se uită la Fredericks, care îşi dădu ochii peste cap. 
Bărbaţii se ridicară şi îşi traseră gecile. 

— Asta e tot pentru moment, Garrett. 

Băiatul nu spuse nimic. 

Sachs se ridică repede şi se strecură afară din încăpere. 
Gardianul nu observase nimic. 

Fredericks şi doctorul ieşiră, iar Garrett fu dus înapoi în 
celulă. 

Jim Bell intră şi el în cameră, iar Fredericks îi făcu 
cunoştinţă cu doctorul. 

— Ei bine, întrebă Jim, aţi aflat ceva? 

— Absolut nimic, dădu din cap Fredericks. 

— Tocmai am terminat cu înţelegerea, spuse Bell pe un 
ton sinistru. La ora şase vin după el să îl ducă în 
Lancaster. În seara asta. 

— Seara asta? se miră Sachs. 

— Mai bine îl scoatem din oraş. Sunt câţiva oameni aici 
care şi-ar face dreptate singuri. 

— Pot să încerc mai târziu, rosti doctorul Penny. Acum e 
foarte agitat. 

— Sigur că e agitat, murmură Bell. Tocmai a fost arestat 
sub acuzaţii de omor şi de răpire. Şi pe mine m-ar 
frământa treaba asta. Faceţi ce vreţi cu Lancaster, dar 
McGuire e decis să arunce toate acuzaţiile asupra lui şi îl 
ducem de aici înainte să se întunece. Şi apropo, Cal, 
trebuie să îţi spun asta: McGuire îl va acuza de omor de 
gradul întâi. 


După cum se aşteptase, Amelia Sachs îl găsi pe Rhyme 
cât se poate de ţâfnos. 

— Haide, Sachs, ajută-l pe bietul Ben cu echipamentul şi 
hai să mergem. l-am spus doctoriţei Weaver că ajungem 
cândva anul ăsta la ea. 

Sachs rămase tăcută lângă fereastră. Într-un final spuse: 

— Rhyme. 

Criminalistul îşi ridică privirea şi încercă să îşi dea 
seama ce o preocupa. 

— Nu îmi place deloc ce văd, Sachs. 

— Ce? 

— Nu îmi place absolut deloc. Ben, trebuie să scoţi 
garnitura înainte să împachetezi aia. 

— Garnitură? 

Ben se chinuia să închidă SLA - sursa de lumină 
alternativă, folosită să găsească substanţele invizibile 
pentru ochiul liber. 

— Bagheta, îi explică Sachs. 

— Mersi. Ben începu să strângă firele de la computer. 

— Privirea ta, Sachs. Asta nu îmi place deloc. Privirea ta 
şi tonul vocii. 

— Ben, îl rugă ea, ai putea se ne laşi câteva minute 
singuri? 

— Nu, nu poate, se răsti Rhyme. Nu avem atâta timp la 
dispoziţie. Trebuie să împachetăm şi să plecăm de aici. 

— Cinci minute, spuse ea. 

Ben se uită la cei doi, dar privirea imploratoare a lui 
Sachs îl convinse pe tânăr să iasă afară din cameră. 
Rhyme încercă să îi ia vorba din gură. 

— Sachs, am făcut tot ce puteam. Am salvat-o pe Lydia. 
L-am prins pe infractor. Pentru o pedeapsă mai mică o să 
spună unde e Mary Beth. 

— Nu o să le spună nimic. 

— Dar asta nu e problema noastră. Nu mai avem ce să... 

— Nu cred că el a făcut-o. 

— Să o ucidă pe Mary Beth? De acord. Probele de sânge 
arată că probabil e încă în viaţă, dar... 

— Nu, mă referam că nu el l-a omorât pe Billy. 

Rhyme îşi scutură capul să scape de un fir de păr 
enervant de pe frunte. 

— Chiar crezi în povestea cu bărbatul în salopetă 
cafenie, despre care mi-a spus Jim? 

— Da. 

— Sachs, e un băiat cu probleme şi ţi-e milă de el. Şi mie 
mi-e milă de el, dar... 

— Nu asta e problema. 

— Ai dreptate, nu asta e problema, izbucni el. Singurul 
lucru relevant în acest caz sunt dovezile. Şi dovezile ne 
arată că nu există niciun bărbat în salopetă şi că Garrett e 
vinovat. 

— Dovezile ne arată că ar putea să fie vinovat, Rhyme. 
Nu ne spun sigur lucrul acesta. Dovezile pot să fie 
interpretate în multe moduri. Pe lângă asta, am şi eu ceva 
dovezi de-ale mele. 

— Cum ar fi? 

— M-a rugat să am grijă de insectele sale în locul lui. 

— Aşa, şi? 

— Nu ţi se pare un pic ciudat ca unui ucigaş cu sânge 
rece să îi pese atât de mult ce se întâmplă cu nişte 
nenorocite de insecte? 

— Asta nu e o dovadă, Sachs. E strategia lui. E un război 
psihologic şi încearcă să ne nimicească apărarea. Băiatul e 
deştept, adu-ţi aminte. Are un IQ ridicat şi note bune. Şi 
uită-te la lecturile lui preferate. Sunt chestii foarte 
inteligente - băiatul a învăţat multe de la insecte. Şi un 
lucru sigur despre insecte e faptul că nu au simţul 
moralității. Vor doar să supravieţuiască. Asta a învăţat de 
la ele. Asta a stat la baza dezvoltării lui ca şi copil. E trist, 
dar nu e problema noastră. 

— Ştii capcana pe care a pus-o? Cea acoperită de ace de 
pini. 

Rhyme încuviinţă. 

— Era adâncă doar de jumătate de metru. Şi cuibul de 
viespi dinăuntru era gol. Şi sticla cu amoniac nu era pusă 
astfel încât să rănească pe cineva. Servea doar pentru 
avertizare, să ştie când se apropie cineva de moară. 

— Nu sunt dovezi empirice, Sachs. Ca şerveţelul pătat 
de sânge, de exemplu. 

— A spus că se masturba. Apoi Mary Beth s-a lovit la cap 
şi i-a şters rana cu şerveţelul. Oricum, dacă ar fi violat-o, 
de ce să mai folosească un şerveţel? 

— Să curețe după. 

— Nu se încadrează în tipologia nici unui viol din câte 
ştiu eu. 

Rhyme dădu un citat care îi aparţinea: 

— „Un profil este un ghid. Dovada este...” 

— „Dumnezeu”, completă ea propoziţia. Bun, în cazul 
ăsta - am găsit multe amprente la scena crimei. Ţine 
minte, locul a fost călcat în picioare. Unele dintre 
amprente ar putea să fie ale bărbatului în salopetă. 

— Nu există alte amprente pe arma crimei. 

— Susţine că bărbatul purta mănuşi, răspunse ea. 

— Nu am găsit urme de mănuşi de piele. 

— Puteau să fie de pânză. Stai să verific, şi... 

— Puteau să fie, puteau să fie... Haide, Sachs, astea sunt 
doar speculaţii. 

— Dar ar fi trebuit să îl auzi când vorbea despre Mary 
Beth. Era îngrijorat pentru ea. 

— Se prefăcea. Care e regula mea de bază? 

— Ai multe reguli de bază, murmură ea. 

— Nu poţi să ai încredere în martori, continuă el 
nelăsându-se înduplecat. 

— Crede că o iubeşte şi că ţine la ea. Chiar crede că o 
protejează. 

Vocea unui bărbat îi întrerupse: 

— Ah, el chiar o protejează. 

Sachs şi cu Rhyme se uitară înspre uşă, unde stătea 
doctorul Penny. Bărbatul continuă: 

— O protejează de ea însăşi. 

Sachs le făcu cunoştinţă. 

— Doream să te cunosc, Lincoln, spuse doctorul Penny. 
Sunt psiholog criminalist. Eu şi Bert Markham am lucrat 
împreună anul trecut şi mi-a vorbit foarte frumos despre 
tine. 

— Bert îmi e prieten bun, spuse Rhyme. Tocmai a fost 
numit în fruntea Departamentului de criminalistică la 
poliţia din Chicago. 

Doctorul Penny arătă înspre coridor. 

— Avocatul lui Garrett discută cu procurorul chiar acum, 
dar nu prea cred că o să iasă bine pentru băiat. 

— La ce te refereai adineaori când spuneai că o 
protejează de ea însăşi? întrebă cinică Sachs. Vreo 
porcărie de martor care are legătură cu personalitatea 
multiplă? 

— Nu, răspunse doctorul, deloc deranjat de scepticismul 
ei. Sigur avem de-a face cu o tulburare emoţională sau 
mintală, dar nu e ceva atât de neobişnuit ca un caz de 
personalitate multiplă. Garrett ştie exact ce le-a făcut lui 
Mary Beth şi lui Billy Stail. Sunt convins că a ascuns-o 
undeva să o ţină departe de Blackwater Landing, unde 
probabil i-a ucis pe ceilalţi oameni în decursul ultimilor 
ani. Şi l-a îngrozit - cum îl cheamă? - pe băiatul ăla, 
Wilkes, până când săracul s-a sinucis. Cred că plănuise să 
o violeze şi să o ucidă pe Mary Beth tot atunci când l-a ucis 
pe Billy, dar partea din el care susţine că o iubeşte pe 
Mary Beth nu l-a lăsat să facă asta. A dus-o cât mai 
departe posibil de Blackwater Landing ca să se abţină în a- 
i face rău. Cred că a violat-o până la urmă, doar că pentru 
el nici măcar nu a fost viol, ci doar ceea ce el considera un 
pas înainte în relația lor. Adică, exact ceea ce fac doi soţi 
în luna de miere. Dar încă simţea nevoia de a ucide, aşa că 
s-a întors a doua zi la Blackwater Landing şi a găsit o altă 
victimă, pe Lydia Johansson. Cu siguranţă urma să o ucidă 
pe ea în locul lui Mary Beth. 

— Sper că nu eşti chemat din partea apărării, spuse 
Sachs. Pentru că mărturia ta nu e deloc imparţială. 

Doctorul Penny dădu din cap. 

— Judecând după dovezile avute, am auzit că băiatul o 
să intre la închisoare oricum, indiferent de mărturii. 

— Nu cred că l-a ucis pe băiatul ăla. Şi nu cred că, în ce 
priveşte răpirea, lucrurile stau chiar aşa cum par. 

Doctorul Penny ridică din umeri. 

— Opinia mea din punct de vedere profesional este că 
Garrett e vinovat. Sigur că nu am făcut toate testele, dar 
până acum este evident că suferă de comportament 
disocial şi sociopat - şi am în vedere toate cele trei sisteme 
de diagnosticare posibile. Clasificarea internaţională a 
bolilor, DSM-IV*® şi Catalogul Revizuit al Psihopaţilor. Ar 
trebui să recurg la toate testele? Desigur. Dar Garrett are 
o personalitate antisocială/criminală. Are un IQ ridicat, 
gândeşte strategic şi organizat, consideră răzbunarea ceva 
normal, nu are mustrări de conştiinţă... pe scurt e o 
persoană periculoasă. 

— Sachs, spuse Rhyme, unde vrei să ajungi? Nu mai e 
treaba noastră. 

Dar ea îi ignoră privirea. 

— Dar, doctore... 

Doctorul îşi ridică mâna. 

— Pot să îţi pun o întrebare? 

— Ce anume? 

— Ai copii? 

— Nu, răspunse ea după o scurtă ezitare. De ce? 

— E de înţeles faptul că îl compătimeşti - toţi îl 
compătimim - dar s-ar putea să confunzi sentimentul 
acesta cu nişte sentimente materne latente. 

— Asta ce înseamnă? 

— Vreau să zic, continuă doctorul, că, dacă nutreşti 
dorinţa de a avea cândva copii, nu poţi să ai o părere 
obiectivă despre un băiat de şaisprezece ani şi despre 
gradul său de inocenţă sau vinovăţie. In special dacă 
băiatul e şi orfan şi a şi avut o viaţă grea. 

— Pot să fiu foarte obiectivă, se răsti Sachs. Doar că 
simt multe chestii care nu se leagă. Motivele invocate de 
Garrett nu au sens, el... 

— Motivele sunt veriga slabă a lanţului de dovezi, Sachs, 
ştii asta. 

42 Manual de statistică şi diagnosticare a bolilor mintale, ediţia IV, 


publicat de Asociaţia Americană de Psihiatrie (n.tr.) 

— Nu îmi mai trebuie maxime, Rhyme, se mai răsti o 
dată. 

Criminalistul oftă în zadar şi se uită la ceas. 

Doctorul Penny continuă: 

— Te-am auzit când l-ai întrebat pe Cal Fredericks în 
legătură cu ce urmează să se întâmple cu băiatul la 
Lancaster. 

Femeia ridică o sprânceană. 

— Ei bine, cred că îl poţi ajuta, spuse doctorul. Cel mai 
bun lucru pe care ai putea să îl faci ar fi să petreci ceva 
timp în compania lui. Districtul o să desemneze un asistent 
social să lucreze împreună cu reprezentantul legal şi va 
trebui să obţii acordul lor, dar sunt sigur că nu vor fi 
probleme. S-ar putea chiar să ţi se destăinuie despre Mary 
Beth. 

Thom apăru în hol în timp ce Sachs se gândea la spusele 
doctorului. 

— Dubita e parcată afară, Lincoln. 

Rhyme se uită la hartă pentru ultima oară şi apoi se 
întoarse către uşă. 

— La drum, prieteni... 

Jim Bell intră în cameră şi îşi puse mâna pe braţul 
paralizat al lui Rhyme. 

— Acum organizăm o echipă de căutare în Outer Banks. 
Cu puţin noroc, o să o găsim în câteva zile. Lincoln, nu pot 
să îţi mulţumesc destul. 

Rhyme răspunse dând din cap şi îi ură noroc şerifului. 

— O să te vizitez la spital, Lincoln, spuse Ben. O să aduc 
şi o sticlă de whisky. Când o să ai voie să bei din nou? 

— Nu prea curând. 

— O să îl ajut pe Ben să termine de împachetat, spuse 
Sachs. 

— O să te ducem noi la Avery, îi promise Bell. 

— Mersi, spuse Sachs. Rhyme, o să ajung şi eu acolo în 
curând. 

Dar criminalistul se pare că plecase deja din Tanner's 
Corner. Dacă nu cu trupul, cel puţin cu mintea şi nu 

răspunse. Sachs auzi doar zgomotul făcut de scaunul cu 
rotile Storm Arrow în timp ce se îndepărta de cameră. 


Cincisprezece minute mai târziu, deja împachetaseră o 
mare parte a echipamentului şi Sachs îl trimisese pe Ben 
acasă, mulţumindu-i pentru munca de voluntariat. 

Intre timp îşi făcuse apariţia şi Jesse Corn. Sachs se 
întrebă dacă el aşteptase pe coridor, pândind momentul 
când putea să stea de vorbă cu ea. 

— Chiar e cineva, nu-i aşa? o întrebă Jesse. Domnul 
Rhyme. Ajutorul de şerif începu să aranjeze nişte cutii care 
erau deja aranjate. 

— Chiar aşa, răspunse Sachs pe un ton neutru. 

— Operația aceea de care vorbeşte... o să îl facă mai 
bine? 

„O să îl omoare. O să îi înrăutăţească starea. O să îl 
transforme într-o legumă.” 

— Nu. 

Se gândi că Jesse avea să o întrebe de ce o mai face. 
Dar, atunci ajutorul de şerif o surprinse. 

— Uneori, simţi nevoia pur şi simplu să faci ceva. Chiar 
dacă nu are niciun sens. 

Sachs ridică din umeri. „Da, uneori, chiar trebuie să faci 
ceva.” 

Inchise lacătul micuţ al unei cutii de microscop şi 
înfăşură ultimul cablu electric. Observă un teanc de cărți 
pe masă, cele pe care le găsise în camera lui Garrett, din 
casa părinților săi adoptivi. Ridică Lumea în miniatură, 
cartea pe care băiatul i-o ceruse doctorului Penny. O 
frunzări şi citi un paragraf. 


În lume sunt cunoscute 4.500 de specii de mamifere, 
dar se estimează că ar exista în jur de 980.000 de specii 
de insecte, la care se adaugă încă două-trei milioane 
nedescoperite încă. Diversitatea şi mobilitatea lor 
stârneşte mai mult decât simplă admiraţie. Ne putem 
gândi la termenul „biofilie”, folosit de biologul şi 


237 


- SCAUNUL GOL - 


entomologul de la Harvard E.O. Wilson, prin care înţelege 
afinitatea oamenilor faţă de alte vieţuitoare. Cu 
siguranţă, între insecte şi oamenii care le iubesc există o 
legătură comparabilă cu aceea dintre alţi oameni şi, 
bunăoară, un câine sau un cal de curse campion. 


Se uită de-a lungul coridorului, unde Cal Fredericks şi 
Bryan McGuire discutau în contradictoriu. Avocatul lui 
Garrett pierdea vizibil teren. 

Sachs închise cartea. Îşi aminti vorbele doctorului: „Cel 
mai bun lucru pe care ai putea să îl faci ar fi să petreci 
ceva timp în compania lui”. 

— Poate e cam deplasat să mergem să tragem cu 
pistolul, dar ce ai zice de o cafea? îi propuse Jesse. 

Sachs râse în sinea ei. Deci până la urmă fusese invitată 
la Starbucks. 

— Păi, nu prea pot. Trebuie să-i duc lui Garrett cartea 
asta la închisoare. Apoi trebuie să merg la spitalul din 
Avery. Poate altădată? 

— Cu siguranţă. 

21 


În barul lui Eddie, foarte aproape de închisoare, Rich 
Culbeau spuse hotărât: 

— Asta nu e joacă. 

— Nici eu nu cred că e joacă, răspunse Sean O'Sarian. 
Doar am râs. Adică, la naiba, am râs. Mă uitam la reclama 
aia de acolo. Arătă înspre ecranul unsuros al TV-ului din 
bar, deasupra suportului pentru berea Nuts. Aia cu tipul 
ăla care vrea să ajungă la aeroport, şi maşina... 

— Faci asta prea mult. Te distrezi tot timpul. Nu eşti 
atent. 

— Bine, ascult. Mergem prin spate. Uşa o să fie 
deschisă. 

— Exact asta urma să întreb şi eu, spuse Harris Tomel. 
Uşa din spate nu e deschisă niciodată. Tot timpul e 
încuiată şi, ştiţi, are un zăvor pe dinăuntru. 

— Zăvorul o să fie închis şi uşa o să fie descuiată. Bine? 

— Dacă zici tu, răspunse Tomel sceptic. 

— O să fie deschisă, spuse şi Culbeau. Apoi intrăm. O să 
fie cheia de la celula lui pe masa aia mică de metal. Ştiţi de 
care masă zic? 

Sigur că ştiau masa. Oricine care petrecuse măcar o 
noapte în închisoarea din Tanner's Corner trebuie să îşi fi 
zdrelit gleznele de nenorocita aia de masă de metal fixată 
de podea lângă uşă, cu atât mai mult dacă alcoolul era 
motivul pentru care se afla acolo. 

— Da, intrăm, spuse O'Sarian, fiind atent de data 
aceasta. 

— Descuiem celula şi intrăm. O să dau cu spray 
paralizant în faţa băiatului. Apoi îi pun o pungă peste cap - 
am una pe care o folosesc să înec pisoii în iaz, doar o să i-o 
pun peste cap şi îl scoatem prin spate. Poate să strige cât 
vrea, că nimeni nu o să îl audă. Harris, tu o să aştepţi cu 
camioneta. O să o tragi până aproape de uşă şi o să laşi 
motorul pornit. 

— Unde o să îl ducem? întrebă O'Sarian. 

— Nu la noi, răspunse Culbeau, gândindu-se dacă 
O'Sarian chiar credea că urmau să ducă un deţinut răpit 
acasă la unul din ei. Şi dacă aşa era, atunci slăbănogul era 
chiar mai prost decât credea. Îl ducem la garajul vechi, din 
apropierea pistei. 

— Bine, spuse O'Sarian. 

— ÎL scoatem de acolo şi eu o să am la mine aparatul de 
sudură. Să vedem cât rezistă la asta. Vreo cinci minute zic 
eu şi după aia o să ne spună unde e Mary Beth. 

— Şi după aia ce facem... şopti O'Sarian. 

— Ce? se răsti Culbeau. Apoi continuă încet: Vrei să spui 
ceva ce nu ai curajul să spui în public? 

— Chiar tu spuneai să îi dăm foc copilului, şopti 
O'Sarian. Nu îmi pare că e ceva mai rău decât ceea ce am 
întrebat eu - adică ce facem după. 

Culbeau era de acord cu O'Sarian, dar evident nu putea 
să îi spună asta. 

— Se pot întâmpla accidente, răspunse el. 

— Aşa e, admise Tomel. 

O'Sarian se juca agitat cu un capac de bere, curăţându- 
şi mizeria de sub unghii cu zimţii acestuia. Se posomorâse. 

— Care-i problema? întrebă Culbeau. 

— O să fie riscant. Nu ar fi mai uşor dacă scăpăm de el 
în pădure? La moară. 

— Dar nu mai e în pădure sau la moară acum, răspunse 
Tomel. 

— Doar mă gândeam dacă se merită pentru banii ăia, 
ridică din umeri O'Sarian. 

— Vrei să ieşi? îşi scarpină barba Culbeau, gândindu-se 
că ar cam trebui să şi-o radă pe căldurile astea, dar atunci 
bărbia lui triplă ar fi vizibilă din nou. Eu mai degrabă aş 
împărţi recompensa în doi decât în trei. 

— Nt, ştii că nu vreau asta. Totul e în regulă, spuse 
O'Sarian şi începu să se uite la televizor din nou. Era un 
film palpitant şi el se holbă cu ochii cât cepele la actriţa de 
pe ecran. 

— Stai puţin, spuse Tomel privind pe geam. la vezi. 
Poliţista roşcată din New York, cea care se pricepea atât 
de bine la mânuit cuţitele, mergea pe stradă cu o carte în 
mână. 

— Arată bine doamnă aia. Nu mi-ar strica să mă distrez 
cu una ca ea, spuse Tomel. 

Dar Culbeau îşi aminti de ochii ei reci şi de vârful 
cuţitului bine plasat sub bărbia lui O'Sarian. 

— Nu merită. 

Roşcata intră în închisoare. 

O'Sarian se uită şi el. 

— Asta ne cam dă planurile peste cap. 

— Nu. Chiar deloc, răspunse încet Culbeau. Harris, adu 
camionul ăla încoace. Şi lasă motorul pornit. 

— Dar cum rămâne cu ea? 

— Am destul spray paralizant, răspunse Culbeau. 


În arest, ajutorul de şerif Nathan Groomer se lăsă pe 
spate în scaunul său şubred şi o salută pe Sachs. 

Sachs se săturase de atenţia pe care i-o acorda Jesse 
Corn, aşa că zâmbetul formal al lui Nathan veni ca o 
uşurare. 

— Bună, domnişoară, rosti ajutorul de şerif. 

— Nathan, nu? 

— Exact. 

— Asta da momeală, spuse Sachs admirativ, observând 
sculptura de pe biroul lui. 

— Chestia asta veche? întrebă el cu modestie. 

— Ce e exact? 

— Raţă sălbatică. E de acum un an. Rața. Nu momeala. 

— Tu ai făcut-o? 

— Da, e un hobby de-al meu. Mai am câteva în biroul din 
clădirea centrală. Dacă vrei ţi le arăt. Credeam că pleci 
totuşi. 

— În curând. El ce face? 

— Cine? Şeriful Bell? 

— Nu. Mă refeream la Garrett. 

— Ah, nu ştiu. Mason s-a întors să îl vadă şi au avut o 
discuţie. A încercat să îl convingă să îi spună unde e fata, 
dar nu a reuşit nimic. 

— Mason e tot acolo acum? 

— Nu, a plecat. 

— Bell şi Lucy? 

— Şi ei au plecat. Toată lumea, de fapt. Toţi sunt la 
sediu. Te pot ajuta cu ceva? 

— Garrett voia cartea asta, spuse Sachs şi i-o arătă lui 
Nathan. Ai ceva împotrivă dacă i-o dau? 

— Ce e? O Biblie? 

— Nu, e o carte despre insecte. 

Nathan luă cartea şi o cercetă cu atenţie - să nu fie 
posibile arme înăuntru. Apoi i-o dădu înapoi. 

— E de speriat băiatul ăsta. Parcă ar fi aterizat dintr-un 
film horror. Ar trebui să îi duci o Biblie. 

— Cred că doar asta îl interesează. 

— Da, cred că ai dreptate. Lasă arma aici şi te las să 
intri. 

Sachs îşi scoase pistolul Smith & Wesson şi dădu să se 
îndrepte către uşă, dar Nathan se uită în continuare la ea, 
de parcă ar fi aşteptat ceva. Sachs ridică mirată dintr-o 
sprânceană. 

— Ei bine, doamnă, am înţeles că aveţi şi un cuţit. 

— Ah, sigur, am şi uitat de el. 

— Regulile sunt reguli. 

li întinse şi cuțitul, iar Nathan îl aşeză lângă pistol. 

— Vrei şi cătuşele? 

— Nu, nu prea ai cum să intri în încurcătură din cauza 
lor. Desigur, am avut un pastor care a păţit-o cu cătuşele. 
Dar asta doar pentru că nevasta lui s-a întors acasă mai 
devreme decât trebuia şi l-a găsit legat de pat cu Sally 
Anne Carlson cocoţată peste el. Hai să îţi dau drumul. 


Rich Culbeau şi Sean O'Sarian stăteau în spatele 
închisorii sub un tufiş ofilit de liliac. 

În apropiere era un câmp imens, plin de iarbă, gunoaie 
şi piese de maşină vechi. Chiar şi prezervative folosite. 

Harris Tomel îşi aduse maşina, un Ford F-250 şi o 
întoarse cu faţa spre drum. Culbeau se gândi că ar fi 
trebuit să vină pe cealaltă parte a drumului, ca să nu dea 
nimic de bănuit, dar cum nu era nimeni pe stradă, nu 
existau motive de îngrijorare. Măcar camioneta era nou- 
nouţă şi toba de eşapament nu făcea zgomot deloc. 

— Cine e înăuntru? întrebă O'Sarian. 

— Nathan Groomer. 

— Poliţista aia e cu el? 

— Nu ştiu. De unde naiba să ştiu? Dar, dacă e, armele 
sigur şi le-a lăsat la intrare. 

— Nu o să audă Nathan dacă femeia ţipă? 

Culbeau îşi aminti din nou de ochii ei şi de vârful 
cuţitului lipit de gâtul lui O'Sarian. 

— Mai degrabă o să tipe băiatul decât ea. 

— Păi atunci, dacă ţipă el? 

— Atunci îi punem sacul peste cap cât se poate de 
repede. Uite aici, îi întinse Culbeau lui O'Sarian un tub de 
spray paralizant. Să ţinteşti în jos, pentru că de regulă 
oamenii se apleacă. 

— O să ne... adică, o să ne afecteze şi pe noi? Spray-ul? 

— Nu dacă nu îţi dai cu el în nenorocita de faţă. E ca un 
Şuvoi, nu ca un nor. 

— După care să dau? 

— După băiat. 

— Şi dacă femeia e mai aproape de mine? 

— Femeia e a mea, murmură Culbeau. 

— Dar... 

— E a mea. 

— Bine, se învoi O'Sarian. 

Îşi aplecară capetele ca să treacă pe sub o fereastră 
murdară din spatele închisorii şi se opriră la uşa de metal. 
Culbeau observă că era uşor întredeschisă. 

— Vedeţi? Nu e încuiată. 

Se gândi că obținuse o mică victorie împotriva lui 
O'Sarian. Apoi se întrebă de ce oare simţea asta. 

— Când dau semnalul, intrăm acolo şi le dăm cu spray în 
ochi. Şi faceţi-o cu convingere, nu vă zgârciţi! Îi întinse lui 
O'Sarian un sac gros. Apoi i-l tragi peste cap băiatului. 

O'Sarian luă tubul şi încuviinţă privind sacul din mâna 
lui Culbeau. 

— Deci o luăm şi pe femeie. 

— Da, Sean, oftă exasperat Culbeau. O luăm şi pe ea. 

— Ah, bine, doar mă întrebam. 

— După ce i-am pus la podea, îi târâm rapid afară. Nu 
ne oprim pentru nimic. 

— Bine... Ah, voiam să spun că mi-am luat Colt-ul cu 
mine. 

— Ce? 

— Colt-ul meu cu gloanţe de 38. L-am adus. Arătă înspre 
buzunar. 

Culbeau se opri pentru o secundă. 

— Foarte bine, rosti el, apoi apăsă cu mâna imensă pe 
clanţa uşii. 

22 


„Oare ăsta să fie ultimul lucru pe care îl văd?” se întrebă 
el. 

Din patul său de spital, Lincoln Rhyme putea să vadă 
parcul din curtea Universităţii Centrale de Medicină din 
Avery. Copaci şi iar copaci, o alee care traversa o peluză 
cu iarbă verde, o fântână de piatră, despre care o asistentă 
îi spusese că ar fi o replică a unei arteziene celebre din 
campusul universitar de la Chapel Hill. 

Din dormitorul blocului turn din zona de vest a Central 
Park, Manhattan, Rhyme zărea cerul şi câteva dintre 
clădirile de pe Fifth Avenue. Dar ferestrele erau înalte 
acolo şi nu putea să vadă parcul decât dacă patul ar fi fost 
lipit de ele, să îi permită să se uite în jos. 

Aici, poate pentru că spitalul fusese construit cu gândul 
şi la pacienţii cu handicap, ferestrele erau mai joase şi 
putea vedea totul mult mai uşor. 

Apoi se întrebă din nou dacă operaţia avea să reuşească. 
Dacă el avea să supravieţuiască. Lincoln Rhyme ştia că 
imposibilitatea de a face lucruri mărunte era cea mai 
frustrantă. 

Drumul de la New York până în Carolina de Nord fusese 
programat cu multă vreme în urmă, astfel încât 
dificultatea călătoriei nu îl deranjase deloc pe Rhyme. Dar 
povara insuportabilă consta în faptul că nu putea face 
lucruri mărunte, cele pe care un om sănătos le face fără să 
îşi dea seama. Cum ar fi să te scarpini în cap, să te speli pe 
dinţi, să te ştergi la gură, să deschizi o cutie de suc sau să 
te aşezi pe scaun şi să te uiţi pe geam la păsărele... 

Se gândi încă o dată cât de prostesc îi sunau gândurile. 

Avea cel mai bun neurolog din ţară şi el însuşi era un om 
de ştiinţă. Citise cărţile de specialitate şi ştia la ce se 
poate aştepta de la o operaţie un pacient cu gradul lui de 
paralizie. Cu toate acestea era hotărât să se lase operat de 
Cheryl Weaver, iar peisajul acesta idilic pe care-l vedea de 

la fereastra unui spital ciudat dintr-un oraş şi mai ciudat 
putea foarte bine să fie ultimul lucru pe care îl vedea. 

Evident că există riscuri. 

Atunci, de ce mai făcea operaţia? 

Ah, avea un motiv foarte bun. 

Cu toate acestea, era un motiv pe care criminalistul cu 
sânge rece putea cu greu să îl accepte şi nu se încumetase 
niciodată să îl pronunţe. Pentru că nu avea de a face cu 
investigarea unei zone şi cu adunarea probelor. Nici cu 
spălatul pe dinţi sau ridicatul din pat. Nu, nu, nu, era doar 
pentru Amelia Sachs. 

Într-un final recunoscu adevărul: îi era teribil de frică să 
nu o piardă. Se gândise că în câţiva ani avea să mai 
cunoască vreun Nick - agentul chipeş cu care Sachs fusese 
prietenă mai demult. Era un lucru inevitabil, cât timp el 
era în starea în care era. Ea voia copii. Şi o viaţă normală. 
Şi Rhyme era dispus să îşi asume riscul de a muri sau de a- 
şi agrava starea, în speranţa că ar putea să fie mai bine. 

Ştia, desigur, că operaţia nu îi va permite ca pe viitor să 
se poată plimba la braţ cu Amelia pe Fifth Avenue. Pur şi 
simplu spera la o îmbunătăţire minoră - să ajungă un pic 
mai aproape de o viaţă normală. Puțin mai aproape de ea. 
Dar folosindu-şi imaginaţia sa incredibilă, Rhyme se vedea 
strângând-o de mână cu putere şi simţindu-i pielea 
fremătând sub a lui. 

Un lucru mic pentru restul lumii, dar un miracol pentru 
Rhyme. 

Thom intră în cameră şi nu spuse nimic câteva secunde. 
Apoi deschise gura. 

— Am o observaţie. 

— Nu vreau să o aud. Unde e Amelia? 

— Oricum o să îţi spun. Nu ai băut nimic în cinci zile. 

— Ştiu. Mă enervează foarte tare treaba asta. 

— Te pregăteşti pentru operaţie. 

— Asta mi-a zis doctorul, răspunse Rhyme morocănos. 

— Când au însemnat ceva pentru tine ordinele unui 
doctor? 

— O să bage în mine tot felul de porcării. Nu cred că ar 
fi fost un lucru prea deştept să mai bag şi eu cocktailuri în 
sânge. 

— Nu, nu ar fi fost. Ai dreptate. Dar asculţi de sfaturile 
doctorului. Sunt mândru de tine. 

— Ah, mândrie - ăsta e un lucru care mă ajută mult de 
tot. 

Dar pe Thom nu îl afectau deloc replicile lui Rhyme şi 
continuă calm: 

— Vreau să îţi spun ceva. 

— Oricum o să o spui, fie că îmi convine sau nu. 

— Am citit mult despre asta, Lincoln. Despre operaţie. 

— Chiar aşa? În timpul tău liber, sper. 

— Vreau doar să spun că, dacă operaţia nu reuşeşte de 
data asta, o să ne întoarcem. La anul, peste doi ani, peste 
cinci ani. O să reuşească până la urmă. 

Pe Lincoln Rhyme îl lăsau rece vorbele lui, dar reuşi 
până la urmă să spună ceva: 

— Mulţumesc, Thom. Acum unde naiba e doctoriţa? Eu 
am lucrat din greu încercând să prind nişte răpitori 
psihopaţi pentru oamenii ăştia. Adică totuşi cred că ar 
trebui să se comporte mai bine cu mine. 

— A întârziat doar zece minute, spuse Thom. Şi totuşi, 
am amânat programarea de două ori doar pentru ziua de 
azi. 

— De fapt, sunt aproape douăzeci de minute. Ah, în 
sfârşit. 

Uşa se trânti de perete, dar nu era doctoriţa Weaver. 

Şeriful Jim Bell, cu faţa toată transpirată, intră în salon. 
În spatele lui era cumnatul său, Steve Farr. Amândoi 
bărbaţii arătau extrem de supăraţi. 

Primul gând al criminalistului fu acela că se găsise 
cadavrul lui Mary Beth şi că, de fapt, băiatul chiar o 
omorâse. Apoi se gândi cum va primi Sachs vestea, ea care 
crezuse în nevinovăția băiatului. 

Dar Bell avea altfel de veşti. 

— Îmi pare rău că trebuie să îţi spun asta, Lincoln. Şi 
Rhyme îşi dădu seama că mesajul era mai mult unul 
personal decât ceva legat de Garrett Hanlon şi de Mary 
Beth McConnell. Voiam să sun, rosti şeriful, dar m-am 
gândit că ar fi mai bine să îţi spun asta faţă în faţă. Aşa că 
am venit aici. 

— Ce s-a întâmplat, Jim? întrebă el. 

— E vorba de Amelia. 

— Ce anume? întrebă Thom. 

— Ce-i cu ea? Cu toate că Rhyme nu putea să-şi simtă 
bătăile zbuciumate ale inimii în piept, simţea sângele 
zvâcnindu-i prin bărbie şi prin tâmple. Ce? Spune-mi! 

— Rich Culbeau şi cu amicii săi s-au dus la închisoare. 
Nu ştiu exact ce urmăreau să facă - probabil nimic bun - 
dar când au ajuns acolo l-au găsit doar pe Nathan, 
încătuşat în arest. Şi celula era goală. 

— Celula? 

— Celula lui Garrett, continuă Bell ca şi cum asta ar fi 
explicat totul. 

Rhyme tot nu pricepea de ce l-ar fi interesat chiar atât 
de mult lucrurile acestea. 


Şeriful continuă cu o voce aspră: 

— Nathan a spus că Amelia ta l-a legat sub ameninţarea 
armei şi l-a eliberat pe Garrett din închisoare. E caz de 
evadare. Sunt pe fugă, sunt înarmaţi şi nimeni nu are nicio 
idee unde sunt. 

III 
VREMEA CONFRUNTĂRII 

23 


Fugea. 

Cât de repede putea. Picioarele o dureau de la artrită, 
era leoarcă de sudoare şi deja ameţită din cauza căldurii şi 
a deshidratării. 

Şi încă era şocată, gândindu-se la ce făcuse. 

Garrett era lângă ea, alergând silențios prin pădurea de 
la marginea oraşului 'Tanner's Corner. 

„Cucoană, faci o mare tâmpenie.” 

Când Sachs intrase în celulă să îi dea lui Garrett Lumea 
în miniatură, văzuse faţa fericită a băiatului. După două 
secunde, ca şi cum cineva ar fi forţat-o, şi-a băgat mâinile 
printre gratii şi l-a prins de umeri. 

Tulburat, Garrett se uitase în altă parte. 

— Nu, uită-te la mine, îi spusese ea. Uită-te! 

Într-un final, o ascultase. Ea îi privise faţa iritată, gura 
care-i zvâcnea, ochii întunecaţi, sprâncenele groase. 

— Garrett, vreau să aflu adevărul. Rămâne între noi. 
Spune-mi - l-ai omorât pe Billy Stail? 

— Jur că nu. Jur! A fost bărbatul ăla - cel în salopetă 
cafenie. El l-a ucis pe Billy. Ăsta e adevărul. 

— Nu aşa ne spun dovezile, Garrett. 

— Dar oamenii pot să vadă diferit, răspunsese el calm. 
Aşa cum noi ne putem uita la acelaşi lucru la care se uită 
şi o muscă, dar nu apare la fel. 

— Ce vrei să spui? 

— Vedem ceva că se mişcă - doar o imagine în mişcare 
atunci când mâna cuiva vrea să strivească musca. Dar în 
modul în care ochii unei muște funcţionează, ea vede o 
mână în aer, care se opreşte de o sută de ori până când 
ajunge la ea. Ca şi un şir de picturi statice. E aceeaşi 
mână, aceeaşi mişcare, dar noi vedem diferit faţă de 
muscă. Şi culorile... Ne uităm de multe ori la ceva ce nouă 
ne pare roşu, dar unele insecte văd doişpe tipuri de roşu 
acolo. 

„Dovezile ne arată că ar putea să fie vinovat, Rhyme. Nu 
ne spun sigur lucrul acesta. Dovezile pot să fie interpretate 
în multe moduri.” 

— Şi Lydia? Sachs insistase, ţinându-l şi mai strâns pe 
băiat. Pe ea de ce ai răpit-o? 

— Le-am spus tuturor de ce... Era în pericol şi ea. 
Blackwater Landing... e un loc periculos. Acolo mor 
oameni. Acolo dispar oameni. Doar o protejam. 

„Sigur că e un loc periculos, se gândise ea. Dar e oare 
periculos din cauza ta?” 

— Ea a spus că urma să o violezi, spusese atunci 
poliţista. 

— Nu, nu, nu... A sărit în apă şi uniforma ei s-a rupt şi s- 
a udat. Am văzut-o atunci... adică i-am văzut sânii. Şi m-am 
cam... excitat. Dar atâta tot. 

— Şi Mary Beth? Ai rănit-o? Ai violat-o? 

— Nu, nu, nu! Ţi-am spus. S-a lovit la cap şi am curăţat-o 
cu şerveţelul ăla. Nu i-aş face asta nimănui, cu atât mai 
puţin lui Mary Beth. 

Sachs se uitase lung la el. 

„Blackwater Landing... e un loc periculos.” 

Într-un final continuase: 

— Dacă te scot de aici, mă duci la Mary Beth? 

Garrett se încruntase. 

— Dacă fac asta, atunci o să o aduci înapoi în Tanner's 
Corner. Şi o să fie rănită. 

— E singura modalitate, Garrett. Te scot de aici, dacă 
mă duci la ea. O să ne asigurăm că nu păţeşte nimic. Eu şi 
Lincoln. 

— Poţi face asta? 

— Da. Dar dacă nu eşti de acord, o să rămâi multă 
vreme închis. Şi dacă Mary Beth moare din cauza ta, tot 
crimă rămâne. E ca şi cum ai împuşca-o. Şi nu o să mai ieşi 
niciodată din închisoare. 

Băiatul se uitase pe fereastră, părând să urmărească o 
insectă cu privirea. Sachs nu putea să o vadă. 

— În regulă. 

— Cât de departe e? 

— Pe jos o să ne ia vreo opt ore. Depinde. 

— Depinde de ce? 

— Depinde de câţi vin după noi şi cât de atent o să 
mergem. 

Garrett spusese acestea rapid şi vocea sa plină de 
siguranţă o îngrijoră pe Sachs - era ca şi cum băiatul 
anticipase deja că urma să îl ajute cineva să evadeze sau 
că urma să evadeze singur şi luase în calcul posibilitatea. 

— Stai aici, îi spusese ea. 

Apoi intrase în birou, îşi recuperase armele şi, în ciuda 
tuturor lucrurilor care o îndemnau să nu facă asta, îl 
atacase pe Nathan Groomer. _ 

— Îmi pare rău că fac asta, îi şoptise ea. Îmi trebuie 
cheia de la celula lui şi apoi trebuie să te întorc pe burtă şi 
să îţi leg mâinile la spate. 

Cu ochii mari de uimire, bărbatul ezitase o secundă, 
gândindu-se dacă avea rost să încerce să îşi scoată arma. 
Sau - acum îşi dădu seama - nici măcar nu se gândise. 
Instinctul, reflexele sau poate doar furia l-ar fi condus să 
scoată arma oricum. 

— Cucoană, faci o mare tâmpenie. 

— Cheia. 

Ajutorul de şerif deschise sertarul şi aruncase cheia pe 
birou, îşi duse mâinile la spate, apoi ea îl încătuşase şi 
smulse telefonul de pe perete. 

Îl eliberase pe Garrett, dar îi pusese şi lui o pereche de 
cătuşe. Uşa din spate părea descuiată, dar i se păruse că 
aude paşi şi zgomotul făcut de motorul unei maşini, aşa că 
se îndreptase spre uşa din faţă. Reuşiseră să scape. 

Acum, la aproape doi kilometri de oraş, înconjurați de 
tufişuri şi de copaci, băiatul o ducea pe o potecă numai de 
el ştiută. Cătuşele zdrăngăneau atunci când Garrett îi 
arăta direcţia. 

Se gândea: „Dar Rhyme, nu aveam ce altceva să fac! Mă 
înţelegi? Chiar nu am avut de ales”. Dacă centrul de 
detenţie din Lancaster era chiar aşa cum aflase, băiatul ar 

fi fost bătut şi violat din prima zi, şi poate chiar ucis după 
prima săptămână. Sachs ştia, de asemenea, că doar aşa 
putea să o găsească pe Mary Beth. Rhyme epuizase toate 
posibilităţile care rezultaseră de pe urma dovezilor şi ochii 
sfidători ai lui Garrett îi dădeau de înţeles că nu ar fi 
cooperat nicicum. 

(„Nu, nu confund sentimentele materne cu îngrijorarea, 
doctore Penny. Ştiu doar că, dacă eu şi Lincoln am avea un 
fiu, ar fi la fel de rebel şi de încăpățânat ca şi noi şi, dacă i 
s-ar întâmpla ceva, m-aş ruga să aibă cineva grijă de el, 
aşa cum am eu grijă de Garrett...”) 

Se mişcară rapid. Sachs era surprinsă de uşurinţa cu 
care băiatul se furişa printre copaci, în ciuda faptului că 
avea mâinile încătuşate. Părea să ştie exact unde să pună 
piciorul, care plante puteau fi date uşor la o parte şi care 
nu sau unde era pământul moale şi unde era tare. 

— Nu păşi acolo, spuse el ferm. E argilă de Carolina. Ca 
lipiciul - nu mai ieşi uşor de acolo. 

Continuară să meargă pentru încă jumătate de oră, până 
când terenul deveni moale şi aerul se umplu de mirosuri 
de metan şi putrefacție. Drumul părea imposibil de 
continuat - se termina în nişte tufişuri încâlcite - şi Garrett 
o conduse la un drum asfaltat cu două benzi. Porniră iarăşi 
prin ierburile înalte de peste un metru. 

Câteva maşini îi depăşiră, dar şoferii rămâneau 
impasibili la infracţiunea la care ei erau martori. 

Sachs îi privise cu invidie. Evadaseră de doar douăzeci 
de minute şi simţea cum i se strânge inima văzând ce 
turnură luase viaţa ei. 

„Cucoană, faci o mare tâmpenie.” 


— Hei acolo! 

Mary Beth McConnell se trezi brusc din toropeala care o 
apucase de la căldură şi se ridică de pe canapeaua 
împuţită. 

— Domnişoară, sunteţi acolo? se auzi vocea. Mary Beth? 

Sări din pat şi se îndreptă rapid spre fereastra spartă. 
Se simţea ameţită şi trebui să îşi proptească fruntea de 
perete preţ de câteva secunde. Tâmpla îi zvâcnea de 
durere. „Garrett, du-te-n mă-ta”, gândi ea. 

Durerea începu să o lase şi vederea i se limpezi. 
Continuă să meargă către fereastră. 

Era Misionarul. Prietenul său era cu el, un bărbat înalt, 
cu început de chelie, care purta o salopetă cafenie şi un 
tricou murdar de muncitor. Misionarul adusese un topor. 

— Mulţumesc, mulţumesc, şopti ea. 

— Domnişoară, sunteţi în regulă? 

— Sunt bine. Încă nu s-a întors. 

Vocea ei era în continuare dogită. Bărbatul îi înmâna o 
altă sticlă cu apă, pe care fata o dădu pe gât într-o clipită. 

— Am chemat poliţia, îi spuse. Sunt pe drum. O să 
ajungă aici în cinşpe-douăzeci de minute. Dar nu îi mai 
aşteptăm. O să te scoatem noi de aici. 

— Nu vă pot mulţumi îndeajuns. 

— Trage-te la o parte un pic. Am tăiat lemne toată viaţa 
mea şi o să fac uşa asta bucăţi într-un minut. Acesta e 
Tom. Lucrează cu mine. 

— Salut, Tom. 

— Salut. Sunteţi teafără? întrebă el încruntat. 

— Arată mai rău decât e de fapt, răspunse ea, 
zgândărindu-şi crusta de pe scalp. 

Ciop, ciop. 

Toporul muşca din uşă şi de la fereastră fata putea să 
vadă lama ascuţită şi sclipitoare ridicată în aer, în care se 
reflecta lumina soarelui. Mary Beth îşi aminti că îl ajuta pe 
tatăl ei la tăiat lemne, îşi aminti cât de mult îi plăcea lui să 
ascută lama - scântei portocalii zburau în aer ca şi cum ar 
fi fost artificiile de Patru Iulie. 

— Cine e băiatul care te-a răpit? întrebă Tom. E unul 
dintre perverşii ăia? 

Ciop, Ciop. 

— E un puşti de liceu din Tanner’s Corner. E 
înfricoşător. Uitaţi-vă la asta, arătă ea către insectele din 
borcane. 

— Aoleu, spuse Tom, uitându-se pe fereastră. 

Ciop. 

Se auzi o trosnitură. Misionarul reuşise să desprindă o 
bucată mare de lemn din uşă. Poc. 

Mary Beth se uită la uşă. Garrett trebuie să o fi 
baricadat bine, poate chiar pusese două uşi. Apoi se 
întoarse la Tom. 

— Mă simt exact ca un gândac, îi spuse ea. M-a... 

I se înceţoşă vederea când mâna stângă a lui Tom 
pătrunse printre zăbrele şi o prinse de guler. Mâna lui 
dreaptă ajunse pe sânul ei. O smuci lipind-o de zăbrele şi 
îşi apropie gura lui mirosind a tutun de buzele ei. Limba i 
se izbi lacom de dinţii fetei. 

li umbla cu mâna pe piept, o ciupea încercând să îi 
găsească sfârcul prin tricou, în timp ce fata se chinuia să 
se îndepărteze de el, scuipând şi ţipând. 

— Ce naiba crezi că faci? strigă Misionarul, lăsând 
toporul să cadă. Apoi fugi spre fereastră. 

Dar înainte să se descotorosească de Tom, Mary Beth îi 
prinse mâna şi i-o înfipse într-un ciob ascuţit prins de tocul 
ferestrei. Bărbatul ţipă de durere şi de şoc, şi îi dădu 
drumul, căzând pe spate. 

Ştergându-se la gură, Mary Beth fugi de la fereastră în 
centrul camerei. 

— Ce naiba te-a apucat? îi strigă Misionarul lui Tom. 

„Loveşte-l! se gândea Mary Beth. Loveşte-l cu toporul. E 
nebun. Du-l şi pe el la poliţie.” 

Tom nu era atent. Îşi strângea mâna însângerată, 
examinând tăietura. 

— Isuse, Isuse, Isuse... 

— Ti-am spus să ai răbdare, murmură Misionarul. Am fi 
scos-o în cinci minute şi o crăcănam cât pofteam acasă la 
tine, în juma’ de oră. Acum, uite ce ai făcut. 

„O crăcănam...” 

Mary Beth îşi dădu seama că nu sunaseră la poliţie şi că 
nu venea nimeni să o salveze. 

— Omule, uită-te la asta! îi arătă Tom încheietura 
despicată din care sângele curgea şiroaie. 

— La naiba, mormăi Misionarul. Trebuie să te bandajez. 
Idiotule! De ce nu ai putut să ai răbdare? Haide să te 
oblojesc. 

Mary Beth se uită la Tom care se împleticea înapoi spre 
câmp. Se opri la zece metri de fereastră. 

— Curvă nenorocită! Pregăteşte-te. O să ne întoarcem. 

Se aplecă şi dispăru pentru o secundă. Apoi se ridică cu 
o piatră cât o portocală în mână. O aruncă înspre zăbrele, 
şi Mary Beth se feri în ultimul moment. Apoi fata se prăvăli 
pe canapea şi începu să plângă. 

— Pregăteşte-te! auzi din nou vocea lui Tom în timp ce 
bărbaţii intrau în pădure. 


Erau acasă la Harris Tomel, o casă frumoasă cu cinci 
dormitoare, înconjurată de peluză pe care bărbatul nu o 
îngrijise niciodată. Ideea lui Harris în ce priveşte gazonul 
era simplă. Îşi parcă maşina Ford F-250 în curtea din faţă 
şi modelul Suburban în spate. 

Făcea asta pentru că, fiind cel mai cu carte dintre ei trei 
şi având mai multe pulovere decât tricouri, Tomel se 
străduia să pară mai răsărit decât era. Ah, sigur, fusese şi 
el la pârnaie, dar pentru nişte scheme de rahat în Raleigh, 
unde avusese acţiuni la nişte companii care aveau o 
singură problemă: nici măcar nu existau. Putea să tragă 
perfect cu arma, dar Culbeau nu îl văzuse niciodată 
atacând pe cineva de unul singur, unu la unu sau cel puţin 
pe nimeni care era capabil să se şi apere. Tomel se şi 
gândea prea mult, cheltuia mult prea mult pe haine şi 
cerea call liquor până şi în barul lui Eddie. 

Deci, spre deosebire de Culbeau, care muncea din greu 
să îşi termine casa, şi de O'Sarian, care se chinuia să agaţe 
chelneriţe ce urmau să îi facă curăţenie în rulota în care 
locuia, Harris 'Tomel pur şi simplu lăsase casa şi gazonul în 

voia sorții. Sperând, se gândea Culbeau, să lase impresia 
că e un „băiat rău”. 

Dar asta era treaba lui Tomel şi cei trei bărbaţi nu erau 
la el acasă ca să deplângă starea gazonului; erau aici 
pentru un singur motiv. Pentru că Tomel avea o colecţie de 
arme ca a nimănui altcuiva. O moştenise atunci când tatăl 
său plecase să pescuiască la copcă în Spivy Pond într-o 
noapte de revelion în urmă cu câţiva ani şi ieşise la 
suprafaţa apei abia câteva luni mai târziu. 

Stăteau în camera de lucru, uitându-se la colecţia de 
arme cu aceeaşi privire cu care Culbeau şi O'Sarian se 
uitau la raftul de dulciuri din magazinul Peterson Drugs de 
pe Maple Street cu douăzeci de ani în urmă, gândindu-se 
ce să fure. 

O'Sarian luă pistolul negru Colt AR-15, versiunea pentru 
civili a M-16, pentru că tot timpul vorbea despre Vietnam 
sau se uita la orice film prindea despre război. 

Tomel ridică un Browning automat splendid, care avea 
un ornament după care Culbeau tânjea la fel de mult ca 
după orice femeie din district, deşi el însuşi prefera puştile 
şi mai degrabă ar fi împuşcat un cerb de la trei sute de 
metri decât să fi spulberat o rață de la doi paşi. Pentru 
sine, Culbeau alese o armă clasa întâi, Winchesterul 30-06 
al lui Tomel, echipat cu o lunetă imensă. 

Impachetară muniţie cât cuprinde, apă, telefonul mobil 
al lui Culbeau, şi evident băutură. 

Saci de dormit, de asemenea. Deşi nu credeau că 
vânătoarea avea să dureze prea mult. 

24 


Lincoln Rhyme îşi conducea posac scaunul cu rotile 
înapoi în laboratorul improvizat. 

Lucy Kerr şi Mason Germain stăteau lângă masa pe care 
erau amplasate microscoapele. Işi ţineau braţele la piept 
şi, când Rhyme şi Thom intrară în cameră, cei doi îi 
întâmpinară cu o expresie de îngrijorare şi suspiciune. 

— Cum naiba a putut să facă una ca asta? întrebă 
Mason. La ce se gândea? 

Dar la aceste două întrebări despre Amelia Sachs, nu se 
putea răspunde. 

— A fost cineva rănit? se interesă Rhyme. 

— Nu, răspunse Lucy. Dar Nathan a fost cam 
zdruncinat. Ştii, nu i-a picat bine să fie ameninţat cu un 
Smith & Wesson. Pe care noi am fost destul de nebuni 
încât să i-l dăm. 

Rhyme se strădui să rămână calm, deşi îi era teamă 
pentru Sachs. Criminalistul avea încredere deplină în 
dovezi şi dovezile arătau clar că Garrett Hanlon era şi 
răpitorul, şi ucigaşul. Sachs, păcălită de masca lui 
calculată, era în pericol la fel de mare ca Mary Beth sau 
Lydia. 

Jim Bell intră şi el în cameră. 

— A luat o maşină? vru să ştie Rhyme. 

— Nu cred, răspunse Bell. Am întrebat în stânga şi-n 
dreapta, şi nu lipseşte încă nicio maşină. 

Bell se uită la harta agăţată de perete. 

— Nu prea ai cum să ieşi de aici fără să te vadă nimeni. 
Terenul e mlăştinos şi nu prea sunt drumuri. Am... 

— Adu câinii, Jim, spuse Lucy. Irv Wanner se ocupă cu 
câinii poliţişti. Sună-l pe căpitanul Dexter din Elizabeth 
City şi cere-i numărul lui Irv. Sigur o să îi găsească. 

— Bună idee, spuse Bell. O să... 

— Vreau să vă propun ceva, interveni Rhyme. 

Mason râse. 

— Ce anume? întrebă Bell. 

— Să cădem la o înţelegere. 

— Nicio înţelegere, spuse Bell. A încălcat legea şi a 
ajutat un infractor să evadeze. Şi e şi înarmată. 

— Nu o să împuşte pe nimeni, spuse Thom. 

— Amelia e sigură că nu există altă modalitate dea o 
găsi pe Mary Beth, continuă Rhyme. De asta a făcut cea 
făcut. Se îndreaptă spre locul unde o ţine Garrett pe fată. 

— Nu contează, spuse Bell. Nu poţi să ajuţi ucigaşi să 
evadeze din închisoare. 

— Dă-mi un răgaz de douăzeci şi patru de ore înainte să 
suni la poliţia statală. O să îi găsesc eu. Putem să cădem la 
o înţelegere în legătură cu acuzaţiile. Dar dacă intervin 
agenţii de teren şi câinii, ştim cu toţii că o să joace după 
reguli şi sigur o să fie răniţi nişte oameni. 

— Ce mai târg, Lincoln, spuse Bell. Prietena ta ajută un 
prizonier să evadeze... 

— Nici măcar nu ar fi fost prizonierul vostru, dacă nu 
eram eu. Nu l-aţi fi găsit fără ajutor. 

— Nici gând, spuse Mason. Pierdem timp preţios şi ei se 
îndepărtează cu fiecare minut ce trece în timp, ce noi stăm 
la taclale. Vreau să pun fiecare om din oraş pe urmele lor. 
Pe toţi ajutorii de şerif. Facem cum a sugerat Henry 
Davett. Le dăm arme la toţi şi... 

Bell îl întrerupse şi se uită la Rhyme: 

— Dacă îţi dăm douăzeci şi patru de ore, nouă ce ne iese 
din afacerea asta? 

— O să rămân şi o să vă ajut să o găsiţi pe Mary Beth. 
Indiferent de cât timp e nevoie. 

— Operația ta, Lincoln, spuse Thom. 

— Lasă operaţia, murmură criminalistul, cu un ton 
disperat în voce. 

Ştia că orarul doctoriţei Weaver era atât de încărcat 
încât dacă rata programarea, trebuia să se treacă din nou 
pe lista de aşteptare. Apoi se gândi că poate Sachs făcuse 
asta doar ca să îl împiedice să se opereze. Să mai câştige 
câteva zile şi să îi dea o şansă de a se răzgândi. Dar lăsă 

gândul aceasta deoparte, poruncindu-şi: „Găseşte-o, 
salveaz-o! Înainte să o adauge Garrett şi pe ea pe lista lui 
de victime”. 

„Înţepată de 137 de ori.” 

— Loialitatea ta e împărţită între ea şi noi, nu-i aşa? 
spuse Lucy. 

— Chiar aşa, spuse Mason. Cum putem să fim siguri că 
nu ne trimiţi după cai verzi pe pereţi şi o laşi să scape? 

— Pentru că, răspunse Rhyme calm, Amelia se înşală. 
Garrett e un ucigaş şi a folosit-o doar să evadeze. Când nu 
o să mai aibă nevoie de ea, o să o ucidă. 

Bell se uită la hartă. 

— Şi cum naiba o să o găseşti în sălbăticia aia? vru să 
ştie. O să îi dai un telefon şi o să o întrebi unde e? 

— Exact asta o să şi fac. Thom, haide să instalăm iarăşi 
echipamentul. Şi cineva să îl cheme pe Ben Kerr înapoi. 


Lucy Kerr vorbea la telefon din biroul ei de lângă 
camera unde era Rhyme. 

— Poliţia de stat din Carolina de Nord, Elizabeth City, se 
auzi vocea clară a unei femei. Cum vă pot ajuta? 

— Detectivul Gregg, vă rog. 

— Rămâneţi pe fir. 

— Da? se auzi vocea unui bărbat după un scurt moment. 

— Pete, sunt eu, Lucy Kerr, din Tanner's Corner. 

— Salut, Lucy, ce mai faci? Cum stă treaba cu fetele alea 
răpite? 

— E în regulă, răspunse ea calmă, deşi era furioasă 
pentru faptul că Bell insistase să recite discursul lui 
Rhyme. Dar mai avem o mică problemă. 

„Mică problemă.” 

— De ce aveţi nevoie? Să trimit nişte oameni? 

— Nu, doar să localizaţi un telefon mobil. 

— Aveţi mandat? 

— O să-l primiţi prin fax. 

— Dă-mi numărul de telefon şi numerele de serie. 

Lucy se conformă. 

— Care e codul zonei, 212? 

— E un număr de New York. Echipa e pe teren acum. 

— Nicio problemă, spuse Gregg. Vrei şi o casetă cu 
convorbirea? 

— Doar localizarea exactă. 

„Preferabil, fără alte elemente între ei şi lunetă.” 

— Când... stai. A ajuns faxul. Urmă o scurtă tăcere. Ah, 
căutaţi o persoană dispărută? 

— Atâta tot, răspunse ea fără tragere de inimă. 

— Ştii că e scump. Trebuie să vă taxăm pentru asta. 

— Înţeleg. 

— Bine, rămâi pe fir. O să-i sun pe cei de la tehnic. Apoi 
se auzi o păcănitură slabă. 

Lucy se aşeză pe birou cu umerii lăsaţi, îndoindu-şi 
braţul stâng şi uitându-se la degetele ei bătătorite de la 
atâţia ani de grădinărit, la cicatricea veche pe care o avea 
de când se tăiase într-o sârmă şi la urmele de pe inelar de 
la cei cinci ani de purtat verighetă. 

Îşi îndoi şi întinse braţul. 

Privind venele şi muşchii de sub piele, Lucy Kerr îşi 
dădu seama de un lucru. Fapta Ameliei Sachs îi stârnise 
cea mai intensă furie pe care o simţise vreodată. 

Când îi tăiaseră o parte din corp, se simţise ruşinată şi 
apoi părăsită. Când soţul o lăsase se simţise vinovată şi 
apoi abandonată. Şi când aflase de cele întâmplate, simţise 
o furie mocnită - o furie care o chinuia îngrozitor, dar care 
nu putea răbufni niciodată. 

Dar dintr-un motiv pe care nu îl înţelegea, poliţista 
aceasta din New York pur şi simplu îi eliberase furia din 
piept - aşa cum ţâşniseră viespile din cuib şi îl omorâseră 
pe bietul Ed Schaeffer. 

Trădarea o înfuriase îngrozitor. Lucy Kerr, o femeie care 
nu rănise pe nimeni în mod intenţionat, care iubea 
plantele, care fusese o soţie bună, o fiică bună, o soră 
bună, o polițistă bună, o femeie care dorea doar micile 
plăceri nevinovate pe care viaţa le oferea tuturor, dar pe 
care se încăpăţâna să nu i le dea şi ei. 

261 


- SCAUNUL GOL - 


Gata cu ruşinea, vinovăția,  amărăciunea sau 
resemnarea. 

Simţea doar furie pură - faţă de toate trădările din viaţa 
ei. Corpul o trădase, soţul o trădase, Dumnezeu o trădase. 

Şi acum Amelia Sachs o trădase. 

— Alo, Lucy? întrebă Pete. Eşti acolo? 

— Da, sunt aici. 

— Eşti... în regulă? Vocea ta sună ciudat. 

Femeia îşi drese glasul. 

— Da, sunt bine. Eşti gata? 

— Gata. Când o să se formeze numărul? 

Lucy se uită în cealaltă cameră. 

— Voi sunteţi gata? 

Rhyme încuviinţă. 

— Imediat, rosti ea în telefon. 

— Rămâi pe fir, spuse Gregg. O să fac legătura. 

„Doamne, dă să meargă, gândi Lucy. Te rog...” 

Apoi îşi completă rugăciunea... 

„Şi Doamne, lasă-mă să apuc să ajung faţă în faţă cu 
Iuda al meu.” 

Thom îi puse lui Rhyme căştile pe urechi. Apoi asistentul 
formă un număr. 

Dacă telefonul lui Sachs ar fi închis, ar suna doar de trei 
ori până când s-ar auzi vocea plăcută de la căsuţa vocală. 

Sună o dată... de două ori... 

— Alo? 

Rhyme nu mai simţise niciodată atâta uşurare. 

— Sachs, eşti bine? 

O scurtă pauză. 

— Da, sunt bine. 

În cealaltă cameră Rhyme putea să vadă faţa posacă a 
lui Lucy care clătina din cap. 

— Ascultă-mă, Sachs. Ascultă-mă. Ştiu de ce ai făcut-o, 
dar vreau să te predai. Tu... eşti acolo? 

— Da, sunt aici, Rhyme. 

— Ştiu ce faci. Garrett a fost de acord să te ducă la Mary 
Beth. 

— Aşa e. 

— Nu poţi avea încredere în el, spuse Rhyme. (Gândi 
disperat: „Nici în mine, de fapt”. O văzu pe Lucy care 
schiţă un cerc cu degetul, ca să mai ţină linia ocupată.) Am 
ajuns la o înţelegere cu Jim. Dacă îl aduci înapoi pe 
Garrett, o să rezolve ei ceva cu privire la acuzaţiile 
împotriva ta. Statul încă nu s-a implicat. Şi eu o să rămân 
aici cât e nevoie ca să o găsim pe Mary Beth. Am amânat 
operaţia. 

Îşi închise ochii vinovaţi pentru o secundă. Dar nu avea 
de ales. Îşi imagină cum murise fata aceea în Blackwater 
Landing, cum murise Ed Schaeffer... Îşi imagină viespile 
roind peste trupul Ameliei. Trebuia să o trădeze ca să o 
poată salva. 

— Garrett e nevinovat, Rhyme. Ştiu sigur că e. Nu aş fi 
putut să-l las să îl ducă la Lancaster. L-ar ucide acolo. 

— Atunci o să facem astfel încât să îl ducă altundeva. Şi 
o să ne uităm din nou la dovezi. O să găsim mai multe 
dovezi. O să lucrăm împreună. Noi doi. Asta îţi propun, 
Sachs, ce zici? Noi doi... întotdeauna noi doi. Putem să 
găsim absolut orice. 

Urmă o pauză. 

— Nu e nimeni de partea lui Garrett. E singur, Rhyme. 

— Noi îl putem proteja. 

— Nu poţi să protejezi pe cineva de un oraş întreg, 
Lincoln. 

— Nu ne spunem pe nume, rosti Rhyme. Aduce ghinion, 
ai uitat? 

— Toată treaba asta a fost doar ghinion. 

— Sachs, te rog... 

— Uneori trebuie să ai încredere în destin, continuă ea. 

„Cine vorbeşte în maxime acum?” Rhyme râse forţat - 
parţial să o încurajeze pe ea. Parţial să se încurajeze pe 
sine însuşi. 

Tăcere. 

„Haide acasă, Sachs, se gândea el. Te rog! Putem să 
salvăm ceva din asta. Viaţa ta e la fel de fragilă ca 

rămăşiţele nervilor mei - care tot mai funcţionează. Şi eşti 
la fel de importantă pentru mine.” 

— Garrett îmi spune că putem ajunge în seara asta sau 
mâine-dimineaţă la Mary Beth, rosti Sachs. Te sun când 
am găsit-o. 

— Sachs, te rog, nu închide. Mai e un lucru. Vreau să îţi 
mai spun un lucru. 

— Ce anume? 

— Orice ai crede tu despre Garrett, te înşeli. Să nu ai 
încredere în el. Tu crezi că e nevinovat, dar acceptă faptul 
că ar putea să nu fie aşa. Ştii cum ne ocupăm noi de 
scenele de crimă, Sachs. 

— Cu mintea deschisă, recită ea regula. Fără 
prejudecăţi. Credem că totul este posibil. 

— Exact. Promite-mi că îţi vei aminti asta. 

— I-am pus cătuşe, Rhyme. 

— Ţine-l aşa. Şi nu îl lăsa lângă arme. 

— Nu o să îl las. Te sun când o găsim pe Mary Beth. 

— Sachs... 

Legătură se întrerupse. 

— La naiba, murmură criminalistul şi îşi închise ochii, 
clătinând nervos din cap în încercarea de a-şi da jos 
căştile. 

Thom se aplecă, îi luă căştile şi îi aranja părul. 

Lucy închise telefonul în cealaltă cameră şi intră în 
laborator. După expresia de pe chipul ei, Rhyme îşi dădu 
seama că nu reuşiseră să o localizeze. 

— Pete a spus că sunt la vreo cinci kilometri depărtare 
de Tanner's Corner. 

— Nu au putut face mai mult? mormăi Mason. 

— Dacă ar mai fi stat la telefon câteva minute, ar fi putut 
să găsească locul cu o aproximaţie de nici cincisprezece 
metri. 

Bell se uită la hartă. 

— Bun. Cinci kilometri de oraş. 

— S-ar întoarce la Blackwater Landing? întrebă Rhyme. 

— Nu, răspunse Bell. Ştim că se îndreaptă spre Outer 
Banks şi Blackwater Landing e în direcţia opusă. 

— Cum poţi să ajungi cel mai uşor la Outer Banks? vru 
să ştie criminalistul. 

— Nu au cum să facă asta mergând pe jos, răspunse Bell 
îndreptându-se către hartă. Trebuie să ia o maşină sau o 
maşină şi o barcă. Sunt două modalităţi de a ajunge acolo. 
Ar putea să o ia pe Route 112 la sud de 17 şi să ajungă în 
Elizabeth City. De acolo ar putea fie să ia o barcă, fie să 
meargă tot pe 17 până sus la 158 şi de acolo să meargă cu 
maşina până la plajă. Sau ar putea să o ia pe Harper 
Road... Mason, adu-i pe Frank Sturgis şi pe Trey, şi 
mergeţi la 112. Blocaţi drumul în Belmont. 

Rhyme observă că ăsta era perimetrul 10-M de pe hartă. 

— Lucy, tu şi Jesse mergeţi pe Harper până la Millerton 
Road. Blocaţi drumul acolo. 

Ăsta era H-14. 

Bell îşi chemă cumnatul în cameră. 

— Steve, tu te ocupi de comunicare şi le dai tuturor 
aparate de emisie-recepţie dacă nu au deja. 

— Sigur, Jim. 

Bell se întoarse către Lucy şi Mason. 

— Spuneţi-le tuturor că Garrett poartă o salopetă 
albastră de puşcăriaş. Femeia ta ce avea pe ea? Nu îmi 
amintesc. 

— Nu e femeia mea, răspunse Rhyme. 

— Scuze! 

— Jeanşi şi un tricou negru, răspunse Lincoln. 

— Pălărie are? 

— Nu. 

Lucy şi Mason ieşiră pe uşă şi, o secundă mai târziu, 
camera se goli. Înăuntru mai erau doar Bell, Rhyme şi 
Thom. 

Şeriful sună la poliţia statală şi îl anunţă pe detectivul 
Gregg să păstreze un om pe recepţie în speranţa că poate 
urmau să mai primească un apel. 

Rhyme observă că Bell ezită. Apoi şeriful se uită la 
Rhyme şi continuă să vorbească la telefon. 

— Apreciez oferta ta, Pete, dar până acum e doar un caz 
de persoană dispărută. Nimic serios. Apoi închise 
telefonul. Isuse Hristoase, nimic serios... 


Cincisprezece minute mai târziu, Ben Kerr intră în 
birou. Părea chiar fericit să se întoarcă, deşi era vizibil 
afectat la auzul veştilor care îi precipitaseră revenirea. 

Împreună cu Thom, despachetă echipamentul, în timp ce 
Rhyme se uita la peretele cu harta şi tabelul cu probe. 


GĂSIT LA SCENA PRINCIPALĂ A CRIMEI - 
BLACKWATER LANDING 


Şerveţel plin de sânge 
Calcar 
Nitraţi 
Fosfaţi 
Amoniac 
Detergent 
Camfen 


GĂSIT LA SCENA SECUNDARĂ A CRIMEI - 
CAMERA LUI GARRETT 


Miros de sconcs 
Ace de pin tăiate 
Desene cu insecte 

Poze cu Mary Beth şi cu familia băiatului 
Cărţi despre insecte 
Gută 
Bani 
Cheie necunoscută 
Petrol lampant 
Amoniac 
Nitraţi 

Camfen 


GĂSIT LA SCENA SECUNDARĂ A CRIMEI - 
CARIERA DE CALCAR 


Sac vechi din pânză - nu se poate citi inscripţia de pe el 
Porumb - nutreţ şi grâne? 
Urme de cărbune pe sac 
Apă marca Deer Park 
Chipsuri cu brânză marca Planters 


GĂSIT LA SCENA SECUNDARĂ A CRIMEI - 
MOARA 


Harta zonei Outer Banks 
Nisip de ocean 
Resturi de frunze de arțar şi stejar 


În timp ce Rhyme privea tabelul, îşi dădu seama cât de 
puţin găsise de fapt Sachs la moară. Aşa se întâmpla 
întotdeauna când descopereai probe bătătoare la ochi - ca 
harta sau nisipul. Era un fapt dovedit psihologic că te 
deconcentrai şi căutarea devenea mai puţin riguroasă. Ar 
fi dorit să aibă mult mai multe indicii de la moară. 

Apoi Rhyme îşi aminti un lucru. Lydia spusese că Garrett 
îşi schimbase hainele la moară, atunci când echipa de 
căutare se apropiase ameninţător de mult. De ce? Singurul 
motiv ar fi fost că ascunsese ceva în haine, un indiciu care 
putea să îi conducă la locul unde o ţinea ascunsă pe Mary 
Beth. Se uită imediat la Bell. 

— Spuneai că Garrett poartă o salopetă de deţinut? 

— Da. 

— Ai cumva hainele cu care era îmbrăcat când a fost 
arestat? 

— Da, sigur. Hainele trebuie să fie la închisoare. 

— Poţi trimite un om să le aducă aici? 

— Hainele? Imediat! 

— Spune-i să le pună într-o pungă. Să nu le 
despăturească. 

Şeriful sună la închisoare şi îi spuse ajutorului de şerif 
ce avea de făcut. Din tonul convorbirii, criminalistul îşi 
dădu seama că Nathan era mai mult decât fericit să 
participe activ la acţiunea de capturare a femeii care îl 
legase şi îl umilise. 

Rhyme se uită la harta Coastei de Est. Puteau să 
limiteze căutarea la doar câteva case - datorită lămpilor pe 
bază de camfen - şi la cele din spatele plajei - după cum 
indicau frunzele de arțar şi stejar. Dar suprafaţa era mult 
prea mare. Sute de kilometri. 

Telefonul lui Bell sună. Şeriful răspunse şi vorbi timp de 
un minut, apoi închise aparatul şi se îndreptă spre hartă. 

— Au baricadat drumurile. Garrett şi Amelia s-ar putea 
să o ia pe aici ca să îi ocolească - şi arătă către perimetrul 
M-10 - dar acolo se află Mason şi Frank care sigur i-ar 
observa. 

— Cum rămâne cu linia de cale ferată din sudul 
oraşului? întrebă Rhyme. 

— Nu e folosită pentru transport de persoane. E o linie 
de mărfuri şi nu există un orar fix al trenurilor. Dar ar 
putea să meargă de-a lungul ei. De asta am blocat drumul 
la Belmont. Eu zic că o să o ia pe acolo. Mă mai gândesc şi 
că Garrett ar putea să se ascundă pentru o vreme în 
Rezervaţia Naturală din Manitou - fiind aşa obsedat de 
gândaci, natură şi chestii din astea. Probabil că petrece 
mult timp acolo, în general. Bell indică zona T-10. 

— Şi aeroportul? întrebă Farr. 

Bell se uită la Rhyme. 

— Poate să pornească un avion? 

— Nu, nu ştie să piloteze. 

Rhyme observă un simbol pe hartă şi întrebă: 

— Ce e cu baza aia militară? 

— Era folosită ca depozit de arme în anii şaizeci şi 
şaptezeci, dar e închisă de ani buni. Totuşi, sunt tunele 
acolo şi buncăre la tot pasul. Am avea nevoie de peste 

douăzeci de oameni să cercetăm locul şi tot ar avea unde 
să se ascundă. 

— Zona e patrulată? 

— De ceva vreme nu mai e. 

— Şi pătratul ăla? La E-5 şi E-6? 

— Alea? Probabil un parc vechi de distracţii, spuse Bell 
uitându-se la Farr şi la Ben. 

— Exact. Eu şi fratele meu mergeam acolo deseori când 
eram eu mic. Cum îi zicea... Indian Ridge sau ceva de 
genul acesta. 

Bell încuviinţă. 

— A fost făcut după modelul unui sat indian. A dat 
faliment în urmă cu câţiva ani - nimeni nu mai mergea 
acolo. Williamsburg şi Six Flags aveau mult mai mult 
succes. E un loc foarte bun să te ascunzi, dar e în direcţia 
opusă. Garrett nu s-ar duce acolo. 

Bell puse degetul pe H-14. 

— Lucy e aici. Garrett şi Amelia sigur o să rămână pe 
ruta Harper Road în zonele alea. Dacă ies de pe drum intră 
în mlaştină şi de acolo le-ar lua zile întregi să iasă - asta 
dacă mai supraviețuiesc şi şansele sunt mici de tot. Deci... 
mă gândesc că trebuie să aşteptăm să vedem ce se 
întâmplă. 

Rhyme încuviinţă absent. Ochii i se plimbau pe hartă - 
ca musca jucăuşă care dispăruse - de la un loc la altul. 

25 


Garrett Hanlon o conducea pe Amelia pe un drum lat 
asfaltat. Mergeau mai încet ca înainte, epuizați de la efort 
şi căldură. 

Zona părea ciudat de familiară şi poliţista îşi dădu 
seama că era Canal Road - drumul pe care veniseră în 
dimineaţa aceea de la Departamentul Şerifului ca să 
cerceteze scena din Blackwater Landing. Putea să vadă în 
faţă întunecatul Paquenoke care clipocea încetişor. Pe 
partea cealaltă a canalului, erau casele acelea frumoase 
despre care îi vorbise mai devreme lui Lucy. 

Se uită în jur. 

— Nu pricep. Ăsta e drumul principal care duce în oraş. 
De ce nu sunt bariere? 

— Ei cred că o să ne ducem pe altundeva. Au pus filtre 
pe drumuri în sud şi în est. 

— De unde ştii? 

— Ei cred că sunt un idiot. Când eşti diferit, aşa cred 
oamenii despre tine. Dar nu sunt aşa. 

— Dar mergem după Mary Beth, nu? 

— Sigur. Doar că nu pe unde cred ei că o să mergem. 

Caracterul secretos al băiatului şi încrederea afişată o 
tulburară din nou, dar pe urmă se concentră din nou la 
drum şi continuară să înainteze tăcuţi. După douăzeci de 
minute nu erau nici la un kilometru de intersecţia dintre 
Canal Road şi Route 112 - locul unde Billy Stail fusese 
ucis. 

— Ascultă, şopti el, prinzând-o de braţ cu mâinile 
încătuşate. 

Sachs privi atentă în jur, dar nu auzi nimic. 

— Intră în tufişuri. 

Cei doi părăsiră drumul şi se ascunseră într-un tufiş din 
apropiere. 

— Ce e? întrebă ea. 

— Şşt. 

O secundă mai târziu, un camion mare cu remorcă 
apăru din spatele lor. 

— E de la fabrică, şopti el. Uite, acolo sus, se vede. 

Sigla de pe camion era a companiei Davett Industries. 
Poliţista recunoscu numele bărbatului care îi ajutase cu 
dovezile. După ce vehiculul trecu de ei, reveniră la drum. 

— Cum ai auzit zgomotul ăla? 

— Oh, trebuie să fii precaut tot timpul. Aşa, ca moliile. 

— Moliile? Ce vrei să spui cu asta? 

— Moliile sunt tari de tot. Detectează ultrasunetele. Au 
chestia asta ca un radar. Când un liliac emite sunete de o 
frecvenţă înaltă să le găsească, moliile îşi strâng aripile şi 
se lasă la pământ să se ascundă. Şi câmpurile magnetice 
sau energetice - adică insectele le simt şi pe astea. Chestii 
de care noi nici nu suntem conştienţi. Ştii că poţi să 
ghidezi insectele doar cu unde radio? Sau să le goneşti... 
modificând frecvenţa. Tăcu pentru un scurt moment şi se 
uită concentrat în altă parte. Apoi se întoarse la ea. 
Trebuie să ai urechile ciulite tot timpul. Altfel, se pot furişa 
după tine. 

— Cine? întrebă ea nesigură. 

— Ştii tu, toată lumea. Apoi arătă către drumul care 
ducea spre Blackwater Landing şi Paquenoke. In zece 
minute vom fi în siguranţă. Nu o să ne mai găsească 
niciodată. 

Se întrebă, realist vorbind, ce avea să se întâmple după 
ce Garrett ar fi condus-o la Mary Beth şi apoi s-ar fi întors 
cu toţii la Tanner's Corner. Tot ar mai fi fost capete de 
acuzare împotriva sa. Dar dacă Mary Beth ar fi confirmat 
povestea lui Garrett despre adevăratul ucigaş - cea cu 
bărbatul în salopetă cafenie - atunci procurorul ar fi putut 
accepta că Garrett o răpise doar ca să o ajute. Instanţele 
judecătoreşti recunoşteau protecţia altora ca pe un motiv 
temeinic care să justifice o faptă. Probabil, ar renunţa la 
acuzaţii. 

Dar cine era bărbatul în salopetă cafenie? De ce colinda 
pădurile din Blackwater Landing? Oare el îi omorâse pe 

toţi ceilalţi în decursul anilor trecuţi şi încerca să dea vina 
pe Garrett? El îl împinsese la sinucidere pe tânărul Todd 
Wilkes? Chiar era un cerc vicios al drogurilor în care era 
implicat Billy Stail? Ştia că problema drogurilor într-un 
oraş mic era la fel de gravă ca în orice metropolă. 

Apoi îşi mai dădu seama de ceva: Garrett putea să îl 
identifice pe adevăratul ucigaş al lui Billy - omul în 
salopetă cafenie - care sigur că auzise deja de evadare şi 
poate îi caută pe amândoi să îi reducă la tăcere. Poate 
trebuiau să... 

Deodată Garrett încremeni cu o expresie alarmată pe 
faţă. Se întoarse brusc. 

— Ce e? şopti ea. 

— O maşină. Se apropie cu viteză. 

— Unde? 

— Şşt. 

O străfulgerare de lumină se ivi din spatele lor. 

„Trebuie să ai urechile ciulite tot timpul. Altfel, se pot 
furişa după tine.” 

— Nu, strigă Garrett disperat şi o trase după el în rogoz. 

Două maşini de patrulare goneau pe Canal Road. Nu-l 
văzu pe şoferul primei maşini, dar pasagerul de pe scaunul 
din dreapta - ajutorul de şerif de culoare care adusese 
tabla pentru Rhyme - se uită atent după ei prin pădure, 
ținând o puşcă în mână. Lucy Kerr conducea a doua 
maşină şi Jesse Corn stătea lângă ea. 

Garrett şi Sachs rămaseră întinşi la pământ, ascunşi în 
iarba înaltă. 

„Moliile îşi strâng aripile şi se lasă la pământ să se 
ascundă.” 

Maşinile îi depăşiră rapid şi se opriră la un indicator, 
unde Canal Road întâlnea Route 112.  Parcară 
perpendicular pe drum, blocând ambele benzi şi ajutorii de 
şerif ieşiră din maşini cu armele pregătite. 

— Au blocat drumul, murmură ea. La naiba! 

— Nu, nu, nu, şopti Garrett uimit. Trebuiau să creadă că 
mergem pe cealaltă cale... spre est. Trebuiau să creadă 
asta! 

O maşină îi depăşi, încetinind la capătul drumului. Lucy 
se îndreptă către ea şi îl luă la întrebări pe şofer. Apoi îl 
scoase din maşină şi cercetă cu atenţie portbagajul. 

Garrett se cuibări în iarbă. 

— Cum naiba şi-au dat seama că venim pe aici? şopti el. 
Cum? 

— Pentru că îl au pe Lincoln Rhyme, răspunse Sachs 
încetişor. 


— Încă nu văd nimic, Lincoln, îi spuse Jim Bell. 

— Amelia şi Garrett nu vor merge în văzul lumii pe 
Canal Road, răspunse Rhyme morocănos. O să se furişeze 
prin tufişuri mai mult ca sigur. 

— Am blocat drumul şi am pus oamenii să verifice 
fiecare maşină, spuse Bell. Chiar dacă îi cunosc pe şoferi. 

Rhyme se uită încă o dată la harta de pe perete. 

— Nu există altă cale pe unde să meargă la vest de 
Tanner's Corner? 

— Pornind de la închisoare, singura modalitate de a 
traversa zona mlăştinoasă e pe Canal Road până la Route 
112. Bell părea totuşi neîncrezător. Vreau să zic, Lincoln, 
că ne asumăm un risc mare acum, trimițând pe toată 
lumea la Blackwater Landing. Dacă într-adevăr se îndreptă 
spre est înspre Outer Banks, atunci o să treacă de noi şi nu 
o să mai putem să-i găsim. Ideea asta a ta e cam deplasată. 

Dar Rhyme credea că dreptatea e de partea lui. Când se 
uitase la hartă, în urmă cu douăzeci de minute, şi urmărise 
ruta pe care o luase băiatul cu Lydia - care ducea spre 
Great Dismal Swamp - începuse să îşi pună întrebări 
referitoare la răpirea Lydiei. Işi amintise atunci ce îi 
spusese Sachs în dimineaţa aceea când îl urmăreau pe 
Garrett. „Lucy spune că nu ar avea nicio logică ca Garrett 
să o fi luat pe aici.” 

Şi asta îl făcuse să îşi pună o întrebare la care până 
acum nimeni nu răspunsese cum trebuie. De ce o răpise 
Garrett pe Lydia Johansson? Doctorul Penny spunea că 
urma să o ucidă în locul lui Mary Beth. Dar în timp se 
dovedise că nu o omorâse, deşi avusese destul timp la 
dispoziţie să facă asta. Nici nu o violase. Şi nu exista 
niciun alt motiv pentru care s-o fi răpit. Nu se cunoşteau, 
ea nu îşi bătuse joc niciodată de el, el nu părea să fie 
obsedat de fată, iar ea nici nu asistase la uciderea lui Billy. 
De ce oare o răpise atunci? 

Apoi îşi aminti cum Garrett îi spusese fără ezitare Lydiei 
că Mary Beth se simţea bine în Outer Banks şi că nu avea 
nevoie să fie salvată. De ce ar fi divulgat aşa o informaţie? 
Şi dovezile de la moară... nisipul de ocean, harta cu Outer 
Banks... Lucy le găsise cu uşurinţă, după spusele lui 
Sachs. Cu prea mare uşurinţă. Toată scena fusese 
regizată, ăsta era termenul pe care îl foloseau criminaliştii. 
Toate indiciile fuseseră puse ca să îi trimită pe un alt 
drum. 

— Am fost păcăliţi! strigă cu amărăciune Rhyme. 

— Lincoln, ce vrei să spui? îl întrebă Ben. 

— Ne-a păcălit, repetă criminalistul. 

Un puşti de şaisprezece ani îi păcălise pe toţi. Lincoln o 
luă de la început şi le explică astfel cum Garrett îşi 
pierduse un pantof intenţionat la locul unde o răpise pe 
Lydia. Îl umpluse cu praf de calcar, care ar fi dus pe 
oricine care cunoştea locul, pe Henry Davett, de exemplu, 
cu gândul la carieră, acolo unde pusese celelalte dovezi - 
sacul pârlit şi porumbul, care la rândul lor arătau către 
moară. 

Echipa de căutare trebuia să o găsească pe Lydia, 
împreună cu restul dovezilor plasate strategic - care să îi 
convingă că Mary Beth era captivă într-o casă din Outer 
Banks. 

Ceea ce însemna că, de fapt, era ţinută prizonieră într-o 
casă din direcţia opusă, la vest de Tanner's Corner. 

Planul lui Garrett era genial, dar băiatul făcuse o 
greşeală presupunând că echipei de căutare i-ar fi trebuit 
câteva zile să o găsească pe Lydia (de aceea şi lăsase atâta 
mâncare acolo pentru ea). Până atunci, el ar fi fost în locul 
unde într-adevăr o ascunsese pe Mary Beth şi echipa ar fi 
fost la Outer Banks. 

Şi aşa ajunsese Rhyme să îl întrebe pe Bell care era ruta 
cea mai bună pe unde să meargă la vest de Tanner's 
Corner. 

— Blackwater Landing, îi răspunse şeriful. Route 112. 

Şi Rhyme ordonase ca Lucy şi restul ajutorilor de şerif 
să ajungă acolo pe cât de repede posibil. 

Exista posibilitatea ca şi Garrett şi Sachs să fi ajuns deja 
la intersecţie şi să se îndrepte către vest. Dar Rhyme 
calculase distanţele şi nu credea că mergând pe jos - şi 
încercând să stea cât mai feriţi - ar fi reuşit să străbată 
atâta drum într-un timp aşa scurt. 

Lucy îi sună de lângă drumul baricadat, şi Thom porni 
speaker-ul la telefon. Femeia nu părea încă foarte 
încrezătoare şi se îndoia de partea cui e Rhyme până la 
urmă. 

— Nu e nici urmă de ei, spuse ea sceptică. Am verificat 
fiecare maşină care a trecut pe aici. Eşti sigur de ideea ta? 

— Da, răspunse el. Sunt sigur. 

— Să sperăm că ai dreptate, fu replica ei la răspunsul lui 
arogant. Situaţia chiar nu e de joacă. 

Lucy închise telefonul. 

Un moment mai târziu, sună mobilul lui Bell, ascultă 
preţ de câteva secunde ce i se spunea, apoi îşi întoarse 
privirea către Rhyme. 

— Încă trei ajutori de şerif au ajuns la Canal Road, cam 
la vreo doi kilometri sud de 112. O să cerceteze zona în 
nord, mergând pe jos înspre Lucy şi ceilalţi, şi cu siguranţă 
o să îi prindă pe Garrett şi pe Sachs. Mai ascultă puţin şi 
îşi mută privirea din nou spre Rhyme, apoi în altă parte, 
iar în cele din urmă îi răspunse celui cu care vorbea la 

mobil: Da, e înarmată... Şi da, am auzit că trage foarte 
bine. 


Sachs şi Garrett stăteau ascunşi în tufişuri, privind 
maşinile care erau verificate una câte una. Apoi, în spatele 
lor se auziră sirenele altor maşini de poliţie. Sachs nu avea 
nevoie de auzul foarte fin al unei molii ca să îşi dea seama 
ce era. Văzură un al doilea set de lumini venind din 
cealaltă parte - din est - de la capătul Canal Road. Încă o 
maşină de poliţie parcată şi trei alţi ajutori de şerif 
coborâră din ea, înarmaţi cu puşti. Inaintară încet prin 
tufişuri, apropiindu-se de Garrett şi de Sachs. In zece 
minute urmau să ajungă în locul unde se ascundeau 
fugarii. 

Garrett se uită la ea de parcă voia să o întrebe ceva. 

— Ce e? spuse Sachs. 

Băiatul arătă spre arma ei. 

— Nu o să-l foloseşti? 

Se uită înapoi la el, şocată. 

— Nu, bineînţeles că nu. 

Garrett arătă spre drumul blocat. 

— Fio să le folosească pe ale lor. 

— Nimeni nu o să tragă în nimeni, şopti ea, îngrozită că 
băiatul se putuse gândi la aşa ceva. 

Privi în spatele ei printre copaci. Terenul era mlăştinos 
şi nu se putea înainta pe acolo fără riscul de a fi auzit sau 
văzut. În faţa lor era gardul de sârmă care înconjura 
proprietatea Davett Industries. Prin gardul de plasă 
observă maşinile din parcare. Amelia Sachs lucrase timp 
de un an ca agent de ordine publică. Experienţa asta, 
coroborată cu ceea ce ştia despre maşini însemna că putea 
să spargă un vehicul şi să îl pornească în mai puţin de 
jumătate de minut. 

Dar chiar dacă reuşeau să facă rost de o maşină, cum 
puteau să iasă de pe terenul fabricii? Era o intrare pentru 
livrări şi expedieri, dar dădea în Canal Road, deci tot 
trebuiau să treacă de baraj. Puteau oare să fure un 4x4, să 

treacă prin gard fără să-i vadă nimeni şi să conducă pe 
lângă drum până la Route 112? Terenul era aproape 
imposibil, plin de mlaştini şi denivelări. Ar fi putut oare să 
scape fără să răstoarne maşina şi să moară? 

Ajutorii de şerif care îi căutau se apropiau de ei. Se aflau 
la doar două sute de metri distanţă. 

Orice urmau să facă, acum era momentul. Sachs se 
hotări că nu avea altă alternativă. 

— Haide, Garrett, trebuie să ajungem la gard. 

Se ghemuiră şi înaintară spre parcare. 

— Te gândeşti să iei o maşină? o întrebă el, observând în 
ce direcţie se îndreptau. 

Sachs se uită în spate. Urmăritorii erau la câţiva zeci de 
metri de ei. 

— Nu îmi plac maşinile, continuă Garrett. Mi-e frică de 
ele. 

Dar Sachs nu era atentă. Vorbele spuse de Garrett cu 
câteva minute în urmă încă nu îi dădeau pace. 

„Moliile îşi strâng aripile şi se lasă la pământ să se 
ascundă.” 


— Unde sunt acum? întrebă Rhyme. Ajutorii de şerif din 
echipa de căutare. 

Bell transmise întrebarea lui Lincoln prin telefon, 
ascultă atent şi apoi puse degetul pe hartă, marcând 
perimetrul G-10. 

— Sunt aproape de locul ăsta. Aia e intrarea de la Davett 
Industries. Sunt la vreo sută de metri depărtare înspre 
nord. 

— Există posibilitatea ca Amelia şi Garrett să înconjoare 
fabrica şi să o apuce spre est? 

— Nu, pentru că Davett a pus garduri peste tot. Pe lângă 
asta, terenul e mlăştinos. Dacă ar lua-o spre vest, ar trebui 
să treacă înot canalul şi probabil nu ar mai putea să urce 
malurile. Oricum, nu au unde să se adăpostească acolo. 
Lucy şi Trey sigur i-ar vedea. 

Aşteptarea era atât de grea. Rhyme ştia că Sachs se 
scărpina atunci când voia să îşi elibereze tensiunea care 
era un defect major, în ciuda talentului şi devotamentului 
ei. Ticuri distructive, da, dar cum le invidia criminalistul! 
Înainte de accident, când era tensionat începea să se 
plimbe. Acum nu putea face nimic, în afară de a privi harta 
şi de a se gândi întruna la pericolul în care se afla Amelia. 

O secretară îşi vâri capul pe uşă. 

— Domnule şerif Bell, poliţia statală pe linia doi. 

Jim Bell păşi în biroul său şi vorbi câteva minute la 
telefon. Apoi se întoarse fericit în laborator. 

— l-am localizat! Se mişcă acum, la vest de Route 112. 
Au trecut de baraj. 

— Cum? întrebă Rhyme. 

— Se pare că s-au furişat în parcarea lui Davett şi au 
furat un 4x4, apoi au condus o vreme pe lângă drum, iar 
apoi au revenit pe autostradă. Mamă, trebuie să ştie să 
conducă de s-a încumetat la aşa ceva! 

„Asta e Amelia mea, gândi Rhyme. Femeia asta poate să 
conducă şi pe pereţi.” 

Bell continuă: 

— O să scape de maşină şi o să ia alta. 

— De unde ştii? 

— Acum vorbeşte la telefon cu o firmă de închirieri de 
maşini din Hobeth Falls. Lucy şi ceilalţi o urmăresc 
discret. Vorbim acum cu oamenii lui Davett să vedem a cui 
maşină a fost furată. Dar nu ne trebuie nici descrierea. 
Dacă mai rămâne la telefon puţin, în câteva minute, 
oamenii din echipa tehnică o să aibă locaţia exactă. 

Lincoln Rhyme se uită la hartă - deşi o ştia deja pe de 
rost. Apoi oftă. 

— Baftă! murmură el. 

Dar cui îi fusese adresată urarea - prădătorului sau 
prăzii - nu putea să îşi dea seama. 


278 


- JEFFERY DEAVER - 


26 


Lucy Kerr apăsă acceleraţia maşinii Crown Victoria 
până ajunse la 110 kilometri pe oră. 

„Deci mergi repede, Amelia? Ei bine, şi eu.” 

Conduceau cu viteză pe Route 112, cu girofarul maşinii 
de poliţie rotindu-se nebuneşte. Sirena nu era pornită. 
Jesse Corn stătea lângă ea, vorbind la telefon cu Pete 
Gregg de la poliţia din Elizabeth City. In maşina din 
spatele lor veneau Trey Williams şi Ned Spoto. Mason 
Germain şi Frank Sturgis - un bărbat calm, recent devenit 
bunic - erau în a treia maşină. 

— Unde sunt acum? întrebă Lucy. 

Jesse transmise întrebarea poliţiei statale şi dădu din 
cap în secunda în care obţinu un răspuns. 

— Doar la vreo şapte kilometri depărtare. Au ieşit de pe 
autostradă şi se îndreaptă înspre sud. 

„Te rog, imploră Lucy, te rog mai rămâi doar un minut la 
telefon.” 

Apăsă pedala de acceleraţie până la podea. 

„Te grăbeşti, Amelia, şi eu la fel.” 

„Iragi bine cu pistolul.” 

„Dar şi eu la fel. Nu mă dau în spectacol ca tine, dar 
toată viaţa am trăit printre arme.” 

Îşi aminti că atunci când o părăsise Buddy, luase 
muniţia din casă şi o aruncase în Blackwater Canal. Îi era 
teamă că, poate într-o noapte, avea să se trezească şi să 
vadă jumătatea goală a patului, apoi să îşi pună pistolul în 
gură şi să-şi pună capăt zilelor fără să clipească. 

Lucy stătuse trei luni şi jumătate cu un pistol fără 
muniţie şi totuşi aducea la secţie beţivani, luptători de 
gherilă şi adolescenţi drogaţi. Şi reuşise să-i sperie pe toţi, 
chiar şi aşa. 

Apoi se trezi într-o dimineaţă ca şi cum ar fi scăpat de 
febră şi se duse direct la Shakey's Hardware de pe Maple 
Street să îşi cumpere o cutie de gloanţe .357 Winchester. 

(„Serios, Lucy, ce se întâmplă cu poliţia din district; te pun 
să îţi cumperi singură muniţie acum?”) Se dusese acasă, 
încărcase arma şi de atunci o păstrase aşa. 

Fusese un eveniment important pentru ea. Pistolul 
reîncărcat simboliza supraviețuirea. 

„Amelia, am împărtăşit cele mai întunecate momente ale 
vieţii mele cu tine. i-am spus despre operaţie - care e 
gaura neagră a vieţii mele. Ţi-am spus despre timiditatea 
mea când e vorba de bărbaţi. Despre cum iubesc copiii. Ţi- 
am venit în ajutor atunci când O'Sarian îţi luase pistolul. 
Mi-am cerut scuze atunci când am greşit faţă de tine. Am 
avut încredere în tine, şi tu...” 

O mână o atinse pe umăr şi femeia se uită la Jesse Corn, 
care îi zâmbea. 

— Urmează o curbă, spuse el. Aş vrea să o luăm şi noi. 

Lucy expiră încet, se lăsa lejer pe spate şi îşi relaxă 
umerii. Apoi încetini maşina. 

Totuşi, când trecură de curba respectivă, ea avea 
nouăzeci de kilometri la oră, când, potrivit panoului 
indicator, ar fi trebuit sa aibă şaizeci. 


— Treizeci de metri mai în faţă, şopti Jesse. 

Ajutorii de şerif ieşiseră din maşini şi stăteau 
îngrămădiţi pe lângă Mason Germain şi Lucy Kerr. 

Poliţia statală pierduse într-un final semnalul de la 
telefonul Ameliei, dar asta doar după ce emisese din 
acelaşi loc timp de cinci minute - locul înspre care se uitau 
ei acum: un hambar la vreo cincisprezece metri de o casă 
în mijlocul pădurii - la aproximativ doi kilometri de Route 
112. Lucy observă că era la vest de Tanner's Corner, exact 
aşa cum prevăzuse Lincoln Rhyme. 

— Nu crezi că Mary Beth e acolo, nu-i aşa? întrebă 
Frank Sturgis pieptănându-şi mustaţa gălbuie. Adică 
totuşi, e doar la zece kilometri de oraş. Ar fi o tâmpenie să 
o fi ţinut aşa de aproape. 

— Nu, pur şi simplu ei aşteaptă acolo ca să trecem noi 
mai departe, răspunse Mason. Apoi o să meargă la Hobeth 
Falls şi o să închirieze o maşină. 

— În orice caz, spuse Jesse, cineva locuieşte acolo. Deja 
sunase să afle cine e proprietar. Pete Hallburiton e 
locatarul. Il cunoaşte careva? 

— Cred că da, răspunse Trey Williams. E căsătorit. Nu 
are nicio legătură cu Garrett din câte ştiu eu. 

— Au copii? 

Trey ridică din umeri. 

— Posibil. Parcă au fost toţi la un meci de fotbal anul 
trecut... 

— E vară. Copiii ar putea să fie acasă, murmură Frank. 
Garrett poate i-a luat ostatici. 

— Posibil, răspunse Lucy. Dar semnalul de pe telefonul 
Ameliei îi plasa în hambar, nu în casă. Ar fi putut să intre, 
dar nu ştiu... nu îi văd genul care ar lua ostatici. Cred că 
Mason are dreptate: pur şi simplu se ascund acolo până se 
eliberează drumul, ca să poată ajunge la Hobeth să ia 
maşina. 

— Ce facem? întrebă Frank. Blocăm drumul cu maşinile 
noastre? 

— Dacă facem asta, sigur o să ne audă, răspunse Jesse. 

Lucy încuviinţă. 

— Cred că trebuie să mergem pe jos până la hambar - 
repede - din două direcţii. 

— Am gaz CS, spuse Mason. 

CS-38 - un gaz lacrimogen militar ţinut sub lacăt în 
biroul şerifului, iar Bell nu le dăduse aşa ceva şi Lucy se 
întrebă de unde făcuse rost Mason de el. 

— Nu, nu, protestă Jesse. S-ar putea să îi facă să intre în 
panică. 

Lucy se gândi că, de fapt, nu ăsta era motivul îngrijorării 
lui. Putea să pună pariu că nu voia să îşi expună proaspăta 
prietenă la gazul acela periculos. Cu toate acestea, era de 
acord cu el, gândindu-se că, din moment ce nici ei nu 
aveau măşti de gaze, ar fi putut să-i afecteze. 

— Fără gaz, spuse ea. Eu o să o iau înainte. Trey, tu 
mergi... 

— Nu, replică Mason. Eu o să o iau înainte. 

Lucy ezită pentru o secundă. 

— Bun. Atunci eu o să merg la uşa din lateral. Trey şi 
Frank, voi mergeţi în spate. Apoi se uită la Jesse. Tu şi Ned 
să staţi cu ochii pe uşile din faţă şi din spate. Aşa. 

— Bun, răspunse Jesse. 

— Şi ferestrele, spuse ferm Mason, uitându-se la Ned. 
Nu vreau să ne ţintească nimeni dinăuntru. 

— Dacă o să iasă cu maşina, spuse Lucy, pur şi simplu 
trageţi în roţi sau, dacă aveţi un pistol Magnum cum are 
Frank, trageţi în motor. Nu trageţi în Garrett sau în Amelia 
decât dacă sunteţi nevoiţi. Ştiţi voi regulile, continuă 
uitându-se la Mason, amintindu-şi de ce se întâmplase la 
moară. Apoi puse mâna pe aparatul de emisie-receptie şi îl 
informă pe Jim ce urma să facă. 

— Am o ambulanţă pregătită, răspunse el. 

— Nu e o intervenţie SWAT, comentă Jesse, care auzise 
convorbirea. Trebuie să fim foarte atenţi dacă o să tragem. 

Lucy închise aparatul radio şi arătă înspre clădire. 

— Să mergem. 

Fugiră, furişându-se printre stejari şi pini. Ochii le erau 
aţintiţi pe ferestrele întunecate ale hambarului. De două 
ori i se păru că vede mişcare înăuntru, dar nu putea să fie 
sigură dacă nu era doar reflexia copacilor sau a norilor. Pe 
măsură ce se apropiau, se opri şi îşi trecu pistolul în mâna 
stângă, ştergându-şi palma transpirată. Apoi schimbă din 
nou mâna. 

Ajutorii de şerif se îngrămădiră lângă peretele fără 
ferestre din spatele hambarului. Lucy se gândea că nu mai 
făcuse niciodată aşa ceva. 

„Nu e o intervenţie SWAT...” 

Dar, Jesse, te înşeli. Exact asta e. 

„Doamne, lasă-mă să apuc să ajung faţă în faţă cu Iuda 
al meu.” 

O libelulă imensă zbură prin faţa ei şi femeia flutură din 
mână să o alunge. Dar se întoarse şi începu să o sâcâie din 
nou, ca şi cum ar fi fost trimisă de Garrett să îi distragă 
atenţia. 

„La ce prostii mă gândesc”, îşi spuse. Apoi încercă să 
lovească insecta din nou. 

Insect Boy... 

„O să te prind”, gândi Lucy - mesajul fiind destinat 
ambilor fugari. 

— Nu o să vorbesc deloc, rosti Mason. Doar intru. Când 
mă auzi că lovesc uşa, Lucy, intră prin lateral. 

Femeia fu de acord. Deşi era îngrijorată ca Mason să nu 
dea dovadă de exces de zel şi îşi dorea din tot sufletul să o 
prindă pe Amelia, se bucura totuşi că nu trebuia să ducă 
singură la îndeplinire această misiune dificilă. 

— Stai să mă asigur că uşa din lateral e deschisă, şopti 
ea. 

Se împrăştiară şi îşi ocupară poziţiile. Lucy se adăposti 
sub o fereastră şi fugi pe vine până la uşa laterală. Era 
întredeschisă. Încuviinţă către Mason care stătea într-un 
colţ şi o privea. El îi făcu semn din cap şi îşi ridică toate 
cele zece degete, ceea ce însemna, gândi agenta, că atâtea 
secunde mai erau până când o să intre pe uşă. „Zece, 
nouă, opt...” 

Se întoarse către uşă şi simţi miros de lemn mucegăit, 
de benzină şi ulei. Auzi un zgomot - probabil de la motorul 
maşinii sau camionetei pe care o furase Amelia. 

„Cinci, patru, trei...” 

Respiră adânc să se calmeze. 

„Gata!” îşi spuse. 

Se auzi un zgomot puternic la uşa din faţă, şi Mason 
intră. 

— Poliţia! strigă el. Nu mişcaţi! 

„A intrat!” îşi spuse ea. 

Lucy dădu un şut în uşa laterală, care se mişcă doar 
câţiva centimetri şi se opri imediat - izbindu-se de o 

maşină de tuns iarba. Nu reuşea să o mai deschidă. Lucy 
izbi uşa cu umărul de două ori, dar fără niciun rezultat. 

— Rahat, şopti ea şi fugi spre intrarea din faţă. 

Înainte să ajungă la jumătatea drumului, auzi strigătele 
lui Mason. 

— Isuse! 

Apoi auzi un foc de armă. 

Urmat de încă unul, o secundă mai târziu. 


— Ce se întâmplă acolo? întrebă Rhyme. 

— OK, răspunse Bell nesigur, ținând telefonul în mână. 
Avea o privire care îl îngrijora pe Rhyme; şeriful stătea cu 
telefonul lipit de ureche şi cu celălalt pumn strâns pe 
lângă corp. Dădea din cap în timp ce asculta. li şopti lui 
Rhyme: S-a tras. 

— S-a tras? 

— Mason şi Lucy au intrat în hambar şi Jesse a ziscăa 
auzit două împuşcături. Se uită apoi în cealaltă cameră. 
Trimiteţi ambulanţa la Hallburton. Drumul Badger Hollow, 
Route 112. 

— E pe drum, răspunse Steve Farr. 

Rhyme îşi lăsă capul pe spate şi se uită la Thom care 
stătea tăcut. 

„Cine trăgea? Cine fusese rănit?” 

„Vai de mine, Sachs...” 

— Jesse, află odată cine a tras! spuse Bell cu voce 
gâtuită. E cineva rănit? Ce naiba se întâmplă? 

— Amelia e în regulă? strigă Rhyme. 

— O să aflăm imediat, spuse Bell. 

Dar timpul părea să treacă mult prea încet. 

Într-un final Bell se crispă iarăşi, auzindu-l la telefon pe 
Jesse Corn. Dădu din cap. 

— Isuse, ce a făcut? Ascultă câteva secunde şi se uită la 
faţa alarmată a lui Rhyme. E în regulă, continuă. Nimeni 
nu a fost rănit. Mason a dat buzna înăuntru, a văzut nişte 
salopete agăţate de perete şi o greblă sau lopată. Cum era 


284 


- JEFFERY DEAVER - 


întuneric, Mason a crezut că acolo stătea Garrett cu o 
armă şi a tras de câteva ori. Asta-i tot. 

— Amelia e în regulă? 

— Nici măcar nu erau acolo. Doar camionul furat era 
înăuntru. Garrett şi cu Amelia trebuie să fi fost în casă şi, 
auzind focurile de armă, au fugit în pădure. Nu pot să fie 
prea departe. Cunosc proprietatea bine de tot - e 
înconjurată de mlaştini. 

— Vreau ca Mason să nu mai participe la cazul ăsta, 
spuse Rhyme furios. Aia nu a fost greşeală - a tras 
intenţionat. 'Ţi-am spus că e mult prea pripit. 

Evident, Bell era de acord, şi continuă să vorbească la 
telefon: 

— Jesse, trimite-l pe Mason la sediu... Urmă o pauză. 
Mason, ce naiba înseamnă asta? De ce ai tras? Păi bine, şi 
dacă Pete Halburton ar fi fost acolo? Sau nevastă-sa? Sau 
unul dintre copii?... Nu îmi pasă. Întoarce-te aici imediat. 
E un ordin... Păi, lasă-i pe ei să cerceteze casa. Treci 
înapoi în maşină şi întoarce-te... Nu îţi mai repet încă o 
dată... Am... Rahat! Bell închise telefonul. 

Un moment mai târziu acesta sună din nou. 

— Lucy, ce se întâmplă? Şeriful ascultă încruntat, 
uitându-se în podea. Începu să se plimbe agitat prin 
cameră. Doamne fereşte... Eşti sigură? Dădu din cap şi 
continuă: Bine, rămâneţi acolo. Te sun eu înapoi. Apoi 
închise telefonul. 

— Ce s-a întâmplat? 

Bell dădu din cap. 

— Nu îmi vine să cred. Ne-au fraierit. [i-a făcut-o, 
prietene! 

— Ce anume? 

— Pete Halburton e acolo, continuă Bell. E acasă - 
înăuntru. Lucy şi Jesse tocmai au vorbit cu el. Soţia lui 
lucrează în tura de după-masă la compania lui Davett şi şi- 
a uitat mâncarea, aşa că ela trecut să i-o lase în urmă cu 
juma’ de oră şi s-a întors acasă. 

— S-a întors acasă? Amelia şi cu Garrett erau ascunşi în 
portbagaj? 

Bell oftă dezamăgit. 

— Are o camionetă. Nu se puteau ascunde, dar mobilul - 
da. În spatele unui ventilator pe care îl ţinea acolo. 

Rhyme râse cinic. 

— Deci a sunat la compania de închirieri auto, i s-a spus 
să aştepte şi a ascuns telefonul în spatele camionului. 

— Ai nimerit-o, murmură Bell. 

— Adu-ţi aminte, Lincoln, spuse Thom, ea a sunat la 
aceeaşi companie dimineaţa asta. Era furioasă că au tinut- 
o atâta să aştepte. 

— Ştia că o să îi urmărim apelurile, spuse Bell. Au 
aşteptat până când Lucy şi maşinile de patrulă s-au 
îndepărtat de Canal Road şi şi-au continuat drumul. Se 
uită apoi la hartă. Au un avans de patruzeci de minute. Ar 
putea să fie oriunde. 

27 


După ce maşinile de poliţie ridicară baricada şi se 
îndreptară spre vest pe Route 112, Garrett şi Sachs 
sprintară până la capătul drumului şi  traversară 
autostrada. 

Ocoliră scena crimei de la Blackwater Landing şi 
înaintară rapid prin tufişuri şi prin pădurea de stejar, 
urmând cursul râului Paquenoke. 

După jumătate de kilometru de mers prin pădure, 
ajunseră la un afluent al râului. Era imposibil de traversat 
şi Sachs nu voia deloc să înoate prin apa întunecată, plină 
de insecte şi de gunoaie. 

Dar Garrett avea alte planuri. Arătă cu mâinile sale 
încătuşate către un loc anume de pe mal. 

— Barca. 

— Barca? Unde? 

— Acolo, acolo. Arătă din nou. 

Amelia se uită şi, de data asta, observă forma unei bărci, 
acoperite cu frunze. Garrett se îndreptă către ea şi dădu la 
o parte folia care o acoperea, lucrând cât putu de repede 
cu mâinile încătuşate. Sachs îl ajută. 

— Camuflaj, spuse el mândru. Am învăţat asta de la 
insecte. E o specie mică de greier în Franţa - truxalis. E 
absolut genial, îşi schimbă culoarea de trei ori pe 
parcursul verii, să se poată camufla în funcţie de culoarea 
ierbii care se schimbă vara. Prădătorii nu îl prea pot 
observa. 

Fi bine, Sachs folosise de asemenea câte ceva din 
cunoştinţele băiatului despre insecte. Când Garrett 
pomenise de molii - de abilitatea lor de a detecta undele 
radio - îşi dăduse seama că Rhyme avea să încerce să o 
localizeze folosindu-se de telefonul celular. Îşi aminti cât o 
făcuseră să aştepte în dimineaţa aceea când vorbise cu 
compania de închiriat maşini Piedmont-Carolina. Aşa că se 
furişaseră în parcarea de la Davett Industries, ea sunase la 

compania de închirieri şi apoi strecurase telefonul din care 
se auzea o melodie de aşteptare interminabilă în remorca 
unei camionete cu motorul pornit, parcată în faţa intrării. 

Şiretlicul se pare că funcţionase. Oamenii legii se 
luaseră imediat după maşină. 

În timp ce dezveleau barca, Sachs îl privi pe Garrett. 

— Amoniacul şi groapa cu cuibul de viespi... Şi asta ai 
învăţat de la insecte? 

— Da, răspunse el. 

— Nu voiai să răneşti pe nimeni, nu? 

— Nu, nu, groapa, la fel ca şi cea făcută de leul 
furnicilor, trebuia doar să vă sperie, să vă încetinească. 
Am pus intenţionat cuibul gol acolo. Iar amoniacul avea să 
îmi dea de ştire când vă apropiaţi. Asta fac insectele. Ele 
folosesc mirosul ca sistem de avertizare. Ochii lui roşii şi 
umezi străluceau admirativ. E foarte tare, adică ce ai 
făcut... cum m-ai găsit acolo la moară. Nu credeam că o să 
ajungi acolo atât de repede. 

— Şi ai lăsat dovezi false acolo - harta şi nisipul - să ne 
ducă în altă parte. 

— Da, păi, ţi-am zis - insectele sunt tare deştepte. 
Trebuie să fie aşa. 

Într-un final barca cea ponosită fu descoperită. Era 
vopsită în gri, avea vreo trei metri lungime şi un motor mic 
la bord. Înăuntru erau douăsprezece sticle de apă şi o 
cutie frigorifică. Sachs deschise o sticlă de apă şi luă 
câteva guri zdravene. Îi întinse sticla lui Garrett, care bău 
şi el. Apoi deschise cutia şi văzu înăuntru nişte pachete de 
biscuiţi şi chipsuri. Băiatul se uită la ele atent, să se 
asigure că totul era în ordine. Dădu din cap şi apoi se urcă 
în barcă. 

Sachs îl urmă, stând cu spatele către proră şi cu faţa la 
el. Băiatul rânji, de parcă şi-ar fi dat seama că poliţista 
încă nu are destulă încredere încât să stea cu spatele la el 
şi apoi porni motorul, împinse barca de pe țărm şi, ca un 
Huck Finn contemporan, alunecă în josul râului. 

Sachs se gândi: „E vremea confruntării”. 

O vorbă pe care o folosea tatăl ei. Bărbatul îngrijit şi cu 
început de chelie, care patrulase prin Brooklyn şi 
Manhattan toată viaţa, avusese o discuţie serioasă cu fiica 
sa atunci când ea îi mărturisise că vrea să se lase de 
modeling şi să se angajeze în poliţie. O susţinuse până în 
pânzele albe, dar îi spusese ceva referitor la meseria 
aceasta: „Amie, trebuie să înţelegi: uneori te grăbeşti, 
alteori poţi să stai să te gândeşti, alteori e plictisitor. Şi 
uneori, nu prea des, slavă Domnului, vine vremea 
confruntării. Luptă corp la corp. Singură-singurică, fără 
niciun ajutor. Şi nu tot timpul vei fi împotriva infractorilor. 
Uneori o să fii tu împotriva şefului tău. Sau ai putea să fii 
faţă în faţă cu şefii lor. Dacă vrei să devii poliţist, trebuie 
să fii pregătită să te descurci singură. Nu ai cum să eviţi 
asta. 

„Mă pot descurca, tată.” 

„Eşti fetiţa mea. Hai să mergem să dăm o tură cu 
maşina, scumpo.” 

Stând în barca şubredă, pilotată de un adolescent cu 
probleme, Sachs nu se mai simţise niciodată atât de 
singură. 

„Vremea confruntării... corp la corp.” 

— Uite, acolo! arată Garrett înspre o insectă. E 
preferata mea dintre toate! Sigara striata“. Zboară pe sub 
apă. Faţa băiatului se aprinse de entuziasm. Chiar zboară 
sub apă! Hei, ar fi mişto să poţi să faci asta, nu? Să poţi 
zbura sub apă. Imi place apa. Imi place foarte mult să o 
simt pe piele. Zâmbetul i se stinse şi îşi frecă mâna. 
Căcatul ăsta de toxicodentron... tot timpul mă bag în ăsta. 
Mă mănâncă rău de tot uneori. 

Işi croiră drum printre golfurile micuţe ale râului, 
trecând de insulițe, rădăcini şi copaci pe jumătate 
acoperiţi de apă, întorcându-se mereu înspre vest. 

Un gând îi trecu prin minte lui Sachs, un ecou a ceva la 
care se gândise înainte, atunci când stătea în celula 


13 Specie de insectă acvatică (n.tr.). 

băiatului înainte să îl ajute să evadeze. Prin faptul că 
ascunsese o barcă plină de provizii, Garrett anticipase că 
urma să evadeze din închisoare într-un mod sau altul. Şi 
rolul ei în aventura aceasta făcea parte dintr-un plan 
elaborat, premeditat. 

„Orice părere ai avea tu despre Garrett, să nu ai 
încredere în el. Tu crezi că e nevinovat, dar acceptă faptul 
că ar putea să nu fie aşa. Ştii cum ne ocupăm noi de 
scenele de crimă, Sachs.” „Cu mintea deschisă. Fără idei 
preconcepute. Credem că orice este posibil.” 

Dar apoi se uită încă o dată la băiat. Ochii săi sclipeau 
de fericire în timp ce cârmea barca prin apă şi nu arăta 
deloc ca un puşcăriaş care tocmai evadase, ci mai degrabă 
ca un adolescent fericit, care tocmai a plecat în excursie. 


— Se pricepe, Lincoln, spuse Ben, referindu-se la 
şmecheria cu telefonul. 

„Chiar e bună, gândi criminalistul. La fel de bună ca 
mine. Deşi, de data aceasta, ea a fost mai bună.” 

Rhyme era furios pe el însuşi, pentru că nu îşi dăduse 
seama de asta. Nu e un joc, gândi el, un exerciţiu - ca şi 
atunci când o supunea la teste când trebuia să cerceteze 
locul crimei sau să analizeze proba în laboratorul său din 
New York. Viaţa ei era în pericol. Mai erau doar câteva ore 
până când Garrett avea, probabil, să o atace sau să o 
ucidă. Nu îşi permitea să mai dea greş încă o dată. 

Un ajutor de şerif apăru în uşă, aducând o pungă cu 
hainele lui Garrett. 

— Bun, spuse Rhyme. Să facă cineva un tabel. Thom, 
Ben, careva. Scrieţi acolo: „Găsit la scena secundară a 
crimei - Moară”. Ben, scrie, scrie! 

— Dar avem unul deja, spuse Ben arătând către tablă. 

— Nu, nu, nu! se răsti Rhyme. Şterge-l! 'Toate indiciile 
erau false! Garrett le-a pus acolo doar să ne inducă în 
eroare. Exact ca şi calcarul lăsat în pantof atunci când a 
înhăţat-o pe Lydia. Dacă vom găsi ceva util pe haine - 

arătă înspre pungă - poate o să ne spună unde anume 
chiar a dus-o pe Mary Beth. 

— Dacă avem noroc, comentă Bell. 

„Nu, gândi Rhyme. Dacă suntem dibaci.” 

— Taie o bucată din pantaloni, îi spuse criminalistul lui 
Ben - aproape de manşeta - şi pune-o în cromatografi. 

Bell ieşi din birou să discute ceva cu Steve Farr despre 
accesul la frecvențele de radio, fără să le spună celor de la 
poliţia statală ce se întâmpla de fapt. Rhyme insistase 
asupra acestui amănunt. 

Acum, Ben şi Rhyme aşteptau rezultatele de la 
cromatograf. 

— Ce mai avem acolo? întrebă criminalistul arătând spre 
pungă. 

— Pete maro pe pantalonii lui Garrett, răspunse Ben în 
timp ce îi examina. Pete de vopsea maro-închis. Par 
recente. 

— Maro, repetă Rhyme examinând şi el. Ce culoare are 
casa părinţilor lui Garrett? 

— Nu ştiu, începu Ben să spună. 

— Nu mă aşteptam ca tu să fii cel care ştie tot ce mişcă 
în Tanner's Corner, bombăni Rhyme. Voiam să zic să îi 
suni! 

— Ah, veni replica din partea tânărului, care imediat se 
puse să caute numărul. Vorbi cu cineva la telefon şi după 
câteva secunde închise. Ce nenorocit e tatăl vitreg al lui 
Garrett. Nu a vrut să coopereze deloc. În orice caz, casa 
lor e albă şi nimic pe terenul lor nu e vopsit maro. 

— Deci probabil e culoarea locului unde a dus-o. 

— Avem o bază de date pentru vopsea pe undeva ca să o 
comparăm? întrebă tânărul. 

— Bună idee, răspunse Rhyme. Dar răspunsul e negativ. 
Aveam aşa ceva în New York, dar nu are cum să ne ajute 
aici. Şi nici de baza de date a FBl-ului nu ne putem folosi. 
Ce are în buzunare? Pune... 

Dar tânărul îşi trăgea deja mănuşile. 

— Asta voiai să îmi spui? 

— Da, murmură Rhyme. 

— Îi displace să i se anticipeze mişcările, spuse Thom 
din colţul său. 

— Atunci o să încerc să fac şi mai multe, rosti Ben. Ah, 
uite aici ceva! 

Rhyme se uită la nişte obiecte mici şi albe pe care Ben le 
scosese din buzunarele lui Garrett. 

— Ce sunt alea? Ben mirosi atent. 

— Brânză şi pâine. 

— Mai multă mâncare. Ca şi biscuiţii şi... 

Dar Ben râdea. 

Rhyme se încruntă. 

— Ce e aşa de amuzant? 

— Păi, e mâncare, dar nu e pentru Garrett. 

— La ce te referi? 

— Nu ai fost niciodată la pescuit? întrebă Ben. 

— Nu, nu am fost niciodată la pescuit, mormăi Rhyme. 
Dacă vreau peşte, îl cumpăr, îl gătesc şi îl mănânc. Ce 
naiba are de-a face pescuitul cu sandviciurile cu brânză? 

— Nu sunt de la sandviciuri, răspunse zoologul. Sunt 
biluţe speciale. Momeală. Amesteci pâine şi brânză până 
când se omogenizează. Peştii de pe fundul apei o înhaţă 
imediat. În special somnii. Cu cât pute mai tare amestecul, 
cu atât e mai bine. 

— Ah, asta chiar e de folos! îi replică Rhyme. 

Ben examină manşetele. Puse o mostră pe o lamelă şi o 
aşeză sub microscop. 

— Nimic de folos, continuă. În afară de câteva pete albe. 

— Adu-mi aici să văd. 

Zoologul luă în braţe microscopul imens marca Bausch 
& Lomb şi îl duse până la Rhyme care se uită prin lentile. 

— Bun, în regulă. Sunt fibre de hârtie. 

— Da? 

— E clar că sunt de hârtie. Ce altceva ar putea să fie? 
Hârtie absorbantă, poate. Nu am nicio idee de unde le-a 
luat. Acum, noroiul ăla e interesant. Poţi să obţii mai mult 
din manşete? 

Ben tăie o porţiune din manşetă şi o desfăcu. Apoi mai 
scutură puţină murdărie pe lamelă. 

— Pune-o la microscop! ordonă Rhyme. 

Băiatul pregăti lamela, o strecură în microscop şi apoi 
aduse aparatul din nou în faţa lui Rhyme care se uită prin 
lentile. 

— E multă argilă acolo. Chiar multă de tot. Rocă 
feldspatică, probabil granit. Şi... ce mai e? Ah, şi muşchi 
de turbă. 

— Cum ştii toate astea? întrebă Ben impresionat. 

— Pur şi simplu, răspunse Rhyme, care nu avea timp să 
intre în detalii referitoare la cât de multe trebuie să 
cunoască un criminalist când venea vorba de probe fizice. 
Ce altceva era în manşete? Ce e aia? Arătă spre ceva ce se 
afla pe lamela improvizată. Chestia aia mică albă-verzuie? 

— E de la o plantă, răspunse Ben. Dar nu e chiar 
domeniul meu. Am studiat botanică marină, dar nu a fost 
materia mea preferată. Îmi plac mai mult formele de viaţă 
care încearcă să mai scape atunci când vrei să le prinzi. E 
mai fair-play aşa. 

— Descrie-o! ordonă Rhyme. 

Ben se uită la ea cu o lupă. 

— Are o tulpină roşiatică şi un punct de lichid în capăt. 
Pare vâscos. Are o floare în formă de clopot ataşată... Dacă 
trebuie să îmi dau cu presupusul... 

— Trebuie! se răsti Rhyme. Şi încă repede. 

— Cred că e de la roua-cerului. 

— Ce naiba e aia? Sună ca o marcă de detergent de 
vase. 

— E o plantă carnivoră. Mănâncă insecte. Sunt absolut 
fascinante. Când eram mic, mă uitam la ele cu orele. Cum 
mănâncă e... 

— Fascinant, repetă Rhyme sarcastic. Nu mă 
interesează cum îşi iau masa. Unde se găsesc plantele 
astea? Asta mi s-ar părea mie fascinant. 

— Ah, peste tot în zona asta. 

Rhyme se încruntă. 

293 


- SCAUNUL GOL - 


— Alt rahat inutil. Bun, pune o mostră de pământ la 
cromatograf după ce termină de analizat mostra de pânză. 
Apoi se uită la tricoul lui Garrett care era întins pe o masă. 
Ce sunt petele alea? 

Câteva pete roşii se puteau observa pe tricou. Ben se 
uită cu atenţie la ele şi ridică din umeri. Criminalistul 
rânji. 

— Vrei să guşti? 

Fără nicio ezitare, Ben ridică tricoul şi linse o porţiune 
mică de pată. 

— Bravo, spuse Rhyme. 

— Mă gândeam că e procedura standard, se miră Ben. 

— Nu aş fi făcut asta pentru nimic în lume, îi răspunse 
criminalistul. 

— Nu te cred, replică Ben şi linse tricoul încă o dată. 
Suc de fructe, cred. Nu îmi dau seama exact ce aromă. 

— Bun, adaugă asta pe listă, Thom. Apoi Rhyme făcu 
semn din cap spre cromatograf. Haide să vedem 
rezultatele pânzei, apoi să aflăm ceva despre pământ. 

În curând cromatograful le dezvălui ce substanţe erau 
îmbibate în hainele lui Garrett şi ce se găsea în pământul 
din manşete: zahăr, camfen, alcool, kerosen şi drojdie. 
Kerosenul era în cantităţi neglijabile. Thom adăugă 
elementele pe listă şi bărbaţii se uitară înspre ea. 


GĂSIT LA SCENA SECUNDARĂ A CRIMEI - 
MOARA 


Vopsea maro pe pantaloni 
Planta roua-cerului 
Argilă 
Muşchi de turbă 
Suc de fructe 
Fibre de hârtie 
Momeală din brânză şi pâine 
Zahăr 
Camfen 

Alcool 
Kerosen 
Drojdie 


Ce însemnau toate acestea? se întrebă Rhyme. Erau 
mult prea multe indicii. Nu putea să vadă o legătură între 
ele. Oare zahărul era de la sucul de fructe sau provenea 
din alt loc unde fusese băiatul? Oare cumpărase kerosenul 
sau pur şi simplu se ascunsese într-un hambar sau într-o 
staţie de benzină? Alcoolul putea fi din mai mult de trei 
sute de produse - de la solvenţi până la aftershave. Drojdia 
era din moară, unde grânele stăteau pe podea. 

După câteva momente, ochii lui Rhyme se mutară la alt 
tabel. 


GĂSIT LA SCENA SECUNDARĂ A CRIMEI - 
CAMERA LUI GARRETT 


Miros de sconcs 
Ace de pin tăiate 
Desene cu insecte 

Poze cu Mary Beth şi cu familia băiatului 
Cărţi despre insecte 
Gută 
Bani 
Cheie necunoscută 
Petrol lampant 
Amoniac 
Nitraţi 
Camfen 


Apoi îşi aminti de ceva ce îi spusese Sachs atunci când 
cerceta camera băiatului. 
— Ben, poţi să deschizi agenda aia de acolo? Agenda lui 
Garrett. Vreau să mă uit la ea încă o dată. 
— Vrei să o pun în aparat? 
— Nu, frunzăreşte-o tu. 

Desenele cu insecte fluturară prin faţa lui Rhyme: 
Sigara striata, un păianjen de apă, Heteroptera Gerridae. 

Apoi îşi aminti că Sachs îi spusese că în afară de 
borcanul cu viespi - seiful lui Garrett - restul insectelor 
aveau apă în borcane. 

— Toate sunt acvatice! 

— Aşa se pare, încuviinţă Ben. 

— E atras de apă, remarcă Rhyme, apoi se uită la Ben. 
Şi momeala aia? Spuneai că e pentru peştii care stau pe 
fundul apei. 

— Biluţele? Da. 

— Apă dulce sau sărată? 

— Dulce, desigur. 

— Şi kerosenul? Bărcile merg pe bază de kerosen, nu? 

— Petrol lampant, răspunse Ben. Bărcile mai mici, da. 

— Ce zici de asta, continuă Rhyme. A luat-o înspre vest 
cu barca, în jos pe Paquenoke. 

— Pare logic, Lincoln. Şi pun pariu că e atâta kerosen 
pentru că a trebuit să realimenteze - tot mergând din 
Tanner's Corner până în locul unde o ţine pe Mary Beth. 
Făcând pregătirile. 

— Bine gândit. Cheamă-l, te rog, pe Jim Bell aici. 

Câteva minute mai târziu, şeriful intră în cameră şi 
Rhyme îi expuse teoria sa. 

— Gândacii de apă ţi-au dat ideile asta? 

Rhyme încuviinţă. 

— Dacă ştim insectele, îl ştim şi pe Garrett Hanlon. 

— E plauzibil, spuse şeriful. Ideea nu e mai nebunească 
decât restul ideilor pe care le-am mai auzit azi. 

— Aveţi o şalupă de poliţie? întrebă Rhyme. 

— Nu. Dar oricum nu ne-ar fi de folos. Nu ştii cum e 
Paquo. De pe hartă pare să fie ca oricare alt râu - cu 
maluri şi toate cele. Dar are o sumedenie de golfuleţe, 
crengi peste tot şi mlaştini. Dacă Garrett nu rămâne pe 
canalul principal, îţi garantez că nu avem cum să îl găsim. 

Ochii lui Rhyme rămaseră fixaţi pe zona de vest a râului. 


296 


- JEFFERY DEAVER - 


— Dacă ducea provizii acolo unde o ţine pe Mary Beth 
înseamnă că nu e prea departe de râu. Cât de departe spre 
vest ar trebui să fie astfel încât zona de acolo să fie 
locuibilă? 

— Găsim acum. Vezi acolo sus? arătă Bell undeva în 
perimetrul G-7. Aia e la nord de Pagquo, nimeni nu ar sta 
acolo. În sudul râului sunt zonele cât de cât locuibile. Ar fi 
fost văzut sigur. 

— Deci, vreo cincisprezece kilometri spre vest? 

— Exact, răspunse Bell. 

— Podul? arătă Rhyme înspre hartă, la E-8. 

— Podul Hobeth? 

— Cum ajungi acolo? Pe autostradă? 

— Acolo e doar o groapă de gunoi. Podul are vreo 
doisprezece pe metri înălţime, deci rampele care duc către 
el sunt lungi de tot. Ah, stai... crezi că Garrett s-ar fi întors 
pe canalul principal ca să treacă pe sub pod? 

— Exact. Pentru că inginerii sigur au umplut canalele 
mai mici când s-au apucat de construit. 

— Da, admise Bell. Mi se pare logic. 

— Trimite-i pe Lucy şi pe ceilalţi la pod, acum. Şi Ben, tu 
cheamă-l pe tipul ăla... Henry Davett. Spune-i că ne pare 
rău, dar avem nevoie de ajutorul lui încă o dată. 

WW]JD... 

Gândindu-se din nou la Davett, Rhyme începu să se 
roage - deşi nu se adresa nici unei zeități. Era doar pentru 
Amelia Sachs. „Sachs, fii atentă, te rog! Nu o să mai 
dureze mult până când Garrett o să găsească un pretext ca 
să îi dai jos cătuşele. Apoi o să te ducă într-un loc părăsit 
şi o să reuşească să îţi fure cumva pistolul... Nu lăsa ca 
trecerea timpului să te facă să te încrezi în el, Sachs! Nu 
lăsa garda jos! E la fel de răbdător ca o călugăriţă.” 

Garrett ştia râul pe de rost ca un barcagiu de meserie şi 
conducea perfect înspre vest, reuşind să evite orice 
fundătură. Îi arătă lui Sachs vidre, şobolani-de-râu şi 
castori - lucruri care l-ar fi entuziasmat pe orice naturalist 
amator, dar nu şi pe Sachs. Viaţa sălbatică se rezuma în 
concepţia ei la şobolanii, porumbeii şi veveriţele din jurul 
oraşului, şi le accepta şi pe acestea pentru că într-o 
oarecare măsură o puteau ajuta în munca ei. 

— Uite acolo! strigă el. 

— Ce? 

Garrett arătă spre ceva ce ea nu putea să vadă. Băiatul 
se uita la un punct în apropierea malului, complet copleşit 
de spectacolul de sub ochii săi. Sachs nu văzu decât un 
gândac ţopăind pe suprafaţa apei. 

— Păianjen de apă, îi spuse el, apoi se aşeză la loc. Afişa 
o expresie serioasă. Insectele sunt chiar mai importante 
decât noi, oamenii. Ştii - am citit undeva - că, dacă toţi 
oamenii ar dispărea mâine, viaţa pe pământ ar continua. 
Dar dacă toate insectele ar dispărea mâine, viaţa s-ar 
termina într-un timp foarte scurt - cam o generaţie. 
Plantele ar muri, apoi animalele şi pământul s-ar preface 
în piatră. 

În ciuda exprimării sale de adolescent, Garrett vorbea 
cu autoritatea unui profesor şi cu entuziasmul unui pastor. 

— Ştiu, unele insecte sunt o pacoste, continuă el. Dar 
puţine de tot, cam unu-doi la sută. Faţa lui se lumină şi 
băiatul continuă să vorbească entuziast: Şi mai sunt cele 
care mănâncă recoltele, ei bine, am o idee referitoare la 
asta. Cred că e tare de tot. Vreau să prăsesc o specie de 
larvă care să ţină sub control insectele dăunătoare - asta 
în loc de otrăvuri - astfel încât insectele folositoare şi 
animalele să nu moară şi ele. Prăsitul de larve ar fi cea mai 
bună soluţie. Nimeni nu a făcut asta până acum. 

— Crezi că poţi, Garrett? 

— Încă nu ştiu exact cum să fac asta, dar o să învăţ. 

Poliţista îşi aminti ceea ce citise într-o carte, scrisă de 
E.O. Wilson, despre biofilie - afecțiunea unor oameni faţă 
de alte vieţuitoare vii de pe planetă. Şi în timp ce îl asculta 
pe băiat vorbind despre animale - dovadă că îndrăgea 
natura atât de mult - se gândi că era imposibil ca un copil 
atât de fascinat de animale (pe care le iubea nespus de 
mult în modul său ciudat) putea să fie un violator şi un 
criminal. 

Amelia Sachs păstră deoparte gândul acesta, dar tot 
reveni la el în timp ce traversau râul Paquenoke, 
depărtându-se de Lucy Kerr, de misteriosul bărbat în 
salopetă cafenie şi totodată de viaţa simplă, dar totuşi 
neliniştită din Tanner's Corner. 

Depărtându-se şi de Lincoln Rhyme. Şi de operaţia lui 
urgentă, şi de teribilele consecinţe pe care le putea avea 
asupra amândurora. 

Barca strâmtă trecea acum prin canalele Blackwater, 
reflectând lumina palidă a soarelui - exact ca greierele 
acela din Franţa despre care îi pomenise băiatul. Intr-un 
final, Garrett ieşi din canalele mai mici ale râului şi cârmi 
barca în curentul principal, aproape atingând malul. Sachs 
se uită în spate, încercând să vadă dacă erau urmăriţi de 
şalupe ale poliţiei, dar nu văzu nimic, decât o barcă 
aparţinând companiei lui Davett, care se îndepărta de ei. 
Garrett reduse viteza şi conduse barca într-un golfuleţ. Se 
uită apoi printre crengile unei sălcii bătrâne spre un pod 
situat în vest, ridicat peste Pagquenoke. 

— Trebuie să trecem pe sub el, spuse băiatul. Nu putem 
să mergem pe altundeva. Apoi se uită în jur. Vezi pe 
cineva? 

Sachs se uită şi ea cu atenţie şi văzu câteva sclipiri. 

— Poate, dar nu îmi dau seama. Lumina e orbitoare. 

— Sigur sunt dobitocii ăia care ne aşteaptă, spuse el 
nesigur. Tot timpul mă îngrijorează când trebuie să trec 
podul. Oamenii te caută acolo. 

„Tot timpul?” 

Garrett trase barca la mal şi opri motorul. Apoi păşi 
afară şi închise panoul de comandă scoțând un şurub şi 
ascunzându-l în iarbă împreună cu rezervorul. 

— Ce faci? întrebă ea. 

— Nu ne putem asuma riscul de a fi văzuţi. 

Garrett luă cutia frigorifică şi sticlele cu apă din barcă, 
şi legă vâslele de banchete cu două funii murdare. Apoi 
goli cele douăsprezece sticle de apă, le puse capacul la loc 
şi le aşeză lângă barcă. 

— Îmi pare rău de apă. Mary Beth chiar nu are deloc şi 
i-ar trebui. Dar pot să îi aduc apă din iazul de lângă 
baracă. 

Apoi intră în râu şi legă barca de mal. 

— Ajută-mă, spuse el. Trebuie să o răsturnăm. 

— Vrei să o scufunzi? 

— Nu, doar să o întorc. O să punem sticlele goale sub 
ea, şi o să plutească bine. 

— Invers zici? 

— Da. 

Sachs îşi dădu seama ce avea de gând să facă Garrett. 
Urmau să se ascundă sub barcă, şi să plutească aşa pe sub 
pod. Carcasa întunecată a bărcii ar fi fost imposibil de 
observat de cineva care ar fi stat pe pod. Odată ce ar fi 
trecut, puteau să întoarcă barca la loc şi să continue să 
vâslească până la locul unde era captivă Mary Beth. 

Garrett deschise cutia frigorifică şi scoase o pungă de 
plastic. 

— Putem să ne punem aici lucrurile să nu se ude, spuse 
şi dădu drumul înăuntru volumului Lumea în miniatură. 

Sachs îşi lăsă portmoneul şi pistolul, apoi îşi vâri punga 
sub tricou. 

— Poţi să îmi scoţi cătuşele, o rugă Garrett, întinzându- 
şi mâinile. 

Amelia ezită. 

— Nu vreau să mă înec, spuse el, implorând-o. 

„Mi-e frică. Opriţi-l.” 

— Nu o să fac nimic rău. Promit. 

Ezitând, Sachs îşi scoase cheia din buzunar şi îi eliberă 
mâinile. 


Indienii Weapemeoc, populaţia băştinaşă a actualul stat 
Carolina de Nord, făceau parte, din punct de vedere 
lingvistic, din naţia Algonquin şi erau înrudiţi cu triburile 
Powhatan, Chowan şi Pamlico, care locuiau pe ţărmul 
Atlanticului. 

Erau excelenți agricultori şi totodată invidiaţi de 
celelalte triburi pentru cât de bine se pricepeau la pescuit. 
Erau extrem de paşnici şi armele nu îi interesau deloc. În 
urmă cu trei sute de ani, savantul britanic Thomas Harriot 
scrisese: „Armele pe care le au sunt doar nişte arcuri 
făcute din lemn de alun cu săgeți de trestie; pentru 
apărare, au nişte scuturi confecţionate din scoarță de 
copac şi armuri din crengi legate cu sfoară”. 

Coloniştii britanici i-au transformat pe aceşti oameni 
paşnici în războinici şi au făcut asta într-un mod foarte 
eficient: ameninţându-i cu mânia lui Dumnezeu dacă nu se 
converteau pe dată la religia creştină, decimând populaţia 
cu bolile aduse de ei precum gripa sau variola, cerând 
mâncare şi adăpost, lucruri de care ei nu se ocupau din 
lene, şi asasinându-l pe unul dintre şefii de trib cei mai 
iubiţi, Wingina, despre care bănuiau, în mod greşit, 
evident, cum că ar fi plănuit un atac împotriva aşezărilor 
britanice. 

Spre surprinderea şi indignarea coloniştilor, în loc să îl 
accepte de Domnul Isus Hristos în inimile lor, indienii au 
continuat să se supună propriilor zeități - duhurile numite 
Manitou - şi totodată au declarat război britanicilor, 
primul atac având loc (potrivit descoperirilor istorice ale 
tinerei Mary Beth McConnell) împotriva Coloniei Pierdute 
din insula Roanoke. 

După ce coloniştii au fugit, tribul - care anticipase faptul 
că britanicii aveau să primească întăriri - au început să 
aibă altă atitudine faţă de arme şi totodată au început să 
folosească arama (care înainte era utilizată doar pentru 

decoraţiuni) la fabricarea lor. Vârfurile de săgeată făcute 
din metal erau mult mai ascuţite decât cele din cremene şi 
mult mai uşor de făcut. Totuşi, spre deosebire de ce se 
vede în filme, o săgeată de arc nu pătrunde prea adânc în 
piele şi rareori poate fi fatală. Ca să îşi termine adversarul, 
luptătorul Weapemeoc urma să apeleze la un coup de 
grace - o lovitură în moalele capului cu o bâtă, pe care 
triburile o construiau cu tot mai multă dibăcie. 

Această bâtă era practic doar un bolovan prins cu o 
curea de capătul unui băț. O armă foarte eficientă, iar cea 
pe care o construia acum Mary Beth, bazându-se pe 
cunoştinţele ei de arheologie, era la fel de periculoasă şi 
mortală ca acelea care - în teoria ei - fuseseră folosite 
pentru a le sparge capetele şi a le rupe şirele spinării 
ultimilor colonişti din Roanoke, în cea din urmă bătălie 
purtată de ei pe țărmurile râului Paquenoke, în locul care 
acum se numea Blackwater Landing. 

Îşi făcea arma din două picioare de lemn ale unui scaun. 
Piatra era aceea pe care o aruncase Tom, prietenul 
Misionarului. Mary Beth o pusese între cele două lemne şi 
o legase cu fâşii din rochia ei. Arma era grea - avea vreo 
trei kilograme - dar nu atât de grea, încât Mary Beth (care 
ridica deseori bolovani de peste zece kilograme la 
şantierele arheologice) să nu o poată mânui cu uşurinţă. 

Fata se ridică din pat şi încercă arma de câteva ori, 
satisfăcută de rezultatele obţinute. Apoi auzi un zumzet - 
insectele din borcan. Se gândi apoi la obiceiul dezgustător 
al lui Garrett de a îşi pocni unghiile, tresări de furie şi 
dădu să spargă borcanul. 

Dar imediat se opri. Detesta insectele, adevărat, dar 
furia ei nu era îndreptată asupra bietelor gângănii. Era 
furioasă pe Garrett. Lăsă borcanul în pace, se îndreptă 
spre uşă şi lovi în ea de câteva ori aproape de lacăt. Uşa 
nu se clinti. Bine, de fapt nici nu se aşteptase la aşa ceva. 
Cel mai important era faptul că legase piatra atât de bine, 
încât nu alunecase deloc. 

Desigur, Misionarul şi Tom urmau să se întoarcă cu o 
puşcă sau un pistol, deci arma ei nu avea să fie prea 
eficientă. Dar se hotări ca în eventualitatea în care cei doi 
reuşeau să intre înăuntru, ea să ţină bâta ascunsă la spate 
şi să spargă capul primului care avea să o atingă. Celălalt 
s-ar putea s-o ucidă, dar măcar ar fi ucis şi ea pe unul din 
ei. (Işi imagina adeseori că aşa murise şi Virginia Dare.) 

Mary Beth se aşeză şi se uită pe fereastră la soarele 
care asfinţea în spatele copacilor de la marginea pădurii, 
acolo unde îl văzuse prima dată pe Misionar. 

Oare ce simţea ea acum? Frică, se gândi. 

Dar apoi se decise că, de fapt, nu era frică. Era 
nerăbdare. Voia ca duşmanii ei să se întoarcă odată. 

Mary Beth îşi puse arma în poală. 

„Pregăteşte-te”, îi spusese Tom. 

Ei bine asta şi făcuse. 


— Uite o barcă acolo! 

Lucy se aplecă printre crengile unui copac aproape de 
Hobeth Bridge cu mâna pe pistol. 

— Unde? îl întrebă pe Jesse Corn. 

— Acolo! răspunse el, arătându-i cu degetul. 

Lucy putu cu greu să distingă o umbră pe apă la vreo 
opt sute de metri depărtare, mişcându-se în direcţia 
curentului. 

— Cum adică barcă? Nu văd... 

— Nu, uită-te. E întoarsă. 

— Nu prea pot să o văd, răspunse ea. Ai vederea bună. 

— Ei sunt? întrebă Trey. 

— Ce s-a întâmplat? S-au răsturnat cu barca? 

— Nu, răspunse Jesse Corn. Sunt dedesubtul ei. 

— De unde ştii? întrebă Lucy. 

— Am o presimţire, veni răspunsul. 

— Au destul aer acolo? întrebă Trey. 

— Sigur, răspunse Jesse. E destul peste nivelul apei. Şi 
eu făceam asta când eram mic. Ne jucam de-a submarinele 
pe Bambert Lake. 

— Deci ce facem acum? rosti Lucy. Ne trebuie o barcă 
să ajungem la ei. Apoi se uită în jur. 

Ned îşi scoase centura şi i-o înmâna lui Jesse. 

— La naiba, înot eu până acolo şi o împing la țărm. 

— Poţi să înoţi atâta? întrebă Lucy. 

Bărbatul îşi dădu jos cizmele. 

— Am înotat în râul ăsta de mii de ori. 

— Te acoperim noi, urmă Lucy. 

— Sunt sub apă, răspunse Jesse. Tare mă îndoiesc că o 
să tragă în cineva. 

— Puţină grăsime peste corpul bărcii, spuse Trey, şi pot 
să stea aşa cu săptămânile. 

— Amelia nu o să tragă în nimeni, rosti Jesse, apărătorul 
lui Iuda. 

— Oricum, nu ne putem asuma riscuri, continuă Lucy. 
Apoi se uită la Ned. Să nu întorci barca la loc. Înoată până 
acolo şi condu-o în direcţia noastră. Trey, tu stai cu 
pistolul pregătit acolo lângă salcie. Eu şi Jesse aşteptăm pe 
mal. O să îi prindem în foc încrucişat dacă se întâmplă 
ceva. 

Ned, aproape dezbrăcat, păşea prudent peste pietrişul 
care ducea către apă. Se uită atent să nu dea de vreun 
şarpe - bănui Lucy - apoi intră în râu şi începu să înoate 
fără zgomot către barcă, ţinându-şi capul deasupra apei. 
Lucy îşi scoase pistolul Smith & Wesson şi se uită la Jesse 
care, la rândul lui privea nesigur arma ei. Trey îşi pregăti 
puşca stând în picioare lângă un copac. 

Barca se afla la doar zece metri de ei. 

Ned era un bun înotător şi se apropia repede de barcă. 
Urma să ajungă în... 

Impuşcătura bubui tare din apropiere. Lucy sări în 
picioare când văzu spuma ridicându-se la suprafaţă doar la 
câţiva metri de locul unde era Ned. 

— Vai, nu, strigă ea, ridicându-şi arma şi uitându-se 
după cel care trăsese. 

— Unde, unde? întrebă Trey care se culcă la pământ cu 
degetul pe trăgaci. 

Ned se lăsă la fundul apei. 

Încă o împuşcătură făcu apa să se ridice în jur. Trey îşi 
cobori puşca şi începu să tragă spre barcă. Trăgea 
disperat. În câteva secunde îşi goli încărcătorul cu toate 
cele şapte cartuşe, nimerind barca de fiecare dată şi 
împrăştiind aşchii peste tot. 

— Nu! strigă Jesse. Sunt oameni acolo! 

— De unde se trage? strigă Lucy. De sub barcă? Din 
cealaltă parte? Nu îmi dau seama. Unde sunt? 

— Unde e Ned? urlă Trey. E lovit? Unde e Ned? 

— Nu ştiu! strigă disperată Lucy. Nu îl văd. 

Trey îşi încarcă puşca şi tinti către barcă încă o dată. 

— Nu! ordonă Lucy. Nu trage! Acoperă-mă! 

Începu să fugă pe țărm şi se aruncă în apă. În 
apropierea malului auzi un icnet şi Ned se ridică la 
suprafaţa apei. 

— Ajută-mă! 

Bărbatul era îngrozit, uitându-se absolut disperat în 
spate. 

Jesse şi cu Trey îşi plasară ţintele pe malul celălalt şi 
păşiră încet către râu. Ochii panicaţi ai lui Jesse erau fixati 
pe găurile din barcă. 

Năpustindu-se în apă, Lucy îl apucă pe Ned şi îl târi 
până pe țărm. Bărbatul rămăsese sub apă cât de mult 
îndrăznise, şi era palid şi slăbit de la lipsa de oxigen. 

— Unde sunt? încercă să întrebe, dar se înecă şi începu 
să tuşească. 

— Nu ştiu, îi răspunse ea şi îl trase în tufişuri. 

Ned se prăvăli şi începu să tuşească şi să scuipe. Lucy îl 
examină cu atenţie şi constată cu uşurare că nu fusese 
nimerit. 

Imediat apărură Jesse şi Trey, amândoi ghemuiţi şi 
uitându-se către râu, căutând să vadă cine îi atacase. 

Ned continua să tuşească. 

— Apă nenorocită. Are gust de căcat. 

Barca se mişca încet înspre ei pe jumătate scufundată. 

— Sunt morţi, şopti Jesse Corn uitându-se la barcă. 
Trebuie să fie. 

Barca pluti şi mai aproape. Jesse îşi scoase centura şi 
vru să intre în apă. 

— Nu, spuse Lucy, uitându-se la celălalt țărm. Las-o să 
vină la noi. 

29 


Barca răsturnată se lovi de rădăcinile unui cedru 
prăbuşit şi se împotmoli. 

Ajutorii de şerif aşteptară câteva secunde, dar nicio 
mişcare nu se întrezărea în afară de ambarcaţiunea 
avariată care se clătina. Apa era arămie, dar Lucy nu îşi 
dădea seama dacă era aşa din cauza sângelui sau din 
cauza reflexiei soarelui. 

Palid şi tulburat, Jesse Corn se uita la Lucy, care 
încuviinţă. Ceilalţi trei ajutori de şerif fixară ţinta pe 
barcă, în timp ce Jesse se strecură până acolo şi o 
răsturnă. 

Rămăşiţele câtorva bidoane cu apă se ridicară la 
suprafaţă şi începură să plutească nestingherite pe râu în 
jos. Nimeni nu se ascundea sub barcă. 

— Ce s-a întâmplat? întrebă Jesse. Nu pricep. 

— La naiba, murmură Ned cu ciudă. Ne-au păcălit. A 
fost o nenorocită de ambuscadă. 

Lucy nu credea că putea fi mai furioasă de atât, simţea 
că explodează. Ned avea dreptate; Amelia se folosise de 
barcă şi îi păcălise. 

— Nu! protestă Jesse. Amelia nu ar face asta. Dacă a 
tras, a făcut-o doar ca să ne sperie. Amelia ştie să 
ţintească bine şi, dacă ar fi vrut să îl nimerească pe Ned, l- 
ar fi nimerit. 

— La naiba, Jesse, deschide-ţi ochii odată, se răsti Lucy. 
Să tragi din asemenea ascunziş? Nu contează cât de bine 
ştii să tragi; tot ar fi putut să rateze. Şi ai şi apă acolo. 
Glonţul putea să ricoşeze. Sau Ned putea să intre în 
panică şi să fie împuşcat din greşeală de un glonţ. N 

Jesse Corn nu mai avea replică la atacul lui Lucy. Işi 
frecă mâinile de faţă şi se îndepărtă. 

— Bun, uite cum procedăm, continuă Lucy cu voce 
înceată. Se face târziu. O să avansăm cât putem în 
condiţiile date, cât timp mai avem lumină. Apoi îl punem 

pe Jim să ne aducă provizii pentru noapte. O să rămânem 
cu cortul. Presupunem că au tras după noi şi de acum 
înainte o să acţionăm în consecinţă. Acum, hai să 
traversăm podul şi să le luăm urma. Sunteţi gata? 

Ned şi Trey confirmară. Jesse Corn se mai uită la barcă 
preţ de câteva secunde şi dădu şi el din cap. 

— Atunci, haide! 

Cei patru ajutori de şerif începură să traverseze podul 
lung de aproape cincizeci de metri, dar nu erau grupaţi. 
Stăteau aliniaţi, astfel încât, dacă Amelia Sachs ar fi tras 
încă o dată, nu ar fi nimerit decât pe unul dintre ei, şi 
ceilalţi ar fi avut timp să se pregătească şi să tragă la 
rândul lor. Formaţia aceasta fusese ideea lui Trey, idee pe 
care o împrumutase dintr-un film despre al Doilea Război 
Mondial. Tot din acest motiv dorise să fie el primul din şir, 
dar acela era locul pe care Lucy insistase să îl ocupe. 


— Aproape că l-ai nimerit! 

— Nu se poate, răspunse Harris Tomel. 

Culbeau continuă: 

— Am spus să îi sperii! Ştii în ce rahat am fi intrat dacă 
l-ai fi nimerit pe Ned? 

— Ştiu ce fac, Rich. Ai încredere în mine, ce naiba! 

„Imbecilule”, gândi Culbeau. 

Cei trei bărbaţi se aflau pe malul de nord al Paquo-ului, 
mergând pe o potecă paralelă cu albia râului. De fapt, cu 
toate că Rich Culbeau era nervos pentru că Tomel trăsese 
atât de aproape de ajutorul de şerif, era la fel de sigur că 
tactica lor funcţionase. Lucy şi restul de oameni ai legii 
aveau să fie mult mai precauţi de acum înainte şi să 
înainteze încet şi prudent. 

De asemenea, împuşcăturile îl speriaseră pe Sean 
O'Sarian, iar Rich nu se putea plânge de faptul că amicul 
lor rămăsese tăcut. 

Continuară să meargă preţ de vreo douăzeci de minute, 
până când Tomel deschise discuţia. 

— Ştii sigur că băiatul a luat-o în direcţia asta? 

— Da. 

— Dar nu ştii încotro se îndreaptă, nu? 

— Sigur că nu, îi răspunse Culbeau. Dacă aş fi ştiut, am 
fi mers direct acolo, nu? 

„Haide, imbecilule, foloseşte-ţi creierul ăla puţin.” 

— Dar... 

— Nu îţi face griji. O să îl găsim. 

— Îmi daţi, vă rog, nişte apă, rosti într-un final O'Sarian. 

— Apă? Vrei apă? 

— Da, mi-ar prinde bine nişte apă, veni răspunsul. 

Culbeau se uită suspicios la el şi îi întinse o sticlă. Nu îl 
văzuse niciodată pe tânărul sfrijit să bea altceva în afară 
de bere, whisky sau rachiu de contrabandă. Sean bău, îşi 
şterse bărbia pistruiată şi aruncă sticla cât colo. 

Culbeau oftă şi continuă pe un ton sarcastic: 

— Hei, Sean, chiar vrei să laşi în drum ceva pe care ţi-ai 
pus amprentele? 

— Ah, da! Tânărul costeliv căută în tufişuri şi recuperă 
sticla. Scuze! 

„Scuze?” Sean O'Sarian îşi cerea scuze? Lui Culbeau nu 
îi venea să creadă. Se uită câteva secunde la amicul său, 
apoi îşi continuă drumul. 

Ajunseră la un punct mai înalt, de unde se puteau vedea 
împrejurimile pe o rază de câţiva kilometri. 

— Uite o casă, rosti Tomel. Pun pariu că băiatul şi 
roşcata se duc acolo. 

Culbeau privi prin luneta de la puşcă. Vreo trei kilometri 
şi ceva în josul pantei se afla o cabană de vacanţă, situată 
fix lângă râu. Ar fi fost logic pentru băiat şi femeie să se 
ascundă acolo. 

— Pun pariu că sunt acolo, continuă el. Să mergem. 


După Hobeth Bridge, Paquenoke coteşte brusc spre 


nord. Apa nu e adâncă aici, în apropiere de mal, şi 
bancurile de nisip sunt pline de crengi, frunze şi gunoaie. 

Ca nişte bărci în derivă, două siluete umane care 
pluteau în apă nu urmară cotul făcut de râu şi se 
îndreptară încet spre mormanul de resturi. 

Amelia Sachs lăsă din braţe bidonul de plastic - care o 
ţinea cât de cât la suprafaţă - şi întinse o mână să se 
apuce de o creangă. Apoi îşi dădu seama că nu gândise 
tocmai bine mişcarea, pentru că buzunarele îi erau pline 
cu pietre, puse acolo pentru echilibru, şi simţi cum se duce 
la fundul apei întunecate. Dar îşi întinse picioarele şi 
constată că râul nu era deloc adânc. Se ridică nesigură şi 
începu să meargă înainte. Garrett apăru imediat lângă ea 
şi o ajută să ajungă pe pământul mocirlos. 

Se târâră prin nişte tufişuri până la o movilită şi se 
prăbuşiră într-un luminiş plin de verdeață, să-şi tragă 
sufletul. Sachs scoase punga de plastic din tricou. Puţină 
apă ajunsese înăuntru, dar obiectele nu se deterioraseră. li 
întinse lui Garrett cartea despre insecte, apoi deschise 
butoiaşul pistolului şi îl aşeză pe un petic de iarbă să se 
usuce. N 

Se înşelase cu privire la planul lui Garrett. Intr-adevăr, 
plasaseră peturile goale sub barca răsturnată pentru a 
obține o oarecare stabilitate, dar îi dăduse drumul la vale 
fără ca ei să mai intre dedesubt. li spusese să îşi umple ca 
şi el buzunarele cu pietre, el făcuse la fel şi apoi se 
grăbiseră să depăşească barca cu vreo cincisprezece metri 
şi se aruncaseră în apă ţinând în braţe un bidon de apă pe 
jumătate plin. Garrett îi arătase cum să îşi ţină capul la 
suprafaţă. lar cu pietrele din buzunare, doar feţele lor se 
ridicau peste nivelul apei. Apoi plutiseră în josul râului în 
faţa bărcii. 

— Păianjenul de apă face asta, îi spusese băiatul. Ca un 
scafandru, îşi cară aerul cu el. 

Băiatul mai apelase şi altă dată la manevra aceasta ca să 
„scape”, deşi - cum făcuse mai devreme - nu explicase 
motivul şi de ce anume voia să scape. Garrett îi explicase 
că, dacă poliţia nu ar fi fost la pod, atunci ei ar fi înotat 
până la barcă, ar fi răsturnat-o la loc şi şi-ar fi continuat 

drumul. Dacă ajutorii de şerif se aflau însă la pod, barca le- 
ar fi distras atenţia şi nu i-ar fi observat pe ei plutind în 
faţă. Odată ce ar fi trecut de pod, puteau să iasă la mal şi 
să continue să meargă pe jos. 

Ei bine, avusese dreptate în ce priveşte podul. Dar 
Sachs era încă şocată de ceea ce se întâmplase ulterior - 
neprovocaţi, agenţii trăseseră glonţ după glonţ în barca 
răsturnată. 

Garrett fusese, de asemenea, afectat de focurile de 
armă. 

— Au crezut că suntem acolo, şoptise el. Nemernicii au 
încercat să ne omoare. 

Sachs rămăsese tăcută. 

— Am făcut eu ceva prostii... dar nu sunt un phymata, 
continuă băiatul. 

— Ce înseamnă? 

— Un gândac de ambuscadă. Stă la pândă şi sare să 
ucidă. Exact asta urmau să facă ei cu noi. Adică, să ne 
împuşte. Nu ne-ar fi dat nicio şansă. 

„Ah, Lincoln, gândi ea, ce încurcătură a ieşit! De ce am 
făcut toate astea? Ar trebui să mă predau. Să-i aştept aici 
pe ajutorii de şerif şi să renunţ. Să mă întorc la Tanner's 
Corner şi să fac ceva să îmi repar greşelile.” 

Dar apoi se uită la Garrett care tremura înfricoşat. Şi 
ştia că nu poate să renunţe acum. Trebuia să continue 
jocul acesta dement. 

„Vremea confruntării...” 

— Acum ce facem? 

— Vezi casa aia de acolo? 

Era o cabană de vacanţă, vopsită maro. 

— Mary Beth e acolo? 

— Nu, dar acolo e o bărcuţă pe care o putem 
împrumuta. Şi putem să ne uscam şi să mâncăm ceva. 

„Ei bine, gândi ea, ce mai contează acum dacă intrăm 
prin efracţie şi furăm după tot ce am făcut astăzi.” 

Garrett ridică pistolul de pe jos. Agentei îi îngheţă 
privirea aţintită pe mâinile în care ajunsese pistolul ei 

negru-albăstrui. Băiatul se uită ca un expert în butoiaş şi 
văzu că era încărcat cu şase cartuşe. Impinse cilindrul 
înapoi înspre ţeavă şi ţinu arma în balans cu o familiaritate 
care îi îngheţă sângele în vene. 

„Orice părere ai avea despre Garrett, să nu ai încredere 
în el...” 

Băiatul îi rânji şi îi întinse pistolul cu mânerul înainte. 

— Haide să mergem pe aici, arătă el înspre o potecă. 

Sachs îşi puse pistolul înapoi în toc simțind cum inima 
încă îi bate repede de la sperietura dinainte şi se îndreptă 
către cabană. 

— E goală? întrebă ea. 

— Nu e nimeni acolo acum, răspunse Garrett. Băiatul se 
opri şi se uită în spate. Ajutorii de şerif sunt nervoşi acum, 
murmură el. Şi sunt pe urmele noastre înarmaţi până în 
dinţi. La naiba! Apoi se întoarse şi îşi continuă drumul pe 
potecă, rămânând tăcut preţ de câteva minute. Amelia, 
vrei să ştii ceva? urmă el. 

— Ce anume? 

— Mă gândeam la fluturele ăsta - fluturele ochi-de-păun. 

— Ce-i cu el? întrebă ea absentă, cu gândul la focurile 
de armă ce le fuseseră destinate. Lucy Kerr încercase să îi 
ucidă. Ecourile focurilor acopereau orice altceva în mintea 
ei. 

— Culoarea de pe aripile sale... continuă Garrett. Atunci 
când sunt deschise, arată ca nişte ochi de animal. Adică, e 
tare - e până şi o pată albă în colţ, ca reflexia luminii în 
pupilă. Păsările văd ochii, cred că e o pisică sau o vulpe, se 
sperie şi fug. 

— Păsările nu pot mirosi sau să îşi dea seama că acolo e 
un fluture, şi nu un animal? întrebă ea neatentă la 
conversaţie. 

Băiatul se uită la ea preţ de câteva secunde să vadă 
dacă glumeşte şi îi răspunse pe un ton de parcă l-ar fi 
întrebat dacă pământul e plat. 

— Păsările nu pot mirosi. Apoi se uită iar în spate. 
Trebuie să îi încetinim cumva. Cât de aproape crezi că 
sunt? 

— Foarte aproape, veni replica ei. 

„Înarmaţi până în dinţi.” 


— Ei sunt. 

Rich Culbeau se uită la urmele de pe ţărmul mocirlos. 

— Sunt vechi doar de zece, maxim cinşpe minute. 

— Şi se îndreaptă către casă, completă Tomel. 

Urcară precaut o pantă. 

O'Sarian continua să nu se poarte ciudat. Ceea ce, în 
cazul lui, era ciudat. Şi înfricoşător. Nu băuse rachiu, nu 
făcuse nicio farsă, nici măcar nu vorbise - iar Sean era 
cunoscut în Tanner's Corner pentru cât îi turuia gura. 
Focurile de armă de la râu îl tulburaseră rău de tot. Iar 
acum, în timp ce umblau prin pădure, ridică puşca neagră 
de soldat la absolut orice zgomot venea din tufişuri. 

— L-aţi văzut pe cioroiul ăla cum a tras? deschise gura 
într-un final. Cred că a băgat zece gloanţe în barcă în mai 
puţin de un minut. 

— Erau alice, Sean, îl corectă Harris Tomel. 

Şi, în loc să comenteze şi să încerce să îl impresioneze 
cu vastele sale cunoştinţe despre arme (şi să se comporte 
ca un mitocan cum şi era de fapt), O'Sarian avu cea mai 
neaşteptată replică. 

— Ah, da! Ai dreptate. Şi apoi dădu din cap exact ca un 
şcolar care tocmai învățase ceva nou şi util. 

Se apropiau de casă. „Arată fain de tot”, gândi Culbeau. 
O casă de vacanţă cel mai probabil - poate aparţinea unui 
doctor sau unui avocat din Raleigh sau Winston-Salem. O 
cabană bună de vânătoare, cu un bar înăuntru, nişte 
dormitoare drăguţe şi un frigider special pentru vânat. 

— Hei, Harris, spuse O'Sarian. 

Culbeau nu îl auzise niciodată pe băiat adresându-se 
cuiva pe numele mic. 

— Ce e? 

— Chestia asta trage înalt sau jos? arătă el către 
carabina Colt. 

Tomel se holbă la Culbeau, încercând să îşi dea seama 
ce se întâmplase cu firea ciudată a lui O'Sarian. 

— Primul glonţ o să meargă bine, doar puţin mai sus 
decât eşti tu obişnuit. Lasă capătul ţevii în jos un pic la 
următoarele focuri. 

— Pentru că patul armei e din lemn, nu din plastic, nu? 
Plasticul e mai uşor. 

— Exact. 

O'Sarian dădu din cap încă o dată, cu o mimică mai 
serioasă decât înainte. 

— Mersi. 

„Mersi?” 

Copacii din jurul lor se răriseră şi bărbaţii văzură un 
luminiş care înconjura casa - pe puţin cincizeci de metri în 
toate direcţiile, fără niciun loc unde să se ascundă. Era 
mai greu acum să înainteze. 

— Crezi că sunt înăuntru? întrebă Tomel, în timp ce 
frământă în mâini puşca lui superbă. 

— Nu ştiu. Stai! La pământ! 

Cei trei se ghemuiră imediat. 

— Am văzut ceva pe scări. La fereastra aia din stânga. 
Culbeau se uită prin luneta de la puşcă. Cineva se mişcă 
înăuntru. La parter. Nu văd prea bine, dar sigur e cineva 
acolo. Apoi se uită către cealaltă fereastră. Rahat, şopti el 
disperat şi se lăsă iarăşi la pământ. 

— Ce e? întrebă alarmat O'Sarian, strângând bine arma 
în mâini. 

— Stati jos! Unul dintre ei are o puşcă cu lunetă şi ne 
ţinteşte. Fereastra de sus! La naiba! 

— Trebuie să fie femeia, spuse 'Tomel. Poponarul ăla mic 
sigur nici nu ştie cum să ţină o armă în mână. 

— Târfa naibii, murmură Culbeau. 

O'Sarian se sprijinea de un copac, mângâindu-şi puşca. 

— Poate să vadă tot terenul de aici, spuse Rich. 

— Să aşteptăm până se înserează? replică Tomel. 

— Ah, cu duduia făr-de-ţâţe venind din spate? Nu cred 
că e o idee prea bună, Harris, nu-i aşa? 

— Atunci poţi să o nimereşti de aici? Tomel arătă către 
fereastră. 

— Probabil, oftă Culbeau. 

Tocmai voia să se răstească la Tomel, când O'Sarian 
începu să vorbească pe un ton mult prea normal pentru el: 

— Dar dacă Rich trage, Lucy şi cu ăilalţi o să audă. Cred 
că trebuie să mergem pe margini şi să încercăm să intrăm 
înăuntru. De acolo sigur nu s-ar mai auzi aşa de tare o 
împuşcătură. 

Exact asta voise şi Rich să propună. 

— Asta o să dureze juma’ de oră, se răţoi Tomel, 
probabil nervos că O'Sarian îi luase vorba din gură. 

O'Sarian care se purta nefiresc de normal. Tânărul trase 
siguranţa de la puşcă şi arătă înspre casă. 

— Atunci eu zic să o facem să dureze mai puțin de juma’ 
de oră. Tu ce crezi, Rich? 

30 


Steve Farr îl conduse pe Henry Davett în laborator. 
Omul de afaceri îi mulţumi ajutorului de şerif, care plecă, 
îl salută pe Rhyme şi plecă. 

— Henry, spuse Rhyme, mulţumesc că ai venit. 

Ca şi la prima lor întâlnire, omul de afaceri nu dădu 
atenţie handicapului lui Rhyme. De data aceasta însă, 
Lincoln nu putea să aprecieze gestul, fiind mult prea 
îngrijorat pentru Sachs. Auzea în continuare vocea lui Jim 
Bell, care spunea: 

„De regulă ai douăzeci şi patru de ore ca să găseşti 
victima; după asta răpitorul îşi pierde interesul faţă de ea 
şi nu îi mai pasă dacă o ucide.” 

Regula aceasta care se aplicase în cazurile Lydiei şi a lui 
Mary Beth era valabilă acum şi pentru soarta Ameliei 
Sachs. Doar că, după cum credea Rhyme, Sachs avea la 
dispoziţie mult mai puţin de douăzeci şi patru de ore. 

— Credeam că l-aţi prins pe băiatul ăla. Aşa am auzit. 

— Ne-a scăpat, spuse Ben. 

— Nu se poate, se încruntă Davett. 

— O, ba da, replică Ben. O evadare clasică aş putea 
spune. 

— Am mai multe probe, interveni Rhyme, dar încă nu 
ştiu exact ce să deduc. Mă gândeam că poţi să mă ajuţi din 
nou. 

— O să fac tot ce pot, rosti omul de afaceri şi se aşeză. 

Rhyme se uită scurt la insigna lui pe care scria WWJD. 
Apoi la tabelul cu indicii. 

— Poți să arunci un ochi? Lista din dreapta adică. 

— Moara - acolo era? Moara aia veche în nord-estul 
oraşului? 

— Exact. 

— Ştiam de locul ăla, se strâmbă nervos Davett. Trebuia 
să mă fi gândit la el. 

Un criminalist nu are voie să folosească prea des 
„trebuia să”. 

— Nu ai cum să te gândeşti chiar la tot. Dar uită-te la 
tabel. Vezi ceva familiar acolo? întrebă Rhyme. 

Davett citi cu atenţie. 


GĂSIT LA SCENA SECUNDARĂ A CRIMEI - 
MOARA 


Vopsea maro pe pantaloni 
Planta roua-cerului 
Argilă 
Muşchi de turbă 
Suc de fructe 
Fibre de hârtie 
Momeală din brânză şi pâine 
Zahăr 
Camfen 
Alcool 
Kerosen 
Drojdie 


— E ca un puzzle, spuse el în timp ce se uita la tabel. 

— Asta e meseria mea, replică Rhyme. 

— Cât de mult pot să îmi dau cu presupusul? 

— Cât de mult vrei tu. 

— În regulă, răspunse Davett şi se gândi câteva 
secunde. Golf carolinian. 

— Ce e ăla? Un sport? întrebă Rhyme. 

Davett se uită lung la Lincoln să vadă dacă glumeşte, 
apoi continuă: 

— Nu. E o structură geologică întâlnită şi pe Coasta de 
Est. De regulă, în cele două Caroline - de Nord şi de Sud. 
Practic, sunt nişte heleşteie ovale adânci de vreun metru 
jumătate, pline cu apă dulce. Pot să se întindă pe suprafeţe 
care variază de la două mii de metri pătraţi până la câteva 

zeci de mii. Fundul e argilos şi poţi găsi turbă. Exact ce ai 
acolo pe tabel. 

— Dar argila şi turba sunt nişte lucruri pe care le găseşti 
oriunde în zona asta, spuse Ben. 

— Aşa e, fu de acord Davett. Şi dacă ai fi găsit doar 
lucrurile astea două, atunci habar nu aş fi avut de unde ar 
fi putut proveni. Dar aţi mai găsit ceva. Vedeţi voi, una 
dintre cele mai interesante caracteristici ale bazinelor de 
Carolina ar fi plantele carnivore care cresc în jur. Sunt 
multe de tot în regiunea asta, pentru că au la dispoziţie o 
sumedenie de insecte. Dacă aţi găsit o roua-cerului, noroi 
şi turbă, atunci nu încape îndoială că băiatul ăla a stat 
ceva vreme în câmpiile astea mlăştinoase. 

— Bun, spuse Rhyme şi se uită la hartă. 

— Particularitatea geografică a zonei a creat multe 
legende. Coloniştii credeau că au fost făcute de monştri 
marini sau de vrăjitoare. Se mai spunea că sunt urme de la 
meteoriți, acum câţiva ani. Dar, de fapt, sunt doar nişte 
depresiuni naturale cauzate de vânt şi de curenţii de apă. 

— Se găsesc doar într-o anume zonă de aici? întrebă 
Rhyme sperând să limiteze cercetarea pe cât posibil. 

— Într-o oarecare măsură. Davett se ridică şi se duse la 
hartă, unde arătă cu degetul o zonă la vest de Tanner's 
Corner. De la B-2 până la E-2 şi F-13 până la B-12. De 
regulă le găseşti aici, în zona asta, chiar înainte să dai de 
dealuri. 

Rhyme era total descurajat. Zona pe care Davett o 
încercuise avea aproape o sută zece kilometri pătraţi. 
Omul de afaceri văzu reacţia criminalistului. 

— Aş vrea să pot să ajut mai mult. 

— Nu, nu, e în regulă, mulţumesc mult. Deja ne-ai 
ajutat. Trebuie doar să mai reducem din numărul de 
indicii. 

Davett citi în continuare de pe tabel, „suc de fructe, 
kerosen...” apoi dădu din cap fără să zâmbească. 

— Domnule Rhyme, ai o treabă foarte grea aici. 

— Astea sunt cazuri dificile, îi explică acesta. Atunci 
când nu ai indicii poţi să îţi dai cu presupusul. Când ai 
foarte multe indicii de regulă poţi să găseşti rapid 
răspunsul. Dar când ai puţine indicii... Vocea lui se stinse. 

— Practic avem mâinile legate, spuse Ben. 

— Chiar aşa, Ben. Chiar aşa. 

— Ar cam trebui să mă duc acasă, spuse Davett. Familia 
mă aşteaptă. Apoi scrise un număr de telefon pe o carte de 
vizită. Poţi să mă suni oricând. 

Rhyme îi mulţumi din nou şi pe urmă îşi întoarse 
privirea la tabel. 

„Cu mâinile legate...” 


Rich Culbeau se înţepă într-un spin şi îşi supse sângele. 
Apoi scuipă pe un copac. 

Se târâseră douăzeci de minute prin tufişuri ca să 
ajungă la veranda cabanei fără să fie văzuţi de târfa aia cu 
armă cu lunetă. Până şi Harris Tomel, care, de regulă, 
arăta ca scos din cutie, era acum prăfuit şi plin de sânge. 

Noul Sean O'Sarian, tăcut şi gânditor şi, ei bine, normal, 
aşteptă în spate, întins pe pământ cu puşca pregătită, gata 
să îi întâmpine pe Lucy şi pe oamenii ei cu câteva focuri de 
avertizare trase deasupra capetelor, în cazul în care i-ar fi 
urmărit până la casă. 

— Eşti gata? îl întrebă Rich pe Tomel, care dădu din cap. 

Culbeau deschise uşa care ducea în hol şi intră cu 
pistolul pregătit. Tomel era în spatele său. Amândoi se 
furişau ca nişte pisici, ştiind că poliţista roşcată cu 
carabină, pe care mai mult ca sigur că ştia să o folosească, 
îi aştepta undeva în casă. 

— Auzi ceva? şopti Culbeau. 

— Doar muzică. Era soft rock - exact ce asculta 
Culbeau, care detesta muzica country-western. 

Cei doi bărbaţi înaintară tiptil spre coridorul întunecat, 
având armele pregătite. Apoi încetiniră. În faţa lor era 
bucătăria, acolo unde Culbeau văzuse pe cineva - probabil 


319 


- SCAUNUL GOL - 


pe băiat - atunci când se uitase la casă prin lunetă. Arătă 
înspre cameră. 

— Nu cred că ne-au auzit, spuse Tomel. Muzica era dată 
destul de tare. 

— Intrăm împreună. Tragem în genunchi sau în picioare. 
Nu îl omorâm - încă trebuie să aflăm unde e Mary Beth. 

— Şi femeia? 

Culbeau se gândi câteva secunde. 

— Da, de ce nu. O ţinem şi pe ea în viaţă. Ştii tu de ce. 

Tomel încuviinţă. 

— Unu, doi... trei. 

Intrară rapid în bucătărie şi fură pe punctul de a-l 
împuşca pe meteorologul de pe ecranul televizorului imens 
care le apăruse în faţă. Se lăsară la podea şi se întoarseră, 
uitându-se după băiat şi după femeie. Nu văzură nimic. 
Apoi Culbeau privi în jur şi îşi dădu seama că era ceva în 
neregulă. Televizorul nu avea ce căuta în bucătărie. 
Cineva îl cărase acolo din camera de zi şi îl pusese în faţa 
cuptorului astfel încât să stea exact în faţa ferestrei. 

Culbeau se uită prin jaluzele. 

— Rahat! Au pus televizorul să îl vedem din drum. Şi să 
credem că e cineva în casă. Începu să gonească pe scări. 

— Stai, strigă Tomel. Femeia e acolo sus! Nu uita că e 
înarmată. 

Dar, desigur, roşcata nu era acolo. Culbeau intră 
furtunos în dormitorul unde văzuse ţeava puştii cu lunetă 
aţintită asupra lor, dar nu găsi decât o bară îngustă de 
metal peste care era aşezată o sticlă de Corona. 

— Ăsta e pistolul şi luneta. Isuse Hristoase. Au aranjat 
astea să ne păcălească. Şi am pierdut juma’ de oră. Şi 
nenorociţii ăia de ajutori de şerif sunt probabil la nici cinci 
minute de noi. Trebuie să ieşim de aici. 

Se năpusti înapoi pe scări, trecând de Tomel care începu 
să bâiguie ceva. 

— A fost tare inteligent din partea... Apoi văzu ochii 
înfuriaţi ai lui Culbeau şi se hotărî să nu mai termine 
propoziţia. 

Bateria se termină şi micul motor electric amuţi. 

Schiful pe care îl furaseră din casa de vacanţă aluneca 
pe râul Paquo prin ceața unsuroasă care îi înconjura. Era 
destul de întuneric afară şi apa îşi schimbase culoarea din 
auriu în gri posomorât. 

Garrett Hanlon luă o lopată de pe fundul bărcii şi începu 
să vâslească înspre mal. 

— Trebuie să acostăm undeva. Adică, înainte să se lase 
de tot întunericul. 

Amelia Sachs observă că peisajul se schimbase complet. 
Copacii se răriseră şi băltoace mari de mlaştină se uneau 
deja cu râul. Băiatul avea dreptate. Dacă ar fi cotit greşit, 
s-ar fi împotmolit fără doar şi poate. 

— Hei, ce s-a întâmplat? întrebă el, observând-o 
tulburată. 

— Sunt foarte departe de Brooklyn. 

— Asta e în New York? 

— Da, spuse ea. 

Garrett începu să se joace cu unghiile. 

— Şi nu îţi place că nu eşti acolo, nu? 

— Poţi să fii sigur de asta. 

Băiatul se uită spre mal. 

— Ştii, de asta se sperie cel mai tare şi insectele. 

— Ce anume? 

— Adică, e ciudat, ştii. Insectele nu ezită să muncească 
sau să se lupte. Dar sunt speriate de moarte într-un loc 
necunoscut. Chiar dacă locul e sigur. Il urăsc pur şi 
simplu, nu ştiu ce să facă. 

„Bun, gândi Sachs. Poate că scrie «insectă» pe mine.” 
Prefera cum spunea Lincoln, totuşi: „Peşti pe uscat”. 

— Poţi să îţi dai seama uşor când o insectă nu e în apele 
ei, continuă băiatul. Îşi curăţă întruna antenele... Antenele 
insectelor arată cum se simt ele. Sunt ca feţele noastre. 
Doar că, adăugă el pe un ton criptic, ele nu se prefac. Aşa 
cum o facem noi. Apoi izbucni într-un râs ciudat, pe care 
Amelia nu îl mai auzise până atunci. 

Sări din barcă şi începu să o împingă pe uscat. Sachs 
cobori şi ea. Băiatul o conducea printre copaci şi părea să 
ştie exact încotro să o ia, în ciuda întunericului. 

— Cum de ştii pe unde să o iei? se miră Sachs. 

— Cred că sunt ca un monarh, răspunse el. Pur şi 
simplu, ştiu direcţiile. 

— Monarh? 

— Da, nu ştii? Fluturele monarh. Migrează mii de 
kilometri şi ştie exact unde merge. E super tare de tot - se 
ghidează după soare şi, ştii, îşi schimbă automat traseul în 
funcţie de poziţia soarelui. Ah, şi când sunt nori pe cer sau 
când e înnorat, se folosesc de celălalt simţ pe care îl au - 
simt câmpurile magnetice ale pământului. 

„Când un liliac emite sunete de o frecvenţă înaltă să le 
găsească, moliile îşi strâng aripile şi se lasă la pământ să 
se ascundă.” 

Sachs zâmbea, încântată de lecţia de biologie pe care o 
ţinea băiatul cu entuziasm, când, deodată, se opri şi se 
ghemui la pământ. 

— Atenţie, şopti ea. Acolo! E o lumină. 

O rază palidă se reflecta dintr-un iaz întunecos. O 
lumină galbenă, înfricoşătoare, ca de lanternă cu bateriile 
descărcate. Dar Garrett râdea. Amelia se uită la el 
întrebătoare. 

— Doar o stafie, spuse băiatul. 

— Ce? 

— E Doamna Mlaştinii, răspunse el. Adică, ea a fost o 
fecioară indiancă: a murit în noaptea dinaintea nunţii. 
Stafia ei încă bântuie prin Dismal Swamp căutându-l pe 
bărbatul cu care trebuia să se căsătorească. Nu suntem în 
Great Dismal, dar e destul de aproape. Arătă într-acolo. De 
fapt, e doar o ciupercă fosforescentă foarte greţoasă. 

Nu îi plăcea lumina. Îi retrezea sentimentul de 
nesiguranţă pe care îl simţise şi atunci când trecuse cu 
maşina pe lângă înmormântarea din Tanner's Corner. 

— Nu îmi place mlaştina asta, cu sau fără stafii, spuse 
Sachs. 

— Nu? se miră Garrett. Ei bine, poate o să ajungă să îţi 
placă într-o bună zi. 

O conduse apoi pe un drum şi, după zece minute, intrară 
pe o alee neîngrijită. O rulotă veche era parcată într-un 
luminiş. 

Sachs nu vedea prea bine din cauza întunericului, dar 
maşina părea să fie o rablă, aplecată pe o parte, toată 
ruginită, cu roţile dezumflate şi acoperită de iederă şi 
muşchi. 

— E ata? 

— Nu a locuit nimeni aici de zeci de ani, aşa că pot 
spune că e a mea. Am o cheie, dar am lăsat-o acasă. Nu am 
avut când să o mai iau. Deschise o fereastră şi se strecură 
înăuntru. O secundă mai târziu, deschise uşa. 

Sachs păşi înăuntru. Garrett răscolea printr-un dulăpior 
din bucătăria minusculă. Găsi nişte chibrituri şi aprinse un 
felinar cu propan, care începu să emită o lumină caldă 
galbenă. Deschise alt dulăpior şi scotoci în el. 

— Am avut nişte Doritos, dar le-au mâncat şoarecii. 
Scoase nişte pachete şi se uită la ele. La naiba! Le-au ros 
şoarecii şi pe astea. Dar am nişte paste Farmer John. Sunt 
bune. Eu mănânc din astea mai mereu. Am şi nişte fasole. 
Incepu să deschidă nişte conserve în timp ce Sachs 
cerceta rulota. f 

Câteva scaune, o masă. In dormitor văzu o saltea 
prăfuită, iar în aşa-zisa cameră de zi - un preş gros şi o 
pernă pe podea. Era o sărăcie lucie: uşi sparte, urme de 
gloanţe în pereţi, ferestre sparte şi covorul pătat. Pe 
vremea când patrula străzile, la începutul carierei ei în 
NYPD, văzuse multe locuri triste ca acesta - dar nu pe 
dinăuntru; temporar, asta era casa ei. 

Se gândi la vorbele lui Lucy de dimineaţă. „Regulile 
normale nu se aplică nimănui care se află la nord de 
Paquo. Sau noi, sau ei. Aici poţi să împuşti pe cineva 
înainte să îi citeşti drepturile, şi totuşi să nu ai remuşcări.” 

Işi aminti de gloanţele destinate ei şi lui Garrett. 

Băiatul agăţă nişte fâşii jegoase de pânză la ferestre, să 
pară neluminată. Se duse afară pentru câteva secunde şi 
se întoarse cu o ceaşcă ruginită plină cu apă de ploaie 
probabil, pe care i-o întinse. Amelia clătină din cap. 

— Mă simt ca şi cum aş fi băut juma’ din Paquenoke. 

— Asta e mai bună. 

— Sunt sigură, dar totuşi nu vreau. 

Băiatul bău toată apa şi apoi amestecă mâncarea care se 
încălzea pe cuptorul micuţ pe bază de propan. Începu să 
cânte cu o voce ciudată: „Fermierul John, Fermierul John, 
Bucură-te de mâncarea proaspătă de la Fermierul John...” 
Era doar o reclamă, dar cântecul o neliniştea şi se bucură 
atunci când băiatul încetă. Sachs se gândi să refuze şi 
mâncarea, dar îşi dădu seama că de fapt murea de foame. 
Garrett turnă conţinutul în două castroane şi îi întinse o 
lingură. Amelia scuipă pe ea şi o şterse de bluză. Apoi 
mâncară în tăcere. 

Sachs auzi un sunet ascuţit afară. 

— Ce sunt alea? Cicade? 

— Da, răspunse băiatul. Doar masculii fac zgomotul ăla. 
Doar masculii. Cu platoşele de pe corpul lor. Se strâmbă şi 
păru să se gândească preţ de câteva secunde. Au o viaţă 
foarte ciudată, continuă el... Larvele sapă în pământ şi se 
adăpostesc acolo vreo douăzeci de ani, până când se 
maturizează. După aia ies de acolo şi se urcă pe un copac. 
Pielea lor crapă pe mijloc şi gândacul adult iese la iveală. 
Stau atâţia ani în pământ până când ies la suprafaţă şi 
devin adulţi. 

— Garrett, de ce îţi plac aşa de mult insectele? îl întrebă 
ea. 

Băiatul ezită o secundă. 

— Nu ştiu. Pur şi simplu îmi plac. 

— Nu te-ai gândit niciodată la asta? 

Garrett se opri din mâncat şi se scarpină pe faţă. 

— Păi, cred că au început să îmi placă după ce au murit 
părinţii mei. După ce s-a întâmplat asta am fost foarte 
nefericit o vreme. Mă simţeam ciudat. Eram confuz şi nu 

ştiu... pur şi simplu diferit. Psihologii de la şcoală au spus 
că mă simt aşa doar pentru că mama, tata şi sora mea au 
murit, şi că ar trebui să încerc să trec peste asta. Dar nu 
am reuşit. Nu mă simţeam ca un om adevărat. Nu îmi păsa 
de nimic. Nu voiam decât să zac în pat toată ziua sau să 
merg în mlaştină sau în pădure să citesc. Un an am făcut 
doar asta. Adică, nu am văzut mai pe nimeni. M-am mutat 
de la un părinte adoptiv la altul... Dar apoi am citit ceva 
nemaipomenit. În cartea asta. Băiatul deschise Lumea în 
miniatură şi căută o pagină. Încercuise un pasaj intitulat 
„Caracteristicile fiinţelor vii sănătoase”. Sachs se uită 
atentă şi citi câteva propoziţii. 


e O creatură sănătoasă se chinuie să crească şi să se 
dezvolte. 

e O creatură sănătoasă se chinuie să supravieţuiască. 

e O creatură sănătoasă se chinuie să se adapteze mediului în 
care trăieşte. 


— Am citit asta, continuă Garrett şi mi-am spus că şi eu 
puteam să fiu aşa. Puteam să fiu sănătos şi normal din nou. 
Am încercat din răsputeri să respect regulile de acolo şi 
asta m-a făcut să mă simt mai bine. Deci, cred că m-am 
simţit aproape de ele - de insecte. 

Un ţânţar se aşeză pe mâna ei şi femeia râse. 

— Dar insectele îţi beau sângele. Apoi îl plesni. Gata! L- 
am prins. 

— Ai prins-o, o corectă Garrett. Doar femelele beau 
sânge. Masculii beau nectar. 

— Serios? 

Garrett dădu din cap şi rămase tăcut câteva secunde. 
Apoi se uită la pata de sânge de pe braţul ei. 

— Insectele nu dispar niciodată. 

— Ce vrei să spui? 

Băiatul mai găsi un pasaj din carte pe care îl citi cu voce 
tare. 

— „Dacă ar trebui să găseşti nişte creaturi nemuritoare, 
acestea ar fi insectele, care au trăit pe pământ cu milioane 
de ani înainte să apară mamiferele şi o să rămână pe 
Pământ mult după ce formele inteligente de viaţă vor 
dispărea.” Garrett puse cartea la loc şi se uită la Sachs. 
Vezi, chestia e că, dacă omori o insectă, tot timpul o să 
apară alta. Dacă mama, tata şi sora mea ar fi fost insecte şi 
ar fi murit atunci, ar mai fi fost alţii ca ei şi nu aş fi fost 
singur. 

— Nu ai prieteni? 

Garrett ridică din umeri. 

— Mary Beth. E cam singura prietenă pe care o am. 

— Îţi place de ea mult de tot, nu-i aşa? 

— O, da. M-a salvat de un puşti care voia să îmi facă o 
fază de rahat. Şi vreau să spun că ea chiar vorbeşte cu 
mine... Se gândi mai bine. Cred că asta îmi place la ea. Că 
vorbeşte. Mă gândeam că poate peste câţiva ani, când o să 
fiu mai mare, ar vrea să ieşim împreună undeva. Am putea 
să facem chestii pe care le fac şi alţii. Ştii tu, să mergem la 
un film. Sau la picnic. Mă uitam la ea odată când s-a dus la 
picnic. Era cu mama ei şi cu nişte prieteni. Se distrau. M- 
am uitat la ei câteva ore. Pur şi simplu, stăteam sub un 
copac cu o sticlă de apă şi nişte Doritos lângă mine, şi îmi 
închipuiam că sunt şi eu cu ei. Tu ai fost vreodată la 
picnic? 

— Sigur că da. 

— Eu mă duceam des cu familia mea. Adică, familia mea 
adevărată. Îmi plăcea mult de tot. Mama şi Kaye puneau 
masa şi făceau grătarul. Eu şi tata ne dădeam jos ciorapii 
şi stăteam desculți în apă să pescuim. Îmi amintesc cum 
simţeam noroiul şi apa aia rece. 

Sachs se întrebă dacă ăsta era motivul pentru care 
băiatului îi plăceau atât de mult apa şi insectele de apă. 

— Şi te gândeşti că ai putea să mergi cu Mary Beth la 
vreun picnic? 

— Nu ştiu. Poate. Apoi dădu din cap trist. Totuşi, cred că 
nu. Mary Beth e drăguță, deşteaptă şi mai mare decât 

mine. O să găsească un băiat chipeş şi deştept. Dar poate 
o să fim prieteni. Şi dacă nu, vreau ca ei să îi fie bine. O să 
stea cu mine ca să fie în siguranţă. Sau tu şi prietenul tău, 
bărbatul în scaunul cu rotile despre care vorbea toată 
lumea, aţi putea să o ajutaţi. Să o duceţi undeva unde să 
fie în siguranţă. Se uită pe fereastră şi tăcu. 

— Să fie departe de bărbatul cu salopetă cafenie? 

Garrett nu răspunse pe moment, dar apoi dădu din cap. 

— Da. Exact. 

— O să mă duc să iau nişte apă, spuse Sachs. 

— Stai, interveni băiatul. 

Rupse câteva frunze uscate de pe o ramură de pe 
bufetul din bucătărie, şi îi spuse să se frece cu ele pe 
braţe, pe gât şi pe obraji. Frunzele emanară un miros 
puternic. 

— Lămâiţă, spuse el. Ţine ţânţarii la distanţă. Nu o să 
trebuiască să tot îi alungi. 

Sachs luă cana şi ieşi afară uitându-se la butoiul plin cu 
apă de ploaie, acoperit cu o sită. Femeia o ridică, umplu 
cana şi o bău. Apa părea dulce. Apoi ascultă zumzetul 
insectelor. 

„Sau tu şi cu prietenul tău, bărbatul în scaunul cu rotile, 
despre care vorbea toată lumea, aţi putea să o ajutaţi. Să o 
duceţi undeva unde să fie în siguranţă”. 

Ecoul vorbelor lui îi răsună în minte: „bărbatul în 
scaunul cu rotile, bărbatul în scaunul cu rotile”. 

Sachs se întoarse la rulotă, lăsă cana jos şi se uită în jur 
prin cameră. 

— Garrett, poţi să îmi faci o favoare, te rog? 

— Cred că da. 

— Ai încredere în mine? 

— Cred că da. 

— Mergi şi aşază-te acolo. 

Băiatul se uită la ea o secundă, apoi se ridică şi se duse 
înspre fotoliul. Amelia se ridică şi ea, traversă încăperea şi 
luă un scaun de trestie dintr-un colţ. Il duse lângă fotoliul 
unde stătea băiatul şi îl aşeză în faţa lui. 

— Garrett, îţi mai aminteşti ce îţi spunea doctorul Penny 
să faci în închisoare? Scaunul gol? 

— Să vorbesc cu scaunul? întrebă el uitându-se nesigur 
la el. Da, îmi amintesc. Jocul ăla. 

— Exact. Aş vrea să îl repetăm aici. Vrei şi tu? 

Garrett ezită o fracțiune de secundă şi îşi şterse palmele 
de pantaloni. Se uită puţin la scaun şi, într-un final, îi 
răspunse: 

— Cred că da. 

31 


Amelia Sachs se gândea la camera de interogare şi la 
şedinţa cu psihologul. 

Din poziţia ei avantajoasă, Sachs îl urmărise atent pe 
băiat, îşi amintea exact cum încercase doctorul să îl 
convingă să îşi imagineze că Mary Beth stă pe scaunul din 
faţa lui, în timp ce Garrett nu voia să îi spună nimic, 
pentru că voia să discute cu altcineva. Văzuse expresia 
feţei lui, de dor, dezamăgire şi furie, atunci când doctorul 
se întorsese cu spatele la el. 

„Ah, Rhyme, înţeleg că ţie îţi plac dovezile palpabile. 
Înţeleg că din punctul tău de vedere nu ne putem baza pe 
lucrurile «intuitive» - pe vorbe şi expresii, pe lacrimi şi pe 
privirea din ochii celui care îţi destăinuie ceva... Dar asta 
nu înseamnă că lucrurile «intuitive» nu sunt relevante. 
Cred doar că dovezile nu ne spun destule despre Garrett 
Hanlon.” 

— Uită-te la scaun, spuse ea. Cine vrei să stea acolo? 

Băiatul dădu din cap. 

— Nu ştiu. 

Amelia împinse scaunul mai aproape şi îi zâmbi 
încurajator. 

— Mie poţi să îmi spui, e în regulă. O fată? Cineva de la 
şcoală? 

Băiatul dădu din cap din nou. 

— Spune-mi. 

— Păi, nu ştiu. Poate... şi urmă o pauză. Poate tatăl meu. 

Sachs îşi aminti de ochii reci şi de cruzimea lui Hal 
Babbage. Se gândi că poate Garrett avea destule să îi 
spună şi lui. 

— Doar tatăl tău? Sau tatăl tău şi domnul Babbage. 

— Nu, nu, nu el. Doar tatăl meu adevărat. 

— Tatăl tău adevărat? 

Garrett încuviinţă. Părea agitat şi nervos, şi îşi pocni 
unghiile. 

329 


- SCAUNUL GOL - 


„Antenele insectelor arată cum se simt ele...” 

Văzându-l cât era de tulburat, Amelia îşi dădu seama că 
nu avea idee ce trebuia să facă. Psihologii ştiau cum să îi 
ghideze pe pacienţi, cum să îi protejeze atunci când urmau 
o terapie. Putea ea oare să îi înrăutăţească starea lui 
Garrett? Să îl împingă peste o limită astfel încât să devină 
violent şi să rănească pe cineva? Cu toate acestea voia să 
încerce. Porecla ei în New York era „fata tatii” - pentru că 
semăna enorm cu tatăl ei: îi plăceau maşinile, munca în 
poliţie, nu avea răbdare cu toate nimicurile şi avea un 
talent special pentru psihologie. Lincoln Rhyme nu aprecia 
deloc faptul că ea era considerată o polițistă în slujba 
oamenilor şi o avertiza că asta urma să o tragă în jos. Tot 
timpul lăuda talentul ei de criminalist, credea avea 
potenţial să lucreze bine şi în laborator, dar în adâncul 
inimii era exact ca tatăl ei. Pentru că Amelia Sachs credea 
că dovezile cele mai bune erau acelea pe care le găseai în 
sufletul oamenilor. 

Garrett se uita la fereastră unde nişte gândaci se izbeau 
inconştienţi de geamul ruginit. 

— Cum îl chema pe tatăl tău? întrebă Sachs. 

— Stuart. Stu. 

— Şi tu cum îi spuneai? 

— „Tati” de cele mai multe ori. Uneori îi ziceam 
„domnule”. Garrett zâmbi trist. Asta dacă făceam o 
boacănă şi voiam să mă pun bine cu el. 

— Vă înţelegeaţi? 

— Mai bine decât se înțelegeau majoritatea prietenilor 
mei cu taţii lor. Ei o mai şi încasau cu cureaua şi mereu 
erau certaţi pentru ceva. Ştii tu: „De ce nu ai înscris?” „De 
ce arăta camera ta ca o cocină?” „De ce nu ţi-ai făcut 
tema?” Dar tati s-a purtat frumos cu mine tot timpul. Până 
când... Şi vocea lui se stinse. 

— Continuă. 

Băiatul ridică din umeri. 

— Nu ştiu. 

Sachs insistă: 

— Până când ce, Garrett? 

Tăcere. 

— Poţi să spui. 

— Nu vreau să îţi spun. E stupid. 

— Păi, nu-mi spune mie. Spune-i lui, tatălui tău. Arătă 
apoi înspre scaun. Acolo stă tatăl tău chiar acum. E în faţa 
ta. Imaginează-ţi. Băiatul se aplecă uşor şi se uită puţin 
speriat la scaun. Acolo stă Stu Hanlon. Vorbeşte-i! 

Pentru o secundă, băiatul se uită cu atâta dor la scaun, 
încât lui Sachs îi veni să lăcrimeze. Ştia că se apropia de 
ceva important şi nu voia să rateze ocazia. 

— Spune-mi despre el, schimbă ea tactica din mers. 
Spune-mi cum arăta. Cum se îmbrăca. 

Băiatul continuă după o scurtă pauză: 

— Era înalt şi destul de slăbuţ. Avea păr închis la 
culoare şi îi stătea în sus după ce se tundea. Trebuia să-şi 
dea cu ceva pe păr, care mirosea frumos, să nu mai fie 
zburlit. Tot timpul se îmbrăca frumos. Cred că nici măcar 
nu avea blugi. Purta cămăşi şi pantaloni cu manşete. 

Sachs îşi aminti că atunci când căutase prin camera 
băiatului nu găsise blugi, ci pantaloni cu manşete. 

Garrett zâmbi uşor. 

— Tata lăsa o monedă de douăzeci şi cinci de cenți să se 
rostogolească pe pantaloni şi, dacă se prindea în manşetă, 
arunci mi-o dădea mie sau surorii mele. Asta era ca un fel 
de joc pe care îl jucam. De Crăciun aducea acasă monede 
de argint de un dolar şi ne jucam jocul ăsta până când noi 
le primeam. 

Dolarii de argint din borcan, îşi aminti Sachs. 

— Avea hobby-uri? Sporturi? 

— Îi plăcea să citească. Ne ducea în librării şi ne citea. 
Multe cărţi de istorie şi de călătorii. Şi chestii despre 
natură. Ah, şi mergea la pescuit la fiecare sfârşit de 
săptămână. 

— Ei bine, imaginează-ţi că stă acolo în scaunul ăla gol, 
e îmbrăcat în pantalonii lui cu manşete şi cu o cămaşă. Şi 
citeşte o carte. În regulă? 

— Cred că da. 

— Acum lasă cartea din mână... 

— Nu, prima dată ar pune un semn să ştie unde a rămas. 
Avea o tonă. Făcea colecţie, cred. Eu şi sora mea i-am 
făcut un semn de carte cadou de Crăciun în anul dinaintea 
accidentului. 

— Bine, atunci pune un semn şi lasă cartea din mână. Se 
uită la tine. Acum ai şansa să îi spui ceva. Ce i-ai spune? 

Băiatul ridică din umeri şi se uită nervos în jur. 

Dar Sachs nu voia să îl lase. 

„Vremea confruntării...” 

— Haide să ne gândim la un lucru anume, despre care ai 
vrea să vorbeşti cu el. Un incident. Ceva ce te-a făcut 
nefericit. S-a întâmplat vreodată aşa ceva? 

„Tata s-a purtat frumos cu mine tot timpul. Până când...” 

Băiatul îşi împreună mâinile şi îşi pocni unghiile nervos. 

— Spune-i, Garrett! 

— Bine, cred că a fost ceva. 

— Ce anume? 

— Păi, în seara aia... seara în care au murit. 

Sachs se înfiora. Probabil ajungeau la secretele cele mai 
ascunse şi mai întunecate ale băiatului. Se gândi pentru o 
fracțiune de secundă să renunţe, dar pentru ea nu exista 
cuvântul „a renunţa”. 

— Ce s-a întâmplat în seara aia? Vrei să vorbeşti cu tatăl 
tău despre ceva anume? 

Garrett încuviinţă. 

— Vezi, ei erau în maşină şi mergeau să ia cina. Era 
miercuri, în fiecare miercuri ne duceam la Bennigan's. Îmi 
plăcea carnea de pui. Aşa că eu îmi luam şniţel pane, 
cartofi prăjiţi şi o Coca-Cola, sora mea Kaye îşi lua inele de 
ceapă şi atunci împărţeam ceapa şi cartofii. Uneori 
desenam chestii cu sticla de ketchup pe o farfurie goală. 

Faţa lui era palidă şi suptă, iar ochii, plini de tristeţe. 
Sachs se chinui să-şi stăpânească emoţiile. 

— Ce îţi aminteşti din seara aceea? 

— Era în faţa casei. Pe alee. Tati, mami şi sora mea erau 
în maşină şi urmau să meargă să ia cina. Şi, înghiţi el, 
chestia e că urmau să plece fără mine. 

— „Urmau”? 

Garrett dădu din cap. 

— Era târziu şi eu fusesem în pădurea din Blackwater 
Landing. Şi am cam pierdut noţiunea timpului. Am fugit 
mai bine de un kilometru, dar tata nu a vrut să mă lase să 
urc. Trebuie să fi fost furios că venisem aşa de târziu. Eu 
voiam foarte mult să urc în maşină şi afară era frig de tot. 
Îmi amintesc că şi eu, şi ei tremuram. Dar nu m-au lăsat. 

— Poate că tatăl tău nu te-a văzut. Din cauza geamurilor 
îngheţate. 

— Nu, nu, m-a văzut. Eram lângă geamul lui. Dădeam cu 
pumnii în geam şi m-a văzut, dar nu a deschis portiera. 
Continua să stea încruntat şi să strige la mine. Şi m-am 
gândit: „E supărat pe mine, mi-e frig şi nu o să apuc să 
mănânc pui şi cartofi prăjiţi. Nu o să iau cina împreună cu 
familia mea”. Băiatul începu să plângă. 

Sachs voia să îşi treacă mâna peste umerii lui, dar 
rămase unde era. 

— Continuă, spuse ea, arătând spre scaun. Vorbeşte cu 
tatăl tău. Ce vrei să îi spui? 

Garrett se uită la ea, dar poliţista făcu semn către 
scaun, şi Garrett se întoarse şi el atunci. 

— E atât de frig, spuse el gâfâind. E frig şi vreau să urc 
în maşină, de ce nu mă lasă? 

— Nu, spune-i lui asta. Imaginează-ţi că e aici. 

Sachs se gândea: „E exact la fel ca atunci când 
investighez o crimă şi Rhyme îmi zice să îmi închipui că eu 
sunt infractorul”. Era incredibil de greu, aproape ca o 
tortură, dar cu toate acestea femeia nu cedă. 

— Vorbeşte cu el, vorbeşte cu tatăl tău. 

Garrett se uită nesigur la scaunul vechi şi se aplecă în 
faţă: 

— Eu... 


333 


- SCAUNUL GOL - 


— Haide, Garrett, şopti Sachs. E în regulă. Nu o să las 
să ţi se întâmple nimic, îţi promit. Spune-i! 

— Doar vroiam să merg la Bennigan's cu tine, se 
smiorcăi băiatul. Atâta tot. Să luăm cina împreună, toţi. 
Voiam doar să merg cu tine. De ce nu m-ai lăsat în maşină? 
Ai văzut că veneam, şi ai încuiat uşa. Nu am întârziat aşa 
de mult! se dezlănţui el. M-ai încuiat afară! Erai furios pe 
mine, dar nu era drept! Adică, doar am întârziat... nu a 
fost ceva chiar aşa de grav. Trebuie să fi făcut altceva de 
te-ai înfuriat pe mine. Ce? De ce nu ai vrut să vin cu tine? 
Spune-mi ce am făcut! Vocea lui se sparse într-o tuse. 
Intoarce-te şi spune-mi! Intoarce-te! Vreau să ştiu! Ce am 
făcut? Spune-mi, spune-mi, spune-mi! 

Garrett se ridică în picioare plângând şi trase un şut cu 
putere scaunului care zbură prin cameră şi ateriză într-o 
parte. Băiatul apucă scaunul şi, urlând, îl trânti de 
podeaua rulotei. Sachs se trase înapoi şocată de furia pe 
care o dezlănţuise. Garrett trânti scaunul de peste zece ori 
până când acesta se făcu bucăţi. Intr-un final, băiatul se 
prăvăli la podea. Amelia se ridică şi îl luă în braţe în timp 
ce acesta plângea şi tremura. 

După cinci minute băiatul se opri din plâns, se ridică în 
picioare şi îşi şterse faţa cu mâneca. 

— Garrett, şopti ea. 

Dar băiatul scutură din cap. 

— Mă duc afară, spuse el, se ridică şi împinse uşa. 

Sachs rămase pe loc, gândindu-se ce să facă. Era 
epuizată, dar încă nu voia să se culce. Închise lumina, apoi 
trase pânza de pe fereastră şi se aşeză în fotoliul prăfuit. 
Se aplecă şi mirosi lămâiţa. Prin geam putea să vadă 
silueta aplecată a băiatului care stătea lângă o buturugă 
de stejar şi privea gândacii care zburătăceau în jurul său. 

— Nu pot să cred, murmură Lincoln Rhyme. 

Tocmai vorbise cu Lucy Kerr, care clocotea de nervi, şi 
aflase că Sachs încercase să tragă după un ajutor de şerif 
la Hobeth Bridge. 

— Nu pot să cred una ca asta, îi repetă în şoaptă lui 
Thom. 

Asistentul său era un as în a repara trupurile distruse şi 
sufletele distruse din pricina trupurilor distruse. Dar acum 
situaţia era mult mai gravă şi nu prea ştia ce să facă. 

— E o încurcătură. Amelia nu ar face aşa ceva, fu tot ce 
putu el să spună. 

— Nici nu ar face aşa ceva, murmură Rhyme. 

De data aceasta se uită la Ben. Nu are cum. Nu ar face 
asta nici măcar să îi sperie. Îşi spuse că ea nu ar trage 
niciodată înspre un alt om al legii doar ca să îl sperie. Cu 
toate acestea, se gândea la gesturile disperate pe care le 
fac oamenii şi la riscurile pe care şi le asumă. („Oh, Sachs, 
de ce trebuie să fii atât de impulsivă şi de încăpăţânată? 
De ce trebuie să semeni atât de mult cu mine?”) 

Bell se afla în biroul din apropiere, iar Rhyme îl auzea 
liniştindu-şi familia la telefon. Rhyme se gândi că probabil 
familia şerifului nu era obişnuită ca acesta să stea atâtea 
ore la serviciu, ca în ziua aceasta când Garrett Hanlon 
practic îi dăduse orarul peste cap. 

Ben Kerr stătea lângă unul din microscoape, cu braţele 
sale imense încrucişate peste piept, şi se holba la hartă. 
Rhyme observase că tânărul nu sunase deloc acasă şi se 
întrebă dacă Ben avea cumva o soţie sau o prietenă, sau 
dacă toată viaţa lui era în întregime dedicată ştiinţei şi 
misterelor oceanelor. 

Şeriful închise telefonul şi intră înapoi în încăpere. 

— Mai ai alte idei, Lincoln? 

Rhyme făcu semn cu capul spre tabelul cu dovezi. 

GĂSIT LA SCENA SECUNDARĂ A CRIMEI - 
MOARA 


Vopsea maro pe pantaloni 
Planta roua-cerului 
Argilă 
Muşchi de turbă 
Suc de fructe 
Fibre de hârtie 
Momeală din brânză şi pâine 
Zahăr 
Camfen 
Alcool 
Kerosen 
Drojdie 


Apoi repetă ceea ce ştia deja despre casa unde era 
ţinută Mary Beth. 

— Deci e un bazin de Carolina în apropiere. Jumătate 
din pasajele subliniate de Garrett sunt despre camuflaj, 
vopseaua maro de pe pantalonii lui are culoarea scoarţei 
de copac, aşa că, probabil, locul de care vorbim e într-o 
pădure. Apoi avem lămpile pe bază de camfen care se 
foloseau în secolul al XIX-lea, deci clădirea e veche, poate 
chiar din epoca victoriană. Dar restul dovezilor nu ne ajută 
cu nimic. Drojdia vine de la moară, fibrele de hârtie pot să 
fie de oriunde, iar sucul şi mâncarea sunt ale lui Garrett. 
Nu pot să... 

Telefonul sună. Degetul inelar de la mâna stângă a 
criminalistului zvâcni şi bărbatul prelua apelul. 

— Alo? 

— Lincoln. 

Rhyme recunoscu vocea blândă şi epuizată a lui Mel 
Cooper. 

— Ce ai găsit, Mel? Am nevoie de veşti bune. 

— Sper că sunt bune. Cheia aia pe care ai găsit-o? Am 
căutat dovezi toată noaptea, dar am ajuns la ceva până la 
urmă! 

— Ce e cu ea? 

— E de la o rulotă construită de McPherson Deluxe 
Mobile Home Company. Rulotele au fost fabricate din 
1946 până la începutul anilor 1970. Compania a dat 
faliment, dar codul de bare de pe cheie indică o maşină 
construită în 1969. 

— Vreo descriere? 

— Nu am găsit poze. 

— La dracu’. Spune-mi, locuieşte cineva în maşinile 
astea? Undeva într-un camping poate? Sau pot fi conduse, 
bunăoară, ca un Winnebago“? 

— Sunt folosite pentru locuit, cred, ştii, sunt destul de 
mari. Nu prea sunt genul de maşină cu care să te plimbi. 
În orice caz, nu au motor, trebuie să le tractezi. 

— Mersi, Mel, încearcă să dormi să te odihneşti. 

Rhyme închise telefonul. 

— Ce crezi, Jim? Sunt campinguri prin zonă? 

Şeriful părea neîncrezător. 

— Sunt câteva pe lângă Route 17 şi 158. Dar nu sunt 
deloc aproape de zona spre care se îndreaptă Garrett şi 
Amelia. Şi sunt foarte aglomerate. Nu ai cum să te ascunzi 
acolo. Să trimit pe cineva să verifice oricum? 

— Cât de departe sunt? 

— Cam la o sută de kilometri. 

— Nu. Garrett probabil a găsit o rulotă abandonată 
undeva prin pădure şi şi-a însuşit-o. Rhyme se uită la 
hartă. Se gândea: „Şi e parcată undeva pe o rază de o sută 
treizeci de kilometri pătraţi de sălbăticie”. „Oare băiatul 
scăpase de cătuşe?” „li luase oare pistolul lui Sachs?” 
„Oare Amelia era pe punctul să adoarmă şi Garrett aştepta 
ocazia s-o atace?” „Oare băiatul se târa până lângă ea, 
ţinând în mână un bolovan sau un cuib de viespi...” 


4 Rulotă. 

Îngrijorarea punea stăpânire pe el şi bărbatul îşi întinse 
gâtul şi auzi pocnetul unui os. Îngheţă pe loc, îngrijorat de 
contracţiile dureroase care ocazional îi chinuiau muşchii 
pe care îi mai avea conectaţi la centrii nervoşi. Părea total 
nedrept ca trauma care îi paralizase corpul să afecteze şi 
puţinele părţi sensibile pe care le mai avea, provocându-i 
dureri cumplite. 

De data aceasta nu îl durea nimic, dar Thom observă 
faţa îngrijorată a şefului său. 

— Gata, Lincoln, aici te opreşti... O să îţi iau tensiunea şi 
te duci direct la culcare. Nu vreau să aud că nu vrei. 

— În regulă, Thom, în regulă. Doar să mai dau un 
telefon înainte. 

— Uită-te la ceas... Cine e treaz la ora asta? 

— Nu contează cine e treaz acum, răspunse Rhyme 
obosit, ci contează pe cine o să trezim. 


Miezul nopţii în mlaştină. 

Zumzetele insectelor. Umbrele fugare ale liliecilor. 
Câteva bufniţe. Lumina rece a lunii. 

Lucy împreună cu ceilalţi ajutori de şerif merseseră 
şapte kilometri până la Route 30, acolo unde îi aştepta 
rulota. Bell trăsese nişte sfori şi „rechiziţionase” vehiculul 
de la Fred Fisher Winnebagos. Steve Farr o adusese în 
locul unde se aflau ei, ca să le ofere un adăpost pentru 
noapte. 

Păşiră în spaţiul acela înghesuit. Jesse, Trey şi Ned 
mâncară hămesiţi sandviciurile cu carne de vită pe care le 
adusese Farr, iar Lucy bău o sticlă cu apă şi refuză să bage 
ceva în gură. Farr şi Bell - binecuvântaţi să fie - le 
făcuseră rost şi de uniforme curate. 

Lucy îl sună pe Jim Bell şi îi spuse că reuşiseră să 
găsească o casă de vacanţă care fusese spartă. 

— Se pare că s-au uitat la TV. ţi vine să crezi asta? îi 
spuse ea şerifului. 

Dar fusese mult prea târziu şi întuneric să le mai prindă 
urma şi se hotărâseră să aştepte dimineaţa. 

Lucy îşi luă hainele curate şi intră în baie. Apoi intră în 
cabina mică de duş şi lăsă jetul firav de apă să curgă pe 
ea. Se spălă pe faţă şi gât, şi apoi, ca întotdeauna, de-abia 
îşi atinse pieptul plat cu cele două cicatrici, devenind mai 
sigură pe ea când mâinile îi coborâră spre burtă şi coapse. 

Se întrebă încă o dată de ce avea aşa o aversiune faţă de 
implanturile de silicon sau de chirurgia de reconstrucţie, 
care, după cum îi explicase doctorul, i-ar fi luat grăsime de 
pe fund sau coapse şi i-ar fi remodelat sânii. Până şi 
sfârcurile puteau fi refăcute - sau tatuate peste sâni. 

Pentru că, îşi răspunse, erau false. Pentru că nu erau 
reale. 

Şi, atunci, de ce să te mai oboseşti? 

Dar apoi Lucy se gândi la Lincoln Rhyme. Era doar 
jumătate de om, fără mâini şi picioare adevărate, cu un 
scaun cu rotile şi un asistent care îl urmărea peste tot. Dar 
gândindu-se la el îşi reaminti de Amelia Sachs şi furia puse 
stăpânire pe ea din nou. Ignoră gândurile negre, se şterse 
şi îşi trase un tricou, gândindu-se absentă la sertarul plin 
de sutiene pe care îl avea acasă - şi îşi reaminti că de 
peste doi ani tot voia să le arunce. Dar, nu se ştie din ce 
motiv, nu o făcuse. Apoi îşi îmbrăcă uniforma şi ieşi din 
baie. Jesse tocmai închidea telefonul. 

— Ceva nou? 

— Nu, răspunse el. Domnul Rhyme şi Jim încă lucrează. 

Lucy clătină din cap când Jesse îi oferi ceva de mâncare, 
se aşeză la masă şi îşi scoase pistolul. 

— Steve? 

Bărbatul tuns milităreşte ridică un ochi de deasupra 
ziarului pe care îl citea. 

— Mi-ai adus ce te-am rugat? 

— Ah, sigur. Steve scoase şi îi înmâna o cutie galbenă- 
verzuie de gloanţe Remington. 

Lucy scoase cartuşele cu cap rotund şi le înlocui cu 
gloanţele noi - cu un impact net superior faţă de celelalte 
la contactul cu pielea. 

Jesse Corn o urmărise cu atenţie şi Lucy ştiu dinainte ce 
urmează să îi spună. 

— Amelia nu e periculoasă, şopti Jesse doar pentru ea. 

Lucy puse pistolul pe masă şi se uită în ochii lui. 

— Jesse, toată lumea spunea că Mary Beth se află 
undeva lângă ocean, dar am aflat că e în direcţia opusă. 
Toată lumea spunea că Garrett e un nătărău, dar e viclean 
ca un şarpe şi ne-a păcălit deja de zeci de ori. Nu mai ştim 
nimic sigur. Poate Garrett are un depozit de arme undeva 
şi şi-a pus în minte să ne termine când o să călcăm în 
capcanele lui. 

— Dar Amelia e cu el. Nu ar permite să se întâmple aşa 
ceva. 

— Amelia e o trădătoare nenorocită şi nu putem să avem 
încredere în ea. Ascultă, Jesse, ţi-am surprins expresia 
atunci când ai văzut că nu era sub barcă. Ai răsuflat 
uşurat. Ştiu că tu crezi că îţi place de ea şi speri că şi ei îi 
place de tine... Nu, nu, nu, lasă-mă să termin! Dar a ajutat 
un criminal să evadeze din închisoare. Şi dacă erai tu în 
râu acolo, în locul lui Ned, Amelia ar fi tras la fel de 
repede şi înspre tine. 

Jesse dădu să protesteze, dar ochii ei reci îl făcură să se 
oprească. 

— E uşor să te îndrăgosteşti de o asemenea femeie, 
continuă Lucy. E frumoasă şi e de altundeva, dintr-un loc 
mai exotic... Dar ea nu înţelege viaţa de aici. Şi nu îl 
înţelege pe Garrett. Tu îl cunoşti - e un băiat cu probleme 
şi e doar o întâmplare fericită pentru el că acum nu îşi 
ispăşeşte sentinţa de închisoare pe viaţă. 

— Ştiu că Garrett e periculos, nu am ce comenta aici. Eu 
mă gândesc la Amelia. 

— Ei bine, eu mă gândesc la noi şi la toată lumea din 
Blackwater Landing; băiatul ar putea să plănuiască deja 
cum să îi ucidă dacă scapă. Ceea ce e şi foarte posibil 
datorită Ameliei. Acum, vreau să ştiu dacă mă pot baza pe 
tine sau nu. Dacă nu, te poţi întoarce acasă, iar Jim o să 
trimită pe altcineva. 

Jesse se uită la cutia de cartuşe, apoi la Lucy. 

— Poţi, Lucy. Poţi să te bazezi pe mine. 

— Bine. Sper să te ţii de cuvânt. Pentru că, de îndată ce 
se crapă de ziuă, le iau urma şi îi prind pe amândoi. În 
viaţă, sper, dar crede-mă, asta e deja opţional. 


Mary Beth McConnell era singură în baracă, epuizată, 
dar prea speriată ca să adoarmă. Auzea zgomote peste tot. 

Renunţase să mai stea pe canapea. li era prea teamă că, 
dacă se întindea acolo, ar putea să adoarmă şi apoi să se 
trezească văzându-i pe Misionar şi pe Tom holbându-se la 
ea prin geam, gata să spargă uşa. Aşa că stătea pe un 
scaun cât se poate de incomod. 

Zgomote... 

Pe acoperiş, pe verandă, în pădure. 

Nu ştia cât era ceasul. li era şi frică să aprindă lumină 
sau să îşi lumineze cadranul ceasului de mână - din pricina 
unei temeri stupide că lumina i-ar fi putut cumva atrage pe 
atacatori. 

Epuizare. Prea obosită să se mai gândească de ce se 
întâmplau toate astea sau ce ar fi putut să facă să nu fi 
ajuns în situaţia aceasta. 

„Nicio faptă bună nu rămâne nepedepsită... ” 

Se uită la câmpul din faţa cabanei, care acum era 
complet cufundat în întuneric. Fereastra îi înrăma 
destinul: Pe cine urma să vadă venind dinspre câmp? Pe 
ucigaşi sau pe salvatori? 

Apoi ascultă. 

Ce a fost zgomotul acela? O creangă? Sau un chibrit 
aprins? 

Oare fusese o sclipire de lumină în pădure? Un licurici 
sau un foc de tabără? 

Mişcarea aceea: un cerb pus pe fugă de un râs sau 
Misionarul şi prietenul său stând în jurul focului, bând 
bere şi mâncând ceva, ca apoi să se strecoare prin pădure, 
să vină la ea şi să îşi satisfacă şi celelalte pofte. 

Mary Beth McConnell nu îşi putea da seama. În noaptea 
aceasta, ca mai mereu în ultimul timp, totul era ambiguu. 

Găseşti relicve ale unor colonişti de mult morţi, dar te 
întrebi dacă nu cumva teoria ta e greşită. 

Tatăl tău moare de cancer - o moarte lungă şi cumplită, 
despre care doctorii spun că e inevitabilă, dar tu te 
gândeşti: Poate că nu e aşa. 

Doi bărbaţi sunt undeva în pădure şi plănuiesc să te 
violeze şi să te ucidă. 

Dar poate nu. 

Poate au renunţat la idee. Poate s-au îmbătat criţă şi au 
adormit. Sau poate s-au speriat gândindu-se la consecinţe 
şi au decis că se mulţumesc cu nevestele lor grase sau cu 
propriile mâini bătătorite. 

„O crăcănam cât pofteam la tine acasă...” 

Un zgomot ascuţit se auzi în noapte. Fata sări în 
picioare. Fusese o împuşcătură şi părea să vină din locul 
de unde se păruse că vede focul. O secundă mai târziu, se 
auzi o a doua împuşcătură, mai aproape. 

Respiră cu greu, înfricoşată şi ţinând strâns în mână 
arma. Nu se putea abţine să nu se uite pe fereastră. Era 
îngrozită că urma să vadă faţa bolnăvicioasă a lui Tom 
apărând încetişor în cadrul ei şi rânjind. „Ne vom 
întoarce.” 

Vântul bătea cu putere, îndoind copacii, tufişurile şi 
iarba. 

I se păru că aude un bărbat râzând, dar sunetul dispăru 
imediat, dus mai departe de vântul la fel de înfricoşător, ca 
şi strigătul unuia dintre spiritele tribului Weapemeoc. 

Îi se păru că aude un om cum strigă: „Pregăteşte-te, 
pregăteşte-te...” 

Sau poate nu. 


— Ai auzit Împuşcături? îl întrebă Rich Culbeau pe 
Harris Tomel. 
Bărbaţii stăteau în jurul unui foc de tabără aproape 
stins. Erau destul de agitaţi şi nu destul de beti pe cât ar fi 

fost în mod normal dacă ar fi ieşit la vânătoare şi nici pe 
departe atât de beti pe cât ar fi vrut de fapt să fie. Rachiul, 
pur şi simplu, nu îi prindea. 

— Pistol, spuse 'Tomel. De calibru mare. Zece milimetri 
sau un 44 sau 45. Armă automată. 

— Rahat, spuse Culbeau. Nu poţi să îţi dai seama dacă e 
automat sau nu. 

— Ba da, îi replică Tomel. Un revolver are detunătura 
mai puternică - din cauza spaţiului mai mare dintre 
cilindru şi ţeavă. Logic. 

— Rahat, repetă Culbeau. Cât de departe? 

— E umezeală. E noapte... eu zic să fie vreo şase-şapte 
kilometri, oftă Tomel. Vreau să terminăm odată cu chestia 
asta. M-am săturat până peste cap. 

— Înţeleg, spuse Culbeau. Era mai uşor în Tanner's 
Corner. Acum lucrurile s-au complicat. 

— Gângănii nenorocite! scuipă Tomel în timp ce strivea 
un ţânţar. 

— După ce crezi că trage cineva la ora asta? E aproape 
unu dimineaţa. 

— Raton în gunoaie, urs negru într-un cort, bărbat care 
se distrează cu nevasta altcuiva. 

Culbeau încuviinţă. 

— Uite, Sean doarme. Omul ăsta poate să doarmă 
oricând şi oriunde. Călcă jarul cu picioarele să îl stingă. 

— E pe medicatie. 

— Serios? Nu ştiam. 

— De asta doarme oricând şi oriunde. Se comportă cam 
ciudat, nu-i aşa? îl întrebă 'Tomel, uitându-se la bărbatul 
slăbănog de parcă ar fi fost un şarpe sforăind. 

— Îmi plăcea mai mult de el când nu îţi dădeai seama ce 
vrea. Acum e serios şi mă sperie de nu-ţi poţi imagina. Şi 
cum ţine pistolul în mână, de parcă şi-ar ţine scula. 

— Ai dreptate, murmură Tomel şi apoi se uită înspre 
pădurea întunecată preţ de câteva minute. Oftă şi se uită 
la Culbeau. Auzi, ai crema aia? Insectele astea mă 

mănâncă de viu. Şi dă încoa şi sticla aia, dacă tot eşti 
acolo. 


x 


Amelia Sachs îşi deschise ochii la auzul împuşcăturii. 

Se uită în dormitorul rulotei unde Garrett dormea dus 
pe saltea. Băiatul nu auzise zgomotul. 

Incă o împuşcătură. 

„De ce ar trage cineva la o oră aşa târzie?” se întrebă 
ea. 

Împuşcăturile îi aminteau din nou de incidentul de la râu 
- Lucy şi ceilalţi trăgând în barcă, crezând că ea şi Garrett 
erau dedesubt. Îşi imagina jeturile de apă ridicate de 
focurile de puşcă. 

Ascultă atentă, dar nu mai auzi nimic în afară de vânt. 
Şi, desigur, de cicade. 

„Au o viaţă foarte ciudată... Larvele sapă în pământ şi se 
adăpostesc acolo vreo douăzeci de ani până când se 
maturizează... După aia ies de acolo şi se urcă pe un 
copac. Pielea lor crapă pe mijloc şi gândacul adult iese la 
iveală. Stau atâţia ani în pământ până când ies afară şi 
devin adulţi.” 

Dar în curând reveni la gândurile de dinainte de 
împuşcături. 

Amelia Sachs se gândea la scaunul gol. 

Nu la metoda terapeutică a doctorului Penny sau la ceea 
ce îi povestise Garrett despre noaptea aceea teribilă din 
urmă cu cinci ani. Nu, ea se gândea la un alt fel de scaun - 
scaunul cu rotile Storm Arrow al lui Lincoln Rhyme. 

Pentru că, la urma urmei, acesta era motivul pentru 
care veniseră în Carolina de Nord. Rhyme risca totul, viaţa 
sa, puţina sănătate pe care o avea şi vieţile lor împreună, a 
lui şi a ei, astfel încât să fie cu un pas mai aproape dea 
părăsi scaunul. De a îl lăsa liber, în urmă. 

Şi zăcând aici în rulota împuţită, o infractoare, singură 
în acest moment dificil, Amelia Sachs recunoscu într-un 

final ce o tulbura atât de mult în legătură cu insistenţele 
lui Rhyme de a trece prin operaţie. Desigur, îi era frică să 
nu moară pe masa de operaţie. Sau că operaţia putea să îi 
agraveze starea. Sau că nu ar avea niciun efect şi Rhyme 
ar cădea într-o depresie severă. 

Dar nu acestea erau principalele ei temeri. Nu acestea 
reprezentau motivul pentru care ea făcuse tot ce îi stătuse 
în putinţă să îl împiedice să treacă prin operaţie. Nu, nu, 
cel mai mult îi era frică de faptul că operaţia ar putea să 
aibă succes. 

„Ah, Rhyme, nu înţelegi? Nu vreau ca tu să te schimbi. 
Te iubesc aşa cum eşti. Dacă tu ai fi ca restul lumii, ce s-ar 
întâmpla atunci cu noi? Vei spune: «Tot timpul vom fi noi 
doi, Sachs». Dar tu şi cu mine se bazează pe ceea ce 
suntem noi acum. Eu cu unghiile mele blestemate cu care 
mă scarpin întruna şi cu dorinţa arzătoare să merg, să 
merg, să merg... Tu - cu corpul tău distrus şi cu mintea ta 
sclipitoare care se mişcă mai repede decât se mişcă 
Camaro-ul meu în dungi.” 

„Mintea aceea a ta care mă ţine mai aproape de tine 
decât ar putea să mă ţină cel mai pasional bărbat care m- 
ar iubi. 

Şi dacă tu o să redevii normal? Când vei avea iarăşi 
picioare şi mâini? Rhyme, de ce ai mai avea nevoie de 
mine atunci? Aş ajunge doar un poliţist portabil, de 
umplutură, cu oarece talent la munca de laborator. Iar tu o 
să cunoşti una dintre femeile acelea perfide cu care ţi-ai 
distrus viaţa în trecut - încă o soţie egoistă, încă o amantă 
căsătorită - şi o să te depărtezi încet-încet de mine aşa 
cum a părăsit-o soţul pe Lucy după operaţia ei. 

Te vreau aşa cum eşti...” 

Amelia se cutremură dându-şi seama cât de groaznic de 
egoist era gândul ei. Şi cu toate acestea nu putea să îl 
nege. 

„Rămâi în scaunul tău, Rhyme! Nu vreau să îl văd 
liber... Vreau să îmi petrec viaţa cu tine, o viaţă aşa cum a 

fost până acum. Vreau să am copii cu tine, copii care să 
crească şi să te cunoască exact aşa cum eşti.” 

Amelia Sachs îşi dădu seama că se holba la tavanul 
negru şi închise ochii. Şi doar după o oră cântecul vântului 
şi al greierilor reuşiră să o ispitească cu sunetele lor line 
ca de vioară şi să o adoarmă în sfârşit. 

Sachs se trezi imediat după răsăritul soarelui din pricina 
zumzetului - care în vis era făcut de nişte lăcuste liniştite, 
dar în realitate venea de la alarma ceasului ei de mână 
Casio. Amelia o opri. O durea tot corpul. Dormitul cu o 
pernă moale, pe o podea de metal nu era recomandat celor 
suferinzi de artrită. 

Dar se simţea ciudat de vioaie. Lumina slabă a soarelui 
pătrundea prin ferestrele rulotei, şi femeia se gândi că îi 
va purta noroc. Astăzi urmau să o găsească pe Mary Beth 
McConnell şi să se întoarcă împreună cu ea în Tanner's 
Corner. Povestea lui Garrett avea să se confirme, iar Jim 
Bell şi Lucy Kerr puteau să înceapă să-l caute pe 
adevăratul criminal - bărbatul în salopetă cafenie. 

Se uită cum Garrett se trezea în dormitor şi cum se 
ridica de pe saltea. Băiatul îşi trecu degetele lungi prin 
păr, pieptănându-l într-o parte. „Arată ca oricare alt 
adolescent care se trezeşte dimineaţa”, gândi ea. Greoi, 
drăguţ şi somnoros. Gata să se îmbrace, să ia autobuzul 
către şcoală, să se întâlnească cu prietenii, să înveţe 
lucruri noi la ore, să flirteze cu fetele şi să joace fotbal. 
Uitându-se la el cum îşi căuta buimăcit tricoul, observă cât 
de costeliv era şi se gândi să îi cumpere nişte mâncare 
bună - cereale, lapte, fructe - să îi spele hainele şi să se 
asigure că avea să facă şi un duş. Asta se gândi că ar face 
ea dacă ar avea copii. Nu să ia copiii prietenilor pentru 
câteva ore cum face cu fina sa, fetiţa lui Amy. Ci să fie 
acolo de fiecare dată când se trezesc cu camera vraişte şi 
cu fiţe de adolescenţi, să le facă de mâncare, să le 
cumpere haine, să se certe cu ei şi să aibă grijă de ei. Să 
fie centrul vieţii lor. 

— 'Neaţa, îi zâmbi ea. 

Garrett îi zâmbi la rândul lui. 

— Trebuie să mergem la Mary Beth. Am stat prea mult 
departe de ea. Trebuie să îi fie tare frică şi tare sete. 

Sachs se clătină pe picioare încercând să se ridice. 
Băiatul se uită la pieptul lui şi la urmele de toxicodendron, 
păru să se ruşineze şi îşi trase tricoul. 

— Merg până afară. Trebuie să... ştii tu, să fac ce am de 
făcut. Şi o să las câteva cuiburi goale de viespi în jurul 
rulotei. S-ar putea să îi încetinească în cazul în care trec 
pe aici. Garrett ieşi, dar se întoarse după o secundă şi lăsă 
un pahar cu apă pe masă. E pentru tine, spuse el ruşinat, 
apoi ieşi din nou. 

Sachs bău apa şi se gândi ce bine i-ar prinde o periuţă 
de dinţi şi un duş. Poate când o să aibă timp să... 

— Ele! se auzi vocea şoptită a unui bărbat. 

Sachs îngheţă şi se uită pe fereastră. Nu văzu nimic, dar 
dintr-un tufiş înalt de lângă rulotă şuşotelile continuară. 

— Il văd bine, am ţinta fixată pe el. Pot să trag. 

Vocea părea cunoscută şi îşi dădu seama că semăna cu 
vocea lui Sean O'Sarian, prietenul acela slăbănog al lui 
Rich Culbeau. Cei trei ţărănoi îi găsiseră şi intenționau să 
îl ucidă sau să îl tortureze pe băiat până când avea să le 
spună unde se afla Mary Beth, ca să poată să încaseze 
recompensa. 

Garrett nu auzise vocile, iar Sachs îl văzu la treizeci de 
paşi depărtare punând cuiburi goale de viespi pe potecă. 
Apoi auzi paşii din tufişuri îndreptându-se către luminişul 
unde se afla băiatul. 

Inhăţă pistolul Smith & Wesson şi ieşi încet afară. Se 
ghemui şi începu să îi facă semne disperată lui Garrett. 
Băiatul nu o observă. 

Paşii din tufişuri se apropiară. 

— Garrett, şopti ea. 

Băiatul se întoarse şi o văzu pe Sachs cum îi face semne 
să vină lângă ea. Se încruntă văzând cât de disperată 
părea. Dar apoi privi în stânga sa, către un tufiş, şi Sachs îi 
citi dintr-odată numai groaza de pe chip. Băiatul îşi ridică 
mâinile în semn de apărare şi începu să strige: 

— Nu mă răni, nu mă răni, nu mă răni! 

Sachs se lăsă la pământ, cu degetul pe trăgaci şi îşi fixă 
tinta pe tufişuri. 

Totul se întâmplă foarte rapid. 

Garrett se lăsă pe burtă îngrozit, ţipând: „Nu, nu 

Amelia ridicase pistolul pe care îl ţinea cu ambele mâini, 
cu degetul pe trăgaci, aşteptând să se ivească ţinta... 

Bărbatul năvăli din tufişuri cu un pistol îndreptat asupra 
lui Garrett... 

Exact în acelaşi moment, Ned Spoto apăru din spatele 
rulotei lângă Sachs şi sări pe ea cu mâinile întinse. Sachs, 
surprinsă, se împiedică şi arma i se descărcă, vibrându-i 
puternic în mână. 

Iar la treizeci de paşi depărtare - în spatele norului de 
fum - ea văzu cum glonţul din pistolul ei se înfigea în 
fruntea bărbatului care stătea ascuns în tufişuri - nu Sean 
O'Sarian, ci Jesse Corn. O pată neagră apăru deasupra 
ochilor tânărului şi în timp ce capul îi era tras în spate de 
forţa impactului, un şuvoi roşiatic ţâşni din el. Fără niciun 
sunet, ajutorul de şerif se prăbuşi la pământ. 

Sachs gâfâi uitându-se la cadavru, care mai zvâcni o 
singură dată şi rămase nemişcat. 

Nu mai avea suflare. Căzu în genunchi şi îşi scăpă 
pistolul. 

— Isuse, murmură Ned care se uita şi el disperat la 
cadavru. 

Inainte ca agentul să îşi revină şi să ia arma, Garrett 
ţâşni pe lângă el. Băiatul apucă pistolul şi îl îndreptă către 
capul lui Ned, apoi îi luă arma ajutorului de şerif şi o 
aruncă undeva în tufişuri. 

— La pământ! urlă Garrett. Stai cu faţa la pământ. 

— L-ai ucis, l-ai ucis, murmură Ned. 

— Acum! 

Ned îl ascultă pe băiat şi se întinse la pământ, în timp ce 
lacrimile îi curgeau pe obrajii bronzaţi. 

— Jesse, se auzi vocea lui Lucy Kerr din apropiere. Unde 
eşti? Cine trage? 


n” 

— Nu, nu, nu, gemu Sachs. Se uită cum sângele curgea 
şiroaie din craniul sfărâmat al ajutorului de şerif mort. 

Garrett Hanlon se uită la cadavrul lui Jesse, apoi 
privirea îi trecu de el, îndreptându-se spre locul de unde se 
auzeau paşii, îşi puse braţul peste umerii lui Sachs. 

— Trebuie să mergem. 

Amelia nu îi răspunse şi continuă să se uite în gol către 
corpul care zăcea la pământ în faţa ei - sfârşitul vieţii lui 
Jesse Corn şi sfârşitul vieţii ei. Garrett o ajută să se ridice 
în picioare şi o trase după el. Cei doi dispărură în pădure. 

IV 
CUIBUL DE VIESPI 

„Oare ce se întâmplă acum?” se întrebă înnebunit 
Lincoln Rhyme. 

În urmă cu o oră, la cinci şi jumătate dimineaţa, primise 
în sfârşit un răspuns de la Serviciul de Taxe şi Impozite din 
Carolina de Nord. Bărbatul fusese trezit din somn la ora 
unu şi jumătate şi i se dăduse sarcina de a găsi impozitele 
restante pentru orice teren pe care ar fi figurat ca 
reşedinţă o rulotă McPherson. Rhyme verificase iniţial 
dacă părinţii lui Garrett deţinuseră aşa ceva şi, când aflase 
că nu, se gândise că băiatul folosea ca ascunzătoare o 
rulotă abandonată. Şi, dacă era abandonată, proprietarul 
trebuia să fi rămas în urmă cu taxele. 

Funcţionarul îl informase că existau două astfel de 
proprietăţi în tot statul. În primul caz, rulota şi pământul 
de lângă Blue Ridge, în vest, fuseseră ipotecate şi vândute 
unui cuplu care locuia momentan acolo. Cealaltă, aflată pe 
un teren din districtul Pagquenoke, nu merita nici timpul, 
nici investiţia, aşa că ipoteca nici măcar nu mai fusese 
scoasă la vânzare. Bărbatul îi dăduse lui Rhyme adresa. Un 
drum rural, la niciun kilometru depărtare de râul 
Paquenoke. Locaţia C-6 de pe hartă. 

Rhyme îi sunase pe Lucy şi pe ceilalţi, şi le spusese să 
meargă acolo dis-de-dimineaţă şi, dacă Garrett şi Amelia 
erau înăuntru, urmau să îi înconjoare şi să îi convingă să 
se predea. 

Ultimul lucru pe care îl auzise Rhyme fusese că deja 
văzuseră rulota şi se apropiau încet. 

Furios că şeful său nu apucase să doarmă deloc, Thom îl 
expediase pe Ben afară din cameră şi începu ritualul de 
dimineaţă cu grijă şi atenţie. Cele patru lucruri esenţiale: 
urinare, defecare, spălat pe dinţi şi măsurarea presiunii 
arteriale. 

— E mare, Lincoln, murmură Thom punând deoparte 
sfigmomanometrul. 

Presiunea sangvină ridicată la un om afectat de paralizie 
totală poate să ducă la un atac de disreflexie, care la 
rândul lui ar putea să ducă la un atac de cord. Dar Rhyme 
nu dădu atenţie vorbelor asistentului său. Era plin de 
energie şi voia neapărat să o găsească pe Amelia. Voia... 

Rhyme se uită în sus şi îl văzu pe Jim Bell intrând în 
cameră cu o expresie alarmată pe faţă. Ben Kerr, la fel de 
tulburat, îl urmă. 

— Ce s-a întâmplat? întrebă Rhyme. E în regulă? Amelia 
e... 
— L-a ucis pe Jesse, şopti Bell. L-a împuşcat în cap. 
Thom îngheţă şi se uită la Rhyme. Şeriful continuă să 
vorbească: 

— Era pe punctul de a-l aresta pe Garrett. Ea l-a 
împuşcat, apoi cei doi au fugit. 

— Nu se poate... e imposibil, şopti Rhyme. Trebuie să fie 
o greşeală. Altcineva a făcut-o. 

Dar Bell clătină din cap. 

— Nu. Ned Spoto a fost acolo şi a văzut tot... Nu spun că 
l-a ucis intenţionat... Ned a sărit la ea şi pistolul lui Sachs 
s-a descărcat... Dar tot crimă rămâne. 

„Doamne Dumnezeule...” 

Amelia, a doua generaţie de poliţişti din familia ei, fiica 
tatălui ei. Şi acum tocmai omorâse un poliţist. Era cea mai 
îngrozitoare crimă pe care un ofiţer de poliţie putea să o 
comită. 

— Situaţia ne depăşeşte, Lincoln. Trebuie să chem 
poliţia statală. 

— Stai, Jim, se grăbi să răspundă Rhyme. Te rog... e 
disperată acum... e speriată. Şi Garrett la fel. Dacă suni 
după trupe, şi mai mulţi oameni o să fie răniţi. O să tragă 
după amândoi. 

— Se pare că ar trebui să tragă după ei, scuipă Bell. Şi 
se pare că de la început trebuiau să facă aşa. 

— O să îi găsesc eu. Sunt aproape, arătă Rhyme înspre 
hartă şi tabelul cu dovezi. 

— Ţi-am dat o şansă şi uite ce s-a întâmplat. 

— O să îi găsesc şi o să o conving să se predea. Ştiu că 
pot. O să... 

Brusc Bell fu dat la o parte de un bărbat care se 
năpustise în cameră. Era Mason Germain. 

— Nenorocitule, urlă el şi se repezi direct la Rhyme. 

Thom se puse în faţa sa, dar polițistul îl îmbrânci. Thom 
se prăvăli la podea şi Mason îl apucă pe Rhyme de tricou. 

— Ciudat nenorocit ce eşti! Vii aici şi îţi faci jocul... 

— Mason! sări Bell, dar agentul îl îmbrânci din nou. 

— ...jocul ăla al tău cu dovezile... micul tău puzzle. Şi 
acum un bărbat de treabă a murit din cauza ta. 

Rhyme îi simţi mirosul puternic de aftershave şi ajutorul 
de şerif îşi ridică pumnul, pregătit să lovească. 
Criminalistul se făcu mic şi încercă să îşi ferească faţa. 

— O să te omor. O să te... 

Dar vocea lui Mason se stinse când o mână imensă îl 
prinse de piept şi îl ridică de pe podea. 

Ben Kerr îl căra pe agent departe de Rhyme. 

— Kerr, la naiba, lasă-mă jos! gâfâi Mason. Dobitocule! 
Eşti arestat! 

— Poliţist, calmează-te, îi replică încet matahala. 

Mason îşi întinse mâna după pistol, dar Ben îl apucă de 
încheietură. Ben se uită la Bell care încuviinţă după câteva 
clipe. Ben îi dădu drumul lui Mason şi acesta se retrase 
privindu-i furios. 

— O să mă duc şi o să o găsesc pe femeia aia, şi o să... 

— Nu, Mason, nu o să faci asta. Dacă mai vrei să lucrezi 
aici, o să faci ce îţi spun eu. O să ne ocupăm de treaba asta 
aşa cum zic eu. Rămâi aici în birou, înţelegi? 

— La naiba, Jim. L-a... 

— Înţelegi? 

— Da, la dracu”, te înţeleg, strigă Mason şi ieşi valvârtej 
din laborator. 

— Eşti bine? se uită Bell la Rhyme. 

Criminalistul încuviinţă. 

— Şi tu? îl întrebă pe Thom. 


354 


- JEFFERY DEAVER - 


— Sunt bine, spuse asistentul şi îi aranjă tricoul lui 
Rhyme. Apoi, în ciuda protestelor, îi luă tensiunea din nou. 
E la fel. Destul de mare, dar nu e critică. 

Şeriful clătină din cap. 

— Trebuie să îi sun pe părinţii lui Jesse. Doamne, nu 
vreau să fac asta! Apoi se îndreptă către fereastră şi se 
uită afară. Intâi Ed, acum Jesse. Ce coşmar a fost toată 
treaba asta până acum! 

— Te rog, Jim, îl rugă Rhyme. Lasă-mă să îi găsesc şi dă- 
mi ocazia să vorbesc cu ea. Dacă nu mă laşi, treaba o să 
degenereze. Ştii asta. Şi o să mai moară oameni. 

Bell oftă şi se uită la hartă. 

— Au un avans de douăzeci de minute. Crezi că îi poţi 
găsi? 

— Da, răspunse Rhyme. Pot să îi găsesc. 


— Pe-acolo, spuse Sean O'Sarian. Sunt sigur. 

Rich Culbeau privi înspre vest, acolo unde îi arătă 
tânărul - înspre locul de unde se auziseră împuşcătura şi 
urletele în urmă cu cincisprezece minute. 

Culbeau termină de urinat pe un copac şi se uită la 
Sean. 

— Ce e acolo? 

— Mlaştina şi ceva case vechi, răspunse Haris 'Tomel 
care probabil fusese la vânătoare peste tot în Pagquenoke. 
Nu prea mai e altceva. Am văzut un lup cenuşiu acum o 
lună. 

Se spunea că nu mai erau lupi prin zonă, dar se părea că 
reapăruseră. 

— Serios? întrebă Culbeau. Nu văzuse niciodată un lup 
şi voia asta mult de tot. 

— L-ai împuşcat? întrebă O'Sarian. 

— Nu tragi în ei, răspunse Tomel. 

— Sunt protejaţi de lege, adăugă Culbeau. 

— Aşa, şi? 

Culbeau îşi dădu seama că nu mai avea replică. 

Mai aşteptară câteva minute, dar nu mai auziră nimic. 

— Cred că putem să mergem, arătă Culbeau spre locul 
de unde se auziseră împuşcăturile. 

— Haide, răspunse O'Sarian după ce luă o înghiţitură de 
apă. 

— Ce cald e azi, constată Tomel, uitându-se la soare. 

— E cald în fiecare zi, murmură Culbeau. Îşi ridică arma 
şi începu să meargă pe cărare, urmat de mica sa armată 
de doi oameni. 


Trosc. 

Mary Beth îşi deschise ochii, trezindu-se din somnul 
nedorit. 

Trosc. 

— Hei, Mary Beth, se auzi o voce veselă. 

Ca şi cum ar fi vorbit un adult cu un copil. Buimacă 
gândi: „E tata! Cum de s-a întors din spital? Nu e în stare 
să taie lemne. Trebuie să îl duc înapoi în pat. Şi-a luat 
medicamentele oare?” 

Stai! 

Se ridică ameţită şi cu o durere cumplită de cap. 
Adormise pe scaunul din bucătărie. 

Trosc. 

„Stai. Nu e tata. Tata e mort... E Jim Bell...” Trosc. 

Tresări când văzu faţa pofticioasă a lui Tom care o 
privea din fereastră. 

Misionarul mai lovi o dată uşa cu toporul. 

Tom se aplecă înăuntru uitându-se după ea. 

— Unde eşti? 

Fata se holbă paralizată la el. 

— Ah, aici erai, continuă Tom. Vai, eşti mai drăguță 
decât îmi aminteam. Îi arătă încheietura bandajată. Am 
pierdut juma de litru de sânge din cauza ta. Cred că e 
corect să iau şi eu puţin înapoi. 

Trosc. 

— Trebuie să îţi spun, drăguță, zise Tom. Am adormit 
aseară gândindu-mă la cum îţi pipăiam ţâţele ieri. Mersi 
mult că mi-ai dat ocazia. 

Trosc. 

Următoarea lovitură trecu prin uşă. Tom se îndepărtă de 
fereastră şi veni lângă prietenul său. 

— Continuă, băiete! îl încurajă el. Eşti pe drumul cel 
bun. 

Trosc. 

Îi era frică acum să nu se fi rănit singură. 

De când o cunoştea pe Amelia Sachs, Lincoln Rhyme îi 
urmărise obiceiul de a-şi scărpina scalpul până la sânge. 
Se uitase la ea cum îşi rodea unghiile şi cum şi le înfigea în 
piele. O văzuse conducând maşina cu două sute de 
kilometri pe oră. Nu ştia exact ce o îmboldea, dar ştia că 
era ceva în ea care o împingea să trăiască viaţa pe muchie 
de cuţit. 

Acum că se întâmplase aşa ceva, acum că omorâse, 
teama putea să o împingă peste limită. După accidentul 
care îl lăsase paralizat pe Lincoln Rhyme, Terry Dobyns, 
psihologul NYPD îi explicase că da, era normal să aibă 
gânduri sinucigaşe. Dar nu depresia l-ar fi împins să 
recurgă la ultimul gest. Depresia îţi absoarbe ultimii stropi 
de energie; principala cauză a sinuciderii era o combinaţie 
mortală de disperare, teamă şi panică. 

Care era exact ceea ce Amelia Sachs - bântuită şi 
trădată de propria natură - simţea acum. 

„Găseşte-o! era unicul său gând. Găseşte-o repede!” 

Dar unde era? Încă nu putea găsi răspunsul. 

Se uită încă o dată la tabel. Nu avea nicio dovadă de la 
rulotă. Lucy şi ceilalţi ajutori de şerif cercetaseră, dar 
desigur mult prea rapid. Erau prinşi de febra vânătorii - 
până şi Rhyme, aşa imobilizat cum era, simţise acest lucru 
- şi oamenii legii erau disperaţi să prindă persoana care le 
ucisese prietenul. 

Singurele dovezi referitoare la locaţia unde se afla Mary 
Beth - înspre care se îndreptau Garrett şi Sachs - stăteau 
chiar în faţa lui. Dar erau mai enigmatice decât oricare alt 
set de dovezi pe care îl studiase. 


GĂSIT LA SCENA SECUNDARĂ A CRIMEI - 
MOARA 

Vopsea maro pe pantaloni 
Planta roua-cerului 
Argilă 
Muşchi de turbă 
Suc de fructe 
Fibre de hârtie 
Momeală din brânză şi pâine 
Zahăr 
Camfen 
Alcool 
Kerosen 
Drojdie 


„Ne mai trebuie dovezi”, îşi spuse el furios. 

„Dar la dracu', nu mai avem dovezi.” 

Când Rhyme fusese prins în stadiul de negare de după 
accident, încercase să îşi mişte corpul cu o voinţă 
supraomenească. Îşi amintise de povestiri despre oameni 
care ridicau maşini de pe copii sau care fugeau la viteze 
imposibile să-i ajute pe cei aflaţi în pericol. Dar, într-un 
final, acceptase faptul că nu avea cum să capete asemenea 
puteri. 

Totuşi, îi mai rămânea un tip de putere - cea a minţii. 

„Gândeşte! Ai doar mintea şi dovezile din faţa ta. 
Dovezile nu o să se schimbe. Deci schimbă-ţi modul de 
gândire. În regulă... să o luăm de la capăt.” Rhyme se mai 
uită încă o dată la tabel. Cheia de la rulotă fusese 
identificată. Drojdia provenea de la moară, zahărul, de la 
mâncare sau de la suc. Camfenul, de la o lampă veche. 
Vopseaua, de la clădirea unde era ţinută. Kerosenul, din 
barcă. Alcoolul putea să fie de oriunde. Pământul de pe 
manşetele băiatului? Nu prezenta nimic ieşit din comun şi 
era... 

„Stai... pământul.” 

Rhyme îşi aminti că el şi Ben verificaseră gradientul 
densităţii din pământul din pantof şi apoi făcuseră acelaşi 
test cu pământul găsit pe preşurile din maşinile 

angajaţilor. Îi ordonase lui Thom să fotografieze fiecare 
mostră şi să noteze de la cine provenea. 

— Ben? 

— Da? 

— Verifică pământul găsit la moară în manşetele lui 
Garrett. 

După un timp, Ben îi răspunse: 

— Am rezultatele. 

— Compară-le cu pozele mostrelor pe care le-ai făcut 
dimineaţa trecută. 

— Bun, bun. Zoologul dădu din cap evident impresionat 
de idee. Se uită apoi la poze şi se opri. Am găsit una care 
se potriveşte! E aproape identică! 

Rhyme observă încântat că zoologul nu mai ezita când 
îşi exprima opinia şi nici nu mai răspundea echivoc. 

— De la pantofii cui e mostra? 

Ben se uită la nota de pe spatele pozei. 

— Frank Heller. Lucrează la Departamentul de Relaţii 
Publice. 

— E la serviciu acum? 

— Aflu imediat, răspunse tânărul şi dispăru. 

Câteva minute mai târziu, se întoarse cu un bărbat solid 
care purta un tricou alb cu mânecile scurte. Bărbatul se 
uită nesigur la Rhyme. 

— Tu eşti tipul ăla de ieri, care ne-a pus să ne ştergem 
pantofii. Apoi râse crispat. 

— Frank, avem nevoie din nou de ajutorul tău, îi explică 
Rhyme. Pământul găsit pe tălpile de la pantofii tăi se 
potriveşte cu cel de pe pantofii suspectului. 

— Băiatul care le-a răpit pe fetele alea? murmură Frank, 
care deja roşise şi părea foarte vinovat. 

— Exact. Ceea ce înseamnă că probabil - şansele sunt 
mici, dar sunt - a dus-o pe fată foarte aproape de locul 
unde stai tu. Poţi să îmi arăţi pe hartă unde locuieşti? 

— Dar nu sunt suspect sau ceva, nu? spuse bărbatul. 

— Nu, Frank. Deloc. 

— Pentru că am oameni care ar garanta pentru mine. 
Stau cu soţia în fiecare seară şi ne uităm la Riști şi Câştigi 
şi la Roata Norocului. Ca un ceas. Apoi ne uităm la 
wrestling. Uneori mai vine fratele ei în vizită. Adică, îmi 
datorează nişte bani, dar ar garanta pentru mine şi dacă 
nu mi-ar datora nimic. 

— E în regulă, îl potoli Ben. Vrem doar să ştim unde 
locuieşti. Arată-ne acolo, pe hartă. 

— Ar fi aici. 

Bărbatul se îndreptă spre perete şi puse degetul pe D-3. 
Era la nord de Paquenoke - la nord de locul unde fusese 
ucis Jesse. Erau multe drumuri mărunte prin zonă, dar 
niciun oraş nu era marcat. 

— Cum e zona aia? 

— În mare parte doar păduri şi câmpuri. 

— Ştii vreun loc unde ar putea să ascundă cineva o 
victimă care a fost răpită? 

Frank păru să se gândească foarte serios la întrebare. 

— Nu, nu ştiu. 

— Pot să te întreb ceva? rosti Rhyme. 

— În afară de celelalte întrebări puse deja? 

— Da. 

— Păi, cred că e în regulă. 

— Ştii despre bazinele de Carolina? 

— Sigur că da. Toată lumea ştie. Meteoriţii le-au făcut, 
în urmă cu multă vreme. Atunci au dispărut şi dinozaurii. 

— Sunt şi prin zona unde stai tu? 

— Sigur că sunt. 

Exact răspunsul pe care Rhyme voia să îl audă. 

— Trebuie să fie câteva sute, continuă Frank. 

Exact răspunsul pe care Rhyme nu voia să îl audă. 

Capul lăsat pe spate, ochii închişi, reanalizând mental 
tabelul dovezilor. 


Pe lângă Thom şi Ben, mai erau în încăpere Jim Bell şi 
Mason Germain, dar Lincoln Rhyme nu era deloc atent la 
ei. Era în lumea sa, un altar al ştiinţei bine ordonat şi cât 

se poate de logic, un loc unde nu avea nevoie de mişcare, 
un loc unde sentimentele sale faţă de Amelia şi de ceea ce 
făcuse nu aveau ce căuta. Putea să vadă dovezile în minte, 
ca şi cum le-ar fi citit de pe tabel. De fapt, le putea vedea 
chiar mai bine cu ochii închişi. 

„Vopsea, zahăr, drojdie, noroi, camfen, vopsea, noroi, 
zahăr... drojdie... drojdie...” 

Un gând îi trecu prin minte, dar dispăru la fel de repede. 
„Întoarce-te, întoarce-te, întoarce-te...” 

Da! Îl prinsese. 

Rhyme îşi deschise brusc ochii şi se uită în colţul gol al 
camerei. Bell îi urmări privirea. 

— Ce e, Lincoln? 

— Aveţi un aparat de făcut cafea pe aici? 

— Cafea? întrebă nemulţumit Thom. Nu ai voie cofeină. 
Nu la tensiunea pe care o ai în momentul de faţă... 

— Nu vreau o ceaşcă de cafea, vreau un filtru de cafea! 

— Filtru? spuse Bell. Găsesc unul imediat. 

Bărbatul dispăru şi se întoarse peste câteva secunde. 

— Dă-i-l lui Ben! ordonă Rhyme. Apoi se întoarse către 
zoolog. la vezi dacă fibrele de hârtie de pe filtru se 
potrivesc cu cele pe care le-am găsit pe hainele lui Garrett 
de la moară. 

Ben plasă nişte fibre de pe filtru pe o lamelă şi o 
strecură sub microscop. Se uită prin lentile, focaliză, apoi 
alinie cele două lamele cu mostre una lângă cealaltă. 

— Culorile sunt un pic diferite, Lincoln, dar structura şi 
mărimea fibrelor e cam la fel. 

— Bun, spuse Rhyme uitându-se acum la tricoul pătat. 

— Sucul, sucul de fructe de pe tricou, Ben, ia mai gustă-l 
o dată. Nu e un pic amar? Poate un pic acru. Înţepător. 

— Poate un pic, răspunse Ben. E greu să îmi dau seama. 

Rhyme îşi îndreptă din nou privirea către hartă, 
imaginându-şi că Lucy şi ceilalţi se apropiau de Sachs, 
dornici să tragă. Sau poate că Garrett avea deja pistolul 
Ameliei şi o ameninţa. 

Sau că poate ea îşi ţinea pistolul lipit de cap strângând 
trăgaciul între degete. 

— Jim, spuse criminalistul. Am nevoie să faci ceva 
pentru mine. O probă de control. 

— Sigur, unde? întrebă el şi îşi scoase cheile de la 
maşină din buzunar. 

— Ah, nu o să ai nevoie de maşină. 


Multe imagini îi treceau prin cap lui Lucy Kerr: Jesse 
Corn în prima sa zi de lucru ca ajutor în Departamentul 
Şerifului, purtând pantofi perfect lustruiţi, dar având 
şosete de culori diferite; se îmbrăcase repede, înainte să 
se lumineze, de frică să nu întârzie. 

Jesse Corn aplecat în spatele unei maşini, umăr la umăr 
cu ea, în timp ce Barton Snell - cu creierul încins de la 
droguri - trăgea în ei. Jesse făcuse haz de el până când 
băiatul îşi lăsase jos arma. Jesse Corn conducând mândru 
noua sa camionetă Ford înspre primărie, în ziua lui liberă, 
luând nişte copii pe platformă ca să îi plimbe prin parcare. 
Puştii strigau fericiţi: „luhuuuuuuuuuuuuuu”, la unison, în 
timp ce ajutorul de şerif trecea peste limitatoarele de 
viteză de pe asfalt. 

Toate aceste gânduri - şi multe altele - rămăseseră 
fixate în mintea ei, pe măsură ce împreună cu Ned şi cu 
Trey îşi croiau drum printr-o pădure mare de stejari. Jim 
Bell le spusese să aştepte lângă rulotă şi îi trimisese pe 
Steve Farr, Frank şi Mason să preia misiunea. Bell voia ca 
ea şi ceilalţi să se întoarcă la birou. Dar nici nu le trecuse 
prin gând să asculte. Ridicaseră cadavrul lui Jesse şi îl 
mutaseră în rulotă, acoperit cu un cearşaf. Apoi ea îi 
spusese lui Jim că aveau să îi caute pe cei doi şi nimic pe 
lumea asta nu putea să îi oprească. 

Garrett şi Amelia se îndepărtau repede şi nu se mai 
străduiau să îşi acopere urmele. Fugeau pe un drum foarte 
aproape de mlaştină. Pământul era moale şi urmele lor 
erau perfect vizibile. Lucy îşi aminti ceva ce Amelia îi 
spusese lui Lincoln referitor la scena crimei din 

Blackwater Landing, atunci când roşcata se uitase după 
urmele de pantofi: greutatea lui Billy Stail fusese 
concentrată în degetele de la picioare, ceea ce însemna că 
trebuia să fi fugit către Garrett ca să o salveze pe Mary 
Beth. Lucy observă cum urmele celor doi erau la fel ca ale 
lui Billy. Fugeau. 

— Să fugim, le spusese Lucy celor doi ajutori de şerif 
care o însoțeau. 

Şi, în ciuda căldurii şi epuizării, îşi continuară drumul. 

Fugiră în ritmul acesta aproape doi kilometri, până când 
pământul începu să fie mai uscat şi amprentele dispărură. 
Apoi poteca se termină într-un luminiş plin de iarbă, de 
unde nu mai ştiau încotro o luase prada lor. 

— La naiba, murmură Lucy, gâfâind furioasă că le 
pierduseră urma. La naiba! 

Cercetară atenţi luminişul, uitându-se după orice urmă 
posibilă, dar nu găsiră absolut nimic care să le indice în ce 
direcţie o apucaseră Garrett şi Amelia. 

— Ce facem acum? întrebă Ned. 

— Sunăm la secţie şi aşteptăm, murmură ea. Se sprijini 
de un copac, prinse sticla cu apă pe care i-o aruncase Trey 
şi o bău pe toată. 

Îşi reaminti: Jesse Corn arătându-i ruşinat pistolul 
argintiu şi strălucitor pe care voia să îl folosească la 
concursul de tir. Jesse Corn şi părinţii lui mergând la 
Biserica Baptistă de pe Locust Street. 

Imaginile nu îi dădeau pace. li era greu să le tot revadă 
şi să rămână calmă. Dar Lucy nu făcea niciun efort să le 
oprească. Voia ca atunci când avea să o găsească pe 
Amelia furia ei să fie de nestăpânit. 


Uşa de la baracă scârţâi şi se mai deschise câţiva 
centimetri. 
— Mary Beth, cântă Tom. Haide afară să ne jucăm. 
Cei doi îşi şoptiră ceva. Apoi Tom vorbi din nou: 
— Haide afară, dulceaţă! Fă să îţi fie mai uşor şi ţie. Nu 
o să te rănim. Ieri doar ne jucam. 

Mary Beth stătea dreaptă, sprijinită de perete, în spatele 
uşii. Tăcea mâlc şi ţinea ciomagul cu ambele mâini. 

Uşa se deschise mai mult şi balamalele scârţâiră din 
nou. O umbră se ivi pe podea. Tom intră precaut înăuntru. 

— Unde e? şopti Misionarul de pe verandă. 

— E o pivniţă aici, răspunse Tom. Pun pariu că e acolo 
jos. 

— Păi, mergi după ea şi hai s-o întindem. Nu îmi place 
aici. 

Tom mai făcu un pas înăuntru. Ţinea un cuţit lung în 
mână. 

Mary Beth citise despre filosofia de război a indienilor şi 
ştia una dintre reguli. Dacă rămăşagul cade şi războiul e 
inevitabil, atunci nu tachinezi şi nu ameninţi; pur şi simplu 
ataci cu toată forţa de care eşti în stare. Scopul bătăliei nu 
e să vorbeşti cu inamicul, să îi explici sau să îl ocărăşti; 
scopul e să îl anihilezi. 

Aşa că fata păşi calmă din spatele uşii, ţipă precum un 
spirit Manitou, ridică ciomagul cu ambele mâini în timp ce 
Tom se întoarse îngrozit. 

— Fereşte-te! strigă Misionarul. 

Dar Tom nu avu nicio şansă. Ciomagul îl nimeri sub 
ureche, sfărâmându-i falca şi jumătate din gât. Bărbatul 
scăpă din mână cuțitul, îşi puse mâinile pe gât şi căzu în 
genunchi sufocându-se. Apoi se târi până afară. 

— Ajută-mă... ajută-mă, gâfâi el. 

Dar niciun ajutor nu veni din partea lui. Misionarul pur 
şi simplu se aplecă deasupra prietenului său, îl ridică de 
guler şi îl trase de pe verandă, lăsându-l să cadă la pământ 
cu faţa în palme, în timp ce Mary Beth privea pe fereastră. 

— Idiotule, murmură Misionarul şi apoi îşi scoase un 
pistol din buzunarul de la spate. 

Mary Beth închise uşa, se aşeză la loc ştergându-şi 
palmele transpirate şi ţinând strâns în mână ciomagul. 
Auzi sunetul făcut de siguranţa unui pistol. 

— Mary Beth, am un pistol în mână şi cred că ţi-ai dat 
seama că, ţinând cont de circumstanţe, nu o să ezit să îl 

folosesc. leşi afară acum. Dacă nu ieşi, o să trag înăuntru 
şi probabil o să te nimeresc. 

Fata se piti la perete în spatele uşii, aşteptând 
împuşcătura. 

Dar bărbatul nu trase. Era doar o păcăleală; trase un şut 
cu putere în uşă, iar uşa o izbi, paralizând-o pentru o 
fracțiune de secundă. Dar în timp ce Misionarul încerca să 
intre, fata lovi uşa cu putere înapoi. Bărbatul nu se aştepta 
ca fata să mai opună rezistenţă şi uşa masivă de lemn îl 
nimeri în umăr, dezechilibrându-l. Mary Beth păşi spre el, 
roti ciomagul în aer şi îl lovi în singurul loc în care ajungea 
- în cot. Dar bărbatul se lăsă la podea cu o secundă înainte 
să fie lovit. Mişcarea subită, combinată cu forţa loviturii, 
făcu arma fetei să îi zboare din mâini. 

„Nu mai ai timp să o iei. Fugi!” Mary Beth sări peste 
Misionar înainte ca acesta să apuce să se ridice şi sprintă 
pe uşă. 

„În sfârşit. Am scăpat de locul ăsta nenorocit!” 

Fugi în stânga, căutând poteca pe care fusese adusă 
către baracă în urmă cu două zile, cea care trecea pe 
lângă un bazin. La colţul casei coti înspre iaz. 

Şi nimeri direct în braţele lui Garrett Hanlon. 

— Nu! strigă ea. Nu! 

Băiatul avea o privire sălbatică, şi ţinea un pistol în 
mână. 

— Cum ai scăpat? Cum? 

O prinse de încheietură şi fata încercă să se smulgă, dar 
nu reuşi. 

— Lasă-mă! 

O femeie cu faţa sumbră îl însoțea. Era frumoasă şi avea 
păr lung şi roşu. Hainele ei, ca şi cele ale lui Garrett, erau 
murdare. Femeia era tăcută şi ochii îi păreau goi. Nici nu 
se arătă uimită de apariţia bruscă a fetei. Parcă ar fi fost 
drogată. 

— La naiba, se auzi vocea  Misionarului. Târfă 
nenorocită! Se năpusti după ea şi îl găsi pe Garrett cu 
pistolul îndreptat către el. 

— Cine eşti? Ce ai făcut cu casa mea? Ce i-ai făcut lui 
Mary Beth? urlă băiatul. 

— Ne-a atacat! Uită-te la prietenul meu. Uită-te la... 

— Aruncă-l! zbieră Garrett arătând către pistolul 
bărbatului. Aruncă-l sau te omor! O să o fac! iți zbor 
creierii, nenorocitule! 

Misionarul se uita la faţa băiatului şi la pistolul din mâna 
lui. 

Garrett trase siguranţa. 

— Isuse... Bărbatul aruncă revolverul în iarbă. 

— Acum dispari de aici! Mişcă! 

Misionarul se întoarse, îl ajută pe Tom să se ridice în 
picioare şi fugiră către copaci. 

Garrett păşi înspre uşa deschisă a cabanei, trăgând-o pe 
Mary Beth după el. 

— Intră în casă! Trebuie să intrăm! Ne urmăresc. Nu 
putem să îi lăsăm să ne vadă. O să ne ascundem în pivniţă. 
Uite ce au făcut la lacăte! Mi-au spart uşa! 

— Nu, Garrett, scrâşni din dinţi Mary Beth. Nu mă mai 
întorc înăuntru. 

Dar băiatul rămase tăcut şi o trase în cameră. Roşcata 
intră şi ea nesigură pe picioare. Garrett închise uşa 
uitându-se cu o expresie stupefiată la lemnul distrus şi la 
lacătele sparte. 

— Nu! strigă el văzând pe podea cioburile de sticlă ale 
borcanului în care se aflase gândacul. 

Revoltată că băiatul părea mai afectat de faptul că îi 
evadase gândacul, Mary Beth se îndreptă spre Garrett şi îi 
trase o palmă cu putere. Garrett clipi surprins şi se trase 
în spate. 

— Idiotule! ţipă ea. Puteau să mă omoare! 

— Îmi pare rău, răspunse agitat băiatul. Nu ştiam de ei, 
rosti cu voce spartă. Credeam că nu locuieşte nimeni pe 
aici. Nu voiam să te las singură atâta vreme. Am fost 
arestat. 

Apoi se aplecă la podea şi începu să îndese aşchii sub 
uşă încercând să o închidă mai bine. 

— Arestat? întrebă Mary Beth. Atunci ce cauţi aici? 

In sfârşit, roşcata vorbi: 

— L-am scos eu din puşcărie, bolborosi ea. Să te găsim 
şi să te aducem înapoi. Şi să-i susţii povestea cu bărbatul 
în salopetă. 

— Care bărbat? întrebă nedumerită Mary Beth. 

— La Blackwater Landing. Bărbatul în salopetă cafenie 
care l-a ucis pe Billy Stail. 

— Dar... Fata clătină din cap. Garrett l-a ucis pe Billy. L- 
a lovit în cap cu o lopată. L-am văzut eu! S-a întâmplat în 
faţa mea! Şi după aceea m-a răpit. 

Mary Beth nu mai văzuse în viaţa ei o asemenea 
expresie pe faţa unui om. Şoc şi disperare duse la extrem. 
Roşcata vru să se întoarcă înspre Garrett, dar ceva îi 
atrase atenţia: cutiile aliniate de conserve de fructe şi 
legume Farmer John. Se îndreptă încet către masă ca şi 
cum ar fi umblat în somn şi ridică o conservă. Se uită la 
poza de pe ambalaj - un fermier blond şi vesel, îmbrăcat 
într-o salopetă cafenie şi un tricou alb. 

— Ai inventat totul? îi şopti ea lui Garrett, ţinând 
conserva la vedere. Nu a fost niciun bărbat. M-ai minţit. 

Garrett sări în faţă, rapid ca un greiere, scoase într-o 
clipită cătuşele agăţate de cureaua Ameliei şi îi prinse 
mâinile în ele. 

— Îmi pare rău, Amelia, spuse el. Dar dacă ţi-aş fi spus 
adevărul, nu m-ai fi scos niciodată din închisoare. Era 
singura modalitate. Trebuia să te aduc aici. Trebuia să mă 
întorc la Mary Beth. 

36 


GĂSIT LA SCENA SECUNDARĂ A CRIMEI - 
MOARA 


Vopsea maro pe pantaloni 
Planta roua-cerului 
Argilă 
Muşchi de turbă 
Suc de fructe 
Fibre de hârtie 
Momeală din brânză şi pâine 
Zahăr 
Camfen 
Alcool 
Kerosen 
Drojdie 


Ochii lui Lincoln Rhyme priveau obsesiv tabelul cu 
dovezi. De jos în sus şi de sus în jos. Apoi din nou. Şi de ce 
naiba dura atâta să primească rezultatele de la afurisitul 
ăla de cromatograf? Jim Bell şi Mason Germain stăteau 
lângă el tăcuţi. Lucy tocmai îi sunase în urmă cu câteva 
minute să le spună că pierduseră urma şi aşteptau la nord 
de rulotă, la C-5. 

Cromatograful începu să huruie şi toată lumea rămase 
tăcută aşteptând rezultatele. 

Tăcerea lungă fu întreruptă de vocea lui Ben Kerr care 
se adresă lui Rhyme: 

— Cred că ştii cum îmi zicea lumea. La ce te gândeşti 
probabil şi tu. 

Rhyme se uită la el. 

— Big Ben®. Ca şi ceasul din Anglia. La asta te gândeai. 

— Nu. Te referi în şcoală? 


45 Clopotul din Clock Tower, din palatul Westminster. În limba română 
se traduce „marele Ben” (n.tr.). 

Ben dădu din cap. 

— La liceu. Am ajuns la un metru nouăzeci şi unu şi o 
sută cinşpe kilograme când aveam şaişpe ani. Toată lumea 
râdea de mine. „Big Ben.” Şi alte porecle. Deci niciodată 
nu m-am simţit bine în corpul meu... cum arătam. Cred că 
de asta m-am comportat ciudat când te-am văzut prima 
dată. 

— Copiii râdeau de tine, nu-i aşa? întrebă Rhyme 
acceptând scuza. 

— Sigur că da. Până când m-am apucat de wrestling 
universitar şi l-am pus la podea pe Darryl Tennison în trei 
secunde şi i-a luat mult mai mult să îşi recapete suflarea 
după. 

— Eu chiuleam des de la orele de sport, îi răspunse 
Rhyme. Scoteam scutiri şi scuze de la toată lumea - de la 
doctor, de la părinţi - şi erau foarte bune. Apoi fugeam în 
laboratorul de ştiinţe. 

— Făceai asta? 

— Cel puţin de două ori pe săptămână. 

— Şi făceai experimente acolo? 

— Citeam mult, mă mai jucam cu echipamentul... De 
câteva ori m-am jucat cu Sonja Metzger. 

Thom şi Ben izbucniră în râs. 

Dar Sonja, prima lui prietenă, îi aducea aminte de 
Amelia Sachs şi nu îi plăcea încotro se îndreptau gândurile 
sale. 

— În regulă, spuse Ben. Acum începem. 

Ecranul computerului se umplu de rezultatele obţinute 
în urma analizei mostrei pe care o adusese Jim, la 
rugămintea lui Rhyme. Ben continuă: 

— Uite ce avem: soluţie de cincizeci şi cinci la sută 
alcool. Apă, multe minerale. 

— Apă de fântână, spuse Rhyme. 

— Foarte posibil. Zoologul continuă: Apoi avem urme de 
formol, fenol, fructoză, dextroză, celuloză. 

— E destul, spuse Rhyme. Apoi se gândi: „O fi peştele 
afară din apă, dar tocmai i-au crescut plămânii”. Apoi se 

uită la Jim Bell şi Mason. Am făcut o greşeală. Una mare 
de tot. Am văzut drojdia şi m-am gândit că provine de la 
moară, şi nu din locul în care a dus-o Garrett pe Mary 
Beth. Dar de ce ar avea o moară provizii de drojdie? Aşa 
ceva găseşti într-o brutărie... Sau... îşi ridică sprânceana 
către Bell - undeva unde se foloseşte aşa ceva. 

Dădu din cap spre o sticlă de pe masă. Lichidul din 
interiorul ei era exact ceea ce îl rugase Rhyme pe Bell să 
aducă din subsolul departamentului. Era rachiu de 
contrabandă - dintr-una din sticlele pe care Rhyme le 
văzuse în ziua precedentă, când luase în primire 
laboratorul. Asta scanase Ben în cromatografi. 

— Zahăr şi drojdie, continuă criminalistul. Astea sunt 
ingredientele băuturii. Şi celuloză din mostra aia de 
rachiu, continuă Rhyme uitându-se la ecranul 
computerului, vine probabil de la fibrele de hârtie - cred 
că atunci când faci rachiu trebuie să Îl filtrezi înainte. 

— Da, confirmă Bell. Şi majoritatea celor care fac rachiu 
folosesc filtre de cafea. 

— Iar acestea se potrivesc perfect cu fibrele pe care le- 
am găsit pe hainele lui Garrett. Şi dextroză, şi fructoză - 
zaharuri compuse găsite în fructe. Astea provin de la sucul 
de fructe din borcan. Ben spunea că e un pic acru - ca 
sucul de merişor. Şi Jim, tu mi-ai spus că lemnul de 
merişor se foloseşte pentru butoaiele de rachiu, nu-i aşa? 

— Da. 

— Deci, concluzionă Rhyme, Garrett o ține pe Mary Beth 
în baraca unui om care prepara rachiu, probabil o baracă 
care a fost abandonată după razie. 

— Ce razie? întrebă Mason. 

— Păi, e ca şi cu rulota, răspunse scurt Rhyme, iritat să 
explice lucrurile evidente. Dacă Garrett foloseşte locul ăla 
să o ascundă pe Mary Beth înseamnă că trebuie să fie 
abandonat. Şi care e unicul motiv pentru care cineva ar 
abandona o distilerie funcționabilă? 

— Că au fost prinşi de agentii fiscali, spuse Bell. 

— Exact, continuă Rhyme. Treci la telefon şi află unde 
sunt distileriile care au fost supuse unor razii în ultimii ani. 
O să fie o clădire de prin secolul al XIX-lea, înconjurată de 
copaci. Ah, şi e vopsită în maro - deşi atunci când s-a făcut 
razia putea să nu fi fost. E la o distanţă de vreo şase-şapte 
kilometri de casa lui Frank Heller şi lângă un bazin de 
Carolina sau va trebui să treci de un golf ca să ajungi acolo 
venind dinspre Paquo. 

Bell plecă să telefoneze la circa financiară. 

— Bună treabă, Lincoln, spuse Ben. 

Până şi Mason Germain părea impresionat. 

O secundă mai târziu, Bell se repezi înapoi în cameră. 

— Am găsit! Se uită atent la foaia pe care o ţinea în 
mână, apoi începu să caute pe hartă, oprindu-se într-un 
final la B-4, unde încercui un loc. Exact aici. Cei de la fisc 
au spus că a fost o operaţiune importantă. Au făcut o razie 
acolo în urmă cu un an şi au distrus distileria. Unul dintre 
agenţi a verificat locul în urmă cu două-trei luni şi a văzut 
că cineva o vopsise în maro, aşa că s-a uitat atent să vadă 
dacă a fost repusă în funcţiune. Dar a constatat că locul 
era gol şi nu s-a mai interesat. Ah, şi e la nici douăzeci de 
metri de un bazin de Carolina destul de mare. 

— Se poate ajunge acolo cu maşina? întrebă Rhyme. 

— Ar trebui, replică Bell. Toate distileriile sunt lângă 
drumuri - să aducă provizii înăuntru şi să scoată băutura 
afară. 

Rhyme dădu din cap şi continuă ferm: 

— Am nevoie de o oră singur cu ea - să îi vorbesc şi să o 
conving. Ştiu că o pot face. 

— Lincoln, e riscant. 

— Vreau ora aceea, spuse Rhyme uitându-se fix în ochii 
lui Bell. 

— Bine, răspunse şeriful. Dar dacă Garrett scapă şi de 
data asta, începe vânătoarea. 

— Am înţeles. Crezi că dubiţa mea ar ajunge acolo? 

— Drumurile nu sunt prea bune, replică Bell, dar... 

— Te duc eu acolo, spuse hotărât Thom. Cu orice preţ, 
dar te duc acolo. 


La cinci minute după ce Rhyme ieşise din clădire, Mason 
Germain îl urmări pe Jim care se întorcea la biroul său. 
Aşteptă câteva secunde, apoi, asigurându-se că nu îl vedea 
nimeni, păşi pe coridor şi se îndreptă spre uşa principală a 
clădirii. 

Erau zeci de telefoane la primărie, şi Mason le-ar fi 
putut folosi pe toate ca să efectueze apelul, dar bărbatul 
ieşi pe stradă în arşiţa verii şi se îndreptă rapid către un 
rând de telefoane publice aliniate pe trotuar. Îşi vârî mâna 
în buzunar şi căută câteva monede. Apoi se uită în jur şi, 
când fu sigur că era singur, introduse monedele în aparat, 
se uită la un număr scris pe o foaie de hârtie şi apăsă 
tastele telefonului. 


„Fermierul John, Fermierul John, Bucură-te de 
mâncarea proaspătă de la Fermierul John... Fermierul 
John, Fermierul John, Bucură-te de mâncarea proaspătă de 
la Fermierul John...” 

Holbându-se fix la şirul de conserve din faţa ei de pe 
care o duzină de fermieri îmbrăcaţi în salopete cafenii o 
priveau zâmbind batjocoritor, mintea Ameliei Sachs era 
torturată de cântecul acela idiot, un imn adus prostiei ei. 

Prostie care îl costase viaţa pe Jesse Corn. Şi o 
distrusese şi pe a ei. 

Era doar vag conştientă de faptul că se afla într-o baracă 
şi că era prizoniera băiatului pentru care îşi riscase viaţa 
să îl salveze. Şi nu îşi dădea seama nici de schimbul violent 
de replici dintre Garrett şi Mary Beth. 

Nu, nu. Tot ce putea ea să vadă era punctul mic şi negru 
apărând pe fruntea lui Jesse. 

lar tot ce putea să audă erau acordurile cântecului. 
„Fermierul John... Fermierul John...” 

Apoi, brusc, Sachs îşi dădu seama de ceva: Ocazional, 
Lincoln Rhyme se închidea mental în lumea lui. Puteai să 

vorbeşti cu el, dar replicile pe care le dădea erau 
superficiale, putea zâmbi, dar zâmbetul era fals, părea să 
asculte, dar nu auzea nimic. In astfel de momente, ştia ea, 
el se gândea la moarte. Îi trecuse la un moment dat prin 
cap să găsească pe cineva dintr-un cerc de sinucigaşi - ca 
Lethe Society - să îl ajute. Sau chiar - aşa cum mulţi 
oameni cu handicap sever o făcuseră - să angajeze un 
asasin. (Rhyme, care contribuise la capturarea a 
numeroase organizaţii mafiote, în mod cert avea legături 
acolo. De fapt, cu siguranţă, s-ar fi găsit unii care ar fi 
făcut treaba asta pe gratis pentru el.) 

Dar până acum - cu viaţa la fel de distrusă ca şi a lui 
Rhyme, de fapt, nu, chiar mai distrusă - îşi zisese mereu 
că Rhyme se înşela gândind astfel. Acum, în sfârşit, îl 
înţelegea. 

— Nu, strigă Garrett ridicându-se în picioare şi lipindu-şi 
urechea de geam. 

„Trebuie să ai urechile ciulite tot timpul. Altfel, se pot 
furişa după tine.” 

Apoi auzi şi Sachs zgomotul. O maşină se apropia încet. 

— Ne-au găsit! ţipă băiatul luând pistolul în mână. Apoi 
fugi înapoi către fereastră complet derutat. Ce a fost aia? 
şopti el. 

Se auzi o uşă trântită. Apoi o pauză lungă. Şi într-un 
final femeia auzi: 

— Sachs, eu sunt. 

Un zâmbet vag i se înfiripă pe faţă. Nimeni în toată 
lumea nu ar fi putut găsi locul ăsta, în afară de Lincoln 
Rhyme. 

— Sachs, eşti acolo? 

— Nu, şopti Garrett. Nu spune nimic! 

__ Sachs îl ignoră, se ridică şi merse către fereastra spartă. 
În faţa uşii, parcată prost pe aleea murdară era dubiţa 
neagră Rollx. Rhyme în scaunul său cu rotile Storm Arrow 
se apropiase de baracă cât de mult putuse. O ridicătură de 
pământ îi bloca drumul, dar Thom stătea lângă el. 

— Salut, Rhyme, spuse ea. 

— Taci! şopti nervos băiatul. 

— Pot să îţi vorbesc? întrebă criminalistul. 

„Mai are rost?” gândi ea, dar cu toate acestea îi 
răspunse: 

— Da. 

Păşi înspre uşă uitându-se la Garrett. 

— Deschide-o. les afară. 

— Nu. E o capcană, spuse băiatul. O să atace şi... 

— Deschide uşa, Garrett, spuse ea hotărâtă, privindu-l 
fix în ochi. 

Băiatul se uită în jur, apoi se aplecă şi scoase bucăţile de 
lemn care ţineau uşa blocată. Cătuşele lui Sachs zornăiră 
ca nişte clopoței când poliţista împinse uşa. 


— El a făcut-o, Rhyme, spuse ea aşezându-se pe treptele 
din faţa lui. L-a ucis pe Billy... M-am înşelat. 

Criminalistul îşi închise ochii. „Ce groază trebuie să o 
bântuie acum”, gândi el. Se uită îngrijorat la faţa ei palidă 
şi la ochii ei împietriţi. 

— Mary Beth e în regulă? 

— E în regulă. E speriată, dar în regulă. 

— L-a văzut când l-a ucis? 

Sachs dădu din cap aprobator. 

— Deci nu era niciun bărbat în salopetă cafenie, nu? 

— Nu. Garrett a inventat totul. Doar ca să îl ajut să 
evadeze. Planificase totul încă de la început. Să ne ducă 
înspre Outer Banks. Avea o barcă ascunsă, avea provizii, 
avea tot. Plănuise până şi ce să facă dacă ajutorii de şerif 
turnau să se apropie. Avea până şi o ascunzătoare - rulota 
pe care ai găsit-o. Cheia aia, mai ştii? Aia pe care am găsit- 
o în borcanul cu viespi. Aşa ne-aţi găsit, nu? 

— Da, confirmă Rhyme. Cheia ne-a dus la voi. 

— Trebuia să mă fi gândit la asta. Trebuia să fi rămas 
altundeva. 

Rhyme observă cătuşele de pe încheieturile lui Sachs şi 
îl văzu pe Garrett cu un pistol în mână uitându-se furios 
din spatele ferestrei. Se putea vorbi deja de luare de 

ostatici; Garrett sigur nu ar fi ieşit de bunăvoie din casă. 
Era timpul să sune la FBI. Rhyme avea un prieten bun, pe 
Arthur Porter, pensionat, dar în continuare cel mai bun 
negociator pe care îl avusese FBl-ul vreodată. Locuia în 
Washington, D.C. şi ar fi putut ajunge aici în câteva ore. 
Apoi îşi întoarse privirea către Sachs. 

— Şi Jesse Corn? 

Femeia dădu din cap. 

— Nu am ştiut că era el, Rhyme. Am crezut că era unul 
din prietenii lui Culbeau. Un ajutor de şerif a sărit pe mine 
şi arma s-a descărcat. Dar a fost greşeala mea - am luat o 
ţintă nesigură cu o armă nesigură. Am încălcat regula 
numărul unu. 

— O să ai cel mai bun avocat din ţară. 

— Nu mai contează. 

— Contează, Sachs. Contează. O să o scoatem la capăt 
cumva. 

Amelia clătină din cap. 

— Nu ai ce să scoţi la capăt, Rhyme, ăsta e caz de crimă. 
Caz deschis şi închis. Apoi se uită undeva în spatele lui şi 
se încruntă. Se ridică în picioare. Ce se... 

— Rămâi pe loc Amelia, eşti arestată, se auzi vocea unei 
femei. 

Rhyme încercă să se întoarcă, dar nu putea să îşi mişte 
capul suficient de mult. Suflă în tubul de control, se 
întoarse într-un semicerc şi o observă pe Lucy Kerr şi pe 
ceilalţi doi ajutori de şerif fugind ghemuiţi înspre ei. Aveau 
arme în mână şi se uitau la ferestrele cabanei. Cei doi 
bărbaţi se adăposteau după copaci, dar Lucy venea fără 
teamă direct spre Rhyme, Thom şi Sachs cu pistolul aţintit 
asupra pieptului Ameliei. 

Cum de găsise echipa de căutare cabana? Auziseră oare 
dubiţa? Sau Lucy îi luase din nou urma lui Garrett? Sau 
poate că Bell îşi încălcase înţelegerea şi îi sunase? 

Lucy se îndreptă spre Sachs şi îi trase un pumn în faţă 
fără nicio ezitare. Sachs gemu scurt de durere şi făcu un 
pas în spate. 

— Nu! strigă Rhyme. 

Thom se aplecă înainte, dar Lucy o prinse pe Sachs de 
mână. 

— Mary Beth e înăuntru? 

— Da. Sângele îi curgea din bărbie. 

— E în regulă? 

Sachs confirmă din cap. 

Ochii îi erau aţintiţi pe ferestrele cabanei. 

— Ţi-a luat arma? întrebă Lucy. 

— Da. 

— Isuse, se uită Lucy către ceilalţi ajutori de şerif. Ned, 
Trey, băiatul e înăuntru. Şi e înarmat. Femeia se răsti la 
Rhyme: Aş sugera să te ascunzi undeva. Apoi o trase 
brutal pe Sachs, ducând-o în spatele dubiţei, de cealaltă 
parte a barăcii. 

Rhyme o urmă pe polițistă, Thom ţinându-i scaunul 
pentru mai multă stabilitate când trecură peste terenul 
denivelat. Lucy se întoarse către Sachs şi o prinse de 
braţe. 

— El a făcut-o, nu-i aşa? Mary Beth ţi-a spus. Garrett l-a 
ucis pe Billy. 

Sachs se uită în jos. 

— Da... îmi pare rău... Nu... 

— Nu îmi pasă că îţi pare rău. Nici mie şi nimănui 
altcuiva. Cu atât mai puţin lui Jesse Corn... Garrett mai are 
alte arme acolo? 

— Nu ştiu, nu am văzut altceva. 

Lucy se întoarse către baracă şi începu să strige: 

— Garrett, mă auzi? Sunt Lucy Kerr. Vreau să pui jos 
pistolul şi să ieşi afară cu mâinile pe cap. Fă asta acum, 
bine? 

Singurul răspuns fu uşa care se trânti la loc. Garrett o 
blocase şi zgomotul slab se auzi totuşi în luminiş. Lucy îşi 
scoase telefonul mobil şi începu să formeze un număr. 

— Hei, doamnă, ai nevoie de ajutor? o întrerupse vocea 
unui bărbat. 

Lucy se întoarse. 

— Oh, nu, murmură ea. 

Rhyme se uită şi el înspre locul de unde se auzise vocea. 
Un bărbat înalt cu părul lung prins în coadă, având în 
mână o puşcă de vânătoare gonea prin iarbă către ei. 

— Culbeau! se răsti ea. Am aici o situaţie gravă şi nu mă 
pot ocupa şi de tine. Pleacă de aici! Apoi femeia observă 
încă ceva. Un al doilea bărbat se îndrepta încet către 
baracă şi avea în mână o puşcă neagră militară. Ăla e 
Sean? întrebă ea. 

— Da. Şi Harris Tomel e acolo, arătă Culbeau. 

Tomel se îndreptă încet înspre ajutorul de şerif negru şi 
înalt. Vorbeau de parcă s-ar fi cunoscut bine. 

— Dacă băiatul e înăuntru, insistă Culbeau, poate aveţi 
nevoie de ajutor să îl scoateţi de acolo. Ce putem face noi? 

— Asta e treaba poliţiei, Rich! Voi trei, părăsiţi zona 
imediat. Acum. Trey! îl strigă ea pe agentul afro-american. 
Scoate-i de aici. 

Al treilea ajutor de şerif, Ned, venea înspre Lucy şi 
Culbeau. 

— Rich, spuse el, nu mai e nicio recompensă. Mai bine 
las-o baltă, şi... 

Impuşcătura din arma lui Culbeau îi găuri pieptul lui 
Ned şi impactul îl azvârli în spate câţiva metri buni. Trey 
se holbă la Harris Tomel care stătea la trei metri în faţa 
lui. Amândoi bărbaţii păreau la fel de şocaţi şi niciunul nu 
se mişca. 

Un râs ca de hienă se auzi dinspre Sean O'Sarian, care 
îşi ridică puşca militară şi îl împuşcă de trei ori pe Trey în 
spate. Chicotind, bărbatul dispăru înapoi în câmp. 

— Nu! urlă Lucy şi îşi ridică pistolul înspre Culbeau, dar 
până când apucă să tragă, bărbaţii se retrăseseră la 
adăpost în ierburile înalte din jurul barăcii. 

Rhyme simţi impulsul de a se arunca la pământ, dar, 
desigur, rămase pironit în scaunul său cu rotile Storm 
Arrow. Mai multe gloanţe se înfipseră în dubiţa unde 
Sachs şi Lucy, acum amândouă culcate la pământ, 
stătuseră cu doar un moment înainte. Thom era în 
genunchi, încercând să ridice scaunul greu din locul unde 
se înţepenise. 

— Lincoln! strigă Sachs. 

— Sunt în regulă. Mişcă-te! Treci de cealaltă parte a 
dubei, la adăpost. 

— Dar Garrett poate să tragă în noi de acolo, strigă 
Lucy. 

— Dar nu el trage acum! se enervă Sachs. 

Încă un foc îi rată la doar câţiva centimetri şi gloanţele 
se împrăştiară pe verandă. Thom începu să împingă 
scaunul către dubiţă. 

— Stai aplecat, îi spuse Rhyme asistentului său, care 
ignoră complet un glonţ care trecu pe lângă ei şi care 
spulberă în mii de bucăţi un geam al maşinii. 

Lucy şi cu Sachs îi urmară pe cei doi în zona întunecată 
dintre dubă şi baracă. 

— De ce naiba fac aşa ceva? strigă Lucy. 

Trase de câteva ori înspre cei trei, obligându-i pe 
Culbeau şi pe O'Sarian să se adăpostească. Rhyme nu îl 
putea vedea pe Culbeau, dar ştia că bărbatul era undeva în 
faţa lor. Arma cu care venise era de calibru mare şi avea şi 
o lunetă performantă. 

— Scoate-mi cătuşele şi dă-mi un pistol, urlă Sachs. 

— Dă-i-l, spuse şi Rhyme. Trage mai bine decât tine. 

— Nici nu mă gândesc! 

Poliţista dădu nervos din cap, uimită că cei doi se 
puteau gândi la aşa ceva. Mai multe gloanţe se înfipseră în 
dubă şi împrăştiară aşchii din lemnul verandei. 

— Au nişte nenorocite de carabine! strigă Sachs. Nu te 
poţi pune cu aşa ceva. Dă-mi odată pistolul! 

Lucy îşi sprijini capul de maşină şi se uită şocată la 
ajutorii de şerif morţi care zăceau pe iarbă. 

— Ce se întâmplă? murmură ea plângând. Ce se 
întâmplă? 

Duba care îi proteja nu avea să le mai fie de folos mult 
timp. Îi proteja de Culbeau şi de carabina lui, dar cum 
ceilalţi doi veneau dinspre margini, urmau să îi prindă în 
foc încrucişat dintr-o clipă într-alta. 

Lucy mai trase de două ori în direcţia de unde se auzise 
cu câteva secunde înainte un foc de puşcă. 

— Nu mai irosi muniţia! ordonă Sachs. Aşteaptă până 
când îi şi vezi, şi după... 

— Taci naibii odată, îi replică furioasă Lucy. Apoi îşi 
pipăi buzunarele. Mi-am pierdut telefonul, naiba să-l ia. 

— Lincoln, spuse Thom. Te scot din scaun. Eşti o ţintă 
sigură aşa. 

Rhyme fu de acord, şi asistentul îi desfăcu legăturile, îl 
prinse de piept şi îl ridică. Rhyme încercă să îşi ridice 
capul să vadă ce se întâmpla, dar o contracție - o crampă 
nemiloasă - îi prinse muşchii gâtului şi trebui să îşi 
coboare capul până când durerea îl lăsă. Nu se simţise 
niciodată mai neputincios. 

Mai multe focuri. Tot mai aproape. Şi râsul de om nebun 
al lui O'Sarian. 

— Hei tu, doamna cu cuțitul, unde eşti? 

— Aproape au ajuns, murmură Lucy. 

— Muniția? întrebă Sachs. 

— Mai am trei gloanţe înăuntru. Şi un încărcător 
Speedloader. 

— Şase gloanţe? 

— Da. 

Un glonţ nimeri scaunul Storm Arrow şi îl aruncă într-o 
parte. Un nor de praf se ridică în jurul lui. 

Lucy trase spre O'Sarian, dar râsul lui nebun şi 
răspunsul venit de la pistolul Colt îi spuneau că ratase. 

Sunetul carabinei de asemenea îi anunţa că aveau să fie 
înconjurați în maxim două minute. 

Urmau să moară împuşcaţi aici, prinşi în spaţiul îngust 
dintre dubă şi baracă. Rhyme se întreba cum avea să simtă 
gloanţele intrându-i în corp. Niciun fel de durere, evident, 
nimic. Se uită la Sachs care îl privea lipsită de orice 
speranţă. 

„Noi doi, Sachs...” 

Apoi se uită la uşa de la baracă. 

— Uite! arătă el. 

Lucy şi Sachs se uitară şi ele. Garrett deschisese uşa. 

— Să intrăm, spuse Sachs. 

— Ai înnebunit? Garrett e de partea lor! 

— Nu, răspunse Rhyme. A avut şansa să tragă în noi de 
la fereastră şi totuşi nu a făcut-o. 

Încă două focuri şi mai aproape. Tufişurile vibrau. Lucy 
îşi ridică pistolul. 

— Nu irosi muniţia! strigă Sachs, dar Lucy se ridică şi 
trase rapid de două ori înspre locul de unde auzise 
zgomotul. 

Apoi văzu şi piatra pe care unul dintre bărbaţi o 
aruncase ca să o deruteze pe poliţista ieşi la iveală. Lucy 
se trase în lături, fix înainte ca glonţul din puşca lui Tomel, 
care îi era destinat, să treacă pe lângă ea şi să se înfigă în 
dubă. 

— Rahat! strigă ea. Aruncă încărcătorul gol şi băgă în 
loc Speedloaderul. 

— Înăuntru, spuse Rhyme. Acum! 

— În regulă, aprobă Lucy. 

— Ia-mă în spate, îi spuse Rhyme lui Thom. 

Poziţia aceasta, a pompierului, era o poziţie foarte 
proastă pentru a căra o persoană paralizată - supunea la 
un efort mult prea mare părţile corpului care nu erau 
obişnuite cu aşa ceva, dar era mult mai rapid şi l-ar fi 
expus pe Thom la gloanţe pentru doar câteva secunde. 
Rhyme se gândea, de asemenea, că ar fi putut să îl 
protejeze pe Thom cu corpul său. 

— Nu, replică Thom. 

— Thom, fă-o! Fără comentarii. 

— Te acopăr eu, spuse Lucy. Voi trei, mergeţi împreună. 
Gata? 

Sachs dădu din cap. Thom îl luă în braţe pe Rhyme. 

— Thom... protestă Rhyme. 

— Taci din gură, Lincoln, se enervă asistentul. Facem 
asta cum vreau eu. 

— Mergeţi! strigă Lucy. 

Câteva gloanţe îi ratară milimetric şi totul se precipită 
în timp ce Rhyme era cărat înspre baracă. Alte gloanţe se 
înfipseră în lemnul barăcii pe măsură ce ei se chinuiau să 
intre. O secundă mai târziu, Lucy se rostogoli în cameră 
după ei şi trânti uşa. Thom îl aşeză cu grijă pe Rhyme pe o 
canapea. Criminalistul apucă să vadă pentru o secundă 
faţa îngrozită a fetei care şedea în scaunul de lângă el. 
Mary Beth McConnell. 

Garrett Hanlon, cu faţa lui roşie şi umflată, şi cu ochii 
bulbucaţi de frică, stătea jucându-se cu degetele de la o 
mână şi cu cealaltă ţinând nesigur un pistol, în timp ce 
Lucy îl ameninţa cu arma ei. 

— Dă-mi pistolul! strigă ea. Acum, acum! 

Garrett clipi şi îi înmână pistolul imediat. Poliţista luă 
arma şi mai strigă ceva. Rhyme nu auzise ce; se uită atent 
la ochii înspăimântați ai băiatului, ochi de copil. Şi se 
gândi: „Înţeleg de ce a trebuit să faci asta, Sachs. De ce l- 
ai crezut. De ce a trebuit să îl salvezi. Înţeleg...” 

— Toată lumea e teafără? vorbi Rhyme. 

— Da, răspunse Sachs. 

Lucy dădu din cap. 

— De fapt, urmă Thom pe un ton de parcă îşi cerea 
scuze, nu chiar. 

Apoi ridică mâna pe care şi-o ţinea la burtă, lăsând să i 
se vadă rana însângerată. Apoi asistentul căzu brutal în 
genunchi, rupându-şi pantalonii pe care îi călcase cu atâta 
grijă dimineaţa trecută. 

38 


Verifică rana să nu aibă hemoragie gravă şi opreşte 
sângerarea. Dacă e posibil vezi dacă pacientul nu e în 
stare de şoc. 

Amelia Sachs, antrenată de NYPD pentru acordarea 
primului ajutor, se aplecă peste Thom, examinându-i rana. 

Asistentul se lăsă pe spate, palid, dar conştient şi 
transpirând din greu. Amelia puse o mână peste rană. 

— Scoate-mi cătuşele astea! strigă ea. Nu pot să am 
grijă de el aşa! 

— Nu! veni replica lui Lucy. 

— Isuse, murmură Sachs şi examină stomacul lui Thom 
cât putu mai bine, cu un asemenea impediment. 

— Cum te simţi, Thom? spuse Rhyme. Vorbeşte-ne! 

— Mă simt amortit... Mă simt... E ciudat... Îşi dădu ochii 
peste cap şi leşină. 

O bubuitură se auzi deasupra lor. Un glonţ trecu prin 
perete, urmat de o rafală care lovi uşa. Garrett îi dădu lui 
Sachs nişte şerveţele. Poliţista le presă peste rana de pe 
abdomenul lui Thom. Apoi îi dădu uşor o palmă peste faţă, 
dar asistentul nu reacţiona. 

— E în viaţă? întrebă Rhyme lipsit de orice speranţă. 

— Respiră. Slab de tot. Dar respiră. Rana nu pare prea 
urâtă din exterior, dar nu ştiu ce i-a făcut înăuntru. 

Lucy se uită rapid pe fereastră şi se lăsă jos. 

— De ce fac asta? 

— Jim spunea că se ocupă cu prepararea rachiului de 
contrabandă, explică Rhyme. Poate că ştiau de locul ăsta şi 
nu voiau să afle lumea. Sau poate au droguri ascunse prin 
zonă. 

— Au fost doi bărbaţi aici înainte, spuse Mary Beth. 
Spuneau că distrug plantele de marijuana, dar mă gândesc 
că de fapt le cultivau. Poate toţi lucrează împreună. 

— Unde e Bell? întrebă Lucy. Şi Mason? 

— Ajung aici în jumătate de oră, veni răspunsul de la 
Rhyme. 

Lucy dădu din cap disperată. Apoi se uită din nou pe 
geam şi împietri. Luase o ţintă. Ridică pistolul şi trase 
rapid. Prea rapid. 

— Nu! Lasă-mă pe mine, strigă Sachs. 

Dar Lucy deja trăsese de două ori şi, judecând după 
grimasa ei, ratase. 

— Sean tocmai a găsit o canistră. Una roşie. Garrett, ce 
e în ea? Gaz? Băiatul se înghesui lângă perete înfricoşat. 
Garrett! Vorbeşte-mi! 

Băiatul se întoarse către ea. 

— Canistra roşie? Ce e în ea? 

— E kerosen. Pentru barcă. 

— La naiba, vor să ne dea foc, murmură Lucy. 

— La naiba! strigă Garrett. Apoi se ridică în genunchi 
uitându-se la Lucy. 

Sachs ghici ce urma să facă băiatul. 

— Nu, Garrett, nu! 

Băiatul o ignoră, deschise uşa repede şi se strecură pe 
lângă verandă. Gloanţele muşcară din lemn urmărindu-l. 
Sachs nu îşi putu da seama dacă fusese atins sau nu. 

Apoi tăcere. Cei trei bărbaţi se apropiau de baracă cu 
canistra de kerosen. 

Sachs se uită prin camera plină de praf şi văzu: 

Pe Mary Beth care plângea. 

Pe Lucy cu ochii plini de ură, care îşi verifică pistolul. 

Pe Thom, muribund, care sângera. 

Pe Lincoln Rhyme care stătea pe spate respirând din 
greu. 

„Noi doi...” 

Cu o voce egală, Sachs îi vorbi lui Lucy: 

— Trebuie să ieşim de aici. Trebuie să îi oprim. Noi 
două. 

— Ei sunt trei şi au carabine. 

— O să dea foc la baracă. Şi atunci sau ardem de vii, sau 
ne împuşcă atunci când o să încercăm să ieşim afară. Nu 

avem de ales. Scoate-mi cătuşele. Sachs îi întinse mâinile. 
Trebuie să le scoţi. 

— Cum să am încredere în tine? şopti Lucy. Ne-ai 
pregătit o ambuscadă la râu. 

— Ambuscadă? întrebă Sachs. Despre ce vorbeşti? 

Lucy se încruntă. 

— Cum adică despre ce vorbesc? Ai folosit barca să ne 
ademeneşti şi ai tras înspre Ned când s-a dus către ea. 

— La naiba! Tu ai crezut că noi suntem sub barcă şi ai 
tras către noi! 

— Doar după ce tu... Apoi vocea lui Lucy se stinse şi 
femeia dădu din cap. 

— Ei au fost, spuse Sachs. Culbeau şi gaşca lui. Unul 
dintre ei a tras, probabil să vă sperie şi să vă încetinească. 

— Şi noi am crezut că ai fost tu. 

Sachs îşi întinse mâinile încătuşate. 

— Nu avem de ales. 

Poliţista se uită cu atenţie la Sachs şi apoi îşi băgă mâna 
în buzunar de unde scoase cheia de la cătuşe. O eliberă pe 
Sachs, care îşi frecă încheieturile. 

— Cum stăm cu muniţia? 

— Mai am patru. 

— Eu am cinci în pistolul meu, spuse Sachs luând în 
mână arma Smith & Wesson şi verificând butoiaşul. 

Apoi se uită în jos la Thom. Mary Beth interveni: 

— Am eu grijă de el. 

— Doar un lucru, spuse Sachs. E homosexual. A fost 
testat, dar... 

— Nu contează, răspunse fata. O să fiu atentă. 

— Sachs, începu Rhyme. Eu... 

— Mai târziu, Rhyme. Nu avem timp de asta acum. 

Sachs se apropie de uşă, se uită afară rapid măsurând 
din ochi terenul după locuri ferite din care să tragă. Cu 
mâinile libere, ţinând strâns un pistol puternic, se simţea 
în sfârşit încrezătoare. Asta era lumea ei: pistoalele şi 
viteza. Nu se putea gândi acum la Lincoln Rhyme şi la 
operaţia lui, la moartea lui Jesse Corn sau la trădarea lui 

Garrett Hanlon şi nici la ce o aştepta dacă avea să scape 
din situaţia asta groaznică. 

„Când te mişti, nu te pot prinde...” 

Se uită la Lucy. 

— Ileşim. Tu mergi în stânga uşii în spatele dubei, dar nu 
te opreşti indiferent de ce se întâmplă. Mergi până când 
ajungi la iarbă. Eu o iau în dreapta - înspre copacul de 
acolo. Intrăm în iarba aia înaltă, ne lăsăm în jos, apoi 
mergem spre pădure şi îi surprindem pe flancuri. 

— O să ne vadă ieşind pe uşă. 

— Trebuie să ne vadă! Vrem ca ei să vadă că noi două 
suntem undeva în iarbă. O să îi ţină în suspans şi o să îşi 
păzească spatele aşa. Nu tragi decât dacă eşti sigură că şi 
nimereşti. Ai înţeles?... Ai înţeles? 

— Da. 

Sachs se uită în ochii femeii şi puse mâna pe clanţă. 

Unul dintre ei - Sean O'Sarian - urmat de Tomel, târa 
canistra cu kerosen spre baracă, nefiind atent deloc la uşa 
principală. Atunci când cele două femei se năpustiră afară 
despărţindu-se şi sprintând spre adăpost, niciunul din ei 
nu apucase să îşi pregătească arma pentru a trage. 

Culbeau - retras în spate astfel încât să poată acoperi 
partea din faţă şi părţile laterale ale barăcii - nu se 
aşteptase să apară cineva şi, până să îşi ridice carabina, 
Sachs şi Lucy deja se rostogoliseră în iarba înaltă care 
înconjura clădirea. 

O'Sarian şi Tomel se repeziră după ele, dar Culbeau 
apucă să strige: 

— Le-aţi lăsat să scape! Ce naiba făceaţi? 

Apoi trase un foc înspre Sachs - care se aruncă la 
pământ - şi, când femeia se uită în spate, Culbeau făcuse 
la fel. Trei şerpi ucigaşi undeva în faţa lor. Şi nu ştiau 
unde. 

— Mergi în dreapta, strigă Culbeau. 

— Unde? veni răspunsul unuia dintre ei. 

Sachs se gândi că era Tomel. 

— Cred că... stai. 

Apoi tăcere. 

Sachs se târi spre locul unde fuseseră cu un moment 
înainte Tomel şi O'Sarian. Putea să distingă o nuanţă 
roşiatică şi se îndreptă într-acolo. Briza călduţă dădu la o 
parte iarba şi Sachs văzu în faţa ei canistra cu kerosen. Se 
apropie mai mult şi, când vântul o ajută, tinti în jos şi trase 
un glonţ în fundul canistrei care vibră la impact. Lichidul 
începu să se scurgă. 

— Căcat! strigă unul dintre bărbaţi şi apoi Sachs auzi un 
foşnet din iarbă. Se gândi că probabil bărbatul fugise de 
teama exploziei. 

Mai multe foşnete, mai mulţi paşi. 

Dar de unde veneau? 

Apoi Sachs văzu o străfulgerare la vreo cincisprezece 
metri în faţa ei în câmp. Era aproape de locul în care 
stătuse Culbeau şi îşi dădu seama că era lumina de la 
luneta carabinei. Îşi ridică atentă capul şi văzu privirea lui 
îndreptându-se spre ea şi apoi spre lumină. Ajutorul de 
şerif dădu din cap şi îi făcu semn lui Sachs să se întoarcă. 
Femeia confirmă. 

Dar când Lucy începu să fugă în zigzag prin iarbă, în 
stânga barăcii, O'Sarian se ridică în picioare şi, râzând din 
nou, începu să tragă după ea. Gloanţele împânziră câmpul. 
Lucy era momentan o ţintă sigură, dar, pentru că O'Sarian 
era mult prea nerăbdător să o nimerească, rată. Kerr se 
întinse cu faţa la pământ şi trase după Sean, dar bărbatul 
micuţ se aplecă şi-i spuse râzând: 

— Bună încercare, păpuşă! 

Sachs începu să înainteze din nou înspre Culbeau. Auzi 
alte împuşcături. Sunetele scoase de revolver, apoi 
împuşcăturile sacadate ale puştii şi, în cele din urmă, 
bubuitura puternică a carabinei. 

Era îngrijorată ca Lucy să nu fi fost lovită, dar o secundă 
mai târziu îi auzi vocea strigându-i: 

— Amelia, vine spre tine! 

Zgomot de picioare în iarbă. Linişte. Foşnete. 

Cine? Şi unde era? Simţi cum o cuprinde panica şi se 
uită în jur dezorientată. 

Apoi tăcere. Şi vocea unui bărbat strigând ceva 
imposibil de înţeles. 

Paşi din nou. 

Vântul răvăşi iarăşi iarba şi Sachs văzu sclipirea lunetei 
de pe carabina lui Culbeau. Stătea foarte aproape de ea, la 
doar cincisprezece metri în faţă pe o ridicătură de teren - 
un loc perfect pentru a tinti. Putea să tragă oriunde cu 
arma lui imensă. Se târî mai repete convinsă că el o ţintea 
fie pe Lucy, fie în cabană, pe Rhyme sau pe Mary Beth. 

Mai repede! Mai repede! 

Se ridică în picioare şi începu să fugă încercând să stea 
cât mai la adăpost. 

Culbeau tot la zece metri depărtare. 

Dar Sean O'Sarian era mult mai aproape - ceea ce 
Sachs observă atunci când începu să sprinteze şi dădu 
peste el. Bărbatul gâfâi când Sachs se împiedică şi căzu pe 
spate. Mirosea a alcool şi sudoare. 

Ochii îi sclipeau ca la un maniac; părea la fel de detaşat 
de realitate ca un schizofrenic. 

Urmă o pauză lungă şi Sachs ridică pistolul în acelaşi 
timp cu O'Sarian care îndrepta Colt-ul către ea. Femeia se 
aruncă pe spate în iarbă şi amândoi traseră în acelaşi 
timp. Simţi bubuitura celor trei gloanţe, dar toate trecură 
pe lângă ea. Totuşi, şi ea ratase; când se aruncă la pământ 
şi se uită după el, Sean sărea prin iarbă. 

„Nu rata ocazia!” îşi spuse. Şi, riscând să se aleagă cu 
un glonţ de la Culbeau, se ridică din iarbă şi îl ţinti pe 
O'Sarian. Dar înainte să apuce să tragă, Lucy Kerr sări în 
picioare şi îl împuşcă. O'Sarian tresări şi îşi atinse pieptul. 
Râse şi se prăvăli la pământ. 

Lucy era în stare de şoc, iar Sachs se întrebă dacă 
acesta fusese primul om pe care îl omorâse în cariera ei. 
Apoi ajutorul de şerif se aruncă înapoi la pământ. Un 
moment mai târziu, câteva gloanţe loviră locul unde 
stătuse înainte. 

388 


- JEFFERY DEAVER - 


Sachs continuă să se îndrepte spre Culbeau, de data 
asta mişcându-se foarte repede; foarte probabil el ştia 
unde e Lucy şi, când femeia avea să se ridice, atunci ar fi 
putut să o nimerească. 

Şase metri, trei. 

Licărirea se văzu clar încă o dată şi Sachs se feri. Se 
ghemui aşteptând glonţul. Dar se pare că bărbatul nu o 
văzuse. Nu trăsese încă, aşa că Sachs se târa pe burtă, 
încercând să îl ia prin surprindere. Era plină de sudoare şi 
artrita îi chinuia încheieturile. 

Un metru şi jumătate. 

Gata. 

Poziţia de tragere nu o avantaja deloc. Pentru că Rich 
era pe movilă, ea ar fi trebuit să se rostogolească pe 
terenul din dreapta lui şi să se ridice. Nu avea unde să se 
adăpostească şi, dacă nu îi venea de hac din prima, atunci 
bărbatul putea să o nimerească fără nicio problemă. Şi 
chiar dacă l-ar fi lovit, mai era Tomel care ar fi avut câteva 
secunde bune la dispoziţie să o împuşte cu arma automată. 

Dar nu avea ce să facă. 

„Când te mişti...” 

Presiune pe trăgaci. 

Respiră adânc... 

„... nu te pot prinde.” 

Acum! 

Sări în faţă şi se rostogoli înspre Culbeau. Se poziţionă 
într-un genunchi şi ţinti. 

Şi apoi oftă disperată. 

„Arma” lui Culbeau nu era decât ţeava de la un aparat 
vechi de distilat, iar luneta - o bucată de sticlă pusă 
deasupra. Exact aceeaşi schemă pe care o folosise 
împreună cu Garrett la casa de vacanţa de lângă 
Paquenoke... 

Fraierită... 

Iarba foşni lângă ea şi se auziră nişte paşi. Amelia Sachs 
se aruncă la pământ ca o molie. 

Paşii se apropiau tot mai mult de baracă. La început se 
auziră călcând prin iarbă, apoi urcând treptele de lemn 
care duceau către uşă. Lui Rhyme i se părea că paşii erau 
mai mult relaxaţi decât precauţi. Ceea ce însemna că 
persoana era şi încrezătoare. Deci periculoasă. 

Lincoln Rhyme se chinui să îşi ridice capul de pe 
canapea, dar nu reuşi să vadă cine se apropia. Podeaua 
scârţâi şi o siluetă apăru în uşă ţinând o puşcă în mâini. 
Rich Culbeau. 

Rhyme simţi cum îl apucă groaza. „Oare Sachs era în 
regulă? Oare o nimerise cumva unul dintre gloanţele care 
zburaseră în neştire? Zăcea oare rănită undeva pe câmp? 
Sau era oare chiar moartă?” 

Culbeau se uită la Rhyme şi la Thom, dându-şi seama că 
ei doi nu reprezentau nicio ameninţare. Rămase totuşi în 
uşă şi îl fixă cu privirea pe criminalist. 

— Unde e Mary Beth? 

Rhyme îl privi în ochi. 

— Nu ştiu. A fugit afară să caute ajutor acu’ cinci 
minute. 

Culbeau se uită prin cameră şi observă uşa care ducea 
către pivniţă. 

— De ce faci asta? spuse Rhyme. Ce cauţi? 

— Zici că a fugit afară? Nu am văzut-o. Culbeau păşi în 
încăpere uitându-se tot înspre uşa de la pivniţă. Apoi arătă 
cu mâna undeva în spate către câmp. Nu ar fi trebuit să te 
lase singur aici. Asta a fost greşeala lor. Se uita la corpul 
distrus al criminalistului. Ce ai păţit? 

— Am fost rănit într-un accident. 

— Tu eşti tipul ăla din New York despre care vorbea 
toată lumea. Tu ţi-ai dat seama că Mary Beth era aici. 
Chiar nu te poţi mişca deloc? 

— Nu. 

Culbeau râse scurt ca şi cum ar fi făcut o descoperire 
epocală. 

Rhyme se uită spre uşa de la pivniţă, apoi la Culbeau. 

— Chiar ai intrat într-o încurcătură mare, spuse 
matahala. Mai mare decât poţi duce. 

Rhyme nu îi răspunse şi, într-un final, Culbeau începu să 
înainteze ţinând puşca aţintită asupra uşii. 

— Zici că Mary Beth a plecat, nu? 

— A fugit. Unde mergi? întrebă Rhyme. 

— Nu e cumva acolo jos? întrebă Culbeau. Apoi deschise 
uşa rapid şi trase câteva focuri. Se uită înăuntru şi mai 
trase de încă trei ori. 

Abia atunci Mary Beth McConnell, fluturând în aer 
ciomagul, păşi din spatele uşii de la intrare unde stătuse 
ascunsă. Cu ochii întredeschişi şi concentrată la maximum, 
ridică în aer arma şi îl izbi pe Culbeau în cap, rupându-i 
jumătate din ureche. Bărbatul scăpă puşca, iar aceasta se 
rostogoli în jos pe scările întunecate ale pivniţei. Dar nu 
era rănit grav şi îşi trase pumnul imens în spate, apoi o 
lovi cu putere pe Mary Beth, direct în plex. Fata gâfâi şi se 
prăvăli la podea fără suflare. 

Culbeau îşi duse mâna la ureche încercând să îşi dea 
seama de gravitatea rănii. Apoi se uită la tânăra care 
zăcea la podea. Scoase un briceag şi apăsă butonul de pe 
el. Lama sclipi, iar Culbeau o apucă pe Mary Beth de păr şi 
îi puse cuțitul la gât. Fata îl prinse de încheietură şi 
încercă să îl oprească, dar braţele bărbatului erau imense 
şi cuțitul se mişca încet, dar sigur pe gâtul ei. 

— Stai! se auzi o voce din hol. Garrett Hanlon tocmai 
intrase în baracă şi ţinea un bolovan în mână. Apoi se 
apropie de Culbeau şi îl privi fix în ochi. Las-o în pace şi 
marş în pula mea de aici! 

Culbeau îi dădu drumul lui Mary Beth şi fata se prăvăli 
la podea. Făcu un pas în spate, îşi duse mâna la ureche şi 
tresări. 

— Băiete, cine eşti tu să mă înjuri pe mine? 

— Haide, dispari! 

Culbeau râse. 

— De ce te-ai întors aici? Sunt de două ori cât tine şi am 
şi un cuţit în mână. Tu nu ai decât o piatră. Ei bine, hai 
încoa şi să vedem ce iese. 

Garrett îşi pocni unghiile. Apoi se ghemui la podea exact 
ca un luptător de wrestling şi înaintă încetişor. Pe faţa lui 
se putea citi hotărârea. Băiatul se prefăcu a arunca piatra 
şi Culbeau sări în spate încercând să se ferească. Pe urmă 
bărbatul imens începu să râdă măsurându-şi din ochi 
adversarul şi probabil gândindu-se că tânărul firav nu 
reprezenta niciun fel de ameninţare pentru el. Se aruncă 
înspre el încercând să îl taie cu briceagul. Băiatul se trase 
repede în spate şi lama îl rată. Dar Garrett nu calculase 
bine distanţa şi se lovi de perete, apoi căzu la pământ 
paralizat. 

Culbeau îşi şterse mâna de pantaloni, apucă din nou 
cuțitul, privindu-l pe Garrett fără pic de emotie, de parcă 
ar fi vrut să înjunghie un cerb. Păşi spre el. 

Se produse o mişcare imperceptibilă. Mary Beth care 
încă zăcea la pământ prinse ciomagul şi îl izbi de glezna 
lui Culbeau. Bărbatul urlă şi se întoarse către fată ridicând 
cuțitul. Dar Garrett se aruncă în faţă şi îl lovi puternic în 
umăr. Culbeau se dezechilibră şi alunecă în genunchi pe 
treptele de la pivniţă. Se opri la jumătatea drumului şi se 
uită în sus către Garrett. 

— Rahat mic ce eşti! grohăi el. 

Rhyme îl văzu pe Culbeau în întuneric aplecându-se 
după puşcă. 

— Garrett! Îşi ia puşca! 

Băiatul se îndreptă încet către uşă şi ridică bolovanul. 
Dar nu îl aruncă. „Oare ce vrea să facă?” se întrebă 
Rhyme. Se uită la Garrett care scoase o bucată de pânză 
de la unul din capetele bolovanului. Băiatul se uită în jos la 
Culbeau. 

— Nu e o piatră, răsunară vorbele lui. 

Apoi în timp ce primele viespi îşi luau zborul, băiatul 
aruncă stupul direct în faţa lui Culbeau şi trânti uşa. O 
încuie şi se trase în spate. 

Două gloanţe trecură prin lemnul uşii şi se opriră în 
tavan. 

Dar nu se mai auziră Împuşcături. Rhyme se gândi că 
Rich nu va trage doar de două ori, la fel cum se gândise şi 
că urletele din pivniţă aveau să dureze mai mult. 


Harris Tomel ştia că era timpul să o şteargă de acolo şi 
să se întoarcă în Tanner's Corner. 

O'Sarian era mort - mare scofală! - şi Culbeau intrase în 
baracă să se ocupe de restul. Aşa că îi rămânea lui să o 
găsească pe Lucy. Dar nu îi păsa. Se simţea ruşinat că nu 
reacţionase deloc atunci când stătuse faţă în faţă cu Trey 
Williams şi psihopatul ăla mic de O'Sarian îi salvase viaţa. 

Ei bine, nu avea să se mai întâmple aşa ceva. 

Apoi, la mică distanţă de el văzu ceva interesant. Se uită 
mai atent şi observă uniforma cafenie a lui Lucy Kerr 
printre crengile copacului. Strângând în mână puşca de 
vânătoare în valoare de două mii de dolari, mai făcu un 
pas. Nu prea avea o ţintă grozavă - putea să vadă doar 
puţin din uniforma femeii. O ţintă greu de atins cu o puşcă 
obişnuită. Dar perfect posibilă cu una automată. Ajustă 
arma astfel încât alicele să se împrăştie mai mult şi să fie 
sigur că o nimereşte. Apoi puse ţinta direct pe porţiunea 
vizibilă de uniformă şi apasă trăgaciul cu putere. Se uită 
să vadă dacă nimerise ţinta. 

— Hristoase... Nu din nou! Bluza flutură prin aer, în 
urma impactului cu alicele. Femeia o agăţase de un copac, 
astfel încât să îl păcălească şi să se expună. 

— Rămâi acolo, Harris, se auzi vocea lui Lucy din 
spatele său. S-a terminat. 

— Frumos, spuse el. M-ai păcălit. 

Apoi se întoarse cu faţa către ea, ţinând puşca Browning 
la nivelul şoldurilor ascunsă în iarba înaltă, dar cu ţinta pe 
ea. Femeia purta un tricou alb. 

— Lasă arma din mână! ordonă ea. 

— Deja am lăsat-o, răspunse Harris, dar nu se mişcă 
deloc. 

— Să îţi văd mâinile. Ridică-le acum. Harris, ăsta e 
ultimul avertisment. 

— Uite Lucy... 

Iarba avea peste un metru înălţime. S-ar fi lăsat la 
pământ şi ar fi tras în genunchii femeii. Apoi s-ar fi 
apropiat de ea şi ar fi terminat-o de la doi paşi. Totuşi, era 
riscant. Ar fi putut şi ea să tragă. 

Apoi bărbatul observă: ceva în ochii ei. O privire 
nesigură. Şi i se păru şi că femeia ţinea pistolul prea 
ameninţător. Era o cacealma. 

— Nu mai ai muniţie, zâmbi Tomel. 

Urmă o pauză şi expresia ei o dădu de gol. Nu se 
înşelase. Tomel ridică arma cu ambele mâini şi o îndreptă 
spre ea. Lucy se uita neputincioasă la el. 

— Dar eu mai am, se auzi o a doua voce din apropiere. 

Roşcata! Bărbatul o măsură din ochi şi instinctul preluă 
controlul: „E o femeie! O să ezite. Pot să ajung primul la 
ea”. Şi se aruncă asupra Ameliei. 

Pistolul femeii se descărcă şi Tomel mai apucă să simtă 
o înţepătură deasupra tâmplei. 


Lucy Kerr o văzu pe Mary Beth împleticindu-se pe 
verandă, strigându-i că Rich Culbeau murise şi că Rhyme 
şi Garrett erau teferi. 

Amelia Sachs dădu din cap şi se îndreptă spre cadavrul 
lui Sean O'Sarian. Lucy se întoarse la Harris Tomel. Se 
aplecă lângă el şi-i luă tremurând Browning-ul. Se gândi 
că, deşi ar trebui să fie îngrozită de faptul că urma să 
smulgă arma aceea scumpă din mâinile unui mort, ea se 
concentră mai mult asupra armei în sine. Se întrebă dacă 
mai era încărcată. Îşi răspunse singură la întrebare 
verificând puşca. 

La cincisprezece metri depărtare, Amelia Sachs era 
aplecată peste cadavrul lui O'Sarian, cu pistolul aţintit 
asupra lui. Lucy se întrebă de ce se mai chinuia, apoi se 
strâmbă. Probabil aşa era procedura standard. 

Îşi găsi haina şi o luă peste tricou. Fusese ciuruită de 
alice, dar femeii îi pasă mai mult să nu fie văzută în tricou 
ei. Lucy se rezemă de copac, respirând adânc în briza 
arzătoare şi uitându-se la spatele Ameliei. 

Simţea doar furie faţă de toate trădările de care avuse 
parte în viaţă. Corpul o trădase, soţul o trădase, Dumnezeu 
o trădase. 

Şi acum, Amelia Sachs o trădase. 

Se uită în spate, acolo unde zăcea cadavrul lui Harris 
Tomel. Amelia era o ţintă perfectă. Scenariul ar fi fost 
plauzibil: 'Tomel se ascunsese în iarbă. Apoi se ridicase şi o 
împuşcase pe Sachs în spate cu arma automată. Lucy luase 
apucase pistolul lui Sachs şi îl omorâse pe Tomel. Nimeni 
nu ar fi ştiut adevărul - mai puţin Lucy şi poate spiritul lui 
Jesse Corn. 

Lucy ridică puşca pe care o simţea la fel de uşoară ca o 
floare de nemţişor. Apăsă patul armei frumos mirositor de 
faţa ei şi îşi aminti cum îşi apăsase faţa de barele patului 
de spital după operaţia de mastectomie. Îndreptă arma 
spre spinarea femeii oprindu-se cu ţinta pe coloana ei 
vertebrală. Ar fi murit repede, fără chinuri. 

La fel de repede cum murise şi Jesse Corn. 

Pur şi simplu lua o viaţă vinovată pentru una nevinovată. 

„Doamne, lasă-mă să apuc să ajung faţă în faţă cu Iuda 
al meu...” 

Lucy se uită în jur. Nu erau martori. 

Degetul ei apucă trăgaciul şi mai strâns. 

Tresări, strânse luneta puştii cu putere în mâinile sale 
bătătorite de atâţia ani de grădinărit, atâţia ani în care 
avusese grijă de casa ei - şi de o viaţă - viaţa ei. Se opri cu 
ţinta fix pe mijlocul spinării Ameliei. 

Briza călduţă învălui iarba în care stătea. Se gândi la 
Buddy, la chirurgul ei, la casa şi la grădina ei. 

Lucy cobori puşca. 

Goli arma de gloanţe şi apoi o duse cu ţeava îndreptată 
în sus la duba din faţa barăcii. Acolo îşi găsi telefonul 
mobil şi sună poliţia statală. 

Elicopterul medical ajunse primul şi paramedicii îl luară 
pe Thom, apoi se grăbiră înspre spital. Un doctor rămase 
să aibă grijă de Lincoln Rhyme, a cărui tensiune se apropia 
de punctul critic. 

Când trupele propriu-zise coborâră dintr-un al doilea 
elicopter, o arestară pe Amelia Sachs şi o lăsară legată cu 
mâinile la spate în faţa barăcii, apoi intrară să îl aresteze 
pe Garrett şi să îi citească drepturile. 

Thom avea să supravieţuiască. 

Doctorul de la Secţia de urgenţe a Centrului Medical din 
Avery spuse pe un ton laconic: 

— Glonţul? A intrat şi a ieşit. Nu a afectat niciun organ 
important. 

Cu toate acestea, avea să treacă o lună sau două până 
să-şi poată relua activitatea. 

Ben Kerr se oferise voluntar să îşi ia liber de la cursuri 
şi să mai rămână câteva zile în Tanner's Corner să îl ajute 
pe Rhyme. 

— Nu prea meriţi să te ajut, Lincoln, murmurase 
tânărul. Adică, la naiba, nu ridici niciodată ce scapi pe 
podea. 

În continuare nesigur dacă glumele astea nu îl deranjau, 
Ben se uită la Rhyme doar ca să îl vadă rânjind. Dar 
Rhyme adăugă că, oricât de mult ar aprecia ajutorul lui, 
îngrijirea şi hrănirea unui cvadruplegic necesita prea mult 
timp şi meseria era foarte riscantă. Şi nu primea nici 
mulţumiri - în special dacă pacientul se numea Lincoln 
Rhyme. Aşa că doctorita Cheryl Weaver deja căuta un 
asistent profesionist de la central medical pentru Rhyme. 

— Ben, totuşi mai rămâi pe aici, spuse criminalistul. 
Majoritatea asistenţilor mei nu rezistă mai mult de câteva 
zile. 

Acuzaţiile împotriva  Ameliei erau grave. Testele 
balistice arătaseră clar că glonţul din pistolul ei îl omorâse 
pe Jesse Corn şi, deşi Ned Spoto era şi el mort, Lucy Kerr 
dăduse o declaraţie în care descria ce îi spusese el despre 
incident. Bryan McGuire deja anunţase că urma să solicite 
pedeapsa cu moartea. Jesse Corn fusese o figură foarte 
îndrăgită în oraş şi, ţinând cont de faptul că murise 
încercând să îl aresteze pe Insect Boy, bărbatul era 
îndreptăţit să ceară pedeapsa capitală. 

Jim Bell şi poliţia statală investigaseră de ce Culbeau şi 
prietenii săi îi atacaseră pe Rhyme şi pe ajutorii de şerif 
din Tanner's Corner. Un anchetator din Raleigh găsise zeci 
de mii de dolari ascunşi în casele lor. „Nici gând să fi fost 
bani scoşi doar din contrabandă”, spusese detectivul. Apoi 
îşi aduseseră aminte de sugestia lui Mary Beth. Baraca 
trebuia să fi fost lângă o plantație de marijuana - cei trei 
probabil că lucrau împreună cu bărbatul care a atacat-o pe 
Mary Beth. Garrett trebuie să le fi dat peste cap planurile. 

Acum, la o zi de la evenimentele groaznice de la cabana 
cu pricina, Rhyme stătea în scaunul Storm Arrow - în 
continuare funcţional în ciuda glonţului pe care îl încasase 
- în laboratorul său improvizat, aşteptându-şi asistentul. 
La fel de ursuz, se gândea la ce ar fi putut face ca s-o ajute 
pe Sachs, când o umbră apăru în cadrul uşii. 

Îşi ridică privirea şi o văzu pe Mary Beth McConnell. 

— Domnule Rhyme... 

Criminalistul observă cât de drăguță era fata cu ochii ei 
încrezători şi cu zâmbetul sincer. Acum înţelese cum de 
Garrett căzuse în mrejele ei atât de uşor. 

— Cum te simţi? se interesă, făcând semn spre bandajul 
de pe tâmpla fetei. 

— Am o cicatrice de toată frumuseţea. Nu cred că o să 
îmi mai port părul dat pe spate. Dar, în rest, nimic serios. 

Ca şi restul lumii, Lincoln Rhyme se simţise uşurat să 
afle că Garrett nu o violase pe Mary Beth. Băiatul chiar le 
spusese adevărul în legătură cu şerveţelul însângerat. 
Garrett o speriase fără să vrea în pivniţă şi fata se ridicase 
brusc lovindu-se la cap de o bârnă mai joasă. Băiatul 
fusese vizibil excitat, adevărat, dar lucrul era uşor de 
explicat. Avea doar şaisprezece ani şi hormonii lui o 
luaseră razna. Cu toate acestea, Garrett nu profitase de 
ea, ci doar o ridicase cu grijă până sus şi apoi îi curăţase şi 
bandajase rana. Îşi ceruse scuze până la exagerare că fata 
fusese rănită. 

— Doar voiam să vă mulţumesc, continuă Mary Beth. Nu 
ştiu ce m-aş fi făcut dacă nu aţi fi fost. Îmi pare rău pentru 

398 


- JEFFERY DEAVER - 


prietena dumneavoastră, poliţista aceea. Dar dacă nu era 
ea, acum sigur aş fi fost moartă. Sigur, sigur. Bărbaţii ăia 
urmau să... vă daţi seama ce. Să îi mulţumiţi, vă rog, din 
partea mea. 

— Sigur, răspunse Rhyme. Ai putea cumva să îmi 
răspunzi la o întrebare? 

— Ce anume? 

— Am aflat că i-ai dat o declaraţie lui Jim Bell, dar eu 
ştiu ce s-a întâmplat la Blackwater Landing doar din 
studierea dovezilor. Şi multe au fost neclare. Aşa că ai 
putea să mă lămureşti şi pe mine? 

— Sigur... Eram pe lângă râu şi curăţam nişte relicve pe 
care le găsisem, m-am uitat în spate şi l-am văzut pe 
Garrett. M-am supărat pentru că nu voiam să fiu 
deranjată. Când m-a zărit a venit la mine şi a început să 
îmi vorbească de parcă am fi fost cei mai buni prieteni. Era 
foarte agitat în dimineaţa aia şi îmi spunea chestii de 
genul: „Nu ar fi trebuit să vii aici singură, e periculos, 
oamenii mor în Blackwater Landing”. Chestii din astea. Mă 
speria rău de tot şi i-am spus să mă lase în pace că am 
treabă. M-a prins de mână şi a încercat să mă forţeze să 
plec. Apoi a apărut Billy Stail din pădure şi a început să-i 
strige lui Garrett: „gunoiule” sau aşa ceva, şi a început să 
îl lovească pe Garrett cu o lopată, dar Garrett i-a luat 
lopata şi l-a omorât cu ea. Apoi m-a apucat din nou, m-a 
urcat în barcă şi m-a dus la baracă. 

— De cât timp te urmărea Garrett? 

Fata râse. 

— Să mă urmărească? Nu, nu, cred că aţi vorbit cu 
mama, altfel nu aţi spune asta. Am fost prin centru în urmă 
cu câteva luni şi câţiva puşti de la şcoala lui se legaseră de 
el. I-am alungat şi chestia asta cred că m-a făcut prietena 
lui sau ceva de genul ăsta. Apoi se tot ţinea după mine, dar 
atât. Mă admira de departe. Sunt sigură că nu mi-ar fi 
făcut rău. Apoi zâmbetul i se stinse. Până ieri. Mary Beth 
se uită la ceasul de la mână. Ar cam trebui să plec. Dar 
voiam să vă întreb - şi acesta e celălalt motiv pentru care 

am venit aici - dacă nu mai aveţi nevoie de ele pentru 
dovezi, aş putea să iau oasele înapoi? 

Rhyme se uită pe fereastră şi se gândi la Amelia Sachs, 
dar la auzul vorbelor lui Mary Beth se întoarse încet către 
ea. 

— Ce oase? 

— Cele de la Blackwater Landing? Acolo unde m-a răpit 
Garrett? 

Rhyme dădu din cap. 

— Nu înţeleg. 

Mary Beth începu să arate îngrijorată. 

— Oasele - erau relicvele pe care le-am găsit. Săpam 
după restul când m-a răpit Garrett. Sunt foarte 
importante... Nu vreţi să spuneţi că nu mai sunt, nu? 

— Nimeni nu a adus oase de la scena crimei, răspunse 
Rhyme. Nu erau în raportul de dovezi. 

Fata clătină din cap. 

— Nu, nu, nu, nu se poate să nu mai fie. 

— Ce fel de oase? 

— Am găsit rămăşiţele unora dintre Coloniştii Pierduţi 
din Roanoke. De la sfârşitul secolului al XV-lea. 

Cunoştinţele de istorie ale lui Rhyme se limitau la istoria 
New Yorkului. 

— Nu prea cunosc povestea, continuă el, deşi, după ce 
fata îi vorbi despre coloniştii din Roanoke şi despre 
dispariţia lor, îşi dădu seama că de fapt ştia câte ceva. 

— Îmi amintesc ceva din ce ne-a predat la şcoală, urmă 
el. Dar ce te face să crezi că astea erau rămăşiţele lor? 

— Oasele erau extrem de vechi şi de descompuse, şi nu 
proveneau dintr-un cimitir Algoniquin sau dintr-unul al 
coloniştilor. Pur şi simplu fuseseră lăsate în pământ fără 
niciun semn care să-l marcheze. Exact asta făceau 
războinicii cu trupurile duşmanilor. Aici... Fata îşi deschise 
rucsacul. Am reuşit să împachetez câteva înainte să mă 
prindă Garrett. Apoi ridică nişte oase, toate negre şi 
descompuse. 

Rhyme recunoscu osul radius, o porţiune de omoplat, o 
bucată mică de femur. 

— Mai erau încă vreo zece, continuă fata. Asta e una 
dintre cele mai importante descoperiri arheologice din 
SUA. Sunt foarte importante. Trebuie să le găsesc. 

Rhyme se uită atent la radius - unul din cele două oase 
ale antebraţului. Apoi îşi ridică privirea spre fată. 

— Ai putea să mergi pe hol până la Departamentul 
Şerifului cumva? Să o chemi la mine pe Lucy Kerr. 

— E în legătură cu oasele? 

— S-ar putea să fie. 


„Când te mişti, nu te pot prinde” fusese o expresie des 
folosită de tatăl Ameliei. Însemna multe lucruri, dar mai 
presus de orice arăta cât de mult semănau tatăl şi fiica. 
Amândoi iubeau maşinile rapide, munca de poliţist; 
amândoi se temeau de spaţii închise şi de faptul că ar 
putea să îşi irosească vieţile. 

Dar acum o prinseseră. 

O prinseseră bine de tot. 

Şi maşinile pe care le iubea, cariera de polițistă, viaţa 
alături de Lincoln Rhyme, viitorul ei ca mamă... toate 
fuseseră distruse. 

În celula ei, Sachs era complet ostracizată. Ajutorii de 
şerif care îi aduceau mâncare şi cafea nu îi vorbeau deloc 
şi doar o priveau cu răceală. Lincoln Rhyme angajase un 
avocat care tocmai zbura din New York să ajungă la ei, dar 
ca majoritatea poliţiştilor, Sachs cunoştea la fel de bine ca 
un avocat Codul Penal. Ştia că orice s-ar fi întâmplat, 
oricum ar fi decurs negocierile între avocatul ei şi 
procurorul din Pagquenoke, viaţa ei era terminată. Îşi 
simţea inima la fel de îngheţată ca trupul lui Lincoln 
Rhyme. 

O insectă zgomotoasă se mişca pe pereţii celulei. Oare 
ce misiune avea? Să mănânce, să îşi găsească un partener, 
să se adăpostească? 

„Dacă toţi oamenii ar dispărea mâine, viaţa pe pământ 
ar continua. Dar dacă toate insectele ar dispărea mâine, 
viaţa s-ar termina într-un timp foarte scurt - cam o 
generaţie. Plantele ar muri, apoi animalele şi pământul s- 
ar preface în piatră.” 

Uşa de pe coridor se deschise larg şi un ajutor de şerif 
pe care femeia nu îl recunoscu apăru în faţa ei. 

— Ai un telefon, îi spuse acesta. 

Apoi deschise uşa celulei, o încătuşă şi o conduse până 
la o măsuţă de metal pe care era un telefon. Ar fi putut să 
fie maică-sa, se gândi Sachs. Rhyme urma să o sune şi să îi 
spună ce se întâmplase. Sau poate era Amy, prietena ei 
cea mai bună din New York. 

Dar când ridică receptorul cu mâinile sale prinse în 
cătuşele care zornăiau, auzi vocea lui Lincoln Rhyme. 

— Cum e acolo, Amelia? Rece? 

— E în regulă, murmură ea. 

— Avocatul ajunge diseară aici. E foarte bun. Are o 
experienţă de peste douăzeci de ani şi a scos un suspect 
basma curată. Un suspect pe care eu îl acuzasem! Trebuie 
să fii al naibii de bun, ca să poţi face asta. 

— Haide, Rhyme, de ce mă mai chinui? Sunt doar o tipă 
venită de altundeva care a ajutat un ucigaş să evadeze şi 
care a omorât un poliţist din oraş. Situaţia mea e fără 
ieşire. 

— O să vorbim despre asta mai târziu. Acum trebuie să 
te întreb ceva. Ai stat câteva zile cu Garrett, nu? Aţi vorbit 
despre ceva? 

— Sigur că da. 

— Ce anume? 

— Nu ştiu. Despre insecte, despre păduri... mlaştini. De 
ce o întrebă criminalistul aşa ceva? Nu îmi amintesc. 

— Trebuie să îţi aminteşti. Trebuie să îmi spui tot ce ai 
vorbit cu el. 

— Rhyme, de ce mă mai chinui? repetă ea. 

— Haide, Sachs, ajută-l pe un bătrân paralizat să se 
distreze un pic. 

40 


Lincoln Rhyme stătea singur în laboratorul 
improvizat uitându-se la tabelul cu dovezi. 


GĂSIT LA SCENA PRINCIPALĂ A CRIMEI - 
BLACKWATER LANDING 


Şerveţel plin de sânge 
Calcar 
Nitraţi 
Fosfaţi 
Amoniac 
Detergent 
Camfen 


GĂSIT LA SCENA SECUNDARĂ A CRIMEI - 
CAMERA LUI GARRETT 


Miros de sconcs 
Ace de pin tăiate 
Desene cu insecte 

Poze cu Mary Beth şi cu familia băiatului 
Cărţi despre insecte 
Gută 
Bani 
Cheie necunoscută 
Petrol lampant 
Amoniac 
Nitraţi 
Camfen 


GĂSITE LA SCENA SECUNDARĂ A CRIMEI - 
CARIERA DE CALCAR 


Sac vechi din pânză - nu se poate citi inscripţia de pe el 

Porumb - nutreţ şi grâne? 
Sacul pare să fi fost pârlit 
Apă marca Deer Park 
Chipsuri cu brânză marca Planters 


GĂSITE LA SCENA SECUNDARĂ A CRIMEI - 
MOARA 


Vopsea maro pe pantaloni 
Planta roua-cerului 
Argilă 
Muşchi de turbă 
Suc de fructe 
Fibre de hârtie 
Momeală din brânză şi pâine 
Zahăr 
Camfen 
Alcool 
Kerosen 
Drojdie 


Apoi studie harta cu atenţie, ochii lui urmărind cursul 
râului Pagquenoke din Great Dismal Swamp, trecând prin 
Blackwater Landing şi continuând înspre vest. 

Hârtia cartonată din care era făcută harta era puţin 
ridicată într-un colţ şi asta te făcea să vrei să îl netezeşti. 

„Asta a fost viaţa mea în ultimii ani, se gândi Lincoln 
Rhyme: mâncărimi care nu pot fi scărpinate. Totuşi, poate 
în curând o să pot face asta. După ce doctoriţa Weaver îşi 
face treaba cu mine şi mă umple de poţiunile ei magice şi 
de rechinii ăia simpatici şi tinerei... poate atunci o să pot 
să îmi plimb mâinile peste hărţi şi să netezesc colţurile.” 

Un gest chiar inutil de altfel. Dar ce victorie ar fi! 

Criminalistul auzi nişte paşi. Bocanci, deduse el după 
zgomot. Cu blacheuri. Judecând după intervalul de timp la 
care se auzeau paşii, trebuia să fi fost un bărbat înalt. 
Spera să fie Jim Bell şi aşa şi era. 

Suflând cu atenţie în tubul de control, Rhyme se 
întoarse cu faţa către el. 

— Lincoln, ce s-a întâmplat? Nathan spunea că e urgent. 

— Intră şi închide uşa, te rog. Dar în primul rând - mai e 
cineva pe coridor? 

Bell râse şi se uită. 

— Nu. Nimeni. 

Rhyme se gândi că vărul bărbatului, Roland, ar fi apelat 
o expresie din Sud. „Lăcut ca biserica la colectarea 
taxelor”, ar fi spus acel Bell. 

Şeriful trânti uşa, apoi se duse până la masă şi se 
sprijini de ea cu braţele încrucişate. Rhyme se întoarse 
uşor şi continuă să studieze harta. 

— Pe harta asta nu se vede şi Canalul Dismal Swamp 
care e mai în nord, nu-i aşa? 

— Canalul? Nu. 

— Ştii multe despre el? _ 

— Nu chiar, răspunse Bell pe un ton respectuos. Il 
cunoştea de puţin timp pe Rhyme, dar trebuia să îşi fi dat 
seama cum să se comporte cu el. 

— Am făcut nişte cercetări, continuă Rhyme arătând cu 
capul spre telefon. Canalul Dismal Swamp face parte din 
Canalul Intracostal. Ştii că poţi să traversezi toată zona aia 
cu barca mergând pe canal, din Norfolk, Virginia până jos, 
la Miami, fără să navighezi pe mare? 

— Sigur că da. Toată lumea în Carolina a auzit de 
canalul ăsta. Eu unul nu am mers niciodată pe el. Nu sunt 
un mare fan al bărcilor. Am avut rău de mare şi când am 
văzut Titanic. 

— Le-a luat doisprezece ani să sape canalul. Are treizeci 
şi şase de kilometri lungime şi a fost săpat manual. 
Uimitor, nu-i aşa?... Stai liniştit, Jim, o să ajung undeva. Îţi 
promit. Uită-te la linia aia de acolo, cea dintre Tanner's 
Corner şi râul Paquenoke. De la G-11 până la G-10 pe 
hartă. 

— Te referi la canalul nostru. Canalul Blackwater. 

— Exact. Deci o barcă ar putea să meargă în sus pe 
Paquo, apoi înspre Great Dismal, apoi... 

Paşii care se auzeau erau mult mai puţin zgomotoşi 
decât cei făcuţi de Jim mai devreme. Când uşa se deschise, 
Rhyme deja se oprise din vorbit. 

Mason Germain stătea în prag. Ajutorul de şerif se uită 
la Rhyme, apoi la şeful său. 

— Mă întrebam unde ai dispărut, Jim, spuse el. Trebuie 
să dăm un telefon la Elizabeth City. Căpitanul Dexter are 
câteva întrebări referitoare la incidentul de la baracă. 

— Doar vorbeam un pic cu Lincoln. Discutăm despre... 

— Auzi, Mason, îl întrerupse rapid Rhyme, poţi să ne laşi 
un pic singuri aici? 

Mason se uită de la unul la celălalt şi apoi dădu din cap. 

— Vezi că vor să vorbească urgent cu tine, Jim. 

Înainte ca Bell să îi poată răspunde, Mason părăsi 
camera. 

— A plecat? întrebă Rhyme. 

Bell se uită încă o dată pe culoar şi dădu din cap 
afirmativ. 

— Ce-i cu toată treaba asta, Lincoln? 

— Poţi să verifici şi ferestrele, te rog? Să te asiguri că 
Mason nu mai e aici. Ah, şi în locul tău, aş închide uşa aia. 

Bell îl ascultă, apoi se îndreptă spre fereastră şi se uită 
atent. 

— Da, acum iese în stradă. Dar ce e cu toată chestia 
asta...? Apoi gesticulă din mâini să îşi completeze 
întrebarea. 

— Cât de bine îl cunoşti pe Mason? 

— La fel de bine ca pe restul ajutorilor de şerif. De ce? 

— Pentru că el i-a omorât lui Garrett familia. 


— Ce? Bell începu să zâmbească, dar zâmbetul îi pieri 
repede. Mason? 
— Da, Mason, răspunse Rhyme. 
— Dar de ce ar fi făcut aşa ceva? 
— Pentru că Henry Davett l-a plătit să o facă. 

— Stai puţin, spuse Bell. Nu mai pricep nimic. 

— Încă nu pot să dovedesc asta, dar sunt convins că aşa 
e. 

— Henry? Dar care e implicarea lui aici? 

— Totul are de-a face cu Canalul Blackwater, îi explică 
Rhyme. Apoi căzu în starea lui meditativă, cu ochii aţintiţi 
pe hartă. Ideea e următoarea: canalele au fost construite 
în secolul al XVIII-lea pentru că drumurile rutiere erau 
aproape impracticabile şi era nevoie de un mijloc sigur de 
transport. Dar, pe măsură ce drumurile şi căile ferate au 
început să se îmbunătăţească, lumea a început să utilizeze 
tot mai puţin apele. 

— De unde ai aflat toate astea? 

— Societatea Istorică din Raleigh. Am vorbit cu o 
doamnă fermecătoare, Julie Devere. Din spusele dumneaei, 
Canalul Blackwater a fost închis la treizeci de ani după 
Războiul Civil. Nu a fost folosit timp de o sută treizeci de 
ani, până când Henry Davett a început să îl utilizeze 
pentru a transporta mărfuri. 

— Da, afirmă Bell. Asta a fost în urmă cu cinci ani. 

— Haide să te întreb, făcu Rhyme - ţi-ai pus vreodată 
problema de ce a început Davett să folosească acest canal? 

Şeriful clătină din cap. 

— Îmi amintesc că unii dintre noi ne temeam ca nu 
cumva vreun copil să încerce să înoate până la o barcă şi 
să se înece, dar nu s-a întâmplat aşa ceva niciodată, aşa că 
nu ne-am mai gândit deloc la asta. Dar acum că ai adus 
subiectul în discuţie, nu ştiu de ce ar folosi canalul. Are o 
afacere foarte bună cu camionete şi se ajunge la Norfolk 
foarte uşor pe drum rutier. 

Rhyme arătă cu capul spre tabelul de dovezi. 

— Răspunsul e chiar aici. Singura urmă pentru care nu 
am găsit nicio sursă: camfen. 

— Chestia aia din lămpi? 

Rhyme dădu din cap şi rânji. 

— Nu. Am făcut o greşeală aici. Într-adevăr, camfenul se 
folosea pentru iluminat. Dar se mai foloseşte pentru ceva. 
Poate să fie procesat pentru obţinerea de toxafen. 

— Ce e ăla? 

— Unul dintre cele mai periculoase pesticide de pe 
piaţă. A fost utilizat foarte mult în special în sud - până 
când a fost interzis în anii 1980 de Agenţia de Protecţie a 
Mediului. Rhyme dădu din cap furios. M-am gândit că, din 
moment ce toxafenul era ilegal aici, nu avea rost să iau în 
consideraţie pesticidele ca sursă de camfen, drept urmare 
trebuia să vină de la lămpi vechi. Doar că nu am găsit nicio 
lampă veche. Atunci mi s-a pus pata pe treaba asta. Nu 
erau lămpi vechi? Atunci trebuia să mai verific lista şi să 
încep să caut insecticide. Şi când am făcut asta - azi- 
dimineaţă - am găsit sursa de camfen. 

Bell dădu din cap fascinat. 

— Care unde era? 

— Peste tot, răspunse Rhyme. Am pus-o pe Lucy să ia 
mostre de noroi şi de apă din jurul Tanner's Corner. 
Toxafenul se găseşte absolut peste tot - şi în apă, şi pe 
uscat. Ar fi trebuit să o ascult pe Sachs atunci când mi-a 
zis ce văzuse când îl căuta pe Garrett - zone întregi de 
teren arid. Ea se gândise că era din cauza unei ploi acide, 
dar nu era aşa. Toxafenul a cauzat asta. Concentraţiile 
cele mai ridicate sunt în jurul fabricii lui Davett - 
Blackwater Landing şi canalul. Se ocupă cu producţia de 
asfalt şi de bitum ca să ascundă afacerile cu toxafen. 

— Dar spuneai că e interzis. 

— L-am sunat pe un prieten de-al meu care lucrează la 
FBI, care, la rândul lui, a sunat la Agenţia de Protecţie a 
Mediului. Nu e complet interzis - fermierii au voie să îl 
utilizeze în situaţii excepţionale. Dar nu aşa şi-a făcut 
Davett averea. Agentul de la Protecţia Mediului a explicat 
ceva legat de „cercul otrăvurilor”. 

— Nu îmi place cum sună asta. 

— Nici nu trebuie. Toxafenul este interzis aici, dar 
interdicţia din Statele Unite este doar în ce priveşte 
utilizarea sa. Poate fi fabricat aici şi vândut în alte ţări. 

— Şi acolo se poate întrebuința? 

— E legal în majoritatea ţărilor din Lumea a Treia şi din 
America Latină. Ăsta e cercul: Ţările respective împrăştie 
pesticide peste mâncare şi o trimit înapoi în SUA. 
Autorităţile inspectează doar o mică parte din fructele şi 
legumele importate, deci o grămadă de oameni din SUA 
sunt otrăviţi, deşi substanţa e interzisă. 

Bell râse cinic. 

— Şi Davett nu poate să o transporte pe drumurile 
rutiere, pentru că niciun district nu i-ar permite să treacă 
pe acolo cu încărcătura toxică. Şi însemnele de pe maşini 
ar arăta ce transportă el de fapt. Să nu mai spun ce 
tevatură ar ieşi dacă s-ar afla ce face. 

— Exact, aprobă Rhyme. Aşa că Davett a redeschis 
canalul astfel încât să trimită toxafenul prin Canalul 
Intracostal până în Norfolk, unde e încărcat pe nave 
străine. Doar că avea o mică problemă - atunci când 
canalul fusese închis în secolul al XVIII-lea, proprietăţile 
din jur au fost vândute. Oamenii ale căror case erau 
plasate pe lângă canal aveau dreptul să controleze 
utilizarea acestuia. 

— Aşa că Davett i-a plătit să îl lase să utilizeze canalul, 
spuse Bell şi dădu din cap luminat. Şi sigur a plătit o 
groază de bani - uite cât de mari sunt casele din 
Blackwater Landing. Şi ce zici de ce camioane şi maşini 
Mercedes sau Lexus au oamenii de aici. Dar care e chestia 
cu Mason şi cu familia lui Garrett? 

— Şi tatăl lui Garrett avea un teren acolo. Dar el nu a 
vrut să îşi vândă drepturile de proprietate. Aşa că Davett 
sau altcineva din companie l-a angajat pe Mason să îl 
convingă pe tatăl lui Garrett să vândă şi, atunci când omul 
a refuzat, Mason a strâns nişte ţărănoi din oraş să îl ajute 
să îi ucidă familia - Culbeau, Tomel şi O'Sarian. Apoi mă 

gândesc că Davett a mituit în stânga şi în dreapta astfel 
încât să îi revină lui proprietatea. 

— Dar părinţii lui Garrett au murit într-un accident de 
maşină. Am văzut chiar eu raportul. 

— Mason s-a ocupat de el? 

— Nu îmi amintesc, dar e posibil, admise Bell. Apoi se 
uită la Rhyme zâmbind admirativ. Cum naiba ţi-ai dat 
seama de toate astea? 

— Ah, a fost uşor de tot - pentru că nu vine îngheţul în 
luna iulie. Cel puţin nu în Carolina de Nord. 

— Îngheţul? 

— Am vorbit ieri cu Amelia. Garrett i-a spus că noaptea 
în care au murit părinţii lui era foarte rece, şi părinţii şi 
sora lui tremurau de frig. Dar accidentul s-a petrecut în 
luna iulie. Mi-am amintit că am văzut articolul în dosar - 
poza cu Garrett împreună cu familia sa. Băiatul purta un 
tricou şi fotografia fusese făcută la petrecerea de ziua 
naţională a Americii. Şi articolul spunea că se 
fotografiaseră cu o săptămână înainte ca părinţii lui să 
moară. i 

— Şi atunci despre ce vorbea băiatul? Ingheţ? 
Tremurat? 

— Mason şi Culbeau au folosit din toxafenul lui Davett 
să îi ucidă familia. Am vorbit cu doctoriţa de la centrul 
medical. A spus că în cazuri extreme de intoxicații pe bază 
de otravă, corpul intră în spasme. De asta i s-a părut lui 
Garrett că tremurau. Şi îngheţul venea probabil de la 
aburii sau reziduurile de chimicale din maşină. 

— Dacă a văzut asta, atunci de ce nu a zis nimănui? 

— L-am descris pe băiat doctorului. Şi a spus că probabil 
şi el fusese otrăvit în noaptea aceea. Suficient cât să aibă 
simptome de  MCSf. Pierderea memoriei, traume 
cerebrale, reacţie alergică severă la contactul cu alte 
chimicale din apă sau din aer. Mai ţii minte iritaţiile de pe 
pielea lui? 


46 Simptome de sensibilitate la chimicale (n.tr.) 

— Sigur. 

— Garrett crede că e toxicodendron, dar nu e. Doctorul 
mi-a spus că erupțiile pe piele sunt un simptom clasic de 
MCS. Erupţiile apar la contactul cu substanţe care nu ar 
afecta pe nimeni altcineva. Până şi săpunul sau parfumul 
pot cauza o erupție. 

— Tot ce zici are logică, spuse Bell. Apoi se încruntă şi 
continuă să vorbească: Dar dacă nu ai nicio dovadă sigură, 
atunci tot ce spui sunt doar speculaţii. 

— Ah, ar mai trebui să menţionez, zâmbi Rhyme; 
modestia nu fusese niciodată punctul lui forte, am nişte 
dovezi foarte sigure. Am găsit cadavrele familiei lui 
Garrett. 

Sosit în hotelul Albermarle Maron, la o stradă distanță 
de închisoarea din Paquenoke, Mason Germain nici nu mai 
aşteptă liftul şi urcă direct pe scările acoperite de 
covoarele cafenii jerpelite. 

Ajunse la camera 201 şi bătu la uşă. 

— E deschis, se auzi o voce din interior. 

Mason împinse uşa încet, intrând într-o cameră roz, 
scăldată de razele portocalii ale soarelui de după-amiază. 
Era înfiorător de cald înăuntru şi Mason nu îşi putea 
imagina că ocupantului camerei i-ar plăcea asta, astfel 
încât presupuse că bărbatul de la masă era fie prea leneş 
să pornească aparatul de aer condiţionat, fie prea prost să 
îşi dea seama cum funcţionează. Lucru care îl făcu pe 
Mason cu atât mai suspicios în legătură cu el. 

Bărbatul afro-american, subţire şi cu pielea de o culoare 
neobişnuit de închisă, purta un costum negru şifonat, 
complet nepotrivit pentru Tanner's Corner. „Încerci să 
atragi atenţia asupra ta, de ce nu? gândi Mason. Al dracu’ 
Malcom X”.” 

— Tu trebuie să fii Germain, rosti bărbatul. 

— Da. 

Picioarele bărbatului se sprijineau leneş de scaunul din 
faţa sa şi, când îşi scoase mâna de sub ziarul Charlotte 
Observer, Mason observă că degetele sale lungi mângâiau 
un pistol automat. 

— Asta răspunde la una dintre întrebările mele, rosti 
Germain. Dacă ai armă sau nu. 

— Şi care e cealaltă? 

— Dacă ştii cum să o foloseşti. 

Bărbatul nu îi răspunse, dar notă ceva cu un creion pe o 
pagină a ziarului. Arăta ca un şcolar de clasa a treia care 
se chinuia cu alfabetul. 


47 Malcolm X, militant american de culoare, asasinat în anul 1965 
(n.tr.). 

Mason îl studie tăcut, cu atenţie, apoi simţi sudoarea 
prelingându-i-se enervant peste faţă. Fără să îl mai întrebe 
nimic, Mason intră în baie, înşfăcă un prosop, îşi şterse 
faţa cu el şi îl lăsă să cadă la podea. 

Bărbatul râse şi hohotul îl deranjă pe Mason la fel de 
mult cum îl deranjaseră şi picăturile de transpiratie. 

— Am impresia că nu îţi prea plac ăştia ca mine. 

— Nu, cred că nu îmi plac deloc, răspunse Mason. Dar 
dacă ştii să îţi faci treaba chiar nu mai contează ce îmi 
place şi ce nu îmi place mie. 

— Asta aşa e, răspunse rece bărbatul de culoare. Deci 
spune ce ai de spus. Nu vreau să stau aici mai mult decât e 
nevoie. 

— Uite cum stă treaba, începu Mason. Rhyme vorbeşte 
chiar acum cu Bell în clădirea de peste drum. Şi Amelia 
Sachs e în puşcăria de pe strada asta. 

— Unde mergem prima dată? 

— La femeie, zise fără ezitare Mason. 

— Atunci, asta o să şi facem, răspunse bărbatul ca şi 
cum ideea i-ar fi aparţinut. Puse pistolul deoparte, îşi lăsă 
ziarul pe bufet şi, pe un ton pe care Mason îl simţi mai 
mult ironic şi batjocoritor decât politicos, gesticulă înspre 
uşă. După dumneavoastră. 


— Cadavrele familiei Hanlon? se miră Jim Bell. Unde 
sunt? 

— Chiar acolo, arătă Rhyme spre grămada de oase care 
fusese mai înainte în rucsacul lui Mary Beth. Pe astea le-a 
găsit Mary Beth la Blackwater Landing. A crezut că sunt 
osemintele supravieţuitorilor Coloniei Pierdute, dar a 
trebuit să îi spun că, de fapt, oasele nu sunt atât de vechi. 
Arătau complet putrezite, dar asta doar pentru că fuseseră 
parţial arse. Am lucrat mult în domeniul antropologiei şi 
mi-am dat imediat seama că fuseseră doar de vreo cinci 
ani îngropate - exact intervalul de timp care a trecut de la 
uciderea părinţilor lui Garrett. Oasele aparţin unui bărbat 
care avea aproape patruzeci de ani, unei femei cam de 

aceeaşi vârstă, care a născut cel puţin de două ori, şi unei 
fete de zece ani. Exact descrierea familiei lui Garrett. 

— Nu pricep, făcu Jim Bell în timp ce se uita la oase. 

— Terenul familiei lui Garrett se întindea de la râul din 
Blackwater Landing şi până dincolo de Route 112. Mason 
şi Culbeau i-au otrăvit, apoi i-au ars şi îngropat, şi au 
împins maşina în apă. Davett l-a mituit pe medicul legist 
care s-a ocupat de cazul acesta ca să falsifice certificatul 
de deces şi apoi a plătit pe cineva de la serviciile funerare 
să pretindă că ar fi incinerat rămăşiţele. Mormintele sunt 
goale, asta pot să îţi garantez. Mary Beth trebuie să fi 
menţionat cuiva că a găsit oasele şi Mason a aflat şi el. L-a 
plătit pe Billy Stail să meargă la Blackwater Landing să o 
omoare şi să fure dovezile - oasele. 

— Ce? Billy? 

— Doar că s-a întâmplat ca Garrett să fie acolo 
urmărind-o pe Mary Beth. Avea dreptate până la urmă: 
Blackwater Landing chiar e un loc periculos. Nişte oameni 
chiar au murit acolo - celelalte cazuri din ultimii ani. Doar 
că nu Garrett i-a ucis, ci Mason şi Culbeau. Fuseseră 
omorâţi pentru că se săturaseră de toxafen şi începuseră 
să îşi bage nasul în treburile lor. Toată lumea din oraş îl 
cunoştea pe Insect Boy, aşa că Mason sau Culbeau au 
omorât-o pe fata aceea - Meg Blanchard - cu cuibul de 
viespi, astfel încât să îl incrimineze pe Garrett. Pe ceilalţi i- 
au omorât cu lovituri puternice la cap şi apoi i-au aruncat 
în apă să se înece. De oamenii care nu puneau întrebări de 
ce se îmbolnăvesc - ca tatăl lui Mary Beth sau Lucy Kerr - 
nu s-au sinchisit. 

— Dar amprentele lui Garrett erau pe lopată... arma cu 
care a fost comisă crima. 

— Ah, lopata, spuse Rhyme pe un ton gânditor. E ceva 
foarte interesant referitor la lopata aia. Iarăşi greşisem... 
Erau doar două rânduri de amprente pe ea. 

— Exact. Ale lui Billy şi ale lui Garrett. 

— Şi unde erau cele ale lui Mary Beth? întrebă Rhyme. 

Bell îşi miji ochii şi dădu din cap. 

— Da. Aşa e. Ale ei nu erau acolo. 

— Pentru că nu era lopata ei. Mason îi dăduse lopata lui 
Billy, să o ia cu el la Blackwater Landing - asta după ce în 
prealabil ştersese amprentele lui de pe ea. Am întrebat-o 
pe Mary Beth despre asta şi a spus că Billy a ieşit din 
tufişuri cu lopata în mână. Mason s-a gândit că ar fi fost 
arma perfectă pentru crimă - fiindcă Mary Beth foarte 
probabil ar fi avut şi ea o lopată, ţinând cont de săpăturile 
arheologice pe care le făcea. Ei bine, Billy ajunge la 
Blackwater Landing, îl vede pe Garrett cu ea şi se 
gândeşte să îl omoare şi pe Insect Boy. Dar Garrett a 
apucat să îi ia lopata şi să îl lovească. S-a gândit că l-a 
omorât, dar nu a fost aşa. 

— Nu Garrett l-a ucis pe Billy? 

— Nu, nu, nu... Doar l-a lovit de vreo două ori. L-a lăsat 
lat, dar nu l-a rănit atât de grav. Apoi Garrett a luat-o pe 
Mary Beth şi a dus-o la baracă. Mason a fost primul care a 
ajuns la faţa locului şi chiar el a recunoscut asta. 

— Aşa e, el a preluat apelul. 

— Nu ţi se pare cam ciudat că era atât de aproape? 
întrebă Rhyme. A naibii coincidenţă! 

— Cred că da. Nu m-am gândit la asta pe moment. 

— Mason l-a găsit pe Billy, a ridicat lopata - după ce şi-a 
pus mănuşile pentru colectarea probelor - şi l-a omorât în 
bătaie. 

— Cum de ştii asta? 

— Din cauza poziţiei amprentelor de latex. L-am pus pe 
Ben să examineze mânerul lopeţii în urmă cu o oră, 
folosind o sursă de lumină alternativă. Mason a ţinut 
lopata exact ca pe o bâtă de baseball. Nu aşa se ridică o 
dovadă de la scena crimei. Apoi a mutat-o un pic să o ţină 
cât mai bine. Când Sachs a ajuns la locul crimei, a spus că 
urmele de sânge arătau că Billy fusese lovit iniţial în cap şi 
că îşi pierduse cunoştinţa. Dar era încă în viaţă. Până să îl 
lovească Mason în gât cu lopata. 

Bell se uită pe fereastră cu o privire goală. 

— De ce l-ar ucide Mason pe Billy? 

— S-a gândit probabil că Billy va intra în panică şi va 
spune adevărul. Sau poate că băiatul îşi revenise când a 
sosit Mason şi i-a spus că s-a săturat şi vrea să pună capăt 
înţelegerii. 

— Aşadar, de asta voiai ca Mason să nu fie de faţă... în 
urmă cu câteva minute. Mă întrebam eu care să fie 
motivul. Deci Lincoln, cum o să dovedeşti toate astea? 

— Am amprentele mănuşilor de latex de pe lopată. Am 
oasele şi testul de toxafen cu rezultatele obţinute care 
indică o concentraţie foarte ridicată. Vreau să găsesc un 
scufundător care să caute maşina lui Hanlon în 
Paquenoke. Trebuie să fi rămas nişte urme - chiar şi după 
cinci ani. Apoi o să verificăm casa lui Billy şi să vedem 
dacă are ceva bani acolo, bani care să poată duce la 
Mason. Apoi o să cercetăm şi locuinţa lui Mason. O să fie 
un caz greu de tot, zâmbi uşor Rhyme. Dar mă pricep, Jim. 
Pot să fac treaba asta. Apoi zâmbetul îi dispăru de pe faţă. 
Dar dacă Mason nu întoarce dovezile împotriva lui Henry 
Davett, o să fie greu să îl acuz. Tot ce am e aia, arătă 
Rhyme spre un vas de plastic în care se aflau cam două 
sute cincizeci de mililitri de lichid alburiu. 

— Ce e ăla? 

— Toxafen în stare pură. Lucy a luat o mostră din 
depozitul de mărfuri al lui Davett în urmă cu jumătate de 
oră. A spus că trebuie să fi fost mii de litri de toxafen 
acolo. Dacă putem să stabilim o legătură între substanţa 
care i-a omorât pe părinţii lui Garrett şi ce se află în 
borcan, atunci putem să îl convingem pe procuror să îl 
pună pe Davett sub acuzare. 

— Dar Davett ne-a ajutat să îl găsim pe Garrett. 

— Sigur că da. Era interesul lui să îl găsim pe băiat - şi 
pe Mary Beth - cât mai repede. Davett voia să o vadă 
moartă mai mult decât oricine altcineva. . 

— Mason, murmură Bell dând din cap. Îl cunosc de ani 
de zile... crezi că bănuieşte ceva? 

— Doar ţie ţi-am spus. Nici măcar lui Lucy nu i-am spus 
încă - tocmai am trimis-o pe teren. Îmi era teamă să nu ne 

audă cineva şi să ajungă vorba la Mason sau la Davett. Jim, 
oraşul ăsta e exact ca un cuib de viespi. Nu ştiu în cine pot 
avea încredere. 

Bell oftă. 

— Cum poţi să fii atât de sigur că e Mason? 

— Pentru că Rich Culbeau şi prietenii lui au apărut la 
baracă exact după ce ne-am dat noi seama unde era. Şi 
doar Mason ştia asta... în afară de tine, de mine şi de Ben. 
Aşa că l-a sunat pe Culbeau şi i-a spus unde e cabana. 
Deci... haide să dăm un telefon la poliţia statală, să ne 
trimită un scafandru cu ei să cerceteze Blackwater 
Landing. Ar trebui să obţinem şi nişte mandate de 
percheziţie pentru casele lui Billy şi Mason. 

Rhyme se uită la Bell care îl aprobă dând din cap. Dar, 
în loc să se îndrepte spre telefon, şeriful închise fereastra, 
apoi deschise uşa, se uită pe coridor, o închise la loc şi 
trase zăvorul. 

— Jim, ce faci? 

Bell ezită şi făcu un pas înspre Rhyme. 

Criminalistul se uită încă o dată în ochii şerifului şi 
prinse repede între dinţi tubul de control. Suflă în el şi 
scaunul său cu roţile se puse în mişcare. Dar Bell sări în 
spatele său şi deconectă cablul de la baterie. Scaunul se 
mai deplasă câţiva centimetri şi apoi se opri. 

— Jim, şopti el. Nu şi tu. 

— Ai ghicit-o. 

Rhyme închise ochii. „Nu, nu”, continuă să îşi şoptească, 
iar apoi îşi lăsă capul în jos câţiva milimetri. Ca la toţi 
oamenii mari, gesturile de înfrângere ale lui Lincoln 
Rhyme erau foarte subtile. 


418 


- JEFFERY DEAVER - 


V 
ORAŞUL FĂRĂ COPII 

42 


Mason Germain împreună cu bărbatul de culoare 
înaintară încet până ajunseră în faţa închisorii din 
Tanner's Corner. 

Bărbatul transpira abundent şi încerca exasperat să 
strivească un ţânţar. Apoi murmură ceva şi îşi trecu mâna 
prin părul său tuns scurt şi cârlionţat. 

Mason simţi un impuls să îl facă să nu se mai mişte, dar 
se abţinu. 

Bărbatul era înalt şi ridicându-se pe vârfuri putea să se 
uite prin fereastra închisorii. Mason observă că purta 
bocanci negri - din piele lucioasă - care la fel ca şi 
costumul i se părură complet nepotriviţi. Apoi se întrebă 
câţi oameni împuşcase în viaţa lui. 

— E înăuntru, spuse bărbatul. E singură. 

— Da, Garrett e pe cealaltă parte. 

— Intră tu prin faţă. Poate să intre cineva prin spate? 

— Sunt ajutor de şerif, ai uitat? Am cheia. Pot să descui 
uşa. Spuse astea pe un ton arogant, întrebându-se din nou 
dacă individul avea ceva în creier. 

Dar primi un răspuns arogant la rândul său. 

— Întrebam doar dacă e o uşă în spate. Nu am de unde 
să ştiu, pentru că nu am mai fost în mlaştina asta de oraş 
niciodată. 

— Ah, da, e o uşă acolo. 

— Păi, haide să intrăm atunci. 

Mason observă că bărbatul îşi finea pistolul în mână şi 
că el nici măcar nu văzuse când îl scosese la iveală. 


Sachs stătea pe banca din celulă uitându-se hipnotizată 
la mişcările unei muşte. 

„Oare ce fel de muscă e? se întrebă ea. Garrett sigur mi- 
ar spune într-o fracțiune de secundă. Băiatul ştia foarte 
multe lucruri.” Apoi se gândi la ceva. Probabil că la un 
moment dat cunoştinţele copilului le întrec pe cele ale 


420 


- JEFFERY DEAVER - 


părintelui. Trebuie să fie un moment fantastic, chiar 
amuzant, să ştii că odrasla ta te-a depăşit. Chiar umilitor, 
că veni vorba. 

Un lucru pe care nu avea să îl simtă niciodată. 

Se gândi din nou la tatăl ei. Se ferise întotdeauna să 
ucidă, în toţi anii în care lucrase ca poliţist nu trăsese 
niciodată cu pistolul. Şi pe cât de mândru era de fiica sa, 
pe atât de îngrijorat era de fascinația ei pentru arme. 
„Trage doar când nu ai altă soluţie”, îi reamintea el 
întotdeauna. 

„Vai, Jesse... Ce pot să îţi spun eu ţie?” 

„Nimic, desigur. Nu pot să-ţi spun niciun cuvânt. Nu mai 
eşti printre noi.” 

I se păru că vede o umbră în spatele ferestrei, dar o 
ignoră şi gândurile i se îndreptară către Rhyme. 

„Noi doi”, se gândea ea. 

Işi aminti cum, cu câteva luni în urmă, stăteau împreună 
tolăniţi în patul imens din locuinţa lui din Manhattan şi se 
uitau la adaptarea lui Baz Luhrmann după Romeo şi 
Julieta, o versiune contemporană, a cărei acţiune se 
petrecea în Miami. Moartea tot timpul dădea târcoale când 
Rhyme era în preajmă şi, uitându-se la finalul filmului, 
Amelia Sachs îşi dădu seama că, la fel ca personajele lui 
Shakespeare, ea şi Lincoln Rhyme erau doi îndrăgostiţi 
născuţi sub o stea nenorocoasă. Şi un alt gând îi mai 
trecuse atunci prin minte: ei doi aveau să moară împreună. 

Nu îndrăznise să-i împărtăşească acest lucru lui Lincoln 
Rhyme, un bărbat extrem de raţional. Însă de atunci, ideea 
aceasta se cuibărise adânc în sufletul ei şi, dintr-un motiv 
sau altul, reuşea întotdeauna să o aline. 

Cu toate acestea, acum nici măcar gândul acesta ciudat 
nu putea să îi ofere mângâiere. Nu, acum - din cauza ei - 
aveau să trăiască separat şi să moară separat. Aveau să... 

Uşa de la celula ei se deschise şi un ajutor de şerif tânăr 
păşi înăuntru. Amelia îl recunoscu imediat. Era Steve Farr, 
cumnatul lui Jim Bell. 

— Bună, îi zise el. 

Sachs îl salută şi ea. Apoi observă două lucruri la el. 
Purta un ceas de aur Rolex, care trebuie să fi costat 
jumătate din salariul anual al unui poliţist din Carolina de 
Nord. Şi avea o armă în toc. Ş 

Asta în ciuda anunţului de afară: „LĂSAȚI TOATE 
ARMELE ÎN CUTIE ÎNAINTE SĂ INTRAŢI”. 

— Cum te simţi? întrebă Farr. 

Amelia se uită la el fără să reacționeze. 

— Eşti tăcută astăzi, nu? Ei bine, domnişoară, am veşti 
bune pentru tine. Eşti liberă să pleci. Se scărpină la una 
din urechile lui mari. 

— Liberă? Să plec? 

Ajutorul de şerif îşi vâri mâna în buzunar căutând cheile. 

— Da. Au decis că împuşcătura a fost accidentală. Poţi 
să pleci. 

Sachs se uită cu atenţie la faţa lui. Nu părea prea 
convingător. 

— Cum rămâne cu raportul? 

— Care raport? 

— Nicio persoană acuzată de crimă nu poate să fie 
eliberată din arest fără raportul special care o absolvă de 
acuzaţii, semnat de către procuror. 

Farr descuie uşa de la celulă şi se dădu în spate, cu 
mâna zăbovind deasupra pistolului. 

— Ah, poate aşa faceţi voi lucrurile la oraş. Dar aici 
lucrurile sunt mai simple. Ştii, se spune că noi, sudiştii, ne 
mişcăm mai încet. Dar nu-i aşa. Nu, doamnă. De fapt, 
suntem mult mai eficienţi. 

Sachs rămase pe loc. 

— Pot să te întreb de ce porţi armă în interiorul 
închisorii? 

— Ah, asta? puse el mâna pe pistol. Nu avem reguli 
clare şi precise cu privire la asta. Acum, haide, eşti liberă 
să pleci. Majoritatea oamenilor ar sări în sus de bucurie să 
audă aşa ceva. Apoi arătă către uşa din spate. 

— Pe uşa din spate? se miră ea. 

— Sigur. 

— Nu poţi să împuşti în spate un prizonier care 
evadează. Se consideră crimă. 

Farr dădu încetişor din cap. 

„Oare care le era planul? se întrebă ea. Era cineva în 
spatele uşii care o va împuşca? Probabil că Farr o să se 
lovească singur şi o să strige după ajutor. Trage un foc în 
tavan. Afară, cineva, un cetăţean «îngrijorat» aude focul 
de armă, o vede pe ea, se gândeşte că e înarmată şi o 
împuşcă.” 

Amelia nu se mişcă. 

— Haide, ridică-te şi mişcă-ţi fundul afară. 

Farr îşi scoase pistolul. 

Sachs se ridică încet. 

„Noi doi, Rhyme...” 


— Ai fost foarte aproape, Lincoln, spuse Jim Bell, 
adăugând după un moment: Nouăzeci la sută ai nimerit-o. 
Din experienţa mea aş spune că ăsta e un procentaj foarte 
bun. Din păcate pentru tine, eu sunt acel zece la sută pe 
care l-ai ratat. 

Bell opri aparatul de aer condiţionat. Cu fereastra 
închisă, camera se încălzi aproape instantaneu şi Rhyme 
simţi cum începe să îi curgă transpiraţia pe frunte. Apoi 
începu să respire tot mai greu. 

— Două familii de lângă Blackwater Landing nu au vrut 
să îl ajute pe domnul Davett, continuă şeriful. 

Cât de respectuos rostise „domnul Davett”, remarcă 
Rhyme. 

— Aşa că şeful Departamentului de securitate din 
compania lui Davett ne-a angajat pe noi să ne ocupăm de 
asta. Am avut o discuţie lungă cu familia Conklin, şi până 
la urmă s-au hotărât să accepte. Dar tatăl lui Garrett nu a 
fost de acord. Urma să aranjăm astfel încât să pară un 
accident de maşină, şi am luat o canistră din mizeria aia - 
arătă el înspre borcanul de pe masă - să îi ameţim bine. 
Ştiam că familia lui merge să ia cina în oraş în fiecare 
miercuri seară. Am turnat otravă în sistemul de ventilaţie 

al maşinii şi tatăl lui Garrett a pornit aparatul de aer 
condiţionat. Chestia aia s-a împrăştiat înăuntru. Dar am 
folosit cam multă... Arătă încă o dată înspre borcan. Acolo 
e destul încât să omori un om de două ori, continuă el 
încruntându-se. Toată familia lui a început să aibă spasme 
şi convulsii. Garrett nu era în maşină, dar a fugit spre ea şi 
a văzut ce se întâmpla. A încercat să urce, dar nu a reuşit 
şi a inhalat şi el destul gaz. A intrat într-o stare de zici că 
era un zombi şi pur şi simplu a dispărut în pădure înainte 
să punem mâna pe el. Şi când a ieşit în oraş, după o 
săptămână sau două, nu-şi mai amintea tot ce se 
întâmplase. Cred că era chestia aia cu simptomele MCS de 
care ziceai. Deci l-am lăsat în pace pentru moment - era 
prea bătător la ochi dacă ar fi murit şi el imediat după 
familia lui. După aceea am făcut ce ai zis. Am dat foc la 
cadavre şi le-am îngropat la Blackwater Landing. Am 
împins maşina în apă, am mituit medicul legist pentru 
nişte rapoarte false. Şi, de fiecare dată când auzeam 
despre cineva care se îmbolnăveşte şi începe să pună 
întrebări, Culbeau şi gaşca lui se ocupau ei de treaba asta. 

— Înmormântarea aia pe care am văzut-o când veneam 
încoace. Voi l-aţi ucis pe băiatul ăla, nu? 

— Todd Wilkes? spuse Bell. Nu. Chiar s-a sinucis. 

— Pentru că era intoxicat de la toxafen, nu-i aşa? Ce 
avea? Cancer la ficat? Leziuni cerebrale? 

— Poate. Nu ştiu sigur. Dar faţa şerifului arăta că ştia 
prea bine ce se întâmplase de fapt. 

— Dar Garrett nu a avut nimic de-a face cu asta, nu? 

— Nu. 

— Şi cum rămâne cu bărbaţii ăia de la baracă? Cei care 
au atacat-o pe Mary Beth. 

Bell dădu din cap şi continuă pe un ton sinistru: 

— Tom Boston şi Lott Cooper. Şi ei erau părtaşi - testau 
toxinele lui Davett sus în munţi, unde nu prea e lume. 
Ştiau că noi o căutam pe Mary Beth, dar atunci când au 
găsit-o probabil că au vrut să se distreze cu ea fără ca eu 

să ştiu asta. Şi, da, l-am angajat pe Billy Stail să o ucidă, 
dar Garrett a salvat-o. 

— Şi aveai nevoie de mine să o găsesc. Nu să o salvezi - 
să o poţi omori şi să distrugi toate dovezile pe care le-ar fi 
putut descoperi. 

— După ce l-ai găsit pe Garrett şi l-ai adus înapoi de la 
moară, am lăsat uşa de la închisoare deschisă astfel încât 
Culbeau şi amicii lui să poată să... discute cu băiatul şi să 
afle unde era Mary Beth. Dar prietena ta şi-a băgat nasul 
şi l-a ajutat să scape înainte să îl prindă Culbeau şi ai lui. 

— Şi când am găsit baraca, continuă Rhyme, atunci l-ai 
sunat pe Culbeau. Şi i-ai trimis să ne omoare. 

— Îmi pare rău... totul a devenit un coşmar. Nu voiam să 
ajungă aici... dar asta e. 

— Un cuib de viespi... 

— Ah, da, oraşul ăsta are destule cuiburi. 

Rhyme dădu din cap. 

— Spune-mi... maşinile alea grozave şi casele alea 
imense, şi toţi banii la un loc au meritat să distrugeti 
oraşul? Uită-te în jur, Bell. Un copil a fost înmormântat în 
urmă cu câteva zile, dar niciun alt copil nu a mai fost la 
înmormântare. Amelia spunea că nici măcar nu sunt copii 
în oraşul ăsta. Vrei să ştii de ce? Oamenii sunt sterpi aici. 

— E riscant atunci când faci afaceri cu diavolul, spuse 
scurt Bell. Dar din punctul meu de vedere, viaţa e doar o 
mare afacere. 

Apoi se uită lung la Rhyme, îşi trase mănuşile de latex şi 
apucă borcanul cu toxafen. Se apropie de el şi începu să 
deşurubeze încet capacul. 


* 


Steve Farr o împingea brutal pe Amelia Sachs înspre 
uşa din spate, îmboldind-o cu pistolul din spate. 

Făcea greşeala clasică de a ţine ţeava armei lipită de 
corpul victimei. Astfel, când ea avea să păşească afară va 
şti exact în ce loc se afla arma şi va putea să o lovească cu 

cotul. Cu puţin noroc, Farr va scăpa pistolul şi atunci ea va 
fugi. Dacă ajungea pe Main Street, acolo sigur ar exista 
martori şi poate bărbatul va ezita să tragă. 

Farr deschise uşa din spate. 

Lumina puternică a soarelui o orbi brusc şi Amelia clipi. 
O muscă zbură deasupra capului său. 

Cât timp Farr rămânea în spatele ei, îmboldind-o cu 
pistolul, mai avea o şansă... 

— Şi acum ce? întrebă ea. 

— Acum eşti liberă să pleci, îi răspunse el vesel. 

Femeia se încordă, gata să îl atace, plănuind fiecare 
mişcare, dar bărbatul sări rapid în spate şi o împinse afară 
din închisoare. Farr rămase în spate, fără ca ea să îl mai 
poată atinge. 

Din spatele unui tufiş din apropiere i se păru că aude un 
zgomot metalic. 

— Haide, îi spuse Farr. leşi afară. 

Se gândi din nou la Romeo şi Julieta. Şi la cimitirul 
frumos de peste deal, pe lângă care trecuseră cu maşina 
acum câteva zile, care păreau a se fi transformat în ani. 

„Vai, Rhyme...” 

Musca i se aşeză pe faţă şi instinctiv o alungă. Apoi 
începu să se îndrepte spre pajiştea cu iarbă înaltă. 


— Chiar crezi că nimeni nu o să îşi pună întrebări dacă 
eu o să mor aşa? întrebă Rhyme. Nu s-ar putea spune că 
sunt în stare să deschid singur un borcan. 

— Te-ai lovit de masă, răspunse şeriful, capacul nu era 
bine strâns şi substanţa s-a vărsat peste tine. Eu am fugit 
să aduc ajutor, dar când m-a întors era deja prea târziu. 

— Amelia nu o să te lase să scapi cu asta. Nici Lucy. 

— Prietena ta nu o să ne mai facă niciun fel de probleme 
în curând. Şi Lucy? Poate o să se îmbolnăvească iarăşi... şi 
de data asta nu o să mai aibă niciun chirurg pe lângă ea să 
o salveze. 

Bell ezită o fracțiune de secundă, apoi se apropie de 
Rhyme şi vărsă conţinutul borcanului pe faţa şi nasul 
acestuia. Restul i-l vărsă pe tricou. 

Şeriful lăsă borcanul să cadă în poala lui Rhyme, sări 
rapid în spate şi îşi acoperi gura cu o batistă. 

Rhyme îşi dădu capul pe spate, buzele i se deschiseră 
involuntar şi o parte din lichid îi alunecă în gură. 
Criminalistul începu să se sufoce. 

Bell îşi scoase mănuşile şi le vâri în buzunarele de la 
pantaloni. Aşteptă apoi câteva secunde, uitându-se atent la 
Rhyme, apoi descuie uşa încet şi o deschise. 

— Ajutor! strigă el. A avut loc un accident! Ajutor! leşi 
pe coridor exact în raza pistolului lui Lucy Kerr care îl 
ţinea înspre pieptul său. Isuse, Lucy! 

— Destul, Jim. Acum rămâi pe loc. 

Şeriful se dădu înapoi, iar Nathan, probabil cel mai bun 
tintaş din district, se apropie de Bell şi îi smulse pistolul 
din toc. Un al treilea bărbat intră în cameră - un bărbat 
masiv îmbrăcat în costum cafeniu cu cămaşă albă. 

Ben năvăli şi el înăuntru ignorând pe toată lumea, şi se 
repezi să îi şteargă faţa lui Rhyme cu un şerveţel. 

Bell se uită la Lucy şi la restul ajutorilor de şerif. 

— Nu, nu... nu înţelegeţi. A fost un accident. Otrava s-a 
vărsat. Trebuie să mă... 

Rhyme scuipă pe podea şi se îndepărtă de mirosul aspru 
cu care era îmbâcsită podeaua unde stătea el. Apoi se 
întoarse către Ben. 

— Poţi să mă ştergi mai sus de obraz, te rog? Mi-e 
teamă să nu îmi între în ochi. Mulţumesc. 

— Sigur, Lincoln. 

— Mergeam să aduc ajutor! spuse Bell. Substanţa aia s-a 
vărsat! Eu... 

Bărbatul îmbrăcat la costum scoase o pereche de cătuşe 
şi i le puse şerifului. Apoi se prezentă. 

— James Bell, sunt detectivul Hugo Branch de la Poliţia 
Statală din Carolina de Nord. Eşti arestat. Apoi Branch se 

uită cu amărăciune la Rhyme. Ţi-am spus că o să o verse 
pe tricoul tău. Trebuia să punem unitatea altundeva. 

— Dar ai înregistrat destul? 

— Ah, mai mult decât destul. Dar nu asta e ideea, ci că 
transmiţătoarele astea costă mult. 

— Trece-l în contul meu, spuse maliţios Rhyme, iar 
Branch îi desfăcu tricoul să scoată de dedesubt microfonul 
şi transmiţătorul. 

— A fost o înscenare, şopti Bell. 

— Ai ghicit. 

— Dar otrava... 

— Ah, nu e toxafen, răspunse Rhyme. Doar puţin rachiu 
din borcanul pe care l-am folosit pentru teste. Apropo, 
Ben, dacă a mai rămas ceva, chiar mi-ar prinde bine o 
gură. Şi Hristoase, poate cineva să pornească aparatul de 
aer condiţionat? 


„Mă concentrez, o iau la stânga şi fug cât pot de repede. 
O să mă nimerească probabil, dar, dacă am noroc, nu o să 
mă oprească.” 

„Când te mişti, nu te pot prinde...” 

Amelia Sachs făcu trei paşi înainte. 

„Pe locuri... fiţi gata...” 

Apoi, de undeva din spate, auzi vocea unui bărbat. 

— Opreşte-te, Steve! Lasă arma la pământ. Acum! Nu îţi 
mai repet asta. 

Sachs se întoarse şi îl văzu pe Mason Germain cu 
pistolul aţintit asupra capului tuns al tânărului ajutor de 
şerif. Farr încremeni de uimire, iar urechile i se făcură 
roşii ca focul când se aplecă şi îşi lăsă pistolul la pământ. 
Mason veni lângă el şi îi puse cătuşele. 

Alţi paşi şi foşnet de frunze. Ameţită de la căldură şi 
adrenalină, Sachs se răsuci către câmp şi zări silueta 
zveltă a unui bărbat de culoare care ieşea din tufişuri 
punându-şi la loc arma automată Browning. 

— Fred! strigă ea. 

Agentul FBI Fred Dellray transpirând abundent în 
costumul său negru, se apropie de ea scuturându-şi 
nemulţumit o mânecă. 

— Ciao, Amelia. Vai, e prea, prea, prea cald aici. Nu îmi 
place oraşul ăsta deloc. Şi uită-te la costumul meu. E tot, 
nu ştiu, plin de praf şi de... Ce e rahatul ăsta? Polen? Nu 
avem mizeria asta în Manhattan. Uită-te la mâneca asta! 

— Ce cauţi aici? întreabă ea consternată. 

— Tu ce crezi? Lincoln nu ştia în cine să aibă încredere, 
aşa că m-a chemat aici să mă întâlnesc cu agentul 
Germain, să fiu cu ochii pe tine. S-a gândit că ar avea 
nevoie de ajutor ţinând cont că nu putea să aibă încredere 
în Jim Bell şi în neamurile lui. 

— Bell? şopti ea. 

— Lincoln crede că el a pus la cale toată afacerea asta. 
Chiar în momentul de faţă află sigur dacă e aşa cum a 
bănuit el. Dar se pare că a avut dreptate, pentru că ăla e 
cumnatul lui, arătă Dellray înspre Steve Farr. 

— Aproape m-a omorât, spuse Sachs. 

Agentul slab începu să chicotească. 

— Nu erai deloc în pericol, deloc. Aveam ţinta fixată pe 
scăfârlia lui exact între urechile alea ale lui mari, chiar din 
momentul în care a deschis uşa. Doar dacă ridica pistolul 
către tine, l-aş fi făcut praf. 

Dellray observă cum Mason îl cerceta suspicios şi râse. 
Apoi se uită la Sachs. 

— Prietenului nostru aici de faţă nu prea îi plac cei ca 
mine. Chiar mi-a spus asta. 

— Stai! protestă Mason. Voiam să spun... 

— Că nu îţi plac agenţii federali, nu-i aşa? completă 
Dellray. 

Ajutorul de şerif dădu din cap şi îi replică pe un ton 
morocănos: 

— Mă refeream la oamenii din nord. 

— Aşa e, confirmă Sachs. 

Dellray şi Amelia izbucniră în râs, dar Mason rămase 
sobru. Dar nu diferenţele culturale îl făceau să rămână 
aşa. Se întoarse către Amelia. 

— Îmi pare rău, dar trebuie să te duc înapoi în celulă. 
Eşti în continuare arestată. 

Zâmbetul i se stinse de pe buze şi Sachs se mai privi o 
dată iarba îngălbenită care fremăta sub atingerea razelor 
pârjolitoare ale soarelui. Inhală aerul fierbinte de afară, se 
întoarse şi intră în închisoarea întunecoasă. 

43 


— Tu l-ai ucis pe Billy, nu-i aşa? îl întrebă Rhyme pe Jim 
Bell. 

Dar şeriful rămase tăcut. 

— Scena crimei a rămas expusă aproximativ o oră şi 
jumătate, continuă criminalistul. Şi da, Mason a fost 
primul poliţist care a sosit la locul faptei. Dar tu trecuseşi 
pe acolo înaintea lui. Cum Billy nu te-a sunat să îţi spună 
că Mary Beth e moartă, ai început să îţi faci griji şi ai luat 
maşina până la Blackwater Landing. Ai văzut că fata 
dispăruse şi că băiatul era rănit. Billy ţi-a spus că Garrett a 
răpit-o, ţi-ai pus mănuşile, ai ridicat lopata şi l-ai omorât. 

Într-un final furia şerifului răbufni. 

— De ce m-ai bănuit pe mine? 

— Iniţial îl bănuisem pe Mason - doar noi trei şi Ben 
ştiam unde e baraca. M-am gândit că el l-a sunat pe 
Culbeau şi l-a trimis acolo. Dar Lucy mi-a spus că de fapt 
Mason o sunase şi o trimisese acolo - să se asigure că 
Garrett şi Amelia nu mai scăpau. Apoi m-am mai gândit un 
pic şi mi-am dat seama că la moară Mason a încercat să îl 
împuşte pe Garrett. Orice persoană implicată în 
conspirație ar fi încercat să îl păstreze în viaţă - aşa cum 
ai făcut tu - astfel încât să vă poată duce la Mary Beth. Am 
verificat contul său bancar şi am văzut că şi-a cumpărat o 
casă ieftină şi că are probleme financiare destul de mari. 
Nimeni nu îl plătea pe el. Spre deosebire de tine şi de 
cumnatul tău, Bell. Ai o casă de patru sute de mii de dolari 
şi o grămadă de bani în bancă. Şi Steve Farr are o casă de 
aproape patru sute de mii şi o barcă de vreo două sute. 
Acum primim mandat să vă verificăm seifurile şi sunt tare 
curios ce o să găsim acolo. Eram puţin curios să aflu de ce 
voia Mason atât de tare să îl prindă pe Garrett, dar s-a 
dovedit că avea un motiv bun. Mi-a spus că era destul de 
supărat că nu primise postul de şerif - nu îşi dădea seama 
de ce, pentru că avea un dosar mai bun şi mai mulţi ani de 

experienţă în spate. Se gândea că, dacă îl prindea pe 
Insect Boy, Consiliul l-ar fi ales pe el şerif după ce se 
termina mandatul tău. 

— Tot timpul ăsta ai jucat teatru, murmură Bell. 
Credeam că tu crezi doar în dovezi. 

Rhyme rareori pierdea timpul să stea de vorbă cu cei pe 
care îi urmărea. Dacă nu era o mângâiere pentru suflet, 
pentru el pălăvrăgeala era inutilă şi Lincoln Rhyme încă nu 
descoperise nimic concret despre existenţa sufletului. Cu 
toate acestea, îi răspunse lui Bell: 

— Aş fi preferat dovezile. Dar uneori trebuie să mai şi 
improvizezi. Nu sunt chiar o primadonă cum crede toată 
lumea despre mine. 


Scaunul Storm Arrow nu încăpea nicicum în celula lui 
Sachs. 

— Nu e accesibil pentru persoanele cu handicap? se 
enervă Rhyme. Asta e împotriva legii. 

Amelia se gândi că toată enervarea lui era înspre binele 
ei, lăsând-o să-l revadă într-una din dispoziţiile lui pline de 
toane. Dar nu spuse nimic. 

Din cauza problemei cu scaunul cu rotile, Mason 
Germain le sugeră să meargă în camera de interogatoriu. 
Sachs se poticni înăuntru, fiind legată şi la mâini, şi la 
picioare cu cătuşe (la urma urmei, reuşise să evadeze o 
dată din locul ăsta). 

Solomon Geberth, avocatul grizonant din New York, 
ajunsese şi el. Era membru al barourilor din New York, 
Massachussets şi D.C. şi fusese admis în jurisdicţia 
Carolinei de Nord pro hac vice - doar pentru a o apăra pe 
Sachs. Cu faţa lui cu trăsături frumoase şi cu gesturile sale 
politicoase, părea mai degrabă un avocat manierat din 
Sud, desprins parcă dintr-un roman de John Grisham decât 
un avocat fioros din Manhattan. Părul său tuns scurt 
sclipea de la fixativ, iar costumul său italian rezistase bine 
la cute chiar şi în umiditatea extrem de ridicată din 
Tanner's Corner. 

Lincoln Rhyme se aşeză între Sachs şi avocatul ei. 
Amelia îşi puse mâna pe suportul de braţe al scaunului cu 
rotile. 

— Au adus un procuror din Raleigh, explică Geberth. 
Pentru că şi şeriful, şi medicul legist s-au dovedit corupți, 
nu cred că au prea mare încredere în McGuire. Oricum, 
omul s-a uitat peste dovezi şi s-a hotărât să renunţe la 
acuzaţiile împotriva lui Garrett. 

Sachs clipi agitată. 

— Da? 

— Garrett a recunoscut că l-a lovit pe băiat, continuă 
Geberth, adică pe Billy, şi că a crezut că l-a omorât. Şi 
chiar dacă l-ar fi acuzat de vătămare, Garrett era în 
legitimă apărare. Ajutorul de şerif, Ed Schaeffer? S-a 
stabilit că moartea lui a fost accidentală. 

— Cum rămâne cu răpirea Lydiei Johansson? întrebă 
Rhyme. 

— Când şi-a dat seama că, de fapt, Garrett nu 
intenţionase să îi facă rău, atunci ea s-a hotărât să nu îl 
acţioneze în judecată. Mary Beth a făcut la fel. Mama ei ar 
fi vrut să continue, dar trebuia să o auzi pe fată cum i-a 
replicat. A fost o discuţie foarte încinsă, vă zic eu asta. 

— Deci Garrett e liber? întrebă Amelia uitându-se în jos. 

— O să i se dea drumul peste câteva minute, răspunse 
Geberth. Bun, Amelia, uite cum stă treaba: chiar dacă 
Garrett iese nevinovat, procurorul e decis să continue 
cazul şi să te acuze că ai ajutat un prizonier suspect să 
evadeze şi ai ucis un poliţist aflat în misiune. Procurorul o 
să ceară omor de gradul unu, la care se adaugă acuzaţii de 
ucidere din culpă - voluntară şi involuntară - sau omor 
prin imprudenţă. 

— Gradul unu? se răsti Rhyme. Nu a fost premeditat, 
Hristoase, a fost un accident! 

— Şi exact asta vreau să le arăt la tribunal, continuă 
Geberth. Celălalt ajutor de şerif, cel care s-a năpustit 
asupra ta, a favorizat şi el parţial descărcarea armei. Dar 
îţi garantez că pot să obţin condamnare pentru omor prin 

imprudenţă. Judecând după dovezi, nu ar fi probleme să 
fac asta. 

— Care sunt şansele să fie achitată? întrebă Rhyme. 

— Slabe. Zece, cincisprezece la sută. Imi pare rău, dar 
îţi recomand să pledezi vinovată. 

__ Sachs simţi vorbele lui ca o lovitură puternică în piept. 
Işi închise ochii şi expiră ca şi cum sufletul s-ar fi scurs din 
corp. 

— Isuse, murmură Rhyme. 

Sachs se gândea la Nick, fostul ei prieten, care atunci 
când fusese arestat pentru mită şi jaf refuzase să pledeze 
vinovat şi îşi asumase riscul unui proces cu juraţi. li 
spusese: „E exact ce ţi-a zis taică-tău, Aimee - când te 
mişti, nu te pot prinde. E totul sau nimic”. 

După optsprezece minute, juriul îl şi condamnase la 
închisoare. Şi în ziua de azi era acolo. Apoi se uită la 
Geberth. 

— Ce oferă procurorul dacă eu fac asta? 

— Încă nimic. Dar probabil o să accepte omor prin 
imprudenţă - asta numai dacă o să stai multă vreme în 
închisoare. Aş zice în jur de opt, zece ani. Trebuie să îţi zic 
totuşi, aici în Carolina de Nord chiar se dau sentinţe grele. 

— Deci asta contra unei şanse de cincisprezece la sută 
să fie achitată de acuzaţii, mormăi Rhyme. 

— Exact, răspunse Geberth. Apoi avocatul continuă: 
Amelia, trebuie să înţelegi că nu vor fi miracole aici. Dacă 
ajungem la proces, procurorul o să arate că eşti o polițistă 
profesionistă, trăgătoare de elită, şi juriul nu prea o să mai 
creadă că a fost un accident. 

„Regulile normale nu se aplică nimănui care locuieşte la 
nord de Paquo. Sau noi, sau ei. Aici poţi să împuşti pe 
cineva înainte să îi citeşti drepturile, şi totuşi să nu ai 
remuşcări.” 

— Şi dacă se întâmplă asta, rosti avocatul, te-ar putea 
acuza de omor de gradul 1 şi să obţină douăzeci şi cinci de 
ani de puşcărie pentru tine. 

— Sau pedeapsa cu moartea, murmură ea. 

— Da, şi asta e o posibilitate. Nu pot să îţi spun că nu e 
aşa. Dintr-un motiv sau altul, imaginea care îi revenea în 
minte era cea a şoimilor migratori care îşi făcuseră cuibul 
în faţa ferestrei casei lui Rhyme din Manhattan: masculul, 
femela şi puiul de şoim. 

— Dacă pledez pentru ucidere involuntară cât timp o să 
stau în puşcărie? 

— Probabil şase, şapte ani. Fără eliberare condiţionată. 

„Noi doi, Rhyme.” 

Femeia respiră adânc. 

— O să pledez pentru asta. 

— Sachs! începu Rhyme. 

— O să pledez, îi mai spuse ea o dată lui Geberth. 

Avocatul se ridică în picioare şi dădu din cap. 

— Îl sun pe procuror chiar acum să văd dacă acceptă. Te 
anunţ cum aflu şi eu ceva. Apoi îi salută scurt şi ieşi din 
cameră. 

Mason se uită la faţa lui Sachs, apoi se ridică în 
picioare, şi bocănind puternic, se îndreptă spre uşă. 

— O să vă las singuri câteva minute. Nu trebuie să te 
percheziţionez, Lincoln, nu-i aşa? 

Rhyme zâmbi uşor. 

— Nu am arme, Mason. 

Uşa se închise cu zgomot. 

— Lincoln, în ce încurcătură am intrat! 

— Nu, nu Sachs, nu ne spunem pe numele mic. 

— De ce? şopti ea cinic. Ghinion? 

— Poate. 

— Tu nu eşti superstiţios. Cel puţin asta îmi spuneai tu 
mie. 

— Nu în mod normal. Dar locul ăsta e ciudat. Tanner's 
Corner... Oraşul fără copii. 

— Ar fi trebuit să te ascult, continuă el. Aveai dreptate 
în legătură cu Garrett. M-am înşelat. M-am uitat la dovezi 
şi am interpretat totul greşit. 

— Dar nu ştiai că am dreptate. Nu ştiam nimic. Pur şi 
simplu am avut o presimţire şi am acţionat. 

— Orice se întâmplă, Sachs, eu nu plec nicăieri, spuse şi 
făcu semn din cap spre scaunul cu rotile. Nici nu aş putea 
să ajung prea departe, chiar dacă aş vrea. Stai câţiva ani, 
şi o să fiu acolo atunci când ieşi. 

— Astea sunt doar cuvinte, Rhyme, îi spuse ea. Doar 
cuvinte... Tata mi-a spus şi el că nu o să plece nicăieri. A 
fost cu o săptămână înainte să moară de cancer. 

— Eu sunt prea leneş să mor. 

„Dar nu eşti prea leneş să încerci să te faci mai bine, 
gândi ea, să cunoşti pe altcineva şi să mă laşi pe mine în 
urmă.” 

Uşa se deschise şi Garrett apăru în prag, urmat de 
Mason. Băiatul îşi ţinea mâinile căuş. Nu mai avea cătuşe. 

— Hei, îi salută el. Uite ce am găsit în celulă. Îşi 
deschise pumnul şi o insectă zbură prin cameră. E o molie 
sfinx. Se dau în vânt după plantele de valeriană. Nu prea le 
găseşti în spaţii închise. E foarte drăguță. 

Amelia zâmbi uşor văzându-l pe Garrett atât de 
entuziasmat. 

— Garrett, vreau să îţi spun ceva. 

Băiatul se apropie. 

— Îţi aduci aminte ce mi-ai spus atunci în rulotă? Când 
vorbeai cu tatăl tău în scaunul gol. 

Băiatul dădu din cap uşor nesigur. 

— Îmi spuneai cât de rău ţi-a părut că nu a vrut să te ia 
în maşină noaptea aceea. 

— Îmi amintesc. 

— Dar ştii de ce nu voia asta... încerca să îţi salveze 
viaţa. Îşi dăduse seama că e otravă în maşină şi că ei 
urmează să moară. Dacă te-ai fi urcat în maşină cu ei, ai fi 
murit şi tu. Şi nu voia să se întâmple asta. 

— Cred că ştiu asta, îi răspunse băiatul. Vocea lui era 
nesigură şi Amelia se gândi că era dureros să vorbească 
despre asta. 

— Să nu uiţi asta niciodată. 

— Nu o să uit. 

Sachs se uită la molia micuță şi bej care zburătăcea prin 
camera de interogatoriu. 

— Mi-ai lăsat ceva să îmi ţină companie în celulă? 

— Da! Am lăsat acolo câteva gărgăriţe, li se mai spune şi 
buburuze, o lăcustă şi o muscă. E tare de tot să le vezi cum 
sar şi cum zboară. Te poţi uita la ele ore întregi. Apoi se 
opri şi tăcu preţ de câteva secunde. Îmi pare rău că te-am 
minţit. Chestia e că, dacă nu aş fi ieşit din închisoare, nu 
aş mai fi putut să o salvez pe Mary Beth. 

— E în regulă, Garrett. 

Băiatul se uită la Mason. 

— Pot să plec acum? 

— Da. 

Băiatul se îndreptă către uşă, puse mâna pe clanţă, apoi 
se întoarse către Sachs. 

— O să vin pe aici să stăm de poveşti... dacă vrei. 

— Chiar mi-ar plăcea. 

Garrett ieşi afară şi, prin uşa deschisă, Sachs îl văzu 
cum se îndreaptă către o maşină de teren. Lucy Kerr 
cobori din ea şi îi deschise băiatului portiera - exact ca o 
mamă care îşi recuperează fiul de pe terenul de fotbal 
după un meci. Uşa de la închisoare se trânti şi Amelia nu 
mai văzu nimic. 

— Sachs, începu să îi vorbească Rhyme. 

Dar femeia dădu din cap şi începu să se îndrepte înapoi 
către celulă. Voia să fie departe de criminalist, departe de 
Insect Boy, departe de oraşul fără copii. Voia să fie singură 
cu ea însăşi. 

Şi curând aşa şi fu. 


x 


După ce ieşi din Tanner’s Corner, pe Route 112, unde 
şoseaua are încă două benzi, drumul coteşte chiar lângă 
râul Paquenoke. Acolo cresc o mulţime de plante de baltă, 
indigo, şi căldăruşe înalte care îşi etalează cu mândrie 
coloritul roşu aprins ca nişte steaguri. 

Toată vegetaţia de aici formează un colţ ascuns, unde 
ajutorii de şerif din Paquenoke îşi parchează maşinile, 
beau ceai cu gheaţă şi ascultă radioul aşteptând să 
găsească pe radar o maşină care depăşeşte limita legală 
de viteză. Atunci porneau pe autostradă urmărindu-l pe 
bietul vitezoman înspăimântat şi sporind cu încă o sută de 
dolari avuţia districtului. 

În duminica aceea, un Lexus SUV negru trecu de curbă, 
şi radarul de bord al lui Lucy arătă doar 70 de kilometri pe 
oră. Cu toate acestea, îşi băgă în viteză maşina de 
patrulare, porni girofarul şi începu să gonească după 
Lexus. 

Se apropie cu uşurinţă de maşină şi o studie cu atenţie. 
Cu mult timp în urmă învățase să verifice oglinzile 
retrovizoare ale vehiculelor pe care le oprea. Dacă te uiţi 
la ochii şoferului îţi dai seama de ce fel de infracţiune se 
făcea vinovat: droguri, arme furate, depăşirea vitezei 
legale sau, pur şi simplu, nu avea decât un far stricat. Îţi 
dai seama cât de periculos poate fi faptul că ai oprit 
maşini. Acum văzu ochii bărbatului sclipind în oglinda 
retrovizoare şi uitându-se la ea fără nicio urmă de 
vinovăţie sau îngrijorare. 

Ochi invulnerabili... 

Care o înfuriară la culme şi trebui să respire profund de 
câteva ori ca să se calmeze. 

Maşina trase pe marginea drumului şi Lucy parcă în 
spatele ei. Regulamentul spunea că trebuia să sune să 
verifice numărul de înmatriculare, dar nu se mai obosi. 
Oricum nu o interesa. Cu mâinile tremurând, deschise 
portiera şi cobori. 

Şoferul o urmări cu privirea în oglinda retrovizoare şi 
făcu ochii mari când observă că Lucy nu era îmbrăcată în 
uniformă, ci în blugi şi cu un tricou - deşi avea pistolul la 
şold. De ce ar opri un poliţist care nici măcar nu e în tură 
un şofer care nu a depăşit viteza legală? 

Henry Davett cobori geamul, şi Lucy Kerr se uită în 
interiorul maşinii. O femeie de vreo cincizeci de ani stătea 

lângă el. Părul blond îi era atât de spălăcit, încât Lucy îşi 
dădu pe loc seama că femeia frecventa saloanele de 
coafură mai mult decât ar fi fost nevoie. Purta bijuterii cu 
diamante la încheieturi, în urechi şi pe piept. O 
adolescentă şedea pe bancheta din spate uitându-se cu 
jind la nişte CD-uri, pe care tatăl ei nu îi dădea voie să le 
asculte într-o zi de duminică. 

— Ofiţer Kerr, spuse Davett, care e problema? 

Dar Lucy putea să vadă în ochii lui, nu în reflecţia lor, că 
ştia exact care e problema. 

Şi totuşi, bărbatul avea aceeaşi privire nevinovată şi 
stăpână pe situaţie ca şi atunci când văzuse girofarul 
maşinii ei. 

Femeia îşi pierdu calmul. 

— leşi afară din maşină, Davett! 

— Scumpule, ce ai făcut? 

— Ofiţer, ce înseamnă toate astea? întrebă oftând 
Davett. 

— Afară! Acum! Lucy se aplecă peste geam şi deschise 
uşa. 

— Scumpule, are voie să facă asta? Poate să... 

— Edna, taci din gură! 

— În regulă, scuze. 

Lucy deschise larg portiera şi Davett cobori. 

O maşină trecu pe lângă ei cu viteză redusă stârnind un 
nor de praf. Davett se uită dezgustat la praful de Carolina 
care se aşeză pe sacoul lui albastru. 

— Eu şi familia mea întârziem la biserică şi nu cred că... 

Lucy îl apucă de mână şi îl trase de umăr în colţul 
umbrit de câteva plante de mlaştină; un pârâiaş, afluent al 
Pagquo-ului curgea pe lângă drum. 

— Tot nu înţeleg care e problema, repetă exasperat 
bărbatul. 

— Ştiu totul. 

— Chiar aşa, Kerr? Ştii totul? Adică? 

— Otrava, crimele, canalul... 

— Nu am avut contact direct cu Jim Bell sau cu oricine 
altcineva din Tanner's Corner, răspunse liniştit Davett. 
Dacă nişte imbecili de salariaţi de-ai mei au plătit alţi 
imbecili să facă treburi ilegale, atunci asta nu e problema 
mea. Şi dacă aşa ceva s-a întâmplat, voi coopera întru totul 
cu autorităţile. 

Nemulţumită de răspunsul lui, Lucy începu să urle la el: 

— Te duci în jos după Bell şi cumnatul lui. 

— Permite-mi să te contrazic. Nimic nu mă leagă pe 
mine de vreo crimă. Nu sunt martori, nu sunt conturi 
bancare, nu sunt transferuri de bani, nu e nicio dovadă de 
ilegalităţi. Eu mă ocup cu fabricarea produselor 
petrochimice - anumiţi detergenţi, asfalt şi câteva 
pesticide. 

— Pesticide ilegale. 

— Nu! se răsti el. Agenţia de Protecţia Mediului permite 
utilizarea de toxafen în unele circumstanţe. Şi nu e ilegal 
în ţările din Lumea a Treia. Mai documentează-te un pic, 
doamnă; fără pesticide, malaria, encefalita şi foametea ar 
ucide în continuare mii de oameni în fiecare an şi... 

— Şi ar avea de suferit oamenii care sunt expuşi la aşa 
ceva. Cancer, naşteri premature, boli la ficat şi... 

Davett ridică din umeri. 

— Arată-mi cercetările, agent Kerr. Arată-mi toate 
cercetările care demonstrează lucrurile acestea. 

— Dacă nu sunt periculoase, de ce nu le transporţi cu 
maşinile? De ce ai început să foloseşti vase? 

— Nu puteam să ajung în niciun port altcumva - pentru 
că unele districte imbecile au interzis transportul unor 
substanţe despre care nici măcar nu ştiu nimic. Şi nu am 
timpul necesar să angajez oameni care să încerce să 
schimbe legile. 

— O să îi anunţ pe cei de la Protecţia Mediului. Poate 
sunt interesaţi de afacerile tale. 

— Chiar te rog, răspunse în batjocură Davett. Protecţia 
Mediului? Trimite-i aici. Îţi dau chiar eu numărul lor de 
telefon. Dacă o să ajungă vreodată la fabrică, o să 

găsească nivelul admis de concentraţie de toxafen oriunde 
în jurul oraşului Tanner's Corner. 

— Poate ce e doar în apă e la un nivel admis, poate doar 
produsele locale... Dar ce se întâmplă cu combinaţia celor 
două? Ce se întâmplă cu un copil care bea apă din fântâna 
părinţilor, apoi se joacă prin iarbă şi mănâncă un măr din 
livadă, şi... 

Omul de afaceri ridică din umeri. 

— Legile sunt clare. Dacă nu îţi plac, trimite o scrisoare 
membrilor Congresului. 

Ajutorul de şerif îl apucă furioasă de reverul hainei şi 
începu să urle: 

— Nu înţelegi! O să intri la închisoare! 

Davett se smuci şi îi şopti cu răutate: 

— Nu, tu nu înţelegi, ofiţer. Te scalzi în ape prea adânci 
pentru tine. Mă pricep foarte, foarte bine la ce fac. Eu nu 
fac greşeli. Apoi se uită la ceas. Trebuie să plec. 

Davett se îndreptă către maşină, aranjându-şi puţinul 
păr rămas pe creştet. De la transpiraţie, şuviţele i se 
lipiseră de cap. Se urcă în maşină şi trânti uşa. Lucy veni 
după el şi îl opri exact când pornea motorul. 

— Stai! 

Davett se uită la ea, dar femeia îl ignoră, privind 
pasagerii din maşină. 

— Vreau să vedeţi ce a făcut Henry. 

Mâinile ei puternice sfâşiară tricoul, şi femeia din 
maşină rămase fără grai când îi văzu cicatricele roz din 
locul unde fuseseră sânii. 

— Ah, pentru numele lui Dumnezeu, murmură Davett 
întorcându-şi privirea. 

— Tată... şopti fata şocată. 

Mama ei se uită în continuare, fără să poată spune ceva. 

— Spuneai că nu faci greşeli, Davett?... Ai greşit. Ai 
făcut-o pe asta. 

Bărbatul porni motorul, semnaliză şi se îndepărtă încet 
pe autostradă. 

Lucy rămase pe loc câteva secunde urmărind Lexusul 
din priviri. Îşi băgă mâna în buzunar, de unde scoase 
câteva ace de siguranţă cu care îşi prinse tricoul la loc. Se 
sprijini de maşină abia stăpânindu-şi lacrimile, apoi zări o 
floricică pe marginea şoselei. Se uită la ea şi observă că 
era un mocasin roz, o specie de orhidee. Floarea ei aduce 
cu nişte papuci. Planta era rară în Paquenoke şi Lucy nu 
mai văzuse una mai frumoasă ca aceasta. În cinci minute, 
folosind răzătoarea de gheaţă, reuşi să dezrădăcineze 
planta şi să o împacheteze într-un pahar înalt. Băutura ei 
fusese sacrificată de dragul grădinii. 

O plăcuţă comemorativă de pe clădirea tribunalului 
explica faptul că numele statului venea de la cuvântul latin 
Carolus, care însemna Charles. „Eu, regele Charles, am 
acordat dreptul coloniştilor de a cuceri pământul de aici.” 

Carolina... 

Amelia Sachs crezuse până atunci că numele statului 
venea de la Carolina, care probabil fusese o regină sau 
prinţesă. Născută şi crescută în Brooklyn, nu prea îi păsa 
de istoria regală. Iar acum stătea pe o băncuţă în tribunal, 
cu mâinile încătuşate, între doi gardieni. Clădirea din 
cărămidă roşie era veche, cu mobile din lemn de mahon şi 
podele de marmură. Nişte bărbaţi severi îmbrăcaţi în 
costume negre, judecători sau guvernatori, presupuse ea, 
o priveau de sus din nişte picturi în ulei, ca şi cum ar fi fost 
vinovată. Locul nu părea să beneficieze de aer condiţionat, 
dar curenţii de aer şi întunericul mențineau o atmosferă 
răcoroasă. 

Fred Dellray se repezi spre ea. 

— Ce faci? Vrei cafea sau ceva? 

— Nu ai voie să vorbeşti cu... apucă să zică gardianul 
din stânga, până când legitimaţia lui Fred de la 
Departamentul Justiţiei îi tăie discursul. 

— Nu, Fred. Unde e Lincoln? 

Era aproape nouă şi jumătate. 

— Nu ştiu. Îl cunoşti bine pe Lincoln - uneori pur şi 
simplu apare. E peste tot, ceea ce înseamnă ceva pentru 
un om care nu poate să meargă. 

Lucy şi Garrett nu erau nici ei prezenţi. 

Sol Geberth, într-un costum gri care probabil costase o 
avere, se îndreptă către ea. Gardianul din dreapta se trase 
la o parte şi îl lăsă pe avocat să se aşeze. 

— Salut, Fred, îl salută bărbatul pe agent. 

Dellray îi răspunse rece la salut, şi Sachs se gândi că, la 
fel ca în cazul lui Rhyme, avocatul trebuie să fi achitat 
nişte infractori prinşi de către Fred. 

— Ne-am înţeles, îi spuse avocatul lui Sachs. Procurorul 
e de acord să accepte omor involuntar - fără alte acuzaţii. 
Cinci ani. Fără posibilitate de ieşire pentru bună purtare. 

„Cinci ani...” 

— Ar mai fi un lucru la care nu m-am gândit ieri, 
continuă avocatul. 

— Care ar fi? întrebă ea, încercând să îşi dea seama 
după expresia lui cât de grav era amănuntul. 

— Problema e că tu eşti poliţist. 

— Şi ce importanţă are asta? 

Înainte ca avocatul să deschidă gura, Fred interveni: 

— Are de-a face cu faptul că tu eşti un om al legii. De 
după. 

Sachs tot nu pricepea şi atunci agentul îi explică: 

— De după gratii. O să trebuiască să stai izolată. Altfel, 
nu ai rezista nicio săptămână. O să fie greu de tot, Amelia. 
Greu de tot. 

— Dar nimeni nu ştie că sunt poliţist. 

Dellray râse. 

— Nici nu o să primeşti bine salopeta, că o să se ştie 
totul despre tine. 

— Nici măcar nu am arestat pe cineva aici. De ce le-ar 
păsa că sunt poliţist? 

— Nu contează de unde eşti, răspunse Dellray uitându- 
se la Geberth care dădea din cap în semn de confirmare. 
Mai mult ca sigur nu o să te ţină împreună cu celelalte 
femei condamnate. 

— Deci, practic sunt cinci ani în izolare. 

— Îmi e teamă că da, răspunse Geberth. 

Sachs îşi închise ochii şi simţi cum o apucă greaţa. Cinci 
ani fără să se mişte. Cinci ani de claustrofobie. Cinci ani 
de coşmaruri. 

Şi ca fostă puşcăriaşă, cum se putea gândi că o să fie 
cândva mamă? Disperarea puse stăpânire pe ea. 

— Deci? întrebă avocatul. Ce alegi? 
Sachs îşi deschise ochii. 
— O să pledez vinovată. 


Sala de judecată era arhiplină. Sachs îl văzu pe Mason 
Germain şi pe încă alţi câţiva ajutori de şerif. Un cuplu 
îndurerat cu ochii roşii de plâns, probabil părinţii lui Jesse 
Corn, stăteau în primul rând. Ar fi vrut să le spună ceva, 
dar privirile lor dispreţuitoare o făcuseră să rămână 
tăcută. Doar două persoane se uitau la ea cu blândeţe: 
Mary Beth McConnell şi o femeie masivă, probabil mama 
ei. Lucy Kerr nu era nicăieri. Nici Lincoln Rhyme. Se gândi 
că el nu suportase ideea de a o vedea adusă în lanţuri. Era 
în regulă; nici ea nu voia să îl vadă supus la un astfel de 
chin. 

Aprodul o conduse la masa apărării şi nu o descătuşă. 
Sol Geberth se aşeză lângă ea. 

Cei doi se ridicară atunci când judecătorul intră în sală 
şi aşteptară până când bărbatul vânjos, îmbrăcat în robă 
neagră şi largă, se aşeză. Se uită câteva minute peste 
documente şi apoi se consultă cu asistentul său. Intr-un 
final dădu din cap şi grefierul se ridică în picioare. 

— Statul Carolina de Nord împotriva Ameliei Sachs. 

Judecătorul îi făcu un semn procurorului din Raleigh, un 
bărbat înalt, grizonant, care se ridică. 

— Onorată Instanță, statul şi acuzata au ajuns la un 
acord comun, iar acuzata a ales să pledeze vinovat de 
omor de gradul doi, în cazul ajutorului de şerif Jesse 
Randolph Corn. Statul retrage toate celelalte acuzaţii şi 
recomandă o pedeapsă de cinci ani, care să fie efectuată 
fără posibilitate de eliberare condiţionată. 

— Doamnă Sachs, aţi discutat despre acest acord cu 
avocatul dumneavoastră? 

— Da, Onorată Instanță. 

— Şi v-a spus că aveţi dreptul de a îl refuza şi de a 
continua procesul? 

— Da. 

445 


- SCAUNUL GOL - 


— Înţelegeţi că, prin acceptarea acestui acord, veţi 
pleda drept vinovată de omor calificat? 

— Da. 

— Sunteţi sigură de această decizie? 

Femeia se gândi la tatăl ei şi la Nick. Şi la Lincoln 
Rhyme. 

— Da, sunt. 

— Foarte bine. Cum pledaţi la acuzaţiile de omor de 
gradul doi care vi se aduc? 

— Vinovată, Onorată Instanță. 

— Având în vedere recomandarea statului, pledarea va fi 
acceptată şi, prin urmare, vă condamn... 

Uşile căptuşite cu piele roşie se deschiseră în interior şi, 
cu un scrâşnet ascuţit, scaunul lui Lincoln Rhyme îşi făcu 
loc înăuntru. Un aprod încercase să deschidă uşile, dar 
Rhyme părea să fie grăbit şi efectiv trecuse prin ele. Una 
din cele două uşi se izbi de perete şi Sachs o putu vedea 
pe Lucy Kerr în spate. 

Judecătorul îşi ridică privirea, gata să îi facă o 
observaţie intrusului, dar când văzu scaunul - la fel ca 
majoritatea oamenilor - adoptă o atitudine corectă politic 
pe care Rhyme o detesta şi nu comentă. Se întoarse către 
Sachs gata să continue: 

— Vă condamn la cinci ani... 

— Scuzaţi-mă, Onorată Instanță, interveni Rhyme. 
Trebuie să vorbesc cu acuzata şi să mă consult cu ea un 
minut. 

— Ei bine, mormăi judecătorul, suntem în mijlocul unui 
proces. Puteţi să vorbiţi cu ea altă dată. 

— Cu tot respectul, Onorată Instanță, îi răspunse 
Rhyme, trebuie să vorbesc cu ea acum. Rhyme mormăia şi 
el, dar vocea sa răsună mai puternic decât cea a 
judecătorului. 

Majoritatea oamenilor cred că slujba unui criminalist 
este doar să găsească şi să analizeze dovezi. Dar atunci 
când Lincoln  Rhyme se aflase la conducerea 
Departamentului de criminalistică de la NYPD - Divizia de 
Investigaţii şi Resurse, petrecuse aproape la fel de mult 
timp depunând mărturii la tribunal pe cât petrecuse în 
laborator. Era un martor perfect. (Blaine, fosta lui soţie, 
observase că Rhyme prefera să „evolueze” în faţa 
oamenilor - nici ea nu era exclusă - decât să 
interacţioneze cu ei.) 

Rhyme îşi conduse cu grijă scaunul până la rampa care 
separa mesele avocaţilor de publicul care asista la proces. 
Se uită la Amelia Sachs, iar imaginea aproape îl făcu să 
plângă. În cele trei zile petrecute în închisoare slăbise 
enorm şi faţa ei era pământie. Părul roşcat era prins într- 
un coc strâns - la fel cum îl ţinea atunci când investiga 
scena unei crime, ca nu cumva şuviţele ei să atingă 
posibilele probe; oricum, coafura aceasta îi asprea 
trăsăturile frumoase ale feţei. 

Geberth se duse lângă Rhyme şi se lăsă pe vine. Cei doi 
discutară câteva minute, iar într-un final Geberth dădu din 
cap şi se ridică. 

— Onorată Instanță, ştiu că aici are loc o audiere în 
vederea stabilirii pedepsei. Dar am o propunere 
neobişnuită. Tocmai am descoperit nişte dovezi noi... 

— Pe care le poţi prezenta în proces, se răsti 
judecătorul, în cazul în care clienta ta decide să renunţe la 
înţelegere. 

— Nu propun să prezint nimic curţii. Aş vrea să le 
prezint acuzării şi să văd dacă şi colegii mei vor fi suficient 
de demni să le ia în consideraţie. 

— În ce scop? 

— Există posibilitatea de a diminua acuzaţiile aduse 
clientei mele, adăugă rezervat avocatul. Şi ar putea să 
elibereze un pic şi agenda dumneavoastră. 

Judecătorul îşi dădu ochii peste cap, în semn că în statul 
Carolina linguşelile unui yankeu nu sunt necesare. Işi 
întoarse privirea către procuror. 

— Ei bine? 

— Ce fel de dovezi aveţi? îl întrebă procurorul pe 
Geberth. Un martor nou? 

Rhyme nu se mai putu abţine: 

— Nu. Dovezi fizice. 

— Tu eşti acel Lincoln Rhyme de care am tot auzit? 
întrebă judecătorul. 

De parcă ar fi mai fi fost un alt criminalist paralizat în 
statul Tar Heel. 

— Da, eu simt. 

— Unde sunt dovezile? întrebă procurorul. 

— In posesia mea, la Departamentul $Şerifului din 
Paquenoke, răspunse Lucy Kerr. 

— Eşti de acord să depui mărturie sub jurământ? îl 
întrebă judecătorul pe Rhyme. 

— Cu siguranţă. 

— Domnule procuror, sunteţi de acord şi 
dumneavoastră? 

— Da, Onorată Instanță, dar dacă totul se dovedeşte a fi 
o diversiune sau dacă dovezile vor fi inutile, voi depune 
plângere împotriva domnului Rhyme. 

Judecătorul se gândi preţ de câteva secunde, apoi 
continuă: 

— Să se consemneze că ceea ce se întâmplă acum nu 
face parte din nicio procedură. Curtea creditează cele 
două părţi pentru o depoziţie anterioară înţelegerii. 
Examinarea va fi făcută respectând legile din Carolina de 
Nord. Îndreptaţi-vă să juraţi. 

Rhyme îşi opri scaunul în faţa băncii. Bărbatul care 
aducea Biblia se apropie ezitant, dar Rhyme îi replică 
simplu: 

— Nu pot să îmi ridic mâna dreaptă. Apoi începu să 
recite. „Jur că voi spune adevărul şi că nu voi ascunde 
nimic din ceea ce ştiu. Aşa să-mi ajute Dumnezeu!” 

Încercă să surprindă privirea lui Sachs, dar ea se uita la 
lespezile de mozaic de pe podea. 

Geberth ieşi în faţă. 

— Domnule Rhyme, puteţi să îmi spuneţi numele 
dumneavoastră, adresa şi ocupaţia? 

— Lincoln Rhyme, 345 Central Park West, New York. 
Sunt detectiv criminalist. 

— Lucraţi în laborator, nu-i aşa? 

— Ceva mai mult de atât, dar în mare cu asta mă ocup. 

— De unde o cunoaşteţi pe acuzată, Amelia Sachs? 

— Mi-a fost şi îmi este încă asistentă şi parteneră în 
numeroase investigaţii. 

— De ce aţi venit în Tanner's Corner? 

— Ca să îl ajutăm pe şeriful James Bell şi Departamentul 
Şerifului din districtul Pagquenoke. Să investigăm uciderea 
lui Billy Stail şi răpirea Lydiei Johansson şi a lui Mary Beth 
McConnell. 

— Domnule Rhyme, continuă Geberth, spuneţi că aveţi 
dovezi noi care susțin acest caz? 

— Da, e adevărat. 

— Care sunt acele dovezi? 

— După ce am aflat că Billy Stail s-a dus la Blackwater 
Landing să o ucidă pe Mary Beth McConnell, am început 
să mă gândesc de ce ar fi făcut aşa ceva. Am ajuns la 
concluzia că a fost plătit să o ucidă. El.. 

— Ce vă face să credeți că a fost plătit? 

— E evident de ce, bombăni Rhyme. 

Nu era răbdător când venea vorba de întrebări lipsite de 
importanţă, şi Geberth se îndepărta de la scenariul stabilit. 

— Spuneţi să audă toată lumea, dacă doriţi. 

— Billy nu era implicat într-o relaţie cu Mary Beth. Nu a 
fost implicat nici în uciderea familiei lui Garrett Hanlon. 
Nici măcar nu o cunoştea pe fată. Deci nu ar fi avut nicio 
altă motivaţie pentru care să o ucidă, în afară de profitul 
financiar. 

— Continuati. 


449 


- SCAUNUL GOL - 


— Persoana care l-a angajat nu ar fi putut să îl plătească 
cu un cec, ci, fireşte, cu bani gheaţă. Ajutorul de şerif Kerr 
a fost acasă la Billy Stail cu un mandat de percheziţie. A 
găsit zece mii de dolari sub perna lui. 

— Ce era cu... 

— De ce să nu termin eu de povestit? îl întrebă Rhyme 
pe avocat. 

— Bună idee, domnule Rhyme, îl susţinu judecătorul. 
Cred că avocatul a vorbit destul. 

— Cu ajutorul ajutorului de şerif Kerr, am analizat 
amprentele de pe prima şi ultima bancnotă din teanc. Am 
găsit în total şaizeci şi două de amprente. În afară de cele 
ale lui Billy, două dintre aceste amprente aparţin unei 
persoane implicate în acest caz. Ajutorul de şerif Kerr a 
obţinut un alt mandat de percheziţie pentru casa 
individului respectiv. 

— Aţi verificat şi dumneavoastră? întrebă judecătorul. 

Rhyme se strădui să nu se enerveze. 

— Nu, nu am verificat şi eu. Casa nu îmi era accesibilă. 
Dar am coordonat percheziţia condusă de ajutorul de şerif 
Lucy Kerr. În casă a găsit o chitanţă provenind de la o 
lopată cumpărată, identică cu arma crimei, şi optzeci şi 
trei de mii de dolari, bani gheaţă, împachetaţi în acelaşi tip 
de ambalaj ca şi cele două teancuri din casa lui Billy Stail. 
La fel de dramatic ca întotdeauna, Lincoln Rhyme păstrase 
ce avea mai bun pentru sfârşit. Ajutorul de şerif Kerr a 
găsit de asemenea şi nişte urme de oase în grătarul din 
spatele casei. Oasele aparţineau familiei Hanlon. 

— Despre casa cui vorbiţi? 

— Casa agentului Jesse Corn. 

Replica lui Rhyme stârni un murmur intens în sală. Deşi 
procurorul părea neafectat, se ridică în picioare şi le şopti 
ceva colegilor săi consternaţi. Părinţii lui Jesse se 
întoarseră şocaţi unul către celălalt, iar mama ajutorului 
de şerif începu să plângă. 

— Unde vreţi să ajungeţi, domnule Rhyme? îl întrebă 
judecătorul. 

Rhyme se abţinu să îi spună că totul era cât se poate de 
evident. 

— Onorată Instanță, Jesse Corn era unul dintre cei care, 
în urmă cu cinci ani, a conspirat împreună cu Jim Bell şi 
Steve Farr să îi ucidă lui Garrett familia, iar apoi să o 
ucidă pe Mary Beth McConnell. 

„Ah, da, oraşul ăsta e plin de cuiburi de viespi.” 

Judecătorul se lăsă pe spate în scaun. 

— Eu nu mai am nimic de a face cu asta. Voi doi 
rezolvaţi problema. Se uită spre procuror şi avocat. Aveţi 
cinci minute, după care fie clienta pledează vinovată, fie 
voi stabili data procesului. 

— Asta nu înseamnă că nu l-a ucis pe Jesse, îi spuse 
procurorul lui Geberth. Chiar dacă Jesse Corn era un 
conspirator, tot a fost victima unei crime. 

Acum bărbatul din nord îşi dădu ochii peste cap. 

— Hai, lasă-mă, se răsti el, ca şi cum procurorul nu ar fi 
înţeles nimic. Înseamnă că Jesse Corn acţiona în afara 
legii, iar atunci când s-a aflat faţă în faţă cu Garrett, era, 
de fapt, un infractor înarmat şi periculos. Jim Bell a 
recunoscut că plănuiseră să îl tortureze pe băiat până 
când avea să le spună unde se afla Mary Beth. lar odată ce 
ar fi găsit-o, Jesse Corn împreună cu Rich Culbeau şi restul 
s-ar fi întors să îi omoare pe Lucy Kerr şi pe ceilalţi ajutori 
de şerif. 

Ochii judecătorului se mişcau din stânga în dreapta, ca 
la un meci de tenis. 

— Eu văd aşa lucrurile, rosti procurorul. A avut loc o 
crimă şi nu avem de unde să ştim dacă Jesse Corn urma să 
ucidă şi el pe cineva. 

Geberth dădu din cap şi se uită la grefier. 

— Suspendăm  depoziţia. Apoi se întoarse către 
procuror. De ce mai insişti? Jesse Corn era un criminal. 

Rhyme interveni şi el în discuţie: 

— Dacă vrei să ajungem la proces, îi spuse procurorului, 
atunci haide şi o să vezi ce părere o să aibă juriul când va 

afla că victima era un poliţist corupt, care plănuia să 
tortureze un băiat nevinovat şi să ucidă o fată. 

— Nu vrei asta, continuă Geberth. Il ai pe Bell, pe 
cumnatul său, pe medicul legist... 

Dar înainte ca procurorul să apuce să protesteze, Rhyme 
îl privi în ochi şi îi şopti: 

— O să te ajut. 

— Adică? 

— Ştii cine e în spatele operaţiunii, nu-i aşa? Ştii cine îi 
ucide pe locuitorii din Tanner's Corner? 

— Henry Davett, veni răspunsul. Am studiat dosarele. 

— Şi cum merge cazul împotriva lui? 

— Nu prea bine. Nu sunt dovezi. Nu e nicio legătură 
între el şi Bell sau oricine altcineva. A folosit alţi oameni 
care fie nu vor să coopereze, fie nu intră în jurisdicţia 
noastră. 

— Dar, continuă Rhyme, nu-i aşa că vrei să îl prinzi 
înainte să mai moară şi alţii de cancer? Înainte să se mai 
sinucidă alţi copii din cauza bolilor? Inainte să se mai 
nască şi alţi bebeluşi cu malformații? 

— Sigur că da. 

— Atunci ai nevoie de mine. Niciun alt criminalist din 
stat nu îl poate prinde pe Davett. Dar eu pot. Rhyme se 
uită la Sachs care plângea. Ştia că singurul gând care îi 
trecea acum prin minte era acela că nu omorâse un om 
nevinovat şi asta era tot ce conta, indiferent dacă mai 
urma să fie condamnată sau nu. 

Procurorul oftă adânc, dădu din cap şi se grăbi să 
încheie înţelegerea. 

— S-a făcut. Apoi se uită la judecător. Onorată Instanță, 
Statul retrage toate acuzaţiile în cazul Statul Carolina 
împotriva lui Sachs. 

— S-a hotărât, spuse plictisit judecătorul. Acuzatul este 
liber să plece. Următorul caz. Nici măcar nu se mai 
sinchisi să bată cu ciocanul în masă. 

— Nu ştiam dacă o să vii sau nu, spuse Lincoln Rhyme. 

Chiar era surprins. 

— Nici eu nu ştiam, îi replică Sachs. 

Cei doi erau în camera de spital de la centrul medical 
din Avery. 

— Tocmai l-am vizitat pe Thom, sus la etajul cinci, spuse 
criminalistul. E tare ciudat - acum sunt eu mai mobil decât 
el. 

— Cum se simte? 

— E în regulă. Ar trebui să fie externat într-o zi sau 
două. l-am spus că urmează să privească terapia fizică cu 
totul alţi ochi de acum înainte. Dar nu a râs. 

O femeie drăguță din Guatemala - asistenta sa 
temporară - stătea într-un colţ, croşetând un şal galben- 
roşiatic. Părea să suporte toanele lui Rhyme, deşi 
criminalistul credea că totul se datorează faptului că 
femeia nu înţelegea destul de bine limba, încât să pună la 
suflet toate remarcile lui sarcastice şi batjocoritoare. 

— Ştii, Sachs, începu Rhyme, când am auzit că l-ai ajutat 
pe Garrett să evadeze, m-am gândit că ai făcut-o ca să mă 
răzgândesc în legătură cu operaţia. 

Un zâmbet se înfiripă pe buzele ei care semănau cu ale 
Juliei Roberts. 

— Poate e un pic adevăr în ce zici tu acolo. 

— Deci ai venit aici ca să mă convingi să nu o fac? 

Sachs se ridică de pe scaun şi se uită pe fereastră. 

— E drăguță priveliştea de aici. 

— Liniştită, nu-i aşa? Fântâni şi grădini. Plante. Nu ştiu 
cum se numesc. 

— Lucy ar putea să îţi spună. Ştie despre plante la fel de 
multe câte ştie Garrett despre gândaci. Scuze, insecte. Un 
gândac e doar un fel de insectă... Nu, Rhyme, nu am venit 
aici să te conving să nu o faci. Am venit să stau cu tine şi 
să aştept până în momentul când te vei trezi la reanimare. 

— Te-ai răzgândit? 

Femeia se întoarse înspre el. 

— Ştii, când eu şi Garrett eram pe fugă, mi-a spus ceva 
ce citise din cartea aia a lui, Lumea în miniatură. 

— Cărăbuşii mi-au câştigat respectul după ce am citit-o, 
replică Rhyme. 

— Era ceva ce mi-a arătat acolo... un paragraf. Era o 
listă a caracteristicilor creaturilor vii. Una dintre ele 
spunea că toate creaturile sănătoase încearcă să crească şi 
să se adapteze la mediul înconjurător. Mi-am dat seama că 
asta trebuie să faci, Rhyme - operaţia. Nu pot să intervin 
peste decizia ta. 

După un moment, criminalistul îi răspunse: 

— Sachs, ştiu că asta nu o să mă vindece. Dar care e 
scopul nostru în viaţă? Micile victorii. Găsim o urmă aici, o 
amprentă acolo, câteva firicele de nisip care să ne ducă la 
casa criminalului. Asta e tot ce caut eu - o ameliorare cât 
de mică. Ştiu că nu o să mă ridic din scaunul ăsta. Dar am 
nevoie de o mică victorie. 

„Şi poate să am şansa să te pot ţine de mână.” 

Sachs se aplecă şi îl sărută zgomotos, apoi se aşeză pe 
pat. 

— Ce-i cu privirea asta, Sachs? Pari ruşinată. 

— Paragraful ăla din cartea lui Garrett? 

— Ce-i cu el?! 

— Acolo mai era menţionată o caracteristică a 
creaturilor pe care am uitat să ţi-o amintesc. 

— Care ar fi? întrebă el. 

— Toate creaturile vii încearcă să îşi perpetueze specia. 

— Oare văd aici o altă pledoarie? O altfel de înţelegere? 

— Poate o să vorbim despre asta când ajungem înapoi la 
New York, spuse Sachs. 

— Trebuie să te duc în sala de operaţie, domnule 
Rhyme, spuse asistenta care tocmai apărase în uşă. 
Sunteţi gata pentru o plimbare? 

— Sigur că sunt... Apoi se întoarse către Sachs. Sigur. O 
să vorbim. 

Amelia îl sărută din nou şi îi strânse mâna stângă, unde 
Lincoln putea cu greu să simtă presiunea în degetul său 
inelar. 


Cele două femei stăteau una lângă alta învăluite de 
lumina soarelui. Două pahare de cafea proastă se aflau pe 
masa portocalie din faţa lor care mai purta încă urmele 
ţigărilor stinse pe ea pe vremea când se fuma în spitale. 
Amelia Sachs se uită la Lucy Kerr care şedea abătută, cu 
mâinile împreunate. 

— Ce s-a întâmplat? o întrebă ea. Te simţi bine? 

Lucy ezită un moment, apoi îi răspunse: 

— Secţia de oncologie e vizavi. Am stat luni întregi 
acolo. Şi înainte, şi după operaţie. Apoi dădu din cap. Nu 
am mai spus nimănui asta, dar de Ziua Recunoştinţei, după 
ce Buddy m-a părăsit, am venit aici. Aşa am simţit. Am 
băut cafea şi am mâncat sandviciuri cu ton cu asistentele. 
Nu-i aşa că e grozav? Aş fi putut să îmi vizitez părinţii şi 
verişorii în Raleigh şi să iau cina cu ei. Sau să merg la 
soră-mea şi la soţul ei - părinţii lui Ben, în Martinsville. 
Dar voiam să fiu unde mă simţeam ca acasă. Care, cu 
siguranţă, nu era în casa mea. 

— Când tatăl meu era pe moarte, îi spuse Sachs, eu şi 
mama am petrecut trei sărbători la spital: Ziua 
Recunoştinţei, Crăciunul şi Anul Nou. Tata a şi făcut o 
glumă. Spunea că trebuia să facem deja rezervări pentru 
Paşte. Nu a apucat să trăiască atâta. 

— Mama ta e încă în viaţă? 

— Ah, da. Şi o duce mai bine decât mine. Eu am 
moştenit artrita de la tata. Sachs era cât pe ce să facă o 
glumă în legătură cu motivul pentru care era o trăgătoare 
atât de bună - ca să nu fie nevoită să fugă după criminali. 
Dar apoi îşi aminti de Jesse Corn şi de împuşcătura care îi 
luase viaţa şi tăcu. 

— O să fie totul în regulă cu Lincoln, spuse Lucy. Ştii 
asta. 

— Nu, nu ştiu, îi răspunse Sachs. 

— Am un sentiment. Când ai stat atâta prin spitale - 
cum am stat eu - chiar ai un sentiment. 

— Apreciez asta. 

— Cât crezi că o să dureze? 

Pentru totdeauna... 

— Doctoriţa Weaver spunea că patru ore. 

De undeva de departe se auzea un dialog dintr-un serial 
de televiziune. Pagerul unui doctor. O sonerie. Râsete. 
Cineva trecu pe lângă ele şi se opri imediat. 

— Ce faceţi, doamnelor? 

— Lydia! zâmbi Lucy. Cum o mai duci? 

Era Lydia Johansson. Sachs nu o recunoscuse pentru că 
fata purta o uniformă verde. Apoi îşi aminti că ea lucra aici 
ca asistentă. 

— Aţi auzit? întrebă Lucy. Jim şi Steve au fost arestaţi. 
Cine ar fi crezut? 

— N-aş fi crezut niciodată, replică Lydia. Toată lumea 
vorbeşte despre asta. Apoi asistenta o întrebă pe Lucy: 

— Ai vreo programare? 

— Nu, domnul Rhyme va fi operat la coloana vertebrală 
astăzi. Noi suntem majoretele lui. 

— Îi doresc numai bine, spuse Lydia. 

— Mulţumesc, replică Sachs. 

Fata se îndepărtă de ele, mergând pe coridor, le făcu cu 
mâna şi intră pe o uşă. 

— Ce fată drăguță, spuse Amelia. 

— Îţi imaginezi ce meserie are? Să fie asistentă la 
oncologie. Când am fost operată, a stat lângă mine zi şi 
noapte, şi era la fel de veselă tot timpul. E mai curajoasă 
decât mine. 

Dar Lydia nu mai era demult în gândurile lui Sachs. 
Femeia se uită la ceas. Era unsprezece dimineaţa. 
Operația avea să înceapă dintr-un moment în altul. 


Încerca să se comporte cum nu se poate mai bine. 
Asistenta care îl pregătea îi explică diverse lucruri şi 
Lincoln Rhyme dădea afirmativ din cap, dar cum primise 

deja o pastilă de Valium, atenţia sa era în cu totul altă 
parte. 

Voia să îi spună tinerei să tacă odată şi să îşi facă 
treaba, dar se gândi că era mai bine să se comporte 
civilizat cu nişte oameni care urmează să îi despice gâtul. 

— Serios? întrebă el profitând de o pauză. Ce interesant! 
Nu avea nicio idee despre ce îi vorbise. 

Apoi apăru un infirmier care îl mută din sala 
preoperatorie în sala de operaţii. 

Două asistente îl mutară de pe targa pe masa de 
operaţie, iar una din ele se duse în colţul camerei şi începu 
să scoată instrumentele. 

Incăperea părea mult mai neprotocolară decât se 
aşteptase. Plăci verzi de faianţă, echipament din oţel, 
instrumente, eprubete. Dar şi multe cutii de carton. Şi un 
radio casetofon portabil mare. Dori să întrebe ce muzică 
vor pune, dar îşi aminti că avea să fie complet anesteziat, 
deci nu va auzi nimic. 

— E destul de amuzant, murmură el ameţit către o 
asistentă care stătea lângă el. 

Fata se întoarse şi criminalistul putu să-i vadă doar ochii 
prin masca de pe faţă. 

— Ce anume? 

— O să fiu operat în singurul loc din corp pentru care 
am nevoie de anestezic. Dacă mi-aş scoate apendicele, nici 
nu aş avea nevoie să fiu sedat. 

— Chiar e amuzant, domnule Rhyme. 

Criminalistul râse scurt, gândindu-se: „Deci mă 
cunoaşte”. 

Se uită la tavan, meditând. Lincoln Rhyme împărțea 
oamenii în două categorii: cei care călătoreau şi cei care 
ajungeau. Unora le plăcea mai mult drumul decât 
destinaţia. El însuşi era o persoană care ajungea, judecând 
după natura lui - scopul lui în viaţă era să găsească 
răspunsuri la întrebări legate de ştiinţă şi de multe ori îi 
plăceau mai mult soluţiile decât metodele folosite ca să se 
ajungă la ele. Cu toate acestea, acum, în timp ce zăcea 

întins pe spate, cu lampa chirurgicală bătându-i în ochi, 
simţea cu totul altceva. Prefera să rămână în starea 
aceasta plină de speranţe - bucurându-se de toate 
senzațiile oferite de anticipare. 

O doctoriţă indiană îl pregătea de anestezie. Femeia îi 
înfipse un ac în braţ şi aranjă perfuzia. Era foarte 
pricepută. 

— Eşti gata să tragi un pui de somn? îl întrebă ea veselă. 

— Pe cât de pregătit o să fiu vreodată, mormăi el. 

— Când îţi fac injecţia, o să te rog să numeri de la o sută 
până la unu în ordine descrescătoare. Nici nu o să îţi dai 
seama când o să adormi. 

— Care e recordul? glumi Rhyme. 

— La numărătoare? Un singur bărbat, mult mai solid 
decât tine, a ajuns la şaptezeci şi nouă înainte să adoarmă. 

— O să încerc să ajung la şaptezeci şi cinci. 

— O să numim operaţia asta după tine dacă reuşeşti, 
veni rece replica ei. 

O urmări în timp ce introducea un lichid alburiu în 
soluţia de perfuzat, apoi femeia se întoarse cu faţa către 
un monitor. Rhyme începu să numere. 

— O sută, nouăzeci şi nouă, nouăzeci şi opt, nouăzeci şi 
şapte... 

O asistentă, cea care i se adresase pe nume, se ghemui 
lângă el. 

— Cum o duci? îl întrebă ea cu o voce ciudată. 

Se uită la ea. 

__— Sunt Lydia Johansson. Îţi mai aminteşti de mine? 
Inainte să îi poată răspunde, fata îi şopti: Jim Bell mi-a 
spus să îţi spun adio din partea lui. 

— Nu! murmură el. 

Doctoriţa care se ocupa cu anestezia stătea cu ochii pe 
monitor. 

— E în regulă, relaxează-te. Totul e în regulă. 

Lydia avea buzele aproape lipite de urechea lui Rhyme. 

— Nu te-ai întrebat niciodată cum de Jim şi Steve Farr 
ştiau de pacienţii cu cancer? 

— Nu! Opriţi! 

— Le-am dat numele lor lui Jim, astfel încât Culbeau să 
se poată asigura că li se vor întâmpla „accidente”. Jim Bell 
e prietenul meu. Avem o aventură de câţiva ani buni deja. 
El m-a trimis la Blackwater Landing după ce Mary Beth a 
fost răpită. În dimineaţa aceea am fost să las buchetul de 
flori şi să fiu acolo în caz că ar fi apărut Garrett. Trebuia să 
discut cu el şi să îl ţin de vorbă până când Jesse şi Ed ar fi 
venit să îl prindă. Şi Ed era implicat în asta. Urmau să îl 
forţeze să ne spună unde e Mary Beth. Dar nimeni nu s-a 
gândit că mă va răpi pe mine. 

„Ah, da, oraşul ăsta e plin de cuiburi de viespi.” 

— Opriti! strigă Rhyme. Dar vocea aproape că nu i se 
mai auzea. 

Doctoriţa se uită la el. 

— Au trecut cincisprezece secunde deja. Poate totuşi o 
să baţi recordul. Numeri? Nu te aud numărând. 

— O să fiu lângă tine, spuse Lydia mângâindu-l pe 
frunte. Multe lucruri se pot întâmpla în timpul unei 
operaţii, ştii? Probleme cu tubul de oxigen, medicamente 
greşit administrate. Cine ştie? S-ar putea să te omoare sau 
să te bage în comă. Dar cu siguranţă nu o să mai ajungi la 
niciun tribunal să depui mărturie. 

— Stai! gâfâi Rhyme. Stai! 

— Ha-ha, râse doctoriţa, cu ochii fixaţi pe monitor. 
Douăzeci de secunde. Cred că o să câştigi, domnule 
Rhyme. 

— Eu nu prea cred, îi mai şopti Lydia şi se ridică încet 
de lângă el, în timp Rhyme vedea cum se întunecă totul în 
sala de operaţie. 

Chiar era unul dintre cele mai drăguţe locuri din lume, 
gândi Amelia Sachs. 

Pentru un cimitir. 

Parcul Memorial Tanner's Corner, situat pe culmea unui 
deal, oferea o privelişte de câţiva kilometri buni a râului 
Paquenoke. Era chiar mai drăguţ văzut din cimitir decât de 
pe şosea. 

Ţinându-şi mâna pavăză la ochi să se protejeze de soare, 
Amelia observă cum canalul Blackwater, cu apa sa 
sclipitoare, se uneşte cu râul. De aici până şi apa 
întunecată şi murdară care adusese atâta amărăciune 
oamenilor părea blândă şi pitorească. 

Se afla într-un grup de câteva persoane în faţa unui 
mormânt deschis. O urnă era coborâtă de unul dintre 
bărbaţii de la pompe funebre. Amelia Sachs stătea lângă 
Lucy Kerr. Garrett Hanlon era lângă ele, şi de cealaltă 
parte a mormântului stăteau Mason Germain şi Thom, 
care, sprijinindu-se în baston, era îmbrăcat cu pantalonii 
săi impecabili şi cu o cămaşă. Purta şi o cravată 
îndrăzneață de culoarea focului, care părea potrivită în 
ciuda sobrietăţii evenimentului. 

Fred Dellray îmbrăcat în costumul său negru era şi el de 
faţă, stând singur şi gânditor - ca şi cum şi-ar fi reamintit 
de un pasaj din cărţile de filosofie pe care le citea cu atâta 
plăcere. Ar fi adus cu un cleric musulman dacă ar fi avut o 
cămaşă albă, în locul celei verzi cu buline pe care o purta. 

Nu era prezent niciun preot, deşi în ţara asta toată 
lumea făcea caz de credinţă şi s-ar fi găsit o mulţime de 
preoţi dispuşi să oficieze. Reprezentantul firmei de pompe 
funebre se uită la oamenii adunaţi şi îi întrebă dacă doresc 
să spună câteva cuvinte. Şi în timp ce lumea privea înjur, 
întrebându-se dacă sunt voluntari, Garrett îşi scoase 
cartea sa uzată, Lumea în miniatură, din pantalonii largi 
pe care îi purta. 

Cu o voce şovăielnică, băiatul începu să citească: 

— „Sunt unii care sugerează că puterea divină nu există, 
dar cinismul oricui e pus la încercare atunci când ne uităm 
la lumea insectelor, care au fost răsplătite cu atâtea 
lucruri minunate: aripi atât de subţiri, încât nici nu par să 
fie făcute dintr-un material viu, corpuri fără niciun 
miligram de greutate suplimentară, detectoare pentru 
viteza vântului, cu un grad de acuratețe de până la o 
fracțiune de kilometru pe oră, un mers atât de eficient, 
încât inginerii mecanici îşi modelează roboții după el, şi, 
cel mai important, incredibila lor abilitate de a supravieţui 
în faţa opoziţiei copleşitoare a omului, a prădătorilor şi a 
stihiilor naturii. În momente de disperare, putem lua 
exemplu de la ingeniozitatea şi perseverenţa acestor 
vietăţi miraculoase şi să găsim alinare şi restabilirea 
credinţei pierdute”. A 

Garrett se uită în sus şi închise cartea. Işi pocni 
emoţionat unghiile, se uită la Sachs şi o întrebă: 

— Vrei să spui, adică, vrei să spui ceva? 

Amelia doar clătină din cap. 

Nimeni altcineva nu mai scoase un cuvânt şi, după 
câteva minute de reculegere, toată lumea se întoarse şi se 
îndreptă spre o potecă şerpuită care ducea către vârful 
dealului. Înainte să ajungă la locul de picnic, groparii 
începură să acopere mormântul. Sachs respira greu în 
timp ce urcau dealul şi îşi amintea vocea lui Rhyme. 

„Nu e un cimitir urât. Nu m-ar deranja să fiu îngropat 
într-un astfel de loc.” 

Se opri să îşi şteargă fruntea transpirată şi să îşi tragă 
sufletul. Canicula nu se ostoise încă în Carolina de Nord. 
Cu toate acestea, pe Garrett părea să nu-l deranjeze 
căldura. Băiatul fugi pe lângă ea şi începu să scoată din 
maşină pungile de cumpărături ale lui Lucy. 

Nu era chiar momentul potrivit pentru un picnic, dar 
Sachs se gândi că salata de pui şi pepenele verde erau o 
modalitate la fel de bună ca oricare de a îţi aduce aminte 
de cei morţi. 

Şi whisky desigur. Sachs scotoci prin pungi până când 
găsi sticla de Macallan, whisky vechi de optsprezece ani, şi 
îi scoase dopul care ieşi cu un zgomot slab. 

— Ah, sunetul meu preferat, remarcă Lincoln Rhyme. 

Criminalistul îşi conducea scaunul cu rotile lângă ea, 
fiind atent la denivelările terenului. Drumul către cimitir 
era mult prea abrupt pentru Storm Arrow, şi el trebuise să 
îi aştepte. Îi urmărise cum îngropară cenuşa oaselor găsite 
de Mary Beth la Blackwater Landing - rămăşiţele familiei 
lui Garrett. 

Sachs turnă whisky în paharul lui Rhyme, echipat cu un 
pai lung, şi apoi îşi turnă şi ei. Restul lumii bea bere. 

— Rachiul de contrabandă e o băutură dezgustătoare, 
Sachs, încearcă să o eviţi cât poţi. Asta e mult mai bună. 

Sachs se uită în jur. N 

— Unde e femeia de la spital? Ingrijitoarea. 

— Doamna Ruiz? murmură Rhyme. Fără speranță. Şi-a 
dat demisia. M-a lăsat în aer. 

— Şi-a dat demisia? replică Thom. Ai înnebunit-o! La fel 
de bine puteai să o concediezi. 

— Am fost un sfânt! se răsti criminalistul. 

— Cum îţi e temperatura? întrebă Thom. 

— E în regulă, bombăni el. Cum e a ta? 

— Poate un pic prea ridicată, dar eu nu am probleme cu 
tensiunea. 

— Nu, ai doar o gaură de glont în tine. 

Asistentul continuă: 

— Ar trebui să... dădu să zică asistentul. 

— Am spus că simt în regulă! 

— „te tragi mai la umbră. 

Rhyme bodogăni şi se plânse de denivelările terenului, 
dar într-un final reuşi să îşi ducă scaunul la umbră. 

Garrett aranja atent mâncărurile, băutura şi şerveţelele 
pe o bancă de sub un copac. 

— Cum te simţi? şopti Rhyme. Şi înainte să începi să 
bombăni şi la mine - nu mă refer la temperatură. 

Rhyme nu spuse nimic. Răspunsul său fu un mormăit 
nedesluşit, prin care îi transmitea că se simţea bine. 

Dar nu era aşa. Un stimulator al nervilor diafragmei 
pompa aer în corpul său, ajutându-l să inspire şi să expire. 
Rhyme detesta aparatul - se debarasase de el în urmă cu 
câţiva ani - dar acum, fără doar şi poate, avea nevoie de 
el. Cu două zile în urmă, pe masa de operaţie, Lydia 
Johansson fusese foarte aproape să îi oprească respiraţia 
pentru totdeauna. 

În sala de aşteptare a spitalului, după ce Lydia îşi luase 
la revedere de la Sachs şi Lucy, Amelia observase că 
asistenta intrase pe uşă pe care scria NEUROCHIRURGIE. 
Sachs o întrebase pe Lucy: 

— Nu spuneai că Lydia lucrează la Secţia de oncologie? 

— Ba da. 

— Păi, atunci ce caută acolo? 

— Poate vrea să îl salute pe Lincoln, îi sugerase Lucy. 

Dar Sachs nu prea credea că asistentele fac serviciu 
social pentru pacienţii care urmează să fie operaţi. 

Apoi se gândise că Lydia ar fi trebuit să ştie care dintre 
locuitorii din Tanner's Corner se îmbolnăviseră de cancer. 
Apoi îşi amintise că îi spusese cineva lui Bell despre 
pacienţii de la Oncologie - cei trei oameni pe care Culbeau 
şi gaşca lui îi omorâseră la Blackwater Landing. Cine ar fi 
putut şti mai multe decât o asistentă care lucra la 
Oncologie? Teoria ei era foarte şubredă, dar Sachs i-o 
spusese lui Lucy, care îşi scosese telefonul şi sunase de 
urgenţă la compania de telefoane, al cărei Departament de 
securitate verificase toate apelurile primite de Jim Bell. 
Lydia îi dăduse sute de telefoane. 

— O să îl omoare! strigase Sachs. 

Şi cele două femei - una din ele cu arma scoasă, 
năvăliseră în sala de operaţie - o scenă parcă desprinsă 
din ER%, chiar când doctoriţa Weaver urma să facă prima 
incizie. 


48 Serialul american Spitalul de urgenţă (n.tr.). 

Lydia intrase în panică şi, încercând să evadeze sau să 
facă lucrul pentru care o trimisese Bell, smulse tubul de 
oxigen din gâtul lui Rhyme înainte să fie pusă la pământ de 
cele două femei. Din cauza traumei şi a anestezicului, 
plămânii lui Rhyme cedaseră, dar doctoriţa Weaver reuşise 
să îl resusciteze. Insă după incident, respiraţia lui 
rămăsese inegală şi trebuise să apeleze la stimulator. 

Lucru care era destul de grav. Dar şi mai grav, spre 
furia şi dezamăgirea lui Rhyme, doctoriţa Weaver refuzase 
să îl opereze în perioada următoarelor şase luni - până 
când problemele respiratorii aveau să revină la normal. 
Incercase să insiste, dar chirurgul se dovedise a fi la fel de 
încăpățânat ca el. 

Sachs mai luă o gură de whisky. 

— I-ai spus lui Roland Bell despre vărul lui? o întrebă 
Rhyme. 

Ea dădu din cap. 

— A primit cu greu vestea. Spunea că Jim a fost 
întotdeauna oaia neagră a familiei, dar nu se gândise 
niciodată că ar putea să facă una ca asta. Încă e devastat. 
Apoi se uită înspre nord-est. Uite! arătă ea. Acolo. Ştii ce 
e? 

Rhyme încercă să îi urmărească privirea. 

— La ce te uiţi? Linia orizontului? Un nor? Un avion? 
Luminează-mă, Sachs! 

— Great Dismal Swamp. Acolo e lacul Drummond. 

— Fascinant, răspunse el pe un ton sarcastic. 

— E bântuit de stafii, adăugă ea exact ca un ghid 
turistic. 

Lucy veni lângă ei şi îşi turnă o gură de whisky într-un 
pahar de hârtie. Îl gustă şi expresia feţei ei se schimbă. 

— E îngrozitor! Are gust de săpun. 

Apoi îşi deschise un Heineken. 

— Costă optzeci de dolari sticla, replică Rhyme. 

— Atunci, e un săpun foarte scump. 

Sachs se uită la Garrett care îşi îndesa chipsuri în gură 
şi apoi fugi în iarbă. 

— Ai aflat ceva de la Autoritatea Tutelară a districtului? 
o întrebă pe Lucy. 

— Dacă mi-au aprobat cererea de a deveni mama lui 
adoptivă? apoi clătină din cap. M-au refuzat. Nu faptul că 
sunt singură i-a deranjat, ci slujba mea. Pentru că sunt 
poliţist. Stau mult la serviciu. 

— Ce ştiu ei? se încruntă Rhyme. 

— Nu contează ce ştiu ei, îi răspunse ea. Ce fac e mai 
important. Şi Garrett o să fie trimis la o familie din 
Hobeth. Sunt oameni de treabă. I-am verificat bine de tot. 

Sachs nu se îndoia că Lucy chiar aşa făcuse. 

— Dar mergem într-o excursie săptămâna viitoare. 

Garrett căuta o insectă în iarbă. 

Când Sachs se întoarse, observă că Rhyme o urmărise în 
timp ce ea se uita la băiat. 

— Ce e? se încruntă ea văzând faţa lui ruşinată. 

— Dacă ai spune ceva în faţa unui scaun gol, Sachs, ce 
ai spune? 

Amelia ezită preţ de câteva secunde. 

— Pentru moment cred că o să păstrez răspunsul pentru 
mine, Rhyme. 

Brusc Garrett începu să râdă şi fugi înspre ei. Urmărea 
o insectă care zburătăcea nepăsătoare prin aerul prăfos. 
Băiatul o ajunse din urmă, îşi întinse braţele, sări după ea 
şi se prăvăli în iarbă. O secundă mai târziu deja se ridicase 
uitându-se în mâinile făcute căuş şi începuse să se 
îndrepte încet către băncile de picnic. 

— Ghici ce am găsit? strigă el. 

— Haide să ne arăţi, îi răspunse Amelia Sachs. Vreau să 
văd. 

Nota autorului 


Sper că locuitorii din Carolina de Nord mă vor ierta că 
am „rearanjat” puţin geografia şi sistemul educaţional din 
statul Tar Heel pentru a se potrivi scopurilor mele sinistre. 
Dacă asta este vreo consolare, pot să stea liniştiţi că am 
făcut-o cu cel mai mare respect pentru statul cu cele mai 
bune echipe de baschet din ţară. 

